
1. 

Arra gondoltam a minap, hány demokráciát is buktattak meg már azok, 
akik nem demokratikus, hanem valami más államformában akartak élni, 
és hány monarchiának, hány oligarchiának vetettek véget. Azok közül, 
akik zsarnokságra törtek, egyesek azonnal kudarcot vallottak, másokat 
pedig - bármily rövid ideig voltak is uralmon - mint bölcs és szerencsés 
embereket csodáltak. Egyes házakban több a szolga, másokban kevesebb, 
de ez utóbbi helyeken is gyakran láthattam olyan urat, aki még azt a 
kevés szolgát sem volt képes engedelmességre bírni. Elgondolkoztam 
továbbá: a marhákon a marhapásztorok, a lovakon a lópásztorok 
uralkodnak, minden pásztort joggal nevezhetünk a rábízott állatfaj 
urának, és mindig csak azt tapasztalhattam, hogy ezek a csordák sokkal 
hajlamosabbak pásztoruknak engedelmeskedni, mint az emberek az ő 
vezetőiknek. A nyáj oda megy, ahová a pásztor tereli, azon a földön legel, 
ahová vezetik, nem eszi a tilos ételeket, és a pásztor kedve szerint élhet 
minden haszonnal, ami az állatokból származik. Soha nem láttam még 
olyan nyájat, amely összeesküdött volna pásztora ellen, hogy az 
engedelmességet megtagadja, sem olyat, amely ne engedte volna át 
pásztorának a belőle származó haszon élvezetét. Sőt a nyájak éppen az 
idegenektől berzenkednek, nem pedig vezetőiktől, azoktól, akik belőlük 
élnek. Az emberek viszont azzal szemben tanúsítják a legnagyobb 
ellenállást, akiről feltételezhető, hogy uralomra tör felettük. 

Ezen tűnődve arra a következtetésre jutottam, hogy az ember minden 
más élőlényen könnyebben uralkodhat, mint az embereken. De amikor 
eszembe jutott a perzsa Kürosz, aki nagyon sok embert, nagyon sok 
államot, nagyon sok népet kényszerített engedelmességre, meg kellett 
változtatnom véleményemet: nem lehetetlen, és nem is nehéz uralkodni 
az embereken, csak érteni kell hozzá. 

Tudjuk, hogy Kürosznak még azok is készségesen engedelmeskedtek, 
akik több napi, vagy éppenséggel több havi járóföldre éltek tőle. Sőt azok 
is alattvalóivá akartak lenni, akik soha nem látták, vagy jól tudták, hogy 
soha nem is fogják látni. Kürosz tehát erősen különbözött más királyoktól, 
azoktól is, akik atyáiktól örökölték hatalmukat, azoktól is, akik önmaguk 
szerezték. A szküthák például sokan vannak, királyuk mégsem képes más 
népre kiterjeszteni uralmát, és örül, ha saját népe felett úr maradhat. 
Ugyanez a helyzet a thrák és az illür királlyal és a többi néppel is. Annyi 
tény, hogy Európa népei, amennyire ismerem őket, még ma is önállóan és 
függetlenül élnek. Kürosz más úton járt, pedig ő is független ázsiai 
népekkel találta magát szemben, amikor egy kis perzsa sereg, valamint 

Meghódította a szíreket, az asszírokat, az arabokat, a kappadokiaiakat, 
kis és nagy Phrügia lakóit, a lüdeket, a károkat, a föníciaiakat, a 
babülóniaiakat. Uralma alá hajtotta a baktriaiakat, az indeket, a 
kihkiaiakat, továbbá a szakokat, a paphlagónokat, a magadidoszokat és 


számtalan más népet, amelyeknek ma már a nevét sem ismerjük. 
Hatalmát kiterjesztette az ázsiai görögségre is, majd előrenyomult a 
tengerig, és leigázta a küprosziakat és az egyiptomiakat. 

Tengernyi nép felett uralkodott, akik nemcsak az ő, de még egymás 
nyelvét sem értették. A Kürosz-félelem bejárta a messzi földeket, 
mindenki rettegett tőle, de senki sem lázadt ellene. Mindenki szívében 
vágyat tudott ébreszteni, hogy az ő kedvében járjon, és hogy csak olyan 
hatalmat tűrjön maga felett, amely az ő szellemében kormányoz. Nem 
lenne könnyű dolga annak, aki arra vállalkozna, hogy a királyi udvarból 
keletre, nyugatra, északra vagy délre indulva, beutazza mindazon 
népeket, amelyek tőle függtek. Honnan is származott ez a csodálatra 
méltó férfiú, milyen volt az egyénisége, milyen neveltetésben részesült, 
hogy ennyire tudott uralkodni az embereken? Elhatároztam, hogy 
utánajárok, és összefoglalom, amit róla megtudtam vagy megtudni 
véltem. 

Kürosz apja - így mondják - a perszeidák nemzetségéből származó 
Kambüszész volt, a perzsák királya. A perszeidák Perszeuszról kapták 
nevüket. Anyja - egybehangzó vélemény szerint - Mandané volt, 
Asztüagésznak, a médek királyának leánya. 

A barbárok még ma is emlegetik és éneklik Kürosz szépségét, 
emberszeretetét, tudásszomját, becsvágyát: bátran vállalt minden 
veszélyt, minden megpróbáltatást, csak azért, hogy dicséretét zengjék. 
így beszélnek külsejéről és jelleméről. Perzsa törvények szerint nevelték, 
amelyek szemmel láthatóan másra alapozzák a közjóról való 
gondoskodást, mint a legtöbb államban. Ezek ugyanis polgáraikra bízzák, 
miként neveljék gyermekeiket, a felnőttek is élhetnek kényük-kedvük 
szerint, de megszabják nekik: ne lopj, ne rabolj, idegen házba ne törj be, 
ne üss senkit igaztalanul, ne légy házasságtörő, engedelmeskedj a 
vezetőknek, és így tovább. Aki pedig megszegi e tilalmakat, azt 
megbüntetik. A perzsa törvények ezzel szemben már eleve olyan 
polgárokat nevelnek, akik soha nem is vágyódnak rá, hogy aljas vagy 
gonosz tetteket kövessenek el. 

2. 

Erről pedig a következőképpen gondoskodnak. Városaikban van egy 
tér, a szabadok terének nevezik. Itt emelkedik a királyi palota és a többi 
középület. A közönséges piaci árusokat, a lármát, a gorombáskodást távol 
tartják ettől a helytől, hogy a nyüzsgő forgatag ne zavarja a művelt 
emberek nyugodt és rendezett életét. A középületek körül elterülő tér 
négy részre oszlik. Az egyik a kisfiúké, a másik az ifjaké, a harmadik a 
felnőtt férfiaké, az utolsó pedig azok számára van fenntartva, akik már 
teljesítettek katonai szolgálatot. A törvény szabta időben mindenkinek 
meg kell jelennie a maga területén. Az ifjaknak és a felnőtt férfiaknak már 
hajnalban ott kell lenniük, az idősebbek pedig akkor mennek, amikor 
kedvük tartja, kivéve bizonyos napokat, amikor számukra is kötelező a 
megjelenés. A könnyűfegyverzetű ifjak ott is alusznak a középületek 
körül, kivéve a házasembereket. Ezeknek - hacsak nem kaptak előzőleg 
utasítást - nem kell ott lenniük. Igaz viszont, hogy hiányozni sem illik túl 
sokat. 

Mindegyik csoportnak tizenkét vezetője van, minthogy a perzsák 
tizenkét nemzetségre oszlanak. A kisfiúknak az idősebbek közül 


választanak vezetőket, mégpedig olyanokat, akik feltehetően a legjobb 
eredményt érhetik el velük. Az ifjak élére a legkiválóbb nevelőket állítják, 
a felnőttek vezetőinek pedig azokat teszik meg, akik a parancs 
teljesítésére és a hatóságok rendeleteinek megtartására szorítják 
embereiket. Még az idősebbeknek is vannak vezetőik, akik gondoskodnak 
róla, hogy azok is teljesítsék kötelességüket. 

Most pedig elmondom, mit kell tenniük a különböző korosztályoknak, 
és így világosabbá válik, miképpen gondoskodnak róla a perzsák, hogy 
polgáraik minden erénnyel ékeskedjenek. 

Az iskolás gyerekek számára egyetlen és állandó tantárgy az igazság, 
úgy tanulják, mint a mi gyerekeink a betűvetést. Nevelőik a nap 
legnagyobb részében igazságot osztanak. Mert akárcsak a felnőttek, a 
gyerekek is szüntelenül panaszkodnak egymásra lopás, rablás, csalás, 
erőszakoskodás, rágalmazás vagy hasonló dolgok miatt. A vétkest 
megbüntetik. De megbüntetik azt is, aki igazságtalanul vádaskodott. 
Megtorlás jár náluk a hálátlanságért is, azért a vétekért, amely miatt az 
emberek oly nagyon tudják egymást gyűlölni, de a legkevésbé sem 
torolják meg. Szigorúan megbüntetik tehát azt, akiről kiderül, hogy nem 
rótta le háláját, pedig módjában lett volna. Mert úgy gondolják, hogy a 
hálátlan ember nem fog törődni az istenekkel, szüleivel, hazájával és 
barátaival sem. A hálátlanság után az arcátlanságot tartják a legnagyobb 
bűnnek, mivel ez is joggal tekinthető mindenféle bűn forrásának. 

Józan erkölcsre is tanítják a kisfiúkat. Az oktatás eredményességét 
fokozza az öregebbek józan erkölcsű magatartásának minden áldott nap 
látható példája.  Megtanítják a gyermekeket arra is, hogy 
engedelmeskedjenek vezetőiknek. E tanítás sikeréhez is nagyban 
hozzájárul az öregebbek példamutatása. 

Megtanulják a kisfiúk azt is, hogy mértékletesek legyenek az evésben 
és ivásban. Az öregebbek viselkedése itt is útmutatásul szolgál: hiába 
éhesek, a felettesek engedélye nélkül nem távoznak el. A gyerekek nem 
anyjukkal, hanem tanítójukkal étkeznek, és csakis akkor, amikor a 
vezetők jelt adnak rá. Táplálékul kenyeret hoznak otthonról, hozzá 
ízesítőnek zsázsát, van egy cserépkorsójuk is, azzal merítenek a folyó 
vizéből, ha megszomjaznak. Mindezeken kívül még nyíllövést és 
dárdavetést is tanulnak. 

Tizenhat-tizenhét éves korukban átkerülnek a fiatal férfiak csoportjába, 
akik a következőképpen élnek. A gyermekkorból kilépve - ahogy már az 
előbb is említettük -, tíz évig a középületek körül alszanak, amit egyrészt 
a város védelme követel meg, másrészt az erkölcs. Erre a korosztályra 
kell ugyanis a legjobban vigyázni. Napközben ők is vezetőik 
rendelkezésére állanak, ha a közérdek megköveteli. Ha szükséges, 
mindannyian a középületek körül maradnak, havonta többször pedig az is 
megesik, hogy a király vadászatra viszi az őrt álló fiatalok felét. 

A vadászatra vonulóknak nemcsak íjat kell magukkal vinniük, hanem 
szablyát vagy harci bárdot is, amelyet a tegez mellett hüvelyben viselnek. 
Fegyverzetűkhöz tartozik még egy kis négyszögű pajzs és két dárda: az 
utóbbi hajító-fegyver, a másikat pedig a közelharcra tartalékolják. Az 
államnak érdeke, hogy az ifjak jól tudjanak vadászni, és a király, akárcsak 
a harcban, itt is elöl jár. Maga is űzi a vadat, de még a többiekre is ügyel, 
mert a perzsák szerint a vadászat fejleszti legjobban a harci erényeket. 


Valóban: hozzászoktatja őket a korai keléshez, edzi őket a fagy és hőség 
ellen, és módot ad arra is, hogy a menetelést és a futást gyakorolják. Es 
amikor felbukkan a vad, íjuk és dárdájuk sem pihenhet. Es milyen 
bátorságra van szükség, ha egy-egy hatalmas fenevaddal kerülnek 
szembe: a rájuk rohanó állatot valamiképpen le kell teríteni, a támadni 
készülő vaddal szemben pedig résen kell lenniük. Talán nincs is olyan 
harci erény, amire a vadászatnál ne volna szükség! 

Az ifjak, amikor vadászatra indulnak, magukkal viszik a reggelit, amely 
bőségesebb, mint a gyerekeké, de ugyanabból áll. Amíg a vadászat tart, 
nem esznek, de ha valamilyen okból elhúzódik - akár egy nehezen 
elejthető vad miatt, akár mert egyszerűen tovább van kedvük vadászni -, 
a reggelit ebédre eszik meg, majd tovább hajtanak egész másnap délig, és 
a két napot egynek számolják, hiszen csak egynapi élelmet fogyasztottak 
el. Mindezt pedig azért teszik, hogy megedződjenek, s ha bármi adódik is 
harc közben, fel legyenek készülve. Ha elejtenek valami állatot, 
megkapják a húsát, ha eredménytelen a vadászat, zsázsát esznek 
kenyerükhöz. Ne higgye azonban senki, hogy kelletlenül eszik a zsázsát a 
kenyérhez, vagy nem szívesen isszák a tiszta vizet. Emlékezzünk csak rá, 
milyen ízes az éhezőnek az árpa- vagy búzakenyér, és milyen jólesik a 
tiszta víz annak, aki szomjas. 

Azok a csoportok, amelyek nem vesznek részt a vadászaton, eközben 
szorgalmasan gyakorolják mindazt, amit gyerekkorukban tanultak, 
nyilaznak, dárdát vetnek, néha nyilvános versenyeken mérik össze 
erejüket értékes díjakért. Azokat a csoportokat, amelyeknek tagjai a 
legképzettebbek, a legderekabbak és a leginkább engedelmesek, a 
polgárok elhalmozzák dicsérettel, és nemcsak akkori vezetőiknek adóznak 
elismeréssel, hanem gyerekkori nevelőiknek is. Az otthon maradt ifjak a 
hatóságoknak is tesznek szolgálatokat. Öket veszik igénybe, ha őrizni kell 
valamit, ha gonosztevőket kell lefülelni, rablókat ártalmatlanná tenni, 
vagy általában, amikor erőre, gyorsaságra van szükség. így töltik tehát 
idejüket az ifjak. 

Tíz év után átkerülnek a felnőtt férfiak csoportjába, itt az első huszonöt 
évet a következőképpen töltik. Mindenekelőtt - akárcsak ifjabb korukban 
- mint okos és erős férfiak a közjó érdekében a hatóságok rendelkezésére 
állanak. Ha pedig hadba kell vonulniuk, már nem íjat vagy hajítódárdát 
visznek magukkal, jóllehet ennek használatára nevelték őket, hanem a 
közelharcra alkalmas fegyvereket. Mellüket vért övezi, baljukban kis 
négyszögű pajzsot tartanak - így is ábrázolják a perzsa harcosokat -, 
jobbjukban kard vagy szablya. Közülük kerülnek ki a tisztségviselők is, a 
gyermekek nevelőinek kivételével. 

Ily módon töltenek el huszonöt évet, tehát több mint ötvenévesek már, 
amikor átkerülnek az idősebb férfiak csoportjába. Ezeket így is nevezik: 
,idősebbek". Már nem vesznek részt hadjáratokban a haza határain túl, 
hanem otthon bíráskodnak mindenféle állami és magánügyben. Ök 
döntenek élet és halál felett, ők választják a tisztségviselőket, és ők 
hallgatják ki, ők ítélik el azokat a fiatal és felnőtt férfiakat, akiket a törzs 
vezetője vagy valaki más törvénysértés miatt feljelentett. Akit egyszer 
elítélnek, az élete végéig kitaszított és becstelen marad. 

Hogy jobban megvilágítsam a perzsák életmódját, kissé vissza kell 
térnem ahhoz, amiről már szólottam. Az eddig elmondottak alapján igen 


röviden végezhetek. 

A perzsák száma körülbelül százhúszezer volt. A törvény egyetlenegyet 
sem tilt el közülük bármilyen tisztség viselésétől vagy bármilyen állami 
hivatal betöltésétől. Minden perzsának jogában áll gyermekét nyilvános 
iskolába járatni, ahol megtanulhatja az igazságosságot. A gazdag szülők, 
akik nem szorulnak rá, hogy fiaik dolgozzanak, élnek is ezzel a joggal, a 
szegényeknek azonban nincs erre módjuk. Azok az ifjak, akiket állami 
tanítók neveltek, a serdülők közösségében tölthetik fiatalságuk éveit, a 
többiek ki vannak rekesztve. A férfiak csoportjába szintén csak az léphet, 
és csak az viselhet tisztséget, tölthet be állami hivatalt, aki a fiatalok 
között megállta a helyét, és teljesítette kötelességét. Aki nem a serdülők 
körében töltötte fiatalsága éveit, nem kerülhet a férfiak közösségébe. Az 
idősebbek csoportjába is csak az juthat be, aki érett éveit feddhetetlenül 
töltötte. így aztán az öregebb férfiak társadalma olyanokból áll, akik 
minden szépnek és nemesnek birtokosai. 

Ilyen hát alkotmányuk és életmódjuk, ezt tartják alkalmasnak a 
tökéletesség eléréséhez. Mi is láthatjuk, milyen mértékletesen étkeznek, 
milyen egyenletes a kiválasztásuk. A perzsák még ma is csúf dolognak 
tartják, ha valaki köpköd, szipákol vagy szellent. Az sem illik, hogy mások 
szeme láttára kimenjenek vizelni vagy hasonló dolgukat végezni. Mindezt 
pedig csak azért tarthatják csúf dolognak, mert mértékletesen étkeznek, 
és annyit dolgoznak, hogy a nedvek más úton is távozhatnak testükből. 

Ennyit akartam elmondani a perzsák összességéről. Most pedig 
Küroszról fogok beszélni, ifjúságától kezdve, hiszen ezért is kezdtem ebbe 
az elbeszélésbe. 


3. 

Küroszt is így nevelték tizenkét éves koráig vagy még tovább. Gyorsan 
elsajátította a szükséges tudnivalókat, feladatát mindig ügyesen és bátran 
végezte, és így magasan túlszárnyalta kortársait. 

Asztüagész egyszer üzent leányáért és Küroszért. Látni kívánta 
unokáját, mert hallotta, milyen szeretetre méltó és derék gyerek. 
Mandané elment tehát apjához, és magával vitte fiát is. Amikor 
megérkeztek, és  Kürosznak elmondták, hogy Asztüagész az ő 
édesanyjának apja, a barátságos természetű gyerek azonnal a nyakába 
ugrott, mintha régen ismerné és szeretné. 

Kürosz nagyapja méd divat szerint erősen fel volt cicomázva, szemhéját 
festette, arcát pirosította, sőt álhajat is viselt. Méd szokások ezek mind, 
akárcsak a bíborszínű alsóruhák és köntösök, a nyakláncok és karkötők. A 
perzsák viszont odahaza még most is sokkal szegényesebb öltözéket 
viselnek, és életmódjuk is egyszerűbb. Kürosz, látván nagyapja 
pompázatos külsejét, így szólt: 

- Anyám, milyen szép is az én nagyapám! 

Anyja megkérdezte, kit tart szebbnek, apját vagy nagyapját. Kürosz így 
válaszolt: 

- Anyám, az én apám a legszebb perzsa férfi, de a médek között, akiket 
az úton és a királyi udvarban láttam, az én nagyapám a legeslegszebb. 

Asztüagész is megölelte a fiút, majd gyönyörű ruhába öltöztette, és 
nyakláncokkal, karkötőkkel ékesítette fel. Amikor kilovagolt, magával 
vitte Küroszt is, ugyanolyan aranyzablás lovon, mint az övé. Kürosz, mint 


minden gyermek, szerette a díszt és a csillogást, örült a ruhának, és igen 
boldog volt, hogy lovagolni tanulhat. A hegyes vidékű Perzsiában, ahol 
bajos dolog lovat tartani és lovagolni, ritkán láthatott lovat. 

Asztüagész, amikor együtt étkezett leányával és  Kürosszal, 
nyalánkságokat, mártásokat és mindenféle más ételt tálaltatott fel, mert 
azt akarta, hogy a gyermek minél finomabb lakomát kapjon, akkor talán 
kevésbé vágyódik haza. 

Kürosz egyszer kijelentette: 

- Nagyapa, milyen fáradságot is okozhat neked egy ilyen lakoma, 
hiszen oda kell nyúlnod minden tálacskáért, és minden fogást meg kell 
ízlelned! 

- Hogyhogy - felelte Asztüagész -, hát nem sokkal pompásabb ez a 
lakoma, mint az, amit otthon kapsz? 

Kürosz így válaszolt: 

- De nem ám, nagyapa. Mi sokkal természetesebben és egyszerűbben 
lakunk jól, mint ti. Kenyérrel és hússal verjük el éhünket. Ti is ugyanerre 
törekedtek, de igen sok kitérővel, tévelyegve és nagy nehezen érkeztek el 
oda, ahová mi már régen eljutottunk. 

- Igazad van, gyermekem - mondta Asztüagész -, csakhogy a mi 
tévelygésünk korántsem rossz ám nekünk. Kóstolj bele, és meglátod, 
milyen nagyszerű dolog! 

- De én úgy látom, nagyapa - felelte Kürosz -, te is undorodsz ezektől a 
fogásoktól. 

- Miből gondolod ezt, gyermekem? - kérdezte Asztüagész. 

- Abból - felelte Kürosz -, amit látok: amikor a kenyérhez nyúlsz, nem 
törlöd meg a kezed, de amint e sok étel valamelyikéhez érsz, azonnal 
megtisztogatod a kezed a kéztörlővel, mintha bosszantana, hogy 
bepiszkoltad velük a kezed. 

Erre így felelt Asztüagész: 

- Hát ha így gondolod, fiam, akkor arra kérlek, legalább pecsenyével 
lakj jól, hogy jó erőben térhess haza. 

És mindenféle húst tálaltatott a fiúnak, vadat és háziállatot egyaránt. 
Kürosz ránézett a sok pecsenyére, és így szólt: 

- Szóval ez mind az enyém lehet, nagyapa, és azt csinálhatok vele, 
amit akarok? 

- Istenemre, fiam, azt tehetsz vele, amit akarsz - felelte a király. 

Ekkor Kürosz fogta a sok húst, és szétosztotta nagyapja belső szolgái 
között, a következő szavak kíséretében: 

- Tessék, ez a tied, mivel olyan lelkiismeretesen tanítasz lovagolni; ezt 
a darabot neked adom, minthogy dárdával ajándékoztál meg, és most már 
végre van hajítófegyverem; ez meg a tied, mert híven szolgálod 
nagyapámat; ez pedig legyen a tied, mert anyámmal szemben tiszteletet 
tanúsítasz. 

Így folytatta mindaddig, amíg szét nem osztotta az elébe helyezett húst. 

- És Szakasznak, a pohárnokomnak, akit olyan nagyra becsülök - 
kérdezte Asztüagész -, neki nem adsz semmit? 

Ez a Szakasz daliás férfi volt. Tiszte szerint ő vezette Asztüagész elé 
azokat, akik kihallgatást kértek. Azt is ő döntötte el, mikor nem szabad 
látogatót bebocsátani a királyhoz. Kürosz, mint afféle gyermek, aki nem 
fél semmitől, azonnal megkérdezte: 


- Miért tartod őt oly nagy becsben, nagyapa? Asztüagész tréfásan így 
felelt: 

- Nem látod, milyen ügyesen és tetszetős mozdulatokkal tölti a bort? 

Ezek a királyi pohárnokok valóban nagyszerűen látják el tisztüket. 
Először is óvatosan kitöltik a bort, majd három ujjukkal tartva a kelyhet, 
úgy nyújtják át, hogy minél jobban keze ügyébe essen annak, aki inni 
akar. 

- Parancsold meg Szakasznak, nagyapa - szólt Kürosz -, hogy adja ide a 
poharat, hogy én is ügyesen tölthessek neked, és én is elnyerjem a 
kegyeidet, ha tudom. 

Asztüagész megparancsolta Szakasznak, hogy tegyen úgy. Kürosz fogta 
a kelyhet, jól kiöblítette, anogy Szakasztól látta, majd nagy komolyan és 
kecses mozdulatokkal odavitte nagyapjának, és átnyújtotta. Ezen aztán 
anyja és Asztüagész harsány kacajra fakadt. Kürosz is elnevette magát, 
nagyapja nyakába ugrott, és hízelkedve így szólt: 

- Véged van, Szakasz, kitúrtalak a tisztedből; nemcsak ügyesebben 
töltöm a bort, mint te, de még csak bele se kóstolok. 

A király pohárnokai ugyanis, amikor  átnyújtják a kelyhet, 
megmerítenek benne egy kis edényt, a tartalmából a bal kezükbe 
loccsantanak, és megkóstolják az italt, nehogy ép bőrrel megússzák, ha 
történetesen mérget kevertek az italba. 

- És mondd csak, Kürosz - kérdezte erre Asztüagész tréfásan -, ha már 
mindenben utánzód Szakaszt, miért nem iszol te is az italból? 

- "Mert, bizony isten, félek - felelte a fiú -, hogy mérget csempészett 
bele. Hiszen amikor születésnapodon megvendégelted a barátaidat, 
tisztán láttam, hogy mérgezett bort adott nektek. 

- És hogyan vetted észre, gyermekem? - kérdezte Asztüagész. 

- Ezzel a két szememmel láttam, hogy testben és lélekben 
megháborodtatok. Először is olyan dolgokat műveltetek, amit nekünk, 
gyerekeknek, sohase engednétek meg. Összevissza kiabáltatok, nem 
értettétek egymás szavát, borzasztó nevetségesen ordibáltatok, és noha 
oda sem figyeltetek arra, aki danolt, mégis esküdöztetek, hogy 
csodálatosan énekel. Testi erejével kérkedett mindenki, de amikor táncba 
kezdtetek, szinte lábon állni sem tudtatok, nemhogy ritmusra léptetek 
volna. És mindenki elfeledkezett magáról: te arról, hogy király vagy, a 
többiek meg arról, hogy te vagy az uralkodójuk. Akkor jöttem rá igazán, 
hogy ez az a bizonyos szólásszabadság, mert egyetlen pillanatra sem állt 
be a szátok. 

- Na és a te apád, az nem szokott berúgni, amikor iszik? - kérdezte 
Asztüagész. 

- Isten a megmondhatója, hogy nem! 

- És miért nem? ; 

- Mert csak a szomját veri el, de nem issza magát betegre. És ez 
alighanem azért van, mert nincs Szakasza, aki a bort töltögetné. 

Anyja ekkor így szólt: 

- Miért üzensz hadat Szakasznak, gyermekem? 

- Mert, szavamra mondom, gyűlölöm őt! - felelte Kürosz. - Hányszor 
akartam odafutni nagyapámhoz, de ez a gyűlöletes ember mindig 
visszatartott. Könyörgök, nagyapa, csak három napra engedd meg, hogy 
én parancsolhassak neki! 


- És mit parancsolnál neki? - kérdezte Asztüagész. 

- Akárcsak ő, ott állnék a bejáratnál, és amikor jönne, hogy veled 
reggelizzen, azt mondanám: most nem lehet, a király el van foglalva. Ha 
ebédelni jönne, így szólnék: a király éppen fürdik. Es ha már nagyon 
kínozná az éhség, közölném vele, hogy a király az asszonyok termében 
tartózkodik. Egyszóval állandóan gyötörném őt, mint ahogy ő gyötör 
engem, amikor távol tart tőled. j 

így mulattatta a felnőtteket étkezés idején. Am napközben, ha 
észrevette, hogy nagyapjának vagy anyja fivérének valamire szüksége 
van, mindenkit megelőzve sietett szolgálatukra, mert oly nagyon örült, ha 
valamiben kedvükre tehetett. 

Amikor Mandané haza akart térni férjéhez, Asztüagész megkérte, 
hagyja nála Küroszt. Mandané azt felelte, hogy mindenben kedvére járna 
apjának, de úgy véli, nehezen tudná Küroszt akarata ellenére maradásra 
bírni. 

Asztüagész akkor így szólt Küroszhoz: 

- Ide figyelj, gyermekem! Először is, ha nálam maradsz, Szakasz soha 
nem fogja utadat állni. Akkor jöhetsz hozzám, amikor akarsz, sőt hálás 
leszek, minél gyakrabban benézel hozzám. Aztán meg kedvedre 
használhatod lovaimat és minden holmimat, és amikor hazamész, azt 
vihetsz magaddal, amit akarsz. Ehetsz a magad ízlése szerint 
mértékletesen. Kertem minden állatát neked adom, és még sok más fajtát 
is melléjük, hamarosan megtanulsz lovagolni, aztán űzheted majd nyíllal 
és dárdával a vadat, leterítheted, akár a felnőttek. Játszótársaid is 
lesznek, és bármit kérsz tőlem, megkapod. 

Így beszélt Asztüagész, Mandané pedig megkérdezte fiát, marad-e, 
vagy inkább vele megy, Kürosz habozás nélkül rávágta, hogy marad. 

- Miért? - kérdezte az anyja. Kürosz így felelt: 

- Azért, anyám, mert otthon, társaim között, engem tartanak a legjobb 
íjazónak, a legjobb dárdavetőnek, és ez így is van. Lovagolni azonban, 
bevallom, korántsem tudok úgy, mint az itteni korombeli fiúk. Es tudd 
meg, anyám, ez nagyon bánt. De ha itt maradhatok, megtanulok 
lovagolni, akkor aztán Perzsiában könnyen túlteszek a legjobb 
gyalogosokon, a médek soraiban pedig a jó lovasok legjobbjaként 
harcolhatok nagyapám mellett. 

Anyja tovább kérdezte: 

- És hogyan tanulod meg itt az igazságosságot, fiam, amikor tanítóid 
ott vannak? 

- Azt már megtanultam, anyám - felelte Kürosz. 

- Hogyan tanulhattad meg? - kételkedett Mandané. 

- Tanítóm engem tett meg bírónak a többi fölé, mert annyira értem az 
igazságosságot. Helytelen bíráskodás miatt mindössze egyszer kaptam 
verést. Ez az eset pedig a következőképpen történt. Volt egy magas fiú, 
akinek túl rövid volt az inge, és volt egy alacsony, aki viszont túl hosszút 
viselt. A magas fiú lehúzta az alacsony fiúról az inget, és azt öltötte fel, 
társának pedig odaadta a magáét. 

Amikor igazságot kellett tennem köztük, úgy véltem, mindkettőjüknek 
jobb, ha ki-ki a megfelelő inget viseli. Erre aztán tanítóm elnáspángolt, 
mondván: ha divatkérdésekben kell döntenem, így járok el helyesen, de 
ha a tulajdonjog ügyében ítélkezem, kizárólag arra kell figyelemmel 


lennem, hogy jog szerint kié az ing. Azé-e, aki erőszakkal szerezte, vagy 
inkább azé, aki készítette, vásárolta. Minthogy minden, ami törvényes, 
egyben igazságos is, és minden, ami törvénytelen, egyszersmind 
önkényesnek mondható, arra intett, hogy a bíró mindig a törvény 
figyelembevételével ítéljen. Látod, anyám, én már pontosan tudom, mi az 
igazság, de ha valamit mégsem értenék, nagyapám majd megmagyarázza 
- fejezte be Kürosz. 

- Jaj, gyermekem - szólt Mandané -, nagyapád igazsága nem egyezik 
ám a mienkkel. Látod, ő kikiáltotta magát minden médek urának, a 
perzsák pedig egyenlőségben élnek, mert azt tartják igazságosnak. Apád 
első ember a perzsák között, de őrá is ró kötelességeket az állam, és 
jogait is az állam szabja meg. Az ő cselekedeteinek is a törvény a mércéje, 
nem pedig a saját kénye-kedve. Csak aztán vigyázz, halálra ne 
korbácsoljanak, ha nagyapád iskolájából nem mint király, hanem mint 
zsarnok térsz haza. Mert a türannosz legfőbb célkitűzése az, hogy ő 
uralkodjék mindenki felett. 

- ,. Csakhogy apád nem uralkodásra tanítja az embereket - felelte 
Kürosz -, hanem engedelmességre. Kitűnően ért hozzá. Vagy talán nem 
látod, minden méd megtanulta tőle az engedelmességet? Nyugodj meg, 
apád sem engem, sem mást nem fog hatalmaskodásra tanítani. 

Így csacsogott össze Kürosz mindenfélét. Anyja végül hazament, ő 
pedig nagyapjánál maradt, és ott nőtt fel. 

Hamarosan összeszokott kortársaival, barátságot kötött velük, sőt 
pajtásai iránt tanúsított szeretetével, és naponta megnyilvánuló 
ragaszkodásával a szülőket is annyira megnyerte magának, hogy ha 
valamit akartak a királytól, szóltak fiaiknak, hogy kérjék meg Küroszt, 
járjon el ügyükben. Az emberséges és becsvágyó ifjú pedig mindent 
megtett, hogy társai kérését elintézze. Asztüagész meg Kürosz egyetlen 
kérésének sem tudott ellenállni, hiszen amikor a király megbetegedett, 
Kürosz a világért sem tágított mellőle, szüntelenül csak zokogott, és 
mindenki láthatta, mennyire reszket nagyapja életéért. Ejjel is elsőnek 
neszelte meg, ha Asztüagésznak szüksége volt valamire, és mindenkinél 
fürgébben ugrott talpra, ha úgy gondolta, hogy a kedvére tehet valamit. 
Ezzel aztán teljesen megnyerte magának nagyapját. 

Kissé talán túl beszédes volt. Ez egyrészt neveltetéséből fakadt. 
Tanítója ugyanis arra késztette, hogy számot adjon tetteiről, és 
bíráskodás közben másoktól is számadást követeljen. Másrészt 
tudásvágyból is szüntelenül kérdezősködött — miképpen van ez vagy az -, 
és gyors eszű lévén, mások kérdéseire is azonnal készen volt a válasszal. 
Ezért lett ilyen beszédes. De ahogy a hosszúra nyúlt kamaszokon is 
látszik, hogy kamaszok, Kürosz bőbeszédűsége sem szemtelen fecsegés 
volt, szavaiból egyszerűség és közvetlenség áradt, s ezért jobban 
szerették, ha beszélt, mint ha hallgatott. 

Telt-múlt az idő, Kürosz megnőtt, és elérte a kamaszkort. Már nem 
beszélt olyan sokat, hangja is nyugodtabban csengett. Idősebbek 
jelenlétében szégyenlős volt, gyakran elpirult, és már nem szaladt oda 
válogatás nélkül mindenkihez, mint a kiskutya. Csendesebb volt ugyan, de 
a társaságban még jobban kedvelték. 


A fiatalok gyakorta versenyeztek, de ő soha nem hívta ki társait, amikor 
erősebbnek érezte magát, csak olyankor, ha biztosan tudta, hogy ő a 
gyengébb, s közben egyre mondogatta, hogy ebben a számban is győzni 
fog. Például korántsem ült még biztosan a nyeregben, amikor már lóra 
pattant, és úgy nyilazott vagy vetett dárdát, ha pedig legyőzték, ő 
kacagott a legjobban. A vereség sohasem riasztotta vissza, inkább arra 
sarkallta, hogy újra meg újra próbálkozzon, hátha másodszorra sikerül. 
Nemsokára éppolyan kiválóan ülte meg a lovat, mint a korabeli ifjak, sőt 
hamarosan túl is szárnyalta őket, mert oly lelkesen gyakorolt. A 
vadaskertben élő állatokat addig űzte és pusztította dárdával, amíg 
hírmondó sem maradt belőlük, és Asztüagész képtelen volt több állatot 
felhajtani számára. Kürosz, látva, hogy nagyapja a legjobb akarattal sem 
tud több élő állatot szerezni, így szólt hozzá: 

- Sose bajlódj azzal, nagyapa, hogy nekem állatokat szerezz. Engedj ki 
engem is vadászatra, nagybátyámmal együtt, és azt fogom gondolni, hogy 
mindegyik vadat, amely a szemem elé kerül, nekem nevelték. 

Nagyon vágyott rá, hogy vadászni mehessen, de már nem könyörgött 
oly kitartóan, mint gyermekkorában: sokkal félénkebb lett. Mennyire 
szidta azelőtt Szakaszt, hogy nem engedi nagyapjához! Most önmaga 
Szakasza lett. Nem közeledett Asztüagészhoz, ha nem látta az időt 
alkalmasnak, sőt megkérte Szakaszt, mindig jelezze, mikor mehet be. 
Ezért most már Szakasz is úgy imádta, mint a többiek. 

Asztüagész, látva, milyen hevesen vágyódik rá Kürosz, hogy a 
szabadban vadászhasson, megengedte neki, hogy elkísérje nagybátyját. 
Idősebb lovas testőröket rendelt melléje, hogy vigyázzanak rá a nehéz 
terepen, és védjék meg a vadállatoktól. Kürosz buzgón érdeklődött 
kísérőitől, mely állatokhoz nem tanácsos közelíteni, és melyeket lehet 
nyugodtan üldözőbe venni. A medve, a vadkan, az oroszlán és a párduc 
már sokszor okozta halálát annak, aki a közelébe merészkedett - felelték 
a kérdezettek -, a szarvas, az őz, a vadjun és a vadszamár azonban 
ártalmatlan állat. Arra is megtanították, hogy az állatoknál nem kevésbé 
veszélyes a rossz terep. Hányan zuhantak már szakadékba lovastul! 

Kürosz figyelmesen meghallgatta őket, de amikor az első szarvas 
feltűnt, egyszeriben elfelejtett mindent, és csak azt nézte, merrefelé 
menekül az állat. Lova a vágta közben hirtelen felszökellt, aztán térdre 
bukott, és kis híja, hogy le nem vetette lovasát. De Kürosz nagy nehezen 
nyeregben maradt, a ló pedig felállt. így aztán a síkságon utolérték a 
szarvast, és a fiú leterítette dárdával. Gyönyörű, nagy példány volt. 
Kürosz végtelenül örült, kísérői azonban, amint odaértek, nagyon 
megszidták, és közölték vele, hogy el fogják mondani a királynak, milyen 
veszélynek tette ki magát. Kürosz leugrott lováról, és bűnbánóan 
hallgatta őket. De ahogy állatüvöltést hallott, megszállottan ismét lóra 
pattant, és amikor meglátta, hogy vadkan csörtet feléje, nekivágtatott, jól 
megcélozta, homlokon találta, és leterítette. 

Ekkor már nagybátyja is szidta vakmerőségéért, amelynek szemtanúja 
volt. Kürosz azonban mit sem törődött a szidással, csak arra kérte 
haragvó nagybátyját, engedje meg, hadd vigye haza nagyapjának a 
zsákmányt. 

- De ha megtudja, hogy üldözőbe vetted az állatokat, nemcsak téged 
fog megszidni, hanem engem is, hogy hagytalak - mondta a nagybácsi. 


- Akár korbácsoltasson meg, csak odaadhassam neki! Te is büntess 
meg, ahogy akarsz, de ezt az egyet engedd meg - könyörgött Kürosz. 

- Csinálj, amit akarsz - egyezett bele végül Küaxarész -, hiszen már 
úgy viselkedsz, mintha te volnál a királyunk. 

Így aztán Kürosz hazavitte a zsákmányt, odaajándékozta nagyapjának, 
mondván, hogy az ő számára ejtette el a vadakat. A vértől csepegő 
dárdákat nem mutatta meg, de olyan helyre tette, ahol remélte, hogy 
Asztüagész meglátja. 

- Mindent örömmel fogadok tőled, fiam - szólt Asztüagész -, de nem 
akarom, hogy veszélynek tedd ki magad. 

- Ha nem kell, akkor arra kérlek, nagyapám, add nekem a zsákmányt, 
hadd osszam szét pajtásaim között - kérte Kürosz. 

- Annak adod, fiam, ezt is meg a többit is, akinek akarod - felelte 
Asztüagész. 

Kürosz elvitette, szétosztotta a zsákmányt pajtásai között, és ekképpen 
mesélt nekik: 

- . Most látom csak, fiúk, milyen komolytalan dolog volt, amikor a 
kertben vadásztunk! Akárha bilincsbe vert állatokat hajkurásztunk volna. 
Először is az a kis terület! Aztán meg milyen sovány és rühes vadak! Az 
egyik sánta, a másik korcs. Hozzájuk képest milyen szépek, hatalmasak és 
kövérek a hegyekben és a réteken élő vadak! A szarvas úgy szökell az ég 
felé, mintha szárnya volna, a vadkan pedig olyan bátran rohamoz, ahogy a 
vitéz katonákról regélik. És olyan nagyok, hogy egyszerűen nem lehet 
elhibázni őket. Holtukban is szebbek, mint a rab állatok élve. De 
mondjátok csak, vajon apáitok titeket is elengednek vadászni? 

- . Bizonyára nagyon szívesen - felelték a fiúk -, ha Asztüagész 
megparancsolja. 

- De hát ki fogja a mi dolgunkat Asztüagész elé terjeszteni? - kérdezte 
Kürosz. 

- . Hát te! Ugyan ki tudná Asztüagészt ügyesebben rábeszélni?! - 
felelték a pajtások. 

- Jaj, fiúk, isten bizony magam sem értem, mivé lettem! - mondta 
Kürosz. - Nem tudok én már nagyapámmal beszélni, sem úgy a szemébe 
nézni, mint régen! Ha ez így megy tovább, attól félek, teljesen bamba és 
együgyű leszek. Pedig kiskoromban úgy tartottak számon, mint akinek be 
nem áll a szája. 

- Kétségbeejtő, amit mondasz. Talán már értünk sem tehetsz semmit? 
Fontos ügyben sem? Hát mást kérjünk fel arra, ami a te dolgod volna? - 
így a gyerekek. 

Kürosznak lelkébe martak ezek a szavak. Egy szót sem szólt többet, 
otthagyta pajtásait, és lélekben felvértezte magát a merész tettre. 
Kitervelte, miképpen adhatná elő nagyapjának a legkíméletesebben a 
dolgot, és hogyan segíthetné elő a maga és társai vágyának 
megvalósulását. Aztán bement a palotába. 

- Mondd csak, nagyapa - kezdte -, mit tennél, ha valamelyik szolgád 
megszökne, és te elfognád? 

- Mi mást, mint hogy bilincsbe veretném, és munkára hajtanám. 

- De ha magától visszatérne, mit tennél vele? 

- Mit? Hát megkorbácsoltatnám, hogy többé ilyet ne csináljon, és újból 
munkára fognám. 


- Akkor ideje, hogy előkészületeket tégy az én megkorbácsoltatásomra 
- mondta Kürosz -, mivel éppen azon mesterkedem, hogy megszökjem 
tőled, és pajtásaimat vadászni vigyem. 

- Jó, hogy előre szóltál - felelte Asztüagész. - Megtiltom, hogy 
kimozdulj. Mondhatom, szép dolog lenne, ha egy darabka húsért vesztébe 
hagynám rohanni leányom fiát. 

Kürosz megértette nagyapja szavait, engedelmeskedett, és maradt. De 
többé hangját sem lehetett hallani, búskomoran töltötte napjait. 
Asztüagész, látva a fiú nagy bánatát, hatalmas vadászatot rendezett, hogy 
felvidítsa. Rengeteg gyalogost és lovast gyűjtött egybe, meghívta Kürosz 
pajtásait is, a vadakat pedig lovaglásra alkalmas területre hajtatta. A 
vadászaton ő is megjelent királyi pompával, és megparancsolta: addig 
senki ne hajítson dárdát, amíg Kürosz be nem telt a vadászás 
gyönyörével. De Kürosz nem hagyta, hogy a többiek csak nézzék. 

- Ha azt akarod, nagyapa, hogy örüljek, engedd meg, hogy pajtásaim is 
vadászhassanak és küzdjenek, ahogy erejükből telik. 

Asztüagész megengedte. Ott állt, és nézte, ahogy a fiúk versengve 
rontanak az állatokra, s nagy becsvággyal űzik és terítik le a vadakat. 
Gyönyörködve szemlélte Küroszt, aki alig tudta visszatartani ujjongását, 
mint nemes vérű, csaholó kölyökkutya rohant rá minden vadra, és a 
nevüket kiáltozva hívta ki őket küzdelemre. A fiú hol nevetett a társain, 
hol pedig minden irigység nélkül magasztalta egyiket vagy másikat. 
Ennek is örült Asztüagész. A király végül dús zsákmánnyal tért haza. 

Erre a kellemes időtöltésre később is oly gyönyörűséggel emlékezett 
vissza, hogy amikor csak lehetett, Kürosszal együtt ment vadászni, és 
unokája kedvéért a kísérőkön kívül a gyerekeket is magával vitte. Kürosz 
így töltötte ideje nagy részét. Mindenkinek csak kellemeset és jót 
nyújtott, rosszat soha senkivel nem tett. 

Tizenöt vagy tizenhat éves lehetett, amikor az asszír király fiának, aki 
éppen házasodni készült, arra támadt kedve, hogy maga ejtse el a 
menyegzői lakomához szükséges vadakat. Hallván, hogy a szír-méd határ 
területén a hadiállapot következtében háborítatlanul élnek a vadak, 
elhatározta, hogy odavonul. Gazdag zsákmánnyal akart hazatérni, ezért 
sok lovast és könnyűfegyverzetű gyalogost vitt magával, hogy kihajtsák 
neki az állatokat a bozótból a megművelt és könnyen járható terepre. 
Amint a határon felállított őrhelyekhez érkezett, megvacsorázott, mert 
már korán reggel indulni akart. Lassan leszállt az este, megjött a váltás a 
városból, lovas és gyalogos őrök vegyesen. Hirtelen azt képzelte, hogy 
hatalmas sereg áll a rendelkezésére: hiszen ott volt a két őrség, és maga 
is rengeteg lovast és gyalogost hozott magával. Sokkal pompásabb lenne 
- gondolta -, ha betörnének méd területre, és ott ejtenének zsákmányt. 
Ezzel fényesebb tettet hajtanának végre, mint holmi vadászat, meg aztán 
sok áldozati állatot is szereznének. 

Másnap korán reggel megkezdte a hadműveletet. A gyalogososztagokat 
a határvonalon hagyta egy csoportban, maga pedig lovasaival a méd 
őrállások felé indult. Hogy a médek ne indulhassanak a portyázok ellen, 
lovasai nagyobb és megbízhatóbb részével az erődítményeknél maradt. A 
többieket, akik erre a feladatra voltak alkalmasabbak, rajonként 
szétküldte mindenfelé, megparancsolva nekik, hogy verjék fel a vidék 
vadállományát, és tereljék hozzá. A katonák így is cselekedtek. 


Asztüagész, amikor jelentették neki, hogy ellenséges csapatok 
portyáznak földjén, kíséretével együtt nyomban felkerekedett, 
csatlakozott hozzá fia is, és minden rendelkezésére álló lovassal elindult a 
határ felé, de a többieknek is megparancsolta, hogy vonuljanak utánuk. 

A tekintélyes számú asszír gyalogság rendezett sorokban állt, és 
nyugodtan várakoztak lovasaik is. Ezt látván a médek is megálltak. 
Amikor Kürosz észrevette, hogy az emberek tömegesen vonulnak hadba a 
király megsegítésére, ő is velük tartott, és - amiről korábban nem is 
álmodhatott - magára öltötte fegyverzetét. Hogy vágyott már rá, hogy 
végre fegyvert foghasson! Mert csodálatosan szép fegyverei voltak ám, 
nagyon jól álltak neki, hiszen nagyapja külön az ő méretére csináltatta 
őket. így aztán teljes fegyverzetben lovagolt ki. Asztüagész csodálkozott 
ugyan, kinek a parancsára érkezett oda a fiú, de aztán megengedte, hogy 
mellette maradjon. Kürosz, megpillantva a szemben álló lovasokat, 
nagyapjához fordult: 

- Ellenséges harcosok ezek, nagyapa, akik ilyen nyugodtan ülnek 
lovaikon? 

- Azok bizony. 

- És azok is, akik amott lovon vágtatnak? 

- Azokis. 

-  Szedett-vedett népség ez, nagyapa, a lovaik is nyomorultak, mégis 
elhajtják jószágunkat. Bizony isten rájuk kellene rontanunk. 

- Nem látod, fiam, hogy milyen hatalmas lovascsapat áll itt harcra 
készen? Ha most rájuk rontanánk, bekerítenének bennünket. Nincs még 
itt a derékhadunk. 

- Igen, de ha te itt maradsz, és megvárod az erősítést - felelte Kürosz 
-, akkor ezek félelmükben moccanni sem mernek, a portyázok pedig, ha 
néhány ember megtámadná őket, nyomban eleresztenék a zsákmányt. 

, Milyen okos ez a fiú, milyen kiváló a megfigyelőképessége! Bizony, 
igazat szól!" - gondolta Asztüagész csodálkozva, és megparancsolta 
fiának, hogy egy lovascsapattal törjön a fosztogatókra. 

- Én pedig - mondta - ezeket támadom meg, ha egyetlen lépést is 
tennének feléd. így aztán kénytelenek lesznek teljesen miránk figyelni. 

Küaxarész egy csapat kiváló lovassal a portyázókra rontott. Kürosz, 
amikor meglátta, hogy elindulnak, megsarkantyúzta lovát, és azonnal a 
csapat élére tört, nagybátyja és a többiek a nyomában. A fosztogatók, 
mihelyt észrevették közeledésüket, azonnal szélnek eresztették a 
zsákmányt, és elmenekültek. Kürosz és társai azonban útjukat állták: aki 
a kezük ügyébe került, azonnal lekaszabolták 

- ebben is Kürosz járt az élen -, aztán azokat vették üldözőbe, akiknek 
sikerült kereket oldaniuk. Nem is álltak meg addig, amíg néhányat foglyul 
nem ejtettek. Kürosz úgy száguldott, mint egy nemes vérű, de 
tapasztalatlan faj kutya, amely meggondolatlanul ront a vadkanra, nem 
látott, nem hallott, csak ütötte-vágta, akit ért. Az ellenség, övéi szorult 
helyzetét látva, megindult, hogy rohamával elvegye a médek kedvét az 
üldözéstől. De Küroszt ez sem riasztotta vissza, tovább űzte-hajtotta az 
ellenséget, mámorosan rikoltozva biztatgatta nagybátyját, nem tágított, 
és sikerült is megfutamítania az ellenséget. Küaxarész sem akart 
lemaradni, bizonyára szégyellte volna apja előtt, és a többiek is szorosan 
a nyomukban vágtattak; ilyen vezérrel az élen még azok is lelkesen 


rontottak az ellenségre, akik különben nem nagyon tűnnek ki a harcban. 

Asztüagész, látva, hogy övéi meggondolatlanul összevissza üldözik a 
menekülőket, az ellenség pedig rendezett hadsorral vonul ellenük, 
azonnal megindult, hogy fia és Kürosz veszélybe ne sodródjon. Az 
asszírok, mihelyt a médek közelébe értek, dárdáikkal, íjaikkal harcra 
készen csatasorba álltak. Azt remélték, hogy a médek - szokásuk szerint - 
szintén meg fognak állni nyíllövésnyire. Hiszen valahányszor ütközetre 
került sor közöttük, a médek csak lőtávolságra közeledtek, és gyakran 
napestig csupán nyilaztak egymásra. 

Ám az ellenséges csapatok rémülten látták, hogy az övéik fejvesztetten 
hátrálnak, nyomukban egyfelől Kürosz és kísérői, másfelől pedig 
Asztüagész és lovasai, akik már át is lépték a nyíllövésnyi távolságot. 
Több se kellett az asszíroknak: hátat fordítottak, és hanyatt-homlok 
elmenekültek a vad iramban közelítő médek elől. 

A médek sok menekülőt beértek, ütötték-vágták az útjukba kerülő 
lovasokat és paripákat, aki pedig lebukott a lóról, azt felkoncolták. Nem is 
hagyták abba, amíg az asszír gyalogsághoz nem értek. Ekkor azonban 
helyesebbnek tartották megállni, nehogy valami nagyobb tartalék sereg 
csapdájába kerüljenek. 

A lovasság győzelmétől mámoros Asztüagész visszarendelte csapatait. 
De nem tudta, mit csináljon Kürosszal. 

Mert igaz ugyan, hogy neki köszönheti a győzelmet, de azt is látta, 
hogy a fiú vakmerősége már az esztelenséggel határos. Hiszen Kürosz 
még akkor is csak az elesettekkel foglalkozott, amikor a többiek már 
hazafelé tartottak. Fel s alá száguldott a csatamezőn, a hullákat bámulta, 
úgyhogy az érte küldött lovasok csak üggyel-bajjal tudták Asztüagész elé 
vezetni. Látva, hogy nagyapja komoran szemléli viselkedését, messze a 
kísérők mögé húzódva mert csak színe elé menni. 

Ez történt hát a médeknél. Mindenki Küroszt emlegette, róla beszéltek, 
róla szólt az ének, Asztüagész pedig, aki eddig is nagyra becsülte, most 
már egyenesen bálványozta. Kürosz apja, Kambüszész is boldog volt e 
hírek hallatára, de amikor megtudta, hogy fia már felnőtt férfihoz méltó 
cselekedeteket visz végbe, üzent neki, hogy térjen vissza Perzsiába, és ott 
is tegyen eleget kötelességeinek. Kürosz engedelmeskedett: nem akarta, 
hogy apja megharagudjon, sem hogy a perzsák megnehezteljenek. 
Asztüagész sem tehetett mást: el kellett engednie. Kürosz annyi lovat 
vihetett magával, amennyit akart, nagyapja temérdek más ajándékkal is 
ellátta, és úgy bocsátotta útjára. Mert szerette unokáját, és erősen hitte, 
hogy nagy ember lesz belőle, barátai reménysége, ellenségei félelme. 

A távozó Küroszt lóháton kísérték el: ott voltak a gyerekek és a 
serdülők, a férfiak és az öregek, és természetesen maga Asztüagész is, és 
mint mondják, senki sem tért vissza száraz szemmel. Kürosz is zokogva 
búcsúzott. Mesélik, hogy a nagyapjától kapott ajándékok nagy részét 
szétosztotta a fiatalok között, végül méd ruháját is levetette, és az egyik 
fiúnak adta, ezzel is megmutatva, hogy őt szerette a legjobban. 

A fiúk elfogadták és átvették Kürosz ajándékait, de aztán visszaadták 
Asztüagésznak, a király meg utánaküldte Kürosznak. De a fiú újra csak 
visszaküldött mindent Médiába, és a következőket üzente: 

- Ha azt akarod, nagyapa, hogy majdan szégyenkezés nélkül térhessek 
vissza közétek, engedd, hogy mindenki megtartsa, amit neki adtam. 


Asztüagész ezek után úgy cselekedett, ahogy Kürosz meghagyta. 

És most hadd meséljek el még egy kis történetet a fiú-szerelemről. 
Küroszt búcsúzáskor rokonai, perzsa szokás szerint, sorra szájon 
csókolták, mielőtt útjára bocsátották volna. A perzsáknál még ma is ez a 
szokás. Volt a médek között egy derék és kiváló férfiú, akit régen rabul 
ejtett Kürosz szépsége. Most távolról figyelte a rokoni csókváltásokat, 
majd amikor a többiek eltávoztak, odalépett Küroszhoz, és így szólt: 

- Csak engem nem ismersz el rokonodnak, Kürosz? 

- Talán te is rokonom vagy? - álmélkodott a fiú. 

- Az vagyok bizony. 

- Ezért szoktál hát oly kitartóan nézegetni! Többször feltűnt már, hogy 
szemmel kísérsz. 

- Hányszor akartam már odamenni hozzád, de tudja isten, valahogy 
restelltem. 

- Nem kellett volna szégyenkezned, hiszen rokonom vagy - felelte 
Kürosz, ezzel odalépett hozzá, és megcsókolta. 

A méd a csók után tovább kérdezősködött: 

- Perzsiában is szokás megcsókolni a rokonokat? 

- Akkor - válaszolta Kürosz -, ha sokáig nem látták egymást, vagy 
elutaznak. 

- . Hát akkor most ideje, hogy újra megcsókolj, mert amint látod, 
távozóban vagyok. 

Kürosz megint megcsókolta, aztán a méd elvált tőle, és Kürosz is útnak 
indult. De alig tettek meg egy kis utat, máris lohol vissza a méd, a lova is 
beleizzadt. 34 

- Mi történt - kérdezte Kürosz, amint meglátta -, talán elfelejtettél 
valamit megmondani? 

- Ó, nem, de sokáig nem láttalak. 

- Nem volt ez olyan hosszú idő, kedves rokon. 

- Nem volt hosszú? Tudd meg, Kürosz, még az is hosszú idő számomra, 
amíg pislantok egyet, mert addig sem láthatom szépségedet. 

Kürosz, bár szeme még nedves volt a búcsú könnyeitől, felkacagott, és 
így szólt: 

- . Menj csak haza bátran, nemsokára visszatérek közétek, és akkor 
kedvedre nézhetsz majd, s nyugodtan pisloghatsz is. 


5. 


Kürosz hazatérve még egy évet töltött a gyermekek csoportjában. 
Társai eleinte kicsúfolták, hogy biztosan nagy ínyenc lett a médek között, 
de amikor látták, hogy ugyanolyan étvággyal eszik, iszik, mint ők, sőt az 
ünnepi lakomákon nemhogy kevesellné a porcióját, hanem el is 
ajándékozza egy részét, amellett minden téren kimagaslik közülük, újra a 
régi tisztelettel vették körül. Mikor a gyerekek közül kinőtt, az ifjak 
csoportjába került. Itt is ő mutatkozott a legjobbnak, mert lelkesedéssel 
és kitartással végezte feladatait, tisztelte az öregeket, és 
engedelmeskedett feljebbvalóinak. 

Telt-múlt az idő. Médiában meghalt Asztüagész, és fia, Küaxarész, 
Kürosz anyai nagybátyja lett a médek királya. 


Az asszír király, aki már leigázta a szíreket, ezt a hatalmas népet, 
alattvalójának mondhatta az arabok királyát, uralma alá hajtotta a 
hürkániaiakat, sőt Baktriát is szorongatta, arra gondolt: ha sikerülne 
meggyengítenie a médek hatalmát, könnyen leigázná a többi környező 
népet, minthogy a szomszédos törzsek közül a médet tartották a 
legerősebbnek. Ezért követeket küldött mindazon népekhez, amelyek 
hatalma alá tartoztak, Kroiszoszhoz, a lüdek királyához, Kappadokiába, 
kis és nagy Phrügia lakóihoz, továbbá a paphlagónokhoz, az indekhez, a 
károkhoz és a kilikiaiakhoz azzal, hogy feketítsék be a médeket és a 
perzsákat, mondják el, hogy két nagy, erős néppel állnak szemben, akiket 
még szövetségi szálak és rokoni kapcsolatok is egymáshoz fűznek, tehát 
ha idejekorán meg nem gyengítik hatalmukat, félő, hogy sorra 
megtámadják a népeket. A népek hallgattak rá, és szövetséget kötöttek 
vele. Némelyiket már az üzenet is meggyőzte, másokra a pénz és az 
ajándék hatott. Mert temérdek kincse volt. 

Küaxarész, Asztüagész fia, értesülvén az asszír király alattomos 
szándékáról és az ellene szövetkezett népek készülődéséről, azonnal 
megtette a szükséges ellenintézkedéseket. Egyebek között követeket 
küldött Perzsiába a nép elöljáróihoz és sógorához, Kambüszész perzsa 
királyhoz. 

De követeket küldött Küroszhoz is: ha a perzsa nép katonákat bocsát a 
médek rendelkezésére, legyen rajta, hogy ő vezesse majd a csapatokat. 
Kürosz, miután letöltötte a maga tíz évét a fiatalok között, ekkor már a 
felnőtt férfiak csoportjába tartozott. Es minthogy Kürosz vállalta a 
vezetést, az öregek tanácsa őt állította a Médiába induló sereg élére, és 
felhatalmazták, hogy válasszon magának kétszáz előkelő perzsa férfit, és 
a kétszáz kiválasztottnak is engedélyt adtak, hogy négy-négy ugyancsak 
előkelő férfiút vegyenek maguk mellé. Ezzel a sereg létszáma ezerre 
emelkedett. Végül az ezer előkelő katonának megparancsolták, hogy 
mindenki válasszon magának a perzsa köznép soraiból tíz 
könnyűfegyverzetű katonát, tíz parittyást és tíz íjászt. így aztán tízezer 
könnyűfegyverzetű katonát, tízezer parittyást és tízezer íjászt számlált a 
sereg, nem is szólva az eredeti ezerről. Ekkora sereget bíztak Küroszra. 

Megválasztása után mindenekelőtt vallási kötelezettségeinek tett 
eleget, s csak akkor látott hozzá a kétszáz férfi kiválogatásához, amikor 
az áldozat biztató előjeleket mutatott. Később a kétszáz is kiválasztotta a 
további nyolcszázat. Kürosz ekkor összehívta a sereget, és elmondta 
előttük első beszédét: 

- Kedves barátaim, ti volnátok tehát azok, akiket kiválasztottam. Nem 
most ismertelek meg benneteket; kiskorotok óta látom, milyen buzgón 
fáradoztok azon, amit az állam helyesnek tart, és mindig tartózkodtatok a 
szégyenletes tettektől. Most pedig szeretném elmondani nektek, miért 
vállaltam oly szívesen ezt a tisztséget, és miért hívtalak benneteket ide. 
Azt gondolom, őseink semmiben sem maradtak el mögöttünk, ők is 
szüntelenül azon fáradoztak, hogy kiváló tetteket vigyenek véghez, csak 
azt nem tudom, hogy akár a perzsák összességének, akár személy szerint 
maguknak mi jó származott kiválóságukból. De meg vagyok győződve 
róla, hogy senki sem törekedne valamely erény elérésére, ha nem 
számítana rá, hogy kiválósága következtében jobban jár majd, mint a nem 
kiválóak. Mert nem azért mondanak le az emberek a pillanatnyi 


gyönyörről, mintha soha többé nem akarnának boldogok lenni, hanem 
azért, hogy önmegtartóztatásuk később sokszoros örömök forrása legyen. 
Azok például, akik csodálatos szónoki készségre igyekeznek szert tenni, 
nem azért gyakorolnak annyit, hogy szüntelenül szép beszédeket 
tartsanak, hanem abban reménykednek, hogy ékesszólásuk hatására 
hallgatóik temérdek nagyszerű tettet hajtanak majd végre. Mások nem 
azért fejlesztik harci készségüket, mintha egész életükben háborúskodni 
akarnának, hanem mert úgy vélik, hogy a kiváló katonák temérdek 
kincset, sok boldogságot és nagy megbecsülést szerezhetnek maguknak 
és népüknek. Van azonban olyan is, aki csak fárad, egyre fárad, s aztán 
hagyja, hogy rátörjön a tehetetlen öregkor, mielőtt még fáradozásai 
gyümölcsét élvezhette volna. Az ilyent én olyasvalakihez hasonlítanám, 
aki mindig arra törekedett ugyan, hogy kiváló földművelő legyen, jól 
vetett és jól ültetett, de amikor aratásra került a sor, nem gyűjtötte össze 
a termést, hanem hagyta, hogy a földre hulljon. Ugyanúgy joggal tartanok 
eszelősnek azt is, aki fáradságos munkával kiváló, verhetetlen harcossá 
lesz, csak éppen küzdelembe nem bocsátkozik soha. Barátaim, ne legyünk 
ilyen bolondok. Tudatában vagyunk, hogy kora gyermekségünktől 
tanultuk a szép és kiváló tettek művészetét, ezért bátran rohanhatunk az 
ellenségre, biztosan tudom, hogy gyakorlatlan seregével úgysem állja 
ellenünk a harcot. Mert nem az a jó katona, aki ügyesen lő íjjal, vet 
dárdát, és lovagol, de a megpróbáltatásokat nem bírja. Az ilyen harcos 
képzettsége hiányos, legalábbis a fáradalmak elviselésében. Az sem jó 
katona, aki nem tud alvás nélkül meglenni, amikor virrasztani kell: az 
ilyen a virrasztásban képzetlen. De még az sem jó katona, aki jártas 
ugyan mindezekben, de fogalma sincs róla, hogyan kell bánni a 
szövetségessel és az ellenséggel, ez nyilvánvalóan ezeknek a lényeges 
katonai ismereteknek van híjával. Ti viszont éjszaka ugyanolyan jól 
harcoltok, mint mások napvilágnál, számotokra a megpróbáltatások a 
boldog élet felé vezető utat jelzik, az éhséget úgy élvezitek, mint más a 
csemegét, és az oroszlánok sem tűrik nálatok könnyebben a szomjúságot. 
De a katona legszebb és legértékesebb erényét a lelketekben őrzitek: a 
dicséretnek ti örültök a legjobban a világon. A dicséret szerelmesei pedig 
- és ez nem is lehet másként - boldogan vállalnak minden szenvedést, 
minden veszélyt, csak azért, hogy vágyuk teljesüljön. Önmagamat 
csapnám be azonban, ha mindezt csak mondanám, és nem gondolnám 
komolyan, mert engem érne a vád, ha valamiben kudarcot vallanátok. De 
én bízom tapasztalataimban, irántam való hajlandóságotokban, az 
ellenség oktalanságában, és tudom, nem csalatkozom reményeimben. 
Induljunk tehát bízvást. Már csak azért is, mert a látszatát is elkerültük 
annak, hogy jogtalanul vágyakozunk idegen javakra. Hiszen az ellenség 
nyújtotta ki kezét először idegen javak után, s barátaink minket hívtak 
segítségül. Nincs, ami jogosabb az önvédelemnél, és nincs szebb, mint ha 
barátainkon segítünk! És bizonyára növeli bátorságotokat az is, hogy az 
előkészületek közepette nem feledkeztem meg az istenekről sem. Együtt 
éltek velem, sokszor tapasztalhattátok, hogy nemcsak a nagy 
vállalkozások, hanem a kisebbek előtt is első utam mindig az istenekhez 
vezet. 

- Mit is mondjak még? - így fejezte be Kürosz a beszédét. - Válasszátok 
ki, és vegyétek magatok mellé a katonákat, intézzétek el teendőiteket, 


aztán induljunk Médiába. Én foglak vezetni benneteket, de előbb 
atyámhoz megyek, szeretnék minden lényegest megtudni az ellenségről, 
és kellőképpen felkészülni, hogy aztán isten segítségével győzzünk a 
háborúban. 

A katonák úgy tettek, ahogy Kürosz mondta. 


6. 


Kürosz otthon a házitűzhely istennőjéhez, atyái istenéhez és a többi 
istenhez fordult esdeklő imáival, majd apjával együtt útra kelt. Lépteiket 
szerencsét jelentő villámlás és mennydörgés kísérte. Ennyi elég volt 
nekik, már nem nézték a madarak röptét, hanem elindultak: a legfőbb 
istenség kinyilatkoztatását úgysem hazudtolhatja meg más jel. 

Nemsokára Kambüszész kezdett beszélni: - A kedvező áldozatokból és 
az égi jelekből egyaránt láthattad, fiam, hogy kegyelemmel és jóakarattal 
bocsátanak utadra az istenek. Szándékosan ismertettelek meg én az 
istenek jeleivel, nehogy mások tolmácsolják neked az istenek szándékait. 
Magad lásd a láthatót, és halld a hallhatót, és ne szorulj a papokra, akik 
esetleg félre akarnának vezetni, hamisan magyarázva az istenektől 
származó jeleket. Meg azért is, hogy amikor nincs a közelben pap, 
egyedül is tudd értelmezni az istenek jeleit, és jóstudományod birtokában 
ilyenkor is felismerd az istenek szándékait, és engedelmeskedhess nekik. 

- Es én valóban megfogadom az intelmeidet, apám - felelte Kürosz -, s 
amennyire tőlem telik, mindig buzgón ügyelek rá, hogy az istenek 
kegyelemmel nyilatkozzanak meg előttünk. Azt mondtad egyszer, jól 
emlékszem, hogy alighanem többet tudunk elérni az isteneknél, és 
természetesen az embereknél is, ha nem, akkor hízelgünk nekik, amikor 
bajban vagyunk. Amikor legjobban megy sorunk, akkor kell a legtöbbet 
törődnünk isteneinkkel. Azt mondtad, barátainkkal is éppen így kell 
viselkednünk. 

- Ugye, fiam, milyen könnyű lélekkel tártad most kéréseidet az istenek 
elé, mivel mindig figyelmes voltál velük? Es abban is bízhattál, hogy 
kívánságaidat teljesítik, hiszen tiszta lelkiismerettel állíthatod: soha nem 
felejtkeztél meg róluk. 

- Igaz, apám, hiszen úgy vagyok az istenekkel, mint a barátaimmal. 

- No, és arra emlékszel-e, amiről máskor beszélgettünk: az istenek 
végzése, hogy a képzett ember jobban él, mint a képzetlen, és hogy aki 
szorgalmas és gondos, az többre viszi, és biztonságosabban él, mint a 
lusta és a nemtörődöm. És megállapodtunk benne, hogy az ember tegye 
meg előbb a kötelességét, és csak aztán kérjen boldogságot az istenektől. 

- Jól emlékszem szavaidra - felelte Kürosz -, és igazat kell adnom 
neked. Tudom, mindig mondtad: bűn lenne, ha lovascsatában olyasvalaki 
esedezne győzelemért az istenekhez, aki még lovagolni sem tanult meg. 
Es ugyanúgy: aki nem ért a nyíllövéshez, ne akarjon győzelmet aratni a 
mestereken, a tudatlan kormányos ne könyörögjön viharban hajója 
épségéért, aki nem vetett, ne inádkozzon gazdag aratásért, és aki nem 
elővigyázatos a csatában, ne fohászkodjon, hogy ép bőrrel meneküljön, 
mert minden ilyesmi ellentmond az istenek törvényeinek. Az se várhat 
meghallgatást az istenektől, aki bűnös dologban kéri a segítségüket, 
tetted még hozzá, s ez természetes is, minthogy az embereknél sem ér el 


semmit, aki törvénytelenséget kényszerít rájuk. 

- És, ugye, nem felejtetted el, fiam, azt sem, amiről ismét máskor 
elmélkedtünk: milyen nagy és férfihoz illő teljesítmény, ha valaki nemcsak 
arra törekszik, hogy testében, lelkében kiváló legyen, és hogy ezt 
elismerjék, hanem arról is gondoskodik, hogy maga és háza népe 
életszükségleteit megfelelőképpen kielégítse. Ezt önmagában véve is 
nagy dolognak tartottuk, hát még azt, ha valaki úgy tud uralkodni 
másokon, hogy minden szükségletüket bőven kielégíthessék, és minden 
tekintetben megfelelő legyen az életük. 

- Emlékszem, apám, ezt is mondtad. Már akkor egyetértettem veled, 
hogy nem könnyű dolog szépen uralkodni, de most, hogy sokat 
elmélkedem a kormányzás mibenlétéről, még inkább így érzek. Ha aztán 
más népeket veszek szemügyre, és meggondolom, miféle vezérekkel, 
miféle ellenséggel lesz majd dolgunk, akkor látom csak igazán, milyen 
csúfos dolog lenne, ha nem szállnánk velük szembe, és tűrnénk, hogy úrrá 
legyenek felettünk. Mert az emberek úgy vélik - észrevettem én rajtuk, 
barátainkon kezdve a sort -: a vezér abban különbözik a többiektől, hogy 
gazdagabban étkezik, több kincset halmoz fel otthon, tovább alszik, és 
jóval kényelmesebben él, mint alattvalói. Pedig, szerintem, az 
uralkodónak nem tunyaságával, hanem előrelátásával és munkakedvével 
kell kitűnnie. 

- . Igen ám, csakhogy gyakran nem is az emberekkel, hanem a 
körülményekkel kell megküzdeni, fiam. És ezeken nem oly könnyű úrrá 
lenni. Azt például te is tudod, hogy ha seregednek nem lesz meg a 
szükséges élelme, vége a hatalmadnak. 

- Küaxarész azt ígérte, mindnyájunknak meglesz mindene, 
bármennyien jövünk is. 

- Szóval Küaxarész kincseiben bizakodva menetelsz, fiam? 

- Igen. 

- És meg tudod-e mondani, hogyan áll Küaxarész anyagi javak 
dolgában? 

- Istenemre, nem - mondta Kürosz. 

- A bizonytalanban bízol tehát? És azt nem tudod, hogy neked még sok 
mindenre lesz szükséged, és hogy Küaxarésznak már a felkészülés is 
biztosan temérdek pénzébe került? 

- De tudom - felelte Kürosz. 

- És ha kifogynak a kincsei, vagy szándékosan félrevezet téged, akkor 
mi lesz a seregeddel? 

- . Semmi jó, annyi bizonyos. De ha látsz valami lehetőséget, apám, 
hogy én teremthessem elő a szükséges forrásokat, most szólj, amíg hazai 
földön vagyunk. 

- Azt kérded, fiam, ki teremtheti elő az anyagi forrásokat? Ki más, mint 
az, akinek hatalom van a kezében? Akkora gyalogsereget viszel 
magaddal, amelynek, tudom, sehol nem leled párját, és a legerősebb 
lovasságot, a médekét kapod szövetségesül. Mit gondolsz, lesz-e olyan 
szomszéd nép, amely - csak hogy bántódása ne essék - ne járna 
kedvedben, és ne teljesítené kívánságodat? Küaxarésszal együtt ügyelj rá, 
hogy soha semmiben ne lássatok hiányt. Állandóan építsétek az 
utánpótlás útjait, hogy véretekké váljon a gondoskodás. És jól vésd az 
agyadba: soha ne várj az utánpótlással addig, amíg a szükség szorongat, 


bőség idején gondolj az ínség megelőzésére. Eredményesebben követelsz, 
ha nem úgy lépsz fel, mint valami nincstelen. Meg aztán katonáid részéről 
sem érhet szemrehányás, és éppen ezért jobban tisztelnek mindenhol. 
Katonáid is szívesebben követnek - akár segítségre, akár pusztításra 
akarod felhasználni hatalmadat -, ha  kielégíthetik mindennapi 
szükségleteiket. És jegyezd meg azt is, hogy szavaidnak annál nagyobb 
hitele lesz, minél inkább be tudod bizonyítani: segíteni és rombolni 
egyaránt hatalmadban áll. 

- Azt hiszem, teljességgel igazad van, apám. Annál is inkább, mivel 
katonáim egyelőre nem nekem lesznek hálásak a kilátásba helyezett 
javakért, hiszen jól tudják, milyen feltételekkel hívta őket szövetségesül 
Küaxarész. Azt viszont, amit a megígért javakon felül kapnak, 
megtiszteltetésnek veszik majd, és hálásak lesznek érte az 
adományozónak. Milyen ostoba is az, akinek nagy hadsereg van a 
kezében, jót tehetne barátaival, akiktől később joggal várhatna hálát, és 
segítségükkel  megbosszulhatná ellenségeit, de nem gondoskodik 
hadserege ellátásáról. Éppen olyan ostoba, mint az, akinek van ugyan 
birtoka, és napszámosa is, aki megművelhetné, mégis parlagon hagyja, és 
kihasználatlanul heverteti földjét. Biztos lehetsz benne, hogy én soha nem 
fogok elfeledkezni katonáim szükségleteiről, sem barátok között, sem 
ellenséges földön. 

- És még miről nem szabad megfeledkeznünk? Emlékszel-e, fiam, miről 
beszélgettünk még? 

- Nagyon jól emlékszem. Pénzért mentem egyszer hozzád, hogy 
kifizessem egyik emberemet, aki a hadvezetés tudományára oktatgatott. 
Te ideadtad a pénzt, és megkérdezted: , Mondd csak, fiam, akinek a pénzt 
adod, a hadvezér tudnivalói között említette-e a gazdálkodást is? Mert a 
mindennapi élelemre a katonának ugyanúgy szüksége van, mint a házad 
népének." Bevallottam, hogy erről egy szóval sem tett említést. , És az erő 
és egészség ápolásáról beszélt-e? - faggattál tovább. - Mert a 
hadvezérnek ezzel is törődnie kell, nemcsak a stratégiával." Mondtam, 
hogy nem beszélt erről. Te tovább érdeklődtél, vajon megtanított-e azokra 
a módszerekre, amelyekkel szövetségeseinket kiváló harcostársakká 
képezhetjük. . Miután megtudtad, hogy erről sem hallottam, 
megkérdezted: ,És arról mondott-e valamit, miképpen kell a seregben 
harci kedvet ébreszteni? Mert - tetted hozzá - óriási különbség, hogy 
kedvvel vagy kedv nélkül fognak-e valamihez." Azt kellett felelnem, hogy 
bizony ezt sem mondta. ,Hogyan lehet a hadsereget leginkább 
engedelmességre bírni? Erről mit tanultál, fiam?" - folytattad. Mikor 
kiderült, hogy semmit az égvilágon, megkérdezted, végeredményben mire 
tanítottak a hadászati tudományok címén. , Taktikára" - feleltem. Mire te 
kikacagtál, és pontról pontra bebizonyítottad, hogy élelem, 
engedelmesség, egészség és a hadi mesterség különböző ágainak 
ismerete nélkül a taktika mit sem használ a seregnek. 

Így világítottad meg előttem, hogy a taktika csak egy kis része a 
stratégiának. Kérdeztelek, megtanítanálr-e a hadtudomány valamely 
ágára; ám te azt tanácsoltad, beszélgessek tekintélyes vezérekkel, és 
tőlük kérjek felvilágosítást. Azóta gyakran keresem olyan férfiak 
társaságát, akik bölcs hadvezér hírében állnak. Ami az élelmezést illeti, 
azt hiszem, elegendő lesz az, amit Küaxarész, ígéretéhez híven, 


rendelkezésünkre fog bocsátani. Ami pedig az egészségügyet illeti, látom 
és tudom, hogy a városokban, ahol egészségesen akarnak élni az 
emberek, orvosokat alkalmaznak, és hogy a hadvezérek is orvosokat 
visznek magukkal katonáik egészségének biztosítására, ezért, amint ezt a 
tisztséget megkaptam, azonnal kötelességemnek éreztem, hogy én is 
gondoskodjam orvosokról. Jó néhány férfit viszek magammal, akik, azt 
hiszem, elég jártasak a gyógyítás tudományában. 

- . Csakhogy az efféle orvos olyan ám, fiam, mint a foltozószabó: a 
beteget meggyógyítja. Rád nagyszerűbb feladat vár, az egészség 
megőrzése: neked arra kell ügyelned, hogy embereid ne is betegedjenek 
meg. 

- És miképpen gondoskodhatnék erről, apám? 

- "Ha hosszabb időre akarsz letáborozni, először is egészséges helyet 
kell kiválasztanod, s ha kicsit figyelsz, találsz is. Hiszen annyi szó esik 
egészségtelen és egészséges vidékekről, s az alkat meg az arcszín 
csalhatatlanul bizonyítja, ki él egészséges helyen, és ki nem. De nem elég 
csak a vidéket nézni. Gondolj arra, hogy te magad hogyan törődsz 
egészségeddel. 

- Először is, nem terhelem túl a gyomromat, mert az árt. Azután 
igyekszem ledolgozni, amit ettem, mert, azt hiszem, ezzel nemcsak az 
egészségemet védem, hanem izmaimat is erősítem. 

- Látod, fiam, mások egészségével is így kell törődnöd. 

- De monda, apám, jut-e idejük a katonáknak testgyakorlásra? 

- Hidd el, fiam, erre nemcsak lehet, hanem kell is időt szakítani. Az 
ütőképes hadsereg sohasem lehet tétlen: szüntelenül munkálkodnia kell, 
vagy az ellenség kárán, vagy a maga javán. Képzeld csak el, milyen gond 
akár egyvalakit is eltartani, aki a kisujját sem mozdítja. Egész családot 
etetni meg ennél is nehezebb, gyermekem, de a legnagyobb gond egy 
tétlenkedő hadsereget ellátni. Mert egy hadseregben sok ám az éhes száj: 
kevéssel indulnak útnak, de tékozlón élik fel, amihez hozzájutnak. Ezért 
mondom tehát, hogy a hadsereg soha nem henyélhet. 

- Úgy gondolom, arra célzói, apám, hogy a lusta hadvezér éppen úgy 
egy hajítófát sem ér, mint a lusta földműves. 

- Arra bizony - folytatta Kambüszész -, és meggyőződésem, hogy a 
tevékeny hadvezér, hacsak valamelyik isten nem gátolja benne, mindig 
bőven el tudja látni katonáit élelemmel, és arról is gondoskodik, hogy 
emberei viruló egészségben éljenek. 

- Ami pedig az egyes katonai feladatok begyakorlását illeti, azt hiszem, 
apám, legcélszerűbb, ha mindegyikben versenyt hirdetünk, és díjakat 
tűzünk ki. így a katonák jól megedződnek, s szükség esetén felkészült 
harcosokkal indulhatunk harcba. 

- Jól beszélsz, fiacskám. És ha így is cselekszel, biztosra veheted, hogy 
katonáid, akár egy kórus tagjai, mind végrehajtják majd feladatukat. 

- És tudod, hogyan lehet harci kedvet kelteni a katonákban? - kérdezte 
Kürosz. - Szerintem ennek legjobb módja az, hogy reményeket 
ébresztünk bennük. 

- ,. Nem, fiam. Ez olyan, mintha a vadász mindig úgy kiabálna, úgy 
hívogatná kutyáit, mint amikor valóban közelít a vad. Első ízben 
rohanvást engedelmeskednének, de ha gazdájuk többször becsapja őket, 
végül már akkor sem hallgatnak rá, amikor valóban ott a vad. így van ez a 


reményekkel is. Aki gyakran kelt hiú reményeket, annak akkor sem 
hisznek, amikor van alapja az ígéretének. Fiam, a hadvezér soha ne 
mondjon olyat, amiben nem biztos. Alantasait esetleg megbízhatja vele, 
hogy ábrándokat ébresztgessenek, de ő maga sértetlenül tartogassa 
buzdító szava hitelét a legnagyobb veszélyekre. 

- Bölcsen beszélsz, apám, és úgy érzem, igazad is van. Ami pedig a 
katonák engedelmességre szoktatását illeti, azt hiszem, ebben nem 
vagyok járatlan. Már gyermekkoromban tanítottál erre magad is: 
hozzászoktattál, hogy engedelmeskedjem neked. Aztán tanítók gondjaira 
bíztál, és ők is ezt követelték tőlem. Majd az ifjak között éltem, ahol a 
vezető megint csak ezzel az erénnyel törődött legjobban. És azt hiszem, a 
legtöbb törvény is tulajdonképpen két dolgot tanít: hogyan kell uralkodni 
és engedelmeskedni. Ha mélyére nézek a dolgoknak, a fegyelemre 
ösztönzés legfőbb mozgatóját abban látom, ha dicséret és tisztelet illeti az 
engedelmeseket, de megvetés és büntetés az engedetleneket. 

- Lehet, fiam, hogy ez az út vezet a kényszerű fegyelemhez, de sokkal 
jobb, ha a katona önként engedelmeskedik a parancsnak. Ehhez pedig 
más és rövidebb út vezet. Az emberek szíves örömest hallgatnak 
mindenkire, akiről azt gondolják, hogy jobban tudja, mi válik javukra, 
mint ők maguk. Ezer bizonyítékot találhatsz erre. A betegek például alig 
várják, hogy az orvos megmondja, mit kell tenniük, a hajósok valósággal 
lesik a kormányos parancsszavát a tengeren, az utasember meg el nem 
válna attól, akiről feltételezi, hogy jobban ismeri az utat. Ha viszont az 
emberek úgy vélik, hogy az engedelmességből káruk származik, dacolnak 
a büntetéssel, és nem törődnek az ajándékkal sem. 

- Azt mondod tehát, apám, katonáim akkor engedelmeskednek majd 
legjobban, ha okosabbnak látszom, mint ők? 

- Azt bizony. 

- Igen, de miképpen kelthetem minél hamarabb ezt a látszatot? 

- Semmi sem egyszerűbb ennél: légy valóban okos mindabban, amiben 
annak akarsz látszani! Jól figyelj rám, és meglátod, hogy igazat mondok. 
Ha rossz földműves, lovas, orvos, fuvolás vagy akármi más volnál, de 
kiválónak akarnál látszani, képzeld csak el, mennyit kellene 
mesterkedned. Hiába bíznál meg egyeseket, hogy jó híredet költsék, és 
hiába ügyeskednél, amint be kellene bizonyítanod tudásodat, azonnal 
vagy nemsokára kiderülne, hogy semmit nem tudsz, és csak hencegő 
csaló vagy. 

- . Hogyan tanuljam meg azt az igazi bölcsességet, hogy tudjam, mi 
hasznos és mi nem? 

- Ami tanulással elsajátítható, azt természetesen meg kell tanulnod, 
gyermekem, mint ahogy megtanultad a taktikát is. Más dolgokban, 
amelyeket az emberi ész sem megtanulni, sem előre látni nem képes, 
jóstudományod révén leszel bölcsebb a többinél, mert megkérdezheted az 
istenektől, mi a teendő. Ha pedig valami a gyakorlatban bizonyul 
helyesnek, ügyelj rá, hogy mindig úgy is csináld. Hiszen a bölcset 
általában az jellemzi, hogy lankadatlanul ügyel rá, mit kell tennie minden 
egyes pillanatban. 

- Az egyik legfontosabb dolog szerintem - mondta Kürosz -, hogy az 
embert szeressék katonái. Nyilvánvaló, hogy ezt ugyanúgy vívhatjuk ki, 
mint barátaink szeretetét: be kell bizonyítanunk, hogy jótevőik vagyunk. 


- Csakhogy nehéz dolog ám, fiam, mindig azokkal tenni jót, akikkel 
szeretnénk. Sokkal igazabb társa leszel katonáidnak, ha velük örülsz 
örömüknek, velük szomorkodsz bánatukban, ha szorult helyzetűkben 
készséggel segítségükre sietsz, ha aggódsz értük, és igyekezel 
előrelátóan gondoskodni róla, hogy bántódás ne érje őket. Amikor pedig 
harcra kerül sor, akár nyáron, akár télen, akármilyen megpróbáltatások 
között, a hadvezér legyen az, aki legjobban türi a hőséget, a fagyot és a 
szenvedéseket. Ezzel biztosan elnyeri katonái szeretetét. 

- . Arra célzói tehát, apám, hogy a hadvezér kitartóbb legyen 
katonáinál? 

- Arra bizony - felelte Kambüszész. - De azért ne csüggedj, fiam, mert 
hidd el nekem, hogy a testi megpróbáltatás nem viseli meg egyformán a 
hadvezért és a közkatonát. A hadvezér szenvedéseit némiképp enyhíti a 
közmegbecsülés, és az a tudat, hogy minden tettét ezrek figyelik. 

- . És mit gondolsz, apám, ha a katonák már el vannak látva a 
legszükségesebbel, egészségesek, jól viselik a  megpróbáltatásokat, 
képzettek a hadászat különféle ágazataiban, égnek a vágytól, hogy 
kitüntessék magukat, és az engedelmesség nagyobb öröm nekik, mint az 
engedetlenség, helyeselnéd-e ekkor, ha a hadvezér arra törekszik, hogy 
minél hamarabb az ellenségre rontson? 

- Persze hogy helyeselném, de csakis akkor, ha kedvezőbb helyzetben 
van, mert ha nem, akkor minél többre tartja magát és övéit, annál 
óvatosabbnak kell lennie. Hiszen az élet minden területén arra 
törekszünk, hogy legbecsesebbnek vélt dolgainkat a lehető legnagyobb 
biztonságba helyezzük. 

- És mi a legbiztosabb módja, hogy kedvező helyzetbe kerüljünk az 
ellenséggel szemben? 

- Nagyon nehéz dolgot kérdezel, fiam. De jól jegyezd meg: álnoknak, 
alattomosnak, csalónak, hazugnak, tolvajnak, rablónak kell lenned, 
minden módon felül kell kerekedned az ellenségen, csak így kerülhetsz 
kedvező helyzetbe. 

- Miféle emberré kell hát lennem, kedves apám? - nevetett Kürosz. 

- . Olyanná, fiam, aki a legigazságosabb is, és a legjobban tiszteli a 
törvényt. 

- De hát akkor miért tanítottatok minket gyermek- és ifjúkorunkban 
mindannak az ellenkezőjére, amit az előbb mondtál? 

- Értsd meg hát végre: barátaiddal és honfitársaiddal most is úgy kell 
viselkedned, ahogy tanultad. De nem emlékszel, mennyi ártalmas és aljas 
dolgot vertek a fejedbe, hogy kárt okozhass ellenségeidnek? 

- Nem emlékszem, apám. 

- Hát mit gondolsz, minek tanultatok nyilazni, dárdát vetni, vaddisznót, 
szarvast hálóval, veremmel, lábbilincscsel és hurokkal rabul ejteni? Miért 
nem harcoltatok egyenlő fegyverekkel az oroszlánok, a medvék és a 
párducok ellen? Miért kell mindig arra törekedni, hogy kedvező 
helyzetből támadj rájuk? Nem látod, hogy mindez fondorlat, csalás, 
alattomosság és ármány? 

- Persze hogy az, de csak állatokkal szemben! Bezzeg ha a legkisebb 
gyanú is felmerült volna, hogy embert akarok rászedni, tudom, alaposan 
elvertetek volna. 

- . Gondolom, ez természetes, hiszen azt sem engedtük meg, hogy 


emberekre lőjétek ki a nyílvesszőt és hajítsátok a dárdát, nehogy kárt 
tegyetek barátaitokban, de célozni megtanítottunk benneteket, hogy 
háború esetén majd az ellenséget is eltalálják nyilaitok. És ugyanígy a 
csalást és az álnokságot sem az embereken gyakoroltattuk veletek, hiszen 
nem akartuk, hogy akár ilyen módon is megkárosítsátok társaitokat. 
Állatokon tanultátok meg ezt a művészetet, hogy háború esetén ebben se 
legyetek gyakorlatlanok. 

- , De ha mindkettőhöz értenünk kell, apám, ha tudnunk kell az 
embereken segíteni és ártani is nekik, akkor mindkettőt rajtuk kellene 
megtanulnunk! 

- Hát, szó, ami szó, volt is egyszer, fiam, még őseink idejében, egy 
tanító, aki állítólag pontosan úgy oktatta a gyerekeknek az igazságot, 
ahogyan te szeretnéd: azaz, hogy ne hazudjanak, és hogy hazudjanak, 
hogy ne csaljanak, és hogy csaljanak, hogy áskálódjanak mások ellen, és 
hogy ne áskálódjanak, hogy ármánykodjanak, és ne ármánykodjanak. 
Persze ugyanakkor meghatározta azt is, melyik módszer követendő a 
barátokkal, és melyik az ellenséggel szemben. De hozzátette: a barátokat 
is szabad rászedni vagy kifosztani, ha a javukat szolgálja. Ennek az 
oktatásnak az volt a szükségszerű következménye, hogy a fiúknak 
egymáson kellett gyakorolniuk mindazt, amit hallottak, mint ahogy a 
hellénekről is mesélik, hogy nemcsak birkózni tanítják a gyerekeket, 
hanem csalni is, és így hozzászoktatják őket, hogy túljárjanak egymás 
eszén. így aztán akikben megvolt a hajlam a haszonlesésre, ily módon 
kiválóan elsajátították a csalás és a rászedés tudományát, és bizony nem 
nézték, vajon barátjuk-e vagy sem, akiből hasznot akarnak húzni. Ezért 
hozták meg azt a ma is érvényben levő törvényt, hogy, akárcsak 
cselédeinket, gyermekeinket is csak arra tanítsuk, hogy igazat 
mondjanak, ne csaljanak és ne legyenek haszonlesők. Azóta büntetés jár 
ezekért a vétkekért, hogy fiaink megszokják a jogot, és derék polgárok 
legyenek. Amikor pedig eljutnak abba a korba, amelyben most te vagy, 
már nyugodtan megtaníthatjuk őket rá, milyen jog érvényes az 
ellenséggel szemben. Miután ugyanis egymás tiszteletére neveltünk 
benneteket, már nem valószínű, hogy durvaságra ragadtatnátok 
magatokat polgártársaitokkal szemben. Ugyanezért szerelmi 
gyönyörökről sem beszélünk egészen fiatalok előtt, nehogy mértéktelenül 
tobzódjanak, ha egyszer alkalom kínálkozik szertelen vágyaik 
kielégítésére. 

- Az istenre kérlek, apám, ha már ilyen későn ismerem meg a 
fondorlatokat, legalább el ne hallgass előlem semmit, amivel kelepcébe 
csalhatom az ellenséget. 

- Nos hát: rendezett csatasorokkal ronts a rendezetlen ellenségre, 
fegyveresekkel a fegyvertelenekre, éberekkel az alvókra, erre törekedj, 
fiam, ha egy mód van rá - mondta Kambüszész. - Ugy lepd meg az 
ellenséget, hogy ő ne lásson téged, de te jól lásd őt, és olyan helyet 
válassz az ütközethez, amely az ellenség számára kedvezőtlen, a te 
számodra biztonságos. 

- De mondd, apám - kérdezte Kürosz -, miképpen lehet efféle hibákon 
rajtakapni az ellenséget? 

- , Mi sem könnyebb ennél! Hiszen ti is meg az ellenség is 
szükségképpen gyakorta kerültök ilyen helyzetbe: elvégre enni és aludni 


mindkettőtöknek kell, reggel majd mindenki kénytelen szükségre menni, 
s az utakban sem válogathattok. Ezt mind tartsd szem előtt! Arra vigyázz 
legjobban, amiben a leggyengébbnek érzed magad, s az ellenséget is 
leggyengébb pontján támada. 

- És más helyzetekben is kelepcébe lehet csalni őket? 

- . Hogyne, fiam. Sokkal jobb lehetőségek is vannak, hiszen éppen a 
felsorolt helyzetekben vigyáznak a legjobban, mert tudják, hogy 
vigyázniuk kell. Tudod, hogyan lehet még tőrbe csalni az ellenséget? 
Hagyod például, hogy biztonságban érezze magát, majd amikor nincs 
résen, rajtaütsz, vagy hagyod, hogy üldözzön, ezáltal csatasorai 
felbomlanak. Vagy menekülést színlelve előnytelen terepre csalod, és ott 
fordulsz ellene. Persze jó, ha mindezt tudod, de nem elég, ha csak a 
tanultakat alkalmazod. Magadnak is mindig újabb és újabb kelepcéket 
kell kitalálnod az ellenség tőrbecsalására. A dalnokok sem csupa 
másoktól tanult dalt adnak elő, hanem mindig újabb és újabb dalokat 
igyekeznek költeni. És ahogy a zenében is mindig az új és friss dalnak van 
a legnagyobb sikere, a háborúban is sokkal célravezetőbb a szokatlan 
csel, azzal lehet legjobban rászedni az ellenséget. Az is elég, fiam, ha 
alkalmazod az embereken azokat a fogásokat, amelyeket eddig kis 
állatokkal szemben gondoltál ki, s hidd el, már ezzel is nagy lépést tettél 
előre a cselvetés tudományában. Hiszen te még kegyetlen télen is éjnek 
idején indulsz madárlesre, hogy mielőtt a madarak előbújnak, már ott 
álljanak a kelepcék. S úgy helyezed el a csapdát, hogy rejtett helyét 
semmi ne árulja el. Betanított madaraidat arra szoktattad, hogy 
segítségedre legyenek, és szárnyas rokonaikat becsapják. Te magad 
pedig úgy állsz lesben, hogy szemmel tarthasd őket, de ők ne lássanak 
téged, s alaposan begyakoroltad, hogy elfoghasd áldozataidat, mielőtt 
elrepülhetnének. A nyulakat meg, amelyek kerülik a napfényt és sötétben 
élnek, idomított kutyákkal szaglásztatod ki. Persze a nyulak, mihelyt 
felfedezik búvóhelyüket, nyomban menekülni próbálnak, de te akkor más 
kutyákat uszítasz utánuk, olyanokat, amelyek futtukban is elkapják őket. 
Ha pedig egy-két nyúl még így is kereket old, te kifürkészed a csapást, és 
megtudod, hova szoktak menekülni. Itt aztán láthatatlan hálókat feszítesz 
ki, . amelyekbe a hanyatt-homlok menekülő nyulak teljesen 
belegabalyodnak. És hogy innen már egyik se menekülhessen, a hálók 
körül embereket állítasz fel, akik nyomban ott teremnek. Ezek az elöl 
elhelyezett emberek parancsodra csendben lapulnak, te meg hátulról, 
egyre erősebben kiáltozva, hajtod a menekülő nyulakat. így aztán a 
rémülettől kába állatokat könnyen el lehet fogni. Szóval, ahogy mondtam: 
ha mindezt embereken is hajlandó vagy kipróbálni, azt hiszem, 
hírmondója sem marad az ellenségnek. De ha úgy hozza a szükség, fiam, 
hogy síkságon, nyílt küzdelemben, egyenlő fegyverzettel kell felvenned a 
harcot, akkor meg a hosszú és fáradságos előkészületből származó előny 
billenti majd javadra a mérleget, azaz, ha katonáid testileg edzettek, 
lelkesek, és gyakorlottak a harcászat minden ágában. Jól jegyezd meg azt 
is, , hogy "akiktől — engedelmességet vársz, — azok számítanak 
gondoskodásodra is. Soha ne légy hát nemtörődöm, már éjjel tervezd el, 
mi lesz embereid teendője nappal, és napközben intézkedj, hogy éjjelre 
minden a lehető legnagyobb rendben legyen. Tudnivalóid közé tartozik, 
hogyan kell a sereget csatarendbe állítani nappal vagy éjjel, hogyan kell 


keskeny vagy széles úton, hegyek között vagy síkságon vezetni, miként 
kell tábort ütni, őrséget állítani nappal és éjjel, hogyan kell támadni és 
hátrálni, ellenséges város mellett elvonulni, falait megközelíteni, vagy 
onnan eltávolodni, folyón és völgyön átkelni, lovascsapatok, íjászok és 
dárdások ellen védekezni, hadoszlopban menetelve harcba bocsátkozni, 
hogyan kell helyzetet változtatni, ha az ellenség hátulról támad, hogyan 
kell kifürkészni az ő szándékait, és a magunkét titokban tartani. De hát 
minek is mondom neked mindezt? Amit én tudok, azt már nemegyszer 
hallottad, s egyetlen valamirevaló katonai szakértőt sem mulasztottál el 
kikérdezni, így aztán nem megvetendő tudásra tettél szert. Ugy 
gondolom, most már csak az van hátra, hogy ismereteidet a 
körülményeknek megfelelően és belátásod szerint alkalmazd. De ha van 
valami nagyon fontos, amit megtanulhatsz tőlem, fiam, az a következő: 
soha ne kockáztasd a magad és sereged épségét azzal, hogy nem veszed 
figyelembe az áldozati jeleket és a madár jóslatokat. Mert gondold meg: 
az emberek csak feltételezések alapján döntenek, és nem is sejtik, melyik 
cselekedetük vezet majd jóra. Tapasztalatból tudhatod, mennyire így van. 
Sok állam fogott már fegyvert, mégpedig igen bölcsnek vélt férfiak 
tanácsára, s aztán azok verték őket tönkre, akik ellen ily engedelmesen 
fegyvert fogtak; hányan tettek naggyá embereket, államokat, és aztán a 
legnagyobb szörnyűségeket szenvedték el azoktól, akikkel jót 
cselekedtek; sokan szolgasorba vetettek olyanokat, akik barátaik lehettek 
volna, akiktől jó tett helyébe jót várhattak volna, majd aztán tőlük 
szenvedték el a büntetést tettükért; sokan kevésnek találták a boldog 
élethez meglevő javaikat, és miközben mindent akartak, még azt is 
elvesztették, amijük volt; sokakat pedig éppen az annyira áhított 
gazdagság birtoklása tett tönkre. így tehát az emberi bölcsesség éppen 
úgy nem tudja a legjobb lehetőséget kiszámítani, mint az, aki kockát vet, 
s bármi legyen az eredmény, aszerint cselekszik. De az örökkévaló 
istenek, gyermekem, mindent tudnak, azt, ami volt, azt, ami van, és azt is, 
ami várható; és annak, aki tanácsért fordul hozzájuk, és akihez kegyesek, 
előre jelzik, mit tegyen és mit ne. Es abban sincs semmi csodálatos, ha 
nem hajlandók boldog-boldogtalannak tanácsot adni, senki sem 
kényszerítheti őket, hogy kedvük ellenére bárkivel törődjenek. 


II. KÖNYV 


1 


Ilyen beszélgetések közepette érkeztek Perzsia határához. Látván, hogy 
jobb felől egy sas tűnik fel, és az utat mutatja nekik, könyörgéssel 
fordultak a perzsa föld védőisteneihez és héroszaihoz: kegyelemmel és 
jóindulattal vezessék őket. így lépték át a határt. Amikor pedig már méd 
földön jártak, Média isteneihez könyörögtek, fogadják őket kegyelemmel 
és jóindulattal. Ezek után, ahogy illik, apa és fiú átölelte egymást, 
Kambüszész visszatért Perzsiába, Kürosz pedig elindult Médiába 
Küaxarészhoz. 

Amikor méd földön összetalálkoztak, először illendően megölelték 
egymást, majd Küaxarész megkérdezte Küroszt, mekkora sereget hoz 
magával. 


- . Harmincezer zsoldos katonát, akik már régebben is szolgáltak 
nálatok, rajtuk kívül nemeseket, akik azonban még soha nem lépték át az 
országhatárt - felelte Kürosz. 

- És ezek hányan vannak? - érdeklődött Küaxarész. 

- Nem nagyon örülnél, ha megmondanám. Gondolj azonban arra, hogy 
ezek a nemeseknek mondott férfiak kevesen vannak ugyan, mégis 
könnyűszerrel elkormányozzák a nagy perzsa népet. De mondd csak, 
valóban szükség van még rájuk, vagy csak vaklárma volt az egész, és nem 
is jön az ellenség? - kérdezte Kürosz. 

- Persze hogy jön, méghozzá seregestül. 

- Honnan vagy ebben oly biztos? 

- Mert aki onnan jön, az más-más módon ugyan, de egyértelműen mind 
azt állítja. 

- Szóval nem kerülhetjük el a harcot. 

- Nem bizony. 

- Akkor hát - szólott Kürosz -, mondd meg, mekkora ellenséges had 
közeleg, és azt is, hogy a mieink hányan vannak, így felbecsülhetjük a két 
sereg erejét, és ennek ismeretében el tudjuk dönteni, hogyan vehetjük fel 
a legsikeresebben a harcot. 

- Hallgasd hát - mondta Küaxarész. - A lüd Kroiszosz állítólag tízezer 
lovas és több mint negyvenezer könnyűfegyverzetű katona és íjász élén 
érkezik. Artakamasz, nagy Phrügia uralkodója, a hírek szerint körülbelül 
nyolcezer lovast hoz, továbbá kereken negyvenezer lándzsást és 
könnyűfegyverest. Aribaiosznak, Kappadokia királyának a serege hatezer 
lovasból és mintegy harmincezer íjászból meg könnyűfegyveresből áll. Az 
arab Aragdosznak van tízezer lovasa, vagy száz harci szekere és rengeteg 
parittyása. Az ázsiai hellénekről még nem tudni, jönnek-e vagy sem, 
Gabaidosz viszont, a hellészpontoszi phrügök vezére, mint mondják, a 
kaüsztroszi síkságon összegyűjtötte hatezer lovasból és körülbelül tízezer 
parittyásból álló seregét. Úgy hírlik, hogy a károk, a kilikiaiak és a 
paphlagónok nem engedelmeskednek a felhívásnak. Ellenben az asszír 
király, Babülónnak és Asszíria többi részének ura, úgy gondolom, nem 
kevesebb, mint húszezer lovast hoz, bizonyára legalább kétszáz harci 
szekeret is, gyalogosainak pedig, úgy hiszem, se szeri, se száma. 
Legalábbis valahányszor betört hozzánk, mindig ekkora sereget hozott. 

- Adataid szerint tehát hatvanezer lovas katonával és több mint 
kétszázezer könnyűfegyveressel meg íjásszal kell szembenéznünk— 
szólott Kürosz. — Most azonban mondd meg, mekkora a te sereged? 

- Van több mint tízezer méd lovasunk, könnyűfegyverzetű katonát és 
íjászt pedig hatvanezret is ki tud állítani az ország. Azonkívül arméniai 
szomszédaink négyezer lovast és húszezer gyalogost bocsátanak 
rendelkezésünkre. 

- . Szóval lovasságunk nem is egészen egyharmada az ellenség 
lovasságának, gyalogságunk pedig körülbelül fele az övéknek? - kiáltott 
fel Kürosz. 

- Hogyhogy - csodálkozott Küaxarész -, hát olyan kevés perzsa harcost 
hoztál? 

- Arról, hogy lesz-e szükségünk több harcosra vagy sem, majd máskor 
beszélünk - szólt Kürosz -, most azt mondd meg, milyen ezeknek a 
népeknek a harcmodora. 


- Szinte azonos a miénkkel. Elvégre az ő katonáik is íjjal és dárdával 
vannak felfegyverezve, akárcsak a mieink. 

- Tehát a fegyverfajták miatt távolharccal kell számolnunk. 

- Szükségszerűen — mondta Küaxarész. 

- És a távolharcban, ugye, a létszám dönti el a győzelmet? - kérdezte 
Kürosz. - Hiszen sok ember hamarabb sebez meg és pusztít el keveset, 
mint fordítva. 

- . Akkor meg az lesz a legjobb, Kürosz, ha követeket küldünk a 
perzsákhoz, hogy magyarázzák meg nekik: ha valami baj történnék a 
médekkel, nemsokára a perzsák látnák kárát, küldjenek tehát még több 
katonát. 

- Hidd el nekem, ha valamennyi perzsa eljönne, akkor is kevesebben 
lennénk az ellenségnél. 

- Tudsz valami jobbat? 

- Én, ha a te helyedben volnék, minden érkező perzsának azonnal 
olyan fegyverzetet csináltatnék, amilyet a mi úgynevezett nemeseink 
viselnek, azaz vértet a mellükre, könnyű kis pajzsot bal kezükbe, és 
szablyát vagy bárdot jobbjukba. Az ilyen fegyverzettel elérheted, hogy 
teljes biztonságban szállhatunk közelharcba, s az ellenség aligha állná 
meg a helyét, inkább megfutamodna. Mi aztán rávetnénk magunkat 
azokra, akik kitartanak, a menekülőket pedig rátok és a lovasságra 
hagynánk, hogy ne legyen idejük sem ellenállni, sem megfordulni. 

Így Kürosz. Tetszett Küaxarésznak a beszéd, nem gondolt többet a 
sereg növelésére, inkább megcsináltatta az említett fegyvereket. Mire a 
perzsa nemesség megérkezett a sereggel, már majdnem el is készültek. 
Kürosz ekkor összehívta a nemeseket, és így beszélt hozzájuk: 

- Barátaim, bizony aggodalom tölt el, amikor rátok nézek. Mert ti 
ugyan kitűnően fel vagytok fegyverezve és lélekben is készen álltok rá, 
hogy összecsapjatok az ellenséggel, de jól tudom, hogy kísérőitek 
fegyverzete csak távolharcra alkalmas: félek, hogy bajotok esik, ha ilyen 
kevesen és segítőtársaitoktól megfosztva ütköztök még nagyszámú 
ellenséggel. Mármost, ti megannyi jól megtermett legényt hoztatok 
magatokkal, éppen ezért az ő számukra is olyan fegyvereket 
készíttettünk, amilyeneket mi viselünk. De a lelküket bizony nektek kell 
kikovácsolnotok. Mert nem elég, ha a hadvezér csak önmaga jeleskedik: 
gondoskodnia kell arról is, hogy emberei minél derekasabban 
harcoljanak. 

Így beszélt Kürosz, azok pedig örültek, hogy erősítést kapnak a 
harchoz. Majd az egyik előkelő férfi emelkedett szólásra. 

- "Talán különösnek fog tűnni, ha azt tanácsolom Kürosznak, szóljon 
majd néhány szót a mi nevünkben, amikor jövendő harcostársainknak 
átnyújtja a fegyvereket. De tudom, mindig annak a szava hatol 
legmélyebben az ember lelkébe, akitől a legtöbb jót és a legtöbb rosszat 
várhatja, így van ez az ajándékkal is: az ő kezéből az apróságot is többre 
becsülik, mint egyenrangúaktól az értéket. A mellénk rendelt perzsák is 
sokkal jobban örvendeznének, ha Kürosztól kapnának buzdítást, nem 
pedig tőlünk, és sokkal nyugodtabban éreznék magukat a nemesek 
soraiban, ha látnák, hogy maga a király fia, a hadvezér intézkedett így, és 
nem mi. Szükség van természetesen ránk is, hiszen mindent meg kell 
tennünk, hogy harci kedvüket élesztgessük. Mert mi látjuk hasznát, ha 


derekasan fognak harcolni. 

Kürosz középre hordatta a fegyvereket, majd összehívta az egész 
perzsa sereget, és így beszélt hozzájuk: 

- Perzsák! Egyazon földön születtünk és nevelkedtünk, testileg sem 
vagytok silányabbak, mint mi, és nyilván a lelketek se hitványabb a 
miénknél. Ennek ellenére otthon nem élveztetek velünk egyenlő jogokat; 
nem mi tehettünk erről, az otthoni helyzet okozta, hogy nektek kellett 
dolgoznotok a mindennapi kenyérért. Most azonban, az istenek 
segítségével, én fogok rólatok gondoskodni. Nyitva előttetek az út: ha 
kedvetek tartja, ugyanolyan fegyvert ölthettek, mint mi, ugyanúgy 
vállalhatjátok a veszélyt, mint mi, és ha ebből valami szép és jó születnék, 
ugyanolyan megbecsülésben lesz részetek, mint nekünk. Régebben ti is 
íjászok és dárdások voltatok, mint mi, de nem csoda, ha mi jobbnak 
bizonyultunk, mert nekünk volt időnk rá, hogy gyakoroljuk ezt a 
művészetet. De ha így felfegyverkeztek, semmivel sem leszünk nálatok 
előbbre valók: ti is mindnyájan melletekre szabott mellvértet viseltek 
majd, könnyű pajzs lesz bal kezetekben, amilyet mi eddig is hordtunk, 
jobbotokban pedig tőr vagy harci bárd, és amikor lesújtotok az ellenségre, 
többé nem kell ügyelnetek rá, vajon jól céloztatok-e. Ilyen körülmények 
között mi különböztet meg bennünket egymástól? Csak a bátorság. 
Bátornak lenni pedig nektek is ugyanúgy kötelességtek, mint nekünk. És 
miért kellene nekünk nálatok jobban áhítoznunk a győzelem után, amely 
meghoz és megőriz mindent, ami szép és jó? És miért volna nekünk 
nálatok nagyobb szükségünk a hatalomra, amely a gyengébbek minden 
vagyonát az erősebbeknek adja? Ezt akartam mondani - fejezte be szavait 
Kürosz -, itt vannak a fegyverek, aki kedvet érez a harcra, fogjon egyet, 
aztán menjen a századoshoz, és soroltassa be magát miközénk, aki pedig 
továbbra is megelégszik a zsoldosok sorsával, az maradjon meg a 
segédcsapatok sorában. 

Így beszélt Kürosz. A perzsák elgondolkoztak a hallottakon: ha nem 
engedelmeskednek a felhívásnak, amely egyforma harcért egyforma 
jutalmat ígér, bizony megérdemlik, hogy egész életükben nyomorogjanak. 
Ezért mindnyájan besoroltatták magukat, és átvették a fegyvereket. 

Közben az ellenség közeledett ugyan, de még mindig nem ért oda. 
Kürosz ezt az időt felhasználta arra, hogy övéit különféle gyakorlatokkal 
testileg megerősítse, taktikára oktassa, és harci lelkesedésüket fokozza. 
Mindenekelőtt embereket kért Küaxarésztól, ezeket szolgaként beosztotta 
katonái mellé, hogy mindennel, amire szükségük lehet, bőven ellássák a 
harcosokat. Miután ezt elvégezte, megparancsolta a katonáknak, hogy 
gyakorlatozzanak, semmi mást ne csináljanak, mert felismerte, hogy az 
ember úgy lehet valamiben igazán kiváló, ha nem sok mindennel 
foglalkozik egyszerre, hanem csak egyetlenegy dologgal. Sőt még a harci 
gyakorlatok számát is csökkentette, a nyíllövést és  dárdavetést 
megtiltotta, mondván, hogy csak tőrrel, pajzzsal és mellpáncélban 
gyakorlatozzanak. Ezáltal hamarosan kialakult a katonák körében az a 
meggyőződés, hogy semmirevaló harcos az, aki nem megy azonnal ölre az 
ellenséggel. Ezt a gondolatot persze nem könnyen tették magukévá azok, 
akik tudták: eddig kizárólag azért táplálták őket, hogy kenyéradóikért 
harcoljanak. Továbbá abból a meggondolásból kiindulva, hogy az 
emberek sokkal szívesebben csinálnak olyasmit, amiben lehetőségük 


nyílik vetélkedésre, Kürosz versenyt hirdetett a katonák számára 
hasznosnak vélt gyakorlatokban. A  közkatonáknak a következő 
feltételeket szabta: engedelmeskedjenek  elöljáróiknak, önként, de 
fegyelmezetten vállalják a megpróbáltatásokat, a veszélyt, ismerjék a 
szolgálati szabályzatot, tartsák rendben fegyvereiket. Az 
ötödparancsnokoknak következőket: maguk is legyenek olyan kiválóak, 
mint a kiváló közkatonák, és igyekezzenek a rájuk bízott öt embert kiváló 
harcossá nevelni. A tizedesek és a huszonnégyed-parancsnokok ugyanígy 
neveljék az alájuk rendelt tíz, illetve huszonnégy embert, a századosok 
pedig egyrészt maguk legyenek kiválóak, másrészt ügyeljenek rá, hogy az 
alantas parancsnokok kötelességteljesítésre szorítsák alárendeltjeiket. 
Versenydíjul a következőket tűzte ki: az a százados, akinek legkiválóbb a 
százada, ezredessé léphet elő, az a huszonnégyed-parancsnok, akinek 
legkiválóbb a szakasza, a százados helyébe léphet, a legkiválóbb 
tizedesből huszonnégyed-parancsnok, a legkiválóbb ötödparancsnokból 
tizedes lehet, végezetűl az a közkatona, aki kitünteti magát, 
ötödparancsnokká lép elő. Mindez nagyban növelte a parancsnokok 
becsvágyát, és további kitüntetések megszerzésére adott nekik 
lehetőséget, kinek-kinek érdeme szerint. Sőt a dicséretesen küzdő 
katonáknak nagyobb jutalmakat is helyezett kilátásba, ha a jövőben még 
valami jót tesznek. Közös díjakat is tűzött ki századok, huszonnegyedek, 
tizedek és ötödök számára, ha példásan engedelmeskednek vezetőiknek, 
és mintaszerűen hajtják végre a parancsokat. Ezek a díjak megfeleltek a 
közkatonák ízlésének. A sereg igyekezett is eleget tenni ezeknek a 
követelményeknek. 

Kürosz ekkor annyi sátrat készíttetett, ahány százados volt a seregben, 
mégpedig akkorákat, hogy mindegyik sátor egy-egy század befogadására 
legyen alkalmas. Egy század száz emberből állott. így a katonák százas 
csoportokban táboroztak. 

Kürosz úgy vélte, hogy a közös elhelyezés hasznos lesz a közelgő 
harcra való felkészítésben: látván az egyenlő bánásmódot, senki sem 
hozhatja fel ürügyül, hogy neki rosszabb a sora, és hogy ezért a harcban 
sem kell úgy kitüntetnie magát, mint a másiknak. Jó hatást várt attól is, 
hogy az egy sátorban lakó emberek megismerik egymást, hiszen 
ismerősök előtt kétszer is meggondolja az ember, mit tesz, ismeretlenek 
között viszont, akárcsak sötétben, inkább követ el hitványságot. A 
századok elhelyezésének ismerete szempontjából is nagyon előnyösnek 
ítélte a sátorközösségek rendszerét. A századosok ugyanis már a sátorban 
annak az egysoros menetoszlopnak megfelelően rendezték el századukat, 
ahogy kivonultak; a  huszonnégyed-parancsnokok,  tizedesek és 
ötödparancsnokok ugyanígy állították fel szakaszukat, tizedüket és 
ötödüket. Kürosz rendkívül fontosnak tartotta a századok hajszálpontos 
rendjét: a jól rendezett sorokat nehéz megbolygatni, és ha mégis 
sikerülne zavart kelteni, könnyű újrarendezni őket, mint ahogy a 
széthullott kő- és gerendaépítményt sem nehéz újra összeállítani, ha 
bizonyos jelekből világosan látszik, melyik rész hova illik. Kürosz 
ezenfelül még egy nagy eredményt várt a sátorközösségtől: remélte, hogy 
az együttélés következtében emberei jobban fognak ragaszkodni 
egymáshoz, hiszen az együtt nevelkedett állatokon is megfigyelte, milyen 
hevesen vágyódnak egymás után, ha szétszóródnak. 


Gondja volt arra is, hogy katonái csak akkor üljenek reggelihez vagy 
ebédhez, ha előzőleg már alaposan megizzadtak. Vagy vadászatra hajtotta 
őket, hogy megizzadjanak, vagy olyan játékot eszelt ki nekik, amibe 
beleizzadtak, ha pedig valami tennivaló akadt, úgy rendezte a dolgot, 
hogy katonái verítékezve térhessenek csak haza. Úgy gondolta, jobb ízű 
az étel, katonái egészségesebbek és munkabíróbbak lesznek, sőt még 
egymást is jobban kedvelik, ha sok fáradságnak vannak kitéve, hiszen a 
kimerítő közös munka után a lovak is nyugodtabban állnak egymás 
mellett. És mennyivel magabiztosabban néznek szembe a katonák az 
ellenséggel, ha tudják magukról, milyen edzettek! 

Kürosz akkora sátrat csináltatott magának, hogy bőven jusson hely 
vendégeknek is. Többnyire századosokat hívott meg étkezésre, olyanokat, 
akiknek jelenlétét időszerűnek tartotta, néha meghívott 
szakaszparancsnokot, tizedest vagy  ötödparancsnokot, sőt olykor 
közkatonát is, máskor pedig lakomát rendezett egész ötödök, tizedek, 
szakaszok vagy századok számára. Es meghívásával tüntette ki azt, aki 
olyasmit vitt véghez, amit mindenkitől szívesen látott volna. És magának 
is csak azt tálaltatta, amit a meghívottaknak. 

A szolgák is mindig mindenben egyformán részesültek. Kürosz úgy 
vélte, őket sem illeti meg kevesebb tisztelet, mint akár a hírvivőket vagy a 
követeket. Elvégre - így gondolkozott - elengedhetetlen, hogy ők is 
megbízhatók, tapasztaltak, ezenfelül még erősek" gyorsak, határozottak 
és hidegvérnek is legyenek. Mi több: felismerte, hogy a szolgák még 
azokat a tulajdonságokat sem nélkülözhetik, amelyek a legkiválóbb 
harcosok jellemzői, őket is edzeni kell, hogy ne vonakodjanak semmiféle 
munkától, sőt: örömmel hajtsák végre elöljáróik minden parancsát. 


2. 


Kürosznak gondja volt rá, hogy asztala körül mindig elmés, vidám, 
egyben erkölcsnemesítő társalgás folyjon. Egyszer például ekképp kezdte 
a szót: 

- Mit gondoltok, barátaim, vajon hitványabbak-e nálunk új 
harcostársaink, mivel nem részesültek olyan nevelésben, mint mi, vagy 
nem is különböznek tőlünk sem viselkedésben, sem harcban? 

Kúrosz szavaira Hüsztaszpasz felelt: 

- Hogy az ellenséggel szemben milyenek lesznek, azt még nem tudom, 
de azt megmondhatom, hogy a mindennapi érintkezésben egyesek bizony 
furcsán viselkednek. Legutóbb például Küaxarész leküldte a századokhoz 
az áldozati állatok húsát, körben osztották szét, három, sőt négy szelet 
jutott mindenkinek. A szakács nálam kezdte, és amikor másodszor is 
elindult az étellel meghagytam neki, hogy most a sor végén kezdje a 
kínálást, és úgy haladjon az elülsők felé. , Istenemre, nem igazság ez - 
kiáltott ekkor az egyik középen álló katona -, hol itt az egyenlőség, ha 
sohase kezdik középről." Hallván, hogy ez az ember megrövidítve érzi 
magát, elfutott a méreg, és azonnal magamhoz hívtam. Engedelmeskedett 
is. Hamarosan ránk került a sor, és minthogy mi voltunk az utolsók, a 
legkisebb szeletek maradtak nekünk. Emberem ekkor látható módon 
nagyon elszomorodott. , Milyen balszerencse, hogy éppen most hívtak 
ide!" - mormogta maga elé. ,Ne aggódj - mondtam neki -, rögtön nálunk 


kezdik újra, akkor te leszel az első, és a legnagyobbat veheted." Már 
kezdték is körülhordani a harmadik és egyben utolsó adagot. Ő vett is, de 
úgy vélte, kicsi a darab, ezért visszadobta, hogy másikat válasszon. A 
szakács viszont azt hitte, már nem eszik többet, ezért továbbment, mielőtt 
az másikat vehetett volna. A csapást, hogy még a kivett húst is elvesztette 
oly , nehezen viselte, — annyira felháborodott és megdühödött 
balszerencséjén, hogy bosszúságában még a megmaradt mártást is 
kiöntötte. A huszonnégyed-parancsnok, akinek a szeme láttára zajlott le 
az egész, összecsapta a kezét, és kárörvendőn felnevetett. Én úgy tettem, 
mintha köhögés fojtogatna, mert magam sem tudtam elrejteni 
nevetésemet. Látod, Kürosz, ilyen bajtársaink vannak. 

Mire persze mind nevettek. Egy másik százados így beszélt: 

- Hát bizony fura emberre akadt a barátunk. Velem pedig a következő 
történt. Egyszer a kiképzésről tartottál előadást, és azzal bocsátottál el 
bennünket, hogy tanítsuk meg századunkat mindarra, amit tőled 
hallottunk. Akárcsak a többiek, én is megtettem, amit mondtál, és először 
egy szakaszt vettem elő. A sor elejére  odaállítottam a 
huszonnegyedparancsnokot, mögéje egy fiatalembert, majd a többieket, 
úgy, ahogy jónak láttam. Ekkor a sor elé léptem, végigtekintettem rajtuk, 
majd hirtelen elkiáltottam magam: , Előre, indulj!" Az előbb említett 
fiatalember kilépett a parancsnoka elé, és megindult. , Mit csinálsz?" - 
kérdeztem erre.  , Előreindulok, ahogy  parancsoltad" - felelte. 
, Mindenkinek szólt a parancs, nemcsak neked!" - mondtam én. Szavaim 
hallatára a fiatalember bajtársaihoz fordult: , Halljátok, hogyan szid 
benneteket? Azt parancsolja, hogy mindenki induljon!" Erre valamennyi 
katona megkerülte a parancsnokot és elindult felém. Ő azonban 
visszaparancsolta katonáit. Erre elszomorodtak. ,Hát most melyiknek 
engedelmeskedjünk? —  morogták. — Az egyik azt mondja, hogy 
induljunk, a másik meg nem engedi." Én türelmesen újrarendeztem őket, 
és megmagyaráztam nekik: csak akkor mozduljanak helyükről, ha az 
előttük álló már elindult, mindig őt figyeljék és kövessék. Később aztán az 
egyik, aki Perzsiába készült, odajött hozzám, és kérte a levelet, amit az 
otthoniaknak írtam; a szakaszparancsnok tudta, hova tettem az írást, 
megkértem hát, fusson be érte, és hozza ki. A parancsnok futásnak eredt. 
Ekkor az a bizonyos fiatalember, úgy, ahogy volt, mellvértben, szablyával 
a kezében, a parancsnok után iramodott; észrevette ezt a szakasz többi 
tagja, és mindnyájan futásnak eredtek. El is hozták a levelet. Ilyen 
pontosan teljesíti hát az én szakaszom minden kívánságodat. 

A többiek persze jót nevettek a fegyveres kísérettel történt 
levélhozáson. 

- Atyaúristen, és ti, a többi isten mind - kiáltott fel Kürosz -, micsoda 
harcostársaink vannak! Oly könnyen kezelhetők, hogy egy falat étellel 
legtöbbjüket meg lehet nyerni, néhányan pedig annyira engedelmesek, 
hogy még parancsot sem kapnak, máris engedelmeskednek. Nem is 
tudom, kívánhat-e az ember jobb katonákat! 

Kürosz nagyot nevetve így dicsérte katonáit. 

Ekkor megszólalt Aglaitadasz, egy igen mogorva természetű százados, 
aki szintén ott volt a sátorban. 

- Azt hiszed, Kürosz, hogy ezek igazat mondanak? 

- Miért hazudnának? - kérdezte Kürosz. 


- . Csak azért, hogy nevetség tárgyává tegyék az embereket, és 
hencegjenek. 

- Hallgass - mondta Kürosz -, ne nevezd őket hencegőknek. Szerintem 
az a hencegő, aki gazdagabbnak, bátrabbnak mutatja magát, mint 
amilyen, vagy olyasmit ígér, aminek a végrehajtásához nincs ereje, és 
mindezt azzal a nyilvánvaló szándékkal, hogy nyerészkedjen, vagy hogy 
valamit elérjen. De azt, aki úgy nevetteti meg a társaságot, hogy ebből 
neki haszna, a hallgatóknak pedig kára nem származik, tehát semmi bajt 
nem okoz, miért kellene hencegőnek neveznünk, miért nem inkább 
szellemes és kedves embernek? 

így védte meg Kürosz azokat, akik megnevettették a társaságot. Most 
az a százados vette át a szót, aki a szakaszról szóló vidám történetet 
mesélte. 

- Hű, de leszidnál minket, Aglaitadasz, ha akarattal megríkatnánk, 
hasonlatosan azokhoz, akik siralmas történeteket megénekelve és 
elbeszélve próbálnak könnyeket csalni hallgatóik szemébe, ha már most 
ennyire becsmérelsz bennünket, amikor, mint magad is tudod, minden 
sértő szándék nélkül csupán jókedvre akartunk deríteni. 

- Istenemre, joggal szidtalak benneteket - mondta Aglaitadasz -, mert 
sokkal jobban tisztelem azt, aki könnyet fakaszt barátai szeméből, mint 
azt, aki megnevetteti őket. Ha jól megfontolod, magad is beláthatod, hogy 
igazat beszélek. Sírva-ríva tanulja a gyermek az apától az erkölcsöt, a 
hasznos tudnivalókat a tanítótól, és a törvények is megríkatnak, úgy 
terelik a polgárokat az igazságosság útjára. Ezzel szemben állíthatod-e, 
hogy a tréfamesterek használnak az emberek testének és lelkének; hogy 
alkalmasabbá teszik őket házi vagy állami tennivalóik elvégzésére? Most 
Hüsztaszpasz szólalt meg: 

- Ide figyelj, Aglaitadasz! Pazarold nyugodtan az ellenségre ezt a 
rendkívüli értéket, ríkasd csak meg őket, miránk, barátaidra pedig ezt az 
értéktelen valamit, a vidámságot pazarold. Azt hiszem, bő készleted lehet 
belőle, mert te magad nem éltél vele eddig, és eszedbe sem jutott, hogy 
barátaidat vagy vendégeidet megkacagtasd. Szóval igazán nincs okod rá, 
hogy ne nevettess meg bennünket. 

- Azt hiszed, Hüsztaszpasz, hogy kacajra tudsz fakasztani? - kérdezte 
Aglaitadasz. 

- Istenemre mondom, bolond ez az ember - felelt a százados. - Azt 
hiszem, könnyebb tüzet csiholni belőled, mint megnevettetni. 

Erre aztán mindenki kacagott, hiszen jól ismerték a természetét, sőt 
maga Aglaitadasz is elmosolyodott. Vidámságát látva, Kürosz így szólt: 

- Igaztalan vagy, te százados, hogy nevetésre készteted, és ezzel 
elrontod legkomolyabb emberünket, aki oly nagy ellensége minden 
kacajnak... 

Ezután Khrüszantasz vette át a szót: 

- Én pedig azon gondolkodom, Kürosz, és ti többiek, hogy vannak 
kiváló és vannak hitvány harcostársaink, de ha mégis ránk tekint a 
szerencse, mindenki egyformán akar majd részesülni a javakban. 
Márpedig szerintem az a legnagyobb igazságtalanság, ha egyformán 
jutalmazzuk a jót meg a rosszat. 

- Azt hiszem; barátaim - jegyezte meg Kürosz -, az lesz a legjobb, ha a 
seregre bízzuk a döntést: helyesnek tartják-e, hogy mindenki egyformán 


részesüljön a javakban, ha isten történetesen  megjutalmazná 
fáradalmainkat, vagy vizsgáljuk meg külön-külön, ki milyen érdemeket 
szerzett, és ehhez szabjuk részüket. 

- De miért bízzuk a döntést a hadseregre? - kérdezte Khrüszantasz. - 
Egyszerűen jelentsd ki, hogy így határoztál. A versenyeket és a díjakat is 
így tűzted ki, nem? 

- Istenemre - mondta Kürosz -, a kettőt nem lehet egy napon említeni. 
Mert, azt hiszem, amit harcban szereznek meg a katonák, azt közös 
tulajdonnak tekintik. Azt viszont, hogy én vagyok a vezérük, már otthon 
megszokták, és úgy gondolom, nem tartották igazságtalannak, hogy én 
jelöltem ki a versenydíjakat. 

- És te azt hiszed - kérdezte Khrüszantasz -, a tömeg valóban arra fog 
szavazni, hogy ne egyenlőképpen osszuk el a javakat, hanem a 
legderekabbak kapják a nagyobb megbecsülést és jutalmat? 

- Azt hiszem, igen - felelte Kürosz. - Elsősorban azért, mert mi is arra 
fogunk szavazni, másrészt, mivel szégyellné azt követelni, hogy ne azok 
kapják a nagyobb jutalmat, akik a legjobban fáradoztak, és a legtöbb 
hasznot hozták a közösségnek. Ugy vélem, még a leghitványabbak is 
méltányosnak fogják tartani, hogy a bátrak kapjanak többet. 

Kürosz a nemesek érdekében is azt szerette volna, ha a gyűlés így 
határozna. Ugy gondolta, ők is derekasabban viselkednek, ha tudják, hogy 
az ő tetteiket is mérlegelik, és ennek megfelelően kapnak jutalmat. 
Elérkezettnek látta az időt, hogy szavazásra vigye a dolgot, mert a 
nemesek már kezdték unni az egyenlősdit. így aztán mindnyájan 
beleegyeztek, hogy a közösség döntésére bízzák az ügyet, és azt mondták, 
aki férfinak tartja magát, az a javaslat mellett fog szavazni. 

- Ismerek valakit, mégpedig közkatonát, aki, azt hiszem, nem fog az 
egyenlőség mellett kardoskodni - mondta nevetve az egyik százados. 

- Ugyan ki az? - kérdezték tőle. 

- Az egyik sátortársam - felelte a százados -, aki mindenből többet 
akar. 

- A megpróbáltatásokból is? - kérdezte egy másik. 

- Abból bizony nem. Látod, most hazugságon értél, mert nemegyszer 
tapasztaltam, hogy a bajok és megpróbáltatások oroszlánrészét szívesen 
átengedi másoknak. 

- Ugy gondolom, barátaim - szólalt meg Kürosz -, ha engedelmes és 
ütőképes hadsereget akarunk, az ilyeneket, mint akiről most hallottunk, 
el kell távolítani. Szerintem ugyanis a legtöbb katona oda megy, ahová 
vezetik, márpedig jó és szép tettekre csak derék emberek vezetik őket, a 
hitványak vezetése alatt ellenben hitványságot követnek el. Es bizony az 
aljasokra többen hallgatnak, mint a becsületesekre. Az aljasság útja 
ugyanis a pillanatnyi gyönyörön vezet keresztül, és ez jobban vonzza a 
tömeget, mint az erény meredek ösvénye. Nem nagyon csábítja az erény 
azokat, akik csak a pillanatnak hódolnak, különösen ha még hívogatják is 
őket, hogy a lankás és kényelmes úton haladjanak. Aki tunya és 
kényelemszerető, az, akár a herék, csak annyit árt hitványságával a 
közösségnek, amennyit megeszik, de aki a munka oroszlánrészét másnak 
engedi át, és nagy pimaszul mégis a jussát követeli, az már hitványságra 
csábít, hiszen az ilyenek nemegyszer kézzelfoghatóan bizonyítják, hogy a 
becstelenségből több haszon származik. Ezért mondom, hogy az efféléket 


mindenképpen el kell távolítanunk. És amikor újra kiegészítitek 
soraitokat, ne azt nézzétek elsősorban, hogy honfitársakat verbuváljatok, 
hiszen a lovaknál sem azzal törődtök, hazai állat-e, csak az a fontos, hogy 
megfelelő legyen. így embereiteket is bármelyik nép fiai közül 
válogathatjátok, ha úgy vélitek, hogy hasznotokra lesznek, és nem fogtok 
velük szégyent vallani. És hogy ez így lesz jó, bizonyítja a következő is: ne 
várjuk, hogy gyorsan szaladjon a szekér, ha lassú lovak húzzák, azt sem, 
hogy egyenletesen haladjon, ha a lovak nem egyenlő erejűek, és nem 
lehet jó a háztartás, ha a cselédség rossz, mert még cselédség nélkül is 
jobban él a család, mint semmirekellő szolgákkal. Ertsétek meg, 
barátaim, ha a hitványakat eltávolítjuk, nemcsak az a hasznunk lesz 
belőle, hogy megszabadulunk tőlük, hanem az is, hogy akiket már 
megfertőzött az aljasság, újra megtisztulnak, és még a jók is sokkal 
állhatatosabb hívéi lesznek az erénynek, ha látják, hogy a becstelenek 
elnyerik büntetésüket. 

így beszélt Kürosz. Barátai egyetértettek vele, és megfogadták szavát. 

Kürosz ezután megint vidám fordulatot adott a társalgásnak. Eszrevette 
ugyanis, hogy az egyik huszonnégyed-parancsnok rendkívül szőrös és csúf 
katonát hozott magával az asztalhoz. Nevén szólította hát a parancsnokot, 
és megkérdezte: 

- . Mondd, Szambaulasz, talán bizony görög szokás szerint szépsége 
miatt cipeled magaddal azt az ifjút, aki ott ül az oldaladon? 

- Ahogy mondod - felelte Szambaulasz -, örülök, ha vele lehetek, és 
láthatom. 

A vendégek mind odanéztek, és a szörnyen csúf arcot megpillantva 
felkacagtak. Egyikük megkérdezte: 

- Az istenért, Szambaulasz, mi a csudával láncolt ez a férfiú ennyire 
magához? 

- , Megmondom én, barátaim! Bármikor szólítom, akár éjjel, akár 
nappal, soha nem keres kibúvót, nem ímmel-ámmal jön, hanem futva, és 
ha valamit parancsolok neki, úgy dolgozik, hogy még a veríték is kiüt 
rajta. Tizedének férfiait is ilyenné neveli: nem szóval, hanem a maga 
példájával mutatja meg, milyenek legyenek. 

- Ha ilyen kiváló, miért nem csókolod meg, ahogy a rokonokat szokás? 
- kérdezte valaki. 

- Azt már nem - szólalt meg ekkor a csúnya férfiú. - Nem nagy barátja 
ő az erőfeszítéseknek. Azt hiszem, a legkeményebb testgyakorlattal is 
felérne számára, ha meg kellene engem csókolnia. 


3. 


Így beszélgettek és tárgyaltak Kürosz sátrában, hol vidáman, hol 
komolyan. Végül bemutatták a harmadik italáldozatot, sikerért 
imádkoztak az istenekhez, majd asztalbontás után aludni tértek. 

Másnap Kürosz összehívta katonáit, és beszédet intézett hozzájuk: 

- Kedves barátaim, előttünk a harc, közeledik az ellenség, és csak erről 
beszéljünk, csak erre gondoljunk. A jutalom természetesen maga az 
ellenség s annak minden java, ha pedig minket győznek le, akkor is, mint 
mindig, a győztesek kapják a vesztesek kincseit. Ertsétek meg: minden 
katonát annak a meggyőződésnek kell áthatnia, hogy ha ő maga nem tesz 


meg mindent, semmi nem valósul meg abból, amiért harcolunk. De ha így 
küzdünk, hamarosan nagy és szép tetteket hajtunk végre, mert 
hiánytalanul teljesítettük kötelességünket. Ám ha mindenki úgy 
gondolkozik, hogy ő maga nyugodtan ülhet ölbe tett kézzel, hiszen mások 
majd őhelyette is cselekszenek és harcolnak, akkor, értsétek meg, 
hamarosan pusztító vész zúdul mindnyájunkra. Az isten is így 
rendelkezett: azok fölé, akik nem akarják önmaguknak megparancsolni, 
hogy a jóért küzdjenek, parancsnokot állított. Most pedig álljon ide valaki, 
és mondja meg, véleménye szerint akkor harcolnak-e derekabban a 
katonák, ha az kapja a legtöbb megbecsülést, aki a legtöbb fáradalmat és 
veszélyt vállalja, vagy ha tudja, hogy a hitványak is egyformán 
részesülnek mindenből. 

Ekkor a nemesek közül Khrüszantasz emelkedett szólásra, egy nem 
különösebben magas vagy erős testalkatú, de rendkívül eszes férfiú. És 
így beszélt: 

- Azt hiszem, Kürosz, nem azért tetted fel ezt a kérdést, mintha 
szerinted a derék és a rossz katonát egyforma jutalom illetné meg. 
Próbára akartál tenni bennünket: vajon akad-e közöttünk egy is, aki a 
szemedbe meri mondani, hogy ő ugyan nem fog vitézkedni, de ha a 
többiek bátor küzdelemben megszereznek valamit, abból egyenlő 
mértékben kíván részesülni. Nekem nem gyors a lábam, és a karom sem 
izmos; és tudom, az erősek vetélkedésében nem leszek az első, sem 
második, de még ezredik, sőt tízezredik sem. Azt viszont világosan látom, 
hogy ha az erősek lelkesen küzdenek, a javakból én is annyit kapok, 
amennyi megillet. De ha a gyengék tétlenkednek, a derék és kiváló 
harcosok pedig csak ímmel-ámmal harcolnak, akkor, jaj, attól félek, nem a 
jóból, hanem valami egészen másból részesülök majd, mégpedig nagyobb 
mértékben, mint ahogy megillet. 

Így beszélt Khrüszantasz. Utána Pheraulasz állt fel, egy alacsonyabb 
származású perzsa, akit Kürosz hazulról ismert, és szeretett is, és aki 
megjelenésével és eszével egyaránt nemes férfi benyomását keltette. 

- Azt hiszem, Kürosz, és ti perzsák - mondotta -, mind egyforma 
feltételekkel indulunk az előttünk álló vitézi erőpróbára. Mert látom, hogy 
testgyakorlataink idején egyformán táplálkoztunk, egyformán bánnak 
velünk, és feladataink is ugyanazok. Hiszen az, hogy feljebbvalóinknak 
engedelmeskedjünk, mindannyiunk közös kötelessége, és Kürosz látható 
módon azokat becsüli, akik ez alól nem keresnek kibúvót, s azt sem lehet 
mondani, hogy az ellenséggel csak egyeseknek kell szembeszállni, 
másoknak meg nem, hiszen ez minden katonának legszebb feladata. 
Különben is olyan harcmodorban fogunk küzdeni, amely mindenkinek a 
vérében van, mint ahogy az állatok is ösztönösen értenek 
egyfajta .harcmodorhoz, anélkül, hogy eltanulták volna valakitől. Az ökör 
a szarvával bök például, a ló a patájával rúg, a kutya harap, a vadkan 
pedig agyarával támad. Védekezni is tudnak, legalábbis legfélelmetesebb 
ellenségeikkel szemben, holott soha nem jártak iskolába. Én magam is 
már gyermekkoromban tudtam védekezni, ha valamely testrészemet ütés 
fenyegette. Jobb híján a két kezemmel védtem ki a csapást, amennyire 
lehetett, pedig nem tanítottak rá, sőt éppen azért vertek el, mert 
védekeztem. Es ha kisfiú koromban kést láttam, azonnal megragadtam, 
holott csak a természet mutatta meg, hogyan kell használni. Erre sem 


tanítottak, sőt szigorúan eltiltottak tőle, s hasonlóképpen sok minden 
mást is tettem, pusztán a természet sugallatára, bár anyám és apám 
óvott. És akár hiszitek, akár nem, még bele is szúrtam a kést mindenbe, 
ha titkon tehettem. És ez nemcsak egyszerűen velem született, mint a 
járás vagy a futás, hanem ráadásul még örömet is szerzett. Most éppen 
olyan harc áll előttünk, amelyben több múlik a bátorságon, mint a 
képzettségen. Akkor meg miért ne kelnénk örömest versenyre a 
nemesekkel! Méghozzá a mi vitézségünk jutalma sem lesz más, mint az 
övéké, pedig ők tisztelet övezte, nagyszerű életet tesznek kockára, mi 
pedig küzdelmes, megvetett - és gondolom, ezért nagyon is nyomorult - 
sorsot. De engem, férfiak, leginkább az sarkall versengésre, hogy Kürosz 
lesz a bíró, és ő nem ítél részrehajlóan. Az istenek legyenek tanúim: 
szerintem Kürosz éppen úgy szereti a derék embereket, mint saját magát, 
legalábbis úgy látom, hogy boldogabb, ha odaadhatja nekik, amije van, 
mint ha megtartja. Jól tudom ugyan, milyen nagyra vannak a nemesek, 
hogy éhséget, szomjúságot és hideget tűrni megtanultak, de nem tudják, 
hogy bennünket jobb tanítómester nevelt. Mert ilyesmiben nincs jobb 
tanító a szükségnél, az pedig nagyon is kioktatott minket. Ök fegyvereket 
hordoztak, hogy hozzáedződjenek a fáradalmakhoz, de ezeket bárki 
cipelhette, könnyebbeket már ki sem lehetett volna találni, nekünk 
ellenben oly hatalmas terhekkel megrakva kellett mennünk vagy 
szaladnunk, hogy ezeket a mostani fegyvereket már pehelysúlyúaknak 
érzem azokhoz képest. Én tehát felveszem a versenyt, Kürosz, és nyugodt 
lehetsz, csak annyi jutalmat kérek, amennyit megérdemlek. Es nektek is 
azt tanácsolom, közember társaim, keljetek versenyre a harcban jól 
kiképzett nemesekkel, mert most nem vonhatják ki magukat a vetélkedés 
alól. 

Így beszélt Pheraulasz. Utána mások is felálltak, nemesek és 
közkatonák, és ők is egyetértettek. Úgy vélték, mindenkit érdeme szerint 
jutalmazzanak, és Kürosz legyen a bíró. így zajlott le a gyűlés. 

Kürosz egyszer egy egész századot meghívott vacsorára a 
parancsnokkal együtt. Látta ugyanis, hogy a százados két részre osztotta 
századát, majd a két csapatot támadásra készen szembeállította 
egymással. Mindkét rész katonái mellvértet viseltek, baljukban pedig 
könnyű pajzsot. De az egyik oldalon vastag botot adott a katonák jobb 
kezébe, a másik oldalnak viszont meghagyta, hogy fogjanak göröngyöket, 
és tartsák támadásra készen. Az így felszerelt katonáknak aztán jelt adott 
a harcra. Az egyik fél század elhajította göröngyeit, és eltalálták a másik 
oldalon állók mellvértjét, pajzsát, vagy esetleg combját, saruját. De 
amikor közelharcra került a sor, a botos fél század elkezdte csépelni a 
másik csapat embereit, a combjukra, karjukra, lábszárukra sújtottak, ha 
pedig azok göröngyért hajoltak, nyakszirtjüket, hátukat vették célba. 
Végül is a botosok kacagás és tréfálkozás közepette megfutamították 
elleneiket. Ezután cseréltek, és most a göröngydobálók ragadtak 
husángot. És megint azok vesztettek, akik göröngyökkel harcoltak. 

Kürosz el volt ragadtatva, hogy milyen ötletes a parancsnok, és milyen 
engedelmesek a katonák, tetszett neki, hogy  gyakorlatoznak, 
egyszersmind kellemesen töltik az időt, és hogy mindig az a fél győz, 
amelyik a perzsákat utánozza a fegyverzetében. Ennek annyira megörült, 
hogy vacsorára hívta őket magához. Látván, hogy egyik vendégének a 


keze van bekötve, a másiknak a lába, megkérdezte, mi történt velük. Azt 
válaszolták, hogy göröngyökkel hajigálták meg őket. Kürosz tovább 
érdeklődött, vajon közelről vagy távolról kapták a találatot. A botosok azt 
mondták, hogy távolról, és hogy nagyszerű mulatság volt, amikor végre 
sikerült megközelíteni az ellenfelet. Most meg azok jajdultak fel, akiken a 
bot hagyott nyomot, mondván, hogy nekik bizony nem volt jó mulatság a 
közelharc. Meg is mutatták a husángnyomokat a karjukon, nyakukon, 
egyesek még az arcukon is. Természetesen kikacagták egymást. Másnap 
az egész gyakorlótéren őket utánozták, és valahányszor nem akadt 
komolyabb dolguk, mindig ezzel a játékkal szórakoztak. 

Feltűnt Kürosznak egy másik százados is, aki előbb egysoros oszlopban 
vezette századát a folyótól, ő maga a menetoszlop bal oldalán haladt, 
majd hirtelen parancsot adott, hogy a második, aztán a harmadik és végül 
a negyedik szakasz is zárkózzon fel az első mellé. Mikor a huszonnégyed- 
parancsnokok ily módon egy vonalba kerültek, jelt adott, hogy a 
szakaszok fejlődjenek fel kettős rendbe, így a tizedesek is egy sorba 
kerültek. Később pedig meghagyta, hogy a szakaszok négyes oszlopban 
meneteljenek, ekkor az ötödparancsnokok is az élvonalba léptek, és 
négyes sorban haladtak. A sátorhoz érve azonban újra egyes oszlopba 
állította a katonáit, így vezette be az első szakaszt, mögötte a másodikat, 
a harmadikat és a negyediket. A bevonulás után érkezési sorrendben 
ültette őket asztalhoz. 

Kürosz csodálta a százados türelmes oktatási módszerét és 
gondosságát, és századával együtt őket is meghívta magához. Egy másik 
századparancsnok, aki szintén a meghívottak között volt, megkérdezte: 

- Az én századomat nem látod vendégül, Kürosz? Pedig az én 
embereim is pontosan így vonulnak étkezni! Es amikor végeztek, a 
legutolsónak érkezett szakasz sereghajtója úgy vezeti ki embereit, hogy 
azok jönnek hátul, akik elöl szoktak állni az arcvonalban. És így követi 
őket a második sereghajtó az embereivel, aztán a harmadik és a negyedik, 
mindegyik mögött a katonái. Mindezt azért, hogy ha egyszer rákerülne a 
sor, tudják, miképpen kell visszavonulni az ellenség elől. A gyakorlótérre 
menetelve pedig, amikor keletnek vonulunk, én haladok elöl, utánam 
megfelelő sorrendben az első, a második, a harmadik és a negyedik 
szakasz, soraikban természetesen a tizedek és az ötödök, amíg megálljt 
nem parancsolok. De amikor nyugat felé tartunk, az utolsó szakasz 
sereghajtója halad az élen, mögötte a katonái, én pedig leghátul megyek, 
és így is követik a parancsomat. Ekképp megszokják, hogy egyformán 
engedelmeskedjenek, akár mögöttem, akár előttem mennek. 

- És mindig így meneteltek? - kérdezte Kürosz. 

- Így bizony, valahányszor csak étkezni megyünk! 

- Hát akkor meghívlak titeket, mert jövet is, menet is gyakorlatoztok, 
mégpedig nappal éppen úgy, mint éjjel, és mert a menetgyakorlatokkal 
nemcsak testileg edződtök, hanem lelkileg is hasznosan gyarapodtok. És 
mivel egyszerre mindig két dolgot végeztek, én is kétszeres lakomával 
tartozom nektek. 

- Jaj istenem - szólt a százados -, csak ne egy napon, hacsak nem adsz 
hozzá még egy gyomrot! 

Ezzel a vendégség véget ért. Kürosz nem felejtette el ígéretét: a 
századot másnap, harmadnap is vendégül látta. És amikor ezt a többiek 


megtudták, mindnyájan utánozni kezdték őket. 


4. 


Kürosz egyszer éppen szemlét tartott a teljes fegyverzetben 
felsorakozott sereg felett, amikor üzenet érkezett Küaxarésztól: 
küldöttség jött Indiából, Kürosz menjen azonnal. 

- Gyönyörű szép ruhát is küldött neked Küaxarész - mondta a követ -, 
abban gyere, mert azt akarja, hogy az indek teljes fényben és pompában 
lássanak megérkezni! 

Erre Kürosz megparancsolta az élszázad parancsnokának, álljon a 
jobbjára, katonáit pedig egysoros oszlopban sorakoztassa fel maga 
mögött. Ugyanezt a parancsot adta a másodiknak is, és meghagyta, hogy 
továbbítsák a többinek. Ami meg is történt, és nemsokára háromszázan 
álltak egy vonalban - ennyi százados volt -, és mindegyik mögött száz- 
száz katona. Mikor felálltak, Kürosz megparancsolta, kövessék őt, és ezzel 
futólépésben megindult. De amikor látta, hogy a királyi palotához vezető 
út túlságosan keskeny, és az arcvonal nem fér el rajta teljes 
szélességében, parancsot adott embereinek, hogy szakadjanak ezredekre, 
már amennyire a hely engedi. Ő maga rendületlenül futott a sereg élén. 
Nyomában az ezredek, egymás után. Két szolgát menesztett az út 
torkolatához, hogy igazítsanak el mindenkit, aki nem tudná, mit kell 
tenni. Küaxarész palotájához érve Kürosz megparancsolta az első, majd a 
második és a többi századnak, állítsák fel embereiket körös-körül 
tizenkettes oszlopokban, úgy, hogy a tizedesek egy vonalba kerüljenek. 

Azok el is helyezkedtek, Kürosz pedig egyszerű, cseppet sem hivalkodó 
perzsa köntösében bement Küaxarészhoz. 

A király örült, hogy Kürosz ilyen gyorsan megérkezett, de szegényes 
ruházata miatt felháborodott. 

- Mit jelentsen ez, Kürosz? Mi jut eszedbe, hogy ilyen toprongyosan 
jelensz meg az indek előtt? Azt akartam, hogy a lehető legfényesebben 
mutatkozz előttük, hiszen nekem is ékemül szolgál, ha nővérem fiát 
pompás öltözékben látják. 

Kürosz erre így felelt: 

- Mikor tanúsítok irántad nagyobb tiszteletet, Küaxarész, akkor-e, ha 
bíborruhát öltök, karperecet és nyakláncot veszek magamra, de 
hívásodnak csak ráérősen engedelmeskedem, vagy most, amikor 
tiszteletem jeléül ilyen nagyszerű és hatalmas sereggel együtt és ilyen 
gyorsan eleget teszek parancsodnak, és nem csak engem ékesít a 
szolgálatkészségemet tanúsító veríték, hanem bizonyságot szolgáltat a 
többiek engedelmességéről is? 

Így beszélt Kürosz, Küaxarész pedig belátta, hogy igaza van, és hívatta 
az ind követeket. 

Azok elmondották, hogy királyuk megbízta őket, jöjjenek el, és 
kérdezzék meg, hogyan is keveredtek háborúságba a médek az asszír 
királlyal. 

- . Királyunk megparancsolta, hogy miután téged meghallgattunk, 
menjünk el az asszír uralkodóhoz, és kérdezzük meg őt is. Végül pedig 
mindkettőtöknek azt üzeni: mérlegelni fogja, melyikőtöknek van igaza, és 
a sértett fél oldalára fog állni. 


Küaxarész így felelt: 

- — Halljátok hát válaszomat! Mi soha nem sértettük meg az asszír 
királyt. És ha szükségesnek látjátok, menjetek el hozzá is, hallgassátok 
meg, mit mond. 

Kürosz, aki ott állt mellette, megkérdezte: 

- Megmondhatom én is, mit gondolok? Küaxarész biztatta, hogy csak 
mondja. 

- Ha Küaxarész egyetért velem, üzenjük az indek királyának: ha az 
asszír uralkodó úgy találja, hogy megsértettük, legyen az indek királya a 
bíró. 

A követek meghallgatták mindezt, majd távoztak. Kürosz ekkor így 
szólt: 

- Nem valami nagy vagyont hoztam otthonról, Küaxarész, és abból a 
kevésből sincs már sok, mert szétosztottam a katonák között. Hogyhogy 
szétosztottam? - kérdezheted méltán csodálkozva, hiszen te ellátod őket. 
Pedig, megmondom neked, csak jutalmat osztogattam, és kedveskedtem 
azoknak, akikben örömöm tellett. Mert úgy vélem, aki hű szövetségeseket 
szeretne vállalkozásaihoz, annak jó szóval és jótéteménnyel kell 
buzdítania az embereket, mert így többet ér el, mint nyaggatással és 
kényszerrel. Azokat meg, akiket háború esetére akar hűséges 
szövetségesekké tenni, szerintem feltétlenül nyájas szavakkal és jó 
bánásmóddal kell meghódítania. Elvégre, ha azt kívánjuk, hogy 
harcostársaink tántoríthatatlanok legyenek, hogy a jóban ne irigységgel 
tekintsenek vezérükre, a bajban pedig ne árulják el, akkor barátokra van 
szükségünk, nem pedig ellenségekre. Mivel mindezt régóta tudom, 
kellene még pénz. Helytelen lenne azonban, ha mindezt tőled várnám, 
hiszen látom, mennyi áldozatot kell hoznod. De úgy gondolom, közösen 
megbeszélhetnők, hogyan tehetnél szert újabb anyagi forrásokra. Mert ha 
bőviben lennél a kincseknek, tudom, vehetnék belőlük bármikor, ha 
szükségem lenne rá, különösen mert olyan célra fordítanám, ami neked is 
gyümölcsöző befektetés lenne. Emlékszem, nemrégiben említetted, hogy 
az arméniai uralkodó kutyába sem vesz, mióta tudomást szerzett az 
ellenség  közeledtéről, hadsereget sem küld, sőt az adóról is 
megfeledkezett. 

- Így van bizony, Küroszom - felelte Küaxarész -, úgyhogy nem is 
tudom, mi lenne jobb, fegyverrel kényszerítsem-e engedelmességre, vagy 
pedig - legalábbis egyelőre - hagyjam, nehogy újabb ellenséggel kelljen 
számolnom. 

- NNehezen vagy könnyen megközelíthető vidéken laknak? — kérdezte 
Kürosz. 

- Erre már én is gondoltam - felelte Küaxarész -, de arrafelé sok a 
hegy, ahová elrejtőzhetnek, és pillanatnyilag biztonságban lehetnek, 
úgyhogy nem keríthetnek kézre sem őt, sem amit odamenekítene, hacsak 
ostrom alá nem vesszük, ahogy apám tette egykoron. 

- Akkor hát, ha nincs kifogásod ellene, adj nekem lovasokat - mondta 
erre Kürosz -, és azt hiszem, az istenek segítségével ráveszem, hogy 
sereget küldjön, és adóját is kifizesse, sőt mi több, remélem, hogy ezentúl 
jobb barátunk lesz, mint eddig volt. 

- Énis azt hiszem - szólt Küaxarész -, hogy jobban hallgatnak rád, 
mint énrám. Hallom, egykor együtt vadásztál egyik-másik fiával, talán 


most is előzékenyek lesznek hozzád. Ha pedig hatalmunkba kerítjük őket, 
minden úgy lesz, ahogy szeretnénk. 

- Ugye te is úgy véled - kérdezte Kürosz -, hogy legjobb lesz ezt a 
beszélgetésünket titokban tartani? 

- Bizony - helyeselt Küaxarész -, így könnyebben kézre keríthetjük 
akármelyiküket, támadásunk pedig készületlenül érné őket. 

- Akkor pedig figyelj ide - folytatta Kürosz -, talán tetszik majd a 
tervem. Én gyakran vadásztam embereimmel a méd és arméniai 
birodalom határterületén, sőt néha egyikmásik itteni barátom is velem 
tartott lovon... 

- Ha most is ezt tennéd — vágott közbe Küaxarész -, nem keltenél 
gyanút, de ha a szokott vadásztársaságnál jóval nagyobb sereggel 
jelennél meg, az bizony már feltűnő lenne. 

- Igen - felelte Kürosz -, de kieszelhetünk valami ürügyet, ami itt is, 
ott is hihető lenne. Például ha elhíresztelnők, hogy hatalmas vadászatot 
készülök rendezni, és a nyilvánosság előtt kérek majd tőled lovasokat. 

- "Ragyogó - mondta Küaxarész -, én pedig csak néhány lovast adok 
neked, úgy teszek, mintha az asszír határon fekvő erődítéseinkhez 
készülődnék. Egyébként valóban oda is akarok menni, hogy a lehető 
legjobban megerősítsem a határt. Ha pedig csapatoddal együtt odaértél, 
és már két napig vadásztál is, elegendő lovast és gyalogost küldök utánad 
a nálam összegyűlt hadból, akikkel azonnal megindulhatsz. En magam is 
lehetőleg a közeledben maradok a többi katonával, hogy szükség esetén 
felvonulhassak. 

Így tehát Küaxarész sietve lovasokat és gyalogosokat gyűjtött, és 
megindult az erődítések felé, sőt élelmiszeres szekereket is küldött előre. 
Kürosz azonnal áldozatot mutatott be, hogy a vállalkozás sikerrel járjon, 
majd követeket küldött Küaxarészhoz, és fiatal lovasokat kért tőle. 
Küaxarész csak néhányat engedett el, pedig nagyon sokan szerettek volna 
Kürosszal menni. Küaxarész, gyalogosaival és lovasaival együtt, már úton 
volt az erődítések felé, amikor kiderült, hogy az istenek kedvezően 
fogadják Kürosznak az arméniai hadjárattal kapcsolatban bemutatott 
áldozatát, így ő is elindult, mintha vadászni menne. 

Ám alig meneteltek egy kicsit, hirtelen nyúl szökkent fel a lába előtt; 
egy jobb felől arra szárnyaló sas észrevette a menekülő állatot, lecsapott 
rá, és a magasba emelte, majd egy közeli dombra vitte, és kedvére 
lakmározni kezdett belőle. Megörült Kürosz a jelnek, földre borult az 
istenek királya előtt, és így szólt a társaihoz: 

- Úgy akarja az isten, férfiak, hogy sikerüljön a vadászatunk. 

A határterületre érve a szokott módon vadászni kezdett. A gyalogosok 
és lovasok zöme hosszú hajtóláncot alkotott, és közeledtükkel felverték a 
vadat. A legjobbak pedig középütt laza arcvonalban állva várták vagy 
üldözték a felvert vadat. Sok disznót, szarvast, őzet, vadszamarat ejtettek 
el. Azon a területen még most is sok vadszamár él. Majd amikor odaértek 
az arméniai határhoz, Kürosz abbahagyta a vadászatot, és vacsorát 
készíttetett. Másnap is vadászott, most már egészen közel a hegyekhez, 
ahová igyekezett. Megint vacsoráig űzte a vadat. Ekkor megtudta, hogy 
Küaxarész serege már nincs messze, ezért titkon követeket küldött hozzá, 
és megüzente, hogy ne jöjjenek közelebb, mintegy két mérföldnyire 
állapodjanak meg, és ott vacsorázzanak - ez az előrelátó intézkedés is a 


titok megőrzését célozta -, étkezés után pedig a különítmény vezetője 
jelentkezzen nála. 

A vacsora befejeztével magához hívatta a századparancsnokokat, és a 
következő beszédet intézte hozzájuk: 

- Kedves barátaim, az arméniai király eleddig szövetségese, egyben 
alattvalója volt Küaxarésznak. Most, hogy tudomást szerzett az ellenség 
közeledtéről, semmibe sem veszi, nem küld hadsereget, és adót sem fizet. 
Most ő a vad, ezért jöttünk ide, hogy - ha csak egy mód van rá - elejtsük. 
És ezt, nézetem szerint, a következőképpen érhetjük el. Te, Khrüszantasz, 
miután jól kipihented magad, vedd magad mellé a perzsa sereg felét, 
indulj el a felfelé vezető úton, és szálld meg a hegyeket, mert úgy hírlik, 
félelmében oda szokott menekülni. Kalauzokat adok. Azt mondják, sűrű 
erdő borítja a hegyeket, nem kell tehát attól tartanod, hogy meglátnak. 
Mindenesetre küldj előre néhány gyors mozgású harcost, úgy legyenek 
öltözve, mint egy csapat rabló, és kapják el az arra vetődő egy-két 
arméniait. így megakadályozzák, hogy az ellenség lármát csapjon, egyben 
elriasztják azokat is, akiket nem sikerült kézre keríteni, az arméniaiak 
pedig nem veszik észre, hogy egész hadsereggel állanak szembe, azt 
fogják hinni, hogy csak rablók ellen kell védekezniük. Ez lesz a te 
feladatod. Én magam napkeltekor a fele gyalogsággal és az egész 
lovassággal útra kelek, és a síkságon keresztül egyenest a királyi palota 
felé vonulok. Ha ellenáll, természetesen harcolnunk kell, ha meghátrál, 
nyilván üldözőbe kell vennünk, de ha a hegyekbe menekül, a te feladatod, 
hogy senkit ne engedj át. Úgy képzeld el, mintha vadászaton lennénk: mi 
vagyunk a hajtók, ti pedig a hálónál őrködtök. De emlékezz rá, hogy előbb 
el kell zárni minden utat, csak azután kezdődhet a vadászat. És akik a 
kijáratnál állanak, jól rejtőzzenek el, különben visszafordul a közeledő 
vad. Csak aztán nehogy most is elkapjon a vadászszenvedély, 
Khrüszantaszom, mint annyiszor, amikor hosszú éjjeleken át űzöd a vadat, 
és nem térsz aludni. Most hagyd, hogy embereid jól kialudjak magukat, 
különben nem tudnak majd az álomnak ellenállni. Máskor keresztül-kasul 
járod a hegyeket, vezető nélkül, és hagyod, hogy a vad vigyen maga után. 
Most ne járj úttalan utakon. Hagyd meg vezetőidnek, hogy ha nem jelent 
különösebb kitérőt, a legkényelmesebb utat mutassák, mert a 
hadseregnek a legkényelmesebb út a legrövidebb. Es ne erőltetett 
iramban vágtass a hegyek között, ahogy szoktál, ne futólépésben vezesd a 
sereget, hanem átlagos gyorsasággal haladj, hogy  katonáid 
követhessenek. Az is nagyon jó lesz, ha a legderekabbak és legbátrabbak 
néha megállnak, buzdítják a többieket, és miután a sereg elhaladt 
mellettük, újra előresietnek. Minden katonát gyorsabb lépésre serkent, ha 
a lassan menetelő sorok mellett futó harcostársakat lát. 

Khrüszantasz nagyon örült a Kürosztól kapott megbízásnak, maga 
mellé vette az útikalauzokat, és távozott. Egysége tagjainak megadta a 
szükséges utasításokat, majd pihenni tértek. Miután kellőképpen 
kialudtak magukat, elindultak a hegyekbe. 

Kürosz hajnaltájt követet küldött az arméniai királyhoz a következő 
üzenettel: 

- Armenia királya! Kürosz nyomatékosan figyelmeztet, intézd úgy, hogy 
mihamarabb megkapja tőled a sereget és az adót. 

- Ha kérdi, hol vagyok - hangzott tovább a parancs -, mondd meg az 


igazat, hogy itt a határon. Ha kérdi, jövök-e én magam is, feleld az igazat, 
hogy nem tudod. Ha az iránt érdeklődik, hányan vagyunk, mondd, hogy 
küldjön veled valakit, aki megtudakolja. 

Miután mindezt lelkére kötötte a követnek, útnak eresztette. Ugy 
gondolta, barátságosabban jár el így, mintha se szó, se beszéd, rájuk ront. 
Aztán még parancsokat adott az útra és az esetleges harcra vonatkozóan, 
majd elindult. Meghagyta a katonáknak, ne bántsanak senkit; ha arméniai 
kerül az útjukba, biztassák, hogy ne féljen, ha pedig ételt vagy italt akar 
eladni, adja el nyugodtan. 


III. KÖNYV 


1: 


Kürosz tehát támadásra készült. Az arméniai király pedig, ahogy 
Kürosz követelését hallgatta, bűneire gondolt, és elrémült: tartozik az 
adóval, hadsereget sem küldött, és - amitől a legjobban félt, hogy 
észreveszik - palotáját úgy kezdte építtetni, hogy harc esetén ellenállásra 
alkalmas legyen. Annyira megijedt, hogy hírnökökkel összetoborozta 
hadát, kisebbik fiát, Szabariszt és a nőket - saját és nagyobbik fiának 
feleségét és lányait - pedig a hegyekbe küldte. A kísérőkre bízta 
ékszereit, minden értékes holmiját is. Majd kikémleltette, mit csinál 
Kürosz, egyidejűleg hadsorokba rendezte az odaérkező arméniaiakat. 
Csakhogy hamarosan jelentették neki, nem a kiküldött felderítők, hanem 
mások, hogy Kürosz már egészen közel van. Ekkor, minthogy összecsapni 
nem mert, visszavonult. Amint ezt az arméniaiak észrevették, azonnal 
szétfutottak, menteni akarván otthonukból, ami még menthető. Kürosz, 
látva, hogy a síkság megtelik rohanó, cipekedő emberekkel, hírül adta: 
aki marad, azt nem tekinti ellenségnek, de ha valakit futás közben kapnak 
el, azzal, előre megmondja, nem úgy fog bánni, mint jó baráttal. így aztán 
a legtöbben maradtak, de néhányan a királlyal együtt elmenekültek. Az 
asszonyok kísérői pedig, amint beleütköztek Kürosznak a hegyekben 
rejtőző katonáiba, éktelenül ordítozva menekülni kezdtek, de sokukat 
elfogták. Végül foglyul esett a király fia is az asszonyokkal, a lányokkal és 
a magukkal hozott kinccsel együtt. A király, értesülvén a történtekről, 
nem tudta, mihez kezdjen, hát egy kis dombra menekült. Erre Kürosz 
körülfogta a dombot ott levő embereivel, megüzente Khrüszantasznak, 
hagyjon hátra őrséget a hegyekben, és jöjjön. A sereg tehát Kürosz körül 
gyűlt össze, ő pedig követet küldött az arméniai királyhoz: 

- "Mondd meg nekem, arméniai - kérdezgette -, szívesebben szállsz-e 
szembe itt az éhséggel és a szomjúsággal, mint ott lent a síkságon 
velünk? 

Az arméniai azt felelte, hogy egyikkel sem szeretne harcolni. 

- Hát akkor minek ülsz ott, és miért nem jössz le? - kérdeztette Kürosz 
újra a követtel. 

- Mert még töprengek, hogy mitévő is legyek - hangzott a felelet. 

- Sose töprengj - üzente vissza Kürosz -, lejöhetsz nyugodtan, és ha 
akarod, bíróság elé vihetjük a dolgot. 

- De ki lesz a bíró? 

- Nyilvánvalóan az, akinek az isten hatalmat adott hozzá, hogy bírói 


ítélet nélkül is elbánjon veled. 

Az arméniai belátta, hogy nem tehet mást, és lejött. Kürosz, akinek 
most már az egész serege együtt volt, tábort veretett, a királyt és övéit 
pedig középre helyezte el. 

Ekkor érkezett haza egy hosszabb útjáról Tigranész, az arméniai király 
idősebbik fia, aki régebben együtt vadászgatott Kürosszal. Amikor 
tudomást szerzett a történtekről, habozás nélkül, azonnal Küroszhoz 
sietett. Apját, anyját, testvéreit és feleségét fogolyként látva, 
természetesen sírva fakadt. Kürosz nem üdvözölte szívélyesen, hanem így 
szólt hozzá: 

- Épp jókor jössz, hogy meghallgasd apád perét. 

És máris magához rendelte a perzsa és méd vezéreket. Meghívta még 
azt az egy-két arméniai előkelőt is, aki ott maradt. Nem távolította el az 
asszonyokat sem, megengedte, hogy ők is ott üljenek a szekereken, és 
végighallgassák a tárgyalást. Mikor mindenki elhelyezkedett, így szólt a 
jelenlevőkhöz: 

- . Először is azt tanácsolom neked, arméniai, hogy a tárgyaláson 
mindig a színigazat mondd, így legalább egy igen gyűlöletes 
tulajdonságtól mentes leszel. Mert jól jegyezd meg, az emberek azt 
bocsátják meg a legkevésbé, ha valakit hazugságon kapnak. Másrészt 
fiaid, ezek az asszonyok és az itt levő arméniaiak éppen úgy tudják, mint 
te, hogy mit tettél; és ha nyomára jövök az igazságnak, ők is éppúgy 
észreveszik, hogy nem a valóságot mondod, és azt fogják gondolni, te 
magad szabtad magadra a legnagyobb büntetést. 

- Kérdezz csak, amit akarsz, Kürosz, és biztos lehetsz benne, az igazat 
fogom felelni, bármi legyen a következménye. 

- Felelj tehát nekem: harcoltál-e valaha Asztüagész, anyám atyja és a 
többi méd ellen? 

- Harcoltam. 

- És miután vereséget szenvedtél, megígérted-e, hogy adót fizetsz, 
hogy hadba vonulsz vele, ha parancsolja, és hogy nem építesz 
erődítéseket? 

- Megígértem. 

- Hát akkor most miért nem fizetsz adót, miért nem küldesz sereget, és 
miért építesz erődítéseket? 

- Szabadságra vágytam, mert úgy éreztem, szép dolog szabadnak lenni 
és fiaimnak szabadságot örökül hagyni. 

- Bizony, dicső dolog harcolni azért, hogy soha ne legyünk rabok. De 
aki már egyszer szolgasorsra jutott - akár háborúban szenvedett 
vereséget, akár máshogyan igázták le-, és szemlátomást mégis 
megkísérli, hogy kijátssza uralkodóját, azt talán sietsz kitüntetni, mintha 
jól és helyesen cselekedne, vagy pedig, ha a kezedbe kerül, megfenyíted, 
mint gonosztevőt? 

- Ha már az igazat kell mondanom, hát: megfenyítem. 

- Felelj világosan, szép sorjában: ha valamelyik parancsnokod 
vétkezik, meghagyod-e tisztében, vagy mást állítasz a helyére? 

- Mást állítok a helyére. 

- És ha történetesen vagyonos ember, meghagyod-e gazdagságát, vagy 
elveszed javait? 

- Elveszem, amije van. 


- És ha megtudod, hogy átállt az ellenséghez, mit csinálsz? 

- . Megölöm. Miért haljak meg hazugságban, miért nem úgy, hogy 
igazat mondok? 

Hallva mindezt a király fia, letépte tiaráját, megszaggatta ruháit, a nők 
jajveszékelve belevájtak arcukba, mintha apjuk már meghalt volna, és ők 
is pusztulásra volnának ítélve. Kürosz csendet parancsolt, és így folytatta: 

- Helyes. Tehát így tartod igazságosnak. Es nekünk mit tanácsolsz, 
melyik megtorlást alkalmazzuk? 

Az arméniai zavartan hallgatott. Azt tanácsolja Kürosznak, hogy ölje 
meg őt, vagy az ellenkezőjét javasolja mindannak, amit az imént mondott? 
Ekkor fia, Tigranész, megkérdezte: 

- Apám, úgy látszik, zavarban van, Kürosz. Elmondhatnám-e helyette 
én, mit tanácsolok neked? 

Kürosznak eszébe jutott, hogy annak idején, amikor együtt 
vadászgattak, volt a fiatalember társaságában egy bölcs férfiú, akit 
Tigranész nagyon csodált; így hát nagyon érdekelte, mit fog most 
mondani. Ezért felszólította, adja csak elő bátran, amit gondol. 

- . Tanácsom így hangzik - szólt Tigranész -: ha helyesled apám 
szándékait és cselekedeteit, tégy úgy, ahogy ő tett, de ha úgy találod, 
hogy mindenben hibázott, semmiképp ne utánozd. 

- Tehát akkor cselekszem a legigazságosabban, ha nem utánzóm azt, 
aki hibázott? 

- Így van - felelte Tigranész. 

- Eszerint tehát atyádnak lakolnia kell, hiszen úgy igazságos, hogy a 
vétkes megbűnhődjön. 

- Mi helyesebb szerinted, Kürosz, ha hasznot húzol a büntetésből, vagy 
ha károd származik belőle? 

- Magamat büntetném, ha kárát látnám bűnhődésének. 

- . Bizony, nagyon rosszul járnál, ha éppen akkor végeznéd ki 
embereidet, amikor a legnagyobb szükséged van rájuk. 

- , Csak nem képzeled, hogy akkor van valakire a legnagyobb 
szükségem, amikor bűnösnek bizonyul? - kérdezte Kürosz. 

- . De igen, ha jobb belátásra tér. Mert én úgy gondolom, Kürosz, 
józanság nélkül minden más erény hiábavaló. Ugyan mi haszna van az 
államnak abból, ha valaki erős, merész, jó lovas, gazdag vagy hatalmas, 
de hiányzik belőle a józanság? Józan meggondoltság nélkül barátainknak 
sem látjuk hasznát, és enélkül jó szolga sem képzelhető el. 

- Azt akarod ezzel mondani, hogy apád egyik napról a másikra jobb 
belátásra tér? 

- Azt bizony. 

- A józanság szerinted tehát lelkiállapot, akár a bánat, nem pedig 
olyasmi, amit meg lehet tanulni? Mert ha feltesszük, hogy a józansághoz 
észre is van szükség, nem hiszem, hogy a meggondolatlan ember 
pillanatok alatt kijózanodjon, megfontolttá váljék. 

- "Nem találkoztál még, Kürosz, olyan emberrel, aki el-vakultságában 
nekitámadt az erősebbnek, de amint vereséget szenvedett, azonnal 
kijózanodott? Vagy nem láttál még államot, amely a másik ellen támadt, 
de a vereség azonnal lelohasztotta harci kedvét, és azután már csak 
engedelmeskedni akart a másiknak? 

- Apád melyik vereségéről állítod oly biztosan, hogy utána 


kijózanodott? - kérdezte Kürosz. 

- Jól tudja ő, melyikre gondolok: szabadságra tört, és szolgább lett, 
mint valaha, és abból, amit akart, sem színleléssel, sem gyorsasággal, 
sem erőszakkal nem tudott semmit megvalósítani. Es azt is jól tudja, hogy 
te, amikor csak akartad, úgy rászedted, ahogy a vakokat, süketeket vagy 
egészen ostobákat lehet rászedni. Látja, hogy annyira titokban tudtál 
tartani mindent, amit akartál, hogy észrevétlenül csapdává tetted 
számára, amiről azt hitte, hogy menedéke lesz, gyorsaságban pedig úgy 
felülmúltad, hogy mielőtt összeszedhette volna honi seregét, te már meg 
is érkeztél, messziről, rengeteg katonáddal. 

- Úgy gondolod - szólt Kürosz -, hogy az embereket a mások szellemi 
fölényétől elszenvedett vereség is kijózanítja? 

- . Igen. Mégpedig sokkal jobban, mint a harctéren elszenvedett 
vereség. Mert sokszor előfordult, hogy akit erőszakkal legyőztek, úgy 
gondolta, ha kellőképpen edzi magát, újra felveheti a harcot. Hány meg 
hány meghódított város tervezte, hogy szövetségeseket szerez, és megint 
síkraszáll szabadságáért! A bölcsebbeknek viszont gyakran kényszer 
nélkül is engedelmeskedünk. 

- Úgy látszik, szerinted az elvakultak nem ismerik a józanokat, a 
tolvajok még nem láttak nem-tolvajokat, a hazugok igazmondókat, és a 
bűnösök sem találkoztak még igaz életűekkel. Nem tudod talán, hogy 
atyád is hazudott, hogy nem tartotta be szerződésünket, jóllehet tudta, 
hogy mi mindahhoz hűek maradtunk, amiben Asztüagész megállapodott? 

- Nem is azt állítom, hogy mások kiválóságának puszta tudata észre 
téríti az embereket; büntetést is kell hogy szenvedjenek a náluk 
kiválóbbaktól, mint ahogy most atyám is bűnhődni fog. 

- . Csakhogy apád semmi rosszat nem szenvedett eddig - válaszolt 
Kürosz -, de, és ebben biztos vagyok, fél, hogy nagyon meg fog lakolni. 

- Ismersz-e valamit, ami jobban rabigába hajtja az embert, mint a 
szörnyű félelem? Nem tudod, hogy az, akit fegyverrel büntettek - pedig 
ezt tartják a legkeményebb fenyítéknek -, kész ismét szembeszállni 
ugyanazzal az ellenséggel? De akitől rettegünk, annak a szemébe se 
merünk nézni, bárhogy bátorítanak is bennünket. 

- Azt mondod hát, hogy a rettegés súlyosabb büntetés, mint a 
bekövetkezett rossz? 

- Te is tudod, hogy így van. Magad is láthatod, milyen szorongás tölti 
el azt, akinek száműzetéstől, harci vereségtől vagy hajótöréstől kell félnie, 
és az, akire szolgaság vagy börtön vár, a félelemtől sem enni, sem aludni 
nem tud. Ezzel szemben az, akit már száműztek, legyőztek, vagy aki már 
szolgasorban él, az gyakran jobb étvággyal eszik és édesebben alszik, 
mint szerencsésebb embertársai. És a félelem elviselhetetlenségét még 
jobban mutatja, hogy néha az üldözöttek, félve, hogy a rabságban halál 
vár rájuk, félelmükben már előbb véget vetnek életüknek: szakadékba 
ugranak, felakasztják vagy tőrrel ölik meg magukat. A szörnyűségek közül 
a félelem rémíti legjobban a lelket. Mit gondolsz, milyen lelkiállapotban 
lehet apám, aki most nemcsak magáért retteg, hanem az én, a felesége és 
összes gyermeke szabadságáért is? 

- Meg tudom érteni - mondta Kürosz. - Mert könnyen elképzelhető, 
hogy aki jó dolgában gőgös, leigázva egykettőre alázatossá válhat, de ha 
szabadjára engedik, megint csak nagyra tör, és bajt csinál. 


- Istenemre, Kürosz - szólt Tigranész -, jogosan kételkedsz bennünk, 
rászolgáltunk. De hát építs erődítéseket nálunk, szálld meg várainkat, 
vagy követelj bármilyen más zálogot. Ezzel nem sértesz bennünket 
különösképpen, hiszen tudni fogjuk, hogy mi voltunk a hibásak. De mindig 
vigyázz: ha feddhetetlennek a kezébe adsz hatalmat, ne légy hozzá 
bizalmatlan, mert akkor ellenséges érzülettel hálálja meg jótettedet. 
Másrészt ne félj, hogy meggyűlölnek, vess gátat a kevélységnek, különben 
még több fáradságodba kerül a kijózanítás, mint most, a mi esetünkben. 

- , Nem örülök én az olyan szolgának, akiről tudom, hogy csak 
kényszerből szolgál. Kedvesebb az ügyetlen szolga, ha biztos lehetek 
benne, hogy szívesen és barátsággal teljesíti kötelességét, mint az, aki 
túlontúl szorgalmas, de gyűlölettel és kényszerből tesz mindent. 

- Mit gondolsz, várhatnál-e valaha is bárkitől nagyobb barátságot, mint 
éppen most tőlünk? 

- . Gondolom, olyantól, aki soha nem volt ellenségem, és ha jót 
cselekednék vele, mint ahogy most te is szeretnéd, hogy jót tegyek 
veletek. 

- És gondolod-e, Kürosz - szólt Tigranész -, hogy van még valaki, akit 
most nagyobb hálára kötelezhetnél, mint apámat? Azt hiszed, az, aki soha 
nem vétett ellened, hálás lesz neked, ha meghagyod életét? És mit 
gondolsz, ki érez majd nagyobb hálát irántad, mint az, aki tudja, hogy 
rászolgált, mégsem fosztod meg gyermekeitől és feleségétől? És tudsz-e 
valakit, aki nálunk jobban búsulna az arméniai királyság elvesztésén? És 
nyilván az a leghálásabb, ha királyságát visszakapja, akinek a legjobban 
fáj, ha többé nem uralkodhat. Es ha fontos neked, hogy távozásod után 
rendben hagyj hátra itt mindent, gondold meg, mi biztosítja jobban a 
nyugalmat az országban: egy kialakulóban levő új hatalom, vagy a 
megszokott régi? Es ha fontos neked, hogy népes hadsereget vigyél 
magaddal innen, mit gondolsz, ki alkalmasabb arra, hogy összeválogassa 
a katonákat, mint az, aki eddig is vezérük volt? És ha pénzre van 
szükséged, mit gondolsz, ki tudja jobban előteremteni, mint az, aki ismeri 
és bírja a forrásokat? Kedves Kürosz, vigyázz, nehogy félreállításunkkal 
többet árts magadnak, mint amennyit apám árthatott volna neked. 

Így beszélt Tigranész. Kürosz módfelett örült, mert úgy látta, hogy 
ezzel beváltotta Küaxarésznak tett ígéretét. Hiszen azzal búcsúzott, hogy 
a királyt jobb barátjukká teszi, mint amilyen eddig volt. Most odafordult 
az arméniaihoz, és megkérdezte: 

- . Monda, te arméniai: ha most teljesítem kérésedet, mekkora 
hadsereget adsz, és mennyi pénzzel járulsz hozzá a hadviselés 
költségeihez? 

- Egyszerűen csak azt mondhatom, Kürosz - szólt a király -, hogy itt az 
egész seregem, tekintsd meg, vigyél magaddal annyi katonát, amennyi 
tetszik, a többit pedig hagyd hátra őrségnek. Ami a pénzt illeti, 
megmutatom neked minden kincsemet, te pedig megmondod, mennyire 
van szükséged, és mennyit akarsz itt hagyni. 

- Nos hát, hány katonád és mennyi pénzed van? - kérdezte Kürosz. 

- Körülbelül nyolcezer lovas - felelte az arméniai - és negyvenezer 
gyalogos. A pénz pedig, ezüstben számolva, több mint háromezer 
talentum, beleszámítva azt a kincset is, amely apámtól maradt rám. 

Kürosz nem sokáig töprengett, hanem így szólt: 


- . Mivel harcban állasz a szomszédos khaldaioszokkal, seregednek 
csupán a felét add ide. Ami a pénzt illeti: mivel hátralékban vagy az 
adóval, Küaxarésznak az eddigi ötven talentum helyett ennek kétszeresét 
fizesd, nekem pedig adj kölcsön további százat. És megígérem: isten 
segedelmével sokszorosan meghálálom, amit teszel, vagy ha tudom, 
visszafizetem az összeget. De ha nem lenne rá módom, remélem, nem 
mondasz majd igazságtalanul becstelennek, hanem csak pénztelennek. 

- Jaj, ne beszélj így, Küroszom - mondta az arméniai -, mert inamba 
száll a bátorság. Biztos lehetsz benne, hogy amit itt hagysz, ugyanúgy a 
tied marad, mint amit magaddal viszel. 

- Helyes - felelte Kürosz. - Hát azért mennyi kincset adnál, hogy 
visszakapd asszonyodat? 

- Mindenemet, amim csak van - felelte a király. 

És gyermekeidért? 

- Értük is mindenemet! 

- Hát ez már vagyonod kétszerese lenne. És te, Tigranész, mit fizetnél 
azért, hogy visszaadjam asszonyodat? 

Tigranész nemrég nősült, imádta feleségét. 

- Én az életemet adnám, Kürosz, hogy soha szolgasorba ne kerüljön. 

- Vidd hát feleségedet, nem is tekintettem én őt fogolynak, hiszen te 
nem menekültél előlünk. És te is, arméniai - fordult aztán a királyhoz -, 
hazaviheted feleségedet és gyerekeidet, fizetned sem kell, hadd lássák, 
hogy mint szabadok térnek vissza hozzád. Most pedig vacsorázzatok 
velünk. Utána mehettek, amerre kedvetek tartja. 

Így ott maradtak vacsorára. Asztalbontás után Kürosz megkérdezte: 

- Mondd csak, Tigranész, hol van az az ember, aki együtt vadászgatott 
velünk, és akit te láthatóan nagyon csodáltál? 

- Hát nem tudod, hogy apám kivégeztette? 

- Mit vétett? 

- Apám azt mondta róla, hogy megront. Pedig nagyszerű ember volt, 
Küroszom. Amikor halni készült, magához hívatott, és ezt mondta: , Ne 
haragudj apádra, Tigranész: nem gonoszságból ítélt engem halálra, 
hanem tudatlanságból. És az ilyenek hibája, szerintem, nem tekinthető 
szándékos bűnnek." 

- Kár érte - mondta Kürosz. 

- Hidd el, Kürosz, ha valaki idegen férfit talál felesége társaságában - 
szólalt most meg a király -, nem azért öli meg, mintha azzal vádolná, hogy 
megrontja asszonyát, hanem mert úgy véli, megfosztja őt hitvese 
szerelmétől. Én is féltékeny voltam arra az emberre, mert úgy láttam, 
elhódította tőlem fiam csodálatát. 

- Azt hiszem, arméniai - felelte Kürosz -, emberi a te bűnöd. Bocsáss 
meg apádnak, Tigranész. 

Barátságosan elbeszélgettek még sokáig, ahogy ez már kibékülés után 
szokás, majd az arméniaiak asszonyaikkal együtt szekérre szálltak, és 
vidáman hazakocsiztak. Otthon Küroszról folyt a szó, bölcsességéről, 
állhatatosságáról, szelídségéről beszéltek, sokan a szépségét és délceg 
termetét dicsérték. Tigranész megkérdezte feleségét: 

- Monda, Arméniám, neked is úgy tetszett Kürosz? 

- Istenemre, nem is néztem őt - felelte az asszony. 

- Hanem kit néztél? 


- Azt, aki azt mondta, hogy az életét is odaadná szabadságomért. 

Nemsokára nyugovóra tértek: ezek után természetesen együtt. 

Másnap az arméniai király ajándékot küldött Kürosznak és az egész 
hadseregnek, majd közölte embereivel, hogy akinek hadba kell vonulnia, 
harmadnapra jelenjen meg. Pénzből az ígért összeg kétszeresét 
számoltatta le Kürosznak. De az csak annyit tartott meg belőle, 
amennyiben megállapodtak, a többit visszaküldte. Ezután megkérdezte, ki 
vezeti a hadat, maga a király, avagy a fia. Azok egyszerre szólaltak meg: 

- Az, akit te akarsz - mondta a király. 

- . Én akkor sem hagylak el, Kürosz, ha málhavivőként kell hogy 
kövesselek - mondta Tigranész. 

Kürosz nevetett: 

- Mennyiért viselnéd el, ha a feleségednek azt kellene hallania, hogy 
málhát cipelsz? 

-  Ó, nem kell hallania! Magammal viszem őt is, hadd lássa, mit 
csinálok. 

- Itt az ideje, hogy készülődjetek - szólt Kürosz. 

- . Nyugodt lehetsz - felelte Tigranész -, ott leszünk, és mindent 
viszünk, amit apám ad. 

A katonák ezek után, gazdagon megajándékozva, nyugovóra tértek. 


2. 


Másnap Kürosz maga mellé vette Tigranészt, a legkiválóbb méd 
lovasokat, és néhány barátját, akiknek a jelenlétét hasznosnak tartotta, és 
lovon bejárta a vidéket, hogy lássa, hová is építtessen erődítéseket. 
Felérvén egy magaslatra, megkérdezte Tigranészt, merre vannak a 
hegyek, ahonnan a fosztogató khaldaioszok be szoktak törni. Tigranész 
megmutatta. 

- És most senki földje a hegyvidék? - kérdezte tovább Kürosz. 

- Korántsem. Állandóan az ő kémeik tartják megszállva, és jelekkel 
adják tudtul, ha valami mozgást észlelnek. 

- És mi történik, ha a jeleket észreveszik? 

- Amilyen gyorsan csak lehet, a segítségükre sietnek a hegyekbe. 

Kürosz ezt megjegyezte magának. Ahogy nézelődött, feltűnt neki, hogy 
a háborúskodások következtében az arméniai terület jelentős része 
puszta és megműveletlen. 

Ezután visszatértek a táborba, megvacsoráztak, majd aludni tértek. 

Másnap útra készen megjelent Tigranész és összegyűjtött serege: 
körülbelül négyezer lovas, vagy tízezer íjász és ugyanennyi 
könnyűfegyverzetű katona. Kürosz ezalatt áldozatot mutatott be. Látva a 
kedvező előjeleket, összehívatta a perzsa és méd tiszteket, és a 
következőket mondta nekik: 

- Látjátok, barátaim, ezek a khaldaioszok hegyei. Ha megszálljuk a 
vonulatot, és a csúcson erődöt építünk, nyugalomra kényszeríthetjük az 
arméniaiakat és a khaldaioszokat is. Áldozatunk jóval biztat, és a 
tennivágyás leghathatósabb fegyvertársa a gyorsaság. Ha előbb felérünk, 
mint az összesereglett ellenség, harc nélkül szállhatjuk meg a csúcsot, 
vagy csak nagyon kevés és rosszul felfegyverzett ellenséggel lesz 
dolgunk. Ha sietünk, igen könnyen és minden kockázat nélkül sikert 


érhetünk el. Fegyverbe hát! Médek, ti a balszárnyon meneteltek! Ti, 
arméniaiak, felerészt a jobbszárnyon, felerészt előttünk. Ti, lovasok pedig 
mögöttünk jöttök, és biztattok, felfelé szorítotok bennünket. Ne tűrjétek, 
hogy bárki is lemaradjon. 

Így szólt Kürosz, majd oszlopba rendezte a szakaszokat, és a menet 
élére állt. Amikor a khaldaioszok észrevették, hogy roham várható, 
azonnal jelzéseket adtak  övéiknek, figyelmeztették egymást, és 
összegyülekeztek. 

- Perzsák! - kiáltotta Kürosz. - Nekünk szól a jel, siessünk! Ha 
korábban érünk fel, mint ők, az ellenség tehetetlen lesz velünk szemben. 

A khaldaioszok könnyű kis pajzsot és két-két hajítódárdát viseltek. A 
vidék legharciasabb népének számítottak; zsoldért harcoltak, és ahhoz 
szegődtek, akinek szüksége volt rájuk, mert nemcsak harciasak voltak, 
hanem szegények is. Hegyes földjüknek csak kis része művelhető. 

Amikor Kürosz és emberei a csúcs közelébe értek, Tigranész, aki 
Kürosz oldalán haladt, így szólt: 

- Tudod-e, Kürosz, hogy hamarosan nekünk magunknak kell 
harcolnunk, mert az arméniaiak nem tudnak szembeszállni az 
ellenséggel? 

Kürosz azt felelte, hogy tudja, és nyomban megparancsolta a 
perzsáknak, legyenek készenlétben, mert amint a menekülő arméniaiak a 
közelükbe csalják az ellenséget, azonnal üldözőbe kell venniük. Az 
arméniaiak tehát továbbmentek elöl, a khaldaioszok pedig, amint az 
arméniaiak közel értek, szokásuk szerint üvöltve rájuk rontottak, mire 
azok, ugyancsak szokásuk szerint, megfutamodtak. A khaldaioszok 
üldözőbe vették őket, de beleütköztek a kivont karddal felfelé nyomuló 
ellenségbe. Néhány azonnal elpusztult a perzsák fegyverétől, mások 
elmenekültek, vagy fogságba estek. Kürosz csapatai hamarosan 
megszállták a csúcsot. 

Mikor a bevett oromról lepillantottak a khaldaioszok falvaira, látták, 
hogy a közeli településekről menekülnek a lakosok. 

Mihelyt katonái együtt voltak, Kürosz reggelit készíttetett. Utána 
pedig, látva, hogy a csúcs könnyen védhető, és víznek sincs híján, a 
khaldaioszok vártáinak helyén erődöt kezdett építeni. Tigranésszel 
megüzentette a királynak, jöjjön, és hozzon annyi ácsot és kőművest, 
ahányat csak tud. A követ elment az arméniaihoz, Kürosz és emberei 
pedig nekifogtak a munkának. 

Eközben Kürosz elé vezették a megkötözött foglyokat. Volt közöttük 
sebesült is. Kürosz azonnal parancsot adott, hogy oldják meg 
kötelékeiket, majd orvosokat hívatott, hogy gyógyítsák meg a betegeket. 
Ezután elmondotta: nem azzal a szándékkal jött, hogy elpusztítsa őket, 
sem azért, hogy háborúskodjon velük. Békét akart teremteni az 
arméniaiak és khaldaioszok között. 

- Úgy tudom, amíg a csúcsot meg nem szálltuk, nem akartatok békét. 
Javaitok biztonságban voltak, a szomszédot viszont kifosztottátok és 
megraboltátok. Most lássátok, hova jutottatok! De én hazaengedlek 
titeket a fogságból. Lehetőséget adok nektek, fontoljátok meg a többi 
khaldaiosszal együtt, ellenségeink akartok-e lenni vagy barátaink. Ha a 
háborút választjátok, csak fegyveresen térjetek vissza, de ha inkább 
békében akartok élni, fegyvertelenül jöjjetek. Arról pedig gondoskodni 


fogok, hogy jól menjen sorotok, ha barátaink lesztek. 98 

Erre a  khaldaioszok magasztalták Küroszt, majd szívélyesen 
elbúcsúztak tőle, és hazamentek. 

Az arméniai, hallván, mit kér és mit cselekszik Kürosz, magához vette 
az ácsokat, meg mindent, amiről úgy vélte, hogy szükséges lehet, és a 
lehető leggyorsabban Kürosznál termett. 

- Mily keveset is tudnak az emberek a jövendőről - szólt odaérve -, és 
mégis mily sok vállalkozásba fognak. Én is ki akartam vívni 
szabadságomat, és szolgább lettem, mint valaha. Amikor pedig fogságba 
estem, és azt hittem, mindennek vége, kiderült, hogy most vagyok igazán 
megmentve. Azok, akik szüntelenül megkeserítették életünket, most 
megkapták, látom, amit nekik kívántam. És azt is megmondom, Kürosz, az 
általad kért összeg sokszorosát is megadtam volna már azért, hogy 
elzavarjam a khaldaioszokat ezekről az ormokról. Máris teljesítetted hát, 
amit akkor ígértél, amikor a pénzt átvetted; lám, nagy jót tettél velünk, 
ezért még sok hálával tartozunk neked, és szégyellhetnénk magunkat, ha 
hitványul le nem rónánk. 

Így beszélt az arméniai. Aztán jöttek a khaldaioszok, és békét kértek 
Kürosztól. Kürosz megkérdezte: 

- Ugye, csak azért akartok most békét, khaldaioszok, mert úgy vélitek, 
hogy miután mi megszálltuk a csúcsot, biztonságosabb számotokra a 
béke, mint a háború? 

A khaldaioszok beismerően bólintottak. 

- És mit szólnátok, ha más hasznotok is lenne a békéből? 

- Még jobban örülnénk - mondták. 

- Véleményetek szerint azért éltek-e nyomorúságban, mert nincs jó 
földetek? 

Erre is igent mondtak. 

- . Mit szólnátok ahhoz, ha az arméniaiak átengednének nektek 
megművelésre annyi földet, amennyit akartok, és nektek is csak annyit 
kellene beszolgáltatnotok, mint maguknak az arméniaiaknak? 

- . Ha biztosak lehetnénk benne, hogy földműveseinket nem fogják 
zaklatni, akkor örülnénk. 

- És te - fordult az arméniaihoz Kürosz -, szeretnéd-e, ha termőfölddé 
lenne a parlag, és a földművelők még a szokásos bért is megfizetnék 
neked? 

- " Bizony szeretném - felelte az arméniai -, hiszen jelentősen 
gyarapodna jövedelmem. 

- És ti, khaldaioszok - folytatta Kürosz -, beleegyeznétek-e, hogy dús 
füvű hegyeiteken az arméniaiak  — legeltessenek, megfelelő 
ellenszolgáltatás ellenében? 

- Hasznot hozna munka nélkül - egyeztek bele. 

- És te, arméniai, akarsz-e ott legeltetni? Nem kellene sokat fizetned a 
khaldaioszoknak, mégis komoly haszonban lenne részed. 

- Nagyon is, ha biztonságban legeltethetnék. 

- . És biztonságban éreznéd magad, ha ezek az ormok védelmet 
nyújtanának? 

- Igen - felelte az arméniai. 

- Az istenekre - mondták a khaldaioszok -, ha az ormokat ők bírják, 
nemcsak az ő földjeiket, a mieinket sem művelhetjük biztonságban. 


- És ha a csúcsok megvédenének benneteket? 

- Akkor rendben lenne minden - felelték. 

- Az istenekre - szólt ekkor az arméniai -, megint csak rosszabbodna a 
helyzetűnk, ha ők újra birtokba vennék az ormokat, különösen így 
megerősítve. 

Kürosz így válaszolt: 

- Akkor a következőképpen fogok cselekedni: nem adom a csúcsot 
egyikőtöknek sem. Mi fogjuk őrizni. És ha valamelyikőtök 
igazságtalanságot követ el a másik ellen, mi a sértett fél oldalára állunk. 

Ezt mindkét fél megértette és helybenhagyta, mondván, ioo 

hogy csakis ekképp képzelhető el tartós béke. Ilyen feltételekkel 
kölcsönösen hűséget fogadtak, biztosították egymás függetlenségét, 
megállapodtak fiaik és leányaik házasságkötésében, a föld és legelő közös 
használatában, továbbá segítséget ígértek egymásnak arra az esetre, ha 
valamelyiküket sérelem érné. 

így állapodtak meg annak idején, és az akkor kötött szerződés még ma 
is változatlanul érvényben van a khaldaioszok és az arméniaiak között. 

A szerződéskötés után mindkét fél lelkesen nekilátott a közös 
védelemre szolgáló erőd építésének, és együtt hordták hozzá a szükséges 
építőanyagot. 

Estefelé Kürosz ezeket is, amazokat is meghívta vacsorára, most már 
mint barátait. Társalgás közben az egyik khaldaiosz megjegyezte, hogy a 
többség egyetért a megállapodással, de vannak közöttük olyanok, akik 
mindeddig fosztogatásból éltek, nem ismerik a földművelést, nem is 
tudnák, hogyan kell megművelni a földet. Ezek ugyanis megszokták, hogy 
a háborúskodás a kenyerük, mindig csak raboltak vagy zsoldban álltak, 
hol az indek királyánál, mert azt mondják róla, hogy nagyon gazdag, hol 
pedig Asztüagésznál. 

Kürosz így válaszolt: 

- És miért ne állhatnának most az én zsoldomba? Többet fizetek nekik, 
mint amit valaha is kaptak. 

Egyetértettek Kürosszal, és kijelentették, hogy szép számmal lesznek 
majd jelentkezők. 

így aztán ebben is megállapodtak. Kürosznak feltűnt azonban, hogy a 
khaldaioszok gyakran járnak az ind királyhoz, és arra is emlékezett, hogy 
az indek felkeresték a médeket, mert tájékozódni akartak viszonyaikról, 
és aztán elmentek az ellenséghez is megnézni, miként állnak ott a dolgok. 
Szerette volna, ha az ind király tudomást szerez tetteiről, ezért a 
következőket mondotta: 

- Armenia királya, és ti, khaldaioszok! Mondjátok csak, ha elküldeném 
egyik emberemet az indhez, adnátok-e melléje kísérőt, aki utat mutatna, 
és segítene benne, hogy az ind királynál elérjem, amit akarok? Szeretnék 
ugyanis még pénzt szerezni, hogy bőven adhassak zsoldot, akinek jár, és 
megjutalmazhassam, megajándékozhassam az arra érdemes katonákat. 
Szeretném, ha minél több pénzem lenne; azt hiszem, szükségem lesz rá! 
A tiéteket meg akarom kímélni, hiszen már barátaimnak tekintelek 
benneteket, de ha az ind adna, azt szívesen venném. A követ, akit majd 
vezetnetek és segítenetek kell, Indiába érve a következőket fogja 
mondani: , Kürosz küldött engem hozzáag, ind király! Uzeni, hogy újabb 
sereget vár otthonról, Perzsiából, ami igaz is, ezért pénzre lenne 


szüksége. Azt kéri, küldenél neki, amennyit csak tudsz, ő pedig, ha az 
isten győzelemhez segíti, igyekszik majd úgy intézni, hogy meg ne bánd a 
neki tett szívességet." 

Ennyit mondana az én követem. Ti pedig a ti küldötteitekkel üzenjetek 
olyasmit, amit jónak gondoltok. Ha sikerül pénzt szereznünk tőle, 
gazdagabbak lesznek anyagi erőforrásaink; ha nem, akkor legalább tudni 
fogjuk, hogy nem tartozunk neki hálával, nem kell vele törődnünk, és 
csakis a mi érdekeinket fogjuk szem előtt tartani. 

Így beszélt Kürosz, és meg volt győződve róla, hogy az arméniai és 
khaldaiosz küldöttek pontosan úgy számolnak be majd róla az indnek, 
ahogy ő maga szeretné, hogy híre az emberek száján éljen. 

Ezután, minthogy már mindenben megállapodtak, asztalt bontottak, és 
nyugovóra tértek. 


3. 


Másnap Kürosz elküldte követét azzal az üzenettel, amit előző nap már 
elmondott. Az arméniai király és a khaldaioszok adtak melléje néhány 
embert, akikről úgy vélték, hogy alkalmasak lesznek az együttműködésre, 
és kellőképpen tudnak beszélni Küroszról. Ezután Kürosz megfelelő 
őrséget hagyott az erődben, ellátta minden szükséges felszereléssel, 
kijelölte parancsnokát, egy méd férfiút - olyasvalakit, akiről tudta, hogy 
parancsnokká választásával nagyon megörvendezteti Küaxarészt -, majd 
elvonult, és magával vitte a sereget, amellyel jött, hozzávéve az arméniai 
királytól kapott csapatokat, és négyezer khaldaioszt, akikről úgy vélték, 
hogy többet érnek, mint az összes többi együttvéve. 

Amint a hegyekből leereszkedve lakott területre ért, egyetlen arméniai 
sem maradt otthon, a békétől mámoros férfiak és nők mind elébe 
sereglettek, és magukkal hozták becsesnek vélt holmijaikat. Nem 
haragudott azért a király sem, azt gondolta, hogy Kürosz még jobban fog 
örülni, ha mindnyájan ünneplik. Elébe jött még a király felesége is, 
leányai és kisebbik fia kíséretében, és egyéb ajándékok mellett magával 
hozta azt az aranyat is, amit Kürosz korábban nem volt hajlandó 
elfogadni. 

Mire Kürosz így szólt: 

- Ne csináljatok belőlem afféle fizetségért jótékonykodót. Vidd csak 
haza, asszony, a kincseket. De oda ne add a királynak, mert az elássa, 
hanem lásd el belőle fiadat, hogy minél fényesebben vonulhasson harcba. 
A többiből pedig végy magadnak, férjednek, leányaidnak és fiaidnak 
minden szépet, aminek birtokában kényelmesebben és kellemesebben 
élhettek. Elég, ha testünket ássák földbe, amikor meghalunk. 

Ezek után továbbvonult. Vele tartott az arméniai király és a lakosok is 
mind. Egészen a határig kísérték, s közben szüntelenül harsogták: 
,Jótevőnk!", , Te kiváló férfiú!" A király pedig, mivel otthon már béke volt, 
nagyobb hadsereget küldött vele. így aztán Kürosz vagyonosabban 
távozott, mint ahogy jött, és nem is annyira a kapott pénz gazdagította, 
mint inkább az a tudat, hogy viselkedésével mindenkor el tudja érni 
célját. A határterületen tábort veretett. Másnap elküldte a sereget és a 
pénzt Küaxarésznak, aki, mint ígérte, a közelben tartózkodott. Kürosz, ha 
vadra bukkant, Tigranész és a perzsa előkelők társaságában vadászattal 


szórakozott. 

Médiába érkezésük után elegendő pénzt osztott szét századosai között, 
hogy ők is megjutalmazhassák arra érdemes harcosaikat. Mert tudta, 
hogy csak akkor lesz pompás az egész sereg, ha a századok külön-külön is 
tökéletesek. Ő maga is, ha meglátott valamit, ami a hadsereg fényét 
emelné, azonnal megszerezte, és szétosztotta a mindenkori legjobbak 
között, gondolván, hogy a hadsereg minden éke s dísze őt ékesíti. 

Egyszer, amint éppen a kapott kincseket osztotta szét, így szólt a 
társaságában levő századosokhoz, szakaszparancsnokokhoz és a többi 
kitüntetetthez: 

- Azt hiszem, barátaim, okunk van a vidámságra: bizonyos jólétnek 
örvendünk, van miből ajándékoznunk, ha akarunk, és arra is jut, hogy 
mindenki érdeme szerint kapjon jutalmat. De nem árt emlékezetűnkbe 
idézni, miképpen is szereztük meg ezeket a javakat. Ha gondolkodtok 
rajta, hamarosan rájöttök: azzal, hogy, ha kellett, virrasztottunk, 
küzdöttünk, rohantunk, és nem hátráltunk az ellenség elől. Ilyen 
derekasan, férfiasan kell viselkednünk a jövőben is, hiszen tudjuk, hogy 
csak akkor dúskálhatunk javakban és élvezetekben, ha fegyelmezettek, 
kitartóak vagyunk, és szükség esetén vállaljuk a küzdelmet, 
szembeszállunk a veszéllyel. 

Kürosz látta, hogy katonái testileg-lelkileg edzettek, van erejük a 
háború megpróbáltatásainak elviselésére, fölényben érzik magukat az 
ellenséggel szemben, kiválóan kezelik fegyvereiket, és a kiképzés 
eredményeként mindnyájan fegyelmezetten engedelmeskednek 
feljebbvalóiknak, ezért feltámadt benne a vágy, hogy hadi vállalkozásba 
fogjon, mert tudta, hogy a várakozás gyakran még a kifogástalan 
hadvezéri előkészületek értékét is csökkenti. Azt is látta, hogy az 
egymással vetélkedő katonák becsvágya már-már féltékenységgé fajul. 
Ezért is szerette volna mihamarabb ellenséges földre vinni őket, hiszen 
tudta, hogy a közös veszély barátokká teszi a bajtársakat, ilyenkor senki 
nem féltékeny a másik díszes fegyverzetére, sem lobogó becsvágyára, 
hanem szereti és magasztalja sorstársát, mert megérti, hogy az ugyanúgy 
a közösség üdvéért küzd, mint ő. Ezért fegyverbe szólította a sereget, 
majd pompás, lenyűgöző rendbe sorakoztatta, utána külön összehívta a 
tábornokokat, ezredeseket, századosokat és a szakaszparancsnokokat is, 
ezek ugyanis nem számítottak bele a hadsereg rendes létszámába. 
Amikor meg kellett hallgatniuk a vezér parancsát, vagy közhírré tettek 
valamit, a részlegek akkor sem maradtak magukra, mert a tizedesek és 
ötödparancsnokok felügyeltek a katonákra. 

Kürosz körülvezette az egybegyűlt tiszteket, megmutatta nekik, milyen 
kitűnő állapotban vannak a csapatok, és elmagyarázta, hogy egy-egy 
szövetséges egységnek mi a legfőbb ereje. így tisztjeiben is felébresztette 
a tettvágyat, majd meghagyta nekik, hogy térjenek vissza csapataikhoz, 
közöljék embereikkel a hallottakat, próbáljanak mindannyiukban harci 
kedvet ébreszteni, hogy minél lelkesebben vonuljanak majd csatába, 
másnap kora reggel pedig mindnyájan jelenjenek meg Küaxarésznál. A 
tisztek elmentek, és így is cselekedtek. 

Másnap hajnalban a parancsnokok ott voltak a kapu előtt. Kürosz 
bevezette őket Küaxarészhoz, és a következőket mondta: 

- Tudom, Küaxarész, hogy amit mondani fogok, már neked is éppen 


olyan régen eszedbe jutott, mint nekünk, csak talán restelled kimondani, 
nehogy úgy tűnjék fel, mintha azért gondolnál hadjáratra, mert már 
terhedre vagyunk. Hallgatsz, tehát beszélek én, helyetted is, a magunk 
nevében is. Mi mindnyájan azon a véleményen vagyunk, hogy ha már fel 
vagyunk szerelve mindennel, ne várjunk a harccal addig, amíg az ellenség 
rád tör, ne üljünk itt baráti földön ölbe tett kézzel, hanem rajta, induljunk 
mihamarabb az ellenség földjére. Mert most, hogy itt vendégeskedünk 
nálad, akaratlanul is tenger kárt okozunk országod népének, ott, az 
ellenségnél pedig örömest pusztíthatunk. Aztán meg most hatalmas 
költségbe vered magad, hogy minket táplálj, de ha hadba vonulunk, 
ellenséges földön szerezzük meg, ami kell. Lehet, hogy ott nagyobb 
veszély vár ránk, mégis tanácsos volna, ha a biztosabbat választanánk. Az 
ellenség ugyanaz, akár itt várjuk be, akár hazájában szállunk vele 
szembe. Mi sem leszünk mások a harcban, akár itt várjuk be a támadást, 
akár odamegyünk, és ott kezdünk harcot. Sőt harcosaink derekasabban és 
bátrabban küzdenek, ha mi törünk az ellenségre, és nem keltjük azt a 
látszatot, mintha csak kénytelen-kelletlen bocsátkoznánk harcba. Ők is 
jobban tartanak tőlünk, ha meghallják, hogy nem félve és otthon 
kushadva várjuk őket, hanem jövetelük hírére máris indulunk ellenük, 
hogy mihamarabb összecsaphassunk, és nem várjuk meg, amíg kárt 
tesznek földünkön, hanem megelőzzük őket, és mi pusztítjuk az övéket. 
Márpedig szerintem nagy nyereség, ha az ő bátorságukat némileg 
megingatjuk, a mieinket pedig fokozzuk; és ily módon nekünk kisebb, az 
ellenségnek nagyobb veszéllyel kell majd szembenéznie. Apám is, te is, 
mindig azt mondjátok, és ezzel mindenki egyetért, hogy a csatát inkább a 
lelki erő dönti el, mint a testi. 

Küaxarész ekképp válaszolt Kürosz szavaira: 

- Eszetekbe se jusson, Kürosz és ti, perzsák, hogy nem szívesen látlak 
benneteket vendégül. De én is mindenképpen úgy vélem a legjobbnak, 
hogy minél hamarabb törjünk már be az ellenség földjére. 

- Akkor hát, mivel egyetértünk - válaszolt Kürosz -, készülődjünk, és 
mihelyt az istenek kedvező jeleket mutatnak, azonnal induljunk! 

Ezek után megparancsolták a katonáknak, hogy készüljenek. Kürosz 
először az istenek királyának áldozott, utána a többi istennek, kérte őket, 
vezessék a katonákat kegyesen és jóindulattal, legyenek a sereg 
jóindulatú támogatói és szövetségesei, és lássák el jó tanácsaikkal. 
Segítségül hívta a méd föld héroszait és védő szellemeit is. Az áldozat 
biztató előjelek között zajlott le, s minthogy az egész sereg készen állt 
már a határon, a madarak kedvező röptétől kísérve, betört az ellenség 
földjére. A határ átlépése után azonnal italáldozattal sietett kiengesztelni 
a földistenséget, majd Asszíria isteneit és  héroszait  békítgette 
áldozatokkal. Ezután újra ősi istenének áldozott, megadva a kellő 
tiszteletet a többieknek is, akikre a papok figyelmeztették. 

Miután vallási kötelességének eleget tett, a gyalogságot kissé tovább 
vezette, és tábort veretett, a lovasságot viszont portyára küldte, ami 
gazdag és sokféle zsákmányhoz juttatta őket. A továbbiakban gyakran 
váltogatták táborhelyüket, így bőven volt élelmiszerük, s a vidéket 
pusztítva várták az ellenséget. Amikor megérkezett a hír, hogy az 
ellenség már tíznapi járóföldre sincs tőlük, Kürosz így szólt Küaxarészhoz: 

- Itt az ideje, menjünk eléjük, nehogy azt a látszatot keltsük az 


ellenség vagy a mieink előtt, mintha félnénk közelíteni! Mutassuk meg, 
hogy nem kényszerből vállaljuk a harcot. 

Mivel Küaxarész is ezen a véleményen volt, csatarendben vonulva 
kényelmesen megindultak. Mindig napvilágnál étkeztek, tüzet éjjel csak a 
tábor előtt gyújtottak, hogy fényénél megláthassák a közeledőket, de őket 
ne lássa senki. 

Gyakran a tábor mögött gyújtottak tüzet, hogy az ellenséget becsapják. 
így a kémek olykor beleszaladtak az előőrsökbe, mert a tábor mögött 
lobogó tűz azt a tévhitet keltette bennük, hogy még messze vannak. 

Amikor a seregek már elég közel értek, az asszírok és szövetségeseik 
árkot ástak maguk körül. A barbár uralkodóknál manapság is ez a szokás: 
amikor tábort vernek, körülárkolják, ami - tekintve, hogy sok kéz áll 
rendelkezésükre - nem nagy munka. Azért tesznek így, mert tudják, hogy 
a lovassereg éjnek idején megbízhatatlan és nehezen kezelhető, 
különösen a barbároké. Lovaikat ugyanis lábuknál fogva odakötik a 
jászolhoz, s így, ha rájuk törnek, bizony nem könnyű kikötni, 
felkantározni, felszerszámozni és felvértezni a lovakat; az pedig kész 
lehetetlenség, hogy lóra pattanva keresztülvágtassanak a katonáktól 
nyüzsgő táboron. Ezért veszik körül magukat ők is és a többiek is 
ilyenfajta sánccal, és azt hiszik, ha így körülvették magukat, akkor 
harcolhatnak, amikor akarnak. 

E hadműveletek közben egyre közelebb kerültek egymáshoz, és már 
annyira előrenyomultak, hogy alig egy perzsa mérföld választotta el őket. 
Az asszírok úgy táboroztak, ahogy mondtuk, tehát ároktól körülvett, de jól 
látható helyen, Kürosz viszont igyekezett minél jobban elrejtőzni falvak és 
dombok mögé, mert tudta, hogy ami váratlanul történik, félelmetesebb az 
ellenség számára. Azon az éjjelen mindkét fél, szokás szerint, őrséget 
állított, majd nyugalomra tért. 108 

Másnap az asszír király és Kroiszosz vezérei pihenőt rendeltek a 
seregnek a sáncok mögött. Kürosz és Küaxarész serege viszont 
csatarendben maradt, hogy harci készenlétben várja az ellenség 
előretörését. Amikor nyilvánvalóvá lett, hogy az ellenség aznap már nem 
jön elő a sáncok mögül, és csatát sem kezd, Küaxarész magához hívatta 
Küroszt és a többi parancsnokot, és így beszélt hozzájuk: 

- Férfiak, az a véleményem, hogy ha már itt állunk csatarendben, 
vonuljunk az ellenség sáncai elé, hogy tudomást szerezzen harci 
kedvünkről. Mert ha erre nem merészkedik elő, a mieink bátrabban 
térnek majd vissza, az ellenség pedig, látva merészségünket, még jobban 
fog félni. 

így vélekedett Küaxarész, Kürosz azonban mást gondolt. 

- Isten őrizz, hogy ezt tegyük, Küaxarész! Mert ha, mint mondod, most 
kivonulnánk és megmutatnók magunkat, az ellenség félelem nélkül 
figyelné közeledtünket, hiszen tökéletes biztonságban érzi magát. S ha 
esetleg harc nélkül távoznánk, észrevennék, mennyivel kevesebben 
vagyunk, lenéznének minket, és holnap megnövekedett harci kedvvel 
vonulnának ki. Most azonban, amikor tudják, hogy itt vagyunk, de látni 
nem látnak minket, hidd el, cseppet sem néznek le bennünket, hanem 
egész nap azon törik a fejüket, vajon mit akarunk, és tudom, szűnös- 
szüntelen rólunk beszélnek. Csak akkor mutatkozzunk, ha kitörnek, és 
akkor csapjunk össze velük, mégpedig azonnal, hiszen így olyan terepen 


ronthatunk rájuk, amilyenen már régen szerettük volna. 

Küaxarész és a többiek is elismerték, hogy Kürosznak igaza van. 
Megvacsoráztak, majd őröket állítottak, rengeteg tüzet gyújtottak a tábor 
előtt, és aludni tértek. 

Másnap hajnalban Kürosz, koszorúval a fején, áldozatot mutatott be, és 
a nemeseknek is meghagyta, hogy koszorúval ékesen jelenjenek meg. Az 
áldozat bemutatása után így szólt az egybegyűltekhez: 

- Barátaim, azt mondják a jósok, és úgy vélem én is, hogy csata áll 
előttünk, és az istenek az áldozatokban győzelmet és sikert ígérnek. 
Restellenék most intelmeket intézni hozzátok, hogy mit követel tőletek a 
helyzet. Tudom, tisztában vagytok a  dolgotokkal, foglalkoztatok 
mindazzal, amivel én, hallottátok és halljátok mindazt, amit én, úgyhogy 
bízvást taníthattok másokat is. De ha még nem gondoltatok volna rá, 
lelketekre kötöm a következőket: azokat, akik csak a minap szegődtek 
sorainkba, és akiket képünkre igyekszünk formálni, emiékeztetnünk kell 
rá, miért gondoskodott rólunk Küaxarész, mire képeztük ki magunkat, 
mire hívtuk őket, és miben ígértek szíves örömest segítséget. 
Emlékeztessétek őket arra is, hogy ezen a napon dől el, ki mit ér. Mert 
semmi csodálatos nincs abban, ha egyik-másiknak még emlékezetébe kell 
idézni azt, amit csak nemrég tanult; éppen ellenkezőleg: örülnünk 
kellene, ha puszta intelmeinkre derekabb férfiakká lennének. Es ha ezt 
elértétek, ti magatok is kiálltátok a próbát. Mert joggal tarthatja magát 
tökéletesnek az, aki ilyen körülmények között társait is derekabbá tudja 
nevelni, az viszont, aki csak önmagát tudja emlékeztetni és ezzel meg is 
elégszik, bizony csak félig mondható tökéletesnek. Azért nem én szólok 
hozzájuk, és azért kérlek titeket a beszédre, mert ti érintkeztek velük, 
mindegyiktek a maga csapatával, és így ti lesztek azok, akiknek az 
elismerését majd kivívni igyekeznek. De jól jegyezzétek meg: legyetek 
előttük ti magatok is bátrak, mert a bátorságra őket is, másokat is nem 
szóval, hanem példamutatással kell nevelni. 

Végül elbocsátotta őket, meghagyva, hogy így megkoszorúzva 
menjenek reggelizni, mutassanak be italáldozatot, majd ugyancsak 
koszorúval a fejükön térjenek vissza csapataikhoz. Távozásuk után 
azonnal hívatta a hátvéd vezetőit, és a következő parancsot adta nekik: 

- Perzsák! Előkelők, sőt kiválasztottak vagytok: nemcsak méltók a 
legkiválóbbakhoz, hanem korotok miatt náluk eszesebbek is. Helyetek 
sem kevésbé tiszteletre méltó, mint azoké, akik előttetek állnak. Hiszen 
hátulról szemmel tartjátok a bátrakat, és biztatással még harciasabbá 
teszitek őket; látjátok azt is, aki lankad és nem engeditek, hogy 
lemaradjon. Ha valakinek, nektek érdeketek a győzelem, egyrészt 
korotok, másrészt a súlyos fegyverzet miatt. Engedelmeskedjetek az elöl 
állóknak, akik hangos szóval parancsot adnak nektek, hogy kövessétek 
őket, de hogy ebben se maradjatok el mögöttük, kiáltsatok nekik vissza: ti 
pedig még gyorsabban vezessétek a rohamot! Most menjetek reggelizni, 
majd a többiekkel együtt ti is koszorúval ékesen térjetek vissza a 
századokhoz. 

Kürosz emberei tehát ezzel voltak elfoglalva, az asszírok viszont, akik 
már megreggeliztek, magabiztosan kivonultak a táborból, és jókedvűen 
csatasorba álltak. Szekerén száguldozva maga a király állította őket 
rendbe, és közben a következő intelmeket intézte hozzájuk: 


- Asszírok! Most mutassátok meg, kik vagytok! Mert most 
élethalálharc indul a szülőföldért, az otthonért, ahol felnőttetek, 
asszonyotokért, gyermekeitekért, minden javatokért. Ha győztök, minden 
a tiétek marad, de ha vereséget szenvedtek, számoljatok vele, hogy 
mindenetek az ellenség kezére jut. Győzelem után áhítoztok, tartsatok ki 
hát, és harcoljatok! Hiszen csak a bolond akar úgy győzni, hogy futásnak 
ered, és testének azt a részét fordítja az ellenség felé, amely vak, 
fegyvertelen, és amelyen nincs kar! És bolond az is, aki futással akarja 
megmenteni életét, hiszen tudhatja, hogy csak a győztes marad életben, 
és hogy hamarabb pusztul el az, aki fut, mint az, aki kitart. Es nem 
kevésbé bolond az, aki kincs után sóvárog, de hagyja, hogy legyőzzék. 
Mert ki ne tudná, hogy a győztesnek megmarad a vagyona, sőt ehhez még 
hozzáveszi a vesztes kincseit is, a vesztes pedig mindent elveszít, magát 
éppen úgy, mint a vagyonát? 

Így beszélt az asszír király. Küaxarész pedig megüzente Kürosznak, 
hogy támadjanak, mert most már igazán itt az ideje. 

- Most még kevesen vannak az erődítések előtt - úgymond -, s mire 
odaérünk, amúgy is megszaporodik a számuk. Ne várjuk meg, amíg 
többen lesznek nálunk, induljunk, amíg remény van rá, hogy 
könnyűszerrel legyőzhetjük őket. 

- . Gondold meg, Küaxarész - üzente vissza Kürosz -, ha nem sikerül 
legyőznünk a sereg nagyobb felét, azt fogják mondani, hogy a kisebbik 
részre vetettük magunkat, mert a nagyobbtól féltünk. Nem érzik majd 
legyőzöttnek magukat, hanem újabb csatára lesz szükség, amire 
valószínűleg jobban felkészülnének, mint most, amikor még módunk van 
meghányni-vetni, hány emberrel akarunk szembeszállni. 

A küldöncök meghallgatták Küroszt, és távoztak. 

Eközben megérkezett a perzsa Khrüszantasz és néhány előkelő férfi. 
Szökevényeket hoztak magukkal. Kürosz természetesen kikérdezte őket 
az ellenség viszonyairól. Azok elmondták, hogy az asszírok már teljes 
fegyverzetben kivonultak, maga a király állítja csatasorba őket, és 
kemény intelmeket intéz a felvonuló újabb és újabb csapattestekhez. Ök 
legalábbis így hallották azoktól, akik ott voltak. 

Khrüszantasz ekkor így szólt: 

- Mondd csak, Kürosz, mi lenne, ha te is összehívnád katonáinkat, és 
még idejében a lelkükre beszélnél? Nem növelnéd ezzel harckészségüket? 

- Kedves Khrüszantaszom - felelt Kürosz -, cseppet se aggódj amiatt, 
hogy az asszír király intelmekkel látta el seregét. Nincs a világon olyan 
szép beszéd, amely puszta hallásra kiváló harcossá teszi a hitványt, vagy 
íjászt, dárdást és lovast farag abból, aki korábban nem foglalkozott 
ilyesmivel, mint ahogy ellenállóképességet sem önt abba, aki előzőleg 
nem edzette magát. 

- Az is elég lenne, Küroszom - folytatta Khrüszantasz -, ha legalább 
harci kedvüket fokoznád. 

- Azt hiszed - válaszolta Kürosz -, hogy az elhangzott szó egyszeriben 
becsvággyal tölti meg a hallgatók szívét? Hogy visszatartja őket 
mindentől, ami rút, és meggyőzi őket arról, hogy minden fáradságot és 
veszélyt vállalniok kell a dicsőség érdekében, és elvvé szilárdítja bennük 
azt a gondolatot, hogy szebb a halál harc közben, mint a futva 
megmentett élet? Ahhoz, hogy ezeket az eszméket bevéssük az emberek 


szívébe, és maradandóvá tegyük, vajon nem olyan törvények kellenek-e 
először, amelyek megbecsült és szabad életet biztosítanak a kiválóknak, 
és nyomorult, gyötrelmes, tűrhetetlen léttel sújtják a hitványakat? 
Szükség van még szerintem olyan tanítókra és vezetőkre is, akik jó 
példával addig oktatják és szoktatják az embereket a helyes életre, amíg 
második természetűkké nem válik, hogy kiváló és jó hírű társaikat 
valóban boldognak tartsák, a hírhedt hitványakat pedig szerencsétlen 
nyomorultnak. Mert csakis azok mutathatják meg, hogy a tanítás ereje 
nagyobb, mint az ellenségtől való rettegésé, akiket ilyen szellemben 
neveltek. Hiszen gyerekjáték lenne megtanulni vagy éppenséggel 
megtanítani, mi a legszebb erény a világon, ha röpke szózattal bárki 
pillanatok alatt igazi harcosokká nevelhetné az embereket, amikor 
fegyverestül harcba indulnak, holott olyankor sokan még azt is elfelejtik, 
amit valaha tanultak. Bizony, én még saját embereink állhatatosságában 
sem bíznék, pedig mi magunk tanítottuk őket, ha nem tudnálak ott 
titeket, akik majd személyes példátokkal mutatjátok meg, milyen a jó 
katona, és szükség esetén eszükbe idézitek, ha valamit elfelejtettek volna. 
Mert őszintén csodálkoznék, kedves Khrüszantaszom, ha valaki egy 
szépen elmondott beszédtől derék emberré válna, pedig előzőleg nem 
járta meg az erény iskoláját, mint ahogy azon is, ha egy szépen elénekelt 
dal zenésszé tenné azt, aki soha nem tanult zenét. 

Miközben így beszélgettek, Küaxarésztól megint küldönc érkezett azzal 
az üzenettel, hogy Kürosz hibázna, ha tovább késlekednék, és nem 
indítana azonnal rohamot. 

Kürosz a következőket üzente vissza: 

- Gondolja meg Küaxarész, hogy nincsenek kinn még annyian, amennyi 
kívánatos volna, s ezt mindenki füle hallatára közöljétek vele. 
Mindazonáltal, ha neki úgy tetszik, támadást indítok. 

Ezután az istenekhez könyörgött, és elindította a sereget. A katonák 
élére állva, azonnal gyors iramot diktált, azok rendezett sorokban 
követték, hiszen jól begyakorolták, hogy szép rendben meneteljenek; 
bátran követték, hiszen kifejlődött bennük a becsvágy egymással 
szemben, testük edzett volt, és vezéreik is mind az élen haladtak; és végül 
boldogan követték, mert volt eszük, és tudták, megtanulták régen, hogy 
legbiztosabb és legkönnyebb azonnal ölre menni, különösen ha az 
ellenséges sereget íjászok, dárdások és lovasok alkotják. 

Még lőtávolságon kívül voltak, amikor Kürosz megadta a jelszót: , Isten 
a mi szövetségesünk és vezérünk." Mikor a jelszó körüljárt és visszaért 
hozzá, Kürosz rázendített a szokásos harci himnuszra, a többiek 
áhítatosan és erőteljesen zengték vele együtt az éneket, hiszen az 
istenfélők ilyenkor kevésbé félik az embereket. A himnusz végeztével a 
nemesek lelkesen, fegyelmezetten vonultak tovább, egymásra 
pillantottak, és néven szólítva a mögöttük és mellettük haladókat, oda- 
odakiáltottak nekik: , Előre, bajtársak, előre, ti, vitézek!" - és váltig 
biztatták egymást, hogy csak rajta, csak előre. Meghallották ezt a hátul 
levők, mire visszakiáltottak nekik, hogy vezessék a rohamot még 
gyorsabban. Kürosz serege tele volt lelkesedéssel, becsvággyal, erővel, 
bátorsággal, biztatással, józan okossággal és engedelmességgel, ami, 
gondolom, a legfélelmetesebb az ellenség számára. 

Azok az asszír harcosok, akik a harci szekerekről leszállva a sereg előtt 


küzdöttek, a perzsák közeledtére újra felugráltak a járművekre, és 
visszahúzódtak övéikhez. íjászaik, dárdásaik és parittyásaik még lőtávolon 
kívül lövöldözni kezdtek. Az előrenyomuló perzsák letaposták a kilőtt 
lövedékeket. 

- Gyorsabban, vitézek - zengett Kürosz hangja -, mutassátok meg, kik 
vagytok! Biztassátok a többit is! 

Azok továbbadták a biztatást. Egyeseket elkapott a lelkesedés és a 
harci düh; hogy mihamarabb összecsaphassanak, futni kezdtek, mire az 
egész csatasor nekilódult. Maga Kürosz is megfeledkezett a menetelésről, 
ő futott legelöl, és közben kiáltozta: , Lássuk, ki követ?", , Ki a bátor?", , Ki 
teríti le először ellenfelét?" Akik hallották, mind tovább kiáltották, és 
nemsokára az egész előrenyomuló sereg visszhangozta a buzdítást: 
, Lássuk, ki követ?", , Ki jön velem?", , Ki a bátor?" így rohamozott a lelkes 
perzsa sereg. Az ellenség nem állta a támadást: megfordult, és a sáncok 
mögé menekült. A perzsák a bejáratig űzték őket. Sokat közülük 
leterítettek a tülekedésben, de utánuk ugrottak az árokba is, és ott 
mészárolták le őket lovastul. Egyesek ugyanis menekülés közben 
szekerestül az árokba fordultak. A méd lovasság, látva ezt, szintén 
rávetette magát az ellenséges lovasságra, amely ugyancsak meghátrált. 
Ott is megkezdődött az üldözés, a lovasok és lovak lekaszabolása. 

A sánc belső falán álló asszírok gondolni sem mertek rá, hogy nyíllal és 
dárdával célba vegyék a mészárlókat, de a szörnyű látványtól és a 
félelemtől erejük sem lett volna hozzá. Amikor észrevették, hogy néhány 
perzsa már az erőd bejáratáig keresztülvágta magát, a belső falról is 
elmenekültek. Az asszírok és a szövetségesek asszonyai, látván, hogy már 
a táborból is menekülnek, zokogni kezdtek, anyák és lányok egyaránt 
ijedten futkostak fel s alá, megszaggatták ruháikat, véresre karmolták 
arcukat, és könyörögtek minden szembejövőnek, ne hagyják itt őket, ne 
fussanak el, védjék meg az asszonyokat, gyerekeket és saját magukat. 
Ekkor maguk a királyok álltak oda a kapukhoz, legjobb híveikkel 
felhágtak a falakra, harcoltak, és buzdították a többieket is. 

Kürosz, látva a történteket, félt, hogy emberei bevonulnak, és ott, mivel 
kevesebben vannak, vereséget szenvednek. Elrendelte tehát, hogy 
vonuljanak vissza lőtávolságon túlra, és ott várják meg parancsait. Most 
lehetett csak látni igazán, hogy a nemesek valóban kellőképpen iskolázott 
harcosok voltak: azonnal engedelmeskedtek, és továbbadták a parancsot. 
Amint lőtávolságon túlra értek, megálltak, mindenki a maga helyén. Egy 
kórus tagjai sem tudhatták volna jobban, hova kell állniok. 


IV. KÖNYV 


Kürosz még egy ideig ott időzött seregével, mutatván, hogy bárkivel 
hajlandó összecsapni. Mivel azonban senki nem jelentkezett, valamelyest 
messzebb vonult, és tábort veretett. Örséget állított, felderítőket küldött 
ki, majd összehívatta katonáit, és a következőket mondta: 

- Perzsa harcosok, először is szívem mélyéből hálát adok az isteneknek, 
s velem együtt, gondolom, ti is mindnyájan, mivel élünk, és miénk lett a 
győzelem. Mindenért, amit nyertünk, hálaáldozatot kell bemutatnunk. De 
köszönetet mondok nektek mindnyájatoknak is, mert mindegyikőtök 
derekasan kivette a részét abból, amit véghezvittünk. Azt, hogy 


egyenként ki mit érdemel, megtudakolom az arra illetékesektől, aztán 
majd módját ejtem, hogy ki-ki megkapja az őt megillető jutalmat, szóban 
és tettben egyaránt. De legközelebbi századosomról, Khrüszantaszról 
senkitől nem kell kérdezősködnöm, magam láttam, miképpen harcolt. Azt 
tette, amit, gondolom, ti mindnyájan tettetek: amikor nevén szólítva őt, 
kiadtam a visszavonulási parancsot, bár éppen kardját emelte, hogy 
lesújtson az ellenségre, azon nyomban engedelmeskedett, és felhagyva 
szándékával, tette, amit parancsoltam: visszavonult, és ezt azonnal 
megparancsolta a többieknek is. Ugyhogy százada hamarabb volt 
lőtávolságon kívül, mintsem az ellenség visszavonulásunkat felfoghatta 
volna. így aztán az engedelmesség következtében ő is, emberei is 
sértetlenek maradtak. 

Látok itt sebesülteket is. Róluk akkor mondok majd véleményt, ha 
megtudom, mikor szerezték sebesülésüket. 

Khrüszantaszt azonban, mint tevékeny és megfontolt harcost, aki tud 
engedelmeskedni és parancsolni, ezennel ezredesi tiszttel tüntetem ki; ha 
pedig, isten segítségével, még más jóban is lesz részünk, akkor sem 
feledkezem meg róla. Szeretnélek figyelmeztetni benneteket: szívleljétek 
meg örökre, amit ebben a csatában láttatok. A magatok példáján 
mérhetitek le, mi biztosítja inkább a harcos életét, a bátorság vagy a 
futás, az menekül-e könnyebben, aki vállalja a harcot, vagy az, aki nem 
vállalja, továbbá, hogy mindig öröm a győzelem! Mindezt most ítélhetitek 
meg a legjobban, hiszen már vannak tapasztalataitok, és az események is 
nemrég zajlottak le. Ha mindig erre gondoltok, még derekabbak lesztek. 
Most pedig, mint istentisztelő, derék és megfontolt emberek, lássatok 
vacsorához, mutassatok be italáldozatot az isteneknek, zengjetek 
győzelmi éneket, és várjátok a további parancsokat. 

Ezek után lóra pattant, és elvágtatott Küaxarészhoz. Először persze 
kiörvendezték magukat, aztán Kürosz megszemlélte Küaxarész táborát, 
megtudakolta, nincs-e valami kívánsága, majd hazatért a seregéhez. 

Kürosz emberei elfogyasztották vacsorájukat, majd megfelelő őrséget 
állítottak, és nyugovóra tértek. 

Az asszírok, mivel vezérük és vele együtt szinte az egész sereg színe- 
java elpusztult, kedvetlenek voltak; sokan éjnek idején kereket oldottak a 
táborból. Amikor ezt Kroiszosz és a többi szövetséges látta, ők is 
elvesztették bátorságukat, hiszen nagyon rosszul álltak a dolgok. A 
levertség legfőbb oka az volt, hogy a sereg zömét alkotó asszírokon 
láthatóan teljes tanácstalanság lett úrrá. Végül is valamennyien 
otthagyták a tábort, és éjjel elvonultak. 

Amikor kivilágosodott, és látni lehetett, hogy az ellenség táborában 
nincs senki, Kürosz rögtön átvezette a perzsákat. Az ellenség egész sereg 
juhot, marhát és élelmiszerrel roskadásig megrakott szekeret hagyott 
hátra. Ezek után Küaxarész és médjei is átvonultak, és ott 
megreggeliztek. Reggeli után Kürosz összehívatta a századosokat, és így 
szólt hozzájuk: 

- Úgy látom, férfiak, töméntelen nagyszerű kincset engedünk kicsúszni 
a kezünkből, pedig tálcán hozták elénk az istenek. Magatok is láthatjátok, 
hogy az ellenség megfutamodott. Ki hinné, hogy azok, akik erődítésben 
voltak, és mégis menekülésszerűen odábbálltak, ki fognak tartani, ha 
csatatéren találkozunk össze? És akik akkor nem állták a sarat, amikor 


még azt sem tudták, milyenek vagyunk, hogyan is állnak most, amikor 
már vereséget szenvedtek tőlünk és súlyos veszteséget okoztunk nekik? 
Hogyan is akarnának megküzdeni velünk a hitványak, ha a derekabbak 
már elpusztultak? 

Ekkor megszólalt valaki: 

- Ha ilyen nyilvánvaló a fölényünk, miért nem vesszük őket azonnal 
üldözőbe? 

- Mert kevés a lovasunk - válaszolta Kürosz. - Az ellenség legjobbjai 
ugyanis, akiket a legfontosabb volna elfogni vagy megölni, lovon távoztak. 
Az istenek segítségével meg tudtuk őket futamítani, de ahhoz már nem 
vagyunk elegen, hogy üldözőbe vegyük és elfogjuk a menekülőket. 

- , Miért nem mész Küaxarészhoz, és miért nem neki mondod el 
mindezt? - kérdezték. 

- Kövessetek hát - felelte Kürosz -, hadd lássa, hogy mindnyájunknak 
ez a véleménye! 

Vele is mentek, és elmondták, amit kérésük támogatására 
szükségesnek tartottak. 

Küaxarész mintha egy kicsit irigykedett volna, hogy nem ő tette a 
javaslatot, másrészt a maga részéről tanácsosabbnak látta kerülni az 
újabb kockázatot. Meg aztán átengedte már magát a vígasságnak, hiszen 
a legtöbb méd is így tett. Ezért kijelentette: 

- Saját szememmel láttam, de hallomásból is tudom, Kürosz, hogy ti, 
perzsák, másoknál jóval inkább törekedtek rá, hogy egyetlen 
gyönyörűségbe se feledkezzetek bele nagyon. Szerintem sokkal 
hasznosabb, ha csak a legnagyobb gyönyörűségben tanúsítunk 
mértéktartást. Es mi okozhatna nagyobb gyönyörűséget, mint az a 
szerencse, amely most ért minket? Ha gondosan megőrizzük ezt a 
szerencsét, talán veszély nélkül, boldogságban öregedhetünk meg. De ha 
mértéktelenül élünk vele, és egyre újabbat és újabbat hajszolunk, félő, 
hogy úgy járunk, mint sok hajós, akikről mesélik, hogy szüntelen 
szerencséjük miatt nem vonultak kikötőbe, és végül elpusztultak. Sok 
győztes pedig, újabb győzelemre áhítozva, elveszíti a korábbit is. Ha az 
ellenség gyengébb lett volna nálunk, és úgy futott volna meg, alighanem 
veszélytelenül üldözhetnők. De gondold meg: a mi egész seregünk az ő 
seregüknek csak törtrésze felett aratott győzelmet. A többiek nem vettek 
részt a harcban. Ezek, ha békén hagyjuk őket, mivel sem a mi, sem a 
maguk erejével nincsenek tisztában, tudatlanságuk és gyávaságuk 
következtében eltávoznak. De ha észreveszik, hogy távozásuk sem rejt 
kevesebb veszélyt, mint maradásuk, még arra kényszerítjük őket, hogy 
akaratuk ellenére vitézek legyenek. Gondold csak el, te nem akarhatod 
inkább kézre keríteni asszonyaikat és gyerekeiket, mint ők azokat 
megmenteni. Hiszen a vaddisznók is, bármenynyien vannak, ha rejteküket 
felfedezték, kölykeikkel együtt elmenekülnek. Ám ha valaki célba veszi 
kölykét, a vaddisznó sem fut el, még akkor sem, ha egyedül van, hanem 
megtámadja azt, aki el akarja venni malacát. Tegnap az ellenség még 
bezárkózott sáncai mögé, és mintegy szabad belátásunkra bízta, mekkora 
részével akarunk megküzdeni. De ha nyílt mezőn szállunk szembe velük, 
és megtanulják, hogy csapatokra oszolva, részint szemben, mint most, 
részint oldalt vagy hátulról támadjanak ránk, akkor félek, hogy 
mindegyikünknek több karra és több szemre lesz szüksége. Különben sem 


szeretném a médeket riadóztatni és veszélybe kergetni most, amikor 
látom, hogy vígan vannak. 

- Kényszeríteni ne is kényszeríts senkit - vette át Kürosz a szót -, csak 
azokat engedd velem, akik önként jönnek. Azt hiszem, visszatérve 
hoznánk egyet s mást neked és barátaidnak, amitől valamennyien 
vigasságra derülnétek. Az ellenség zömét nem vesszük üldözőbe, nem is 
tudnánk utolérni őket. De ha ráakadunk valami leszakadt vagy 
hátramaradt csapatra, idehozzuk eléd. És azt is gondold meg, hogy 
amikor hívtál bennünket, mi hatalmas utat tettünk meg a kedvedért, 
méltányos lenne hát, ha te is a kedvünkben járnál, hogy ne üres kézzel 
térjünk haza, és ne csak a te gazdagodásodat tartsuk szem előtt. 

- Ha akad önként jelentkező - felelte Küaxarész -, még hálás is lennék 
neked. 

- Adj hát egy megbízható kísérőt - mondta Kürosz -, aki nevedben 
szólhat. 

- Vidd, akit akarsz, és menj - szólt Küaxarész. Történetesen épp ott 
volt az a férfi, aki egyszer azt 

mondta, hogy ő Kürosz rokona, és akit Kürosz megcsókolt. 

- Ő nagyon jó lesz - szólt Kürosz azonnal. 

- Akkor menjen veled - felelte Küaxarész, majd a férfihoz fordult: - 
Hirdesd ki, hogy aki akar, elmehet Kürosszal. 

Kürosz maga mellé vette az embert, és távozott. Amint kiértek, így 
szólt: 

- Most megmutathatod, igazat mondtál-e, amikor kijelentetted, hogy 
örülsz, ha engem látsz. 

- Nem is hagylak én el - felelte a méd -, ha arra célzói. 

- És szívesen hoznál másokat is? 

- Istenemre - esküdözött a másik -, elintézem, hogy te is örömmel 
tekints rám. 

Azzal, először is mint Küaxarész megbízottja, lelkesen ismertette a 
médek előtt a király üzenetét, majd hozzátette, hogy ő maga soha nem 
fogja elhagyni ezt a ragyogó, kiváló, és ami a fő, isteni származású férfiút. 

Miközben Kürosz ezzel foglalatoskodott, mintha isten küldte volna őket, 
hürkániai követek érkeztek. Ez a kis nép alattvalója volt a szomszédos 
asszíroknak. Akkor is jó lovasoknak tartották őket, ma is azoknak 
számítanak. Ezért az asszírok körülbelül úgy bántak velük, mint 
manapság a spártaiak a szkiritészekkel: sem megpróbáltatástól, sem 
veszélytől nem kímélték őket, és ebben a csatában is hátvédül rendelték 
mintegy ezerfőnyi lovasságukat, gondolván, ha hátulról támadás 
fenyegetne, a hürkániaiakat érje, ne őket. A hürkániaiaknak, mivel a 
sereg végén kellett menetelniük, szekereik és családtagjaik is az utolsó 
sorokban haladtak. Mert Ázsia lakói rendszerint házuk népével együtt 
vonulnak hadba. Akkoriban tehát a hürkániaiak is így katonáskodtak. 
Csakhogy most eszükbe jutott, mennyi mindent szenvedtek már el az 
asszíroktól, hogy az asszír vezér halott, hogy legyőzték őket, a 
hadseregben úrrá lett a félelem, szövetségeseik pedig gyáván elpártoltak 
tőlük. Meg-hányva-vetve mindezt, alkalmasnak tartották a pillanatot arra, 


hogy átálljanak, feltéve, hogy Kürosz és övéi hajlandók lesznek velük 
közösen támadni. Követeket küldtek hát Küroszhoz, akinek a nevét a 
csata óta egyre nagyobb dicsőség övezte. A küldöttek elmondták, hogy 
joggal gyűlölik az asszírokat, és ha Kürosz meg akarná támadni őket, a 
hürkániaiak szövetségesei és  kalauzai lesznek. Egyszersmind 
felvilágosítást adtak az ellenség helyzetéről, mert nagyon szerették volna 
harcra tüzelni Küroszt. Kürosz megkérdezte: 

- Gondoljátok, hogy utolérhetjük őket, mielőtt erődeik-be vonulnak? 
Mert nagyon bosszant bennünket, hogy sikerült észrevétlenül kereket 
oldaniok. 

Azért beszélt így, mert szerette volna, ha a hürkániaiak minél 
elismerőbb véleménnyel lennének róluk. Azok azt felelték, hogy már 
másnap hajnalban utolérhetik őket, ha kora reggel könnyűfegyverzetben 
útnak indulnak, mert az asszírok málháik és szekereik miatt csak nehezen 
haladnak, és mert rövid menetelés után már tábort vertek, mivel a múlt 
éjjel nem aludtak. 

- . Milyen biztosítékot tudtok adni annak bizonyságául, hogy igazat 
beszéltek? 

- Ha kívánod, nyomban visszatérünk a mieinkkel, és még ma éjjel 
túszokat hozunk. De te is esküdj meg az istenekre, és add jobbodat, hogy 
elmondhassuk a többieknek, milyen ígéretet kaptunk tőled. 

Erre Kürosz megesküdött, hogy ha beváltják szavukat, barátaiknak és 
híveiknek tekinti őket, és nem tartja őket alábbvalóknak a perzsáknál és a 
médeknél. 

A hürkániaiak még ma is bizalmi állásokat töltenek be, és tisztségeket 
viselnek, akárcsak az arra érdemes perzsák vagy médek. 

Étkezés után Kürosz még napvilágnál kivonult a sereggel, a 
hürkániaiaknak pedig meghagyta, maradjanak ott, hogy együtt 
mehessenek. A perzsák természetesen mind jelentkeztek, és ott volt 
Tigranész is a seregével. A médek közül egyesek azért vállalkoztak az 
útra, mert még gyermekkorukban barátságot kötöttek Kürosszal, mások 
azért, mert a vadászatokon már megtanulták csodálni jellemét, ismét 
mások azért, mert hálásak voltak neki, mivelhogy meggyőződésük szerint 
nagy rettegéstől szabadította meg őket; mások meg abban a reményben, 
hogy ez a kétségtelenül kiváló és szerencsés férfiú egykor hatalmas és 
szerencsés uralkodó lesz, sokan azokat a szívességeket szerették volna 
viszonozni, amelyeket Kürosz még Médiában tett nekik, hiszen vele 
született emberségével sok barátjának sok jót harcolt ki nagyapjánál; 
számosan pedig, mikor látták a hürkániaiakat, és híre terjedt, hogy ezek 
temérdek kincshez vezetik el őket, a várható zsákmány reményében 
vonultak ki. így tehát a médek is majdnem teljes létszámban megjelentek, 
kivéve azokat, akik éppen  Küaxarésszal lakomáztak. Ezek és 
alárendeltjeik maradtak, a többiek ragyogó kedvvel és lelkesedéssel 
indultak útnak, hiszen nem kényszerből jöttek, hanem szabad akaratukból 
és hálából. Amikor a tábort elhagyták, Kürosz először a médekhez ment, 
megdicsérte őket, majd az istenekhez fohászkodott, hogy mindenekelőtt 
ők vezessék a médeket és a perzsákat kegyelemmel, meg hogy ő maga is 
meghálálhassa nekik lelkesedésüket. Végül meghagyta, hogy a gyalogság 
menjen elöl, ők meg, a lovasság, csatlakozzanak hozzájuk; ha pedig 
valahol megpihennek vagy megszakítják útjukat, néhányan azonnal 


lovagoljanak oda hozzá, hogy mindig tudják, mik a parancsai. Ezután 
megparancsolta a hürkániaiaknak, hogy mutassák az utat. 

- . Hogyhogy - kérdezték azok -, meg se várod, amíg idehozzuk a 
túszokat, hogy neked is biztosítékod legyen, mielőtt útra kelsz? 

Kürosz erre így felelt: 

- . Azt hiszem, kezünk és lelkesedésünk a biztosíték. Helyzetűnk, 
gondolom, olyan, hogy ha igazat beszéltek, jótevőitek lehetünk, de ha 
becsaptok, nyilvánvalóan nem mi leszünk a ti hatalmatokban, hanem, ha 
az istenek is úgy akarják, sokkal inkább ti a mienkben. Különben pedig, 
hürkániaiak, mivel azt mondtátok, hogy a ti honfitársaitok haladnak 
leghátul, ha megpillantjátok őket, azonnal jelezzétek, hogy ők azok, 
nehogy kárt tegyünk bennük. 

Hallván ezt a hürkániaiak, parancsa szerint az élre álltak, és 
megcsodálták Kürosz lelkierejét. Már nem féltek sem az asszíroktól, sem 
a lüdektől, sem ezek szövetségeseitől, csupán attól tartottak, hogy 
Kürosznak vajmi keveset számít, ott vannak-e vagy sem. 

Menetelés közben beesteledett, és ekkor fény jelent meg az égbolton 
Kürosz és serege előtt. A jelenség borzongással töltötte el őket az 
istenség iránt, és bátorságot öntött beléjük az ellenséggel szemben. Mivel 
könnyűfegyverzet -ben és gyorsan haladtak, természetesen nagy utat 
tettek meg, és hajnalra már megközelítették a hürkániai sereget. Amikor 
a követek felismerték övéiket, azonnal szóltak Kürosznak. Felismerni 
vélik őket arról, mondták, hogy leghátul vannak, meg sok tüzet 
gyújtottak. Kürosz elküldte hozzájuk az egyik hürkániait, és megüzente: 
ha barátsággal vannak irányukban, jöjjenek minél hamarabb, feltartott 
jobbal. Vele küldte egyik saját emberét is, és meghagyta, mondja meg a 
hürkániaiaknak: ha a perzsák és a médek közeledni látják őket, ők is 
hasonló jelet adnak. Miközben Kürosz figyelte, hogy mit tesznek a 
hürkániaiak, megálljt parancsolt a seregnek. A méd vezérek és Tigranész 
odalovagoltak hozzá, és megkérdezték, mi a teendő. Ő elmondta, hogy ez 
a hürkániaiak serege, már követ indult hozzájuk, és vele ment egyik saját 
emberük is, hogy megmondja nekik: ha barátsággal vannak irányukban, 
feltartott jobbal jöjjenek feléjük. 

- Ha így cselekszenek, üdvözöljétek és bátorítsátok a szembejövőket, 
de ha fegyverhez nyúlnak vagy futni akarnak, az az első feladatotok, hogy 
hírmondó se maradjon belőlük. 

Így rendelkezett Kürosz. A  hürkániaiak, hallván a követek 
felvilágosítását, örömest lóra pattantak, és jobbjukat megállapodás 
szerint magasra tartva, odavágtattak. A médek és perzsák üdvözölték és 
bátorították őket, Kürosz pedig így beszélt hozzájuk: 

- "Most már bízunk bennetek, hürkániaiak, és nektek is bíznotok kell 
bennünk. Mindenekelőtt azt mondjátok meg, milyen messze vannak ide az 
ellenség vezérei és a sereg zöme? 

- Legfeljebb egy perzsa mérföldre - felelték azok. így szólott erre 
Kürosz: 

- Hát akkor, perzsák, médek és ti is, hürkániaiak, hiszen már hozzátok 
is úgy szólok, mint szövetségeseinkhez és sorstársainkhoz, véssétek jól 
eszetekbe: végünk van, ha mostani helyzetűnkben gyáván viselkedünk, 
mert az ellenség tudja, miért jöttünk; de ha minden testi és lelki erőnket 
megfeszítve, elsöprő lendülettel támadunk rájuk, meglátjátok, olyanok 


lesznek, mint a szökevény rabszolgák, amikor üldözőik rájuk bukkannak: 
egyesek könyörögni fognak, mások menekülni, és ismét mások még arra 
is képtelenek lesznek, hogy futáson törjék fejüket. Hiszen legyőzőiket 
látják bennünk, nem is álmodnak jövetelünkről, nincsenek csatarendben, 
harcra készületlenül éri őket a támadás. Ha jóízűen akarunk enni, aludni 
és élni a jövőben, ne engedjünk időt nekik tanácskozásra, sem arra, hogy 
alaposan felkészüljenek, sőt egyáltalán ne is vegyék észre, hogy emberek 
vagyunk, higgyék csak, hogy csupa pajzzsal, szablyával, bárddal, 
megannyi villámcsapással van dolguk. Hürkániaiak, ti húzódjatok szét, és 
haladjatok elöl, hogy az ellenség csak a ti fegyvereiteket lássa, és mi 
minél tovább rejtve maradhassunk. Amint én az ellenséges sereg 
közelébe érek, mindhárom seregrész hagyjon hátra nálam egy-egy 
lovasalakulatot, hogy az ellenség táboránál maradva, szükség esetén 
felhasználhassam őket. Ti pedig, tisztek és idősebbek, ha jót akartok, 
tömött sorokban nyomuljatok előre, nehogy visszaszoruljatok, ha zárt 
oszloppal találjátok magatokat szemben; az ellenség üldözésére a 
fiatalabbakat küldjétek, s ők végezzék az öldöklést is. Mert most az a 
legbiztosabb, ha minél kevesebb marad az ellenségből. Ha győzünk, 
óvakodjatok a fosztogatástól, ezen már sok győztes rajtavesztett. Nem 
férfi az, aki így cselekszik, hanem málhás szolga, s az ilyent mindenki úgy 
kezelheti, mint közönséges rabszolgát. Mert tudnotok kell: semmi nem 
hajt több hasznot, mint a győzelem. Azé minden zsákmány, aki győz: a 
férfiak, az asszonyok, a kincsek, az egész ország. Éppen ezért legfőbb 
gondotok legyen, hogy a győzelmet megtartsátok, mert ha a fosztogatót 
legyőzik, ő maga is fogságba jut. Es üldözés közben arra is gondoljatok, 
hogy még napvilágnál vissza kell térnetek. Sötétedés után senkit nem 
fogadunk be. 

Ezek után visszaküldte őket századukhoz, és megparancsolta, hogy 
menetelés közben mondják el a hallottakat a tizedeseknek - ezek ugyanis 
az élvonalban haladtak, úgyhogy meghallhatták a parancsot -, azok pedig 
adják tovább a tizedüknek. Ezután megindult a sereg, elöl a hürkániaiak, 
középen Kürosz, a lovasokat meg természetesen a két szárnyon helyezte 
el. 

Pirkadatkor az ellenség táborában egyesek elcsodálkoztak a 
történteken, mások már tudták, ismét mások meg továbbadták a hírt, 
voltak, akik ordítoztak, eloldották lovukat, csomagoltak, lekapták 
fegyvereiket az igásállatokról, mások fegyvert ragadtak, lóra pattantak, 
felkantározták lovukat, szekérre emelték asszonyukat, összekapkodták 
legértékesebb kincseiket, hogy elrejtsék, egyeseket éppen akkor fogtak 
el, amikor javaikat elásták, a legtöbben pedig futásnak eredtek; el lehet 
képzelni, mi mindent csináltak még, harcra azonban senki nem gondolt, 
úgy estek el, mint az űzött vadak. 

Nyár lévén, Kroiszosz, a lüdek királya, az asszonyokat még éjjel 
előreküldte szekéren, hogy kényelmesebben haladjanak a hűvösben, ő 
maga meg lovasaival követte őket. Ugyanezt tette a hellészpontoszi 
phrügök uralkodója is. Amikor azonban látták, mint érik utol a 
menekülőket, és megtudták, mi történt, ők is teljes erejükből futásnak 
eredtek. A kappadokiai és az arab királyt, akik még nem jutottak messze, 
és páncél nélkül fordultak szembe a támadókkal, a hürkániaiak 
lemészárolták. Legtöbben az asszírok és az arabok közül hullottak el, 


mert ezek saját földjükön voltak, ezért nem nagyon siettek a 
meneteléssel. 

Miközben a médek és a hürkániaiak, már ahogy a győzteseknél szokás, 
hajsza közben így aprították az ellenséget, Kürosz megparancsolta a nála 
hagyott lovasoknak, hogy cirkáljanak az ellenséges tábor körül, és öljenek 
meg mindenkit, aki fegyveresen akar kitörni. A bennmaradottaknak 
megparancsolta, hogy minden lovas, könnyűfegyverzetű katona és íjász 
kötözze össze és szolgáltassa be fegyvereit, a lovakat pedig hagyják a 
sátraknál. Aki nem engedelmeskedik, azt nyomban lefejezteti. A perzsák, 
kezükben szablyával, körbeállták őket. Akiknél még fegyver volt, azoknak 
megparancsolta, hogy vigyék egy helyre, és rakják halomba, megbízottai 
aztán elégették a fegyvereket. 

Kürosznak egyszerre csak eszébe jutott, hogy sem enni-, sem innivalót 
nem hoztak magukkal, márpedig enélkül hadat viselni sem lehet. 
Miközben azon tűnődött, hogyan szerezhetné meg a lehető leggyorsabban 
és legegyszerűbben mindazt, amire szükség van, rájött, hogy minden 
katona mellett nyilván van valaki, aki az elhelyezéséről gondoskodik, és 
ügyel rá, hogy a táborba visszaérkező harcosnak mindene meglegyen. 
Rájött arra is, hogy ezek minden valószínűség szerint most a táborban 
tartózkodnak, mert a csomagolással vannak elfoglalva. Kihirdette hát, 
hogy minden sátorfelügyelő jelenjen meg, és ahol ilyen nem volna, onnan 
a sátor legidősebb lakója jöjjön. Az engedetleneket a lehető legszörnyűbb 
büntetéssel fenyegette. Látván, hogy gazdáik hallgatnak Kürosz szavára, 
ők is sürgősen engedelmeskedtek. Amikor egybegyűltek, Kürosz először 
is megparancsolta, hogy mindazok üljenek le, akiknek a sátrában 
kéthavinál több élelem van. Majd ugyanezt parancsolta azoknak is, 
akiknek egyhavi tartalékuk van. Erre majdnem mind leültek. Mikor ezt is 
látta, így szólt hozzájuk: 

- Nos hát, emberek, ha rettegtek a sanyarúságtól, és azt akarjátok, 
hogy enyhén bánjunk veletek, gondoskodjatok hamar, hogy minden 
sátorban kétszer annyi étel és ital álljon, mint amennyit a harcosoknak és 
szolgáiknak naponta föltálaltok, és minden legyen készen a jó lakomához, 
mert hamarosan itt lesznek a győztesek, és szeretnének bőségesen enni- 
inni. Jól jegyezzétek meg: kifogástalanul fogadjátok a harcosokat. 

Azok nagy buzgalommal nekiláttak a parancs teljesítésének. Kürosz 
meg összehívta a századosokat, és így beszélt hozzájuk: 

- Kedves barátaim, tudom, hogy harcostársaink távollétében mi előbb 
is hozzáláthatnánk a reggelihez, és elfogyaszthatnánk a legnagyobb 
gonddal elkészített ételeket és italokat, de azt hiszem, többet használ 
nekünk ennél a reggelinél, ha társaink látják, hogy törődünk velük, és 
több erőt meríthetünk abból a jóindulatból, amit ily módon 
szövetségeseinkben ébreszthetünk, mint ebből a lakomából. Ök most az 
ellenséget hajszolják és gyilkolják, vagy azokkal küzdenek, akik 
szembeszállnak. Ha mi annyira nemtörődömnek mutatkoznánk, hogy mit 
sem tudva sorsukról, nekilátnánk a reggelinek, az bizony rossz fényt, 
vetne ránk, megrendítené szövetségeseink bizalmát, s így katonai erőnket 
is csökkentené. Gondoskodni róla, hogy a beérkező harcosok a csata 
veszélye és  megpróbáltatásai után megkapjanak mindent, amire 
szükségük van, ez jóval nagyobb öröm lesz, mint pillanatnyi éhünket 
elverni. Talán nem kellene szégyenkeznünk előttük, de gondoljatok arra, 


hogy sem a jóllakottság, sem a mámor nem illet meg még bennünket, 
korántsem végeztünk el mindent, amit akartunk, most van szükségünk a 
legnagyobb óvatosságra. Sokkal több ellenséges katona van még a 
táborban, mint ahányan mi vagyunk, méghozzá szabadon; ezektől 
egyrészt óvakodnunk kell, másrészt óvnunk kell őket is, hogy mindig 
gondoskodjanak szükségleteinkről. Meg aztán a lovasok is távol vannak, 
aggódunk értük, hol lehetnek, s ha visszatérnek, nálunk maradnak-e. 
Ezért hát, úgy vélem, férfiak, csak annyi ételt és italt vegyünk most 
magunkhoz, amennyi éppen elegendőnek látszik ahhoz, hogy ne aludjunk 
el, és az erőnk se hagyjon cserben. Sok kincs is van a táborban. Tudom, 
hogy jóllehet harcostársainkkal közösen szereztük, mégis annyit 
vehetnénk belőle, amennyit akarunk. De úgy hiszem, többet nyerünk, ha 
méltányosan osztozunk, nem kaparintunk meg többet a kincsekből, mert 
ezen az áron az eddiginél is jobban ragaszkodnak majd hozzánk 
szövetségeseink. Azt hiszem, az lesz a legjobb, ha megérkezésük után a 
médekre, a hürkániaiakra és Tigranészre bízzuk az osztást. Ha valamivel 
kevesebbet juttatnának nekünk, tekintsétek azt is haszonnak, hiszen a 
nagyobb zsákmány miatt még szívesebben maradnak mellettünk. Mert az 
a haszon, amire most szert tehetnénk, csak rövid életű gazdagsággal 
ajándékozna meg bennünket, de ha lemondunk róla, és megszerezzük azt 
a másik hasznot, amely minden gazdagság szülőanyja, bizonyára örökre 
szóló jólétet biztosíthatunk magunknak és a mieinknek. Otthon is azért 
neveltek bennünket arra, hogy gyomrunkon uralkodni és a nem időszerű 
haszonról lemondani tudjunk, hogy alkalomadtán jól felhasználhassuk 
ezeket a képességeinket. És igazán nem tudom, mikor tehetnénk inkább 
tanúbizonyságot neveltetésünkről, ha nem itt, a mostani körülmények 
között. 

Így beszélt Kürosz. 

Hüsztaszpasz, egy perzsa nemes, ekképpen helyeselt: 

- Bizony furcsa is lenne, Kürosz, hogy vadászaton gyakran étlenül 
várakozunk, amíg egy nem is értékes vadat kézre kerítünk, most pedig, 
mikor a szerencsénkre vadászunk, hagynánk, hogy megakadályozzon 
minket az, ami a hitványaknak ugyan ura, de a vitézeknek szolgája; 
bizony nem lennénk méltók önmagunkhoz! 

Így beszélt Hüsztaszpasz, és a többiek helyeseltek. Kürosz befejezésül 
így szólt: 

- Hát akkor, minthogy egyetértünk, válasszátok ki minden szakaszból 
az öt legbuzgóbb katonát, ezek járjanak körül, dicsérjék meg azokat, akik 
élelmet szereznek, és mint ura szolgáját, kíméletlenül fenyítsék meg a 
hanyagokat. 

Ezek így is cselekedtek. 


3. 


Néhány méd már meg is érkezett a szekerekkel, amelyeket az ellenség 
előreküldött, de ők elfogták; tele voltak mindennel, amire egy 
hadseregnek csak szüksége van. Mások ugyancsak zsákmányul ejtett 
szekerekkel tértek vissza, amelyeken gyönyörű nők ültek, törvényes 
hitvesek és ágyasok is, akiket mind szépségük miatt vittek a háborúba. Az 
ázsiaiak, amikor hadba vonulnak, ma is magukkal viszik legdrágább 


kincseiket, mondván, hogy szívesebben harcolnak, ha velük vannak a 
féltett személyek és dolgok, mert, úgy mondják, ezeket kénytelenek 
elszántan védelmezni. Lehet, hogy így van, de az is lehet, hogy kéjvágyból 
cselekszenek így. 

Kürosz, látva a médek és hürkániaiak buzgóságát, gondolatban 
szemrehányást tett magának és övéinek, hogy miközben a többiek náluk 
jóval serényebben tevékenykedni 

nek, zsákmányt is szereznek, ők látszólag olyan helyen időznek, ahol 
nincs sok tennivaló. Ráadásul a zsákmányolók megmutatták Kürosznak, 
amit hoztak, majd visszaügettek, hogy a többieket is üldözőbe vegyék, 
mondván, hogy így parancsolták vezéreik. Küroszt nagyon bántotta a 
dolog, de azért gondoskodott róla, hogy a zsákmányt egy helyre hordják. 
Újra összehívatta a századosokat, majd olyan helyet választva, ahonnan 
mindenki hallhatta szavát, a következőket mondta: 

- Ha meg tudjuk tartani mindezt, amit most magunk előtt látunk, 
kedves barátaim, nagy jólét vár minden perzsára, de természetesen 
elsősorban ránk, akiknek mindez köszönhető. Azt hiszem, efelől senkinek 
nem lehet kétsége. De hogy miképp lehetnénk tartósan e javak birtokosai 
- amikor pusztán a magunk erejére hagyatkozván nem lettünk volna 
képesek megszerezni őket, hiszen a perzsáknak nincs lovasságuk -, azt 
nem tudom. Gondoljátok csak meg, nekünk, perzsáknak, vannak ugyan 
fegyvereink, hogy az ellenséget megfutamítsuk, ha ölre megyünk vele, de 
ha már egyszer megfutamítottuk, vannak-e olyan lovasok, íjászok vagy 
könnyűfegyverzetűek, akiket utolérhetnénk vagy lemészárolhatnánk 
futtukban, mikor nincs lovunk? És ugyan miféle íjász, dárdás vagy lovas 
félne megtámadni bennünket, hogy megtizedelje sorainkat? Tudják jól, 
hogy mi sem vagyunk veszélyesebbek számukra, és nem okozhatunk több 
kárt nekik, mint a gyökeret vert fák. Ha pedig ez így van, világos, hogy a 
velünk levő lovasok legalább annyira jogot formálhatnak minden 
zsákmányra, mint mi, sőt, istenemre, még talán nagyobb mértékben is. Es 
ez nem is lehet másként. De ha lovasságot teremtenénk magunknak, az 
övéknél nem hitványabbat, beláthatjuk mindnyájan, hogy őnélkülük is azt 
tehetnénk az ellenséggel, amit most az ő segítségükkel, másrészt, 
mérsékeltebb igényeket támasztanának velünk szemben, hiszen ha a mi 
erőnk elég lenne, és nem szorulnánk rájuk, kevésbé kellene törődnünk 
vele, hogy mellettünk akarnak-e maradni vagy sem. De elég: azt hiszem, 
senki nem tagadhatja, hogy megváltozna a helyzet, ha a perzsáknak saját 
lovasságuk lenne, csakhogy nyilván azon gondolkodtok, miként? Nos, 
fontoljuk meg, mink hiányzik és mink van a lovasság felállításához. 
Lovakat zsákmányolhatunk, zablát is, melynek engedelmeskednek, meg 
más egyebet is, amire szükség van, hogy megülhessük a lovat. De van 
lovasfelszerelésünk is, vannak itt mellvértek, melyek védik a testet, és 
vannak lándzsák, amelyekkel vagy hajigálunk, vagy döfünk. Mi kell még? 
Magától értetődően: férfiak. Emberünk viszont van bőven, hiszen semmit 
sem mondhatunk annyira a magunkénak, mint saját magunkat. Méltán 
mondhatná valaki: igen ám, de nem értünk hozzá! Magasságos isten! 
Hiszen azok sem értettek hozzá, akik most értenek, előbb meg kellett 
tanulniok! Megjegyezhetné erre valaki: de még gyermekkorukban 
tanulták! Talán bizony a gyermekek értelmesebbek, jobban el tudják 
sajátítani a mondottakat és látottakat, mint felnőtt férfiak? Ki 


alkalmasabb rá, hogy a tanultakat a gyakorlatba is átvigye, a gyermek 
vagy a férfi? Még időnk is több van a tanulásra, mint a gyermeknek vagy 
a többi felnőttnek; nyilazni már nem kell tanulnunk, mint a 
gyermekeknek, azt már tudjuk, dárdát hajítani sem, mert azt is tudjuk; a 
mi időnket nem veszi el a földművelés, a kézmívesség vagy a házi munka, 
mint annyi más felnőttét. Nekünk a katonáskodás nemcsak időtöltés, 
hanem szükségszerűség is. És a lovaglás nem olyan, mint annyi más 
katonai tudnivaló, amelyek hasznosak ugyan, de nehezek; hiszen 
kellemesebb lovon haladni, mint saját lábunkkal róni az utat. Vagy talán 
nem jó érzés, ha száguldás közben gyorsan odaugrathatunk bajban levő 
barátunk mellé, vagy gyorsan utolérhetjük az üldözőbe vett embert, 
állatot? Vagy nem lenne kényelmesebb, ha a ló velünk együtt a fegyvert is 
vinné? Akkor egyet jelentene a fegyver birtoklása és cipelése. Leginkább 
attól tarthatunk, hogy lóháton kell harcolnunk, mielőtt még alaposan 
megtanultunk volna lovagolni, és hogy akkor se lovasoknak, se 
gyalogosoknak nem leszünk jók. De ezen lehet segíteni: harcolhatunk, ha 
akarunk, bárhol gyalogszerrel is; hiszen amíg lovagolni tanulunk, nem 
felejtjük el a gyalogsági tudományt. 

Így beszélt Kürosz. Khrüszantasz meg ekképp helyeselt neki: 

- Én úgy szeretnék már lovagolni, azt hiszem, szárnyas ember lennék, 
ha megülném a lovat. Most már akkor is boldog vagyok, ha egyetlen fej 
hosszal nyerek a versenyfutásban, vagy elég gyorsan meg tudom célozni a 
mellettem elfutó vadat, mielőtt még lőtávolon kívül érne. Ha lovas leszek, 
minden embert utolérhetek, aki a látókörömbe kerül, ha meg a vadat 
űzöm, némelyiket saját kezemmel döfhetem le, a másikra meg úgy 
hajíthatom dárdámat, mint álló célpontra. Hiszen ha száguldás közben 
kerülünk egymáshoz közel, úgy tűnik, mintha mindketten mozdulatlanok 
volnánk. Azt hiszem, a kentauroszt irigyelném legjobban minden élőlény 
közül, ha képes lenne emberi ésszel tervezni, aztán kezével a szükséges 
teendőket elvégezni, és mindezt a ló gyorsaságával és erejével tenné, úgy, 
hogy a futót utolérje, és a szembeszegülőket is leterítse. Nem egyesítem-e 
magamban mindezt, ha lovas leszek? Emberi ésszel megfontolhatok majd 
mindent, fegyvert fogok a kezembe, lovon üldözöm az ellenséget, s 
vágtató lóval gázolom le azt, aki szembeszáll velem. S mi több, nem is 
leszek odanőve, odakötve, mint a kentaurosz, és ez még jobb is, mintha 
hozzá volnék nőve. Mert azt hiszem, sokszor zavarban lehet a kentaurosz, 
hogy mihez kezdjen az emberek számára feltalált javakkal, és bizony azt 
sem tudja mindig, miként élvezze a lovaknak termett gyönyöröket. Én 

megtanultam lovagolni, amikor lovon leszek, úgy cselekszem, mint a 
kentaurosz, de amikor leszállok, úgy eszem, öltözködöm és alszom majd, 
mint a többi ember. Mi más is leszek hát, mint egy szétszedhető és 
megint összerakható kentaurosz? De a kentaurosszal szemben még egy 
előnyöm lesz: ő csak két szemmel lát, és csak két füllel hall, én pedig 
négy szemmel veszem majd észre, és négy füllel érzékelem a dolgokat; 
mert azt mondják, a ló sok mindent előbb meglát és meghall, mint az 
ember. Engem bizony írj be azok közé, akik mérhetetlenül vágyódnak 
lovagolni. 

- Istenünkre - kiáltottak a többiek -, minket is! Kürosz erre így szólt: 

- . Minthogy mindannyiunknak annyira tetszik a dolog, mi lenne, ha 


szabályként ki jelentenők, hogy alávalónak tartjuk azt, akinek lovat adok, 
és akár hosszabb, akár rövidebb úton mégis gyalogosan mutatkozik. 
Higgyenek minket teljesen kentauroszoknak! 

Kürosz kérdésére mindnyájan igent mondtak. A perzsák azóta is tartják 
a szokást: a nemesek közül jószántából sehol senki nem mutatkozik 
gyalogosan. 

Szóval ilyen beszélgetéseket folytattak. 


4. 


Délután a méd és hürkániai lovasok megjöttek a zsákmányolt lovakkal 
és foglyokkal. Mert aki átadta fegyverét, azt nem ölték meg. Kürosz 
először is az iránt érdeklődött, jól vannak-e harcosai. Amikor igennel 
feleltek, megkérdezte, milyen eredménnyel jártak. Azok elmesélték, mit 
tettek, és nagy hangon méltatták vitézségüket. Kürosz elégedetten 
hallgatta beszámolójukat, majd így dicsérte őket: 

- Látszik is, milyen derekasan viselkedtetek, mert mintha nagyobbak, 
szebbek és ijesztőbbek volnátok, mint azelőtt. 

Ezután megkérdezte, mennyi utat tettek meg, és hogy lakott-e a vidék. 
Azok elmondták, hogy hosszú utat tettek meg, a vidék pedig lakott, és tele 
van juhval, kecskével, tehénnel, lóval, gabonával és minden jóval. 

- Két dologra kell most vigyáznunk - mondta Kürosz -, arra, hogy 
meghódítsuk, és arra, hogy uralmunk alatt tartsuk azokat, akik mindezt 
bírják. Mert a lakott terület nagy kincs, a lakatlan vidék viszont javakban 
is puszta. Látom, a szembeszegülőket leöldöstétek. Jól tettétek, hiszen 
győzelmünk így még biztosabb lesz. Akik meg letették a fegyvert, azokat 
fogolyként hoztátok ide. Szerintem ezeket most jó lenne szélnek 
ereszteni. Először is, nem kellene őrizkednünk tőlük, és őket sem kellene 
őriznünk. Aztán élelmezésükről sem kéne gondoskodnunk, hiszen éhen 
halni mégsem engedhetjük őket, és tulajdonképpen több foglyot is ejtünk, 
ha ezeket szabadon bocsátjuk. Hiszen ha leigázzuk ezt a területet, 
minden lakos a foglyunk lesz. És ha ezeket sértetlenül szabadon 
bocsátjuk, a többiek is szívesen maradnak és engedelmeskednek, s nem 
fognak ellenünk harcolni. Én így gondolom, de ha valaki másként látja 
jobbnak, szóljon. 

A hallgatók egyhangúan kijelentették, hogy így kell cselekedni. Kürosz 
ekkor összehívatta a foglyokat, és ekképp szólt hozzájuk: 

- Emberek! Engedelmesek voltatok, így megmentettétek életeteket, s 
ha a jövőben is így viselkedtek, helyzetetek semmiben nem fog változni, 
legfeljebb más uralkodótok lesz. Ugyanabban a házban laktok ezentúl is, 
ugyanazt a földet művelitek, mint eddig; asszonyaitok sem lesznek mások, 
és gyermekeitekkel is teljhatalmúan rendelkeztek. Viszont sem velünk, 
sem mással nem harcoltok többé, és ha valami bántódásotok esne, mi 
majd védelmet nyújtunk. 

És hogy soha többé ne szólíthassanak benneteket harcba, adjátok ide a 
fegyvereket. Aki ideadja, békében élhet, és hiánytalanul megkap mindent, 
amit ígértünk, de akik nem szolgáltatják be hadiszerszámaikat, azok ellen 
harcolni fogunk. Aki pedig csatlakozik hozzánk, és jó szándékát tettekkel 
és tanácsokkal is bizonyítja, azt nem szolgának tekintjük, hanem barátnak 
és jótevőnek. Ezt vegyétek tudomásul, és mondjátok meg a többieknek is. 


Ha lennének olyanok, akik rábeszélésiek ellenére sem hallgatnak rátok, 
vezessétek elénk, mert ne ők uraskodjanak felettetek, hanem ti őfelettük. 

Kürosz így beszélt. Azok földre vetették magukat előtte, és megígérték, 
hogy ekként fognak cselekedni. 


3. 


Mikor a foglyok szétszéledtek, Kürosz így szólt: - Itt az ideje, médek és 
arméniaiak, hogy valamennyien étkezéshez lássunk. Megosztjuk veletek, 
amink van. Küldjétek ide hozzánk az odakészített kenyér felét, van elég 
nektek is, nekünk is, de körítés nem kell, és ital sem, azzal bőven elláttuk 
magunkat. Ti pedig, hürkániaiak, vezessétek őket a sátrakba, a vezetőket 
a nagyobbakba, hiszen kiismeritek magatokat, a többieket meg legjobb 
belátástok szerint helyezzétek el; ti magatok ott étkezzetek, ahol a 
kedvetek tartja, sátraitok sértetlenek és érintetlenek, s azokban nektek is 
úgy terítettünk, mint a többieknek. És vegyétek tudomásul: kinn majd mi 
látjuk el az éjjeli őrséget, a sátrakban viszont ti a fegyvereket helyezzétek 
el kezetek ügyébe, mert nem barátaink még, akik a sátrakban vannak. 

A médek és Tigranész emberei megmosdottak, ruhát váltottak, mert az 
is oda volt készítve, majd elfogyasztották ételeiket. Kellőképpen ellátták a 
lovakat is, a perzsáknak pedig kiküldték a kenyér felét. Körítést nem 
küldtek, és bort sem, gondolván, hogy Küroszék még bőviben vannak 
ilyesminek. Pedig Kürosz arra célzott az imént, hogy éhes embereknek 
ínyencfalat a száraz kenyér is, inni meg lehet a közeli folyó vizéből. 

A perzsák megvacsoráztak. Sötétedés után Kürosz ötös és tízes 
csoportokat küldött ki azzal az utasítással, hogy rejtőzzenek el a tábor 
körül. Azt gondolta, hogy ez őrségnek is jó lesz, ha netán kívülről 
közelítene valaki, egyben azokat is elfogják, akik kincsekkel megrakodva 
szeretnének szökni. így is történt: sokan szöktek ki, és sokat el is fogtak. 
A kincseket azoknak adta, akik elfogták a szökevényeket, az embereket 
pedig kivégeztette. Ezután már keresve sem nagyon lehetett olyanokat 
találni, akik éjjel meg akartak szökni. 

A perzsák így töltötték az éjszakát. A médek viszont ittak, lakomáztak, 
fuvoláztak, mulatoztak minden lehető módon. Mulatáshoz szükséges 
kellékeket is zsákmányoltak, tehát senki nem maradt szórakozás nélkül, 
akinek elkerülte a szemét az álom. 

Küaxarész, a médek királya, azon az éjszakán, amikor Kürosz kivonult, 
a győzelmen érzett örömében asztaltársaival együtt megmámorosodott a 
sok italtól, és mivel nagy zajt hallott, azt hitte, a legtöbb méd a táborban 
tartózkodik. A médek szolgái ugyanis, miután uraik eltávoztak, 
zabolátlanul ittak és zajongtak, főleg azért, mert sok egyéb mellett bort is 
zsákmányoltak az asszír hadseregtől. Amikor aztán reggel lett, és csak 
azok jelentek meg a sátor bejárata előtt, akikkel együtt lakomázott, és 
hallotta, hogy a táborból eltűntek a médek, köztük a lovasok is, és erről, 
amikor kiment, a saját szemével is meggyőződött, megharagudott 
Küroszra és a médekre, hogy elmentek, és őt egyedül hagyták. Es mivel 
nyers volt és meggondolatlan, azonnal megparancsolta az egyik ott 
levőnek, fogja lovasait, menjen azonnal Kürosz seregéhez, és mondja meg 
neki ezt: , Nem hittem volna, hogy te, Kürosz, ilyen meggondolatlanul 
viselkedj velem szemben, de ha már Kürosz így gondolkodott, legalább 


nektek, médeknek, nem lett volna szabad így magamra hagynotok! 
Jöjjetek vissza azonnal, akár tetszik Kürosznak, akár nem!" Ezt üzente. 

- De hogyan találjam meg őket, uram? - kérdezte az, aki a parancsot 
kapta. 

- . Hát Kürosz és emberei hogyan találták meg azokat, akik ellen 
kivonultak? 

- Nekik könnyű dolguk volt. Amint hallom, néhány hürkániai elpártolt 
az ellenségtől, és idejött; ezek mentek vele és mutatták az utat. 

Küaxarész most még jobban megdühödött Küroszra, hogy erről nem 
szólt neki. Még jobban siettette emberét, és hogy Küroszt gyengítse, még 
szigorúbban hívta vissza a médeket, mint az előbb, és küldöncét is 
megfenyegette: jaj neki, ha mindezt nem mondja el kellő nyomatékkal. 

A futár elindult mintegy száz lovassal. Bosszankodott, hogy annak 
idején nem ment ő is Kürosszal. Közben egy nyom eltérítette őket a 
helyes útiránytól, és így sokáig bolyongtak. Nem is találták volna meg a 
baráti sereghez vezető utat, ha néhány csellengő asszírra nem 
bukkannak; ezeket aztán kényszerítették, hogy vezessék őket. Ejfélre járt, 
amikor a tüzeket megpillantották, és végre odaértek. Az őrök viszont nem 
eresztették be őket, akkor sem, mikor már ott voltak a tábornál, csak 
reggel, mert Kürosz így parancsolta. 

Hajnalban Kürosz mindenekelőtt magához hívta a mágusokat, és 
meghagyta nekik, hogy válasszák ki a győzelem után az isteneket 
szokásosan megillető ajándékokat. Amíg ők ezzel foglalatoskodtak, 
Kürosz magához rendelte a nemeseket, és így beszélt hozzájuk: 

- — Férfiak, sok jóval kecsegtetett minket az isten, de mi, perzsák, 
jelenleg kevesen vagyunk hozzá, hogy a kincseket megszerezzük. Ha nem 
vigyázunk a zsákmányra, újból másé lesz, ha meg magunk közül 
hátrahagyunk őröket, hamarosan kiderül erőtlenségünk. Ezért úgy 
gondolom, valamelyikőtöknek tüstént el kell mennie Perzsiába, hogy 
gondolataimat tolmácsolja, és követelje: küldjenek mihamarabb újabb 
hadsereget, ha a perzsák maguknak akarják a hatalmat Ázsia felett. Menj 
hát te, legidősebb, és mindezt mondd el, meg azt is, hogy a most 
küldendő katonák ellátásáról, megérkezésük után, én fogok gondoskodni. 
Látod, mink van, ne tagadj el belőle semmit; és hogy ebből mit lenne 
helyes és illendő Perzsiába küldenem az istenek és a nép számára, afelől 
kérdezd meg apámat, illetve a felsőbb hatóságokat. Küldjenek segítőket 
is, akik felügyelnek ránk, és akikhez kérdéseinkkel fordulhatunk. 
Készülődj hát, és kíséretül vidd magaddal szakaszodat. 

Ezek után hívatta a médeket. Küaxarész követe nyomban ott termett, 
és mindenki jelenlétében elmondta: a király neheztel Küroszra, a médeket 
pedig megfenyegette. Végül még azt is közölte, hogy a médeknek 
Küaxarész határozott kívánságára akkor is vissza kell térniük, ha Kürosz 
maradni akar. A médek zavartan hallgatták a követet: nem tudták, hogy 
vonják ki magukat a parancs alól, másrészt meg féltek, mi lesz, ha 
engedelmeskednek, különösen, mert ismerték királyuk nyers természetét. 

Kürosz így szólt: 

- "Nem csodálkozom én Küaxarészon, te, követ, és ti, médek! Annak 
idején látta, milyen óriási az ellenséges sereg, azt viszont nem tudta, mi 
lett velünk: aggódott hát miattunk és maga miatt. De ha megtudja, hogy 
rengeteg ellenség elpusztult, a többit meg mind elűztük, először is 


alábbhagy majd félelme, aztán pedig belátja, hogy nem akkor van 
egyedül, amikor barátai tönkrezúzzák ellenségeit. De hogyan is érhetne 
szemrehányás bennünket, akik jót tettünk vele, és nem is önkényesen? Én 
rávettem őt, hogy titeket engedjen velem, ti pedig nem úgy kerültetek 
ide, hogy ti magatok vágytatok erre az útra, s ezért könyörögtetek, hogy 
jöhessetek, hanem ő szólított fel benneteket, hogy akinek kedve van, 
jöjjön. Meggyőződésem, hogy sikereink híre enyhíteni fogja haragját, sőt, 
ha aggodalma megszűnik, nyoma sem marad. Most pihend ki magad, 
hírnök, hiszen sokat fáradtál, mi meg, perzsák, a lehető legnagyobb 
rendben várjuk az ellenséget, akár harcra készen jön, akár 
engedelmesen: kétségkívül jobban elérjük kitűzött célunkat, ha így látnak 
bennünket. Te pedig, hürkániaiak vezére, parancsold meg tisztjeidnek, 
hogy fegyverezzék fel a katonákat, aztán gyere vissza. 

A hürkániai eleget tett a parancsnak, és visszajött. 

- Örömmel látom, te, hürkániai - szólt Kürosz -, hogy nemcsak 
barátságodról teszel tanúbizonyságot, hanem éles eszedről is. Világos, 
hogy érdekeink közösek: nekem is ellenségeim az asszírok, de neked még 
gyűlöletesebbek.  Tanácskozzuk hát meg ketten együtt, hogyan 
tarthatnánk meg jelenlegi szövetségeseinket, sőt hogyan szerezhetnénk 
lehetőleg újakat. Hallottad, hogy a méd király visszahívja lovasait. Ha 
elmennek, mi, gyalogosok, egyedül maradunk. Ugy kell tehát 
viselkednünk, neked is, nekem is, hogy már ennek a hazahívó követnek is 
kedve kerekedjen nálunk maradni. Keress neki egy sátrat, ahol megvan 
minden, amit szeme-szája kíván, s ahol gyönyörűség lesz laknia. En 
megpróbálok valami olyan elfoglaltságot szerezni számára, amit oly 
szívesen csinál, hogy nem akarózik majd hazatérnie. És beszélgess vele, 
mondd el neki, milyen káprázatos szerencse vár minden barátunkra, ha 
terveink sikerülnek. Amint végeztél, gyere vissza. 

A hürkániai távozott, és sátrához vezette a médet. Közben a Perzsiába 
visszatérő követ már felkészült az útra, és jelentkezett: Kürosz megbízta, 
hogy mondja el a  perzsáknak, amiről  elbeszélésünkben már 
beszámoltunk, és hogy Küaxarésznak adjon át egy levelet. 

- De felolvasom neked, amit írtam - mondta -, hogy tudd, miről van szó, 
és velem egybehangzóan nyilatkozhass, ha a részletek iránt érdeklődik. 

A levélben a következő volt: 

Kürosz üdvözli Küaxarészt. Nem hagytunk téged egyedül. Mert ugyan 
kit hagynak el barátai, amikor éppen ellenségein diadalmaskodnak? Es 
azt sem hisszük, hogy veszélybe sodortunk volna távozásunkkal, sőt úgy 
véljük, minél távolabb vagyunk, annál nagyobb szolgálatot teszünk neked. 
Mert nem azok teremtenek biztonságot barátaiknak, akik tétlenül 
üldögélnek mellettük, hanem éppen azok biztosítják barátaiknak a 
nyugalmat, akik a legmesszebb űzik az ellent. Gondold csak el, milyen 
voltam hozzád, és milyen voltál hozzám te! Van-e okod szemrehányásra? 
Én szövetségeseket szereztem neked, nem annyit, amennyit kértél, 
hanem amennyit tudtam, te, amikor baráti földön voltunk, csak annyi 
szövetségest adtál amennyit kikönyörögtem tőled, most pedig, amikor 
ellenséges országban vagyunk, nemcsak azt hívod vissza, aki menni akar, 
hanem mindet. Akkor azt hittem, hálával tartozom mindannyiótoknak, 
most viszont arra kényszerítesz, hogy megfeledkezzem a köteles háláról, 
és minden hálámat azoknak próbáljam leróni, akik velem jöttek. De azért 


én nem tudok olyan lenni, mint te. Most is, mikor seregért küldök 
Perzsiába,  megüzenem, hogy a hozzám érkező csapattest, ha 
visszaérkezésünk előtt szükséged van rá, a te rendelkezésedre álljon, és 
csak te szabd meg, mi legyen a feladata. Fiatalabb vagyok nálad, de azért 
fogadj el tőlem egy jó tanácsot: ne vedd el, amit adtál, mert hála helyett 
ellenségesség lesz a jutalmad; ha meg azt akarod, hogy valaki 
mihamarabb ott legyen nálad, ne fenyegetés kíséretében hívd, továbbá ne 
hangoztasd szemrehányóan, hogy egyedül vagy, mert még arra készteted 
az embereket, hogy ne törődjenek veled. Mi igyekszünk mihamarabb ott 
lenni, ha elvégeztük azt, amiről úgy véljük, hogy neked is, nekünk is közös 
érdekünk. Minden jót. 

- Ezt a levelet add át neki, s ha kérdez, az írással egybehangzóan 
nyilatkozz. A perzsákra vonatkozóan pedig most élőszóval is azt az 
utasítást adom neked, amit írtam. 

E szavak kíséretében átadta a követnek a levelet, és útjára bocsátotta. 

- Nagyon siess - szólt még utána. - Látod, mennyire fontos, hogy hamar 
célhoz érj! 

Ekkor észrevette, hogy a médek, a hürkániaiak és Tigranész emberei 
már mind fegyverben állnak; fegyvert ragadtak a perzsák is, a 
környékbeliek közül pedig néhányan már hozták lovukat és fegyvereiket. 
A lándzsákat oda dobatta, ahová korábban; amelyekre nem volt szükség, 
emberei elégették. Megparancsolta továbbá, hogy akik a lovakat hozták, 
további utasításig maradjanak ott, és őrizzék az állatokat. Ezután 
összehívatta a méd lovasok és a hürkániaiak parancsnokait, és így szólt 
hozzájuk: 

- . Kedves barátaim és szövetségeseim, ne csodálkozzatok, hogy 
annyiszor hívlak össze benneteket. Hiszen jelenlegi körülményeink 
újszerűek, és éppen ezért sok minden nincs még rendben. Ami pedig 
nincs rendben, az szükségszerűen mindaddig bajt okoz, míg a helyére 
nem kerül. így most is sok zsákmányolt kincsünk van, hozzá emberek is, 
akik gondozzák, de mi nem tudjuk, mi tartozik ezekből hozzánk, és ők 
sem tudják, ki melyikünket mondja urának; így aztán látható módon nem 
sokan végzik el azt, amit kell, mert egyikük sem tudja, kinek mi a 
kötelessége. És hogy ez ne legyen így, osztozzatok. Aki elegendő étellel, 
itallal, szolgával, fekhellyel és ruhával felszerelt sátorhoz jut, amelyben 
minden megvan, ami kellemessé és lakályossá teheti a katona sátrát, 
annak nincs más tennivalója, mint hogy tudomásul vegye: ha mindazt 
megkapta, úgy kell róla gondoskodnia, mint a sajátjáról. Akinek viszont 
olyan sátor jut, amelyből valami hiányzik, annak számára gondoskodjatok 
a hiány pótlásáról. Tudom, hogy lesz sok felesleges holmi is, hiszen az 
ellenségnek mindenből többje volt, mint amennyi a mi létszámunkhoz 
szükséges. Eljöttek hozzám az asszír király és más uralkodók 
kincstárnokai, akik elmondták, hogy vert pénz van náluk; ezzel nyilván a 
hozzájuk befolyt adókra céloztak. Akárhol kaptok szállást, hirdessétek ki, 
hogy a pénzt mind szolgáltassák be nektek, és helyezzetek kilátásba 
büntetést azok számára, akik nem teljesítik a parancsot. Ti meg osszátok 
szét, a lovasnak kétszer annyit adjatok, mint a gyalogosnak, hogy legyen 
mivel vásárolnotok, ha valamire még szükségetek lenne. Hirdessétek ki 
továbbá, hogy a táborban folyó kereskedelmet ne zavarja senki. A 
kereskedők adják el portékájukat, ha pedig túladtak rajta, hozzanak újat, 


hogy jól el legyünk látva. 

A fentieket nyomban ki is hirdették. A médek és hürkániaiak így 
szóltak: 

- De hát hogy osszuk szét mindezt nélküled és a tieid nélkül? 

Kürosz ekképp válaszolt: 

- " Azt gondoljátok, férfiak, hogy minden elintéznivalónál ott kell 
lennünk mindnyájunknak? Hiszen akkor sem én nem tudok szükség 
esetén helyettetek cselekedni, sem ti mihelyettünk. Hiszen így több 
bajunk és kevesebb elintézett dolgunk lenne! Nézzétek csak: mi gondosan 
megőriztük nektek ezeket a holmikat, és ti megbíztatok becsületünkben: 
most végezzétek ti az osztást, és mi bízunk meg bennetek, hogy 
becsülettel jártatok el. 

Mi azonban még valami jót szeretnénk véghezvinni mindnyájunk 
hasznára. Most látjátok csak igazán, máris mennyi lovunk van, és a 
számuk még növekedni fog. Ha nem hátaslónak használjuk őket, 
hasznukat nem látnánk, ápolásukkal meg csak bajunk lenne, ám ha 
lovasokat ültetünk rájuk, egyrészt nyűgtől szabadulunk meg, másrészt 
erőnket növeljük. Ha vannak mások, akiknek ezeket odaadhatjátok, 
olyanok, akik mellett szükség esetén szívesebben vállalnátok a veszélyt, 
mint mimellettünk, ám adjátok nekik, de ha mi vagyunk azok, akiket 
örömmel tudtok magatok mellett, adjátok nekünk a lovakat. Most is, 
amikor nélkülünk vágtattatok a veszélybe, bizony féltünk, hátha valami 
bajotok esik, meg szégyelltük is magunkat nagyon, hogy nem vagyunk 
veletek. Ha megkapjuk a lovakat, mindenhová követünk titeket. Ha úgy 
látjuk, hogy lóháton hamarabb segítőtársaitok leszünk a harcban, akkor 
sem leszünk lelkesedés híján, de ha a helyzet megkívánja, készségesen 
leszállunk a lóról, és tüstént gyalogszerrel támogatunk benneteket. Arról 
meg majd gondoskodunk, kikre bízzuk ilyenkor a lovakat. 

Így beszélt Kürosz. Azok meg így feleltek: 

- , Nincsenek nekünk, Kürosz, embereink, akiket ezekre a lovakra 
ültethetnénk. De még ha volnának, akkor is a te kívánságodat helyeznénk 
minden másnak elébe. Vedd hát a lovakat, és tégy legjobb belátásod 
szerint. 

- Akkor hát átveszem őket - mondta Kürosz. - Ha minden jól megy, mi 
lovasok leszünk, ti pedig osszátok szét a közös vagyont. Először vegyétek 
ki belőle az istenek számára, amit a mágusok helyesnek tartanak, utána 
Küaxarésznak is válasszátok ki azt, aminek szerintetek a legjobban 
örülne. 

- Akkor asszonyokat kellene kiválasztanunk - mondták ők nevetve. 

- Válasszatok hát asszonyokat - felelte Kürosz -, meg mást is, amit 
jónak gondoltok. Ha ez is megvan, hürkániaiak, lehetőleg elégítsétek ki 
ezeket az önkéntes kísérőimet is. Ti pedig, médek, úgy tiszteljétek őket, 
mint a mi első szövetségeseinket, hadd tudják meg, hogy jól döntöttek, 
amikor mellénk szegődtek. Adjatok részt mindenből Küaxarész követének 
és embereinek is, és szólítsátok fel, maradjon még - jelezzétek, hogy ez az 
én tetszésemmel is találkozna -, mert úgy még pontosabb értesülések 
birtokában jelenthetné Küaxarésznak a valóságot. Perzsáimnak pedig 
elég lesz, ami feleslegül marad, ha ti már megfelelőén fel vagyok 
szerelve. Mert nem nevelkedtünk mi fényűzésben, hanem csak amúgy 
falusiasán, és alighanem kinevetnétek bennünket, ha pompát aggatnánk 


magunkra, mint ahogy előre látom, nagyokat kacagtok majd akkor is, 
amikor lovon ülünk, és - gondolom - földre pottyanunk. 

Ezután a médek és a hürkániaiak távoztak, hogy nekilássanak az 
osztozkodásnak, és közben nagyot nevettek a lovasságon. Kürosz meg 
hívatta a szágzadosokat, és megparancsolta nekik, vegyék át a lovakat, a 
szerszámokat és a lovászokat, számolják meg, majd sorshúzással adják át 
a századoknak, mindegyiknek ugyanannyit. Továbbá kihirdette: ha van 
olyan szolgaember az asszír, szír vagy arab hadseregben, akit Médiából, 
Perzsiából,  Baktriából,  Káriából,  Kilikiából, Görögországból vagy 
máshonnan hurcoltak el, jelentkezzék. A hírnököt hallva, sokan 
jelentkeztek nagy boldogan. Kürosz kiválasztotta a legjobb külsejűeket, 
közölte velük, hogy szabadok, és a rájuk bízott fegyvereket kell majd 
hordozniuk. Ellátásukról ő fog gondoskodni. 

Nyomban odavezette őket a századosokhoz, és megmutatva őket, 
megparancsolta, hogy adják át nekik a könnyű pajzsokat és a puszta 
kardokat, hogy ezeket majd ők vigyék a lovasok után; élelmezni pedig úgy 
élelmezzék őket, mint az ő perzsáit; ők maguk meg páncélban és 
kezükben lándzsákkal mindig lovon haladjanak. Ebben maga Kürosz járt 
elöl jó példával. Elrendelte továbbá, hogy a gyalogosan menetelő 
nemesek élére minden parancsnok állítson helyettest az előkelők közül. 

Amíg ők ezekkel foglalatoskodtak, odaérkezett egy idős asszír férfiú, 
Gobrüasz. Lóháton ült, lovas kíséret követte, s mindnyájan a 
lovasfegyverzetet viselték. 

- Ide a lándzsákat - parancsolták azok, akik a fegyverek átvételével 
voltak megbízva -, hogy tűzre vethessük, akár a többit. 

Gobrüasz azonban előbb Küroszt szerette volna látni. A szolgák erre a 
többi lovast otthagyták, Gobrüaszt pedig Kürosz elé vezették. Küroszt 
megpillantva a jövevény így szólt: 

- Asszír származású vagyok, uram, van erős erődítményem, és nagy 
területen uralkodom, van vagy ezerfőnyi lovasságom, amit az asszír 
királynak állítottam volt ki, akihez bensőséges barátság fűzött. Minthogy 
ez a derék férfiú veletek harcolva elesett, és a hatalom fiára, az én gyűlölt 
ellenségemre szállt, eljöttem hozzád, hogy könyörögve lábad elé vessem 
magam, hogy szolgád és szövetségesed legyek, és hogy megkérjelek, 
bosszulj meg engem. Hálából fiammá fogadlak annak rendje-módja 
szerint, mert nincs férfi utódom. Az én egyetlen, szép és derék fiamat, 
uram, aki annyira szeretett, tisztelt és oly boldoggá tett engem, ahogy egy 
tisztelettudó fiú csak boldoggá teheti atyját, ez a mostani király 
meggyilkolta... Hívatta volt őt a régi király, a mostaninak az apja, mert 
lányát az én gyermekemhez akarta adni feleségül, én meg elküldtem őt, 
nagy büszkén, hogy ezentúl a király lányának férjét tisztelhetem az én 
fiamban. A mostani király vadászatra hívta, és megengedte, hogy ő is 
teljes erejéből űzze a vadat, mert magát sokkal jobb lovasnak tartotta. 
Fiam úgy érezte, mintha barátjával vadászgatna. Egyszerre csak feltűnt 
egy medve. Mindketten üldözőbe vették. Ez a mostani király elhajította 
dárdáját, de eltévesztette a célt - bár sohase történt volna -, aztán dobott 
az én gyermekem is, bár ne tette volna, és leterítette a medvét. A királyfit 


bosszantotta a dolog, de akkor még palástolta irigységét, csakhogy az 
eset megismétlődött. Feltűnt egy oroszlán, és ő újra célt tévesztett, ami 
nem csoda, mással is megesik, az én gyermekem azonban újra talált. 
Leterítette az oroszlánt, és így szólt: , Kétszer dobtam egymás után, és 
mindkétszer leterítettem a vadat, nem?" Akkor az az istentelen már nem 
tudta tovább mérsékelni irigységét, kikapta egyik kísérője kezéből a 
lándzsát, és mellbe szúrta az én egyetlen, szeretett gyermekemet, és 
elragadta életét. És én, szerencsétlen, vőlegény helyett holttestet 
vihettem haza, és aggastyán létemre én temettem el az én nagyszerű, 
szeretett fiamat, aki alig lépett még a férfikorba. Gyilkosa pedig, mintha 
ellenséget ölt volna, még csak megbánást sem mutatott, és arra sem 
méltatta a halottat, hogy gonosztettéért halotti ajándékkal kárpótolja. De 
az apja velem szomorkodott, és jobban kimutatta, hogy együtt érez 
fájdalmammal. Ha ő életben marad, nem is jöttem volna én hozzád; neki 
nem akartam volna ártani, mert sok baráti szívességet tett nekem, meg 
én is neki. De hát, hogy a hatalom fiam gyilkosára szállt, őiránta soha 
nem tudnék jó szívvel lenni, s jól tudom, ő sem tartana engem soha 
barátjának. Tudja ő, mit érzek iránta, és miképpen tengődöm most - én, 
aki ezelőtt oly boldogan éltem - magányosan, gyászos öregségben. Ha 
pártomat fognád, és még  remélhetném, hogy  segítségeddel 
megbosszulhatom az én szeretett fiamat, tudom, újraélednék, nem 
szégyenkeznék, és haldokolva sem búcsúznék szomorúan. 

Így beszélt. Kürosz meg így válaszolt: 

- Ha bebizonyosodik, hogy úgy is érzel, mint ahogy beszélsz, Gobrüasz, 
pártfogód leszek, és megígérem, hogy az istenek segítségével bosszút 
állok a fiadért. De mondd csak, ha ezt megtesszük neked, és meghagyjuk 
erődítményeidet, földjeidet, fegyvereidet és korábbi hatalmadat, mit adsz 
nekünk mindezért cserébe? Az meg így felelt: 

-  Erődítményem otthonod lesz, amikor jössz, a földjeim után az adót, 
amit eddig neki adtam, ezentúl neked fizetem, és bárhová vonulsz hadba, 
területem népével veled megyek. Van nekem egy szeretetre méltó lányom 
is, házasságra érett szűz; eddig abban a hitben neveltem, hogy a mostani 
király felesége lesz, most azonban maga a lány könyörgött sűrű 
könnyhullatásoknak közepette, ne adjam bátyja gyilkosához, és így 
vélekedem én is. Most neked adom, rendelkezz vele az én irántad 
tanúsított viselkedésemnek megfelelően. 

Kürosz Így felelt: 

- . Ha mindez igaz, jobbomat jobbodba teszem. Az istenek legyenek 
tanúink. 

Miután ez is megtörtént, elbocsátotta Gobrüaszt, fegyvereit sem vette 
el, és megkérdezte, mennyi ideig tart a váráig vezető út, mert meg fogja 
látogatni. 

- Ha korán reggel indulsz - válaszolta Gobrüasz -, holnapután már 
nálunk töltheted az éjszakát. 

Ezzel ott hagyva egy kalauzt, távozott. Ekkor megjelentek a médek. A 
mágusok utasítása szerint kiválasztották az istenek járandóságát, és 
átadták a mágusoknak, Kürosznak kijelölték a legszebb sátrat és a szuszai 
nőt, aki - mint mondják - Ázsia legszebb asszonya volt, és hozzá a két 
legkiválóbb dalnoknőt; másodsorban Küaxarész ajándékait tették külön, 
majd saját felszerelésüket egészítették ki a szükséges holmikkal, hogy 


katonáskodás közben semmiben ne szenvedjenek hiányt; hiszen volt 
minden bőviben. A hürkániaiak is elvették, amire szükségük volt, és 
egyenlő részt adtak Küaxarész követének is. A felesleges sátrakat 
átengedték Kürosznak, hogy adja a perzsáknak. A pénzt csak akkor 
osztják ki, mondták, ha az egész összegyűlt. Így is történt. 


V. KÖNYV 


1. 


Míg ezek imigyen cselekedtek és beszéltek, Kürosz megparancsolta, 
hogy Küaxarész részét bizalmasai vegyék át és őrizzék meg. 

- Szívesen fogadom azt is, amit nekem adtatok - mondta -, és akinek 
szüksége van rá, bármikor élhet vele. 

Megszólalt ekkor egy zeneszerető méd: 

- , Tegnap este élvezettel hallgattam a dalnoknőket, akiket a 
zsákmányból kaptál. Ha egyiküket nekem adnád, azt hiszem, szívesebben 
katonáskodnék, mint maradnék otthon. 

Kürosz Így felelt: 

- Neked adom, sőt úgy vélem: én több köszönettel tartozom neked 
kérésedért, mint te nekem azért, hogy megkapod őt; mert annyira a 
kedvedben akarok járni. 

A méd tehát megkapta, amit kért. 

Kürosz pedig hívatta a méd Araszpaszt, gyermekkori barátját, akinek 
még levetett méd ruháját is odaadta, amikor Asztüagésztól hazament 
Perzsiába. Öt bízta meg azzal, hogy őrizze meg számára az asszonyt és a 
sátrat. Ez az asszony a szuszai Abradatasz hitvese volt. Amikor az asszír 
tábort elfoglalta, a férj történetesen Baktria királyánál volt követségben. 
Az asszír uralkodó küldte oda, hogy szövetséget kössön vendégbarátjával, 
a baktriai királlyal. Abradatasz feleségét kellett Araszpasznak addig 
őriznie, amíg Kürosz át nem veszi. 

- . Láttad már, Kürosz, az asszonyt, akit őriznem kell? - kérdezte 
Araszpasz a parancs hallatára. 

- Nem én! - felelte Kürosz. 150 

- , De én láttam - mondta az -, amikor kiválasztottam számodra. 
Sátrába belépve, először nem ismertük fel. A földön ült, körülötte 
szolgálólányai, ruházata, mint a rabnőké. Szerettük volna megtudni, 
melyik az úrnő, ezért sorban végignéztük őket, s ekkor azonnal 
kiviláglott, mekkora a különbség közte és a többiek között, bár fejét 
beburkolta, és szemét lesütötte. Amikor szóltunk, hogy álljon fel, vele 
együtt mindnyájan felálltak. Jóllehet közönséges öltözékben állt ott, mégis 
kitűnt magas termetével, szépségével és nemes magatartásával. Könnyeit 
sem rejthette el, amelyek ruháján leperegtek egészen a lábáig. Ekkor 
megszólalt köztünk a legidősebb: , Bátorság, asszony! Hallottuk, hogy 
férjed is szép és derék ember, de tudd meg, hogy az a férfiú, akinek mi 
szánunk, cseppet sem alábbvaló nála, sem külső, sem okosság, sem pedig 
hatalom tekintetében; mi legalábbis azt hisszük, hogy ha valaki, hát az a 
Kürosz, akinek kiválasztottunk, valóban méltó a csodálatra." Ezt hallván 
megszaggatta ruháit, felzokogott, és vele sírtak a rabnők. Ekkor kivillant 
előttünk arca, sőt nyaka és karja is. Mondhatom neked, Kürosz, hogy az 


én véleményem szerint - de így látták a többiek is - soha nem született 
még halandó szülőktől, és nem élt ilyen asszony egész Ázsiában. 
Okvetlenül nézd meg. 

- Ha valóban olyan, amilyennek mondod - felelte Kürosz -, akkor még 
kevésbé nézem meg. 

- Miért? - kérdezte az ifjú. 

- Mert attól tartok, hogy ha most, amikor nincs valami sok időm, 
rábeszélésednek engedve bemegyek hozzá, ő maga még könnyebben 
rábír majd arra, hogy újra elmenjek hozzá, és akkor könnyen 
megtörténhet, hogy csak ott ülnék és nézném, kötelességeimet meg 
elmulasztanám. 

Az ifjú felkacagott, és így szólt: 

- Azt hiszed, Kürosz, az emberi szépség képes akarata ellenére arra 
kényszeríteni bennünket, hogy érdekeink ellen cselekedjünk? Ha 
természetétől fogva ilyen volna, akkor persze mindenkit kivétel nélkül 
kényszerítene. Nézd a tüzet: kivétel nélkül eléget mindent, mert ilyen a 
természete. De a szép dolgok közül az egyiket szereti az ember, a másikat 
nem; és van, aki ezt szereti, és van, aki azt. Mert ez szabad elhatározás 
dolga, és mindenki azt szereti, amit akar. A fivér például nem szerelmes a 
nővérébe, de másvalaki igen, az apa sem szerelmes leányába, de más 
igen. Rettegés és törvény gátat vetnek a szerelemnek. Ám ha törvénybe 
iktatnák, hogy nem szabad éhezni, de enni sem, hogy nem szabad 
szomjazni, de inni sem, sem télen fázni és nyáron izzadni - az embereket 
akkor sem lehetne e tekintetben engedelmességre bírni, mert 
természettől fogva mindezeknek alá vannak vetve. A szerelem ezzel 
szemben szabad elhatározás dolga, mindenki azt szereti, aki ízlése szerint 
való, akárcsak a ruhában és a lábbeliben. 

- De ha a szerelem valóban az elhatározástól függ - kérdezte Kürosz -, 
akkor miért nem lehet azt is egyszerűen elhatározni, hogy abbahagyjuk? 
Láttam én már olyan embereket, akik zokogtak szerelmi bánatukban, és 
rabszolgái voltak a szeretett lénynek, pedig azelőtt nagyon rossznak 
tartották a szolgaságot. Feláldoztak sok olyan dolgot, amit jobb lett volna 
megtartaniuk, és imádkoztak, hogy szabadulnának már meg szerelmük 
tárgyától, akárcsak valami betegségtől, mégsem tudtak szabadulni, mert 
vasnál erősebb kényszer tartotta őket lebilincselve. Legalábbis sokszor 
vakon szolgálják a szeretett lényt, és menekülni sem próbálnak ennyi 
szenvedés elől, inkább arra vigyáznak, hogy szerelmük el ne szökjön. 

Az ifjú így felelt: 

- Előfordul bizony ilyesmi, mert vannak ilyen nyomorultak. Gondolom, 
szerencsétlenségükben ezért is áhítoztak szüntelenül a halál után; de 
annak ellenére, hogy ezer módon megválhatnának az élettől, mégsem 
válnak meg tőle. Ezek kísérleteznek lopással is, és nem tartják 
tiszteletben mások tulajdonát; amikor aztán rabolnak vagy lopnak, ugye, 
te vagy az első, aki, lévén, hogy a lopás nem szükségszerű, vádat emelsz a 
tolvaj és rabló ellen, nem bocsátasz meg neki, hanem megbünteted. így a 
szépség sem kényszeríti rá az embereket, hogy szeressék a tilos dolgokat, 
és hogy vágyódjanak utánuk; csak a hitvány emberkék nem tudnak 
vágyaiknak ellenállni, de a szerelemre hárítják a felelősséget. A derék és 
kiváló ember is kívánja a pénzt, a jó lovat és a szép asszonyokat, de 
egyszersmind távol is tudja tartani magát tőlük, ezért sohasem él velük 


helytelenül. Én is láttam a szuszai asszonyt, nagyon szépnek is találtam, 
mégis itt vagyok nálad, lovon ülök, és végzem kötelességemet. 

- Isten tudja - felelte Kürosz -, talán nem töltöttél nála annyi időt, hogy 
hatalmába keríthessen a szerelem. Néha a tűz sem égeti meg azonnal azt, 
aki hozzáér, és a fa sem lobban lángra rögtön, de azért én nem nyúlnék 
tűzhöz önszántamból, és az emberi szépséget sem nézném hosszan. 
Neked sem tanácsolom, Araszpasz, hogy sokáig szemléld a szépséget, 
mert a tűz csak azt perzseli meg, aki hozzáér, de a szépség már messziről 
észrevétlenül lángra lobbant, és meggyújtja a szerelem tüzét. 

- Légy nyugodt, Küroszom - mondta az ifjú -, ha soha le nem veszem 
róla a tekintetem, akkor sem gyengülök el annyira, hogy olyasmit tegyek, 
amit nem kellene. 

- Jól van akkor - felelte Kürosz -, őrizd hát, és gondoskodj róla, ahogy 
parancsoltam, egyszer talán még sok hasznát vesszük ennek az 
asszonynak. 

Ezek után elváltak egymástól. Az ifjú pedig, aki nemcsak az asszony 
szépségét látta, hanem megérezte erkölcsi nagyságát is, szolgálta őt, azt 
hívén, hogy ezzel kedvében jár, és valóban észrevette, hogy ő sem 
hálátlan: a szolgák, úrnőjük parancsára, ellátták mindennel, ha pedig 
beteg volt, gondoskodott róla, hogy semmiben ne szenvedjen hiányt. 
Csoda-e, ha a fiatalember mindezek után szerelemre lobban az asszony 
iránt? 

Így alakult hát Araszpasz sorsa. Kürosz közben szerette volna, ha a 
médek és többi szövetségesei önszántukból maradnak mellette, ezért 
összehívatta a parancsnokokat. Amikor együtt voltak, így beszélt 
hozzájuk: 

- Méd férfiak és ti, többiek! Tudom biztosan, hogy nem pénz vágyból 
jöttetek velem, és azt sem gondoltátok, hogy ezzel Küaxarésznak tesztek 
szolgálatot; nekem kívántatok szívességet tenni, és azért akartátok 
megosztani velem az éjszakai menetelést és a veszélyt, mert tiszteltetek. 
Igazságtalanság volna, ha mindezért nem volnék nektek hálás, de hálámat 
leróni, úgy vélem, még nincs megfelelő hatalmam. Ezt nem is szégyellem 
kimondani. De egyre csak azt hajtogatni: ,ha mellettem maradtok, 
meghálálom", tudjátok meg, szégyelleném. Hiszen jól tudom, úgy tűnnék, 
mintha csak azért mondanám, hogy szívesebben maradjatok velem. 
Ehelyett így szólok: Ha most Küaxarész parancsának engedve elmentek, 
akkor is úgy próbálok majd veletek szemben eljárni, ha a szerencse rám 
mosolyog, hogy ti is dicsérhessetek engem. Én magam ugyanis nem 
megyek el; megtartom, amit a hürkániaiaknak esküvel ígértem, és amire 
kezemet adtam: soha nem árulom el őket, és gondom lesz arra is, hogy 
Gobrüasz, aki csak az imént ajánlotta fel nekünk erődítményét, 
földterületét és haderejét, meg ne bánja a hozzám tett utat. És ami a fő: 
az istenek olyan nyilvánvalóan elhalmoznak minket szerencsével, hogy 
szinte félnék, nem vétkezem-e ellenük, és szégyelleném, ha ezt a 
szerencsét cserbenhagynám, és meggondolatlanul távoznék. Én tehát így 
fogok cselekedni. Ti cselekedjetek csak legjobb belátástok szerint, aztán 
mondjátok meg, mit határoztatok. 

Így beszélt Kürosz. Először az szólalt meg, aki egykor Kürosz 
rokonának vallotta magát. 

- . Ami engem illet, királyom... mert úgy tűnik nekem, királynak 


teremtett téged a természet, mint ahogy uralkodónak születik a méhek 
királynője is a kasban, hiszen maguktól engedelmeskednek neki, egyik 
sem tágít mellőle, ha meg távozik, egyik sem marad el mögötte, annyira 
kívánják, hogy uralkodjon felettük. Azt hiszem, teirántad is 
hasonlóképpen éreznek az emberek. Hiszen amikor hazatértél Perzsiába, 
egyetlen méd sem tágított mellőled, sem fiatal, sem öreg, és addig 
kísértünk mindnyájan, míg Asztüagész vissza nem parancsolt minket. 
Aztán amikor Perzsiából siettél segítségünkre, megint csak azt láttuk, 
hogy legtöbb barátod készségesen veled tartott. Amikor pedig ide 
kívántál hadjáratot vezetni, önként követtek a médek. Most már valahogy 
úgy vagyunk, hogy veled még ellenséges földön sem félünk, de nélküled 
rettegés a hazatérés is. Hogy a többiek mit tesznek, azt mondják meg ők, 
de én és embereim, Kürosz, melletted maradunk; nem félünk látásodtól, 
és nem menekülünk jótéteményeid elől. 

Utána Tigranész szólalt meg: 

- Ne csodálkozz, Kürosz, ha én hallgatok. Nem a szavak embere 
vagyok, hanem a tetteké. Végrehajtom, amit parancsolsz. 

A hürkániai király kijelentette: 

- . Ha most elmennétek, médek, azt mondanám, hogy ez valamelyik 
isten ármánykodása, aki nem akarja, hogy nagyon nagy boldogságban 
legyen részetek. Mert értelmes ember ugyan hátat fordítana-e a 
menekülő ellenségnek, elutasítaná-e az átnyújtott fegyvereket, és 
tiltakozna-e, ha valaki önmagát és kincsét felajánlja? Különösen ilyen 
vezér mellett, aki, esküdni merek az összes istenekre, jobban örül, ha jót 
tehet velünk, mint ha saját vagyonát növelheti. 

Erre aztán kórusban kiabáltak a médek: 

- Te hoztál ide minket, Kürosz, veled együtt akarunk visszatérni majd, 
ha úgy látod, hogy elérkezett az ideje. 

Hallva ezt, Kürosz így fohászkodott: 

- . Magasságos isten, kérlek, add meg nekem, hogy megbecsülésüket 
méltóképpen meghálálhassam. 

Ezek után megparancsolta a médeknek, hogy állítsanak őrséget, aztán 
gondoskodjanak magukról; a perzsák osszák el maguk között a sátrakat, a 
lovasoknak adják a lovasokhoz, a gyalogosoknak pedig a gyalogosokhoz 
illőket. Úgy intézzék a dolgokat, hogy a sátorfelügyelők készítsenek el 
mindent, majd megfelelően ellátva a lovakat is vigyék oda az egyes perzsa 
századokhoz, úgyhogy a perzsáknak csak a hadi felkészülésre legyen 
gondjuk. Ezzel telt a nap. 


2. 


Másnap hajnalban elindultak Gobrüaszhoz. Kürosz és az újdonsült 
perzsa lovasok, mintegy kétezren, lovon mentek, közvetlen mögöttük 
ugyanannyi szolga a lovasok pajzsával és szablyáival; a sereg további 
része zárt rendben haladt utánuk. Kürosz minden lovasnak meghagyta, 
hogy figyelmeztessék új szolgáikat: aki a hátvédek mögé vagy az arcvonal 
elé kerül, vagy oldalt kilép a zárt rendből, az büntetést kap. 

Másnap alkonyattájban Gobrüasz földjére értek. Látták, hogy az erőd 
rendkívül szilárd, és a falak úgy vannak megépítve, hogy a legerősebb 
ostromnak is ellenállhassanak. Azt is látták, hogy sok ökröt és tenger 


juhot tereltek össze az erőd alatt. Gobrüasz követeket küldött Küroszhoz, 
hogy lovagoljon körül, nézze meg, hol lehet a legkönnyebben bejutni, 
néhány bizalmas embere pedig vegye szemügyre a vár belsejét, és tegyen 
neki jelentést. Kürosz maga is meg akart győződni, vajon hazudott-e 
Gobrüasz, azaz hogy bevehető-e az erőd, ezért körüllovagolta, és látta, 
hogy egyetlen ponton sem lehet behatolni. A Gobrüasznál járt küldöttek 
jelentették Kürosznak, hogy annyi tartalék van odabent felhalmozva, hogy 
szerintük a várbeliek egy emberöltő alatt sem fogyasztják el. Míg Kürosz 
azon tűnődött, hogy mire vélje mindezt, kijött hozzá Gobrüasz egész 
háznépével; egyesek bort, árpát, lisztet hoztak, mások ökröt, kecskét, 
juhot, disznót hajtottak maguk előtt. Volt ott még más élelmiszer is bőven, 
elég ahhoz, hogy Kürosz egész hadserege jóllakjon. Szét is osztották, 
akiknek ez volt a tisztük, majd vacsorát készítettek. 

Gobrüasz, miután összes embere kint volt, felszólította Küroszt, tegyen 
meg minden szükséges óvintézkedést, és látogasson be a várba. Kürosz 
felderítőket küldött előre, utánuk egy csapat katonát, majd maga is 
bevonult. Odabent szélesre nyittatta a kapukat, behívatta barátait és 
serege tisztjeit. Mikor ezek is beértek, Gobrüasz aranycsészéket, - 
kancsókat, -serlegeket, különféle dísztárgyakat, tenger sok aranypénzt és 
sok-sok egyéb gyönyörű holmit hozatott elő, végül bemutatta lányát - egy 
csodálatosan szép és magas teremtést, aki meghalt fivéréért gyászt viselt 
-, és Így szólt: 

- "Kürosz, neked adom ezeket, a kincseket, és rád bízom ezt a lányt, 
rendelkezz velük tetszésed szerint. Csupán egyre kérünk, én immár 
másodízben, ő most először: állj bosszút az én fiamért, az ő fivéréért. 

Kürosz erre így válaszolt: 

- Már akkor megígértem neked, hogy ha igazat beszélsz, erőm szerint 
megbosszullak; most meggyőződtem róla, hogy állanom kell a szavamat, 
és neki is megígérem, hogy kérését az istenek segítségével teljesítem. A 
kincseket pedig elfogadom, és ennek a leánynak adom, meg annak, aki őt 
feleségül veszi. Egy ajándékot azonban elviszek tőled, amit el nem 
cserélnék Babülón összes kincséért, bármilyen legyen is az, és a világ 
minden aranyáért sem mondanék le róla. 

Csodálkozott Gobrüasz, vajon mi lehet az, és azt hívén, hogy lányáról 
van szó, megkérdezte: 

- Melyik az az ajándék, Kürosz? Kürosz ekképp felelt: 

- Azt hiszem, Gobrüasz, sokan vannak, akik soha nem követnének el 
önszántukból istentelenséget vagy igazságtalanságot, és hazudni sem 
hazudnának, ha rajtuk állna, de minthogy nincs senki, aki vagyont, 
hatalmat, erős várat, vagy hőn szeretett gyermeket bízna rájuk, úgy 
halnak meg, hogy soha nem derül ki, milyenek is voltak tulajdonképpen. 
Te most erős várat, tengernyi kincset, fegyvereket és drága leányt adsz a 
kezembe, és így a te segítségeddel megmutathatom mindenkinek, 
mennyire távol áll tőlem, hogy vendégbarátaimmal istentelenül bánjak, 
hogy pénz kedvéért igazságtalanságot nem követek el, és szerződést sem 
szegek meg soha, ha rajtam áll. Vedd tudomásul, míg én igaz férfi vagyok, 
s míg az emberek igazságosságom hírét zengik, soha nem felejtem el ezt 
az ajándékot, és megpróbálom minden széppel és jóval meghálálni. Attól 
se félj, hogy nem kapsz leányod számára méltó férjet, sok derék barátom 
van, egyikük majd nőül veszi. Hogy csak annyi pénze lesz-e, amennyit te 


adsz neki, vagy több, nem tudom megmondani. De jól jegyezd meg: 
vannak köztünk olyanok, akik cseppet sem fognak téged jobban csodálni a 
pénz miatt, amit hozományként adsz. Velem versengve fohászkodnak az 
istenekhez, bárcsak megadatna nekik, hogy bebizonyíthassák, ők sem 
kevésbé hűek barátaikhoz, mint én, az ellenség elől sem hátrálnak meg 
soha, amíg élnek - hacsak valamelyik isten közbe nem szól -, és többre 
becsülik az erényt meg a jó hírnevet, mint Szíria, Asszíria minden 
aranyát, a te összes kincseddel együtt. Tudd meg, ilyen férfiak ülnek itt. 

- . Az istenekre - szólalt meg Gobrüasz nevetve -, mutasd meg, 
Küroszom, hol vannak, hogy egyet fiamul kérjek tőled. 

- Nem tőlem kell megtudnod - válaszolta Kürosz. - Ha velünk jössz, 
ujjal rájuk mutathatsz. 

Ezután kezet nyújtott Gobrüasznak, felállt, és elhagyta a várat. Vele 
mentek emberei is. Gobrúasz nagyon kérte, maradjanak ebédre, de 
Kürosz nem volt hajlandó. A táborban étkezett, és Gobrüaszt is meghívta. 

Letelepedve a szalmakötegből készült heverőre, megkérdezte tőle: 

- Felelj nekem, Gobrüasz, mit gondolsz, több takaród van-e neked, 
mint bármelyikünknek? 

- Jól tudom én - felelte az -, hogy takarótok és fekhelyetek is több van, 
mint nekem, és a házatok is jóval nagyobb, mint az enyém; mert 
hajlékotok a föld és az ég, ágyatok a földnek minden fekhelye, és 
takarótok nemcsak a juhok gyapja, hanem minden növény, ami a 
hegyeken és síkságokon nő. 

Látva a feltálalt ételek egyszerűségét, Gobrüasz először azt hitte, hogy 
ők jóval műveltebbek a perzsáknál. Hanem aztán észrevette, milyen 
mértékletesek az asztaltársai: valóban, nincs olyan iskolázott perzsa 
férfiú, aki annyira örülne ételnek-italnak, hogy szemén, kezén vagy eszén 
ne tudna uralkodni. Mindig tartózkodóak, mintha nem is ennének, és 
akárcsak a lovasok, akik nem vesztik el lelki nyugalmukat a lovon, és 
lovaglás közben is látják, hallják és mondják, ami kell, ők is meggondoltan 
és mértékletesen viselkednek étkezés alatt, mert úgy vélik, hogy csak a 
disznók, az állatok jönnek izgalomba ételtől vagy italtól. Megfigyelte azt 
is, hogy udvariasan társalognak, szellemesen élcelődnek egymással, és 
hogy tréfa közben sem dölyfösek, gorombák vagy sértőek. De legjobban 
az tetszett neki, hogy a veteránok korántsem gondolják, hogy nekik több 
étel jár, mint azoknak, akik csak ezután fognak részt vállalni a veszélyből, 
sőt úgy érzik, hogy csak akkor esik igazán jól a lakoma, ha jövendő 
harcostársaikat a lehető legjobban ellátják. 

Amikor Gobrüasz felállt, hogy hazainduljon, így szólt: 

- Cseppet sem csodálkozom, Küroszom, ha kevesebbet érünk, mint ti, 
jóllehet több serlegünk, ruhánk és aranyunk van, mint nektek. Mi arra 
törekedtünk, hogy minél több kincset szerezzünk, ti meg, azt hiszem, 
arra, hogy minél derekabb emberekké váljatok. 

Így beszélt. 

- Jól van, Gobrüasz - mondta Kürosz -, gyere ide holnap reggel jól 
felfegyverzett lovasságoddal, hogy lássuk seregedet, egyúttal vezess 
végig bennünket országodon, hadd tudjuk meg, mit tartsunk baráti és mit 
ellenséges földnek. 

E szavakkal elváltak, és mindegyikük ment a maga dolgára. Hajnalban 
Gobrüasz megjelent lovasokkal, és útnak indult a menet élén; Kürosz, 


mint igazi vezér, nemcsak a menetelésre figyelt, hanem már útközben azt 
latolgatta, hogyan lehetne az ellenséget gyengíteni, vagy a maga erőit 
növelni. Abban a meggyőződésben, hogy Gobrüasz és a hürkániai 
segítségére lehet, magához hívatta őket, és így szólt hozzájuk: 

- . Azt hiszem, kedves barátaim, nem tévedek, ha úgy vélem, hogy 
veletek, mint megbízható híveimmel, nyíltan beszélhetek erről a 
háborúról. Amennyire én látom, nektek még fontosabb, mint nekünk, 
hogy az asszír fölénk ne kerekedjen. Mert ha nem járunk szerencsével, 
nekem talán van más kiutam is, de nektek, előre látom, mindenetek 
idegen kézre kerül, ha ő győzedelmeskedik. Nekem ugyan ellenségem, de 
nem gyűlöl, csak éppen nem örül annak, ha mi erősek vagyunk, tehát 
hadakozik ellenünk. Titeket azonban gyűlöl, mivel kijátszottatok. 

Egybehangzóan azt válaszolták, hogy csak folytassa, fejtse ki a tervét, 
hiszen tudják ők ezt jól, és nekik aztán igazán létkérdés, miként alakul a 
jövő. 

- . Mondjátok - kezdte Kürosz -, csak ti harcoltok az asszírral, vagy 
tudomásotok szerint van más ellensége is? 

- Van bizony - felelte a hürkániai. - Legnagyobb ellenségei a kaduszok, 
ez a nagy és erős nép. A velünk szomszédos szakok szintén sok rosszat 
szenvedtek az asszírtól, őket is megpróbálta leigázni, mint minket. 

- . Úgy gondoljátok tehát - folytatta Kürosz -, hogy mindkét nép 
szívesen megtámadná az asszírt a mi oldalunkon? 

- Nagyon is szívesen - válaszolták -, ha egyesülhetnének velünk. 

- És mi áll ennek az egyesülésnek az útjában? - kérdezte Kürosz. 

- Éppen azok - felelték -, akik ellen most vonulunk, az asszírok. 

Kürosz erre megkérdezte: 

- , Ugye, Gobrüasz, ezt az ifjoncot, aki most hatalmon van, alaposan 
elmarasztalod dölyfös természetéért? 

- El bizony, mert nézetem szerint módfelett dölyfösen bánt velem. 

- Vajon csak veled viselkedett így, vagy másokkal is? 

- Bizony másokkal is - felelte Gobrüasz. - Nem is sorolom fel, mennyi 
aljasságot követett el a gyengébbekkel szemben. Egyszer például ivás 
közben nyakon ragadta egy nálam jóval tehetősebb ember fiát, aki, 
akárcsak az én fiam, barátja volt, és kiheréltette, mert - ahogy mondják - 
az ifjú ágyasa dicsérte gazdája szépségét, és boldognak mondta azt a nőt, 
aki egykor a hitvese lesz; most pedig azt mondja, azért tette, mert az ifjú 
el akarta csábítani az ágyasát. A fiatalember most mint herélt él, és atyja 
halála óta komoly hatalom van a kezében. 

- . Azt hiszed hát, ő is szívesen fogadna minket, ha szövetségest 
remélhetne bennünk? 

- Meg vagyok győződve róla - felelte Gobrüasz -, de nem könnyen 
találkozhatsz vele, Kürosz. 

- Miért nem? - kérdezte Kürosz. 

- Mert ha egyesülni akarnál vele, közvetlenül Babülón mellett kellene 
elhaladnunk. 

- És ez miért nehéz? 

- Hát hogyne lenne nehéz - válaszolta Gobrüasz. - Előre látom, hogy 
Babülónból oly hatalmas sereg fog rád rontani, amely sokszorosa a te 
mostani erőidnek. Egyébként figyelmeztetlek: az asszírok mostanában 
azért szolgáltatnak be kevesebb fegyvert és lovat, mert sereged 


csekélynek tűnt fel azok előtt, akik látták. És az ilyesminek nagyon 
gyorsan híre terjed. Azt hiszem, nem ártana, ha óvatosan haladnánk. 

Kürosz ekképp felelt Gobrüasz szavaira: 

- Igazad van, Gobrüasz, amikor arra intesz, hogy a lehető legnagyobb 
elővigyázatossággal haladjunk. Csakhogy bármennyire töröm a fejem, 
nem tudok biztonságosabb utat kitalálni, mint azt, amely egyenesen 
Babülónhoz vezet, jóllehet az az a hely, ahol az ellenség színe-java 
található. Azt mondod, sokan vannak, én pedig hozzáteszem, ha bátrak, 
akkor még veszélyesek is lesznek számunkra. Márpedig ha minket nem 
látnak, és azt gondolják, annyira félünk tőlük, hogy még mutatkozni sem 
merünk, hidd el nekem, levetik eddigi félelmüket, és bátorsággal telnek 
el, mégpedig annál nagyobbal, minél tovább nem látnak minket. Ám ha 
azonnal rájuk törünk, lesz közöttük jó néhány, aki még a kezünktől 
elesetteket siratja, vagy a tőlünk kapott sebeket kötözgeti; a mi seregünk 
merészségére, övéik menekülésére és vereségére pedig mindnyájan 
emlékeznek majd. És most hallgass ide, Gobrüasz, hadd figyelmeztesselek 
még valamire: a nagy tömeg elszántsága valóban legyőzhetetlen, feltéve, 
ha bíznak magukban; de ha rettegnek, annál nagyobb és tébolyultabb 
félelem tölti el őket, minél többen vannak. A sok buta beszéd szüli, és a 
sok halálra vált arc, csüggedt vagy eltorzult vonás növeli naggyá, így 
aztán éppen a tömeg nagysága miatt nem könnyű a félelmet szavakkal 
csitítani, vagy rohammal erőt önteni a katonákba, vagy visszavonulással 
megnyugtatni őket; sőt annál nagyobb veszélyben hiszik magukat, minél 
jobban bátorítják őket. Es hát ne feledjünk még valamit. Ha a háborúban 
ezentúl mindig azoknak az oldalán lenne a győzelem, akiknek a serege 
több harcost számlál, akkor joggal aggódhatnál miattunk, és akkor 
valóban veszélyben is volnánk; de mivel most ugyanúgy a harcolni 
tudáson múlik a győzelem, mint régen, bízzál csak bátran, nem fogsz 
csalódni, mert isten segítségével jóval több harcra kész embert találsz 
majd itt, mint ott, és hogy bizalmad még nagyobb legyen, gondold meg 
azt is: ez a mostani ellenséges sereg jóval gyengébb, mint legyőzetése 
előtt, és jóval bátortalanabb, mint amikor megfutamodott, mi viszont 
bátrabbak is vagyunk, mint korábban, mert győztünk, és 
magabiztosabbak is, mert a szerencse ránk mosolygott, meg aztán 
számbelileg is gyarapodtunk, mivel ti csatlakoztatok hozzánk. Most már 
ne becsüld le saját embereidet se, ha egyszer itt vannak a mi oldalunkon, 
mert tudd meg, Gobrüasz, a győzteseket még a szolgák is bátran követik. 
Es még egyet ne tévessz szem elől: az ellenség most is megláthat 
bennünket, de tudd meg, mindenképpen félelmetesebbek leszünk a 
számára így, hogy ellenük vonulunk, mint ha egy helyben rostokolnánk. 
És mivel én így tartom jónak, vezess minket Babülón felé. 


3. 


Így meneteltek, és negyednapra már el is érték Gobrüasz területének 
határát. Ahogy ellenséges földre értek, Kürosz megálljt parancsolt, a 
gyalogosokat csatarendbe állítva maga mellett tartotta, és a lovasok közül 
is annyit, amennyit elegendőnek talált; a többi lovast portyázni küldte, és 
megparancsolta: mindenkit mészároljanak le, aki fegyvert visel, a többit 
pedig - nemkülönben a barmokat - vezessék hozzá. Meghagyta, hogy a 


perzsák is tartsanak velük; sokan lepotyogtak ugyan a lóról, de a többiek 
nagy zsákmánnyal tértek vissza. Ahogy a zsákmány együtt volt, Kürosz 
összehívta a méd és hürkániai vezéreket, továbbá a perzsa előkelőket, és 
így szólt: 

- Kedves barátaim!  Gobrüasz gazdagon megajándékozott 
mindnyájunkat. Vajon nem cselekednénk-e helyesen, ha, miután az 
isteneknek odaadtuk, ami őket megilleti, és a katonákat is elláttuk a 
szükségessel, a fennmaradt részt Gobrüasznak adnánk, és ezzel rögtön 
megmutatnók neki, hogy mi még jótevőinket is igyekszünk legyőzni: 
igyekszünk őket felülmúlni jótéteményeinkkel? 

Mind helyeselték a hallottakat, és egyetértettek. Egyikük így szólt: 

- " Okvetlenül így tegyünk, Kürosz. Már úgyis attól tartok, hogy 
Gobrüasz koldus népségnek hisz minket, mivel nem vet fel bennünket a 
pénz, és nem iszunk aranyserlegből. Ha így cselekszünk, meglátja, hogy 
nem az aranytól lesz az ember előkelő. 

- Hát akkor - mondta Kürosz - adjátok oda a mágusoknak az istenekét, 
tegyetek félre annyit, amennyi a katonáknak elég, aztán hívjátok 
Gobrüaszt, és nyújtsátok át neki a többit. 

Azok különrakták a zsákmány megfelelő részét, a többit pedig odaadták 
Gobrüasznak. Ezután folytatták útjukat 164 

Babülón felé; csatarendben vonultak, mint harc idején. Mivel az 
asszírok nem támadtak, Kürosz megparancsolta Gobrüasznak, lovagoljon 
előre, és mondja meg az ellenségnek: ha a király hajlandó kivonulni és 
megvívni országáért, akkor vele harcol majd ő is, de ha nem védi meg 
országát, akkor, sajnos, ő is a győztesnek kénytelen engedelmeskedni. 
Gobrüasz el is lovagolt oda, ahonnan mindezt biztonságban elmondhatta. 
A király a következőket üzente neki: - , Urad szól hozzád - mondta. - 
Gobrüasz, nem azt bánom, hogy a fiadat megöltem, hanem azt, hogy 
téged is el nem pusztítottalak. Ha harcolni van kedvetek, gyertek vissza 
harmincadnapon, most nem érünk rá, még készülődünk." 

Gobrüasz Így felelt: 

- Soha ne szűnjön a félelmed! Mert annyi bizonyos, hogy amióta a 
félelem gyötör, tartasz tőlem. 

Gobrüasz beszámolt az asszír király üzenetéről. Kürosz erre 
visszarendelte seregét, és magához hívta Gobrüaszt: 

- Mondd csak, feltételezed, hogy az az ifjú, akit az asszír kiheréltetett, 
a mi oldalunkon lesz? Mintha ezt állítottad volna! 

- . Majdnem biztos vagyok benne. Sokat és őszintén beszéltünk erről 
egymásnak. 

- Ha így gondolod, menj el hozzá. Először is, vigyázz rá, hogy amit 
mond, köztetek maradjon, és ha meggyőződsz róla, hogy barátunk 
szeretne lenni, úgy intézd, hogy senki ne sejtse meg benne 
szövetségesünket; mert háborúban akkor lehetünk leginkább hasznára 
barátainknak, ha ellenségüknek látszunk, ellenségeinknek pedig úgy 
árthatunk a legjobban, ha barátaiknak tettetjük magunkat. 

- Tudom - mondta Gobrüasz -, Gadatasz sokat adna, ha árthatna a 
mostani asszír királynak, de hogy ezt meg is tehesse, és miképpen, azon 
nekünk is törnünk kell a fejünket. 

- , Mondd csak - folytatta Kürosz -, vajon a helyőrség parancsnoka 
beengedné-e a heréltet és a csapatát abba a határ menti erődbe, amely 


mint mondjátok, a hürkániaiak és a szakok ellen épült, hogy háború 
esetén megvédje ezt a területet? 

- Bizonyára - válaszolta Gobrüasz -, ha úgy érkezne, hogy, akár eddig, 
most se keltsen gyanút. 

- , Nem is keltene gyanút - mondta Kürosz -, ha én rátörnék az 
erődökre, mintha be akarnám venni őket, ő pedig teljes erejével 
védekezne, én elfoglalnám valamelyiket, ő viszont elfogná néhány 
emberünket vagy követünket, akit az asszírok közismert ellenségeihez 
küldenék, és az elfogottak azt vallanak, hogy seregért és hágcsókért 
mentek, mert meg akarjuk támadni az erődöt. így a herélt avval 
érvelhetne, hogy a hallottakat jó előre tudtul akarta adni, azért sietett az 
erődhöz. 

- Ilyen körülmények között nyilván beengedné a parancsnok - mondta 
Gobrüasz -, sőt még kérné is, hogy maradjon, amíg te el nem vonulsz. 

- És, ugye - kérdezte Kürosz -, ha már bejutott, kezünkre játszhatja az 
erődöt? 

- Valószínűleg - felelte a másik -, ha ő bent mindent előkészít, te meg 
kívülről támadsz nagy erővel. 

- Menj hát, és mondd el neki mindezt, próbáld megnyerni az ügynek, 
majd térj vissza. Ami pedig a biztosítékot illeti, csak annyit ígérj és 
mutass neki, amennyit te magad kaptál tőlünk. Ez lesz a legmeggyőzőbb. 

Gobrüasz ezzel elment. A herélt boldogan fogadta, mindenbe 
beleegyezett, aztán megállapodtak a teendőkben. Gobrüasz azt is 
elmondta, hogy a herélt kitűnőnek tartja a tervet. Kürosz másnap 
támadott, Gadatasz védekezett. Aztán Kürosz elfoglalta az erődöt, amely 
pontosan megfelelt Gadatasz leírásának. A Kürosz által előírt úton haladó 
követek közül Gadatasz egyeseket futni hagyott, hogy sereget és 
hágcsókat hozzanak, a többit pedig elkapta, és sokak jelenlétében színleg 
vallatóra fogta. Amint útjuk célját meghallotta, azonnal készülődni 
kezdett, és még az éjjel útnak indult, azzal az ürüggyel, hogy a hallottakat 
akarja hírül adni. Végül minden szavának hitelt adtak, és mint segítő 
vonult be az erődbe. Egy ideig buzgón együttműködött a parancsnokkal, 
de amint Kürosz megérkezett, elfoglalta az erődöt; felhasználva Kürosz 
elfogott követeinek segítségét is. Ezután bent helyreállította a rendet, 
majd kiment Kürosz elé, és szokás szerint földre vetve magát, így szólt: 

- Jól vagy, Kürosz? 

- , Nagyon - felelte Kürosz. - Te az istenek segítségével nemcsak 
kívánod, hogy jól legyek, hanem valósággal kényszerítesz rá. Tudd meg, 
rendkívül fontosnak tartom, hogy baráti kezekben hagyjam hátra ezt az 
erődöt itteni szövetségeseim számára. Téged, Gadatasz, az asszír király 
kétségkívül megfosztott a gyermeknemzés lehetőségétől, de azt a 
képességet, hogy barátokat szerezz magadnak, nem rabolta el tőled. 
Bennünk pedig olyan barátokat szereztél ezzel a tetteddel, akik, ha 
tehetik, mint segítőtársak igyekeznek majd melletted állni, mégpedig nem 
hitványabbul, mint ahogy a véredből származó gyermekek tennék. 

Eközben a hürkániai, aki csak az imént értesült a történtekről, 
odarohant Küroszhoz, és jobbját megragadva így szólt: 

- Barátaid üdve, Kürosz. Mennyi hálára késztetsz is az istenek iránt, 
hogy hozzád vezéreltek! 

- "Menj hát - mondta Kürosz -, és amiért oly szeretettel köszöntesz, 


vedd birtokodba az erődöt, rendezd be úgy, ahogy népednek és a többi 
szövetségesnek a legjobb, de leginkább ennek a Gadatasznak érdekeit 
tartsd szem előtt, aki elfoglalta és nekünk adta. 

- Es mit szólnál ahhoz - kérdezte a hürkániai -, ha bevárnánk a 
kaduszokat, a szakokat meg az én honfitársaimat, és felszólítanánk őket 
is, hogy együtt beszéljük meg mindnyájan, akiket illet, miképpen 
vehetnénk legjobban hasznát az erődnek? 

Kürosz beleegyezett. Az érdekeltek összegyűltek, és megállapodtak, 
hogy közösen fogják őrizni az erődöt mindazok, akiknek érdeke, hogy 
baráti kézben legyen, és hogy ezentúl háború esetén őket védje az 
asszírok ellen. 

A kaduszok, a szakok és a hürkániaiak most már sokkal lelkesebben és 
nagyobb létszámban vonultak hadba. Kürosz hadserege a továbbiakban 
kétezer kadusziai könnyűfegyverzetű katonával és négyezer lovassal, 
tízezer szák íjásszal és ezer lovas íjásszal szaporodott; a hürkániaiak is 
bőven küldtek még gyalogosokat, és lovasságukat is kétezer főre 
egészítették ki. Korábban ugyanis több lovast tartottak otthon, mivel a 
kaduszok és a szakok is az asszírok ellenségei voltak. 

Mialatt Kürosz az erőd ügyeivel foglalkozott, a környékbeli asszírok 
tömegesen szolgáltatták be a lovakat és a fegyvereket, mivel most már 
minden szomszédjuktól féltek. Egyszer csak megjelent Gadatasz, és 
tudtára adta Kürosznak, hogy követek érkeztek hozzá, akiknek az 
elbeszélése szerint az asszír király, értesülvén az erőd körül lezajlott 
eseményekről, nagyon megdühödött, és most arra készülődik, hogy 
betörjön a földjére. 

- Ha elengednél, Küroszom, szeretném megmenteni az erődöket, a 
többi kevésbé fontos. 

- Ha most elindulsz, mikorra érsz haza? - kérdezte Kürosz. 

- Holnapután már otthon vacsorázhatom - felelte az. 

- És gondolod, hogy az asszírt már ott találod? 

- Biztosra veszem, hiszen siet, mert tudja, hogy messze vagy. 

- Es én - kérdezősködött tovább Kürosz - hányadnapra érhetek oda a 
sereggel? 

- Nagyon nagy a sereged, uram - válaszolta erre Gadatasz -, így hat 
vagy hét napnál hamarabb nemigen érkezhetsz otthonomig. 

- Te minél hamarabb indulj el - szólt Kürosz -, én pedig, ahogy tudok, 
megyek utánad. 

Gadatasz elindult, Kürosz pedig összehívta a szövetségesek vezéreit. 
Most már sok derék és nagyszerű férfi jelent meg. Kürosz így szólt 
hozzájuk: 

- . Szövetségesek! Gadatasz olyan cselekedetet hajtott végre, amely 
mindnyájunk számára sokat jelent. Es tette ezt anélkül, hogy előzőleg 
bármi jót kapott volna tőlünk. Most hírül hozták, hogy az asszír király 
készül betörni Gadatasz földjére. Világos, hogy egyrészt bosszút akar 
állni, hiszen nagy sérelemnek tartja azt, amit Gadatasz elkövetett ellene, 
másrészt alkalmasint tudatában van, hogy ha nem sújt le azokra, akik 
hozzánk pártolnak, hű szövetségesei meg elhullanak a mi kezünktől, 
csakhamar senki sem lesz hajlandó önszántából mellette maradni. Azt 
hiszem tehát, férfiak, helyes volna, ha késlekedés nélkül jótevőnk, 
Gadatasz segítségére sietnénk; így hálánkat leróva, egyszersmind az 


igazságosságnak is eleget tennénk, és ráadásul magunknak is hasznára 
válna a dolog. Mert ha mindenki látja, hogy mi rosszat és jót egyaránt 
kamatostul fizetűnk vissza, szükségképpen sokan szeretnének majd 
barátaink lenni, és senkinek nem akarózik ellenségükké válni. Hiszen 
milyen szavakkal kérhetnénk bárkitől is támogatást, ha most Gadatasszal 
szemben közömbösen viselkednénk? Hogy is merészelhetnénk ezután 
dicsérettel illetni magunkat? Hogy nézhetnénk Gadatasz szemébe, ha 
engednénk, hogy ő, aki egyedül van, ilyen helyzetben is túlszárnyaljon 
jótéteményeivel bennünket, akik ennyien vagyunk? 

Kürosz javaslatát mindnyájan nagy lelkesedéssel fogadták. 

- Ha tehát ti is így vélekedtek - folytatta Kürosz -, rendeljünk alkalmas 
embereket az igásállatok és a szekerek mellé, hadd meneteljenek azok 
mellett. Gobrüasz lesz a parancsnokuk, őt kövessék. Ő ismeri az utat, és 
ez a feladat különben is neki való, mi pedig induljunk el legerősebb 
lovainkkal és embereinkkel, és vigyünk magunkkal háromnapi élelmet. 
Minél könnyebb és egyszerűbb lesz a málnánk, annál jobb ízűen fogunk 
az elkövetkező napokban reggelizni, vacsorázni és aludni. Vonulásunk 
rendje a következő legyen: Khrüszantasz, te menj elöl a vértesekkel, és 
minthogy sima és széles az út, minden százados haladjon az első sorban, 
mögöttük egysoros oszlopban a századok; ha tömött sorokban megyünk, 
gyorsabban és biztonságosabban haladunk. Azért mondom, hogy a 
vértesek haladjanak a menet élén, mert ők a sereg legnehézkesebb része, 
és ha ők vezetnek, a gyorsabbak könnyűszerrel utánuk mehetnek. Ha 
viszont a leggyorsabbak mennek elöl, senki ne csodálkozzék, hogy éjnek 
idején a sereg részekre szakad, hiszen az előhad messze megelőzi a 
többit. Utánuk Artabazosz haladjon a perzsa könnyűfegyverzetűekkel és 
íjászokkal, mögöttük a méd Andamüasz vezesse gyalogságát, aztán 
Embasz az arméniait, Artukhasz a hürkániaiakat, Thambradasz a szák 
gyalogságot, végül Datamasz a kadusziaiakat. Ezeknél is az élvonalban 
haladjanak a századparancsnokok, a jobbszárnyon a 
könnyűfegyverzetűek, a balszárnyon az íjászok; így menetelés közben is 
teljesen harckészek lesznek. Ez után haladjon együtt az egész 
málhásosztag. Parancsnokaik gondoskodjanak róla, hogy még alvás előtt 
minden be legyen csomagolva, hajnalban pontosan jelenjenek meg a 
málhával a megbeszélt helyen, és végül, hogy szép rendben kövessék a 
csapatokat. A málhások után a perzsa Madatasz vezesse lovasságát, a 
lovas századósokat ő is rendelje az első sorba; ezek a gyalogosszázadok 
parancsnokaihoz hasonlóan egysoros oszlopban vezessék csapatukat. 
Majd a méd Rambakasz jöjjön lovasaival ugyanilyen rendben, utánuk 
pedig te, Tigranész, a lovasságoddal, meg a többi lovasparancsnok 
azokkal, akikkel átálltak hozzánk. Majd a szakok következzenek, utoljára 
pedig, minthogy utoljára érkeztek hozzánk, a kadusziaiak. Alkeunasz, 
mivel te vagy a vezérük, te viselj gondot a menet végére, és vigyázz, hogy 
senki ne kerüljön a lovasaid mögé. Arra pedig ügyeljetek ti is, 
parancsnokok és mindenki, akinek egy csepp esze van, hogy csendben 
meneteljetek; mert éjjel megfigyelésben is, cselekvésben is inkább a 
fülünkre vagyunk utalva, mint a szemünkre, és ha éjjel támad zavar a 
seregben, az sokkal nagyobb baj, és kevésbé helyrehozható, mint ha 
nappal. Ezért mondom, vigyázzatok a csendre és a rendre. Ha éjszakai 
menetelés vár rátok, minél gyakrabban váltsátok az éjjeli őrséget, hogy a 


hosszú őrszolgálatból fakadó álmosság senkit ne bénítson menet közben. 
Kürtszó jelzi majd az indulást, mire ti, magatokhoz véve a szükséges 
felszerelést, mindnyájan legyetek ott a Babülón felé vezető úton, és 
szüntelenül biztassátok az utánatok érkezőket, hogy kövessenek 
benneteket. 

Ezután a tisztek visszavonultak sátraikba, és közben arról beszélgettek, 
milyen jó emlékezőtehetsége van Kürosznak, hogy mindenkinek név 
szerint jelölte ki a helyét. Kürosz szántszándékkal tett így: méltatlannak 
találta volna, hogy a kézműves pontosan ismeri szerszámai nevét, és az 
orvos tudja, milyen műszerekkel és orvosságokkal dolgozik, csak a 
hadvezér legyen olyan együgyű, hogy ne tudja alárendelt 
parancsnokainak nevét, akiket pedig mint szerszámokat kell használnia, 
valahányszor el akar foglalni vagy meg akar védelmezni valamit, vagy ha 
bátorítani vagy elrettenteni szeretne. Amikor ki akart valakit tüntetni, 
illőnek tartotta, hogy nevén nevezze az illetőt. Azt is tudta, hogy minden 
katona jobban igyekszik kitűnni vitézségével és a nemtelen cselekedettől 
is sokkal inkább tartózkodik, ha úgy érzi, hogy a vezér személy szerint 
ismeri. Meg aztán botorságnak tartotta, hogy amikor ezt vagy azt el 
akarja végeztetni, úgy osztogassa utasításait, mint egyes uraságok teszik 
otthonukban: , Valaki menjen vízért!", , Valaki vágjon fát!" Mert 
véleménye szerint az ilyen parancsolgatás hatására csak egymást 
bámulják az emberek, senki nem teszi, amit kell, és miközben mindenki 
hibás, senki nem szégyenkezik vagy fél, hiszen sokak között oszlik meg a 
felelősség. Éppen ezért nevén nevezett mindenkit, akinek utasítást adott. 

Kürosz tehát így vélekedett erről. A katonák pedig megvacsoráztak, 
őrséget állítottak, mindent összecsomagoltak, és aludni tértek. Ejfélkor 
felhangzott a kürtjel. 

Kürosz közölte Khrüszantasszal, hogy az úton fog várakozni a hadsereg 
gyülekezőhelyénél, majd szolgáival együtt kivonult: nemsokára 
Khrüszantasz is odaért a vértesekkel. Kürosz vezetőket adott melléje, és 
meghagyta, hogy lassan haladjon, mert még nem indult el mindegyik 
csapat. Ő maga ott állt az út mellett, rendezgette az elvonulókat, a 
késlekedőket pedig megsürgette. Miután mindnyájan megindultak, 
lovasokat küldött Khrüszantaszhoz, hogy jelentsék neki: már mind úton 
vannak, tehát gyorsabban haladhat. Maga is lassan előreügetett, és 
közben megszemlélte az alakulatokat. 

A szép rendben és csendben menetelőkhöz odaléptetett, kilétük felől 
érdeklődött, majd a feleletet hallva, megdicsérte őket. Azoknál, akik 
nyugtalankodtak, megvizsgálta a zavar okát, és igyekezett megszüntetni. 

Éjszakai óvintézkedései közül már csak azt említjük meg, hogy néhány 
könnyűfegyverzetű katonát küldött a sereg elé, akik Khrüszantaszt 
láthatták, és akiket ő is szemmel tarthatott. Ezeknek az volt a feladata, 
hogy éberen figyeljenek minden neszre, s általában, ha valami gyanúsat 
tapasztalnak, jelentsék Khrüszantasznak. Ennek az osztagnak is volt 
parancsnoka, aki rendet tartott, és eldöntötte, mit érdemes jelenteni, és 
mit nem. 

így haladtak éjnek idején. Amint azonban nappal lett, Kürosz 
hátraküldte a kadusziai lovasokat, mivel nem akarta, hogy az utóvédben 
menetelő kadusziai gyalogság lovas-fedezet nélkül maradjon. A többi 
lovast viszont, mivel az ellenség is elölről volt várható, előrerendelte, 


hogy aztán, ha valahol ellenállásba ütközne, jól rendezett had élén 
vehesse fel a harcot, ha pedig menekülőket látna, azonnal kész legyen az 
üldözésre. Bizonyos csapattestek mindig üldözésre voltak kijelölve, 
másoknak viszont nem volt szabad elhagyniok helyüket: soha nem 
engedte, hogy a sereg felbomoljon. így vezette katonáit Kürosz. Ó maga 
nem tartózkodott egy helyen; előre-hátra lovagolt, felügyelt, és 
gondoskodott az esetleges hiányokról. 
Így vonultak Kürosz emberei. 


4. 


Eközben Gadatasz egyik lovastisztje, látva, hogy vezére elpártolt az 
asszír királytól, arra gondolt: ha baj történne Gadatasszal, a király 
bizonyára neki adná az áruló egész vagyonát. így hát elküldte egyik 
bizalmasát az asszír királyhoz, és megüzente neki: ha az asszír sereg már 
ott van Gadatasz földjén, állítson kelepcét, és elfoghatja Gadataszt és 
embereit. Meghagyta a küldöncnek, hogy arról is számoljon be, hány 
embere van Gadatasznak, és mondja meg, hogy Kürosz nem tart velük; 
megjelölte az utat is, amelyen haladni fognak. Es hogy hitele még 
nagyobb legyen, megüzente, hogy az asszír király hatalmába adja 
Gadatasz földjén levő erődjét, meg mindent, ami benne van. Ő maga is 
nemsokára ott lesz, üzente még: ha lehet, előbb megöli Gadataszt, de ha 
nem, ő maga akkor is a király mellett kíván maradni. A küldött 
lélekszakadva az asszírhoz vágtatott, és beszámolt jövetele céljáról. A 
király, hallva az üzenetet, nyomban megszállta az erődöt, majd 
nagyszámú lovassággal és harci szekérrel elrejtőzött a közeli 
településeken. 

Gadatasz, a falvak közelébe érve, felderítőket küldött előre. Az asszír 
király, amint meglátta a közeledőket, parancsot adott, hogy két vagy 
három szekér induljon el, néhány ló kezdjen el futni, mintha meg 
volnának rettenve, és mintha kevesen volnának. A felderítők ezt látva 
üldözőbe vették őket, és intettek Gadatasznak. A helyzet őt is 
megtévesztette, és minden erejével üldözni kezdte a menekülőket. Az 
asszírok, mivel úgy látszott, hogy kézre tudják keríteni Gadataszt, 
előrohantak rejtekhelyükről. Erre Gadatasz emberei is futásnak eredtek, 
azok meg természetesen üldözőbe vették őket. Az áruló, aki parancsnoka 
életére tört, most lesújtott Gadataszra, de elvétette a halálos csapást. A 
döfés a vállát érte, és ott sebezte meg. Ezután elvágtatott, és meg sem 
állt az üldözők csapatáig. Itt felfedte kilétét, és lovát hajszolva lelkesen 
üldözte az ellenséget a királlyal együtt. Mint várható volt, a hajszában a 
jobb lovasok már-már utolérték a hitványabbakat, s Gadatasz úttól 
elcsigázott emberei hovatovább mind harcban álltak. Elképzelhető, 
milyen nagy öröm fogta el őket, amikor Küroszt és csapatát 
megpillantották. A mindenfelől körülfogott harcosok úgy érezték, mintha 
vihar után a révbe jutottak volna. Kürosz először meg volt lepve, de aztán 
felismerve a helyzetet, szembefordította csatarendbe állított csapatát az 
előretörő ellenséggel, és rohamra indult. Amint az ellenség rájött, hogy 
mi történik, futásnak eredt, Kürosz pedig kiadta a parancsot, hogy a 
kijelölt osztagok vegyék üldözőbe az ellenséget; a többiekkel együtt ő 
maga is utánuk nyomult, már amennyire tanácsosnak gondolta. Ez 


alkalommal harci szekereket is zsákmányoltak. Néhány kocsiból a kanyar 
vagy más ok következtében kiesett a hajtó, a többit a lovasok kerítették 
be. Sokan elpusztultak, többek között az a férfi is, aki lesújtott 
Gadataszra. A Gadatasz erődjét ostromló asszír gyalogosok egy része az 
elpártolt erődbe menekült, másik részük egy nagyobb asszír városba 
futott, maga az asszír király is ide menekült lovasaival és harci 
szekereivel. 

Kürosz most visszahúzódott Gadatasz területére, kiadta a zsákmányra 
és foglyokra vonatkozó parancsot az illetékes osztagnak, majd azonnal a 
megsebesült Gadataszhoz indult, hogy állapota felől érdeklődjön. 
Gadatasz elébe sietett az érkezőnek. Sebe már be volt kötözve. Kürosz, 
megpillantva őt, örvendezve szólt: 

- Eljöttem megnézni, hogy vagy. 

- En pedig - válaszolta Gadatasz -, az istenekre mondom, azért jöttem 
eléd, hogy újra lássam azt a férfit, akiben ilyen nemes lélek lakozik. 
Neked, tudomásom szerint, nincs rám szükséged, és még ígérni sem 
ígérted, hogy ezt fogod tenni. Te magad még semmi jót nem kaptál tőlem, 
de mert úgy láttad, hogy segítettem valamit barátaidnak, lelkesen siettél 
segítségemre. Ha most nem jössz, magamra hagyatva menthetetlenül 
elpusztulok. Istenemre, Kürosz, ha most is olyan volnék, amilyennek 
születtem, és gyermeket nemzettem volna, nem tudom, vajon saját fiam 
viselkedett volna-e így velem, ahogy te, mert ismerek olyan fiúkat, mint 
például ez a mostani asszír király is, aki már sokkal több bánatot okozott 
saját apjának, mint amennyit neked okozhat most. 

Kürosz így felelt: 

- "Engem csodálsz, Gadatasz, de a sokkal nagyobb csodát nem veszed 
észre. 

- Mi volna az? - kérdezte Gadatasz. 

- . Az, hogy ennyi perzsa, méd, hürkániai, meg az összes itt levő 
arméniai, szák és kadusziai ennyi buzgalmat tanúsít irántad. 

- Nekik is adjanak minden jót az istenek, de legfőképpen annak, aki 
ilyenné tette őket - fohászkodott Gadatasz, majd hozzátette: - de hogy 
méltóképpen meg is ajándékozhassuk azokat, akiket dicsérsz, Küroszom, 
fogadd ezeket az ajándékokat oly szívesen, amilyen szívesen adom. 

Ezzel odahordatott rengeteg holmit, úgyhogy akinek kedve tartotta, 
áldozhatott, és ráadásul bőven jutott ajándék is a sereg minden 
katonájának, dicső tetteikhez és dicső győzelmeikhez méltón. 

A kadusziai az utócsapatot vezette, és nem vett részt az üldözésben. De 
ő is szeretett volna valami dicső fegyvertényt végrehajtani, ezért anélkül, 
hogy szándékát akár egy szóval is elmondta volna Kürosznak, Babülón 
környékére ment portyázni. Az asszír király éppen visszavonulóban volt 
abból a városból, ahová menekült, amikor igen jól rendezett sereg élén 
véletlenül összetalálkozott a fegyelmezetlen kadusziai lovassággal. Látva, 
hogy a kadusziaiak egyedül vannak, nekik támadt, vezérüket és egy 
csomó emberüket megölte, lovaik egy részét összefogdosta és a náluk 
levő zsákmányt elszedte. Addig üldözte őket, amíg biztonságosnak 
tartotta, aztán visszafordult. Az első kadusziaiak estefelé vetődtek a 
táborba. 

Kürosz, amint értesült az eseményekről, eléjük sietett, az érkező 
sebesülteket azonnal gondozásba vette, és Gadataszhoz küldte, hogy 


ápolásban részesüljenek, a többieket meg a sátrakhoz vezette, és a perzsa 
nemesek segítségével - hiszen a vitézek mindig ki akarják venni részüket 
az ilyesmiből - gondoskodott róla, hogy megkapjanak mindent, amire 
szükségük van. Látszott rajta, hogy mélységesen bánkódik. A többiek már 
vacsoránál ültek, de Kürosz a szolgákkal és az orvosokkal még mindig a 
sebesültek körül foglalatoskodott, nehogy véletlenül valaki ellátatlan 
maradjon; igyekezett személyesen gondoskodni mindenkiről, de ha nem 
jutott hozzá, a nyilvánosság előtt másokat bízott meg az ápolással. 

Így tértek nyugovóra. Hajnalban összehívatta a tiszteket, az összes 
kadusziait, és a következőket mondta: 

- Szövetségesek! Emberi dolog az, ami velünk megesett, mert úgy 
gondolom, nincs abban semmi csodálatos, ha tévedünk, hiszen emberek 
vagyunk. Erdemes volna azonban a történtekből némi tanulságot levonni: 
tanuljuk meg, hogy az ellenségnél gyengébb egységnek soha nem szabad 
leszakadnia a sereg egészéről. Nem azt akarom ezzel mondani, hogy 
néha, szükség esetén, nem indulhat valaki harcba még kisebb csapattal 
is, mint amilyennel most a kadusziai rendelkezett, csak tájékoztassa 
szándékáról azt, akinek a segítségére számíthat. Ha így vonul ki, 
kelepcébe csalhatják ugyan, de akkor azoknak, akik helyben maradtak, 
szintén módjuk van az ellenséget megtéveszteni, eltéríthetik a harcba 
indulók felől, vagy máshol zavarhatják, hogy ezzel biztosítsák övéiket. így 
a távollevő nincs elszakítva, hanem összeköttetésben van a sereg 
zömével; ha viszont úgy kerekedik fel, hogy nem közli, merre megy, olyan 
helyzetbe kerül, mintha egyes-egyedül harcolna. De azért isten 
segítségével bosszút állunk az ellenségen, méghozzá nemsokára. Mihelyt 
megreggeliztetek, odavezetlek titeket, ahol a dolog történt, eltemetjük 
halottainkat, egyszersmind megmutatjuk az ellenségnek, hogy ugyanott, 
ahol győzteseknek hitték magukat, mások, ha isten is úgy akarja, őket 
győzik le. Ne nézhessenek megelégedéssel arra a földre, amelyen 
szövetségeseinket lemészárolták! Ha pedig nem állanak ki ellenünk, 
felégetjük falvaikat és elpusztítjuk földjeiket, nehogy örömmel töltse el 
őket, amit ellenünk műveltek, inkább sírjanak csak, veszteségüket látva. 
A többiek menjenek reggelizni, ti meg, kadusziaiak, előszőr is válasszatok 
otthoni szokás szerint vezért magatok közül, aki az istenek és a mi 
segítségünkkel gondoskodik majd mindenről, ezután ti is reggelizzetek 
meg és küldjétek hozzám azt, akit megválasztottatok. 

Azok így is cselekedtek. Kürosz kivezette a sereget, nyilvánosan 
beiktatta tisztségébe a kadusziaiak jelöltjét, majd meghagyta neki, hogy 
embereivel együtt tartózkodjék az ő közelében, , hogy erőnktől telhetőleg 
bátoríthassuk őket" - tette hozzá. 

Azután a csatatérre vonultak. Mindenekelőtt eltemették a 
kadusziaiakat, és végigpusztították a területet, majd útravalót immár az 
ellenség földjéről hozva, visszatértek Gadatasz országába. 

Aztán arra gondolt Kürosz, hogy ha ő nem lesz mellettük, milyen 
keserves sors vár azokra, akik mellé álltak, mivel Babülón közelében 
élnek. Ezért meghagyta a szabadon bocsátott foglyoknak, hogy mondják 
meg az asszír királynak (sőt követet is küldött, hogy ugyanezt közölje): ő a 
maga részéről hajlandó a földművelőket békében és sértetlenül hagyni, ha 
az asszír sem bántja az ő híveit, miközben a földeken dolgoznak. 

- Mert - tette hozzá - ha meg tudnád is akadályozni munkájukat, nem 


okoznál nagy kárt, mivel azok, akik mellém álltak, nem laknak nagy 
területet, én viszont igen nagy földet engednék neked megművelni. Ami 
pedig a termény betakarítását illeti: ha háború van, gondolom, úgyis a 
győztes arat le mindent, ha meg béke, akkor világos, hogy te. Ha bárki 
fegyvert emelne az enyéim közül ellened, vagy a tieid közül ellenem, 
akkor te is, én is teljes erővel lesújtunk rájuk. 

Ezeket üzente a követtel. Amikor az asszírok ezt hallották, minden 
erővel rábeszélték a királyt, hogy egyezzen bele a feltételekbe, és a lehető 
legszűkebbre korlátozza a háborúskodást. Az asszír bele is egyezett; 
lehet, hogy honfitársai győzték meg, de lehet, hogy neki is kedvére volt a 
dolog. Megkötötték hát a szerződést: a földművelők éljenek békében, csak 
a fegyveresek viseljenek harcot továbbra is. 

Ezt intézte Kürosz a földműveléssel kapcsolatban. A legelő nyájakra 
vonatkozóan pedig felszólította szövetségeseit, hogy, ha jónak látják, 
helyezzék biztonságba az állatokat a perzsák fennhatósága alatt álló 
területen. És hogy a szövetségeseknek még több kedve legyen a 
hadviseléshez, ahol csak tudták, elhajtották az ellenség állatait. Hiszen a 
veszély ugyanakkora, még ha nem az ellenségtől szerzik is mindennapi 
élelmüket, az ellenségtől szerzett eleség viszont, úgy gondolta Kürosz, 
könnyebbé teszi a háborút. 

Kürosz már az elvonuláshoz készülődött, amikor megjelent Gadatasz. 
Rengeteg sokféle ajándékot hozott és vezetett oda tekintélyes, gazdag 
házához. Lovakat is ajándékozott szép számmal; ezeket azoktól a 
lovasaitól kobozta el, akikben a pártütés miatt megingott a bizalma. 
Kürosz elé lépve így szólt: 

- Most ezeket az ajándékokat hozom neked, Kürosz, használd őket, ha 
szükséged van rájuk, és tudd: úgy tekinthetsz minden más javamra is, 
mint a sajátodra. Mert nincs és nem is lesz már nekem utódom, akire 
házamat hagyhatom, és ha meghalok, nemzetségem és nevem kihal velem 
együtt. Pedig, esküszöm az istenekre, Kürosz, akik látnak és hallanak 
mindent: sem igazságtalan, sem aljas dolgot nem mondtam és nem tettem 
soha, és ezt szenvedem mégis. 

Könnyekre fakadt, siratta a sorsát, és nem tudott tovább beszélni. 
Kesergését hallva, Kürosznak megesett rajta a szíve. így szólt: 

- ,. Csak a lovakat fogadom el. Hiszen azokat a te javadra fogom 
használni, amikor valószínűleg megbízhatóbb lovasokat ültetek rájuk, 
mint eddigi gazdáik. Hamarosan tízezer főre egészítem ki a perzsa 
lovasságot, régi vágyam ez már. A többi kincset pedig vidd csak vissza, és 
őrizd addig, amíg olyan vagyonosnak nem látsz, hogy nem maradok 
mögötted a viszonzásban; ha úgy válunk el, hogy többet adsz nekem, mint 
amennyit tőlem kaptál, istenemre, szégyenkeznem kell előtted. 

Így felelt erre Gadatasz: 

- Jó, hát akkor rád bízom, hiszen ismerem már a gondolkodásmódodat. 
Csakhogy mérlegeld: meg tudom-e én mindezt őrizni? Amíg barátságban 
voltunk az asszírral, úgy tűnt fel, apám gazdagsága a legszebb dolog a 
világon. Hiszen közel laktunk a legnagyobb városhoz, Babülónhoz, és 
élveztük mindazt az előnyt, amit a nagyváros csak adhat, a vele járó 
kellemetlenségeket pedig hazatérve magunk mögött hagytuk. Most 
azonban, hogy ellenségek lettünk, távozásod után mi és minden 
emberünk nyilvánvalóan támadásoknak leszünk kitéve. Azt hiszem, 


keserves napok virradnak ránk minden szempontból, hiszen az ellenség 
nemcsak közel van, hanem szemlátomást erősebb is nálunk. Mondhatná 
erre valaki: ,Miért nem gondoltad ezt meg, mielőtt átalltál?" Azért, 
Küroszom, mert az én megaláztatástól és haragtól égő szívem sohasem 
azt nézte, mi a legbiztonságosabb, hanem egyre azon töprengett, 
miképpen állhatna bosszút az istenek és emberek emez ellenségén, aki 
szüntelenül csak gyűlölködik, de nem arra, aki bántja, hanem arra, akiről 
azt sejti, hogy különb nála. Éppen ezért úgy gondolom, hogy mivel ő 
gazember, még nálánál is nagyobb gazembereket tesz szövetségeseivé. 
És légy nyugodt, Kürosz, ha feltűnne valaki, aki nála kiválóbb, azzal a 
derék emberrel nem neked kell harcolnodgd, hiszen a királynak úgysem lesz 
addig nyugta, amíg a nála különbeket el nem teszi láb alól. De úgy 
gondolom, azt könnyűszerrel el tudja érni, hogy engem a hitványak 
segítségével is nyugtalanságban tartson. 

Kürosz úgy vélte, érdemes megfontolnia a hallottakat. 

- És mit szólnál hozzá, Gadatasz - kérdezte nyomban -, ha a várakat 
védőőrséggel megerősítenénk, hogy sértetlenül maradjanak, és te 
biztonságban szállhass meg bennük, bármikor visz arra utad. Te pedig 
velünk jönnél a hadjáratra, hogy ha az istenek továbbra is velünk 
maradnak, ő féljen tőled, ne pedig te őtőle. Amin örömmel megpihenteted 
szemed, vagy akinek a társaságában jól érzed magad, hozd magaddal és 
gyere. Azt hiszem, te is elég hasznos leszel nekem, és én is megteszek 
érted minden tőlem telhetőt. 

Hallva ezt Gadatasz, fellélegzett, és így szólt: 

- . Felkészülhetnék-e, mielőtt útnak indulsz? Szeretném anyámat is 
magammal vinni. 

- . Hozd csak - felelte Kürosz -, én várok, amíg nem szólsz, hogy 
elkészültél. 

Gadatasz tehát elment, és Kürosz társaságában védőőrséggel erősítette 
meg a várakat. Aztán összecsomagolt mindent, ami hozzátartozik egy 
gazdag ház berendezéséhez. Magával vitte meghitt bizalmasait, azokat 
pedig, akikben nem bízott, javarészt arra kényszerítette, hogy hozzák 
magukkal asszonyaikat vagy fivéreiket is, hogy ezzel mintegy magához 
kösse őket. 

Kürosz indulás után Gadataszt is közvetlen környezetébe osztotta be, 
hogy felvilágosítást adhasson, milyenek az utak, hol van ivóvíz, takarmány 
és gabona, és így mindig a leggazdagabb vidékeken táborozhassanak. 

Kürosz, mikor menet közben megpillantotta a babüló-niaiak városát, és 
észrevette, hogy az út, amelyen haladnak, közvetlenül a falnál húzódik, 
hívatta Gobrüaszt meg Gadataszt, és megkérdezte tőlük, van-e másik út 
is, ami nem szorosan a fal mellett vezet. 

Gobrüasz Így felelt: 

- Van, uram, nem is egy. De én azt hittem, hogy te szántszándékkal a 
városhoz legközelebb eső úton akarsz végigvonulni, hogy megmutasd az 
asszír királynak, milyen nagy és szép már a sereged; hiszen már akkor is 
közel nyomultál a falhoz, amikor még nem volt ennyi embered, és ő 
láthatta, hogy bizony nem vagyunk valami sokan. De most? Tegyük fel, 
némiképp már ő is fel van szerelve, elvégre megüzente, hogy harcra 
készülődik ellened, és mégis biztos vagyok benne, hogy ha meglátja 
seregedet, újra igen készületlennek fogja magát érezni. 


Így felelt erre Kürosz: 

- Látom, Gobrüasz, csodálkozol, hogy amikor sokkal kisebb haddal 
vonultam erre, egészen a fal közelébe nyomultam, most pedig, amikor 
nagyobb a seregem, nem akarok ugyanúgy a falak alatt vonulni. De ne 
csodálkozz: más dolog ugyanis valami ellen vonulni és más valami mellett 
elvonulni. Hiszen valami ellen mindenki abban a rendben vonul, amely a 
harc szempontjából a legmegfelelőbb, s akinek esze van, vissza is úgy 
vonul, ahogy a legbiztonságosabb, és nem ahogy a leggyorsabb. 
Elvonulásnál viszont szükségszerűen hosszúak a szekerek és a málhások 
sorai, ezeket meg mind fegyveresekkel kell körülvenni, mert nem szabad, 
hogy az ellenség egyetlen málhásosztagot is fegyveres fedezet nélkül 
lásson. Ilyen menetelés közben a sereg harcképes része természetesen 
kis csoportokba van szétszórva. Ha ilyenkor az ellenség kitör a falak 
közül, méghozzá sűrű sorokban, bizony sokkal erősebbnek mutatkozik 
majd az összecsapásnál, mint az arra elvonulók, bárhol támadná is meg 
őket. Mert a hosszú sorban menetelők a segítséget is csak messziről 
kaphatják, a várbelieknek viszont nem kell sok idő, hogy rárontsanak a 
közelben vonuló ellenségre, és aztán visszatérjenek. Ha azonban elnyúló 
menetoszlopunkkal nem megyünk közel, s olyan távolságban haladunk el 
mellettük, mint amennyire most jutottunk, a tömegünket veszik majd 
észre, és a mindent fedező fegyveresek rettentőnek mutatják 
sokaságunkat. És ha valóban előtörnének valahol, már messziről 
észrevesszük, és nem fogjuk készületlenül várni őket. Különben pedig, 
férfiak, hacsak nem érzik magukat nálunk sokkal hatalmasabbnak, nem 
merészelnek ránk törni, hiszen messzire kellene eltávolodniok a faltól, a 
visszavonulás meg kockázatos dolog. 

Így beszélt Kürosz, és a jelenlevőknek tetszett, amit mondott. Gobrüasz 
a parancshoz híven más utat mutatott. A város mellett Kürosz sorban 
megerősítette a hátul haladó egységeket, és így vonult el. Imigyen 
menetelve néhány nap alatt megérkeztek a szírek és a médek 
határvidékére, ahonnan eredetileg elindultak. Itt három szír erőd állt. Az 
egyiket, a leggyengébbet, megtámadták és bevették, a másik kettőnek a 
helyőrsége pedig, Kürosz fenyegető fellépésének és  Gadatasz 
rábeszélésének hatására, megadta magát. 


3. 


Amikor ez is megtörtént, Kürosz követet küldött Küaxarészhoz, és 
kérte, jöjjön el a táborba, hogy megtanácskozzák, mit kezdjenek az 
elfoglalt erődökkel, és hogy a hadsereget megszemlélve, további 
megbeszélést folytassanak, mit tart helyesnek a jövőben. 

- Mondd meg neki - üzente -, hogy ha kívánja, hajlandó vagyok nála 
tábort ütni. 

A követ elment az üzenettel. Kürosz közben megparancsolta: az asszír 
király sátrát a benne levő kincsekkel a lehető legpompásabban rendezzék 
be - ezt választották ki a médek Küaxarész számára -, és a Küaxarésznak 
kiszemelt két asszonyt meg a dalnoknőket vezessék be a sátor 
asszonylakába. így is történt. 

A küldött eközben átadta Küaxarésznak az üzenetet. 

Küaxarész maga is úgy látta, hogy jobb lesz, ha a hadsereg a 


határvidéken tartózkodik. Időközben még azok a perzsák is megérkeztek, 
akikért Kürosz annak idején elküldetett: negyvenezer könnyűfegyverzetű 
harcos és íjász. Küaxarész, belátva, hogy már az eddigiek is mennyi kárt 
okoztak Médiának, úgy gondolta, jobb lesz tőlük megszabadulni, mintsem 
újabb néptömeget magára zúdítani. A Perzsiából érkezett csapat vezére, 
Kürosz parancsához híven, megkérdezte Küaxarészt, szüksége van-e a 
seregre. Hallva a ,nem"-et és azt, hogy Kürosz a közelben tartózkodik, 
még aznap elindult hozzá seregével. 

Másnap Küaxarész is felkerekedett megmaradt méd lovasaival. Kürosz, 
amint tudomást szerzett érkezéséről, az immár nagyszámú perzsa 
lovasságnak, az összes méd, arméniai és hürkániai lovasnak, továbbá a 
többi szövetséges legkiválóbb és legjobb fegyverzetű lovasainak az élén 
elindult Küaxarész elé, hogy hatalmát mutassa. 

Küaxarész, amikor az ő gyér számú és csekély értékű kísérete mellett 
meglátta Kürosz sok derék és nagyszerű katonáját, megalázónak érezte a 
helyzetet, és fájdalom töltötte el szívét. Kürosz leszállt lováról, és 
odalépett hozzá, hogy szokás szerint megcsókolja. Küaxarész, aki szintén 
leszállt lováról, elfordult, nem csókolta meg, hanem mindenki szeme 
láttára sírva fakadt. Kürosz erre megparancsolta a többieknekj hogy 
vonuljanak vissza és pihenjék ki magukat, ő pedig karon fogta 
Küaxarészt, és félrevonta, majd leteríttetett néhány méd szőnyeget az út 
szélén álló pálmafák alá, leültette Küaxarészt, maga is melléje ült, és így 
szólt: 

- Az istenekre kérlek, nagybátyám, mondd meg, miért haragszol rám, 
miféle rosszat láttál, hogy így neheztelsz? 

Ekképp felelt Küaxarész: 

- . Mert elgondolom, Kürosz, hogy emberemlékezet óta minden ősöm 
királynak született, az volt az apám is, sőt királynak neveznek engem is, 
és lám, most milyen nyomorultul, milyen méltatlanul vonulok itt, 
miközben te az én kíséretemmel és többi seregeddel hatalmasan és teljes 
fényben jelensz meg. Azt hiszem, ilyesmit az ellenségtől is nehezen 
viselünk el, hát még attól, akitől a legkevésbé kellene elszenvednünk. 
Inkább tízszer a föld alá bújnék, mintsem ilyen nyomorultnak lássanak, és 
tapasztaljam, hogy enyéim nem törődnek velem, sőt kinevetnek. Mert jól 
tudom, nemcsak te vagy hatalmasabb nálam, hanem alattvalóim is 
megerősödött öntudattal jöttek elém, annak tudatában, hogy előbb 
tehetnek ők rosszat velem, mint én velük. 

Most még jobban erőt vett rajta a sírás, ami annyira elérzékenyítette 
Küroszt is, hogy az ő szeme is megtelt könnyel. 

Kis szünet után így szólt: 

- Nem igaz, amit mondasz, Küaxarész, és nem is gondolkodsz helyesen, 
ha azt hiszed: jelenlétem arra ösztönzi a médeket, hogy neked rosszat 
tegyenek. De nem csodálkozom, ha el vagy keseredve. Hogy joggal 
neheztelsz-e vagy jogtalanul, azzal most nem foglalkozom, hiszen tudom, 
nehezen viselnéd el, ha megvédeném őket. Azt viszont súlyos hibának 
tartom, ha egy vezér egyszerre haragszik minden alattvalójára. Mert ha 
sok embert tartunk félelemben, szükségszerűen sok ellenséget is 
szerzünk magunknak, és ugyanolyan szükségszerű, hogy ha egyszerre 
haragszunk mindenkire, egyetértést teremtünk közöttük. Tudd meg, hogy 
éppen ezért nem küldtem el őket magam nélkül: féltem, hogy haragod 


még bajt okoz mindnyájunknak. De most, hogy én itt vagyok, ettől, isten 
segítségével, nem kell félned. Azt azonban nagyon nehezen viselem el, 
hogy azt hiszed, vétettem ellened, hiszen minden erőmmel azon 
fáradoztam, hogy minél több hasznot hajtsak barátaimnak. Ugy látszik, 
éppen az ellenkezőjét értem el. De ne vádolgassuk egymást így vaktában. 
Vegyük szemügyre, lehetőleg a legnagyobb pontossággal, miféle vétket 
követtem el. Én a lehető legbarátibb javaslatot teszem: ha kiderül, hogy 
bűnt követtem el ellened, kész vagyok beismerni vétkemet, de ha az derül 
ki, hogy semmi rosszat nem tettem, és hogy szándékomban sem volt ilyet 
tenni, hajlandó vagy-e beismerni te is, hogy ártatlan vagyok veled 
szemben. 

- Természetesen - hangzott a felelet. 

- És ha bebizonyosodik, hogy nem egyszerűen jó szolgálatot tettem 
neked, hanem arra törekedtem, hogy minden tőlem telhetőt megtegyek az 
érdekedben, vajon nem inkább dicséret illet-e, mint szemrehányás? 

- De bizony! - felelte a másik. 

- Hát akkor nézzük meg sorjában, mi mindent tettem 

- szólt Kürosz. - így derül ki legjobban, mit tettem jól és mit rosszul. Ha 
jónak látod, kezdjük talán ott, hogy elvállaltam a vezérséget. Amikor 
tudomásodra jutott, hogy nagyszámú ellenség gyülekezik és készül 
ellened és országod ellen, követek útján azonnal segédcsapatokat kértél a 
perzsa birodalomtól, engem meg személy szerint arra kértél, hassak oda, 
hogy én magam legyek az esetleges perzsa csapat vezére. Nos, 
hallgattam rád? Eljöttem-e azonnal és hoztam-e magammal csapatot, oly 
nagyszámút és oly vitézt, amilyet csak lehetett? 

- Bizony jöttél - felelte Küaxarész. 

- . Akkor hát először arra felelj, méltánytalanságnak tartod-e ezt 
részemről vagy pedig jótéteménynek? 

- Magától értetődik, hogy baráti tettnek - felelte Küaxarész. 

- És amikor jött az ellenség, és harcolni kellett ellene 

- folytatta Kürosz -, észrevetted-e, hogy elbújtam a megpróbáltatások 
elől, és volt-e veszély, aminek nem álltam elébe? 

- Nem, istenemre mondom, nem - válaszolta Küaxarész. 

- . És amikor az istenek segítségével kivívtuk a győzelmet, és az 
ellenség megfutamodott, hívtalak-e, hogy üldözzük, hogy csapjunk le rá 
együtt, hogy arassuk le közösen fáradozásaink várható gyümölcsét? 
Vádolhatsz-e azzal, hogy a magam hasznát néztem? 

Küaxarész hallgatott. 

- "Ha erre neked jobban esik hallgatni, mint felelni - beszélt tovább 
Kürosz -, akkor azt mondd meg, mi méltánytalanságot találsz abban, hogy 
mivel te az üldözést nem tartottad biztonságosnak, téged felmentettelek a 
veszély alól, és arra kértelek, küldd el velem lovasaidat? Rajtad áll, hogy 
bebizonyítsd,  — méltánytalanságot  követtem-e el e  kérésemmel, 
különösképpen ha figyelembe vesszük, hogy előtte még harcostársadul is 
kínálkoztam. 

Minthogy Küaxarész most is hallgatott, Kürosz tovább folytatta: 

- Ha erre sem akarsz felelni, akkor azt mondd meg: mit vétettem 
ellened a következőkben? Te azt válaszoltad, hogy látva a médek 
jókedvét, nem szeretnéd megzavarni és veszélybe kényszeríteni őket. 
Vajon sértésnek számít-e, hogy ezért nem haragudtam meg, hanem újra 


csak kértem, mégpedig olyasmit, amiről tudtam, hogy ez a legkevesebb, 
amit nekem adhatsz, és hogy a médeknek sem parancsolhatsz ennél 
könnyebbet. Azt kértem ugyanis, engedd meg, hogy az önként vállalkozók 
velem jöhessenek. Megengedted ugyan, de ez se ért volna semmit, ha én 
magam nem kérem meg őket. Felkerestem hát és megpróbáltam 
meggyőzni médjeidet, majd úgy, ahogy megengedted, útnak indultam 
azokkal, akiknél megértésre találtam. Ha ezért hibáztatsz, akkor, úgy 
látszik, az engedélyedet is hiba elfogadni, így indultunk tehát útnak. S 
nem köztudomású-e, mit tettünk azután, hogy kivonultunk? Talán bizony 
nem vettük be az ellenség táborát? Nem pusztultak-e tömegesen, akik 
ellened törtek? Akik életben maradtak, azok közül is sokan elvesztették 
fegyverüket vagy lovukat. A kincseket pedig, mint tudod, a szövetségesek 
szerezték meg és hozták részint neked, részint alattvalóidnak; 
ugyanazoknak a kincseit, akik korábban a tiédet vitték és hajtották el. És 
ami a legfontosabb és a legszebb, láthatod, hogy  birodalmad 
megnövekedett, az ellenség földje kisebb lett; az ellenség erődjei 
kezedben vannak, a tieid pedig, amelyeket korábban a szírek foglaltak el, 
ismét birtokodba kerültek. Hogy ebben neked mi a rossz, vagy mi az, ami 
nem jó, nos, igazán szeretném megtudni, el sem mondhatom, mennyire. 
Szerencsére semmi akadálya, hogy meghallgassam. Mondd hát, mi erről a 
véleményed? 

Kürosz ezzel elhallgatott. Küaxarész pedig így válaszolt: 

- Igazad van, Kürosz, nem is tudom, mondhatná-e valaki, hogy rossz az, 
amit tettél, de értsd meg: olyanfajta jó ez, hogy minél nagyobb, annál 
jobban nyomaszt. Jobban örülnék, ha én növeltem volna naggyá a te 
országodat az én hatalmammal, mint hogy az enyémet lássam így 
megnövekedve általad. Hiszen amit tettél, rád dicsőséget, rám 
valamiképpen szégyent hoz! Es ugyanígy a kincseket is szívesebben 
adnám én neked, mint hogy így fogadjam el, ahogy most ideajándékozod. 
Mert jóvoltodból gazdagabb leszek ugyan, de egyre jobban érzem, mivel 
leszek szegényebb. És azt hiszem, kevésbé bánkódnék, ha valami kis 
méltánytalanságot követnél el alattvalóim ellen, mint hogy látom, mennyi 
jóban részesíted őket. De ha azt gondolod, hogy oktalanul háborgók, 
képzeld magad az én helyzetembe, és úgy nézd a dolgokat. Mi lenne, ha 
valaki jó bánásmóddal magához édesgetné a magad és tieid védelmére 
táplált kutyákat? Vajon te örülnél-e az effajta jó bánásmódnak? De ha ezt 
a példát semmitmondónak tartod, fontold meg a következőket: ha 
szolgáidat, akiket egyrészt házad őrzése, másrészt katonáskodás végett 
tartasz, valaki úgy megnyerné a maga számára, hogy azok inkább hozzá 
húznak, mint hozzád, vajon hálás lennél-e ezért a szolgálatért? És ha arról 
volna szó, akit minden ember a legjobban szeret, és akire a legféltőbb 
gonddal ügyel, a feleségedről, mi lenne, ha valaki úgy magához 
édesgetné, hogy az végül jobban szeretné őt, mint téged? Örülnél-e az 
ilyesfajta jótéteménynek? Azt hiszem, egyáltalán nem, sőt: meg vagyok 
győződve, hogy ennél nagyobb méltánytalanságot nem is lehetne 
elkövetni ellened. De hogy valami nagyon hasonlót mondjak ahhoz, ami 
velem történt: ha valaki úgy bánna a perzsákkal, akiket hozzám hoztál, 
hogy azok nagyobb örömmel követnék őt, mint téged, barátodnak 
neveznéd-e az illetőt? Ellenkezőleg: azt hiszem, nagyobb ellenségednek 
tartanád, mint ha tömegestül mészárolná katonáidat. És ha jóindulattal 


azt mondanád valamelyik barátodnak, hogy elvihet tőled, amit akar, és 
erre az fogna mindent, amit csak bír, és meggazdagodna a te 
vagyonoddal, miközben neked alig maradna valamid, nevezhetnéd-e az 
illetőt gáncstalan barátodnak? Nos, Kürosz, én úgy érzem, ha nem is ezt, 
de valami hasonlót szenvedtem én tőled. Amit mondasz, igaz, de amikor 
megengedtem, hogy elvidd az önként jelentkezőket, te egész seregemet 
összegyűjtötted, és úgy vonultál el, engem meg otthagytál védtelenül; 
most pedig elém hozod mindazt, amit az én seregemmel szereztél, és 
megnöveled az én birodalmamat az én erőmmel. A dolognak az a látszata, 
mintha én semmivel sem járultam volna hozzá ehhez a szerencséhez, s 
mint holmi asszonyféle, csak hagynám, hogy jót tegyenek velem. Az 
emberek szemében és az én alattvalóim előtt te vagy a férfi, én pedig 
méltatlannak látszom az uralkodásra. Ezt tartod te jótéteménynek, 
Kürosz? Értsd meg, ha kicsit is törődtél volna velem, semmitől sem 
óvakodtál volna annyira, mint attól, hogy megfossz a tekintélyemtől és a 
megbecsüléstől. Mert mit ér nekem, ha földem növekszik, engem 
magamat viszont semmibe vesznek? Hiszen nem azért uralkodom a 
médek felett, mivel gazdagabb vagyok mindnyájuknál, hanem mert azt 
hiszik, hogy mi, királyok, mindenben kiválóbbak vagyunk, mint Ők... 

Kürosz most a szavába vágott, és így szólt: 

- Az isten szerelmére, nagybátyám, ha valaha is tettem valamit a 
kedvedre, tedd meg, amit most kérek tőled: tedd félre egyelőre 
szemrehányásaidat, és ha majd meggyőződtél irántad való érzelmeimről, 
ha majd úgy találod, hogy a te érdekedben tettem, amit tettem, akkor 
viszonozd csókkal a csókomat, és ismerd el szolgálataimat, ócsárolni 
pedig csak akkor ócsárolj, ha ennek az ellenkezőjét tapasztalod. 

- Talán igazad van - válaszolta Küaxarész -, így is teszek. 

Hogyhogy - kérdezte Kürosz -, meg is csókolhatlak talán? 
- Ha akarsz - mondta a másik. 
És nem fordulsz el, mint az imént? 

- Nem fordulok el. 

Kürosz erre megcsókolta. Ahogy ezt a médek, perzsák és a többiek 
meglátták, mindjárt jókedvre derültek, hiszen egyiküknek sem volt 
közömbös, hogyan végződik a beszélgetés. 

Kürosz és Küaxarész lóra szálltak és megindultak a menet élén. 
Küaxarész háta mögött vonultak a médek, így parancsolta Kürosz, őutána 
pedig a perzsák. A többiek mögöttük. 

A táborba érkezve bevezették Küaxarészt a számára előkészített 
sátorba, a kijelölt harcosok gondoskodtak róla, hogy semmiben se lásson 
hiányt, a médek pedig felhasználták az ebédig még hátralevő időt, hogy 
átadják ajándékaikat. Néhányan maguktól mentek, de a többség Kürosz 
felszólítására. Volt, aki szép pohárnokot hozott, volt, aki jó szakácsot, 
volt, aki péket, volt, aki dalnokot; ez serleggel kedveskedett, az meg szép 
ruhával; majd mindenki adott neki valamit zsákmányából. Végül 
Küaxarész belátta, hogy Kürosz sem fordította el őket tőle, és a médek 
sem tisztelik kevésbé, mint azelőtt. 

Délben Küaxarész hívta Küroszt, étkezzék vele, hiszen oly rég nem 
látták egymást. 

Kürosz Így felelt: 

- Ne kötelezz erre, Küaxarész! Ne feledd, hogy akik itt vannak, mind a 


mi buzdításunkra jelentek meg! Nem volna szép tőlem, ha olyan látszatot 
keltenék, mintha ügyet sem vetnék rájuk, és úgy tetszeném, mintha csak 
a saját gyönyöreimnek hódolnék. Hiszen a gondoskodás és a felügyelet 
hiánya árt a hadseregnek: derék katonák is kedvüket vesztik, a hitványak 
pedig még jobban elszemtelenednek. De te amúgy is hosszú utat tettél 
meg; egyél csak nyugodtan, és aki tisztelgő látogatásra jön hozzád, 
fogadd szeretettel, és vendégeld meg, hogy a bizalmát is elnyerd. Én 
pedig megyek, hogy elvégezzem, amit mondtam. Kora reggel azonban a 
parancsnokok itt lesznek a sátrad előtt, hogy együtt megtanácskozzuk a 
teendőket. Te pedig tedd meg javaslatodat: katonáskodjunk-e tovább, 
vagy itt az ideje, hogy feloszlassuk a hadsereget. 

Küaxarész ezután étkezéshez látott, Kürosz pedig összehívatta 
legértelmesebb barátait, akikkel jól együtt tudott működni, és így szólt 
hozzájuk: 

- Kedves barátaim, az istenek segítségével most végre megkaptuk azt, 
amiért kezdettől fogva imádkoztunk. Amerre megyünk, mienk a föld, az 
ellenség erői szemlátomást megcsappantak, mi pedig megsokasodtunk és 
megerősödtünk. Ha újdonsült szövetségeseink továbbra is velünk 
maradnának, még sokkal többet érhetnénk el: ha erőszakra van szükség, 
erőszakkal, ha rábeszélésre, akkor rábeszéléssel. Hogy szövetségeseink 
többsége maradni akarjon, nos, ez éppen úgy a ti feladatotok, mint az 
enyém. Ahogy a harctéren azt tartjuk a legvitézebbnek, aki a legtöbb 
ellenséget legyőzi, úgy a rábeszélések terén joggal tarthatjuk a legjobb 
beszédű és legyügyesebb katonának azt, aki a legtöbb hívet szerzi 
ügyünknek. De nem mutatós szónoklatokra van szükségünk, ne azzal 
törődjetek, hogyan beszéltek hozzájuk, hanem azzal, hogy akiket 
meggyőztetek, meggyőződésüket tetteikkel is bizonyítsák. Nektek hát ez 
a dolgotok, én pedig legjobb tudásom szerint mindent megteszek, hogy a 
katonák már kellőképpen fel legyenek szerelve, amikor a hadjáratról 
tanácskoznak. 


VI. KÖNYV 


1. 


Így töltötték a napot. Vacsora után nyugovóra tértek. Másnap reggel a 
szövetséges vezérek teljes számban megjelentek Küaxarész sátra előtt. 
Mialatt a király díszbe öltözött, mert hallotta, hogy nagy tömeg várakozik 
rá, addig Kürosz barátai különböző embereket vezettek Kürosz elé, 
kadusziaiakat, hürkániaiakat, szakokat meg Gobrüaszt, akik mind arra 
kérték, hogy maradjon még. Hüsztaszpasz Gadataszt hozta, a heréltet, aki 
szintén arra kérte Küroszt, hogy maradjon. Kürosz tudta, hogy Gadatasz 
majd meghal félelmében, hogy a sereget fel találják oszlatni, ezért 
nevetve így szólt hozzá: 

- Látszik rajtad, Gadatasz, hogy csak azért gondolod, amit mondasz, 
mert ez a Hüsztaszpasz rábeszélt téged. 

Gadatasz égnek emelt karral esküdözött: nem azért gondolja ezt, 
mintha Hüsztaszpasz rábeszélte volna. 

- Értsd meg, ha ti elvonultok, nekem végem van. Éppen ezért én 
magam kerestem fel őt, hogy megkérdezzem, mit tud, fel akarod-e 


oszlatni a hadsereget. 

- Tehát igaztalanul vádolom Hüsztaszpaszt - szólt erre Kürosz. 

- Istenemre, igaztalanul vádolod, Kürosz - mondta Hüsztaszpasz. - 
Hiszen én csak annyit mondtam Gadatasznak, hogy nem háborúskodhatsz 
tovább, és hozzátettem: mert apád hazaszólít. 

- . Mit mondasz? - szólt Kürosz. - Ki mered fecsegni, akár az volt a 
szándékom, akár nem? 

- Hát persze, hiszen látom, mennyire szeretnél már csodálattól övezve 
végigvonulni a perzsák között, és töviről hegyire beszámolni atyádnak 
mindarról, amit tettél. 

- Te talán nem vágyódsz haza? - kérdezte Kürosz. 

- Nem én! - erősködött Hüsztaszpasz. - Isten bizony nem megyek el, 
hanem addig harcolok, amíg Gadataszt Asszíria urává nem teszem. 

így beszélgettek, félig tréfásan, félig komolyan. Ekkor megjelent 
Küaxarész ünnepi díszben, és helyet foglalt a méd trónon. Amint 
mindnyájan együtt voltak a hivatalosak, csend lett, és Küaxarész 
megszólalt: 

- . Szövetségesek, mivel közöttetek vagyok, meg idősebb is vagyok 
Kürosznál, nyilván úgy illik, hogy én nyissam meg a tanácskozást. Azt 
hiszem, először arról kell tárgyalnunk, folytassuk-e a háborút, vagy 
oszlassuk fel a hadsereget. Mindenki mondja meg a véleményét. 

Először a hürkániai emelkedett szólásra: 

- . Szövetségesek! Nem tudom, szükség van-e szavakra ott, ahol a 
tények mutatják, mi a legjobb. Mindnyájan tudjuk: ha együtt vagyunk, 
többet ártunk az ellenségnek, mint amennyit szenvedünk tőle, míg viszont 
külön voltunk egymástól, bizony úgy bántak velünk, hogy nekik a lehető 
legjobb, nekünk meg a legrosszabb legyen. 

Ezután a kadusziai szólalt fel: 

- Hogy is beszélhetnénk hazatérésről és elszakadásról, amikor még 
harc közben is megszenvedjük, ha elszakadunk egymástól? Mi 
nemrégiben elszakadtunk a sereg egészétől és úgy hadakoztunk; meg is 
bűnhődtünk érte, jól tudjátok. 

Most Artabazosz szólalt meg, az, aki egykor Kürosz rokonának vallotta 
magát. 

- Küaxarész, én csak annyiban különbözöm az előttem szólóktól, hogy 
ők azt mondják: maradjunk és harcoljunk tovább, én pedig azt mondom: 
akkor harcoltam, amikor otthon voltam. Hányszor kellett segítséget 
vinnem, amikor javainkat fosztogatták! Énnekem, amikor erődeinket 
veszély fenyegette, bizony éppen elég gondot okozott a rettegés és az 
őrállás! És mindezt saját költségemre tettem! Most pedig az ő erődjeik 
vannak az én kezemben, félni sem félek tőlük, abból lakom jól, ami az 
övék, és az ellenség borát iszom. És mivel otthon folyton hadban állunk, 
itt meg olyan az élet, mint valami ünnep, véleményem szerint nem szabad 
véget vetnünk ennek a népünnepélynek. Utána Gobrüasz beszélt: 

- Szövetséges vezérek! Én eddig csak dicsérhetem Kürosz jobbját. Még 
egyetlen ígéretét sem szegte meg. Ha elvonul a vidékünkről, az asszír 
nyilván fellélegzik, és nem bűnhődik meg azokért a jogtalanságokért, 
amelyeket ellenem elkövetett, és ellenetek is el akar követni. Sőt újra 
megfizethetek azért, hogy a barátotok lettem. 

Végezetűl Kürosz szólalt meg: 


- Énis jól tudom, férfiak, ha feloszlatjuk a hadsereget, a mi sorsunk 
rosszabbra, az ellenségé pedig ismét jobbra fordul. Hiszen akiket 
megfosztottunk fegyvereiktől, azok egykettőre újakat csinálnak, akik 
elvesztették lovaikat, másokat szereznek megint, az elpusztultak helyébe 
új nemzedék növekedik és születik. Cseppet sem lenne hát csodálatos, ha 
rövidesen újra borsot törhetnének az orrunk alá. Miért kértem mégis 
Küaxarészt, hogy tanácskozzunk a hadsereg feloszlatásáról? Tudjátok 
meg, azért, mert félek a jövőtől. Látom, hogy olyan ellenség közeledik, 
akivel, ha továbbra is ekképpen katonáskodunk, nem tudjuk felvenni a 
harcot. Jön ugyanis a tél. Magunknak van fedél a fejünk felett, de 
lovainknak, szolgáinknak és közkatonáinknak nincs, őnélkülük pedig nem 
tudunk hadjáratot folytatni! Amerre járunk, mi magunk feléljük az 
eleséget, ahová nem érünk el, ott tőlünk rettegve az erődítésekbe 
szállítják, ott pedig ők hozzáférhetnek, de mi nem. Ki olyan vitéz, ki olyan 
erős, hogy éhséggel és faggyal dacolva is képes hadat viselni? Ha így kell 
hadakoznunk, akkor azt mondom, inkább önként oszlassuk fel a sereget, 
mintsem hogy a szükség űzzön el bennünket akaratunk ellenére. De ha 
tovább akarjuk folytatni a hadjáratot, azt mondom, igyekezzünk minél 
több ellenséges erődöt hatalmunkba keríteni, mégpedig minél előbb, és 
építsünk mi is, amennyit csak tudunk. Ha sikerül, akkor azoknak lesz több 
élelme, akik többet tudnak szerezni és felhalmozni maguknak, és majd 
ostrom alá veszik a gyengébbeket. Most azonban éppen olyanok vagyunk, 
mint a tengerek utasai, azok is egyre hajóznak, de a mögöttük hagyott 
hullámok nem lesznek jobb barátaik, mint azok, amelyek előttük 
tornyosulnak. Ha viszont erődöket építünk, azok elveszik az ellenség 
kedvét a földünktől, mi pedig még nagyobb biztonságban élünk. Senkit ne 
aggasszon, hogy hazájától távol kell őrséget állnia, mert mi, perzsák, akik 
amúgy is messzire kerültünk hazánktól, magunkra vállaljuk, hogy az 
ellenséghez legközelebb eső területeket szemmel tartjuk, ti pedig 
vegyétek birtokba és építsétek ki magatoknak Asszíria veletek 
szomszédos részeit. És ha mi résen vagyunk, és tartani tudjuk a hozzájuk 
közel eső részeket, akkor ti, akik a távolabbi területeket szálltátok meg, 
teljes biztonságban lesztek. Legalábbis nem hiszem, hogy ne a közeli 
veszéllyel törődnének, hanem benneteket nyugtalanítanának ott, távol. 

Erre a többiek mind felugráltak helyükről, és kijelentették, hogy 
egyetértenek vele. Küaxarész is helyeselt. Gadatasz és Gobrüasz 
kijelentette: hajlandók egy-egy erődöt is építtetni, ha a szövetségeseknek 
nincs kifogásuk az ellen, hogy ezekben is támaszpontra leljenek. Mikor 
Kürosz látta, hogy mindnyájan készek úgy cselekedni, ahogy ő javasolta, 
befejezésül így szólt: 

- Ha a kijelölt tennivalókat véghez akarjuk vinni, mihamarabb gépeket 
kell készíttetnünk, amelyekkel bevehetjük az ellenség erődjeit, és 
toborozzunk ácsokat, akik felépítik a mi várainkat. 

Erre Küaxarész kijelentette, hogy csináltat egy gépet, Gadatasz és 
Gobrüasz ugyancsak vállalt közösen egyet, Tigranész pedig egy 
harmadikat. Kürosz megígérte, hogy ő kettőt készíttet. Miután ebben 
megállapodtak, gondoskodtak  mesteremberekről, s mindannyian 
beszerezték a nyersanyagot. Felügyelőket is rendeltek ki, olyan férfiakat, 
akikről úgy látszott, hogy értik a dolgukat. 

Kürosz látta, hogy mindez időbe telik, ezért olyan helyen táboroztatta 


le a sereget, amelyet a legegészségesebbnek és a szükséges holmik 
beszerzésére a legalkalmasabbnak vélt. A megerősítendő helyeket úgy 
építette ki, hogy az ott maradók akkor is biztonságban legyenek, ha ő 
történetesen messzebb táborozna a had zömével. Akikről tudta, hogy jól 
ismerik a környéket, azoktól sorban megkérdezte, honnan lehetne 
legjobban ellátni a hadat, s állandóan zsákmányszerző utakra vezette 
embereit, egyrészt, hogy a seregnek minél több élelme legyen, másrészt, 
hogy a fáradalmak eddzék s erősítsék a katonákat, végül, hogy a 
menetelések emlékezetűkben tartsák a hadsorok rendjét. 

Kürosz éppen ezzel volt elfoglalva, amikor Babülónból menekült 
szökevények és foglyok egybehangzóan hírül adták neki, hogy az asszír 
király Lüdiába ment, és rengeteg talentum aranyat és ezüstöt vitt 
magával, meg más értékeket és sokfajta ékszert. A katonák többsége azt 
mondta, hogy minden bizonnyal fél, és biztonságba akarja helyezni 
kincseit. Kürosz azonban felismerte, mi az asszír távozásának igazi célja: 
sereget akar toborozni ellene, ahol csak lehet. Ezért ő is erősen 
készülődött a várható harcokra, és kiegészítette a perzsa lovasságot. 
Lovakat részben a hadifoglyoktól, részben barátaitól szerzett. Mert ha 
szép fegyvert vagy lovat ajánlottak fel neki, azt mindenkitől elfogadta, 
ilyen ajándékot soha nem utasított vissza. Ellátta magát harci szekerekkel 
is, egyrészt a zsákmányból, de máshonnan is, ahonnan csak módja volt rá. 

De a régi trójai szekérfajtát és a Kürénében még ma is szokásos kocsit 
mellőzte. Régebben ugyanis Médiában, Szíriában, Arábiában és egész 
Ázsiában olyan szekerek voltak divatban, mint ma Kürénében. Kürosz 
azonban úgy vélte, hogy ha a legjobbak szekéren ülnek, a haderő színe- 
java a távlövészek szerepére kényszerül, és vajmi kevéssé járul hozzá a 
győzelemhez. Háromszáz szekérhez ugyanis háromszáz harcos kell, és 
ezerkétszáz ló, továbbá háromszáz kocsis, akiknek ugyancsak igen 
megbízhatónak, tehát igen kiválónak kell lenniük. Ez további háromszáz, 
akik szintén nem sokat ártanak az ellenségnek. Ezt a szekérfajtát tehát 
mellőzte. 

Helyette harci szekereket készíttetett, erős, nem törékeny kerekekkel 
és hosszú tengelyekkel, mert az ilyen kevésbé borul fel, mint a széles 
tengelyű. A kocsisüléseket erős fából készítették, toronyszerűén, az ülés 
korlátja a kocsisoknak éppen a könyökéig ért, hogy a lovakat azért felette 
még kormányozhassák. A kocsisok tetőtől talpig vértet viseltek, csak a 
szemük látszott ki. A tengelyekre kétoldalt körülbelül kétölnyi 
vaskaszákat erősítettek, másokat pedig föld felé szegezve, a tengely alá, 
hogy a kocsisok így törjenek be a szekerekkel az ellenséges sorok közé. 
Perzsiában még ma is olyan harci szekereket használnak, amilyeneket 
Kürosz készíttetett annak idején. 

Szép számban volt tevéje is, egyrészt azok, amelyeket barátai hordtak 
össze neki, másrészt azok, amelyeket zsákmányoltak. 

Így intézkedett Kürosz. 

Aztán felderítőt akart küldeni Lüdiába, hogy megtudja, mit művel az 
asszír király, s úgy gondolta, erre a szerepre Araszpasz, a szép asszony 
őre lesz a legalkalmasabb. Araszpasszal ugyanis a következő történt: 
Szerelemre lobbant az asszony iránt, és szüntelenül ostromolta, hogy 
legyen az övé. De az visszautasította, és hü maradt távol levő férjéhez, 
mert nagyon szerette. Mindazonáltal Araszpaszt nem vádolta be 


Kürosznál, nem akarta a két jó barátot egymásra haragítani. De amikor 
Araszpasz, abban a reményben, hogy ezzel elősegíti vágyai beteljesülését, 
megfenyegette, hogy ha önként nem engedelmeskedik, kényszeríteni 
fogja, az asszony megijedt az erőszaktól, és nem hallgatott tovább, hanem 
elküldte a heréltet Küroszhoz, és meghagyta, hogy mondjon el neki 
mindent. 

Kürosz nagyot nevetett a férfin, aki váltig mondogatta egykor, hogy 
őrajta bizony nem lesz úrrá a szerelem. Elvezettette hozzá Artabazoszt a 
herélttel, és megüzente neki, hogy ne erőszakoskodjon ilyen nővel, de ha 
rá tudja beszélni, neki semmi kifogása ellene. Artabazosz elment 
Araszpaszhoz, alaposan lehordta, kijelentette, hogy az asszony zálogban 
van nála, és szemére hányta, hogy istentelenséget, jogtiprást, 
féktelenséget követ el. Araszpasz végül is bűnbánóan sírva fakadt, 
legszívesebben a föld alá süllyedt volna a szégyentől, és majd belepusztult 
a rettegésbe, hogy Kürosz esetleg szigorúan megbünteti. 

Amikor Kürosz értesült a dologról, magához hívatta Araszpaszt, és 
négyszemközt megnyugtatta: 

- Látom, Araszpasz, félsz tőlem, és irtózatosan szégyenkezel. Nyugodj 
meg. Hallottam, hogy a szerelem az isteneket is legyőzi, és tudom, mit 
szenvednek a szerelemtől még azok is, akik pedig nagyon okos emberek 
hírében állanak. Tudom, én sem lennék olyan erős, hogy egy szép nő 
társaságában közömbös maradjak. A te esetedben én vagyok hibás, 
hiszen én zártalak össze ezzel az ellenállhatatlan teremtéssel. 

- Te, Kürosz - vette át a szót Araszpasz -, most is olyan szelíd vagy, 
mint mindig, és elnézed az emberi hibákat. De a többiek agyongyötörnek 
engem. Balszerencsém híre kiszivárgott, ellenségeim kárörvendenek, 
barátaim meg jönnek, és azt tanácsolják, hogy tűnjek el a szemed elől, 
nehogy megbüntess azért az óriási baklövésért, amit elkövettem. 

- . Tudod-e, Araszpasz, hogy e hiedelem hozzásegíthet, hogy nagy 
szolgálatot tegyél nekem, és szövetségeseinknek is sok hasznot hajts? - 
mondta erre Kürosz. 

- Bárcsak hasznodra lehetnék! 

- Azt hiszem, ha átmennél az ellenséges táborba, mintha előlem 
menekülnél, hitelre találnál náluk. 

- Úgy bizony! Sőt barátaim is azt hinnék, hogy előled futok. 

- Apróra megismernéd az ellenség dolgait, aztán visszatérnél hozzánk. 
Azt hiszem, megbíznának benned, bevonnának beszélgetéseikbe és 
tanácskozásaikba, úgyhogy semmi nem maradna rejtve előtted, amit 
tudni szeretnénk. 

- . És mi volna, ha most rögtön indulnék? Hiszen az is erősítené 
hitelemet, hogy látszólag a várható büntetés elől menekülök. 

- És el tudnád hagyni a szép Pantheiát? - kérdezte Kürosz. 

- Bizonyára két lelkem van nekem, Kürosz. Erre jöttem én rá Erósznak, 
ennek a veszedelmes szofistának az iskolájában. Hiszen ha csak egy 
volna, nem lehetne ugyanakkor jó is, rossz is, nem vágyódna egyidőben 
arra, ami erkölcsös és arra, ami csúf, és nem akarná ugyanazt a dolgot 
egyszerre tenni is meg nem is. Világos hát, hogy két lélek van, és ha a 
jobbik kerekedik felül, nemes tetteket szül, ha pedig a hitványabb, 
aljasságokra ösztönöz. De most, hogy benned szövetségesre talált, 
végérvényesen a jó győzedelmeskedik. 


- Akkor hát, ha te is jónak látod - mondta Kürosz -, úgy kell intézned az 
utat, hogy amennyire lehet, náluk is hitelre lelj. Számolj be 
viszonyainkról, mégpedig úgy, hogy közléseid alaposan megzavarják 
terveiket. Zavarná őket például, ha azt mondanád, hogy készülődünk, 
mert valahol be akarunk törni országukba; ezt hallván, nem tudnák teljes 
haderejüket összpontosítani, mert mindenki saját otthonáért aggódna. 
Lehetőleg minél tovább maradj náluk, hiszen akkor lenne a legfontosabb 
tudnunk, hogy mit müveinek, amikor a legközelebb vannak hozzánk. Adj 
nekik tanácsot a csatarendre vonatkozóan is, úgy, ahogy a legjobbnak 
látod, és távozásod után ugyanúgy fognak elhelyezkedni, noha ezt a 
rendet te is ismered, mert nem szívesen rendeződnének újra, és ha 
valahol meg is teszik kutyafuttában, össze fognak zavarodni. 

Araszpasz ezzel eltávozott, majd maga mellé vette legmegbízhatóbb 
szolgáit, sokak füle hallatára elejtett néhány, az ügy szempontjából 
hasznosnak vélt mondatot, és útnak indult. 

Pantheia, értesülvén Araszpasz távozásáról, megüzente Kürosznak: 

- Sose búsulj, Kürosz, hogy Araszpasz átment az ellenséghez. Ha 
megengednéd, hogy követet küldjek férjemhez, kezeskedem, hogy 
csatlakozik hozzád, és sokkal megbízhatóbb barátod lesz, mint amilyen 
Araszpasz volt. És tudom, tehetsége szerint sereget is hozna neked. A 
mostani király apjával jó barátságban volt, de ez a király már 
megkísérelte, hogy férjemet és engem elszakítson egymástól. Tudom, 
hogy gonosztevőnek tartja őt, és örömest szegődne olyasvalakihez, mint 
te. 

Kürosz meghagyta, hogy küldjön követet férjéhez, amit az asszony meg 
is tett. 

Abradatasz megismerte a feleségétől származó ismertetőjeleket, és 
mikor tudomást szerzett a dolgok állásáról, körülbelül ezer lovas 
kíséretében örömest elindult Küroszhoz. A perzsák előőrseihez érve 
követet küldött Küroszhoz, és megüzente neki, ki ő. Kürosz 
megparancsolta, hogy azonnal vezessék feleségéhez. Az asszony és 
Abradatasz rögtön  összeölelkezett, már ahogy ez nem remélt 
találkozásoknál szokás. Pantheia ezután beszámolt Kürosz kegyességéről, 
tiszta erkölcséről és iránta tanúsított együttérzéséről. 

Mire Abradatasz így szólt: 

- Mondd, Pantheia, mivel hálálhatnám meg Kürosznak, amit érted és 
értem tett? 

- Csak azzal - felelte Pantheia -, hogy megpróbálsz úgy viselkedni 
vele, mint ahogy ő viselkedett veled. 

Ezek után Abradatasz odament Küroszhoz. Megragadta jobbját, és így 
szólt: 

- . Mindazért a jóért, amit értünk tettél, Kürosz, nem tudom, 
mondhatnék e többet, mint hogy barátod, szolgád és szövetségesed 
leszek, és megpróbálok legjobb képességeim szerint segítségedre lenni 
mindabban, amiben buzgólkodni látlak. 

Kürosz Így felelt: 

- . Elfogadom. Most pedig elbocsátlak, hogy feleséged társaságában 
költhesd el ebédedet, később azonban nálam is kell majd lakomáznod 
barátaid és barátaim társaságában. 

Abradatasz, látva, hogy Kürosz a kaszás szekerek és a vértes lovak meg 


lovasok körül buzgólkodik, kikeresett körülbelül száz hasonló formájú 
harci szekeret a maga lovasságából, és megtette az előkészületeket, hogy 
ő maga vezethesse majd az egységet saját szekerén. 

Szekerét négy rúddal szerelte fel, és nyolc lovat fogatott eléje, Pantheia 
arany vértet, arany sisakot és ugyanilyen karvasakat csináltatott neki 
ékszereiből. A szekérhúzó lovakat érctakaróval fedették be. 

Kürosz, látva Abradatasz négyrúdú szekereit, arra gondolt, miért ne 
lehetne akár nyolcrúdú szekereket is csináltatni, hogy nyolc pár ökör 
hozza mozgásba az alkotmányokat, amelyek, a kerekeket is beleszámítva, 
három öl magasra voltak a földtől. Ugy vélte, az ő seregének nagy 
segítségére, az ellenségnek pedig nagy kárára lenne, ha ilyen tornyok 
követnék a harcosokat. Emeleteket és mellvédeket is csináltatott az 
alvázra, és minden toronyra húsz-húsz embert állított. Amikor a 
tornyokkal elkészültek, teherpróbát tartott. És a nyolc pár igásökör 
sokkal könnyebben húzta a tornyot és rajta a húsz embert, mint egy-egy 
igásfogat a saját málháját. Mert egy igásfogatra körülbelül huszonöt ta- 
lentumnyi teher jutott, ezzel szemben a torony - pedig tömör fából 
készült, mint a tragédia színpada - és hozzá a húsz ember meg a 
fegyverek alig jelentettek tizenöt talentum terhet egy-egy iga számára. 

Miután meggyőződött róla, hogy minden nehézség nélkül haladnak, 
elrendelte, hogy a tornyokat vontassák majd a sereggel együtt, mert úgy 
vélte, harcban előnyre szert tenni nemcsak jogos, hanem egyben a 
szabadságot és boldogságot is jelenti. 


2. 


Ebben az időben az ind királytól is jöttek emberek. Pénzt hoztak, és 
átadták királyuk üzenetét: 

- Örülök, Kürosz, hogy tudomásomra adtad, miben szenvedsz hiányt. 
Barátságot szeretnék veled kötni, és pénzt küldök neked. Ha többre van 
szükséged, tudasd.  Küldötteimet utasítottam, hogy teljesítsék 
parancsaidat. 

Kürosz így válaszolt: 

- Megparancsolom, hogy három ember kivételével maradjatok ott, ahol 
sátratokat  felvertétek, őrizzétek a pénzt, és éljetek a lehető 
legkényelmesebben; három közületek azonban menjen át az ellenséghez, 
mintha királyotok szövetségkötés ügyében küldte volna őket, tudjátok 
meg, mit beszélnek és cselekszenek, és mihamarább jelentsétek nekem és 
az ind királynak. Ha ezt elintézitek, hálásabb leszek érte, mint a pénzért, 
amit hoztatok. Mert a szolgáknak öltözött kémek csak azt tudhatják meg 
és jelenthetik, amit mindenki tud; de az olyan emberek, mint ti, gyakran a 
haditervekről is tudomást szereznek. 

Az indek tetszéssel hallgatták. Ezután Kürosz megvendégelte őket. 
Másnap felkészültek, elindultak és megígérték, hogy minden lehetőt 
megtudnak az ellenségről, és igyekeznek mihamarabb visszatérni. 

Kürosz egyébként kitűnően felkészült a háborúra, olyan emberhez 
méltón, aki nem kis dolgokat forgat a fejében. Figyelme nemcsak a 
szövetségesek szándékaira terjedt ki, hanem arra is ügyelt, hogy barátai 
szüntelenül versengjenek egymással, hogy mindegyik a legjobb 
fegyverzetű katona, a legkiválóbb lovas, a legügyesebb dárdás, a legjobb 


íjász és a legharcedzettebb harcos akarjon lenni. Ennek érdekében 
vadászni vitte őket, és megjutalmazta azt, aki valamiben kitűnt. Es ha 
látta, hogy egy-egy vezető arra törekszik, hogy az ő katonái legyenek a 
legderekabbak, megdicsérte és lelkesítette, és amiben csak tudott, 
kedvezett neki. Amikor áldozatot mutattak be, vagy ünnepet ültek, 
versenyt hirdetett minden olyan gyakorlatban, amely a harc 
szempontjából fontos volt, és a győzteseknek fényes jutalmat adott. A 
seregben lelkes hangulat uralkodott. 

Kürosz, a harci gépeket kivéve, már mindennel elkészült, amit magával 
akart vinni a hadjáratra. A perzsa lovasság létszáma is elérte már a 
tízezret, a kaszás szekerekből, amelyeket ő maga csináltatott, szintén volt 
már vagy száz, sőt azoknak a szekereknek a száma is száz körül járt, 
amelyeknek az elkészítésébe Kürosz példája nyomán a szuszai Abradatasz 
fogott bele. Küaxarész, Kürosz rábeszélésére, a trójai és líbüai formájú 
méd szekereket is ugyanúgy átalakíttatta, ezekből is volt vagy száz. A 
tevékre is ki voltak jelölve az emberek, mindegyikre kettő-kettő. A 
legtöbb katona úgy érezte, hogy már kivívták a döntő győzelmet, az 
ellenség hatalmát pedig egyszerűen semmibe vették. 

Ilyen hangulat uralkodott, amikor az indek, akiket Kürosz a helyzet 
kikémlelésére küldött, visszaérkeztek az ellenségtől, és elmondták, hogy 
Kroiszoszt választották az egyesült seregek parancsnokává és 
hadvezérévé, a szövetséges uralkodók meg egyöntetűen elhatározták, 
hogy mindenki teljes seregével vesz részt a hadjáratban, és rengeteg 
pénzt hoznak, egyrészt, hogy minél több zsoldost szerezzenek, másrészt, 
hogy megajándékozhassák azokat, akik rászolgáltak. Sok kardviselő thrák 
már  zsoldjukba szegődött; az egyiptomiak hajón közelednek, 
százhúszezren lehetnek, pajzsuk befedi egész testüket, hatalmas dárdáik 
vannak (mint most is), meg szablyáik; jött ezenkívül egy küproszi sereg is; 
ott van már az összes kilikiai, meg a két Phrügia minden lakója, továbbá a 
lükaónok, a paphlagónok, a kappadokiaiak, az arabok, a föníciaiak, és 
Babülón királyának parancsnoksága alatt az asszírok. Kroiszosz még az 
iónokat, az aiólokat és Ázsia majd minden hellén lakóját is kény szerit 
ette, hogy kövessék, sőt Lakedaimónba is menesztett szövetségkötés 
végett követeket; a had a Paktólosz folyó körül gyülekezik, és Thümbrara 
környékére szándékoznak előrenyomulni (a király elő-ázsiai barbár 
alattvalóinak ma is itt van a gyülekezőhelye); — mindenkinek 
megparancsolta, hogy ide szállítsanak élelmet. Hozzávetőleg ugyanezt 
mondták a foglyok is, mert Kürosz arra is ügyelt, hogy mindig ejtsenek 
foglyokat, akikből ki lehet valamit szedni. Szolgáknak álcázott kémeket is 
küldött, akik mint szökevények jelentkeztek az ellenségnél. 

Kürosz emberei, meghallván e híreket, természetesen gondolkodóba 
estek, csendesebben jártak-keltek, mint addig, és a kedvük sem volt 
valami fényes. Itt is, ott is csoportokba verődtek, erről kérdezgették 
egymást, erről beszélgettek. 

Kürosz, amint észrevette, hogy a seregen félelem lesz úrrá, 
összehívatta a parancsnokokat és azokat, akikről úgy vélte, hogy 
bátortalanságukkal mások kárára lehetnek, bátorságukkal viszont a 
többiek javát szolgálhatják. A szolgáknak megparancsolta: ha más 
harcosok is meg akarnák hallgatni a beszédet, ne akadályozzák meg őket. 

Amikor mindnyájan együtt voltak, így szólt hozzájuk: - Szövetségesek, 


azért hívattalak benneteket, mert úgy látom, vannak köztetek olyanok, 
akik az ellenség felől érkezett hírek hallatára egyszeriben rettegő 
emberekhez kezdenek hasonlítani. Szerintem felettébb furcsa, ha egyesek 
megijednek attól, hogy az ellenség gyülekezik, mert mi sokkal többen 
vagyunk, mint amikor győzelmet arattunk felette; inkább bátorságra 
kellene kapni, hiszen látják, hogy most, az istenek segítségével, sokkal 
jobban fel vagyunk szerelve, mint régebben. Azok, akik most meg vannak 
ijedve, vajon akkor mit csinálnának, ha híre jönne, hogy egy olyan sereg 
készül ellenünk, mint a miénk - mintha mi volnánk önmagunk ellenségei? 
Mi lenne, ha először is azt hallanátok, hogy ez a sereg, amely egyszer már 
legyőzött bennünket, egykori győzelme tudatától eltelve, újra ellenünk 
indul? És hogy ugyanazok jönnek megint, de megsokszorozott erővel, akik 
akkor íjászaink és dárdásaink támadását egykettőre ártalmatlanná tették? 
Továbbá, hogy most lovasaik ugyanúgy felfegyverezve jönnek lovasaink 
ellen, ahogy annak idején gyalogosaik gyalogosaink ellen, s le is győzték 
őket; hogy nyílra és dárdára nem is néznek, mindegyik erős lándzsát hord 
magával, azzal akar ellenünk vágtatni, mert kézitusára készül? Meg hogy 
harci szekerek is jönnek, de nem háttal állnak majd, ahogy régen, 
mintegy futásra készen? Hogy a szekérbe fogott lovakat vért borítja, a 

állnak, és páncél meg sisak fedi testüket; a tengelyre pedig vaskaszákat 
erősítettek, hogy ezek is sebesen behatoljanak az ellenség soraiba? S 
hogy ráadásul tevéik vannak, teveháton is támadni fognak, márpedig 
egyetlen teve látványa is elég ahhoz, hogy száz lovat megfutamítson? 
Továbbá, hogy tornyokkal közelednek, amelyekről övéiknek védelmet 
nyújtanak, minket pedig lövedékeikkel meggátolnak a gyalogos harcban! 
.. nos, ha elújságolnák nektek, hogy ez a helyzet az ellenségnél, mit 
csinálnátok akkor? Hiszen már most is meg vagytok rémülve, pedig csak 
azt hozták hírül, hogy Kroiszoszt választották az ellenség vezérévé, és ő a 
szíreknél is gyávábban viselkedett, mert a szírek vereséget szenvedtek a 
csatában és úgy futottak meg, Kroiszosz azonban csupán szemlélő volt, 
mégis megfutamodott, ahelyett, hogy segítséget nyújtott volna 
szövetségeseinek! Aztán meg a hírekből világosan kiderül, az ellenség 
nem tartja erőit elegendőnek ahhoz, hogy felvegye velünk a harcot: 
zsoldosokat fogadnak, mintha mások derekabbul harcolnának értük, mint 
ők maguk. Aki ezeket a híreket félelmetesnek, a mi helyzetűnket pedig 
aggasztónak találja, azt mondom, férfiak, menjen át az ellenség táborába. 
Odaát többet használ nekünk, mint itt! 

Kürosz után a perzsa Khrüszantasz állt fel, és így szólt: - Ne 
csodálkozz, Kürosz, hogy egyesek elkomorultak a hírek hallatára. Nem a 
félelem tette őket kedvetlenné, hanem a harag. Ha valaki például 
reggelizni szeretne, és azt hiszi, hogy már reggelizhet, aztán közlik vele, 
hogy van még valami teendője étkezés előtt, az, úgy gondolom, nem örül 
a hírnek. Most így vagyunk mi is: már-már azt gondoltuk, hogy gazdagok 
leszünk, de megtudtuk, hogy van még valami teendőnk, ezért 
elkomorultunk. Nem azért, mert megijedtünk, hanem mert szerettük 
volna már ezt is elvégzettnek tudni. Ám ezentúl nem csupán Szíriáért 
harcolunk majd, ahol sok gabona van, meg barmok és gyümölcstermő 
pálmafák, hanem a borban, fügében és olajban bővelkedő Lüdiáért is, 
ahol a partot tenger mossa, amelyen több áru érkezik, mint amennyit 


valaha is láttunk; és ha ezt megértjük, már nem is bosszankodunk, hanem 
eltelünk lelkesedéssel, hogy mihamarabb élvezhessük Lüdia kincseit is. 

Így beszélt. A szövetségesek pedig örültek szavainak, és tetszésüknek 
adtak kifejezést. 

- . Én meg, férfiak - szólt Kürosz -, azon a véleményen vagyok, 
induljunk ellenük mihamarabb, először azért, hogy lehetőleg korábban 
érjünk élelmiszerraktáraikhoz, mint ők, másodszor meg azért, mert minél 
előbb érkezünk, nekik annál kisebb a készletük, és annál több fog nekik 
még hiányozni. Én így gondolom, de ha ennél biztonságosabb vagy 
könnyebb megoldást tudtok, adjátok elő. 

Sokan helyeselték, hogy minél előbb támadják meg az ellenséget, és 
senki nem szólt ellene, így hát Kürosz a következő beszédbe kezdett: 

- . Szövetségesek! Lelkünk, testünk és szükséges fegyvereink, isten 
segítségével, már régen készenlétben vannak: most nem kevesebb, mint 
húsznapi élelmet kell készítenünk az útra, magunk és állataink számára. 
Számításom szerint az út több mint tizenöt napig tart, s ezalatt semmiféle 
élelemre nem tehetünk szert, hiszen mindent összeszedtünk már, amit 
csak lehetett, mi is, az ellenség is. Elegendő élelmet kell tehát magunkkal 
vinnünk, mert anélkül sem élni, sem harcolni nem tudunk. Bort azonban 
csak annyit hozzon mindenki, amennyi a víziváshoz szoktat minket. 
Hiszen utunk javarészt nem bortermő vidéken halad el, és bármennyit 
vinnénk magunkkal, amúgy sem lenne elég. És hogy aztán, hirtelen bor 
nélkül maradván, meg ne betegedjünk, a következőképpen kell eljárnunk: 
kezdjünk már most vizet inni étkezés közben. Lényegében eddig is azt 
csináltuk, nem szükséges sokat változtatni életmódunkon, hiszen aki 
árpakenyéren él, az vízzel gyúrt tésztát eszik, meg a búzakenyeret is 
vízzel nedvesítve eszi az ember, továbbá a főtt ételek is mind vízzel 
készülnek, mégpedig sok vízzel. Akkor is csillapíthatjuk szomjunkat, ha 
csak étkezés után iszunk bort, és még csak nem is rövidítjük meg 
magunkat. Aztán az étkezés utáni borból is mindig hagyjunk el valamit, 
amíg észrevétlenül vízivókká nem leszünk. Mert az emberi természet csak 
fokozatos átmenettel viseli el a változásokat. Erre tanít maga az isten is, 
aki lassanként vezet ki minket a télből, hogy el tudjuk viselni a nagy 
hőséget, majd a hőségből a kemény fagyba. Öt kell utánoznunk: előbb 
szoktassuk magunkat, hogy elérhessük a kitűzött célt. A takarók helyett 
inkább ugyanolyan súlyú élelmiszert cipeljetek: hiszen a fölös élelem 
sohasem haszontalan. Attól meg ne féljetek, hogy takaró nélkül nem 
alusztok majd édesen, de ha mégis így lenne, szidjatok majd csak engem. 
Ruházatból azonban jó, ha minél több van, akár egészséges az ember, 
akár beteg. A kenyér mellé savanyú, keserű és sós ételeket 
csomagoljatok, azok étvágyat csinálnak, és sokáig elállnak. Ha meg 
letarolatlan területre érkezünk, ahol gabonát zsákmányolhatunk, azonnal 
kerítsetek kézimalmot, amivel lisztet őrölhetünk, mert ezzel az eszközzel 
lehet a legkönnyebben kenyeret készíteni. Gondoskodnunk kell olyan 
dolgokról is, amelyek a betegek számára fontosak, ezek amúgy is kevés 
helyet foglalnak el, és igen nagy szükség lehet rájuk, ha úgy hozza a sors. 
Legyen elég gyeplő is, hiszen az emberek és a lovak sorsa főleg a 
gyeplőkön múlik, és ha elkopnak vagy elszakadnak, tartalék híján 
tehetetlenségre vagyunk kárhoztatva. Aki pedig ért a dárdacsiszoláshoz, 
jól teszi, ha nem feledkezik meg ráspolyról. Köszörűkövet is vigyünk 


magunkkal, hiszen harci kedvét is élesíti, aki lándzsáját köszörüli. Mert 
szégyenletes dolog éles lándzsával a kézben gyáván viselkedni. Fát is 
bőven tartalékoljunk a harci és társzekerekhez, mert az erős 
használatban sok minden felmondja a szolgálatot. Mindezeken kívül 
legyenek velünk a legszükségesebb szerszámok is, mert nincsenek ám 
mindenütt mesteremberek, alig van viszont olyan katona, aki legalább 
ideiglenesen ne tudna megjavítani valamit. Minden szekéren legyen ásó 
és kapa, mindegyik málhás állaton balta és sarló; ezek szükséges 
szerszámok az egyes ember számára, és gyakran hasznára válnak a 
közösségnek is. Ami az élelmiszerkészletét illeti, a fegyveresek 
parancsnokai tartsanak vizsgálatot, és ne nézzék el, hogy bárkinek is 
hiányozzék valamije, hiszen a hiánynak mi látnók majd kárát. Az 
igásállatok málhájára vonatkozó rendeleteim végrehajtását pedig ti, a 
teherhordók — parancsnokai, vizsgáljátok felül; kényszerítsétek 
katonáitokat, hogy a hiányos málhákat egészítsék ki. Nektek meg, útépítő 
parancsnokok, odaadom azoknak a listáját, akiket felmentettem a 
dárdás-, íÍjász- vagy parittyásszolgálat alól; a volt dárdások favágó 
szekercékkel vonuljanak, az íjászok kapával, a parittyások pedig ásóval; 
szerszámaikkal csapatban haladjanak a társzekerek előtt, hogy rögtön 
munkába állhassanak, ha valahol utat kell építeni, és én is tudjam, hová 
forduljak, ha szükségem van rájuk. Magammal viszem a katonakorban 
levő kovácsokat, ácsokat és vargákat is, minden szerszámukkal együtt, 
hogy akkor se legyen fennakadás, ha ilyenfajta munkára lenne szükség a 
seregben. Ezek nem teljesítenek fegyveres szolgálatot, s megfelelő bér 
ellenében rendelkezésére állanak mindenkinek, aki kívánja, és kijelölt 
helyen fognak tartózkodni. Ha pedig kalmár szegődne mellénk, hogy 
portékáját eladja, figyeljük a katonákat, és ha valakit rajtakapunk, hogy a 
kijelölt határidő előtt, vagyis amikor még van élelmiszerünk, vásárol 
valamit, azt meg kell fosztani mindenétől. A határidő elmúltával azonban 
a kalmár szabadon árusíthatja portékáját. Sőt azok, akik a legtöbb 
élelmiszert bocsátják áruba, ajándékot és kitüntetést kapnak tőlem is és a 
szövetségesektől is. Akinek pénzre van szüksége a vásárláshoz, hozzon 
ismerősöket, akik kezeskednek érte, hogy valóban a sereggel fog tartani, 
és akkor kap a közös pénztárból. Ezek a parancsaim. Ha valaki 
szükségesnek tart még valamit, jelezze. Tehát menjetek és csomagoljatok, 
én pedig áldozatot mutatok be útra kelésünk sikeréért; ha az istenek 
kedvezően fogadják, jelt adunk. Mindenki jelentkezzen parancsnokánál az 
előbb mondott felszereléssel a kijelölt helyen. Ti meg, parancsnokok, 
helyezzétek készenlétbe osztagaitokat, aztán jöjjetek hozzám, hogy 
kijelöljem a helyeket. 


3. 


A katonák ezután felkészültek. Kürosz pedig áldozatot mutatott be. 
Mivel az istenek kedvezően fogadták, seregével együtt útra kelt. Az első 
nap egész közel ütöttek tábort, hogy ha valaki elfelejtett valamit, 
visszamehessen érte, illetve kiegészíthesse felszerelését. És hogy 
otthonuk se legyen védelem nélkül, Küaxarész ott maradt a méd sereg 
egyharmadával. 

Kürosz a lehető leggyorsabb iramot diktálta. A lovasság a sereg élén 


haladt, eléjük kémeket és felderítőket küldött a megfigyelésre 
legalkalmasabb magaslatokra; utánuk vezette a málhásokat; sík földön a 
társzekereket és a málhás állatokat több soros oszlopban vonultatta, 
utánuk jöttek a gyalogosok, s ha a málhások közül egyesek elmaradtak, az 
ott levő parancsnokok gondoskodtak róla, hogy a menet akadálytalanul 
haladhasson.  Keskenyebb utakon a fegyveresek  közrefogták a 
málhásokat, és kétoldalt meneteltek; ha akadályba ütköztek, a velük 
párhuzamosan haladó katonák feladata volt, hogy az utat szabaddá 
tegyék. Az osztagok általában málhával meneteltek, minden teherhordó 
parancsot kapott, hogy osztaga mellett haladjon, hacsak másképp nem 
hozza a szükség. A parancsnok teherhordója ment elöl, kezében 
jelvénnyel, amelyet osztagának emberei jól ismertek. Így vonultak sűrű 
sorokban, és mindegyiknek az volt a legfőbb gondja, hogy emberei el ne 
maradjanak. Ennek következtében egyrészt nem kellett keresniök 
egymást, másrészt a holmik kéznél voltak és sokkal jobb állapotban, és a 
katonák is hamarabb jutottak hozzá, amihez akartak. 

Közben a felderítők embereket véltek a síkságon felfedezni, akik 
takarmányt meg fát vittek, sőt láttak ilyesmit szállító vagy legelésző 
állatokat is; távolabbra tekintve pedig mintha füst- vagy porfelleg 
gomolygott volna a magasban. Mindebből majdnem biztosra vették, hogy 
az ellenséges sereg valahol a közelben van. 

A felderítők parancsnoka nyomban jelentést küldött Kürosznak, aki 
utasította őket, hogy maradjanak leshelyükön, és jelentsék, ha valami újat 
látnak. Egy lovasosztagot pedig előreküldött, próbáljanak néhány embert 
elfogni a síkságon járók közül, hogy pontosabb értesüléseket szerezzenek, 
így is történt. 

A sereg többi részét megállította, hogy még mielőtt túl közel érnének, 
megtegye a szükséges intézkedéseket. Parancsot adott, hogy 
reggelizzenek meg, aztán állásaikban maradva várják a további 
utasításokat. Etkezés után összehívatta a lovasok, a gyalogosok és a harci 
szekerek parancsnokait, továbbá a hadigépek, a málhások és az 
asszonyokat szállító szekerek tisztjeit. Míg ezek gyülekeztek, a portyázok 
már hozták is a síkságról a foglyokat. Kürosz kérdésére elmondták, hogy 
a táborból vannak, részint takarmányért, részint fáért indultak az 
előőrsökön túlra, mert a sereg a nagy létszám következtében szűkében 
van már mindennek. 

- Milyen távolságra van innen a had? - kérdezte Kürosz. 

- Mintegy két perzsa mérföldre - felelték. 

- Hát rólunk esik-e szó nálatok? - kérdezte Kürosz. 

- Nem is kevés, különösen, hogy ilyen közel jöttetek 

- mondták. 

- És aztán örülnek-e, hogy jövünk? - ezt a jelenlevők miatt kérdezte 
Kürosz. 

- Bizony nem örülnek, sokkal inkább szomorkodnak 

- felelték azok. 

- Es most mit csinálnak? - érdeklődött Kürosz. 

- Csatasorba állnak; ezt csinálták már tegnap és tegnapelőtt is. 

- Es ki állítja őket csatarendbe? - kérdezte Kürosz. A foglyok ezt is 
megmondták: 

- , Maga Kroiszosz meg egy görög férfi, és egy méd, azt mondják, 


tőletek szökött át. 

- Ó, magasságos isten, bárcsak kézre keríthetném -szólt Kürosz. 

Ezután elvezettette a foglyokat, majd a jelenlevőkhöz fordult, és tovább 
akart beszélni. De ebben a pillanatban újabb futár érkezett a felderítők 
parancsnokától, és jelentette, hogy nagy lovasalakulat tűnt fel a síkságon. 

- . Mi azt gyanítjuk - mondta a küldött -, hogy a sereget akarják 
kikémlelni, azért jöttek. Az osztag előtt jókora távolságra körülbelül 
harminc másik lovas tör ellenünk, valószínűleg az a szándékuk, hogy ha 
lehet, elfogják a vártánkon álló megfigyelőket. Mi viszont csak tízen 
vagyunk. 

Erre Kürosz megparancsolta, hogy lovas testőrségének egyik osztaga 
vágtasson az őrhelyhez, és maradjon ott csendben, nehogy az ellenség 
észrevegye. 

- Mihelyt azonban a mi tíz emberünk elhagyta helyét, törjetek elő, és 
támadjátok meg azokat, akik a vártára felhágnak. Es hogy a nagyobb 
alakulat se tehessen kárt bennetek, te, Hüsztaszpasz, vonulj ki 
lovasezrededdel, és mutatkozz meg az ellenséges osztag előtt. De ne 
üldözd őket ezen az ismeretlen terepen, s csak arra legyen gondod, hogy 
vártáink a birtokunkban maradjanak. Akik pedig jobb kezüket feltartva 
vágtatnak felétek, azokat fogadjátok barátsággal. 

Hüsztaszpasz távozott, hogy fegyverbe szólítsa embereit, Kürosz 
lovasai pedig parancs szerint elvágtattak. És lám, kivel találkoznak, még 
a vártákon innen! A szuszai asszony nemrégiben felderítőnek küldött 
őrével és annak szolgáival. Amint ezt Kürosz meghallotta, felugrott, elébe 
ment és kézfogással üdvözölte. A többiek, akik természetesen semmiről 
sem tudtak, döbbenten szemlélték a jelenetet, ám Kürosz csakhamar 
felvilágosította őket: 

- Kedves barátaim, a legderekabb ember érkezett körünkbe, és most 
már meg kell tudnia mindenkinek, mit is cselekedett ő. Nem azért ment 
el, mert aljasságra vetemedett, és félni sem félt tőlem; én magam küldtem 
el, hogy tájékozódjék az ellenség dolgai felől, aztán minket is pontosan 
tájékoztasson a helyzetről. Emlékszem, Araszpasz, mit ígértem neked, és 
nem maradok adósod sem én, sem az itt jelenlevők. Ti is úgy becsüljétek 
őt, barátaim, mint derék férfiút, mert így méltányos. A mi érdekünkben 
vállalta a veszélyt, és viselte a gyalázatot, amellyel vádoltuk. 

Ezután mindnyájan megölelték Araszpaszt, és kezet szorítottak vele. 
Aztán Kürosz kijelentette, hogy ennyi most elég, és Araszpaszhoz fordult: 

- Te pedig, Araszpasz, számolj be mindarról, amit fontos tudnunk. Ne 
hallgass el semmit az igazságból, és az ellenség erejét se kicsinyítsd; 
jobb, ha nagyobbnak hisszük, és kisebbnek látjuk, mint ha kisebbnek 
halljuk, és nagyobbnak találjuk. 

- . Mindent megtettem - felelte Araszpasz -, hogy minél pontosabban 
megtudjam a sereg létszámát. Elrendezésükben ugyanis én magam is 
segítettem. 

- Akkor hát - mondta Kürosz - nemcsak azt tudod, hányan vannak, 
hanem azt is, hogyan vannak felállítva. 

- Tudom hát - felelte Araszpasz -, sőt még a haditervüket is ismerem. 

- Előbb mégis arról beszélj, nagyjából hányan vannak. 

- , Nos, harminc ember mélységű csatasorba vannak rendezve 
mindnyájan, gyalogosok, lovasok egyaránt, kivéve az egyiptomiakat, és 


arcvonaluk így körülbelül negyven sztadion hosszúságúra nyúlik. Mert 
nagyon fontosnak tartottam megtudni, mekkora területet foglalnak el. 

- Azt mondod: kivéve az egyiptomiakat. Es azok hogy vannak felállítva? 
- kérdezte Kürosz. 

- Ezeket úgy állították fel a tízezred-parancsnokok, hogy száz-száz 
ember jusson mindegyik tízezred egy-egy oldalára; azt mondják, ez a 
megszokott otthoni csatarendjük. Kroiszosz azonban nagyon kedvetlenül 
egyezett bele ebbe a felállításba, mert ő hosszabbra akarta volna nyújtani 
az arcvonalát, mint te a tiédet. 

- És miért? - kérdezte Kürosz. 

- Azért, hogy túlerejével bekeríthessen. 

- Majd meglátják, vajon nem a bekerítők lesznek-e bekerítve! Amit 
fontos volt megtudnunk tőled, megtudtuk, most pedig, férfiak, a 
következőképpen cselekedjetek: távozástok után vizsgáljátok meg lovatok 
és saját magatok felszerelését, hiszen gyakran kicsin múlik, hogy harcos, 
ló és kocsi használhatatlanná váljon. Holnap korán reggel pedig, amíg én 
áldozatot mutatok be, az emberek és lovak először is étkezzenek, hogy a 
mindenkor szükséges teendők közül egy se maradjon elintézetlenül, aztán 
te, Araszpasz, vedd át a jobbszárnyat, amely úgyis a te parancsnokságod 
alá tartozik, és a többi tízezred-parancsnok is foglalja el szokásos helyét; 
a versenykocsikban sem lehet megváltoztatni a lovak helyét, ha már folyik 
a verseny. Adjátok ki a parancsot a  századosoknak és 
szakaszparancsnokoknak, álljanak az arcvonal elé, és rendezzenek 
minden szakaszt kettős sorba. 

Egy-egy szakasz huszonnégy emberből állott. 

Megszólalt ekkor az egyik század parancsnoka: 

- Mit gondolsz, Kürosz, helytállunk-e ebben a rendben a mély sorokban 
felállított sereggel szemben? 

Kürosz így felelt: 

- Ha egy sereg túl sok sorból áll, úgyhogy az ellenséget el sem érheti 
fegyvereivel, mit gondolsz, kinek használ ez többet, az ellenségnek vagy 
saját harcosainak? Én a magam részéről azt szeretném, ha az ő százfőnyi 
mélységű harcrendjük tízezer főnyi mély lenne, akkor aztán a 
legkevesebb emberrel kellene megküzdenünk. Az általam felállított 
csatasor mélysége azonban, azt hiszem, megerősíti és önmaga legjobb 
segítőjévé teszi a sereget. A dárdásokat a vértesek mögé rendelem, a 
dárdások mögé pedig az íjászokat. Mert ugyan ki állítaná őket az első 
sorba, amikor oly nyilvánvalóan képtelenek minden közelharcra? így 
viszont, a vértesektől fedezve, meg fogják állni a helyüket, s az előttük 
levők háta mögül lődözve nyilaikat és hajítva dárdáikat, kárt tesznek az 
ellenségben. És világos, hogy minden, ami az ellenség kárára van, saját 
harcosaink helyzetét könnyíti. Leghátulra az úgynevezett utóvédeket 
állítom. Mert ahogy az épületnek sincs haszna erős kőalapzat és tetőzet 
nélkül, a csatarend sem ér semmit, ha elő- és utóvédjei nem állják meg a 
helyüket. Ti,  vértesek, rendezzétek hát el soraitokat, ahogy 
megparancsoltam, és ti is, dárdás- és íjászparancsnokok, állítsátok fel 
csapataitokat. Elöl legyenek a vértesek, aztán az íjászok, mögöttük a 
dárdások. Te pedig, aki az utóvédet vezeted, mivel a te embereid vannak 
leghátul, parancsold meg nekik, figyeljék az előttük levőket, buzdítsák 
azokat, akik teljesítik kötelességüket, és szigorúan fenyegessék meg a 


gyávákat, aki pedig árulásra készülődve meghátrálna, annak halál legyen 
a büntetése. Az elöl haladóknak az a feladatuk, hogy az utánuk 
következőket szóval és példamutatással bátorítsák, ti viszont, leghátul 
harcolók, úgy viselkedjetek, hogy a gyávák jobban féljenek tőletek, mint 
az ellenségtől. Tehát ehhez tartsátok magatokat. Te meg, Eutratasz, a 
hadigépek személyzetének parancsnoka, igyekezz hogy a tornyokat húzó 
igásállatok minél szorosabban kövessék a gyalogságot. Te, Daukhosz, a 
málhások irányítója, a tornyok mögé zárkóztasd fel csapataidat, és 
altisztjeid szigorúan fenyítsék meg mindazokat, akik előreszaladnak vagy 
lemaradnak. Te, Kardukhasz, aki a nők szekereire ügyelsz fel, a málhások 
után vonultasd őket, leghátul. Mert az így egymás mögé állított egységek 
a tömeg látszatát keltik, lehetőséget adnak hadicselekre is, az ellenséget 
pedig, ha bekerítéssel próbálkozna, arra kényszerítik, hogy nagyobb kört 
képezzenek; márpedig minél nagyobb területet vesznek körül, annál 
többet vesztenek erejükből. Tehát ehhez tartsátok magatokat. Ti meg, 
Artaozosz és Artagerszész, őutánuk vezessétek gyalogosezredeiteket. 
Ezzel szemben ti, Pharnukhosz és Asziadatasz, ne álljatok be a 
csatasorba; a nők szekerei mögött külön álljatok fegyverben a vezetéstek 
alatt álló lovasezredekkel, aztán pedig jöjjetek hozzám a többi vezérrel 
együtt. De azért úgy készüljetek, mintha nektek kellene megkezdeni a 
harcot. Te meg, aki a tevékhez rendelt embereket irányítod, a nők 
szekerei mögött rendezd osztagodat, és tedd, amit Artagerszész 
parancsol. Es ti, a harci szekerek parancsnokai, vessetek sorsot; akit a 
sors kijelöl, az álljon a sereg élére száz szekerével; a másik két 
szekérszázad közül az egyik had a jobb oldalon, a másik pedig a bal 
oldalon egysoros oszlopban haladva kövesse a csatasort. 

Így állította fel őket Kürosz. 

Abradatasz, a szuszaiak királya azonban így szólt: 

- "Ha nincs ellene kifogásod, Küroszom, én önként vállalom, hogy az 
ellenséges arcvonallal szemben foglalok helyet. 

Kürosz megdicsérte, jobbját nyújtotta neki, majd megkérdezte a többi 
szekérhez beosztott két perzsát: 

- Beleegyeztek? 

Minthogy azok azt felelték, hogy önérzetűk nem engedi, meghagyta 
nekik, vessenek sorsot. Abradataszra jutott az, amit már amúgy is vállalt, 
és éppen az egyiptomiakkal került szembe. Ezután távoztak. Miután 
mindarról gondoskodtak, amiről az előbb szót ejtettem, megvacsoráztak, 
őrséget állítottak, majd nyugovóra tértek. 


4. 


Másnap korán reggel Kürosz áldozatot mutatott be. A többiek 
megreggeliztek, itallal áldoztak az isteneknek, majd felöltötték a sok szép 
ruhát, a szép mellvérteket és sisakokat, felrakták a lovakra is a 
homlokvértet és a mellpáncélt, a hátaslovakat csípővérttel, a szekérhúzó 
lovakat oldalpáncéllal látták el, úgyhogy érctől csillogott, bíbortól 
ragyogott az egész sereg. 

Abradatasz négyrúdú, nyolclovas szekere különösen szépen volt 
feldíszítve. Amikor éppen len mellvértjét készült felölteni - náluk ilyet 
hordtak -, Pantheia lépett eléje arany mellvérttel, aranysisakkal, 


karvasakkal, férje csuklójára illő széles karperecekkel, bokáig érő, alul bő 
redőzetű  bíborruházattal és  jácintszínű  sisakforgóval. Titokban 
csináltatta, férje háta mögött vett mértéket fegyverzetéről. Abradatasz, 
meglátva a sok gyönyörűséget, álmélkodva kérdezte Pantheiát: 

- Talán bizony összezúzattad kincseidet, asszony, hogy fegyvereket 
készíttethess számomra? 

- , A legbecsesebbet nem - felelte Pantheia -, mert ha mások is 
olyannak látnak, mint én, te vagy az én legfőbb ékességem. 

Imigyen szólva férjére adta a fegyverzetet, közben hasztalan próbálta a 
sírást elfojtani, könnyei végigcsorogtak orcáin. Abradatasz különben is 
szemrevaló hős volt, ebben a fegyverzetben meg különösen gyönyörűnek 
és előkelőnek tűnt, hiszen még a természet is kedvezett neki. Átvette a 
kocsistól a gyeplőt, és készülődött, hogy felszálljon harci szekerére. Ekkor 
Pantheia megkérte a jelenlevőket, lépjenek hátrább, és így szólt: 

- Ha volt valaha asszony, Abradatasz, aki férjét a maga életénél is 
többre becsülte, azt hiszem, tudod, hogy az én vagyok. Miért is 
bocsátkozzam részletekbe? Azt hiszem, tetteim megbízhatóbb tanúk, mint 
a most elhangzott szavak. Én mégis, noha te is tudod, hogy így érzek 
irántad, kettőnk szerelmére esküszöm, inkább szállanék veled, a derék 
harcossal együtt a sírba, mint élnék veled, a  becstelennel 
megbecstelenítve: ennyire becsüllek téged és magamat. És azt hiszem, 
nagy hálával tartozunk Kürosznak is, aki nem úgy viselkedett velem, 
ahogy rabnőkkel vagy ama bizonyos becstelen nevű szabad nőkkel szokás, 
holott a foglya voltam, és külön az ő számára választottak ki, 
ellenkezőleg: megőrzött számodra, mintha csak testvérének feleségét 
vette volna át. És amikor Araszpasz, az őrzőm, elpártolt tőle, megígértem 
neki: ha megengedi, hogy érted küldjek, Araszpasznál sokkal hívebb és 
derekabb barátot nyer benned. 

Így beszélt Pantheia. Abradatasz megörült a szavaknak, és felesége 
fejére téve kezét, így fohászkodott: 

- Magasságos isten, add, hogy méltó férje lehessek Pantheiának, és 
méltó barátja Kürosznak, aki annyira megbecsül bennünket. 

Ezekkel a szavakkal a kocsisülés ajtaján keresztül beszállt a szekérbe. 

A kocsis becsukta utána az ajtót. Pantheia, aki most már nem tudta 
másképp kimutatni szerelmét, a szekérülést csókolta meg; a kocsi 
megindult, de ő csak ment utána, mígnem Abradatasz hátrafordult, és őt 
megpillantva így szólt: 

- Nyugodj meg, Pantheia, isten veled, és most már fordulj vissza. 

Ekkor a heréltek és a szolgálónők kocsijához vezették Pantheiát, 
lefektették, és behúzták a függönyt. És bármilyen nagyszerű látványt 
nyújtott Abradatasz és szekere, az emberek csak most, hogy Pantheia 
visszavonult, nézték meg alaposabban. 

Kürosz, miután áldozata sikerrel járt, és a had is felsorakozott a 
megparancsolt rendbe, elfoglaltatott egy sor lesromot, majd összehívatta 
a vezéreket, és így beszélt hozzájuk: 

- Kedves barátaim és szövetségeseim, az istenek ugyanúgy fogadták 
áldozatunkat, mint amikor előbbi győzelmünket adták. Én pedig 
szeretnélek benneteket egy-két olyan dologra emlékeztetni, amire 
emlékezve, azt hiszem, sokkal erősebb lélekkel indultok majd a csatába. 
Sokkal ügyesebb harcosok vagytok, mint az ellenség katonái, sokkal 


hosszabb ideje éltek és harcoltok együtt, mint ők; és mögöttetek van már 
a közös győzelem, az ellenség zöme mögött viszont a közös vereség áll; 
ami pedig mindkét fél újoncait illeti, a másik táborbeliek tudják, hogy 
harcostársaik árulók, ti pedig, akik mellettünk vagytok, tudjátok, hogy 
olyan emberek soraiban verekedtek, akik elszántan küzdenek 
fegyvertársaikért. És természetes, hogy akik bíznak egymásban, 
kitartanak és egy lélekkel harcolnak, azok viszont, akik nem bíznak 
egymásban, szükségszerűen csak azon gondolkoznak, miképpen 
illanhatnának el minél hamarabb. Induljunk hát, barátaim, az ellenség 
ellen a közelharcba, felfegyverzett harci kocsikkal a fegyvertelen kocsik, 
vértes lovasokkal meg lovakkal a páncéltalanok ellen. A gyalogsággal, 
leszámítva az egyiptomiakat, már volt dolgotok; az egyiptomiak 
fegyverzete pedig éppoly előnytelen, mint harci rendjük; hiszen pajzsaik 
akkorák, hogy azoktól sem mozogni, sem látni nem lehet, és világos az is, 
hogy százas oszlopokba rendezve, nagyon kevesek kivételével, egymást 
akadályozzák majd a harcban. Ha meg arra számítanak, hogy rohammal 
szorítanak vissza bennünket, először is lovainkba ütköznek, és a vasakba, 
amelyeket lovaink lendülete még erősebbé tesz, és ha itt-ott megállnák is 
a helyüket, miképpen vehetnék fel egyszerre a harcot lovakkal, 
gyalogsággal és tornyokkal? Mert a tornyokon levő harcosok nemcsak 
minket védenek, hanem lövedékeikkel harc helyett tehetetlenségre 
késztetik az ellenséget. Ha még valamire szükségetek lenne, mondjátok 
meg nekem, az istenek segítségével semmiben nem fogunk hiányt 
szenvedni. És ha volna esetleg mondanivalótok, mondjátok! Ha nem, 
menjetek, mutassatok be áldozatokat, és fohászkodjatok az istenekhez, 
akiknek áldozatunkat bemutattuk, majd térjetek vissza soraitokba. 
Mindenki emlékeztesse embereit arra, amire én  emlékeztettelek 
benneteket, és mindegyikőtök magatartásával, tekintetével és szavaival 
mutassa meg alattvalóinak, hogy méltó vezéri tisztére. 


VII. KÖNYV 


1. 


A parancsnokok az istenekhez fohászkodtak, majd visszatértek 
alakulataikhoz; Kürosz és kísérete még az áldozat körül foglalatoskodott, 
amikor a szolgák odahozták nekik az ételt és az italt. Kürosz, amúgy állva, 
az isteneknek ajánlotta fel az első falatokat. Csak aztán fogott hozzá az 
evéshez, de közben még meg is osztotta ételét mindazokkal, akiknek 
különösképpen szükségük volt rá. Ugyanígy ivott. Előbb az isteneknek 
ajánlotta fel az első kortyot, és inádkozott. Hasonlóképpen cselekedtek a 
többiek is. Ezután honi atyaistenét hívta vezérül és szövetségesül, majd 
lóra szállt, és ezt parancsolta kíséretének is. 

Kürosz emberei mind ugyanolyan fegyverzetet viseltek, mint ő, 
bíborköntöst, érc mellvértet, ércsisakot, szablyát és egy-egy somfa 
lándzsát, lovaik homlokvértet, mellpáncélt és ércből való lábvértet, 
ugyanilyent hordtak lovasaik is. Kürosz fegyverei csak annyiban 
különböztek, hogy a többieké aranyfestékkel volt bevonva, Küroszéi 
viszont fényesen csillogtak-villogtak. 

Már nyeregben ült, és éppen megállt, hogy egy pillantást vessen 


arrafelé, amerre el akart indulni, amikor jobb felől megdördült az ég. 

- Követünk téged, magasságos isten - kiáltott fel Kürosz, és ezzel 
megindult. 

A jobbszárnyon Khrüszantasz haladt lovasaival, a  balszárnyon 
Arszamasz és a gyalogság. Kürosz megparancsolta, hogy szemüket a 
hadijelre függesztve, egyenletes lépésben kövessék. Hadijelük egy 
kiterjesztett szárnyú aranysas volt, egy hosszú dárdán; mind a mai napig 
ez a perzsa királyok jelvénye. Kürosz háromszor állította meg a 
hadsereget, mielőtt az ellenséget megpillantották volna. 

Vagy húszsztadionnyit haladtak előre, amikor lassanként láthatóvá lett 
a közeledő ellenséges had. Amikor szemtől szembe kerültek egymással, és 
az ellenség látta, hogy arcvonaluk mindkét oldalon jóval szélesebb, 
megálltak, és mert másképp bekeríteni nem lehet, kör alakba görbülve, 
mindkét oldalon gamma alakban állították fel soraikat, hogy mindenfelől 
egyszerre támadhassanak. 

Kürosz látta ezt, de nem húzódott vissza, hanem rendületlenül haladt 
tovább. Amikor észrevette, milyen messze van mindkét oldaltól a bekerítő 
arcvonal, és hogy milyen távol hajol össze a megnyújtott jobb- és 
balszárny, így szólt: 

- Látod, Khrüszantasz, hol állítják fel bekerítő egységeiket? 

- , De még mennyire - felelte az -, és csodálkozom is, hiszen 
véleményem szerint nagyon elszakítják derékhaduktól a szárnyakat. 

- De még a miénktől is! - mondta Kürosz. 

- De hát miért? 

- Nyilván attól félnek, hogy megtámadjuk őket, ha a két szárny közel 
kerül hozzánk, és a derékhad még messze van. 

- Hát akkor miképpen segíthetnek egymásnak, ha ennyire 
széthúzódnak? 

- Látni való - mondta Kürosz -, hogy mihelyt az előrenyomuló szárnyak 
egy vonalba kerülnek seregünk két szélével, szembefordulnak velünk, 
hogy, mintegy arcvonalat képezve, minden oldalról megindítsák a 
támadást. 

- És nem találod jónak a tervüket? 

- De igen, ha azt vesszük figyelembe, amit látnak, de ha azt is, amit 
nem, akkor így még rosszabb, mint ha oszlopban nyomulnának előre. 
Ezért te, Arszamasz, vezesd lassan a gyalogságot, ahogy tőlem látod, te 
meg, Khrüszantasz, velük egy vonalban a lovasságot. En oda megyek, 
ahonnan majd jónak látom megkezdeni a csatát; egyúttal körbejárok, és 
megszemlélem, hogyan állnak dolgaink. Ha aztán ott leszek, mihelyt közel 
érünk egymáshoz, harci dalba kezdek: akkor induljatok rohamra. Amikor 
mi összecsaptunk az ellenséggel, észreveszitek majd, hiszen a Zaj, 
gondolom, nem lesz csekély, ugyanakkor támadjon Abradatasz a harci 
kocsikkal. Ezt a parancsot fogja kapni, ti meg a lehető legszorosabban 
kövessétek a kocsikat: így törhetünk rá a legjobb esélyekkel a megzavart 
ellenségre. Én pedig, amilyen hamar csak tudok, kéznél leszek, hogy 
üldözőbe vegyem őket, ha az istenek is úgy akarják. 

Így szólt, majd megadva a jelszót: , Isten a segítőnk és a vezérünk", 
elvágtatott. 

Amikor a harci szekerek és a vértesek között elhaladt, így beszélt, 
rárápillantva a felsorakozott katonákra: 


- Férfiak, micsoda öröm arcotokat látni! Majd másoknak: 

- Tudjátok-e, férfiak, hogy nemcsak mostani győzelmünk áll vagy bukik 
ezen a csatán, hanem korábban kivívott eredményeink, sőt egész 
boldogságunk? 

Megint mások között haladva így szólt: 

- Férfiak, mostantól kezdve többé nem panaszkodhatunk az istenekre, 
hiszen megadták a lehetőséget, hogy sok nagyszerű dolog birtokába 
jussunk. Csak legyünk bátrak! 

Másokhoz meg így beszélt: 

- Férfiak, találhattunk volna ennél a mostaninál jobb társaságot? Mert 
ha most bátran viselkedünk, sok minden szépet nyújthatunk egymásnak. 

Aztán így buzdította harcosait: 

- . Gondolom, jól tudjátok, férfiak, milyen jutalom vár most a 
győztesekre: hogy űzzék, vágják, pusztítsák az ellenséget, hogy kincseket 
szerezzenek, ragyogó hírük legyen, szabadok maradjanak, uralkodjanak, 
és világos, hogy a gyávákra mindennek ez ellentéte vár. Aki önmagát 
szereti, velem harcol! Mert én sem a rosszat, sem a megaláztatást nem 
tűröm meg jószántamból. 

Amikor pedig régebbi harcostársaihoz ért, a következőket mondta: 

- Nektek ugyan mit mondjak, férfiak? Tudjátok ti jól, milyen nap virrad 
a csatában a bátrakra, és milyen a gyávákra. 

Abradataszhoz érve megállt. Abradatasz odaadta a gyeplőt a kocsisnak, 
és Kürosz elé ment. Odasiettek mások is a közelben levő gyalogosok és 
szekérhajtók közül. Kürosz így beszélt az egybegyűltekhez: 

- . Az isten teljesítette kívánságodat, Abradatasz; te és a tieid a 
szövetségesek előharcosai lettetek. Ha fel kell venned a harcot, gondolj 
arra, hogy a perzsák szeme rajtatok lesz; követni fognak benneteket, és 
nem engedik, hogy támasz nélkül maradjatok a harcban. 

És Abradatasz így válaszolt: 

- Nálunk, úgy vélem, minden rendben van, Kürosz. De a széleken állók 
helyzete nyugtalanít. Látom, hogy az ellenséges had szárnyai erőteljesen 
nyomulnak előre, harci szekerekkel és mindenféle más fegyvernemmel, 
mi pedig a kocsikon kívül semmit nem állítottunk velük szembe. Ha nem 
sorshúzás útján nyertem volna ezt a helyet, bizony szégyenkeznék, amiért 
itt vagyok, hiszen oly biztonságosnak tűnik itt. 

Kürosz Így felelt: j 

- Ha nálatok minden rendben van, felőlük légy nyugodt. En majd az 
istenek segítségével távol tartom az ellenséget seregünk két oldalától. Es 
nagyon kérlek, ne is rohanj az ellenségre addig, míg futni nem látod 
azokat, akiktől most félsz. 

Kürosz ilyen büszkélkedve beszélt a csata előtt. Különben nemigen 
hencegett. 

- . De ha látod - folytatta -, hogy azok futnak, ez legyen jeladás 
számodra, hogy én már odaértem. Akkor iramodj utánuk, mert ebben a 
helyzetben fogod az ellenfelet a leggyávábbnak, a tieidet meg a 
legbátrabbnak találni. És ha még van időd, Abradatasz, menj végig 
szekereseid mellett, és buzdítsd őket támadásra, tekinteteddel bátorítsd 
és jó reménységgel vidítsd harcosaidat. És hogy ti legyetek a 
legderekabbak mind között, akik a szekereken vannak, indítsd őket 
versengésre. Hidd el, ha ez sikerül, később majd mind azt mondja: nincs 


hasznosabb dolog, mint a vitézség. 

Abradatasz fellépett szekerére, körüljárt, és így cselekedett. 

Kürosz, ahogy a balszárnyhoz ért, oda, ahol Hüsztaszpasz állt a perzsa 
lovasság felével, nevén nevezve őt, így szólt hozzá: 

- Nos, Hüsztaszpasz, most mutasd meg gyorsaságodat; ha megelőzzük 
az ellenséget az öldöklésben, közülünk senki sem pusztul el. 

Nevetve felelt erre Hüsztaszpasz: 

- A velünk szemben levőkről gondoskodunk mi, de azok ellen, akik az 
oldalakkal állnak szemközt, rendelj ki másokat, hogy azok se 
unatkozzanak. 

- . Én magam megyek ellenük - válaszolta Kürosz -, hanem te, 
Hüsztaszpasz, ne felejtsd el: akármelyikünknek ad győzelmet az isten, 
amíg ellenséget látunk, amíg csak van, aki ellenáll, harcolunk. 

Ezt mondta, majd elvágtatott. A sereg oldalához érve így szólt az ott 
felállított szekerek parancsnokaihoz: 

- Azért jöttem, hogy erősítselek benneteket: mihelyt észreveszitek, 
hogy megtámadjuk az ellenfél szélső balszárnyát, próbáljatok meg 
keresztülvágtatni az ellenségen, mert sokkal nagyobb biztonságban 
lesztek, ha áttörtök, mint ha itt, belül, körülkerítenének benneteket. 

Majd amikor az asszonyokat szállító szekerek mögé ért, 
megparancsolta Artagerszésznek és Pharnukhosznak, hogy lovas-, illetve 
gyalogosezredeikkel maradjanak ott. 

- De ha látjátok - mondotta -, hogy én megtámadom a 
jobbszárnyunkkal szemben állókat, ti is vessétek rá magatokat azokra, 
akik veletek szemben vannak. A sereg szárnyával, azaz a sereg 
leggyengébb pontjával veszitek fel a harcot, ti pedig arcvonalban, azaz a 
legelőnyösebb helyzetben maradtok. Mint látjátok, náluk a lovasok állnak 
legkívül; szabadítsátok rájuk a tevéscsapatot, és nevetséges látványban 
lesz részetek, még mielőtt harcba bocsátkoznátok. 

Miután mindezt elintézte, a jobbszárnyra lovagolt. Kroiszosz pedig, aki 
látta, hogy az arcvonal, amelyben ő maga is lovagolt, közelebb van már az 
ellenséghez, mint a két előrenyomult szárny, jelt adott a szárnyaknak, 
hogy ne húzódjanak már feljebb, hanem ott, helyben, forduljanak az 
ellenség felé. Amikor pedig arccal Kürosz serege felé megálltak, jelt adott 
a támadásra. így aztán megindult a három vonal Kürosz serege ellen: az 
egyik szemből, a másik jobbról, a harmadik balról. Kürosz hadát félelem 
fogta el: mert mint a kis négyzetet körülvevő nagyobb négyzet, Kürosz 
seregét mindenfelől bekerítette az ellenség, csak hátulról nem: lovasok, 
nehéz- és könnyűfegyverzetűek, íjászok és harci kocsik. De azért Kürosz 
parancsára mind szembefordultak az ellenséggel. Nagy csend uralkodott 
mindenfelé, a félelemmel teli várakozás csendje. És amikor Kürosz úgy 
vélte, hogy elérkezett az idő, rázendített a csatadalra. Együtt zengte vele 
az egész sereg. Ezután a hadistenhez zúgott egyszerre a csatakiáltás, 
majd Kürosz előretört, lovasaival hirtelen oldalba támadta az ellenséget, 
és villámgyorsan ölre ment velük; a gyalogosok jól rendezett sorokban 
sebesen követték, két oldalról körülvették az ellenséget, s ezáltal nagy 
fölénybe kerültek, hiszen vonalban támadtak szárny ellen. Nemsokára az 
ellenség eszeveszett futásba kezdett. 

Amikor Artagerszész észrevette, hogy Kürosz munkához látott, a 
tevésosztagot a parancshoz híven előreengedve, ő is támadásba lendült a 


balszárny ellen. A tevék még messze voltak, de a lovakon máris 
nyugtalanság vett erőt: egyesek megbokrosodtak és elfutottak, mások 
ágaskodni kezdtek, ismét mások egymásra rohantak: a lovak mindig így 
viselkednek, ha tevével kerülnek szembe. Artagerszész jól rendezett 
csapatával a megzavart ellenségre rohant, ugyanakkor a jobb és bal 
oldalon a harci szekereket is bevetette. A szekerek elől menekülő 
ellenségben a szárnyat támadó harcosok rendeztek vérfürdőt, amikor 
meg a lovak elől futott az asszír, a szekerek kaptak el jó néhányat. 

Abradatasz nem habozott tovább, hanem , Kövessetek, barátaim!" 
felkiáltással megindult, kíméletlenül véresre ostorozva a lovakat. 
Megindult vele a többi szekérhajtó is. Az ellenség kocsijai tüstént 
megfutottak előlük, egyesek felvették, mások viszont cserbenhagyták 
harcostársaikat. Abradatasz egyenesen keresztültört rajtuk, és az 
egyiptomiak arcvonalát támadta meg; vele együtt támadtak a hozzá 
közelebb álló szövetségesek is. Es ahogy már nemegyszer 
bebizonyosodott: az a legerősebb csatasor, amely baráti fegyvertársakból 
áll. Most is barátai és asztaltársai támadtak vele együtt, a többi 
szekérhajtó pedig, látván, hogy az egyiptomiak tömött rendben 
kitartanak, a menekülő szekerek után fordult, és azokat vette üldözőbe. 
Abradatasz és emberei, mivel a kétoldalt rendületlenül kitartó 
egyiptomiakon nem lehetett rést ütni, a betörés pontjain a lovakkal 
megrohamozták és földre döntötték az egyenesen állókat, a földre zuhanó 
ellenséget pedig fegyverestül tönkrezúzták lovaikkal és a kerekekkel. A 
kaszák meg könyörtelenül felaprítottak mindent, amibe beleakadtak, 
fegyvert és embert egyaránt. 

Ebben a leírhatatlan zűrzavarban a szekér minduntalan göröngyökbe 
ütközött, ide-oda rázkódott, így Abradatasz kiesett a kocsiból és utána 
többen mások, akik vele együtt nyomultak előre. Ezek hősies ellenállás 
után ott vesztek, valamennyiüket lekaszabolták. 

A perzsák azonban nem álltak meg: benyomultak azon a résen, amelyet 
Abradatasz és társai ütöttek, és a megzavart ellenséget leöldösték. 
Csakhogy a sértetlenül maradt egyiptomiak, és ezek nem voltak kevesen, 
megrohanták a perzsákat. Lándzsák, dárdák, kardok iszonyú, véres 
csatája következett; az egyiptomiak voltak előnyben létszám és fegyverek 
tekintetében is, mert hosszú és erős lándzsákat hordtak, mint ma is, 
pajzsaik meg sokkal jobban védték a testet, mint a mellvértek és a könnyű 
kis pajzsok, másrészt pedig, mivel vállig értek, lökni is lehetett velük. 
Pajzsaikat egymás mellé szorítva megindultak hát, és öldöstek. A perzsák 
meg, mivelhogy kis pajzsukat csak kezükkel tartották, nem tudták felfogni 
a támadást, hanem arccal az ellenség felé, lépésről lépésre hátráltak, 
sebeket osztva és sebeket kapva, amíg a hadigépek alá nem értek. Itt 
viszont már az egyiptomiakat érték a lövedékek. Az utóvédek pedig senkit 
nem engedtek megfutamodni, sem az íjászokat, sem a dárdásokat, hanem 
kinyújtott szablyákkal kényszerítették őket, hogy nyilaikat kilőjék és 
dárdáikat elhajítsák. Nagy volt az öldöklés, és nagy zajt csapott a sokféle 
fegyver és löveg, nagy lármát okozott az is, ahogy egymásnak 
odakiabáltak, egymást biztatták, és ahogy az isteneket hívták segítségül. 

Ebben a pillanatban ért oda, a maga ellenfeleit üldözve, Kürosz. 
Fájdalommal látta, hogy a perzsákat kiszorították helyükből, és tudta, 
hogy csak úgy tarthatja vissza az ellenséget a további előnyomulástól, ha 


hátba támadja; megparancsolta hát embereinek, hogy kövessék, és az 
ellenség hátába került. Eleinte ütötték-vágták az őket nem látó 
egyiptomiakat, és jó néhányat megöltek közülük. De az egyiptomiak, 
amint föleszméltek, ,Hátunkban az ellenség!" kiáltással megfordultak, 
bár közben záporoztak rájuk az ütések és a lövedékek. Most már 
összevissza harcoltak gyalogosok és lovasok. Ekkor egy földre zuhant 
ellenséges harcos, aki Kürosz lova patái alá került, kardjával hasba döfte 
Kürosz lovát. A ló sebesülten felágaskodott és levetette Küroszt. Ekkor 
látható lett, milyen sokat ér az, ha a vezért szeretik az emberei. Egyszerre 
ordításban törtek ki, odarohantak mindnyájan, ütötték, vágták, taszították 
az ellenséget, miközben őket magukat is ütötték, vágták, taszították. 
Kürosz segédtisztjei közül valaki leugrott a lováról, és a magáéra 
segítette Küroszt. Ő a nyeregből már látta, hogy az egyiptomiakat 
mindenfelől hevesen támadják: ott volt már Hüsztaszpasz is a perzsa 
lovasokkal, és Khrüszantasz. De ezeknek már nem engedte meg, hogy 
betörjenek az egyiptomi csatasorba, hanem meghagyta, hogy kívülről 
nyilazzák és dárdázzák őket. 

Innen továbblovagolt. A hadigépekhez érve elhatározta, hogy felmegy 
valamelyik toronyba, és szétnéz: kitart-e, harcol-e még az ellenség. 
Fentről látta, hogy a csatatér tele van lovakkal, emberekkel, kocsikkal, 
menekülőkkel és üldözőkkel, győztesekkel és legyőzöttekkel; ellenállót 
sehol nem látott, csak az egyiptomiakat. De már ezek előtt sem volt kiút, 
így hát kört alkottak, hogy csak fegyvereiket lehetett látni, leültek pajzsuk 
alá, és többé nem harcoltak, csak elszenvedték a sok szörnyűséget. 

Kürosz csodálta őket, és fájt a szíve, hogy ezek a bátor férfiak így 
pusztulnak. Megparancsolta harcosainak, akik már kerülgették őket, 
vonuljanak vissza, és ne lőjenek rájuk. Majd követeket küldött hozzájuk, 
és megkérdeztette: el akarnak-e pusztulni mindnyájan azokért, akik 
cserbenhagyták őket, vagy inkább megmenekülnének úgy, hogy jó 
hírükön se essen csorba? 

Azok ekképp válaszoltak: 

- De hát hogyan menekülhetnénk meg úgy, hogy jó hírünkön se essen 
csorba? 

- Látjuk, hogy csak ti tartotok ki, és csak ti vagytok még harcra készen 
- felelte vissza Kürosz. 

- Mit tehetnénk hát becsülettel, hogy megmeneküljünk? - kérdezték 
ekkor az egyiptomiak. 

- . Azt, hogy megmenekülésetekért egyetlen szövetségeseteket sem 
áruljátok el - üzente Kürosz -, és a fegyvert letéve barátai lesztek 
azoknak, akik, bár hatalmukban lett volna titeket elpusztítani, visszaadták 
nektek az életet. 

Megkérdezték az egyiptomiak: 

- Ha barátaid leszünk, mit akarsz tenni velünk? 

- Jót adni nektek, és tőletek is jót kapni - válaszolt Kürosz. 

- Miféle jót? - kérdezték újra az egyiptomiak. 

- Ameddig a háború tart - üzente vissza Kürosz -, több zsoldot fizetnék 
nektek, mint amennyit most kaptatok; ha meg béke lesz, földet, várost, 
asszonyt és cselédséget adnék azoknak, akik nálam akarnak maradni. 

Az egyiptomiak arra kérték, hogy Kroiszosz ellen ne kelljen harcolniuk, 
mert vele közelebbi ismeretségben állnak. És mivel minden másban 


egyetértettek, kölcsönösen hűséget fogadtak egymásnak. 

És valóban, az akkor odakerült egyiptomi lakosság mindmáig hű a 
királyhoz; Kürosz városokat adott nekik, egyrészt az ország belsejében, 
amelyeket még ma is ,egyiptomi városoknak" neveznek, másrészt a 
tengerparton Larisszát és a Kümé melletti Küllénét; ezeket még ma is az 
ő leszármazottai bírják. 

Miután mindezeket elintézte, és mivel már esteledett, Kürosz 
felkerekedett, és tábort ütött Tnümbrarában. 

Az ellenség részéről csak az egyiptomiak tüntették ki magukat a 
csatában. Kürosz seregéből a perzsa lovasság látszott legderekabbnak; a 
lovasok még ma is azt a fegyverzetet viselik, amelyet akkor adott nekik 
Kürosz. Igen kiválónak bizonyultak a kaszás szekerek is, ezért a perzsa 
királyok mind a mai napig megtartották ezt a harci eszközt. A tevék 
viszont csak a lovakat rémítették meg, a rajtuk ülők nem tudták az 
ellenséget ölni, de őket sem pusztíthatták el lovasok, hiszen egyetlen ló 
sem merészkedett a közelükbe. Hasznosak voltak, mégis egyetlen vitéz és 
derék férfiú sem volt hajlandó tevét tartani, hogy azon járjon, vagy harci 
célokra idomítsa. így aztán a tevék véglegesen visszakerültek eredeti 
helyükre, a málhások közé. 


2. 


Kürosz emberei elköltötték vacsorájukat, a szokásos módon őrséget 
állítottak, majd nyugovóra tértek. Kroiszosz, seregével együtt, hanyatt- 
homlok Szardeiszba menekült. A többi nép csapatai útra keltek hazafelé, 
s igyekeztek olyan messzire jutni, amennyire az éjszaka sötétjében 
lehetett. 

Kürosz hajnalban azonnal Szardeisz ellen vonult. Amint a vár falai alá 
ért, felkészült az ostromra, felállíttatta a hadigépeket, és létrákat 
helyezett készenlétbe. Aztán kiadta a parancsot, hogy másnap éjjel a 
khaldaioszok és a perzsák hágjanak fel az erődbe, mégpedig annak 
legmeredekebbnek tetsző oldalán. Az utat egy perzsa férfi mutatta, aki 
szolgája volt a helyőrség egyik tagjának, és ismerte a folyóhoz lefelé 
vezető utat, és azt is, amelyik felfelé vitt. 

Amikor kiderült, hogy a várat bevették, a lüdek mind a falakról 
lerohantak a város felé, ki hová tudott. Kürosz hajnalban bevonult a 
városba, és megparancsolta, hogy senki ne hagyja el csapatát. Kroiszosz 
bezárkózott a királyi palotába, és segítséget kért Kürosztól. Kürosz 
őrséget hagyott Kroiszosz mellett, és a bevett várba vonult. Látván, hogy 
a perzsák annak rendje és módja szerint őrzik a várat, a khaldaioszok 
őrhelyei viszont elhagyottan állnak - az őrök ugyanis leszaladtak, hogy a 
házakat fosztogassák -, összehívatta vezéreiket, és megmondta nekik, 
hogy tüstént hordják el magukat a seregből. 

- , Mert nem tűrném - mondta -, hogy a rendbontók előnyben 
részesüljenek. Tudjátok meg, én arra készültem, hogy minden khaldaiosz 
között benneteket teszlek a legboldogabbá, mivel együtt harcoltatok 
velem, de most aztán ne csodálkozzatok, ha valami baj ér benneteket, 
amikor elvonultok. 

Megrémültek erre a khaldaioszok, könyörögtek Kürosznak, ne 
haragudjon, és megígérték, hogy visszaadják a kincseket. 


- Nekem nincs szükségem a kincsekre - mondta Kürosz, majd így 
folytatta: - De ha azt akarjátok, hogy haragom szűnjék, adjatok oda 
mindent, amit szereztetek, azoknak, akik rendben őrizték a várat. Mert ha 
a többi katona látja, hogy azok kerülnek előnyösebb helyzetbe, akik 
rendesen viselkednek, nem lesz semmi baj. 

A khaldaioszok úgy cselekedtek, ahogy Kürosz parancsolta, az 
engedelmesek meg sok különféle ajándékot kaptak. 

Kürosz most a város alkalmas pontjain letáboroztatta embereit, és 
megparancsolta, hogy maradjanak fegyverben, és reggelizzenek. Ezután 
meghagyta, hogy vezessék eléje Kroiszoszt. 

- Üdvöz légy, uram - szólt Kroiszosz, megpillantva Küroszt -, hiszen 
úgy hozta a sors, hogy ezentúl ezt a nevet viseld, és hogy én is így 
szólítsalak. 

- Üdvöz légy te is, Kroiszosz - válaszolta Kürosz -, elvégre emberek 
vagyunk mindketten. Hanem adnál-e nekem valamiben tanácsot, 
Kroiszosz? 

- . Már hogyne akarnék valami jót kitalálni neked, Kürosz, amikor, 
gondolom, az nekem is jó lenne? 

- Figyelj hát akkor, Kroiszosz - mondta Kürosz. - Amikor katonáimat 
látom, akik sok bajt, sok veszélyt álltak ki, és tudják, hogy Ázsiának 
Babülón után leggazdagabb városát vették be, úgy gondolom, jutalomban 
kell részesítenem őket. Mert tudom, ha nem látják gyümölcsét 
fáradozásaiknak, képtelen leszek sokáig engedelmességre bírni őket. 
Fosztogatásra viszont nem akarom átadni nekik a várost, mert azt hiszem, 
tönkremennétek bele, és jól tudom azt is, hogy a fosztogatásnál mindig a 
leghitványabbak járnak a legjobban. 

Kroiszosz így válaszolt: 

- Engedd meg hát nekem, hogy néhány általam kiválasztott lüddel 
közöljem: elértem nálad, hogy ne prédáljatok, és hogy ne engedd 
elhurcolni a gyerekeket és az asszonyokat, cserében viszont megígértem, 
hogy a lüdek majd önszántukból idehoznak minden szépet és jót, ami csak 
Szardeiszban található. TIudom, ha ezt meghallják, árad hozzád a 
férfiaknak, az asszonyoknak minden éke, kincse, és esztendőre újra 
megtelik a város minden széppel és jóval. Míg ha prédálni engednél, 
elpusztulna a művészet is, amely, ahogy mondani szokták, a szépség 
forrása. Aztán meg akkor is ráérsz gondolkodni a szabad fosztogatás felől, 
ha már szemügyre vetted, ami bejött. Először is az én kincseimért 
küldess, és kincstárnokaid vegyék át az én kincstárnokaimtól. 

Kürosz beleegyezett, hogy Kroiszosz mindenben úgy cselekedjék, ahogy 
mondta, majd Így szólt: 

- Hanem azt feltétlenül beszéld el, Kroiszosz, mit használtak neked a 
delphoi jósda jóslatai. Mert azt mondják, te különös tiszteletben tartottad 
Apollónt, és mindig az ő tanácsai szerint jártál el. 

- Bizony, szeretném, ha így lett volna, de én úgy fordultam Apollónhoz, 
hogy kezdettől fogva éppen ellenkezőképp csináltam mindent. 

- . Hogyhogy? - kérdezte Kürosz. - Magyarázd meg jobban, mert 
furcsákat beszélsz nagyon. 

- Mert először, ahelyett, hogy ügyes-bajos dolgomban kérdést intéztem 
volna az istenhez, próbára tettem, meg tudja-e mondani az igazat. 
Márpedig nemcsak az istenek, hanem a derék és kiváló halandók sem 


szeretik azokat, akikről észreveszik, hogy bizalmatlanok velük szemben. 
Minthogy tudta, milyen furcsaságokat cselekedtem, méghozzá egészen 
messze Delphoitől, elküldtem hozzá, hogy mondja meg, lesz-e fiú utódom. 
Először nem adott feleletet. De miután sok arany- és ezüstajándékot 
küldtem, és rengeteget áldoztam neki, végre kiengeszteltem őt - 
legalábbis így hittem -, mert válaszolt arra a kérdésemre, mit kell 
tennem, hogy fiú utódaim legyenek. Megmondta, hogy lesznek és lettek 
is, nem hazudott ebben, csakhogy éppenséggel semmi hasznom sem lett 
belőlük. Mert az egyik néma maradt, a másik pedig, a kiváló, élte 
virágjában pusztult el. Fiaim sorsa miatt gyötrődve, újra elküldtem hozzá, 
és megkérdeztettem, mit tehetnék, hogy azontúl a lehető legboldogabban 
éljek. Ő pedig így felelt: , Tenmagad ismervén éled majd boldogan élted." 
Én megörültem a jóslatnak, mert úgy véltem, az isten a legkönnyebb 
kikötéssel adja nekem a boldogságot. Hiszen ha másokról van szó, kit 
megismerhetünk, kit meg nem, de önmagát, gondoltam, minden ember 
megismeri. A fiam halálát követő időben, amíg nyugalomban éltem, nem 
is panaszkodhattam a sorsra. De amikor az asszír rávett, hogy hadba 
vonuljak ellenetek, igen nagy veszélybe kerültem, bár baj nélkül 
menekültem meg. Ezért sem vádolom az istent, mert miután rájöttem, 
hogy veletek nem vehetem fel a harcot, az isten segítségével 
biztonságban vonultam vissza én is, az enyéim is. De megint 
elbizakodottá tett a gazdagság meg a sok kérlelés, hogy legyek vezérük, 
aztán az ajándékok, amelyeket adtak, és az emberek, akik hízelegve 
mondták, hogy mindenki nekem engedelmeskedne, ha átvenném a 
vezetést, és mindenek között én lennék a leghatalmasabb; szóval, 
felfuvalkodva az ilyen beszédektől, amikor körülöttem az összes király 
vezérré kikiáltott, elvállaltam a hadvezetést, mintha énbelőlem valaha is 
leghatalmasabb válhatna. Nem ismertem magamat, amikor azt hittem, 
hogy harcra kelhetek veled, aki először is istenek sarja vagy, másodszor 
királyok hosszú sorának utóda, harmadszor meg gyerekkorod óta neveled 
magad a vitézségre, én viszont azt hallom, hogy az első király őseim 
között egyszerre lett király meg szabad. Mivel erről az oldalról nem 
ismertem magam, méltán szenvedem a büntetést. De most már ismerem 
magam, Kürosz. Azt gondolod, hogy még mindig igazat szól Apollón, hogy 
boldog leszek, ha megismerem magam? Téged kérdezlek, hiszen úgy 
gondolom, ezt most te ítélhetnéd meg a legjobban, mert meg is 
valósíthatod. 

- Hadd gondolkodjam rajta, Kroiszosz - mondta Kürosz. - Ha fontolóra 
veszem régebbi boldogságodat, szánlak, és már most visszaadom 
feleségedet, akit eddig bírtál, és lányaidat, mert hallom, hogy vannak 
lányaid, meg barátaidat, szolgáidat és az étkeket, amelyeket 
megszoktatok, de a harcot és a háborút elveszem tőled. 

- Istenemre - mondta Kroiszosz -, ne is gondolkozz tovább, hogy mit 
felelsz arra a kérdésemre, amelyet a boldogságomról kérdeztem. Mert 
már most megmondhatom: ha megteszed, amit mondasz, én is mindig azt 
az életet fogom élni, amit mások, és velük én is a legboldogabb leszek. 

- És ki az, akinek olyan boldog az élete? - kérdezte Kürosz. 

- A feleségem, Kürosz - felelte a másik -, mert őneki velem egyenlő 
része volt minden jóban, élvezetben, öröm-236 

ben, de a gondokban, hogy miként teremti meg mindezt az ember, meg 


harcban, háborúban nem volt része. Úgy érzem hát, olyan helyzetet 
teremtesz nekem, mint én annak, akit a legjobban szeretek a világon; azt 
hiszem, újabb hálaajándékkal vagyok adós Apollónnak. 

Kürosz megcsodálta Kroiszosz jó kedélyét, és azontúl mindig magával 
vitte őt, akárhová is vezette útja. Lehet, hogy azért, mert hasznosnak 
tartotta társaságát, de az is lehet, hogy így vélte biztonságosabbnak. 


3. 


így tértek aztán nyugovóra. Másnap Kürosz hívatta barátait és a sereg 
parancsnokait. Néhányat arra kért, vegyék át a kincseket, másoknak 
pedig megparancsolta, hogy a Kroiszosztól kapott kincsekből először is 
válasszák ki ajándékul az istenek számára mindazt, amit a mágusok 
megjelölnek, majd a többi kincset vegyék magukhoz, rakják faládákba, 
tegyék szekerekre, és a szekereket egymás között kisorsolva, vigyék 
magukkal, akárhová mennek is, hogy kellő időben mindenki megkapja az 
őt megillető részt. 

[gy is cselekedtek. 

Kürosz pedig, egy-két segédtisztjét magához intve, így szólt: 

- Ki látta közületek Abradataszt? Nagyon csodálkozom, hogy ő, aki a 
múltban oly gyakran felkeresett minket, most soha nem mutatkozik. 

- Ez azért van, uram - felelte az egyik -, mert nem él. Elesett a 
harcban, amikor kocsiján az egyiptomiakra tört. A többiek másfelé 
fordultak, amikor az egyiptomiak tömött hadrendjét meglátták, csak ő és 
barátai nem. Most pedig hitvese, aki a holttestet magához vette, és abba 
a kocsiba helyezte, amelyen ő maga utazott, valahová ide hozta őt a 
Paktólosz folyóhoz. A heréltek meg a szolgálók sírt ásnak az egyik 
dombon az elhunytnak. Az asszony a földön ül és kincseivel ékesíti férjét, 
s Abradatasz feje a térdén nyugszik. 

Hallván ezt, Kürosz a térdére csapott, tüstént lóra pattant, és ezer 
lovassal a gyászhelyre vágtatott. Gadatasznak és Gobrúüasznak parancsot 
hagyott hátra, hogy szedjenek össze a szeretett, vitéz halott számára 
minden mutatós ékszert, amit csak tudnak, és száguldjanak utána. A 
sereget követő nyájak felügyelőjének is megparancsolta, tudakolja meg a 
helyet, és hajtson oda nagy számban ökröt, lovat meg juhot, hogy halotti 
áldozatul levághassák Abradatasz tiszteletére. 

A földön ülő asszony és a kiterített halott láttára fájdalmas könnyekben 
tört ki, és így szólt: 

- Ó, jaj, te jó, te hűséges lélek, hát elmentél, itthagytál minket? 

És megfogta a halott jobbját, de a kezében maradt, mert az 
egyiptomiak szablyája lemetszette. Ennek láttán még nagyobb fájdalom 
töltötte el. Feljajdult az asszony is, átvette Kürosztól és megcsókolta a 
kezet, majd amennyire lehetett, visszaillesztette, és így szólt: 

- így van a többi tagja is, Kürosz, kíméld magad a látványtól. Tudom, 
legfőképpen miattam szenvedte mindezt, de talán érted sem kevésbé, 
Kürosz. Mert én ostoba, én biztattam, cselekedjen úgy, hogy méltó 
barátod lehessen, tudom, nem bánta, vele mi történik, csak azzal törődött, 
mivel járhatna a kedvedben. így hát ő meghalt gáncstalanul, én pedig, aki 
biztattam, itt ülök élve. 

Kürosz egy ideig könnyezve hallgatott, majd megszólalt: 


- Bizony, nem halhatott volna szebben, ó, asszony, mert győztesként 
végezte; te pedig vedd ezeket tőlem, és díszítsd fel férjedet. 

Akkorra már ott volt Gobrüasz és Gadatasz is a sok szép ékszerrel. 

- És tudd meg - folytatta Kürosz -, különben sem lesz ő tisztelet híján, 
síremlékén sokan fognak munkálkodni, hogy méltó legyen hozzánk, és 
annyi áldozati állatot ölünk le, amennyi egy ilyen derék férfit megillet. És 
téged sem hagyunk magadra, hanem erkölcsös és erényes 
magatartásodért becsben tartalak, állítok melléd valakit, aki oda visz, 
ahová akarod. Csak annyit adj tudtomra, kihez szeretnél eljutni. 

Pantheia így felelt: 

- Légy nyugodt, Kürosz, nem titkolom majd, kihez akarok menni. 

Kürosz ezután távozott, megsiratta az asszonyt, aki ilyen férjet vesztett, 
és a férfit, aki ilyen asszonyt hagyott itt, és nem láthatja soha többé. 

Az asszony ekkor távozásra szólította fel a herélteket, hogy, úgymond, 
kedve szerint elsirathassa a holtat. Dajkájának azonban azt mondta, hogy 
maradjon, és megparancsolta neki, hogy ha majd kiszenvedett, egy 
lepellel takarja be őt és a férjét. A dajka rimánkodott nagyon, ne tegye 
ezt, de nem ért el semmit, és látta, hogy úrnője haragszik, így hát leült és 
sírt. Pantheia pedig kihúzta régóta előkészített tőrét, magába döfte, és 
fejét férje keblére helyezve meghalt. 

A dajka jajveszékelésben tört ki, majd mindkettőjüket betakarta, ahogy 
Pantheia parancsolta. 

Kürosz, az asszony tettéről tudomást szerezve, magánkívül rohant oda, 
hátha még segíthet. Amikor a heréltek, szám szerint hárman, látták, hogy 
mi történt, előrántották tőrüket, s ott, ahol Pantheia állniuk parancsolta, 
ők is szíven döíték magukat. 

A heréltek síremléke állítólag még ma is megvan. A felső oszlopon a 
férfi és az asszony neve van asszír betűkkel, alul pedig három oszlop van 
,jogarhordozók" felirattal. 

Kürosz, amikor a gyászhelyre ért, csodálattal telt el az asszony iránt, 
majd könnyekkel a szemében visszafordult. Természetesen gondoskodott 
róla, hogy mindketten nagyszerű végtisztességben részesüljenek. Azt 
mondják, hatalmas síremléket emelt nekik. 


4. 


Közben a károk, két pártra szakadva, háborúskodni kezdtek egymással; 
mivel védett terepen laktak, mindkét fél Küroszt hívta segítségül. Kürosz 
azonban Szardeiszban maradt, és hadigépeket meg faltörő kosokat 
csináltatott, hogy az ellenszegülők falait lerombolja, és maga helyett 
Aduszioszt, ezt a jó eszű, hadviselésben is jártas, megnyerő perzsa férfiút 
küldte sereggel Káriába. A kilikiaiak és a küpriaiak lelkesen vele 
tartottak: ezért Kürosz soha nem állított perzsa helytartót sem Kilikiában, 
sem Küpriában, megelégedett a mindenkori helyi uralkodókkal; adót 
azonban szedett tőlük, és katonát is kért, ha szüksége volt rá. 

Adusziosz serege bevonult Káriába. Mindkét fél küldöttei megjelentek 
nála és kijelentették, készek őt falaik közé fogadni, ha szövetkezik velük a 
másik párt ellen. Adusziosz egyformán viselkedett mindkét féllel: mindig 
annak adott igazat, akivel éppen tárgyalt, de a lelkükre kötötte, tartsák 
titokban a vele való szövetséget, hogy minél váratlanabbul lephessék meg 


az ellenfelet, amikor rátörnek. Hűségesküt is kért tőlük; a károk 
megesküdtek, hogy minden hátsó gondolat nélkül befogadják falaik közé, 
és Kürosz és a perzsák érdekeit tartják szem előtt, ő pedig késznek 
mutatkozott megesküdni, hogy minden hátsó gondolat nélkül, a 
befogadók javát tartva szem előtt, bevonul falaik közé. Ilyen előkészületek 
után még az éjjel titkon szövetséget kötött mindkettőjükkel, és nyomban 
bevonult falaik közé, hogy birtokba vegye mindkét párt erődjeit. 

Hajnalban megtelepedett seregével, középúton a két vár között, és 
magához hívatta mindkét fél előkelőit. Azok, megpillantván egymást, 
bosszúsak lettek, gondolván, hogy mindkettőjüket becsapták. 

Adusziosz pedig így szólt: 

- Megesküdtem nektek, férfiak, hogy minden hátsó gondolat nélkül és 
a befogadók javát szem előtt tartva vonulok be falaitok közé. De ha én a 
két párt közül az egyiket megsemmisítem, akkor, azt hiszem, 
bevonulásomnál nem a károk javát tartottam volna szem előtt, ha viszont 
békét teremtek köztetek, és megadom a biztonságot, hogy Valamennyien 
művelhessétek földeteket, akkor, úgy vélem, javatokra vagyok itt. Ettől a 
naptól kezdve éljetek barátságban, dolgozzatok félelem nélkül a földeken, 
és gyermekeitek házasodjanak össze. Aki pedig ez ellen véteni próbálna, 
annak Kürosszal és velünk gyűlik meg a baja. 

Ettől kezdve a kapuk nyitva álltak a falaknál, az utcák hemzsegtek az 
emberektől, akik egymást látogatták, a mezők földművelőkkel voltak tele, 
az ünnepeket közösen ülték, béke és jókedv töltött el mindent. 

Eközben követek érkeztek Kürosztól, és megkérdezték, szükség van-e 
még több katonára vagy hadigépre. 

- . Még az ittlevőket is fel lehet használni másutt - üzente vissza 
Adusziosz, és válaszát követően elvezette a sereget, a várakban pedig 
helyőrséget hagyott hátra. A károk könyörögtek, maradjon, és mikor nem 
akart, követeket küldtek Küroszhoz azzal a kéréssel, hogy Aduszioszt 
tegye meg helytartónak. 

Kürosz eközben Hüsztaszpaszt a Hellészpontosz melletti Phrügiába 
küldte seregével. Adusziosznak, megérkezése után, parancsot adott, 
vonuljon Hüsztaszpasz után, hogy a phrügök, az újabb had közeledtének 
hírére, még hamarabb meghódoljanak Hüsztaszpasznak. A tenger 
mellékén lakó hellének sok ajándékkal kieszközölték, hogy ne kelljen 
barbárokat falaik közé fogadniuk, adót azonban fizettek, sőt hadba is 
vonultak, ha Kürosz parancsolta. A phrügök királya azonban felkészült rá, 
hogy megvédelmezi erődéit, és nem adja meg magát: ennek megfelelően 
intézkedett is. De amikor alvezérei elpártoltak tőle, és egyedül maradt, 
végül Hüsztaszpasz kezére adta magát, és úgy várta Kürosz ítéletét. 
Hüsztaszpasz erős perzsa őrséget hagyott a várakban, és elvonult: saját 
emberein kívül sok phrüg lovast meg könnyűfegyverzetűt vitt magával. 

Kürosz megparancsolta Adusziosznak, hogy a perzsákhoz , átállt 
phrügöket, Hüsztaszpasszal egyesülve, fegyveresen vezesse maga után, 
azoktól viszont, akik háborút forraltak, vegye el fegyvereiket és lovaikat; 
ezek csak parittyával felszerelve vonulhattak a sereg után. 

Így is történt. Kürosz pedig, számottevő gyalogos őrséget hátrahagyva, 
felkerekedett Szardeiszból. Vele ment Kroiszosz is. A rengeteg kincset 
temérdek szekéren vitték utánuk, Kroiszosz elhozta a szekereken 
található kincsek pontos jegyzékét, s átadva az írást Kürosznak, így szólt: 


- Ebből tudni fogod, Kürosz, ki adja át neked hiánytalanul, amit szállít, 
és ki nem. 

Kürosz Így felelt: 

- Helyesen cselekszel, Kroiszosz, amikor elővigyázatos vagy. De nálam 
olyanok szállítják a kincseket, akik arra is méltók, hogy a kincsek 
birtokosai legyenek. Ha valamit ellopnak, a magukét lopják. 

Es ezzel átnyújtotta az írást barátainak és parancsnokainak, hogy 
tudják, melyik felügyelő szolgáltatja be hiánytalanul a kincseket és melyik 
nem. 

Magával vitte azokat a lüdeket is, akiknél azt látta, hogy fegyvereiket, 
lovaikat, szekereiket rendben tartják, és minden másban is igyekeznek 
kedvét keresni. Ezek fegyverestül mehettek vele: azoktól viszont, akik 
kelletlenül követték őket, elvette lovaikat, és azoknak a perzsáknak adta, 
akik elejétől kezdve részt vettek a hadjáratban, fegyvereiket meg tűzre 
dobálta. De nekik is követniük kellett a sereget, parittyával felszerelve. 

Mindenkinek, aki a meghódoltak közül nem viselhetett fegyvert, 
megparancsolta, hogy gyakorolja a parittyázást. Úgy vélte, ez a 
legszolgaibb fegyver mind között, mert más haderő mellett gyakran igen 
nagy hasznát lehet látni a parittyásoknak, de önmagában még nagy 
tömeg parittyás sem tud helytállni maroknyi csapattal szemben se, ha 
azok kézitusára való fegyvereket viselnek. 

Babülón ellen vezető útján leigázta a phrügöket nagy Phrügiában, 
leigázta a kappadokiaiakat, és hatalma alá gyűrte az arabokat. A tőlük 
zsákmányolt lovakkal nem kevesebbre, mint negyvenezerre egészítette ki 
a perzsa lovasságot. A foglyoktól elvett rengeteg lovat temérdek 
szövetségese között osztotta szét. Nagy tömeg lovassal, íjásszal, 
dárdással meg számtalan parittyással érkezett Babülón alá. 


3. 


Ott az egész sereget felállította a város körül, maga pedig barátaival és 
szövetségeseinek  előkelőivel együtt  körüllovagolta a várost. 
Megszemlélte a falakat, majd előkészületeket tett, hogy a sereget 
elvezesse a város alól. Ekkor egy szökevény jött ki a falak közül, és 
elmondta, hogy a babülóniak megtámadják, ha elvezeti a katonákat, mert, 
a falakról lepillantva, gyengének látták a sereget. Nem csoda, hiszen a 
hosszú falat csak vékony gyűrűben vehették körül a katonák. 

Erre Kürosz, kíséretével együtt, a sereg közepén foglalt helyet, és 
megparancsolta, hogy a nehézfegyverzetűek a két szélen kanyarodjanak 
hátra, és vonuljanak el a helyben maradó rész mellett, amíg a két szárny 
őnála, azaz középen nem találkozik. Így, akik helyben maradtak, a 
hadmozdulattól rögtön bátrabbak lettek, hiszen most már kétszer annyian 
álltak egymás mögött, de megnövekedett a hátra-kanyarodók merészsége 
is, mert helyettük amazok kerültek szembe az ellenséggel. így haladva, 
összetalálkozott a két szárny, és ők ott álltak immáron sokkal erősebben: 
a hátulsókat az előttük levők, az elöl állókat pedig a hátulsók erősítették. 
A nehézfegyverzetű — harcosok  hátrakanyarodása következtében 
szükségszerűen a legbátrabbak kerültek előre és hátulra, a gyengék 
pedig középen maradtak; ez a rend mind a harcra, mind a futás 
megelőzésére rendkívül alkalmasnak látszott. A két szárnyon álló lovasok 


és könnyűfegyverzetűek közelebb kerültek a vezérhez, mégpedig 
ugyanannyival, . amennyivel az arcvonal, a  megkétszereződés 
következtében, rövidebb lett. Miután így tömörültek, megkezdték a 
visszavonulást, mégpedig arccal az ellenség felé. így is vonultak 
mindaddig, amíg a falakról eregetett lövedékek hatósugara terjedt. De 
mihelyt ezen kívül kerültek, megfordultak, és néhány lépést előrementek, 
majd balra fordultak, és arccal a fal felé megálltak. Minél távolabb 
jutottak, annál ritkábban fordultak meg. Amikor már biztonságban 
érezték magukat, megállás nélkül folytatták útjukat a sátrakig. 

Letáborozás után Kürosz összehívatta a parancsnokokat, és így szólt 
hozzájuk: , 

-  Harcostársaim, körüljártuk a várost. Én a magam részéről 
elképzelhetetlennek tartom, miként lehetne ezeket az erős és magas 
falakat ostrommal bevenni. De azt hiszem, minél többen vannak a 
városban, annál hamarabb válnak az éhség martalékává, hiszen nem 
jönnek ki harcolni. Ha másvalaki jobbat nem tud, azt mondom, így kell 
ostrom alá vennünk a várost. Khrüszantasz így szólt: 

- De hát ez a folyó nem a város kellős közepén folyik keresztül, több 
mint kétsztadionnyi szélességben? 

- Így van bizony - szólt közbe Gobrüasz -, csakhogy nagyon mély, és 
még akkor is elnyelne, ha valaki a vállára venne. Ugyhogy ez a folyó 
jobban erősíti a várost, mint maguk a falak. 

- "Hagyjuk, Khrüszantasz - mondta Kürosz -, ez meghaladja erőinket. 
Hanem mihamarabb osszuk fel magunk között az ostromgyűrűt, és 
ássunk egy olyan széles és olyan mély árkot, amilyet csak tudunk, hogy 
minél kevesebb őrségre legyen szükségünk. 

Felosztották az ostromgyűrűt a fal körül, annyi távolságot hagyva a 
folyótól, amennyi az óriási tornyok alapzata számára szükséges, és innen 
is, onnan is hatalmas árkot ástak a falak köré. A földet a maguk felé eső 
oldalra hányták. Aztán először is tornyokat emeltek a folyóparton. 
Alapvázukat nem kisebb, mint száz láb hosszúságú pálmatörzsekből 
rakták le. (Vannak ezeknél még magasabb pálmatörzsek is.) Ezek a 
pálmafák felfelé görbülnek a súly alatt, akár a teherhordó szamarak. 
Éppen ezért rakták le az alapot ezekből: ha kilépne is a folyó az árokba, a 
tornyokat ne sodorja el. Szép számmal emeltek tornyokat a földhányáson 
is, hogy minél több őrhelyük legyen. 

Míg ezek így dolgoztak, a falakon belül csak nevették az ostromot, 
hiszen több mint húsz évre való élelemmel rendelkeztek. Kürosz erre 
tizenkét részre osztotta a sereget, hogy az év minden hónapjában más 
lássa el az őrséget. Ennek a hírére még jobban nevettek a babülóniak: 
elgondolták, hogy a phrügök, a lüdek, az arabok és a kappadokiaiak 
fogják őket őrizni, akik, véleményük szerint, inkább hozzájuk húznak, 
mint a perzsákhoz. 

Eközben elkészültek az árkok. Kürosz megtudta, hogy Babülónban 
ünnepet ülnek, és hogy ivással, vigadozással töltik majd az egész éjjelt. 
Erre még aznap éjjel nagy csomó munkással átvágatta a csatornát és a 
folyót elválasztó töltést. Ennek következtében a víz nyomban kilépett az 
árokba, és a várost átszelő folyómeder járhatóvá lett. Ezután 
megparancsolta a perzsa gyalogság és lovasság  ezredeseinek, 
sorakoztassák fel ezredeiket kettes oszlopban, és jöjjenek hozzá, a többi 


szövetséges pedig csatlakozzon mögéjük, az eddigi rendben. 

Így is történt. Kürosz felszólította segédtisztjeit, ereszkedjenek le a 
folyó száraz medrébe, lovakkal is, gyalogosan is, és nézzék meg, járható- 
e. Miután jelentették, hogy járható, összehívatta a gyalogosok és lovasok 
parancsnokait, és a következőket mondta: 

- Barátaim, a folyó szabaddá tette előttünk az utat a városba. Vonuljunk 
be bátran, félelem nélkül. Gondoljunk arra, hogy azok ellen vonulunk, 
akiket egyszer már legyőztünk, méghozzá szövetségeseikkel együtt, pedig 
akkor józanok és éberek voltak mindannyian, és fegyveresen, rendezett 
csatasorokban álltak velünk szemben. Most, amikor rájuk törünk, sokan 
aludni fognak, sokan pedig részegek lesznek, és senki nem áll 
csatarendben. Amikor meg észreveszik, hogy már benn vagyunk, az 
ijedtségtől még használhatatlanabbak lesznek, mint most. De ha arra 
gondolnátok, amit gyakran mondogatnak, hogy milyen szörnyű, amikor a 
tetőkre kapaszkodó lakosok innen is, onnan is hajigálják a benyomuló 
katonaságot, ettől aztán ne féljetek egy cseppet sem. Ha egyesek 
felhágnak is a házak tetejére, a tűz istene a mi szövetségesünk lesz. 
Előcsarnokaik gyúlékonyak, és pálmafa kapuik kátránnyal, azaz 
gyújtószerrel vannak bekenve. Nekünk pedig van elég szurokfenyőnk, ez 
gyorsan tüzet csinál, van gyantánk is, kócunk is sok, ezek hamar és 
hathatósan táplálják a tüzet. Ugyhogy vagy azonnal elmenekülnek 
házaikból, vagy rögvest ott égnek. Rajta, fogjatok hát fegyvert, vezéretek 
én leszek az istenek segítségével. Az utat ti mutassátok, Gadatasz és 
Gobrüasz, hiszen ismeritek. Ha beértünk, tüstént vezessetek a királyi 
palotához. 

- , Nem lenne csoda - mondta Gobrüasz és Gadatasz -, ha a palota 
kapuit nyitva találnánk, hiszen valószínűleg az egész város vigad ezen az 
éjjelen. Örséggel azonban találkozunk, mindig ott áll. 

- Nem szabad késlekednünk - mondta Kürosz -, menjünk, hogy minél 
váratlanabbul lepjük meg őket. 

Ezután a sereg megindult. Az útjukba akadókat nagyrészt leszúrták; 
egyesek a házakba menekültek, mások ordítani kezdtek. Gobrüaszék 
velük ordítottak, mintha ők is vigadnának. Siettek, ahogy csak tudtak, és 
egykettőre odaértek a királyi palotához. A Gobrüasz és Gadatasz mellé 
beosztott csapat zárva találta a kapukat, az őrség ellen rendelt csapat a 
lámpafénynél iszogató őrségre vetette magát, és lemészárolta őket. 
Kiabálás, zaj hallatszott, bent is meghallották a lármát, és a király 
megparancsolta, nézzék meg, mi történik kint. Erre néhányan kinyitották 
a kapukat, és kirohantak. Gadatasz emberei a feltáruló kapukon 
betódultak a király befelé menekülő emberei után, kardjukkal kaszabolva 
törtek utat a királyhoz, aki már ott állt, kezében tőrrel. Gadatasz és 
Gobrüasz emberei leterítették. Elpusztultak a körülötte levők is: az egyik 
megpróbált elrejtőzni, a másik menekülni, a harmadik pedig úgy 
védekezett, ahogy tudott. 

Kürosz lovasosztagokat küldött szét az utcákon. Megparancsolta, hogy 
akiket kinn találnak, öljék meg, a házakban tartózkodóknak meg a szírül 
tudók adják értésükre, hogy maradjanak benn, mert akit kinn kapnak, 
halál fia. 

Míg ezek végrehajtották a parancsot, megérkezett Gadatasz és 
Gobrüasz. Először földre borulva hódoltak az isteneknek, hogy a gonosz 


király elnyerte büntetését, majd 

Kürosz kezét és lábát halmozták el csókjaikkal, és sűrű örömkönnyeket 
hullattak. 

Amikor hajnalban a várak őrségei megtudták, hogy a város elesett, és a 
király halott, megadták magukat. Kürosz azonnal helyőrséget meg 
parancsnokokat küldött fel, és birtokba vette a várakat. Megengedte, 
hogy a hozzátartozók eltemessék halottaikat, de kihirdette, hogy minden 
babülóni szolgáltassa be fegyvereit, mert ha valamelyik házban fegyvert 
találnának, halál vár minden ott levőre. A babülóniak hozták is a 
fegyvereket, Kürosz a várakba vitette az egészet, hogy szükség esetén 
kéznél legyen. 

Amikor ez is megvolt, először a mágusokat hívatta: mivel a várost 
harccal vették be, válasszák ki a zsákmány elejét az isteneknek, és szent 
helyeket is jelöljenek ki számukra. Majd a magán- és középületeket 
osztotta szét azok között, akiknek különös szerepet tulajdonított az elért 
sikerekben, mégpedig úgy, ahogy annak idején elhatározták: a 
legpompásabb épületeket a legbátrabbaknak. És kiadta az utasítást: ha 
valaki úgy érezné, hogy kevesebbet kapott, jöjjön csak hozzá, és adja elő 
panaszát. A  babülóniaknak megparancsolta, műveljék földjeiket, 
fizessenek adót, és szolgálják új uraikat. Az eseményekben részt vevő 
perzsákat pedig, és azokat a szövetségeseket, akik továbbra is mellette 
szándékoztak maradni, felszólította, hogy úgy beszéljenek mindazokkal, 
akiket kaptak, mint urak és parancsolok. 

Most már aztán Kürosz is arra gondolt, hogy királyhoz méltó 
udvartartást alakít ki magának. Mindazonáltal jónak látta, hogy ezt 
barátai tanácsára tegye, nehogy visszatetszést keltsen, ha csak ritkán és 
ünnepélyesen jelenik meg. Ezt a következőképpen csinálta: 

Hajnalban odaállt egy megfelelőnek vélt helyre, és meghallgatott 
mindenkit, akinek valami mondanivalója volt, választ adott nekik, majd 
elbocsátotta őket. Amikor az emberek megtudták, hogy Kürosz 
kihallgatást tart, irtózatos tömegben tódultak hozzá. A nagy tülekedésben 
csellel és erőszakkal törtek maguknak utat. Kürosz segédtisztjei úgy- 
ahogy megpróbáltak válogatni köztük, s csak keveset engedtek oda. Ha 
egy-egy barátja jelent meg, keresztülvágva magát a tömegen, Kürosz 
kezet nyújtott neki, magához húzta, és így szólt: 

- . Maradj csak, barátom, amíg a tömeggel végzek, aztán nyugodtan 
együtt lehetünk. 

A barátok maradtak, a tömeg pedig nőttön-nőtt, úgyhogy rájuk 
sötétedett, mielőtt Kürosz időt szakíthatott volna számukra. 

Kürosz most így szólt: 

- . Ugye, barátaim, ideje, hogy elbúcsúzzunk? Gyertek holnap kora 
reggel. Szeretnék veletek megbeszélni valamit. 

A barátok örömest és sietve távoztak, mivel egyetlen természetes 
szükségletüknek sem tudtak eleget tenni. így tértek nyugovóra. 

Másnap Kürosz megjelent ugyanazon a helyen. Most még sokkal 
nagyobb volt a kihallgatásra várók gyűrűje, és korábban is voltak ott, 
mint a barátok. 

De Kürosz ekkor nagy körbe állított maga köré dárdával felfegyverzett 
perzsákat, és barátain meg a perzsa és szövetséges parancsnokokon kívül 
senkit sem engedett közel. Amikor együtt voltak, így szólt hozzájuk: 


- Barátaim és szövetséges társaim, nem vethetjük az istenek szemére, 
hogy eddig nem értünk el mindent, amit kértünk tőlük. De ha a nagy 
dolgok véghezvitele azzal jár, hogy az embernek se magára, sem pedig 
arra nem jut ideje, hogy barátaival jól érezze magát, köszönöm az ilyen 
boldogságot. Megfigyelhettétek tegnap is, hogy noha reggel kezdtük az 
elénk járulók kihallgatását, mégsem fejezhettük be este előtt. Es most is 
láthatjátok: itt vannak megint mások, még többen, mint tegnap, hogy 
foglalkozzunk ügyeikkel. Ha most velük törődöm, azt hiszem, nem sok 
részetek lesz bennem, se nekem tibennetek, a magam számára pedig, jól 
tudom, nem marad semmi időm. Aztán itt van még egy nevetséges dolog: 
veletek jó kapcsolatban vagyok, ezek közül meg jó, ha egyet-egyet 
ismerek, és mégis biztosak benne, ha sikerül benneteket félrenyomniok, 
előbb eszközlik ki tőlem, amit akarnak, mint ti. Márpedig, úgy vélem, az 
ilyenféléknek, ha valamit kívánnak tőlem, előbb benneteket, barátaimat, 
kellene megkörnyékezniük, hogy hozzám bebocsátást nyerjenek. Joggal 
mondhatná valaki: miért nem vezettem be ezt így kezdettől fogva, miért 
engedtem szabad bejárást magamhoz mindenkinek? Mert szerintem a 
hadiállapot megköveteli, hogy a vezér legyen az első, aki megtudja, amit 
tudnia kell, és aki azt teszi, amit az idő parancsol. A ritkán látható 
hadvezérek, gondolom, sok mindent elmulasztanak abból, amit tenniük 
kellene. De most, hogy ez az oly fáradságos háború véget ért, azt hiszem, 
az én lelkem is rászolgált egy kis nyugalomra. Most zavarban vagyok, mit 
is tegyek, hogy a mi érdekeinket is előmozdítsam, meg azokét is, akik a 
mi gondjainkra vannak bízva. Mondja el mindenki, mit gondol a 
leghasznosabbnak. 

Így beszélt Kürosz. Utána Artabazosz emelkedett szólásra, az, aki 
egykor Kürosz rokonának vallotta magát. ; 

- Jól tetted, Kürosz, hogy ezt szóba hoztad. En már nagyon régtől, kora 
ifjúságodtól kezdve, vágyódtam rá, hogy barátod lehessek, de látván, 
hogy nincs rám szükséged, nem mertem közeledni hozzád. Es amikor 
egyszer úgy hozta a sors, hogy engem kértél, hogy hirdessem ki a 
médeknek Küaxarész szavait, azt hittem, ha ebben lelkesen a 
szolgálatodra vagyok, bizalmasod lehetek, és annyiszor beszélgethetek 
majd veled, ahányszor csak akarok. Kérésednek eleget tettem, ki is 
érdemeltem dicséretedet. Ezek után a hürkániaiak álltak mellénk, ők 
lettek első szövetségeseink, amikor még nagyon híján voltunk 
harcostársaknak, így aztán nagy szeretetünkben épp csak hogy a 
tenyerünkön nem hordoztuk őket. Amikor ezután az ellenséges tábort 
bevettük, gondolom, nem volt időd velem foglalkozni, nem is vettem 
zokon. Ezután Gobrüasz lett a barátunk, örültem én is, majd Gadatasz... 
bizony nem volt könnyű feladat téged elérni. Majd szövetségeseink lettek 
a szakok meg a kadusziaiak, és úgy illett, hogy nekik szenteld 
figyelmedet, hiszen ők is téged támogattak. Amikor meg visszatértünk 
oda, ahonnan elindultunk, és láttam, hogy lovakkal, szekerekkel és 
hadigépekkel vagy elfoglalva, azt gondoltam: ha ezen is túl vagy, lesz időd 
számomra is. Persze amikor jött a szörnyű hír, hogy ellenünk gyülekezik 
az egész világ, beláttam: most ez a legfontosabb, de ezúttal már egészen 
biztosra vettem, ha ez is jóra fordul, meg sem számolhatjuk majd, 
annyiszor találkozunk. És megnyertük a nagy csatát, kezünkbe került 
Szardeisz és Kroiszosz, bevettük Babülónt, leigáztunk mindenkit, és - 


Mithrasz legyen a tanúm - ha tegnap nem verekszem magam keresztül a 
tömegen, nem kerülhettem volna színed elé. Aztán kezet nyújtottál, és azt 
mondtad, maradjak. Igencsak meg voltam tisztelve, hogy étlen-szomjan 
melletted tölthettem a napot! Nos, ha van mód rá, hogy mi, a 
legérdemesebbek részesüljünk legtöbbször társaságodban, jó, de ha nem, 
akkor megint én leszek az, aki a te nevedben kihirdetem: távozzék tőled 
mindenki, csak mi, legrégibb barátaid maradjunk. 

Nagyot nevetett erre Kürosz meg mások is sokan. Most a perzsa 
Khrüszantasz emelkedett szólásra. 

- Természetes, hogy régebben mindenkinek rendelkezésére . álltál, 
Kürosz, egyrészt azért, amit te mondtál, másrészt mert akkor nem mi 
voltunk azok, akikre elsősorban fordítanod kellett figyelmedet. Mi félig- 
meddig saját érdekünkből voltunk veled, de a tömeget minden lehető 
módon meg kellett nyerni, hogy minél szívesebben vállalják sorainkban a 
fáradságot meg a veszélyt. Most azonban, hogy nemcsak ezek állnak 
melletted, hanem bárkit megnyerhetsz magadnak, akire szükséged van, 
illik, hogy neked is legyen végre saját házad. Mert ugyan mi örömet lelnél 
a hatalomban, ha te volnál az egyedüli, akinek még otthona sincs, aminél 
pedig szentebb, drágább és meghittebb hely nincs az egész világon. Aztán 
meg nem gondolod, hogy mi is szégyenkeznénk, ha azt látnánk, hogy 
nekünk jobban megy sorunk, mert mi a házunkban ülünk, míg te odakinn 
vesződsz? 

így beszélt Khrüszantasz, aztán még sokan beszéltek hasonló 
értelemben. Kürosz tehát bevonult a királyi palotába, s azok, akik 
elhozták a Szardeiszban szerzett kincseket, ugyancsak itt adták át. 
Beköltözése után először Kürosz a házitűzhely istennőjének áldozott, 
majd az istenek királyának, meg más istennek is, ahogyan a mágusok 
meghagyták. 

Amikor ezzel is megvolt, udvartartásának többi dolgát kezdte rendezni. 
Elgondolta helyzetét: sok .ember felett készül uralkodni, a legnagyobb és 
a legjelentősebb városban készül letelepedni, amely azonban oly 
ellenséges iránta, hogy ellenségesebben város már nem is érezhet ember 
iránt. Megfontolva mindezt, úgy vélte, nem lehet meg testőrség nélkül. 
Tudva, hogy az ember sehol sem olyan védtelen, mint étkezésnél, ivásnál, 
fürdésnél, alvás közben és álmában, fontolgatni kezdte, kikre bízhatná 
magát legnyugodtabban ilyenkor is. Arra a megállapításra jutott, hogy 
abban az emberben, aki másvalakit jobban szeret, mint azt, aki őrizetére 
van bízva, nem lehet igazán megbízni. Felismerte, hogy az, akinek 
gyerekei, megértő felesége vagy szeretője van, természetes ösztönöknek 
engedve, ezeket szereti a legjobban. De a heréltek, akik mindettől meg 
vannak fosztva, gondolta Kürosz, ahhoz ragaszkodnak a leginkább, akitől 
a legtöbb pénzt, segítséget és védelmet várhatják az igazságtalanságok 
ellen, és aki becsben tartja őket. Es Kürosz tudta, hogy ilyen 
jótéteményekben nem lehet őt felülmúlni. Ezenfelül a herélteket mindenki 
megvetette; már csak azért is szükségük volt egy védelmező gazdára, 
mert nem volt ember, aki, hacsak felsőbb hatalom közbe nem avatkozott, 
ne helyezte volna magát minden adandó alkalommal a heréltek fölé, pedig 
semmi akadálya, hogy a herélt, ha urához hű, első lehessen. 

Nem tartotta igaznak azt az általánosan elterjedt nézetet sem, hogy a 
heréltek gyávák. Állatoknál szerzett tapasztalataira támaszkodott. Ha 


például a szilaj lovat kiherélik, bár szilajsága és vadsága megszűnik, 
harcra nem válik alkalmatlanabbá. A herélt bika sem veszti el erejét és 
serénységét, noha már nem olyan féktelen és engedetlen. A kutya 
hasonlóképpen nem szaladoz el urától, ha kiherélik, de jó őrző, jó 
vadászeb marad továbbra is. Az emberekkel ugyanígy van, ha megfosztják 
őket ettől az ösztöntől. Nyugodtabbak lesznek, de kötelességüket nem 
végzik kevésbé gondosan, sem lovasnak, sem dárdásnak nem lesznek 
rosszabbak, és a becsvágy sem hal ki szívükből. Megmutatták már 
harcban, vadászaton is, hogy lelkükben megőrizték a becsvágyat. 
Hűségük legfényesebb bizonyítékát gazdáik pusztulásakor adják: senki 
nem ragaszkodik úgy az elhunythoz, mint ők. Igaz, testi erő dolgában 
talán némileg alulmaradnak, de a vas a harcban egyenlővé teszi a 
gyengét az erőssel. 

Eme meggondolások alapján közvetlen szolgaszemélyzetének minden 
egyes tagját, az ajtónállóktól kezdve, heréltekből válogatta ki. Minthogy 
azonban ezt a testőrséget az ellenséges érzelműek tömegéhez képest nem 
tartotta elegendőnek, gondolkodni kezdett: honnan szerezze a lehető 
legmegbízhatóbb palotaőrséget? 

Tudta, hogy otthon a perzsák szegénységük miatt sokat nélkülöznek, és 
hogy a kemény föld, amelyet két kezükkel kell megművelniök, igen 
fáradságossá teszi életüket. Ugy vélte, ők örülnének a legjobban, ha 
mellette élhetnének. Maga mellé vett hát belőlük tízezer dárdást. Ezek 
éjjelnappal őrt álltak a palota körül, ha otthon volt, ha meg eltávozott, 
rendben követték, jobbról is, balról is. 

Fontosnak tartotta, hogy egész Babülónban megfelelő helyőrség 
legyen, akár ott tartózkodik, akár nem, ezért ellátta kellő őrséggel. 
Elrendelte, hogy ezeknek a zsoldját is a babülóniak fizessék; így akarta 
őket még inkább meggyengíteni, hogy minél nyomorultabbak legyenek, és 
minél könnyebben féken tarthassa őket. Az akkor alapított testőrség és a 
babülóni helyőrség mindmáig változatlanul megmaradt. 

Aztán meg azon gondolkodott, miként lehetne megtartani, sőt növelni a 
hatalmat. Ezek a zsoldosok bizony - vélte - nem annyival derekabbak a 
leigázott népeknél, hogy ez ellensúlyozná csekély létszámukat. Tudta, 
hogy a vitézeket, akik az istenek segítségével hatalomra juttatták, össze 
kell tartania, és gondoskodnia kell róla, hogy szüntelenül ápolják 
magukban a hősi erényeket. De hogy ezt ne kényszernek véljék, hanem 
maguk is felismerjék, hogy így a leghelyesebb, és változatlanul szem előtt 
tartsák a vitézi erényt, összehívatta a perzsa nemeseket, továbbá azokat a 
fontos személyiségeket, akiket leghasznosabb segítőtársainak tartott 
mind a fáradalmakban, mind a szerencsében. 

Amikor együtt voltak, így szólt hozzájuk: 

- Barátaim és harcostársaim, hála és köszönet az isteneknek, hogy 
megadták nekünk, amire méltónak tartottuk magunkat. Most végre van 
sok és jó földünk, vannak embereink is, akik a földet megművelik, és akik 
majd ellátnak bennünket. Van mindehhez berendezett otthonunk is. És 
senki ne higgye közületek, hogy idegen javakat bitorol. Hiszen örök 
emberi törvény: ha a város elesik a harcban, lakóinak személye és 
vagyona a hódítók birtokába jut. Nem jogtalanul bírjátok hát, amit bírtok, 
és ha meghagytok is számukra valamit, ez csak emberségeteket 
bizonyítja. Ami pedig a jövőt illeti, véleményem a következő: ha most 


átadjuk magunkat a semmittevésnek és a bujaságnak, ami oly jellemző a 
hitvány emberekre, akik a legnagyobb nyomorúságot a munkában, a 
legfőbb boldogságot pedig a tétlenségben látják, akkor, én mondom, 
nemsokára odalesz minden önbecsülésünk, és szerencsénknek is 
csakhamar búcsút mondhatunk. Mert az, hogy bátor férfiak lettünk, 
korántsem elegendő ahhoz, hogy azok is maradjunk mindig, hacsak 
szünet nélkül nem eddzük magunkat. Mint ahogy a művészi készség 
csökken, ha elhanyagolják, vagy az izmos test petyhüdtté válik, ha 
tétlenségre kárhoztatják, visszájára fordul a  meggondoltság, a 
mértékletesség és a bátorság is, ha az ember nem fejleszti magában 
ezeket az erényeket. Ne legyünk tunyák, és ne adjuk át magunkat a 
pillanat gyönyöreinek. Mert nagy dolog a hatalom megszerzése, de a 
hatalom megtartása sokkal nagyobb. Hiszen a puszta merészség 
nemegyszer segített már uralomra embereket, de az uralmat 
meggondoltság, mértékletesség és nagy körültekintés nélkül még senki 
meg nem tudta őrizni. Mindezeknek tudatában most még sokkal inkább 
ápolnunk kell magunkban a hősiességet, mint ezelőtt, amikor még nem 
voltunk szerencsénk birtokában. Mert jegyezzük meg: minél nagyobb 
vagyona van az embernek, annál több az irigye, és annál többen akarják 
pusztulásba dönteni, különösen, ha - mint mi is - a vagyont és az 
engedelmességet fegyverrel szerezte. Bízhatunk benne, hogy az istenek 
mellettünk lesznek, mert senkit nem támadtunk meg alattomosan, mi nem 
jogtalanul bírjuk, amink van, hanem bosszút álltunk az alattomos 
támadókon. De ami ezután a legfontosabb, az már a mi kötelességünk; 
azaz: legyünk derekabbak alattvalóinknál, ezáltal akarjunk érdemessé 
válni az uralkodásra. Szolgáinkat természetesen velünk együtt részeltetni 
kell a hőségben, a hidegben, az ételben, italban, fáradságban és 
pihenésben, ám törekedjünk arra, hogy már az ilyen dolgokban is 
fegyelmezettebbek legyünk, mint ők. A hadviselés tudományában és 
gyakorlatában viszont soha nem osztozhatnak velünk azok, akiket 
napszámosainkká és adófizetőinkké akarunk tenni, nekünk éppen ezzel a 
tudással kell biztosítanunk fölényünket, mivel az istenek mindezt a 
szabadság és a boldogság zálogául adták az embereknek. És bár őket 
megfosztottuk  fegyvereiktől, mi magunk soha ne mutatkozzunk 
fegyvertelenül. Mert ne feledjük: az kapja meg leghamarabb, amit akar, 
aki legközelebb van a fegyverekhez. Es ha most valaki azt gondolja: , Mi 
haszna, hogy elértük, amire vágytunk, ha továbbra is éhséggel, 
szomjúsággal, fáradsággal és  gyakorlatozással kell  gyötörnünk 
magunkat?", az tanulja meg: annál jobban örülünk javainknak, minél 
többet fáradoztunk megszerzésükért, mert a fáradság a birtoklás fűszere. 
Ha olyasmihez jut az ember, amit nem kíván, bármilyen pompás is, örülni 
mégsem tud neki. Isten megadta nekünk, amire ember csak vágyódhat. 
Most már ki-ki maga tegyen róla, hogy mindenben a lehető legnagyobb 
öröme is teljék. Hiszen mennyivel boldogabb lesz az ilyen ember, mint a 
szűkölködők: a legjobb ételeknek éhes gyomorral lát neki, szomjasan 
issza a legpompásabb italokat, és fáradtan élvezi az édes nyugalmat. 
Ezért mondom, összpontosítsuk minden erőnket arra, hogy tetőtől talpig 
férfiak legyünk, akkor élvezhetjük legjobban és  legédesebben 
szerencsénk áldását, akkor maradunk mentek a legnagyobb rossztól. 
Mert valami jót el nem érni korántsem olyan keserves, mint amilyen 


fájdalmas elveszteni azt, amit már megkaptunk. És gondoljátok csak meg: 
ugyan milyen ürüggyel  engedhetnénk meg magunknak, hogy 
hitványabbak legyünk, mint ezelőtt? Talán mert uralkodunk? Csakhogy 
illik-e, hogy az uralkodók hitványabbak legyenek alattvalóiknál? Vagy 
mert boldogabbaknak érezzük magunkat, mint régen? Ki merné azt 
mondani, hogy hitványság való a boldogsághoz? Vagy talán mert most 
szolgáink vannak, és ezeket megbüntethetjük, ha rosszak? De hát illik-e, 
hogy egy hitvány ember másokat megbüntessen rosszaságért vagy 
tunyaságért? Továbbá gondoljátok meg: őröket akarunk . állítani, 
mégpedig szép számmal, hogy vigyázzanak házainkra és testi 
épségünkre. Szégyen lenne, ha úgy gondolkoznánk, hogy biztonságunkat 
mások fegyverére kell bíznunk, mi pedig ujjúnkat sem mozdítanánk 
önmagunkért. Mert tanuljuk meg: nincs biztosabb őr saját lelki és testi 
erőnknél, mert ez biztosan velünk van, s aki nem férfi a talpán, az más 
tekintetben sem lehet hibátlan. Hogy mire célzok? Mit kell tennünk? Hol 
gyakoroljátok erényeiteket, hol buzgólkodjatok? Nos, férfiak, nem 
mondok én semmi újat. Az előkelők Perzsiában a középületekben 
tartózkodnak; nekünk, itteni előkelőknek is úgy kell élnünk, mint nekik. 
Legyetek csak ott, és figyeljetek engem, szorgalmasan végzem-e 
kötelességemet, én pedig benneteket tartalak szemmel, és kitüntetek 
mindenkit, akiről látom, hogy a szépért és a jóért munkálkodik. így 
neveljük majd születendő fiainkat is, mert mi is jobbak leszünk, ha 
magunkat állíthatjuk nekik példaképül, és ők sem aljasodhatnak el 
egykönnyen, még ha lenne is rá hajlamuk, hiszen hitványságot sem látni, 
sem hallani nem fognak soha, csak szép és nemes dolgokkal 
foglalatoskodnak naphosszat. 


VIII. KÖNYV 


1. 


Így beszélt Kürosz. Utána Khrüszantasz emelkedett szólásra. 

- Sokszor gondoltam már arra, férfiak, hogy a jó uralkodó semmiben 
sem különbözik a jó apától. Az apák is mindig arról gondoskodnak, hogy 
gyermekeik soha semmiben se lássanak hiányt, és lám, Kürosz is olyan 
dolgokat tanácsol most nekünk, amelyek egész életünkre biztosítanák 
boldogságunkat. Valamit azonban nem fejtett ki kellőképpen. Most én 
próbálom megmagyarázni azoknak, akik nem tudnák. Gondoljátok csak 
meg: meghódított-e valaha engedetlen had ellenséges várost? Vagy 
megtartottak-e valaha várost, amelyben nem uralkodott engedelmesség? 
Aratott-e fegyelmezetlen had valamikor is győzelmet? És nem akkor lehet- 
e a legkönnyebben győzni, amikor az ellenség soraiban ki-ki a maga 
menekülésén kezdi törni a fejét? És született-e már egyáltalán valami jó 
az engedetlenségből? Lehet-e így törvényesen államot kormányozni, 
létezhet-e így családi élet, eljuthatnak-e így hajók rendeltetési helyükre? 
Es mi is mi mással szereztük mostani javainkat, mint azzal, hogy 
engedelmeskedtünk vezérünknek? Mert csakis azért lehettünk ott, ahol 
kellett, akár nappal, akár éjjel, mert tömött sorokban, fegyelmezetten 
követtük vezérünket, és nem volt parancs, amit csak félig hajtottunk 
volna végre. És ha a javak megszerzésének legfőbb eszköze a 


szolgálatban való engedelmesség, jegyezzük meg jól: a javak 
megtartásának is ez a legfőbb biztosítéka. Sokan vannak itt, akiknek 
régebben egyetlen alárendeltje sem volt, sőt maguk is alárendeltek 
voltak. Most pedig úgy alakult a helyzet, hogy urak vagytok mindnyájan, 
ki több, ki kevesebb ember felett. S minthogy  alárendeltjeiteken 
uralkodni akartok, vessétek alá magatokat azoknak, akik felettünk 
állanak. Egyben azonban különböznünk kell szolgáinktól; ők akaratuk 
ellenére teljesítik parancsainkat, nekünk azonban, ha szabadnak hisszük 
magunkat, saját jószántunkból kell megtennünk azt, amit a 
legfontosabbnak tartunk. A monarchikus alkotmány nélküli államokban 
szintén azt fogjátok látni, hogy ahol az emberek a leglelkesebben 
engedelmeskednek "vezetőiknek, ott " kényszerülnek legkésőbb 
engedelmességre az ellenséggel szemben. Gyűljünk hát, Kürosz 
parancsához híven, ide, az államnak ebbe az épületébe, tegyünk meg 
mindent, hogy megtarthassuk, amit meg kell tartanunk, és álljunk 
mindenben Kürosz rendelkezésére. Es még egyet jegyezzünk meg jól: 
Kürosz nem találhat ki olyat, ami neki javára van, de nekünk nincs, hiszen 
ami neki hasznos, nekünk is az, és az ő ellenségei a mi ellenségeink is. 

Khrüszantasz szavai után számos perzsa meg szövetséges parancsnok 
állt fel, hogy kifejezze egyetértését. Elhatározták, hogy az előkelők 
állandóan az udvarban tartózkodnak, és mindaddig mindenben 
rendelkezésére állnak Kürosznak, amíg el nem bocsátja őket. Az ázsiai 
királyok alattvalói ma is tiszteletben tartják ezt az elhatározást, és 
szüntelenül szolgálatot teljesítenek az uralkodó udvarában. Kürosznak 
elbeszélésünk során részletesen kifejtett intézkedéseit, amelyeket azért 
hozott, hogy a maga és a perzsák hatalmát megőrizze, törvényként őrzik 
az utána következő uralkodók is, mind a mai napig. Persze ezzel is úgy áll 
a dolog, mint minden mással, ha az uralkodó erős, szigorúan megtartja a 
törvényeket, de ha az uralkodó gyenge, a törvényeknek nincs erejük. 

Így hát az előkelők naponta megjelentek Kürosz udvarában, lóháton és 
lándzsával, úgy, ahogy a hatalom megszerzésében legjobbak 
elhatározták. Kürosz pedig felügyelőket bízott meg a különféle ügyek 
intézésével. — Voltak  adószedői,  pénztárosai,  közmunka-felügyelői, 
kincstárőrei, élelmiszer-beszerzői. Még a kutyák és a lovak gondozására 
is kijelölt olyanokat, akikről úgy gondolta, hogy az állatokat mindig a 
leghasznavehetőbb állapotban tudják rendelkezésére bocsátani. 

De annak a gondját, hogy a szerencséje megőrzéséhez nélkülözhetetlen 
segítők megőrizzék vitézségüket, már nem bízta másra: saját feladatának 
tartotta. Mert tudta, ha valaha háborúra kerülne sor, közülük kell vennie 
parancsnokokat és tiszteket, velük kell megosztania a legnagyobb 
veszélyt, és tudta, hogy soraikból kerülnek majd ki a gyalogság és 
lovasság századosai is. Tudta jól, ha vezért kérnek majd tőle, s nem 
személyesen megy, közülük kell valakit küldenie, egyeseket egész városok 
és népek felügyelőjévé, szatrapájává kell megtennie. Őket küldi majd 
követül is, ha követeket kell majd küldenie. Ugy gondolta, mindez döntő 
fontosságú, ha célját háború nélkül akarja elérni. Ha tehát a legfőbb és 
legfontosabb feladat majdani végrehajtói nem olyanok, mint amilyennek 
lenniük kell, rosszul áll a szénája, viszont, úgy vélte, semmiben nem lesz 
hiba, ha ezek megfelelnek hivatásuknak. Ebben a meggyőződésben vette 
hát magára ezt a gondot, és mert azt gondolta, ez számára is jó alkalom 


lesz az erény gyakorlására. Mert szilárdan hitte: hitvány ember senkit 
sem ösztönözhet szép és nemes dolgokra. 

Eme fontolgatások közben rájött: ha figyelmét a legfontosabb 
dolgoknak akarja szentelni, először is kellő időre van szüksége. A 
bevételek kezelését nem hanyagolhatja el, hiszen a nagy hatalommal 
előreláthatólag sok kiadás is jár, de felismerte: ha állandóan maga 
foglalkozik a számtalan birtok mindegyikével, nem lesz ideje az egész 
közösség jólétével törődni. Azon tűnődve, miként lehetne az 
államháztartást is rendben tartani, és kellő időre is szert tenni, a 
katonaság szervezete jutott valahogy eszébe. A tizedekről általában a 
tizedesek gondoskodnak, a tizedesekről a szakaszparancsnokok, azokról 
az ezredesek, az ezredesekről pedig a tízezred-parancsnokok. így aztán 
senki nincs elhanyagolva, még ha emberek tízezreiről van is szó, és ha a 
vezér akar valamit a seregtől, elég, ha szól a tízezred-parancsnoknak. 
Ennek megfelelően egyszerűsítette Kürosz a gazdasági ügyeket is. 
Csupán egy-két emberrel kellett tárgyalnia, és mégis gondját viselte az 
egész államháztartásnak, így aztán több szabad ideje maradt, mint sok 
olyannak, akinek csak egyetlen háztartással vagy egyetlen hajóval kell 
bajlódnia. Ugyeit imigyen elrendezve, környezetét is megtanította, hogy 
hasznát vegye ennek a rendszernek. 

Megteremtette a szabad időt maga és barátai számára, és hozzálátott, 
hogy társait képzett emberekké formálja. Először is  felkutatta 
mindazokat, akik nem jelentek meg udvarában, bár elég tehetősek voltak, 
hogy másokat dolgoztassanak. Tudta, hogy a környezetében élők nem 
követnek el semmi rossz vagy nemtelen dolgot, egyrészt uralkodójuk 
közelsége miatt, másrészt mert minden ténykedésükben magukon érezték 
a legderekabb férfiak szemét. Tudta azt is, hogy a távollevők vagy 
kicsapongok, vagy valami bűn szárad a lelkükön, vagy lusták, azért 
maradnak távol. Először azt beszélem el, hogyan kényszerítette ezeket 
megjelenésre. 

Legjobb barátait felbiztatta: vegyék el az ilyenek vagyonát, és mondják 
azt, hogy a sajátjukat vették el. Mihelyt ez megtörtént, jött ám a 
megkárosított azonnal, hogy milyen igazságtalanság történt vele. Kürosz 
hosszú ideig nem ért rá meghallgatni őket. Aztán foglalkozott ügyükkel, 
de sokáig nem hozott ítéletet. Úgy vélte, így simábban hozzászoktatja 
őket, hogy az udvarban éljenek, mint ha büntetéssel kényszerítené ki, 
hogy ott maradjanak. 

Ez volt tehát az egyik módszer, amivel az udvarban való megjelenésre 
tanította őket. A másik, hogy a legkönnyebb és legtöbb hasznot hozó 
feladatokat mindig az ott levőkre bízta, a harmadik meg, hogy a távol 
maradóknak soha semmit sem juttatott. De leghathatósabb kényszerítési 
módja - ha valaki mindezekre fittyet hányt volna - az volt, hogy az 
ilyennek elvette mindenét, és annak adta, akiről tudta, hogy számíthat 
szolgálataira, ha szükség lesz rá. így nyert hasznos barátot a haszontalan 
helyett. A mostani király is felkutatja mindazokat, akiknek illene 
megjelenni, így járt el Kürosz a távol maradókkal. 

Ami pedig a körülötte élőket illeti, tudta, úgy csábíthatja őket a legtöbb 
szépre és jóra, ha megkísérli elérni, hogy alattvalói benne, az 
uralkodóban lássák az erény legékesebb példaképét. Úgy vélte, már az 
írott törvények is észrevehetően jobbá teszik az embereket; a jó uralkodót 


meg éppenséggel az emberek eleven törvényének tartotta, hiszen 
nemcsak parancsolni tud, hanem látja és meg is bünteti azt, aki a parancs 
ellen vét. Mindezt megfontolva először is az istentiszteletben mutatott 
több buzgóságot, hiszen most boldogabb volt, mint valaha. Ekkor vezette 
be a mágusok intézményét is. Hajnalban hálaéneket zengett az 
isteneknek, és mindennap áldozatot mutatott be azoknak, akiket a 
mágusok megjelöltek. Az akkor meghonosított intézkedéseket a királyok 
manapság is tiszteletben tartják. Ezen a téren először a többi perzsa 
kezdte őt utánozni, abban a hitben, hogy boldogabbak lesznek, ha az 
isteneket ugyanúgy tisztelik, mint a legboldogabb ember, az uralkodó. 
Meg Kürosznak is kedvében akartak járni ezzel. Kürosz a maga számára 
is üdvösnek tartotta alattvalói jámborságát; úgy gondolkodott, mint azok, 
akik szívesebben szállnak hajóra jámbor, mint gyanúsnak tűnő emberek 
társaságában. Meg aztán arra is gondolt, hogy ha társai mind istenfélők 
lesznek, kevésbé kell attól tartania, hogy valami gaztettre vetemednek 
egymással vagy jótevőjükkel szemben, mert jótevőjüknek tartotta magát. 

Világosan kifejezésre juttatta: mindennél fontosabbnak tartja, hogy se 
barátja, se szövetségese ellen ne kövessen el igazságtalanságot, hanem 
mindig szigorúan az igazságot tartsa szem előtt. így a többiek is 
tartózkodnak majd, gondolta magában, a becstelen haszonszerzéstől, és 
csak jogos haszonra fognak törekedni. A szégyenérzetet is úgy vélte 
legeredményesebben felkelteni szívükben, ha világosan tanújelét adja, 
hogy mindenkit tisztel, s éppen ezért sem mondani, sem tenni nem tud 
illetlen dolgot. Ennek bizonyítékát a következőkben látta: az emberek 
jobban restellik magukat a szemérmesek, mint a szégyentelenek előtt, 
még akkor is, ha különben nem tartanak tőlük; hát még ha uralkodójukról 
van szó! Az asszonyokra is tisztességtudóbban tekintenek, ha 
szemérmesnek mutatkoznak. Ugy vélte, engedelmességre is oly módon 
szoktathatja környezetének tagjait, ha nem titkolja: nagyobb becsben 
tartja azt, aki vakon engedelmeskedik, mint azokat, akik a legnagyobb és 
legfáradságosabb szolgálatokkal dicsekedhetnek, így gondolkodott, és így 
is cselekedett. 

Elöl járt az erkölcsös viselkedésben is, így érte el, hogy a többiek is 
mind erre törekedtek. Mert amikor a kevésbé hatalmasak látják, hogy az, 
akinek a leginkább módjában áll kicsapongó életet folytatni, 
meggondoltan és józanul viselkedik, nekik is elmegy a kedvük a 
zabolátlan élettől. Kürosz szerint a szemérem és az erkölcsösség abban 
különbözik, hogy a szemérmes ember óvakodik a nyilvánosság előtt 
ocsmányságot elkövetni, az erkölcsös viszont titokban sem vetemedik 
ilyesmire. 

Önuralomra pedig, úgy gondolta, azzal nevelheti leginkább az 
embereket, ha megmutatja: a pillanatnyi örömök sohasem csábítják le a 
tisztesség útjáról, ő csak a becsületesen elvégzett munka után hajlandó 
átadni magát az élvezeteknek. Ezzel aztán elérte, hogy még a 
hitványabbak is szép fegyelmezetten viselkedtek az udvarnál, 
alkalmazkodtak a becsületesekhez, és egymással is tisztességtudóan és 
udvariasan viselkedtek. Senki nem láthatta őket haragosan ordítozni vagy 
jókedvükben durván hahotázni. Öket látván, bárki azt hihette, hogy 
valóban ildomosán élnek. Ez volt tehát, amit az udvarnál tettek és láttak 
az előkelők. 


És hogy a kiképzésben se legyen hiány, vadászatra vitte azokat, 
akiknek a harcászati tudását fontosnak tartotta. Ennél jobb gyakorlatot el 
sem tudott képzelni, különösen a lovasok számára vélte kiváló edzésnek a 
vadászatot. Mert nemcsak azt szokják meg a vadűzés során, hogy 
mindenféle terepen biztosan üljenek a nyeregben, hanem miközben a vad 
elejtésének vágyától hajtva egymással versengenek, azt is megtanulják, 
hogy biztosan üljenek a lovon. Igénytelenségre is így szoktatta társait a 
legeredményesebben, így edzette őket a fáradalmakhoz, a fagyhoz, a 
hőséghez, az éhséghez és a szomjúsághoz. A perzsa uralkodó, meg a 
többiek is mind, akik körülötte élnek, manapság is szorgalmasan űzik ezt 
a tevékenységet. 

Az eddig elmondottakból is kitűnt, hogy Kürosz szerint senki nem méltó 
az uralomra, aki nem vitézebb alattvalóinál. Véleményét az a tény is 
bizonyítja, hogy miközben környezetét így foglalkoztatta, önmagát 
edzette a legjobban a mértékletességben, hadászatban és a szükséges 
gyakorlatokban egyaránt. Mert a többieket csak akkor vitte vadászatra, 
ha semmi nem késztette őket otthon maradásra, de ő akkor is űzte 
állatkertjeiben nevelt vadjait, ha nem mozdulhatott hazulról. És addig 
soha nem vett ételt magához, amíg meg nem izzadt érte: lovai sem 
kaphattak enni, míg alaposan meg nem járatta őket. A vadászatokra 
magával vitte jogarhordozóit is. Így aztán a szüntelen gyakorlástól ő is, 
környezetének tagjai is messze kimagaslottak a lovaglás művészetében. 
Így járt elöl Kürosz jó példával. 

A többiek közül is ajándékkal, hivatallal, díszhellyel és egyéb 
megtiszteltetéssel tüntette ki azokat, akik különös buzgalommal 
látszottak a jó cél érdekében munkálkodni, így mindenkiben erős 
becsvágyat keltett, hogy a lehető legjobb színben mutatkozzék előtte. 

Nézetűnk szerint Kürosz azt vallotta, hogy az uralmon levőknek, 
amellett, hogy jó tulajdonságaikkal kimagaslanak, egyszersmind el kell 
kápráztatniuk alattvalóikat. Nemcsak ő hordott méd öltözetet, hanem 
udvarának nagyjait is rábeszélte, hogy ilyet viseljenek. Ugy látta, ez a 
ruházat eltakarja a test esetleges fogyatékosságait, és viselőit szépnek és 
nagynak mutatja. A lábbeli is olyan, hogy észrevétlenül a talp alá lehet 
illeszteni valamit, amitől viselője a valóságnál magasabbnak tűnik. 
Bevezette a szem aláfestését, hogy szebbnek tűnjék, mint a valóságban, 
és a bőr kendőzését, hogy a test színe is élénkebb legyen a 
természetesnél. Ne n engedte, hogy a nyilvánosság előtt köpködjenek 
vagy orrukat fújják, hogy bármilyen látványra megforduljanak; úgy kellett 
viselkedniük, mint akik semmin sem csodálkoznak. Mindez, gondolta 
Kürosz, hozzájárul, hogy bámulatra méltóbbnak tűnjenek alattvalóiknál. 

Akiket vezetésre hivatottnak tartott, azokat így, saját példájával 
nevelte, azzal, hogy maga is gyakorlatozott, és hogy ünnepélyesen öltözve 
jelent meg előttük. De sohasem buzdította a szabadok gyakorlataira 
azokat, akiket szolgaságra szánt, sőt a fegyverviseléstől is eltiltotta őket. 
Arra viszont vigyázott, hogy soha ne maradjanak éhen vagy szomjan 
gazdáik gyakorlatozásai miatt. A vadászatokra, ahol az ő feladatuk volt, 
hogy a szabad mezőre hajtsák a vadat a lovasok elé, ők mindig vihettek 
élelmet, a szabadok sohasem. Ha pedig éppen meneteltek, mindig 
megitatta őket, mint a málhás állatokat. Amikor az evés órája elérkezett, 
bevárta, míg ettek valamit, nehogy éhezzenek. Így aztán ezek is atyjuknak 


nevezték Küroszt, akárcsak az előkelök. Azért gondoskodott róluk, hogy 
ellenkezés nélkül rabszolgák maradjanak. Így szilárdította meg Kürosz a 
perzsák uralmát. 

Biztos volt benne, hogy őt a leigázott nép részéről semmi veszély nem 
fenyegeti. Gyávának tartotta őket, és látta, hogy szervezetlenek. 
Különben sem közelített hozzá soha egyikük sem, se éjjel, se nappal. 
Voltak azonban olyanok is, akikben hatalmat sejtett, akiket fegyveresen 
és csapatokban látott néha, és tudta, hogy gyalogos- meg lovascsapataik 
vannak. Észrevette azt is, hogy sokan elég nagyravágyók, és alkalmasnak 
tartják magukat az uralkodásra, ezek érintkeztek őreivel a legtöbbet, sőt 
vele is gyakran kerültek személyes érintkezésbe. Ezt egyébként alig 
lehetett elkerülni, ha valamiért szüksége volt rájuk. Nos, ezek részéről 
fenyegette leginkább veszély, mégpedig sokféleképpen. Kürosz sokat 
tűnődött, miképp biztosítsa magát, hogy innen se érje semmi baj. Nem 
tartotta tanácsosnak, hogy lefegyverezze és harcképtelenné tegye őket. 
Tudta, hogy ez igazságtalanság lenne velük szemben, és hatalma 
felbomlását jelentené. Másfelől, ha nem engedi őket közel, és 
bizalmatlanságot mutat, ez, véleménye szerint, háborúra vezetne. Rájött, 
hogy mindezek helyett csupán egyetlen becsületes és célra vezető 
módszerrel biztosíthatja sértetlenségét: el kell érnie, hogy ezek az 
előkelők jobban szeressék őt, mint egymást. Megpróbáljuk előadni, hogy 
véleményünk szerint miképpen sikerült elnyernie hajlandóságukat. 

Először is, amikor és amennyire csak tehette, kimutatta 
emberszeretetét. Mert tudta, hogy amiként nem könnyű szeretni azokat, 
akik minket gyűlölnek, és nem könnyű jóakarattal viszonozni a 
rosszindulatot, ugyanúgy, ha az ember szeretetet érez, nem tudja gyűlölni 
azt, akinek szeretetéről és jóindulatáról megbizonyosodott. 

Amikor még nem volt nagyon módjában, hogy pénzzel segítsen az 
embereken, gondoskodással és fáradozással próbálta elnyerni környezete 
szeretetét. Megmutatta, hogy velük örül örömükben, és együtt érez 
szomorúságukban. Amikor meg olyan helyzetbe került, hogy már pénzzel 
is segíthetett rajtuk, először is rájött, hogy sok más, egyenlő pénzértékű 
ajándék közül az a legkedvesebb az emberek számára, ha étellel, itallal 
kínáljuk őket. Ebből a meggyőződésből kiindulva, először is mindig, minél 
több embernek, rengeteg ennivalót adott, mégpedig ugyanolyan ételeket, 
mint amit ő maga evett, majd amit ő és asztaltársai meghagytak, odaadta 
azoknak a barátainak, akiket figyelmével és rokonszenvével akart 
kitüntetni. Küldött másoknak is, a jó őröknek, a jó szolgáknak, vagy 
azoknak, akik más téren érdemeltek elismerést, hogy ezzel is jelezze: jó 
szándékuk nem maradt rejtve előtte. Udvari alkalmazottait is asztaláról 
tüntette ki, ha dicséretre méltóan viselkedtek, és nemegyszer szolgáinak 
is asztalánál teríttetett, mert tudta, hogy ez jólesik nekik, akár a 
kutyáknak. 

Ha azt akarta, hogy egy-egy barátját sokan körüludvarolják, asztaláról 
küldött neki valamit. Ma is jobban hízelegnek valakinek, ha látják, hogy a 
királyi asztalról kapott kóstolót, mert azt hiszik, hogy az illető nagy 
kegyben áll, és hatalmában van kieszközölni számukra, amire szükségük 


van. 

És nemcsak az elmondottak miatt örülnek az emberek a király 
küldeményeinek; a királyi konyha készítményei valóban rendkívül 
ízletesek. Nem is csoda. Mert ahogy a többi mesterséget is a 
nagyvárosokban fejlesztik tökélyre, hasonlóképpen a király asztalára 
kerülő ételeket is különös gonddal készítik. 

Hiszen a kisvárosokban ugyanaz az ember csinálja az ágyat, az ajtót, az 
ekét, az asztalt, sőt gyakran a házat is ő maga építi, és még így is örül, ha 
elég munkája akad, hogy meg tudjon élni. És természetes, hogy akinek 
sok mindent kell készítenie, nem csinálhat mindent szépen. Viszont a 
nagyvárosokban egyetlen mesterség is elég a megélhetéshez, hiszen 
számtalan embernek van szüksége minden egyes szakmára. Sőt gyakran 
nem is kell egy egész: az egyik például csak férfi-, a másik meg csak női 
lábbeliket készít, sőt van, aki csak cipőfoltozásból vagy -tisztításból él, az 
egyik csak szabja a bőrt, a másiknak meg nincs más dolga, mint hogy 
összevarrja a darabokat. Es természetes, hogy mindenki annál 
tökéletesebben végzi feladatát, minél egyszerűbb munkát végez. 

Ugyanígy áll a helyzet a szakácsművészettel. Mert ahol ugyanaz teríti 
le a heverőt, díszíti az asztalt, és gyúrja a tésztát, vagy készíti hol az 
egyik, hol a másik mártást, azt hiszem, ott úgy sikerül minden, ahogy 
éppen sikerül. Ahol viszont az egyiknek csak az a dolga, hogy a húst 
megfőzze, a másiknak, hogy megsüsse, ahol más főzi és más süti a halat, 
ahol valaki kizárólag kenyeret készít, mégpedig nem is mindenfajtát, 
hanem elég, ha egyetlen kedvelt fajtával arat tetszést, azt hiszem, ilyen 
helyen szükségképpen mindent tökéletesen készítenek el. így járt el 
Kürosz az ételek ajándékozásánál, s felül is múlt ebben mindenkit. 

Most pedig elmondom, miképpen fejlesztette tökélyre a 
figyelemnyilvánítás többi módját. Nemcsak hatalmas jövedelmével 
emelkedett a tömeg fölé, bőkezűsége még gazdagságánál is nagyszerűbb 
volt. Ő kezdte azt a bőkezű ajándékozgatást, ami még ma is sajátja a 
perzsa uralkodóknak. Mert ki mutathat fel gazdagabb barátokat, mint a 
perzsák királya? Ki ékesíti szebb öltözékkel környezetének tagjait, mint az 
uralkodó? Es ki másnak vannak, legalábbis részben, olyan könnyen 
felismerhető ajándékai, mint a királynak? Karperecek, nyakláncok és 
aranyzablájú lovak! ; 

Mert ilyeneket csak az tarthatott, aki a királytól kapta! És ki másról 
lehet elmondani, hogy ajándékainak tömegével elérte: az emberek jobban 
húznak hozzá, mint testvérükhöz, atyjukhoz vagy gyermekeikhez? És ki 
más tartotta féken több havi járóföldre lakó ellenségeit, ha nem a perzsák 
uralkodója? Előfordult-e már, hogy hódítót holtában atyjuknak neveztek 
alattvalói, mint Küroszt? Világos, hogy ezzel a névvel jótevőiket, és nem a 
rablókat illetik az emberek. 

Tudjuk, hogy Kürosz a királyok szokásos , szemeit" és , füleit" is 
ajándékokkal meg tisztségekkel szerezte. Ugyanis oly bőkezűen 
jutalmazta mindazokat, akik fontos híreket hoztak neki, hogy egy sereg 
ember tartotta nyitva a szemét és fülét, hogy valami hírrel kedvében 
járhasson a királynak. Ezért gondolták, hogy az uralkodónak sok szeme és 
sok füle van. Téved, aki azt hiszi, hogy a király csupán egyetlen , szemet" 
választott magának. Egy ember nem lát és nem hall sokat. Es ha Kürosz 
csak egyetlen személyt rendelt volna ilyen feladatra, ezzel mintha azt 


parancsolta volna a többieknek, hogy ne figyeljenek semmire. Meg aztán 
ha kiderül valakiről, hogy a király ,szeme", az emberek tudják, hogy 
vigyázni kell előtte. Ezért nem is volt ez így, hanem ha bárki azzal 
jelentkezett, hogy valami érdekeset hallott vagy látott, a király 
meghallgatta. Sok fület és sok szemet tulajdonítottak hát neki. Mindenütt 
féltek ellene beszélni vagy tenni, mintha mindenütt ott lett volna. 
Nemcsak hogy senki nem mert rosszat mondani Küroszról, hanem 
mindenki úgy viselkedett mindenkivel, mintha az a király szeme vagy füle 
volna. Azt hiszem, az emberek ilyen magatartását csak azzal 
indokolhatom, hogy kicsiny szolgálatokért nagy jutalmakat volt hajlandó 
adni. 

Abban, hogy ő, a leggazdagabb ember, osztogatta a legpompásabb 
ajándékokat, talán nem is volt semmi csodálatos; az viszont már említésre 
méltóbb, hogy nála, az uralkodónál, szolgálatkészebb és gondosabb 
barátot nem lehetett találni. Mondják, hogy nem volt vereség, mit oly 
látnivalóan szégyellt volna, mint azt, ha a barátok iránt tanúsított 
figyelmességben felülmúlták. Emlegetik egy mondását is, miszerint a jó 
pásztor dolga nem sokban különbözik a jó királyétól. , Mert - mondta - a 
pásztornak boldoggá kell tennie a jószágait, ha hasznukat akarja venni, 
már amennyire a jószág boldog lehet, ugyanígy az uralkodónak is csak 
akkor származik haszna a városokból és az emberekből, ha boldoggá teszi 
őket." 

És ha ez volt a meggyőződése, nem is lehetett csodálkozni, hogy 
féltékenyen ügyelt, nehogy valaki túltegyen rajta szolgálatkészségben. 

Mondják, hogy ennek szép bizonyságát szolgáltatta, amikor Kroiszosz 
egyszer intette: szegénység lesz a nagy ajándékozgatás vége, és legalább 
annyi aranyat tartson házában, amennyit egy dúsgazdag ember 
megengedhet magának. Kürosz ekkor megkérdezte: 

- Mit gondolsz, mennyi pénzem volna most, ha tanácsod szerint azóta 
gyűjteném az aranyat, amióta hatalomra kerültem? 

Kroiszosz valami nagy számot mondott. 

- Nos - folytatta Kürosz -, küldj el egy embert ezzel a Hüsztaszpasszal, 
akiben nagyon megbízol. Te meg - fordult Hüsztaszpaszhoz - járd körbe 
barátaimat, és mondd meg nekik, hogy pénzre van szükségem egy 
vállalkozáshoz, egyébként valóban kell is, és szólítsd fel mindnyájukat, 
írják meg, mennyi pénzt tudnak adni, aztán pecsételjék le a levelet, és 
adják át Kroiszosz szolgájának. 

Le is írta, amit mondott, és lepecsételt levélben átadta 
Hüsztaszpasznak, hogy vigye el a jó barátokhoz. Azt is megírta, hogy 
mindnyájan úgy fogadják Hüsztaszpaszt, mint az ő emberét. Miután 
mindenkit körbejártak, és Kroiszosz szolgája átadta a leveleket, 
Hüsztaszpasz így szólt: 

- Királyom, Kürosz, gazdagnak számíthatsz most már engem is, hiszen 
rengeteg ajándékot kaptam leveled hatására. 

így szólt ekkor Kürosz: 

- íme, Kroiszosz, ő a mi egyik kincseskamránk. Most tekintsd meg a 
többit is, és számítsd ki, mennyi pénz áll rendelkezésemre, ha szükségem 
van rá. 

Mondják, hogy Kroiszosz sokkal több pénzt számolt össze annál az 
összegnél, amely véleménye szerint Kürosz kincstárában volna, ha 


gyűjtött volna. Amikor ez kiderült, Kürosz így szólt: 

-  — Látod-e, Kroiszosz, nekem is vannak kincseim. Te meg azt 
tanácsolod, halmozzam a pénzt, tegyem ki magam miatta irigységnek és 
gyűlöletnek, és fizetett őrökre bízzam vagyonom. Én ezzel szemben 
barátaimat teszem gazdaggá, és ezzel, azt hiszem, nemcsak vagyonom 
lesz, hanem olyan őreim is, akikre nyugodtabban bízhatom magam és 
javainkat, mint holmi fizetett szolgákra. De mást is mondok neked: amit 
az istenek az emberek lelkébe ültettek, hogy mindnyájunkat egyaránt 
szegénnyé tegyenek, az alól én sem vagyok kivétel; ha kincsekről van szó, 
én is telhetetlen vagyok, akár a többiek. De azt hiszem, én abban 
különbözöm az átlagtól, hogy ők a felesleget részint elássák, részint 
hagyják  megrothadni, vagy számolással, méréssel, latolgatással, 
szellőztetéssel és őrködéssel gyötrik magukat. És bár annyi mindent 
tartanak maguknál, mégsem ehetnek többet, mint amennyit a hasuk elbír, 
mert megpukkadnának, és ruhát sem ölthetnek magukra többet a 
kelleténél, mert akkor megfulladnak. A felesleg csak gondot okoz nekik. 
En sem vagyok kivétel az isteni törvények alól, én is szüntelenül többre 
vágyom. De ha megszereztem, akkor azzal, ami meghaladja 
szükségleteimet, barátaim szükségén segítek. És így, az embereket 
gazdagítva és boldogítva, jóindulatot és barátságot, és ennek folytán 
biztonságot és jó hírnevet szerzek. Olyan gyümölcsöket, melyek soha nem 
rothadnak meg, és feleslegükkel nem ártanak. Hiszen annál nagyszerűbb, 
annál szebb és annál könnyebb elviselni a jó hírnevet, minél nagyobb, sőt 
még járásunk is könnyebbé válik tőle. 

De hogy ezt is tudd, Kroiszoszom, én nem a leggazdagabbakat, nem a 
hatalmas kincsek őreit tartom legboldogabbnak, mert akkor a falak őrei 
lennének a legboldogabbak, hiszen a város összes kincsére ők vigyáznak. 
Nézetem szerint az a legboldogabb, aki jogos úton szerez hatalmas 
vagyont, és ezt jóra használja. 

Kürosz tettekkel is bizonyította elveit. Ezenkívül arra is felfigyelt, hogy 
a legtöbb ember, míg jó egészségben tölti napjait, a jövőre gondolva 
ellátja magát ezzel is, azzal is, de mindig csak az egészséges élethez 
szükséges — holmikat tartalékol. Hogy  meglesz-e mindene, ha 
megbetegszik, ezzel nem nagyon látszik törődni. Felismerte, hogy ezen a 
téren is tennie kell valamit. Nem sajnálta a költségeket, a legjobb 
orvosokat gyűjtötte maga köré, és gazdag készletet szerzett be 
mindenből-; amit azok szükségesnek véltek: műszert, orvosságot, ételt, 
italt. És ha olyasvalaki betegedett meg, akinek az egészségét szívén 
viselte, felkereste, és ellátta mindennel, amire szüksége volt. Az 
orvosoknak is megköszönte, ha az ő gyógyszerével gyógyítottak. 

Ezer ilyen és hasonló mesterkedéssel vívta ki az első helyet azoknak a 
szívében, akiknek a barátságára igényt tartott. Aztán versenyeket 
hirdetett, meg díjakat tűzött ki, hogy a szép és nemes dolgok iránt való 
becsvágy ki ne haljon barátai lelkéből. Ez neki csak dicséretére vált, 
hiszen gondoskodott róla, hogy a hősi erényeket ápolják; az előkelőknél 
azonban torzsalkodásra és féltékenységre vezettek az ilyen viadalok. 

Törvényként szögezte le azt is, hogy ha bárhol valamilyen döntésre 
kerül sor, akár a bíróság előtt, akár harcban, a szemben álló felek mindig 
egyezzenek meg a bírák személyét illetően. Természetes, hogy mindkét 
peres fél a legelőkelőbb és legszeretettebb bírákat választotta. A vesztes 


aztán irigykedni kezdett a nyertesre, a bírákat meg, akik nem az ő javára 
döntöttek, meggyűlölte. A győztes pedig, diadalát jogosnak vélve, úgy 
gondolta, senkinek sem tartozik hálával. 

Akik meg Kürosz szívében versengtek az első helyért, akár a szabad 
államok polgárai, féltékenyen nézték egymást, és ahelyett, hogy közös 
erővel valami jót szereztek volna maguknak, a legtöbben azon 
mesterkedtek, hogy egymást eltegyék láb alól. 

Ezzel meg is világítottam, miként érte el Kürosz, hogy az előkelők 
jobban húztak hozzá, mint egymáshoz. 


3. 


És most elmondjuk Kürosz első kivonulását a királyi palotából. Mert 
nézetűnk szerint e kivonulás fenségessége egyike volt azoknak a 
fogásoknak, melyek Kürosz uralkodói tekintélyét voltak hivatva emelni. A 
kivonulás előtt Kürosz először is magához hívatta a perzsa meg a 
szövetséges méltóságokat, és kiosztotta köztük a méd ruhákat. A perzsák 
ekkor öltöttek magukra először méd ruhát. Ugyanakkor közölte, hogy az 
isteneknek kijelölt szent helyekhez óhajt velük vonulni, hogy áldozatot 
mutasson be. 

- Jelenjetek meg - mondta - napfelkelte előtt a bejáratnál, ebben az 
ünnepélyes öltözetben, és álljatok fel abban a rendben, amelyet a perzsa 
Pheraulasz fog kihirdetni az én nevemben. Én megnyitom a menetet, ti 
pedig kövessetek a megbeszélt rendben. És ha valaki úgy gondolja, hogy 
a mostaninál szebb rendben is vonulhattunk volna, mondja meg, amikor 
visszatértünk, hogy mindent úgy rendezhessünk, ahogy szépnek és jónak 
tartjátok. 

Ezzel átnyújtotta a legelőkelőbbeknek a legszebb ruhákat, és nyomban 
új méd öltözékeket hozatott. Rengeteget csináltatott, nem sajnálta a 
kelmét, sem a bíborszínűt, sem a lilát, sem a skarlátpirosat, sem a 
vérvöröset. Minden vezérnek odaadta a maga részét, és meghagyta, hogy 
ékesítsék fel barátaikat is: 

- Úgy, ahogy én díszítelek titeket - mondta. Valaki megkérdezte: 

- És te, Kürosz, mikor ékesíted magad? 

- , Nem tudod, hogy én most ékesítem fel magamat, miközben 
benneteket szépítelek? Hiszen nincs az a ruha, amelyben szépnek ne 
tűnnék, ha benneteket, barátaimat, boldoggá tudlak tenni. 

Azok visszavonultak, elküldtek barátaikért, és őket is kicsinosították. 

Kürosz okos, tisztességes, fegyelmezett és készséges embernek tartotta 
az egyszerű származású Pheraulaszt, aki egykor támogatta azt a 
javaslatát, hogy mindenkit érdeme szerint jutalmazzanak. Öt hívatta, hogy 
megtanácskozzák, miként rendezzék a kivonulást, hogy a jóindulatú 
lelkekben gyönyörűséget keltsen a látvány, a rosszindulatúakban pedig 
riadalmat. Megfontoltak mindent, és megegyeztek. Meg is bízta 
Pheraulaszt, gondoskodjon róla, hogy a másnapi kivonulás a megbeszélt 
rendben menjen végbe. 

- Megmondtam, hogy a felvonulás rendjét illetően mindenki 
engedelmességgel tartozik neked. De hogy szívesebben hallgassanak rád, 
fogd ezeket a ruhákat, és add oda a testőrparancsnokoknak, ezeket a 
lovaglóöltönyöket . a — lovasparancsnokoknak, a harci szekerek 


parancsnokainak meg ezeket a ruhákat vidd. 

Az fogta a ruhákat, és vitte. 

- "De nagy ember lettél, Pheraulasz, hogy még nekünk is te mondod 
meg, mit tegyünk! - szóltak a parancsnokok, amikor megpillantották. 

- Nem én, istenemre - válaszolta Pheraulasz -, a látszat csal: nemcsak 
hogy nagy ember nem vagyok, hanem ráadásul még csomagokat is kell 
cipelnem. Ezt a két lovaglóruhát viszem, az egyiket neked, a másikat egy 
másiknak. Vedd, amelyiket akarod. 

Az, aki a ruhát kapta, azonnal elfelejtette az irigykedést. Tüstént 
tanácskozni kezdett vele, hogy melyiket válassza. Pheraulasz megmondta, 
melyiket tartja jobbnak, majd így szólt: 

- Ha elárulod, hogy neked engedtem a választást, más embert találsz 
bennem, ha legközelebb hozok valamit. 

Pheraulasz, miután szépen kiosztotta a ruhákat, ahogy Kürosz 
megparancsolta, rögtön a kivonulási előkészületekhez látott, hogy minden 
a lehető legszebben menjen. 

Elérkezett a másnap. Már napfelkelte előtt tiszta volt az egész város 
mindenütt. Az út két oldalán sorok álltak, ahogy még ma is, ahol a király 
elvonul. A sorok közé csak az előkelők léphettek be. A rendzavarókra az 
ott álló ostoros szolgák lesújtottak. A kapu előtt körülbelül négyezer 
testőr állt négyes sorokban, a kapu két oldalán meg két-kétezer. Ott volt 
az összes lovas is, leszálltak lovukról, és kezüket köntösük ujjába 
bújtatták. így tesznek még ma is a király színe előtt. Az út jobb oldalán 
álltak a perzsák, bal oldalon meg a többi szövetséges. A szekerek 
ugyanígy: fele az egyik, fele a másik oldalon. Aztán kitárultak a királyi 
palota kapui. Először a főistennek szentelt gyönyörű bikákat vezették ki 
négyes sorokban, aztán a mágusok által kijelölt többi istenség áldozati 
állatait. A perzsák szerint ugyanis az istenek tiszteletével kapcsolatban 
jóval nagyobb szükség van szakértőkre, mint bármi másban. A bikák után 
lovak következtek, a Napistennek szánt áldozati állatok. Ezután egy fehér 
lovaktól vont aranyjármű és felkoszorúzott szekér gördült ki, amelyet a 
főistenségnek szenteltek, majd egy másik, ugyanígy felkoszorúzott, a 
Napistennek szentelt kocsi. Ezután haladt még egy harmadik is, lovait 
bíbortakarók borították, utána a férfiak jöttek, és tüzet hoztak egy 
hatalmas tűzhelyen. Most kocsiján maga Kürosz jelent meg a palota 
kapujában. Tiarája egyenesen állt a fején, bíborruhát viselt, melynek 
közepén fehér csík húzódott. Másnak nem is volt szabad középen fehér 
csíkos ruhát viselnie. Combjait skarlátszínű nadrág fedte, köntöse 
színbíbor volt. Tiaráján szalag is volt. Rokonai ugyanezt a jelet viselték, 
sőt még most is ezt viselik. Kezét nem bújtatta köntöse ujjába. Mellette 
kocsis ült, aki magas volt ugyan, de nála alacsonyabb. Akár valóban az 
volt, akár nem, Kürosz jóval magasabbnak látszott. Küroszt megpillantva 
mindnyájan földre borultak. Talán egyesek parancsot kaptak, hogy 
elkezdjék, de lehet, hogy a pompa kápráztatta el őket, és az, hogy Küroszt 
oly nagynak és szépnek látták. Perzsa férfi eddig még soha nem borult le 
Kürosz előtt. 

Ahogy Kürosz szekere előrehaladt, megindult a négyezer testőr, a két- 
kétezer meg a kocsi két oldalán követte őket. Csatlakoztak közvetlen 
környezetéhez tartozó jogarhordozói is, díszes öltözetben, lóháton, 
kezükben dárdával, mintegy háromszázan. Utánuk a Kürosznak nevelt, 


aranyzablájú, csíkos takarókkal borított paripákat vezették, körülbelül 
kétszázat, aztán kétezer kopj ás következett, utánuk az elsőnek kiképzett 
tízezer lovas jött százas sorokban Khrüszantasz vezetésével, majd újabb 
tízezer perzsa lovas következett, ugyanebben a rendben, Hüsztaszpasz 
vezérletével, majd újabb tízezer ugyanígy, Datamasz vezetésével, majd 
megint mások, élükön Gadatasszal. Utánuk mentek a méd lovasok, majd 
az arméniaiak, hürkániaiak, kadusziaiak és végül a szakok. A lovasok után 
következtek a szekerek, négyes sorokban, a perzsa Artabatasz 
vezérletével. 

Emberek százai özönlöttek a sorfalon kívül, amerre Kürosz elvonult, 
hogy kéréseikkel megostromolják. Kürosz ekkor néhány jogarhordozóját 
küldte oda hozzájuk, három-három haladt szekere mindkét oldalán, hogy 
a híreket továbbítsák, és megüzente: ha valakinek kérése van hozzá, 
forduljon valamelyik lovasparancsnokhoz, az majd előadja neki, 
Kürosznak, az ügyet. Az emberek tüstént a lovasok felé rohantak, és 
tanácskozni kezdtek, kihez forduljanak. Kürosz pedig egyenként magához 
hívatta azokat a barátait, akiknek nagy tiszteletet akart kivívni, és így 
szólt hozzájuk: 

- Ha úgy látjátok, hogy az idetódulok semmiségekkel hozakodnak elő, 
ne figyeljetek rájuk, de ha valakinek a kérése jogosnak látszik, jelentsétek 
nekem, hogy az ügyét közösen megtanácskozzuk és elintézzük. 

Mindenki engedelmeskedett, amikor a hívást meghallotta, s a tőle 
telhető legnagyobb sebességgel vágtatott Küroszhoz, hogy ezzel is emelje 
a király tekintélyét, és megmutassa, hogy haladéktalanul teljesíti a 
parancsot. Csupán egy Daiphernész nevű, faragatlan modorú ember 
gondolta, hogy előkelőbbnek fog tűnni, ha nem fogad nyomban szót. 
Amikor ezt Kürosz észrevette, mielőtt még Daiphernész odajött vagy szót 
válthattak volna, hozzáküldte egyik jogarhordozóját, és megüzente, hogy 
már nincs rá szüksége. Többet aztán nem is hívta. Annak pedig, akit 
Daipher-nésznél később hívott, de annál korábban ért oda, Kürosz egy 
lovat ajándékozott, és meghagyta egyik jogarhordozójának, hogy vigye 
oda a lovat, ahová az parancsolja. Nagy kitüntetésnek tartották ezt 
mindazok, akik látták, és ettől fogva még többet fáradoztak kegyeiért. 

A szent helyre érve, először a főistenségnek mutattak be áldozatot. A 
bikákat teljesen elemésztették a lángok, a Napistennek szentelt lovakat 
szintúgy. Aztán a Földistennőnek vágtak le állatokat a mágusok utasítása 
szerint, majd pedig az Asszíriát védő héroszoknak. 

Kürosz megfelelőnek tartotta a terepet, és az áldozat bemutatása után 
mintegy ötsztadionnyi távolságra állítva fel a célt, lovasversenyt hirdetett 
a különféle néptörzsek között. Ő is indult a perzsákkal és fölényesen 
győzött. Mert a lovaglás ügyét nagyon szívén viselte. A médek közül 
Artabazosz lett az első, hiszen lovát magától Kürosztól kapta; a szíreknél 
parancsnokuk, Gadatasz, az arméniaiaknál Tigranész, a hürkániaiaknál 
pedig a lovasparancsnok fia. A szákoknál egy közkatona ért a célba 
elsőnek, mégpedig akkor, amikor a többiek még a versenypálya felénél 
sem voltak. Kürosz megkérdezte az ifjút, vajon elcserélné-e lovát egy 
királyságra. 

- Királyságra nem - felelte a fiú -, de odaadnám, ha egy derék embert 
hálára kötelezhetnék vele. 

- Mutatok én neked olyan helyet - mondta Kürosz -, ahol akkor is 


derék embert találsz el, ha behunyt szemmel célzói. 

- Hát akkor mutasd, hogy ezt a göröngyöt odahajítsam - mondta a 
szák, felemelve egy jókora földdarabot. Kürosz oda mutatott, ahol a 
legtöbb barátja volt. Az meg behunyt szemmel elhajította a göröngyöt és 
az arra vágtató Pheraulaszt találta el, aki éppen Kürosz egyik parancsát 
ment hírül adni. A megdobott Pheraulasz hátra sem nézett, csak 
vágtatott, amerre parancsolták. Felpillantott a szák, és megkérdezte, kit 
talált el. 

- Istenemre, senkit sem a jelenlevők közül - mondta Kürosz. 

- Csak nem valami távollevőt? - kérdezte a fiú. 

- Azt dobtad meg, aki ott vágtat sebesen a szekerek mellett. 

- És miért nem fordult meg? 

- Úgy látszik, valami eszeveszett. 

Hallva ezt a fiú, utánavágtatott, hogy megnézze, ki az. Látta, hogy 
Pheraulasz álla csupa föld meg vér, mert még az orra vére is eleredt az 
ütéstől. Odaugratva hozzá, megkérdezte, őt dobta-e meg. 

- Amint látod - felelte a másik. 

- Neked adom akkor ezt a lovat. 

- Miért? - kérdezte Pheraulasz. 

A szák elmesélte a történetet, és végül így szólt: 

- Azt hiszem, valóban derék embert dobtam meg. 

- Ha egy kis eszed volna, nálam gazdagabbnak adnád a lovat, de hát 
elfogadom én is. Adják az istenek, akik engem általad megdobtak, hogy 
soha meg ne bánd ezt az ajándékozást. Most pedig szállj fel az én 
lovamra, és vágtass el. Nemsokára nálad leszek. 

Így cseréltek lovat. A kadusziaiaknál Rathinész lett az első. Kürosz a 
különböző  szekérosztagok között is versenyt rendezett. Minden 
győztesnek bikát meg serleget adott, hogy áldozatot mutathassanak be, 
és lakomázhassanak. Ő is bikát kapott győzelmi díjul. Saját serlegét 
Pheraulasz-nak adta, mivel olyan szépen rendezte meg a palotából való 
kivonulást. 

Az akkor elfogadott felvonulási rend még ma is érvényben van a perzsa 
királyok körében, legfeljebb az állatok hiányoznak, amikor nem mutatnak 
be áldozatot. 

A versenyek befejeztével visszamentek a városba, és megtértek 
otthonaikba. Akinek háza volt, oda, akinek meg nem, az a táborba. 

Pheraulasz meghívta a szakot, akitől a lovat kapta, és vendégül látta. 
Volt minden bőviben. Lakomázás után megtöltötte a Kürosztól kapott 
serleget, ráköszöntötte, majd neki adta. A szák megcsodálta a rengeteg 
szép takarót, a gazdag berendezést, a nagy szolgasereget, és így szólt: 

- Mondd csak, Pheraulasz, otthon is a gazdagok közé tartoztál? 

- Dehogy tartoztam. Én is a két kezem munkájából éltem. Apám 
keservesen kereste a kenyeret, de azért engem a fiúk iskolájába járatott. 
Amikor felserdültem, nem tarthatott tovább munkátlanul, kivitt a földre, 
és megparancsolta, hogy dolgozzam. Most már, amíg csak élt apám, én 
kerestem helyette a kenyeret. Magam szántottam és vetettem kis 
földecskénket. Nem volt rossz föld, igen-igen hálásnak mutatkozott: 
szépen visszaadott minden elvetett magot, nem is kevés kamattal, 
igazságosan, sőt egyszer nagylelkűségből a kétszeresét adta annak, amit 
kapott. így éltem otthon. Amit itt látsz, mindent Kürosztól kaptam. 


- Ó, de boldog is vagy te mindenben - mondta a szák -, még abban is, 
hogy szegényből lettél gazdaggá. Azt hiszem, sokkal jobban esik így a 
vagyon, hogy nyomorúság után köszöntött rád a bőség. 

- Azt hiszed talán, szák barátom - vágott vissza Pheraulasz -, hogy 
most annyival kellemesebb az életem, amennyivel nagyobb a vagyonom? 
Tudod, most sem eszem, iszom vagy alszom jobb ízűen, mint amikor 
szegény voltam. Mindössze annyi hasznom van a gazdagságból, hogy 
most többre kell vigyáznom, többet kell szétosztanom, és többféle 
gondom van, mint azelőtt. Hiszen most egy sereg szolgát kell etetnem, 
itatnom és ruháznom. Ennek orvosra van szüksége, az egy juhot hoz, amit 
farkas tépett szét, vagy egy ökröt, amelyik szakadékba zuhant, amaz meg 
jelenti, hogy betegség tört ki a nyáj ban; úgyhogy a nagy vagyon több 
bosszúságot okoz most nekem, mint régen a kicsiny. 

- De az istenért - így a szák -, ha minden rendben van, mégis sokkal 
boldogabb vagy nálam, hiszen mekkora vagyonon legelteted a szemed. 

- Hidd el, barátom, a meglevő kincs sohasem szerez annyi örömet, 
mint amennyi bánatot elvesztése jelent. Azonnal belátod majd, hogy 
igazam van. Bizonyára nem találkoztál még olyan gazdaggal, aki 
örömében ne tudna aludni. Ezzel szemben nincs olyan ember, aki ne 
töltené ébren, bánkódva az éjszakát, ha elveszti valamijét. 

- Hát bizony akkor sem éjszakázik senki az örömtől, ha kap valamit - 
tette hozzá a szák. 

- Jól beszélsz, mert ha ugyanolyan öröm volna bírni, mint kapni, bizony 
a gazdagok sokkal boldogabbak volnának a szegényeknél. De hát a 
vagyonos ember, szák barátom, sokat kénytelen költeni is istenekre, 
barátokra, vendégekre. És aki a pénzben túlzottan örömét leli, azt a 
költekezés is sok bosszúsággal tölti el. Figyeld csak meg. 

- Isten tudja - mondta a szák -, én nem vagyok ilyen. Szerintem az a 
boldogság, ha valakinek sok a pénze, és sokat költhet. 

- Az isten szerelmére - kiáltott fel Pheraulasz -, miért is ne lehetnél te 
tüstént boldog, és ugyanakkor miért ne tehetnél boldoggá engem is? 
Vedd hát mindenemet, amim van, és élj vele, ahogy akarsz! Velem úgy 
bánj, mint valami vendéggel, vagy még úgy sem. Nekem elég lesz, ha 
részesülhetek mindabból, amid van. 

- Tréfálsz - mondta a szák. 

Pheraulasz megesküdött, hogy komolyan beszél. 

- . Ráadásul elintézem Kürosznál, hogy ne kelljen az udvarban 
tisztelegned, sem hadba vonulnod. Maradj csak itthon a vagyonoddal. A 
feladatokat majd én ellátom mindkettőnk helyett. Aztán ha Kürosz körül 
végzett szolgálataimért vagy valamilyen hadjáratból kapok valamit, azt is 
idehozom neked, hogy gyarapítsam a vagyonodat. Csak ezektől a 
gondoktól szabadíts meg engem. Ha nyugtom lesz tőlük, azt hiszem, 
nemcsak nekem, hanem Kürosznak is nagy szolgálatot tettél. 

Meghányták-vetették a dolgot, megegyeztek, és így is cselekedtek. Az 
egyik boldognak érezte magát, mert nagy vagyont kapott, a másik meg 
egyenesen mámoros volt az örömtől, hogy lesz egy intézője, aki 
lehetőséget teremt, hogy kedvére élhessen. 

Pheraulasz szerette a barátait, és semmit sem tartott kellemesebbnek 
és gyümölcsözőbbnek a szolgálatkész magatartásnál. Minden teremtmény 
közül az embert vélte a legjobbnak és a leghálásabbnak. Látta, milyen 


örömmel viszonozzák a dicséretet és a szívességeket, hogy jóindulatért 
jóindulattal fizetnek, hogy nem tudják gyűlölni, aki őket szereti, és hogy 
egyetlen lény sem viszonozza oly készségesen szülői gondoskodását, mint 
az ember, nemcsak amíg élnek, hanem még haló porukban is. Tudta, hogy 
minden más teremtmény hálátlanabb és esztelenebb az embernél, így hát 
végtelenül örült, hogy a vagyon gondjaitól megszabadulva, minden 
figyelmét barátainak szentelheti, és boldog volt a szák is, hogy nagy 
vagyonban és sok gyönyörűségben lesz része. Szerette is a szák 
Pheraulaszt, hogy mindig hozott neki valamit, az pedig a szakot, hogy 
mindent készségesen elfogad, és noha egyre többre kellett gondolnia, 
soha nem zavarta őt szabad idejében. 
Így éltek hát ezentúl. 


4. 


Az áldozat bemutatása után Kürosz is lakomával ünnepelte meg 
győzelmét. Vendégül látta azokat a barátait, akik a legtöbbet tették azért, 
hogy ő naggyá legyen, és akik a legalázatosabb tisztelettel vették körül. 
Meghívta velük együtt a méd Artabazoszt, az arméniai Tigranészt, a 
hürkániai lovasvezért meg Gobrüaszt. 

A jogarhordozók parancsnoka Gadatasz volt. Az udvar egész belső élete 
az ő útmutatásai szerint folyt. Gadatasz soha nem ült le, ha 
lakomavendégek voltak, hanem felügyelt, hogy minden rendben menjen. 
Ha viszont maguk voltak, együtt étkeztek; Kürosz szerette Gadatasz 
társaságát. Gazdag ajándékokkal tüntette ki, sőt mások is elhalmozták, 
hogy Kürosznak kedvében járjanak. 

A lakomavendégek nem ülhettek le találomra, ahol érkezésükkor éppen 
hely volt. Kürosz a balján mutatott helyet annak, akit a legjobban ki akart 
tüntetni. Meg azért is, mert inkább erről az oldalról fenyegette támadás 
az embert, mint jobb felől. A másodikat jobbjára ültette, a harmadikat 
megint a baljára, a negyediket megint a jobbjára, és így tovább, ha még 
többen voltak. Nem akart titkot csinálni abból, hogy kit mennyire becsül, 
s ezt azért tartotta helyesnek, mert ahol közismert, hogy a derék emberek 
sem nyilvános elismerésre, sem jutalomra nem számíthatnak, ott 
természetesen nem is vetélkednek, ahol viszont a legkiválóbbak jutnak a 
legtöbb előnyhöz, ott mindenki lelkesen verseng a másikkal. 

így hát Kürosz is megmutatta, ki áll kegyben nála, és ki nem. A 
rangsorolást már az ültetésnél és az elhelyezésnél kezdte. De azért nem 
volt végérvényes az ülésrend. Azt a rendszert vezette be, hogy ha valaki 
kitüntette magát, előkelőbb helyhez jutott, ha meg  hanyagnak 
mutatkozott, hátrább került, egy alacsonyabb helyre. Es szégyennek 
tartotta volna, ha nem veszi észre mindenki, hogy a legelőkelőbb helyen 
ülőnek adja a legtöbb és legszebb ajándékot. Tudomásunk szerint még ma 
is ez a rend van szokásban. 

Azt, hogy egy hatalmas vezér asztalán minden van bőven, Gobrüasz 
nem találta különösnek, azt azonban már annál inkább, hogy az a Kürosz, 
aki olyan fontos dolgokkal van elfoglalva, nem sajnálja a fáradságot, és 
sorban kínálja a jelenlevőket, ha a tányérjára kerülő ételek közül valami 
ízlik neki, mert nem bírja egyedül elfogyasztani. Sőt azt is látta, hogy 
Kürosz gyakran távollevő barátainak is küld kedvenc fogásaiból. Amikor a 


lakomának vége volt, és Kürosz szétküldte barátainak az asztalon maradt 
rengeteg ételt, Gobrüasz megszólalt: 

- Látod, Kürosz, én eddig azt hittem, hogy te vagy a legtehetségesebb 
hadvezér a világon, és elsősorban ebben különbözöl a többi embertől, 
most pedig, isten bizony, úgy vélem, hogy emberszereteted még 
hadvezéri tudományodnál is nagyobb. 

- Isten a tanúm - felelte Kürosz -, szívesebben adok tanúbizonyságot 
emberszeretetemről, mint hadvezéri tudományomról. 

- Hogyhogy? - kérdezte Gobrüasz. 

- Mert az utóbbival azt mutatjuk meg, miként tudunk kárt okozni az 
embereknek, az előbbivel meg azt, miként teszünk velük jót. 

Aztán, amikor egy kissé már a pohár fenekére néztek, Hüsztaszpasz így 
szólt Küroszhoz: 

- . Megharagudnál-e rám, Kürosz, ha kérdeznék tőled valamit, amire 
nagyon kíváncsi vagyok? 

- Isten látja a lelkemet, éppen az ellenkezőjéért neheztelnék rád; azaz 
ha észrevenném, hogy elhallgatod azt, amit kérdezni szeretnél. 

- Mondd csak, előfordult-e már, hogy nem jöttem, amikor hívtál? 

- Isten őrizz! 

- Vagy késlekedtem-e valaha parancsodnak eleget tenni? 

- Soha - felelte Kürosz. 

- Parancsoltál-e már valamit, amit nem hajtottam végre? 

- Ezzel sem vádolhatlak - mondta Kürosz. 

- Vagy láttad-e, hogy valamit kelletlenül vagy nem szívesen csinálok? 
Ezt aztán a legkevésbé - válaszolt Kürosz. 

Istenemre, hát akkor miért írtad elő, hogy Khrüszantaszt előkelőbb 
helyre ültessék, mint engem? 

- Megmondjam? - kérdezte Kürosz. 

- Természetesen. 

- És nem haragszol majd rám, ha megmondom az igazat? 

- Örülni fogok, ha megtudom, hogy nem történt velem 
igazságtalanság. 

- Ez a Khrüszantasz - szólt Kürosz -, először is, nem várja meg a 
hívást, hanem, ha érdekünk úgy kívánja, ott van, mielőtt szólítanám, 
másodszor pedig, nemcsak azt csinálja, amit parancsolok, hanem azt is, 
amiről úgy véli, hogy helyes megtennie értünk. Aztán meg, ha valamit 
mondani kell a szövetségeseknek, tanácsot ad, hogy véleménye szerint 
mit mondjak, és ha észreveszi, hogy szeretnék velük közölni valamit, de a 
magam nevében restellek szólni, elmondja nekik úgy, mintha a saját 
véleményét mondaná. így aztán az ilyen ügyekben kétségtelenül több 
hasznot hajt nekem, mint én magam. És, noha folyvást hajtogatja, hogy 
neki elég, amije van, mindig azon töri a fejét, mi szépet és jót szerezhetne 
nekem. Boldogabb és büszkébb az én javaimra, mint én magam. 

Így felelt erre Hüsztaszpasz: 

- Jaj istenem, de örülök, hogy megkérdeztelek. 

- Aztán miért? - kérdezte Kürosz. 

- "Mert én is megpróbálok majd így viselkedni. Csak azt nem tudom, 
mivel mutassam meg, hogy örülök szerencsédnek. Tapsoljak, nevessek, 
vagy mit tegyek? 

- Perzsa táncot kell lejtened - szólalt meg Artabazosz. Erre aztán kitört 


a nevetés. Míg tovább folyt az ivászat, 

Kürosz megkérdezte Gobrüaszt: 

- "Mondd csak, Gobrüasz, ugye most már szívesebben adnád lányodat 
valamelyikhez ezek közül, mint akkor, amikor először találkoztál velük? 

- Én is az igazat mondjam? - kérdezte Gobrüasz. 

- De még mennyire - válaszolta Kürosz -, senki sem azért kérdez, hogy 
hazug feleletet kapjon. 

- Tudd meg hát, hogy most sokkal szívesebben. 

- Azt is meg tudnád-e mondani, hogy miért? 

- Meg én. 

- Mondd hát. 

- Mert akkor csak azt láttam, hogy bátran viselik a fáradságot meg 
veszélyt, de most azt is látom, hogy a szerencsében sem vesztik el a 
fejüket. Mert szerintem, Kürosz, könnyebb olyan férfit találni, aki bátran 
állja a balsorsot, mint olyat, aki szépen viseli a szerencsét. Mert a 
szerencse a legtöbb embert féktelenné teszi, a balsors viszont 
mindenkinek meggondoltságot kölcsönöz. 

- Hallottad, Hüsztaszpasz, mit mondott Gobrüasz? - kérdezte Kürosz. 

- Hallottam bizony, és ha még sok ilyet szól, bizony szívesebben leszek 
lánya kérője, mintha temérdek serleget mutogatna. 

- Sok ilyen van nekem összeírva - mondta Gobrüasz -, és nem fogom 
elrejteni előled, ha nőül veszed lányomat. Ami pedig a serlegeket illeti, 
tekintve, hogy nem tartod valami egyenesen a kezedben, nem tudom, ne 
inkább ennek a Khrüszantasznak adjam-e őket, hiszen a helyedből is 
kitúrt. 

- Hüsztaszpasz és ti többiek - mondta most Kürosz -, nekem szóljatok 
csak, ha valaki házasodni készül, meglátjátok, milyen segítőtársatok 
leszek én ebben is! 

- És aki férjhez akarja adni lányát, az kihez forduljon? - kérdezte 
Gobrüasz. 

- . Az is hozzám - mondta Kürosz -, mert szörnyen értek ehhez a 
mesterséghez. 

- Melyikhez? - kérdezte Khrüszantasz. 

- Ahhoz, hogy kihez milyen feleség illik. 286 

- Mondd meg akkor, az istenekre - így Khrüszantasz -, véleményed 
szerint hozzám milyen asszony illik a legjobban? 

- Először is alacsony, mert te is alacsony vagy. Ha magasabbat vennél 
el, ugrálnod kellene, mint a kiskutyának, ha állva akarnád megcsókolni. 

- Jól gondoskodsz rólam, nem vagyok valami ugrálós természet. 

- Aztán meg pisze illenék hozzád nagyon. 

- Ugyan miért? ; 

- Mert hogy a te orrod görbe. Es tudd meg, hogy a hajlott orrhoz pisze 
orr illik a legjobban. 

- Véleményed szerint - mondta erre Khrüszantasz -jóllakott emberhez, 
amilyen például most én is vagyok, éhes nő illik? 

- Az bizony - felelte Kürosz. - Mert a tele has domború, az üres has 
meg homorú. 

- És azt meg tudnád-e mondani, ki illik egy hideg királyhoz? - kérdezte 
Khrüszantasz. 

Nagyot nevetett erre Kürosz meg a többiek is mind. 


- "Tudod-e, Kürosz, mit irigylek én a legjobban a te királyságodban? - 
kérdezte még mindig nevetve Hüsztaszpasz. 

- Mit? 

- Hogy hideg vagy, mégis kacajra tudod fakasztani az embereket. 

- Ugye sokért nem adnáag, ha te mondtad volna ezt az előbbi tréfát, és 
azt mesélnék rólad a nőnek, akinél jó színben szeretnél feltűnni, hogy 
szellemes ember vagy? 

így tréfálkoztak egymással. Aztán Kürosz asszonyoknak való 
ékességeket hozatott ki Tigranész számára, és megkérte, adja oda a 
feleségének, aki oly bátran vele tartott a hadjáratban. Artabazosznak 
aranyserleget, a hürkániainak lovat és sok más szép dolgot ajándékozott. 

- Neked pedig, Gobrüasz, férjet adok lányod számára - mondta Kürosz. 

- Ugye engem adsz - szólt Hüsztaszpasz -, hogy azt a 
mondásgyűjteményt is elnyerhessem. 

- Van-e vagyonod - kérdezte Kürosz -, amely méltó a lányéhoz? 

Bizony isten sokkal nagyobb vagyonom van nekem annál. 
- És hol van? - kérdezte Kürosz. 
Ott, ahol te ülsz, mert barátomnak mondhatlak. 

- Ez elég lesz nekem - szólt Gobrüasz, és jobbját nyújtva így folytatta: 
- Add nekem őt, Kürosz, elfogadom. 

Kürosz fogta Hüsztaszpasz jobbját, és Gobrüasz kezébe tette, az pedig 
megszorította. Aztán sok szép ajándékot adott még Hüsztaszpasznak, 
hogy küldje el a lánynak. Khrüszantaszt meg magához vonta és 
megcsókolta: 

- Isten a tanúm, Kürosz - szólt ekkor Artabazosz -, ez a serleg, amit 
nekem adtál, nem olyan aranyból van, mint az, amit Khrüszantasz kapott. 

- Adok hát neked is olyat - mondta Kürosz. 

- Mikor? 

- Harminc év múlva. 

- Úgy készülj, hogy megvárom, és nem halok meg addig. 

Így végződött a lakoma. Amikor a vendégek felálltak, felállt Kürosz is, 
és egészen a kapuig kísérte őket. 

Másnap hazaeresztette minden önkéntes szövetségesét, csak azokat 
nem, akik nála akartak letelepedni. Ezeknek földet és házat 
adományozott, amit leszármazottaik még ma is bírnak. Többségük méd 
meg hürkániai. A távozókat gazdagon megajándékozta. A vezérek és a 
közkatonák is elégedetten indultak útnak. Ezután saját katonái között 
osztotta szét a szardeiszban szerzett kincseket. A 
tizezredparancsnokoknak és hadsegédeiknek válogatott kincseket adott, 
kinek-kinek érdeme szerint, a többit pedig szétosztotta. Amikor a 
tízezred-parancsnokoknak átadta az őket megillető részt, mindegyiknek 
lelkére kötötte: ők is úgy osszák szét a zsákmányt, ahogy tőle látták. 

Így is osztották szét az egészet. Mindegyik tiszt fontolóra vette 
alárendeltjeinek érdemeit. A maradékot a hatodosok adták oda 
közkatonáiknak, miután megvizsgálták, hogy ki mit érdemel. így aztán 
mindenki igazságosan részesült a zsákmányból. 

Egyesek ilyeneket mondtak Küroszról, amikor a holmikat átvették: 

- Bizony nagy vagyona lehet, ha mindegyikünknek ekkora ajándékot 
adott. 

Mások azonban letorkolták őket: 


- Hogyhogy nagy vagyona van? Kürosz nem olyan ember, aki kincseket 
gyűjt. Jobban örül, ha ad, mint ha kap. j 

Megtudta Kürosz, mint beszélnek és vélekednek róla. Összehívatta 
barátait meg az előkelőket, és így szólt hozzájuk: 

- Kedves barátaim, láttam én már olyan embereket, akik 
gazdagabbnak szerettek volna tűnni, mint amilyenek voltak, mert azt 
hitték, így előkelőbbnek fognak látszani. De szerintem éppen az 
ellenkezőjét érték el annak, amit akartak. Hiszen csakhamar fösvénység 
hírébe kerül, akit gazdag embernek vélnek, és barátaival mégsem bánik 
vagyonához illő bőkezűséggel. Vannak aztán olyanok is, akik szívesen 
titkolják kincseiket. Nézetem szerint ezek is csúnyán viselkednek 
barátaikkal. Hiszen szükségben levő híveik, mivel nem ismerik 
helyzetűket, gyakran nem is tárják fel előttük szegénységüket, hanem 
inkább nyomorognak. Szerintem az a leghelyesebb, ha mindenki nyíltan 
bevallja, mekkora vagyona van, és így próbál nemeslelkűségben 
versenyre kelni a többiekkel. Én is kész vagyok megmutatni nektek 
mindent, ami kincseimből látható, ami pedig nem, azt majd leírom. 

Ezzel sok szép kincset tárt eléjük, amit pedig nem mutathatott meg 
könnyen, azt leírta. 

Végül így szólt: 

- Mindezt, férfiak, ugyanúgy a magatokénak kell tekintenetek, mint az 
enyémnek. Nem azért gyűjtöttem, hogy magam felemésszem vagy 
elpazaroljam. Nem is tudnám. Hiszen azért, hogy mindig legyen mivel 
megjutalmazni benneteket, ha valamit szépen csináltok, és hogy 
mindenki, aki eljön hozzám, mondván, hogy valamiben hiányt lát, 
megkaphassa, amire éppen szüksége van. 

Így beszélt Kürosz. 


3. 


Kürosz látta, hogy Babülónban rend honol, és hogy most már 
nyugodtan elhagyhatja az országot. Készülődni kezdett hát, hogy 
Perzsiába menjen, és kiadta a parancsot a többieknek is. Amikor úgy 
vélte, hogy minden együtt van, útnak indultak. 

Szeretnénk itt azt is elmondani, milyen rendben történt egy ilyen 
hatalmas menetoszlop letáborozása, majd táborbontása, és hogy milyen 
gyorsan tudták elfoglalni kijelölt helyüket. Mert ahol a király táborozott, 
ott verte fel sátrát egész kísérete is, télen-nyáron egyaránt. 

Kürosz első intézkedése az volt, hogy sátra kelet felé nézzen, majd 
megállapította, hogy tőle milyen távolságra kell táborozniuk a 
testőröknek. Aztán a pékeket jobb oldalra helyezte, a szakácsokat pedig 
balra, a lovakat ismét jobbra, a többi málhás állatot meg újra balra. Ugy 
volt elrendezve minden más is, hogy mindenki pontosan tudja: hol és 
mekkora helyet foglal el. Amikor tábort bontanak, mindenki összeszedi a 
szerszámokat, amelyekkel dolgozik, mások pedig felrakják a málhás 
állatokra. így aztán a teherhordók mind egyszerre mennek a málhás 
állatokkal, és mindenki egyszerre rakja fel dolgait. Tehát ugyanannyi idő 
alatt bontják le valamennyi sátrat, mint egyet. Ugyanez volt a helyzet a 
táborverésnél is. És hogy az ételek idejében elkészüljenek, a szakácsok is 
pontosan tudták, kinek mikor mi a teendője. így hát annyi idő alatt 


készítették az egész sereg ételét, mintha csak egy emberre főztek volna. 

És ahogy minden konyhaszolgának megvolt a maga kijelölt helye, a 
fegyveresek is pontosan megkapták letáborozáskor a fegyvernemükhöz 
illő táborrészt, ezt ismerték mind, és csalhatatlan biztonsággal vonultak 
oda. 

Kürosz a családi háztartásban is fontosnak tartotta a rendet, hogy 
mindig mindenki tudja, honnan vegye, amire szüksége van, de a 
csapattestek közötti rendet még ennél is fontosabbnak ítélte, hiszen a 
háborúban pillanatokon múlik, hogy ki tud előnyre szert tenni, és minden 
kis késés keservesen megbosszulja magát. Látta, hogy a harcban mindig 
ott születnek nagy dolgok, ahol a kellő időben vannak helyükön az 
emberek. Ezért törekedett oly nagyon a rendre. 

Először is saját magát helyezte el, mégpedig a tábor közepén, mivel ez 
volt a legbiztonságosabb hely, aztán szokás szerint híveit gyűjtötte maga 
köré, ezek köré meg a lovasokat és a szekérhajtókat helyezte el. Tudta, 
hogy ezeknek is biztonságos helyre van szükségük, hiszen a táborban 
egyetlen fegyverük sincs kezük ügyében, és sok időbe telik, amíg fegyvert 
tudnak fogni, hogy készen álljanak a harcra. Tőle és a lovasoktól jobbra 
meg balra voltak a könnyűfegyverzetűek, az íjászok pedig előttük és a 
hátuk mögött helyezkedtek el. A nehézfegyverzetűek és a nagy pajzsot 
viselő katonák falként vették körül mindnyájukat, hogy ha a szükség 
csatasorba szólítaná a lovasokat, rettenthetetlen harcosok fedezzék őket 
addig, amíg felfegyverkeznek. A könnyűfegyverzetűek és az íjászok a 
nehézfegyverzetűekhez hasonló sorban és rendben aludtak. Es ahogy 
amazok is úgy voltak felszerelve, hogy szükség esetén akár éjnek idején is 
felvegyék a közelharcot, az íjászok és a dárdások is mindig készenlétben 
voltak, hogy a nehézfegyverzetűek feje fölött dárda- és nyílzáport 
zúdítsanak az esetleg közeledőkre. 

Mindegyik parancsnoknak jel is volt a sátrán. Kürosz szolgái tudták, 
kinek mi a jele, így könnyedén eligazodtak a táborban a parancsnokok 
lakhelyei közt, ahogy az értelmes szolgák a városban is ismerik a legtöbb 
épületet, de főleg az előkelőségek házait. Ha Kürosznak szüksége volt 
valakire, nem kellett keresniük, a legrövidebb úton siettek hozzá. A 
szabályos elrendezés következtében még világosabban látszott, hol 
uralkodik rend és hol nem teljesítik a parancsot. Kürosz tudta, hogy ilyen 
körülmények közt, akár éjjel érné támadás a tábort, akár nappal, minden 
támadó kelepcébe kerül. 

Mert Kürosz nemcsak azt a vezért tartotta nagy taktikusnak, aki 
könnyedén tudja megnyújtani vagy elmélyíteni a csatasort, aki hamar 
arcvonallá alakítja a menetoszlopot, és megfelelően tudja váltogatni a 
hadállásokat, ha az ellenség jobbról, balról vagy hátulról bukkan elő, 
hanem szerinte az is a taktikához tartozott, hogy a vezér szükség esetén 
részekre tudja bontani a sereget, hogy minden részt a legelőnyösebb 
ponton állítson fel, és sietni is tudjon, ha arra van szükség. Ezt meg más 
ilyenféléket követelt meg Kürosz egy taktikus parancsnoktól. Ő maga is 
ugyanúgy törődött az ilyen dolgokkal, mint a többivel. 

Az úton a körülményeknek megfelelően haladtak, de a táborban 
általában úgy helyezkedtek el, ahogy elmondtuk. 

Mivel útjuk Médián vezetett keresztül, Kürosz betért Küaxarészhoz. A 
kölcsönös üdvözlések után Kürosz előszőr is közölte Küaxarésszal: 


Babülónban palota és udvartartás várja, hogy ott is legyen hol nyugovóra 
térnie, amikor arra jár. Ezután sok szép ajándékot is adott neki. 
Küaxarész elfogadta, majd eléje vezette lányát, aki aranykoszorút, 
karkötőt, nyakláncot és egy kimondhatatlanul szép méd öltözetet tartott a 
kezében. A lány megkoszorúzta Küroszt, Küaxarész pedig így szólt: 

- Neked adom őt is, Kürosz, az én lányomat, legyen a feleséged. Atyád 
is az én atyám lányát vette nőül, és ő lett a te anyád. Ez a lány az, akit oly 
sokat babusgattál nálunk, amikor gyerek voltál. És ha megkérdezték tőle, 
kihez megy nőül, mindig azt felelte: , Küroszhoz". Nászajándékul egész 
Médiát adom, hiszen úgy sincs törvényes férfi utódom. 

Így beszélt Küaxarész. Kürosz meg ekképp válaszolt: 

- Köszönöm, Küaxarész, a rokonságot, a lányt és az ajándékokat, de 
csak atyám és anyám beleegyezésével szeretnék igent mondani. 

így beszélt Kürosz, és mindenféle ajándékot nyújtott át a lánynak, 
melyekről tudta, hogy Küaxarésznak is örömet szereznek. 

Ezután útnak indult Perzsiába. A határhoz érve hátrahagyta a sereget, 
ő maga meg barátaival továbbhaladt a város felé. Annyi áldozati állatot 
vittek magukkal, hogy valamennyi perzsa áldozhasson kedvére, és 
lakmározhasson belőlük. Vitt illő ajándékokat is atyjának, anyjának, 
szeretteinek, a magasabb tisztviselőknek, az időseknek meg az összes 
előkelőségeknek. Úgyszintén megajándékozott minden perzsa férfit és 
nőt. így tesz az uralkodó még ma is, ha Perzsiába látogat. 

Kambüszész ekkor összegyűjtötte az idősebb férfiakat és a legfőbb 
tisztségeket viselő előkelőségeket. Odahívta Küroszt is, és így szólt: 

- — Perzsa férfiak, és Kürosz, te is, én természetes vonzalommal 
szeretlek mindnyájatokat: benneteket, mert királyotok vagyok, téged, 
Küroszom, mert fiam vagy. Ezért hát kötelességem, hogy nyilvánosan 
mondjam el, amit közös érdeketeknek tartok. Ami a múltat illeti, ti naggyá 
tettétek Küroszt, hadsereget adtatok neki és vezérré választottátok őt. 
Kürosz meg ennek a seregnek az élén, az istenek segítségével, híressé 
tett benneteket, perzsák, az egész világon, és tekintélyt szerzett nektek 
Ázsia-szerte. Harcostársai legjavának gazdagságot adott, a többieknek 
meg zsoldot és ellátást biztosított. Megteremtette a perzsa lovasságot, és 
ezzel elérte, hogy a perzsák most már sík földön is meg tudják vetni a 
lábukat. Ha továbbra is így éreztek egymás iránt, kölcsönösen sok 
boldogságot szereztek még egymásnak. De ha téged, Kürosz, szerencséd 
most önteltté tesz, és perzsákon is teljhatalommal akarsz uralkodni, mint 
a többieken, vagy ha ti, polgárok, megirigyelve Kürosz hatalmát, uralma 
ellen törtök, tudjátok meg, hogy kölcsönösen útjába álltok egymás 
szerencséjének. De hogy ne ez történjék, és boldogságotok továbbra is 
megmaradjon, mutassatok be közösen áldozatot. Hívjátok tanúul az 
isteneket, és kössetek szerződést: te, Kürosz, köteles vagy minden 
erőddel a perzsák segítségére sietni, ha valaki a perzsa föld ellen vonulna 
haddal, vagy a perzsa törvények megbomlasztására törne. Ti meg, 
perzsák, ha valaki megpróbálná Küroszt megfosztani hatalmától, vagy 
valamelyik alattvalója elpártolna tőle, kötelesek vagytok segítséget 
nyújtani neki, és magatoknak is, mégpedig úgy, ahogy ő parancsolja. 
Amíg én élek, enyém a királyság Perzsiában, halálom után természetesen 
Küroszra száll, ha megéri. Maradjon szent szokásotok, hogy Kürosz, 
valahányszor Perzsiába látogat, olyan áldozatot mutat be értetek, 


amilyent én szoktam. Ha meg külföldön van, megbízzátok a királyi 
nemzetség egyik tagját a szertartások ellátásával, azt, akit erre a 
legalkalmasabbnak véltek. 

Kambüszész szavai tetszettek Kürosznak és a perzsa előkelőknek. Amit 
akkor megfogadtak, az isteneket tanúul híva, még ma is kölcsönösen 
állják, a perzsák éppen úgy, mint az uralkodó. 

Kürosz ezután távozott. Médiában apja és anyja beleegyezésével 
feleségül vette Küaxarész lányát, akinek csodálatos szépségét még ma is 
emlegetik. Egyes történetírók szerint anyja nővérét vette volna feleségül, 
de hát az már öregecske lány lehetett akkor. 

Esküvő után azonnal útnak indultak. 


6. 


Babülónba visszatérve elérkezettnek látta az időt, hogy szatrapákat 
küldjön a meghódított népekhez. Másfelől viszont azt akarta, hogy a 
fellegvárak parancsnokai és a síkvidék helyőrségeinek ezredesei kizárólag 
neki engedelmeskedjenek. Ezt az óvintézkedést abból a megfontolásból 
hozta, hogy ha valamelyik helytartót elbizakodottá tenné a gazdagság 
vagy az uralma alatt állók nagy száma, és engedetlenségre vetemednék, 
azonnal ellenfelekkel találja magát szemben az országban. 

Ezt tervezte Kürosz, és úgy gondolta, előbb össze kell hívnia az 
előkelőségeket, hogy mindezt előre közölje velük; és akik szatrapának 
mennek, legyenek tisztában vele, milyen körülmények közé kerülnek. 
Mert tudta, hogy így könnyebben beletalálják magukat a helyzetbe, de ha 
csak akkor jönnek rá, amikor már hivatalukba beiktatták őket, bizony 
nehezményezik a dolgot, és úgy vélik. hogy irántuk való 
bizalmatlanságból történik az egész. Ezért hívta hát őket össze. 

- Kedves barátaim - mondta nekik -, a meghódított országokban annak 
idején helyőrségeket és helyőrségparancsnokokat hagytunk hátra. 
Amikor távoztam, meghagytam nekik, hogy semmi mással ne 
foglalkozzanak, csak őrizzék az erődítményeket. Nem is mentem fel őket 
hivataluk alól: hibátlanul eleget tettek megbízatásuknak. Elhatároztam 
ellenben, hogy másokat, szatrapákat is küldök melléjük. Ők 
kormányozzák majd a lakosságot, szedik az adót, fizetik a helyőrségek 
zsoldját, nem is beszélve a többi szükséges teendőről. És az a szándékom, 
hogy rajtuk kívül még másoknak is adok ezeken a helyeken földeket meg 
palotákat, olyanoknak, akik ugyan itt laknak, de ha valami megbízatással 
kell fárasztanom őket, időnként ellátogatnak ezekhez a népekhez, így 
aztán nemcsak az adót kapják onnan, hanem saját otthonuk és birtokuk is 
lesz, ahová megtérhetnek, amikor ott tartózkodnak. 

Így szólt, és szerte a meghódított országokban egész sereg barátjának 
adott palotát meg alattvalókat. Azoknak az utódai, akik akkor birtokot 
kaptak, még ma is bírják ezeket a földeket a különböző területeken, ők 
maguk azonban a király mellett laknak. 

- E területek jövendő szatrapáitól elvárjuk - folytatta Kürosz -, hogy 
tartsák nyitva a szemüket, és ne feledkezzenek el ide is küldeni országuk 
termésének színe-javából, hogy mi, itteniek is élvezhessük a különféle 
vidékek áldásait, hiszen ha valahol veszély fenyeget, ránk hárul a 
kötelesség, hogy elhárítsuk. 


Ezzel be is fejezte beszédét. Majd megfontolta, kik azok a barátai, 
akiknek az ismert körülmények között is kedvük van menni, és hogy kik 
lennének a legalkalmasabbak erre a feladatra. Ezeket kiválogatta. 

Arábiába Megabüzoszt küldte szatrapának, Kappadokiába Artabataszt, 
nagy Phrügiába Artakamaszt, Lüdiába és Ióniába Khrüszantaszt, Káriába, 
a károk külön kérésére, Aduszioszt, a Hellészpontosz mellett fekvő 
Phrügiába és Aioliszba pedig Pharnukhoszt. Kilikiába, Küpriába és 
Paphlagoniába nem küldött perzsa szatrapát, mivel ezek önként vettek 
részt Babülón ellen a hadjáratban. Adót ellenben ezeknek is kellett 
fizetniük. 

Kürosz rendelkezései mind a mai napig érvényben vannak. A 
várőrségek közvetlenül a király alá tartoznak, a helyőrségek ezredeseit 
pedig közvetlenül a király nevezi ki, és ő is tartja számon őket. 

Meghagyta a jövendő szatrapáknak, hogy mindenben őt, Küroszt 
utánozzák, és mindent csináljanak úgy, ahogy tőle látták. Először is a 
kíséretükben levő perzsákból és szövetségesekből alakítsanak lovasságot, 
és képezzenek szekérhajtókat; mindazokat, akik földet és palotát kaptak, 
kényszerítsék rá, hogy az udvarnál megjelenjenek, hogy igyekezzenek 
józanul viselkedni, és hogy mindig mindenben álljanak a szatrapa 
rendelkezésére. Neveljék fiaikat az udvarnál, akárcsak Babülónban, 
vezessék vadászatra az udvaroncokat, és magukat is, embereiket is 
képezzék a hadidolgokban. 

- Ami pedig engem illet, azt, aki hatalmához mérten a legtöbb harci 
kocsival, a legtöbb s legderekabb lovassal dicsekedhet, úgy fogom 
tisztelni, mint jó szövetségesemet, és a perzsák és jómagam hatalmának 
hű őrét. 

Ti is, akárcsak én, tiszteljétek meg a legkiválóbbakat díszhellyel, 
asztalotoknál először is a ház népének terítsetek, de legyen rajta bőviben 
barátaitoknak is, meg mindazoknak, kiket aznapi  érdemeikért 
meghívással tüntettek ki. Rendezzetek be állatkertet, neveljetek vadakat, 
soha ne lássatok étkezéshez munka nélkül, és lovaitoknak se adjatok 
abrakot, ha előzőleg meg nem járattátok őket. Mert én semmiféle emberi 
vitézséggel nem tudom egymagam biztosítani boldogságtokat, de 
mellettetek állok magam és enyéim vitézségével, ahogy nektek és a 
tieiteknek is segítenetek kell engem  bátorságtokkal a harcban. 
Szeretném, ha megjegyeznétek, hogy azt, amit nektek parancsolok, 
szolgáimtól sosem követelem megj; amit tőletek elvárok, azt én magam is 
igyekszem mind megtenni. És miként én is intelek titeket, hogy 
utánozzatok engem, ti is  tanítsátok meg az alátok rendelt 
tisztségviselőket, hogy hozzátok igazodjanak. 

Így rendelkezett annak idején Kürosz, és még ma is így igazgatják a 
király alá tartozó valamennyi helyőrséget, így teljesítenek szolgálatot az 
udvaroncok az összes helytartói udvarban; minden nagy vagy kicsi 
palotában ugyanúgy folyik az élet, mindenhol díszhellyel tüntetik ki a 
kiválóságokat, ugyanolyan rendben történnek az utazások, és néhány 
elöljáró kezében összpontosul minden állami ügy. 

Elmondta hát Kürosz, hogy s mint kell cselekedniük mindnyájuknak, 
aztán sereget adott melléjük, és útjukra bocsátotta őket. Búcsúzóul még 
megmondta nekik: úgy készüljenek, hogy esztendőre hadjáratot vezet, s 
akkor majd szemlét tart az emberek, fegyverek, lovasok és harci kocsik 


felett. 

Felfedeztem más mai szokást is, amit szintén Kürosznak tulajdonítanak. 
Minden évben végigjárja valaki, hadsereg élén, a tartományokat, hogy 
segítséget nyújtson, ha valamelyik szatrapának szüksége volna rá, vagy 
észre térítse, ha elkapatta volna magát. Ez aztán rendet teremt 
mindenütt, ahol nem szedtek adót, vagy nem gondoskodtak a lakosok 
védelméről, vagy nem művelik a földet, vagy semmibe vettek egy 
utasítást. De ha ő nem tud rendet teremteni, jelenti a királynak, az 
meghallgatja, majd ítélkezik az engedetlen felett. 

Ezekről a körbeutazgatókról mondják, hogy , jön a király fia, testvére, 
szeme", bár előfordul, hogy oda sem érnek, mert a király parancsa 
visszafordulásra kényszeríti őket. 

Hallottunk egy másik intézkedésről is, amelyre a birodalom nagy 
kiterjedése miatt volt szükség, és amelynek segítségével a mégoly messze 
történtekről is rövid időn belül értesült. Kipróbálta, mekkora utat tud 
megtenni a ló egy nap alatt megfeszített iramban, anélkül, hogy kidőlne. 
Aztán lóistállókat állított fel, amelyek éppilyen távolságra voltak 
egymástól, ezekbe lovakat meg lóápolókat helyezett, és egy-egy embert is 
állított minden állomás élére, hogy átvegye és továbbítsa a leveleket, 
fogadja a kimerült lovakat meg lovasokat, és írisseket küldjön helyettük. 
Azt mondják, hogy ezek a gyorsposták sokszor még éjjel sem álltak meg, a 
nappali küldöncöket éjszakaiak váltották. Ezért aztán ez a posta 
gyorsabban repült, mint a darumadár, mesélik az emberek. Kétségtelen, 
hogy ez túlzás, annyi azonban tagadhatatlan, hogy ennél hamarabb nem 
lehet emberi erővel szárazföldön hírt továbbítani. Ez a módszer kiválóan 
alkalmas arra, hogy mindent villámgyorsan megtudjunk, és elintézzünk. 

Mikor letelt az év, Kürosz összegyűjtötte seregét Babülónban. Azt 
mondják, körülbelül százhúszezer lovasa, kétezer kaszás szekere és 
hatszázezer gyalogosa volt. Ilyen sereggel indult harcba. Ekkor igázta le 
az összes népet, melyek Szíria és az Indiai-óceán között éltek. Ezután 
Egyiptomba vezetett hadjáratot, és ekkor hajtotta az egyiptomiakat 
uralma alá. Kelet felől most már az Indiai-óceán határolta birodalmát, 
északról a Fekete-tenger, nyugatról Küprosz és Egyiptom, délről meg 
Aithiopia. Ezeknek az országoknak legszélső vidékei részint a hőség, 
részint a fagy, részint a víz, részint a vízhiány miatt lakhatatlanok. 

Ő maga a középpontban élt. Télen Babülónban töltött hét hónapot a 
meleg éghajlat alatt, tavasszal három hónapot Szuszában élt, a 
legnagyobb hőség idején pedig Ekbatanában időzött két hónapot. így 
aztán, ahogy mondani szokták, örökké verőfényes, enyhe tavaszban élte 
életét. 

Úgy szerették az emberek Küroszt, hogy a népek megrövidítve érezték 
magukat, ha nem küldhették el neki, ami szépet és jót földjük termett, 
nevelt vagy alkotott. A városok meg a magánosok csak akkor érezték 
gazdagnak magukat, ha kedvében járhattak Kürosznak. Ő pedig 
mindenkitől elfogadta a fölösleget, és olyan dolgokkal viszonozta, amiben 
tudomása szerint az ajándékozók hiányt szenvedtek. 

látogatott,  hetedszer azóta, hogy uralomra lépett. Apja, anyja 
természetesen már rég meghalt. Kürosz bemutatta a hagyományos 
áldozatot, megnyitotta az ősi perzsa körtáncot, és szokása szerint 
mindenkit megajándékozott. 

Ezután nyugalomra tért a királyi palotában, és álmot látott: 

Egy emberfeletti nagyságú alak közeledett hozzá, és így szólt: 

- Készülődj, Kürosz, meg kell térned az istenekhez. 

Az álomkép után felriadt, és bizonyosra vette, hogy életének végéhez 
érkezett. Azonnal áldozati állatokat hozatott, és a magaslatokon 
bemutatta a perzsák ősi áldozatát az Atyaistennek, a Napistennek meg a 
többi halhatatlannak, miközben így fohászkodott hozzájuk: 

- "Te, legfőbb isten, te, fényes nap, és ti többi istenek mind! Vegyétek 
utolsó áldozatomat, hálából a sok szépért, amit velem tettetek. Köszönöm, 
hogy mindig jeleztétek áldozatok, égi jelek vagy madár jóslatok útján, sőt 
szavakkal is, hogy mit tegyek, és mit ne. És köszönöm azt is, hogy 
gondoskodástokat felismerhettem, és hogy nagy szerencsémben sohasem 
kísértettek emberhez nem illő gondolatok. Kérlek, engedjetek 
boldogságot hagynom  gyermekeimre, feleségemre, barátaimra és 
hazámra. Nekem pedig adjatok életemhez méltó halált. 

Ezek után hazament, és mert ki akarta pihenni magát, leheveredett. 
Majd amikor elérkezett az ideje, megjelentek erre kijelölt szolgái, és 
kérték, fürödjön meg. Ő azt mondta, inkább pihenne még egy kicsit. Majd 
amikor elérkezett az ideje, megint jöttek erre kijelölt szolgái, és elébe 
tették a vacsorát. De nem kívánta az ételt, csak az italt. Ivott is jóízűen. 
És miután másnap is így volt vele, meg harmadnap is, hívatta fiait, akik 
történetesen vele voltak Perzsiában. Hívatta barátait is, meg az előkelő 
perzsa hivatalnokokat. Amikor mindnyájan együtt voltak, így kezdett 
beszélni: 

- Gyermekeim, meg ti, barátaim, kik eljöttetek ide, én az életem 
végéhez értem. Ezt pontosan tudom sok jelből. És ha meghalok, ti boldog 
embernek  tarthattok engem minden  szavatokban és minden 
cselekedetetekben. Enyém volt, azt hiszem, a gyermekkor, az ifjúság és a 
férfikor minden szépsége; és ahogy múlt az idő, erőimet is egyre 
növekedni éreztem, úgyhogy az öregséget sem viseltem nehezebben, mint 
a fiatalságot. Nem is tudom, kudarcot vallottam-e bármiben is, amit 
elkezdtem vagy akartam. Megértem, hogy barátaimat boldoggá, 
ellenségeimet szolgává tehettem. Egykor jelentéktelen kis hazámtól mint 
Ázsia legtekintélyesebb országától búcsúzom. Nem tudom, mi az, amit 
nem sikerült megőriznem abból, amit szereztem. Eletemben minden úgy 
történt, ahogy akartam, de a félelem, hogy még láthatok, hallhatok vagy 
tapasztalhatok valami rosszat, végig elkísért, és nem hagyta soha, hogy 
teljesen büszke legyek, vagy hogy boldogságomban túlzásokra 
ragadtassam magam. Ha most meghalok, benneteket, fiaim, kiket egykor 
az istenek adtak nekem, benneteket élve hagylak itt, hazámtól és 
barátaimtól boldogságban búcsúzom: hogy is nem mondanának hát 
boldognak engem az idők végtelenségéig! Most pedig az utódlás 
kérdéséről kell világosan nyilatkoznom, nehogy később összevesszetek 
rajta. Én, fiaim, egyformán szeretlek mindkettőtöket. Az elsőséget a 
tanácsban meg az ügyek vezetését mégis rád hagyom, aki elsőszülöttem 
vagy, és természetesen tapasztaltabb is. Hazám, amely a ti hazátok is, 


mindig arra tanított: nemcsak idősebb fivérünket, hanem idősebb 
polgártársainkat is elsőbbség illeti meg mindenhol: úton, asztalnál, 
beszélgetésnél. Erre neveltelek benneteket is, fiaim, kezdettől fogva: 
tiszteljétek az öregeket, és követeljétek meg a tiszteletet az ifjabbaktól. 
Ugy fogadjátok hát ezt, hogy régi, megszokott, törvény szerinti dolgot 
mondok. Vedd át, Kambüszész, a királyságot; az istenek adják neked, meg 
én is, már amennyire rajtam áll. Neked, Tanaoxarész, Média, Armenia, 
harmadiknak meg Kaduszia helytartóságát adom. Ezzel, noha az 
idősebbre hagyom a hatalmat és a királyi nevet, rád, úgy vélem, nagyobb 
nyugalom és boldogság száll. Mert nem tudom, miféle emberi örömtől 
lennél így megfosztva? Minden, ami embert boldoggá tehet, előtted áll. A 
nagyravágyás, a sok gond és nehézség, a vágy, amely nyugtot nem 
hagyva arra sarkallja utódomat, hogy tetteimmel versenyre keljen, meg a 
tervek, amelyeket ellene kovácsolnak, nos, mindez szükségképpen inkább 
a királyra vár, mint rád, és hidd el, hogy nagyon zavarja az ember 
boldogságát. Te pedig, Kambüszész, most már tudod, nem ez az arany 
jogarpálca az, mellyel királyságod biztosíthatod. A király legigazibb és 
legbiztosabb jogara: barátainak hűsége. Ne hidd, hogy az emberek 
természetűknél fogva hűségesek. Hiszen akkor ugyanaz a hű ember 
mindenkihez hű volna, mint ahogy a természeti jelenségek is ugyanazzal 
a hatással vannak mindenkire. Az emberek hűségét mindenkinek külön- 
külön meg kell szereznie, de soha nem erőszakkal, hanem jótettekkel. És 
ha királyságodban támaszra vágysz, legelőször annál keresd, aki veled 
egy apától, egy anyától született. Hiszen még polgártársaink is 
kedvesebbek nekünk, mint a más országbeliek, és asztaltársainkat is 
jobban szeretjük, mint az idegeneket. Hát még akkor azt, akit ugyanaz az 
apa nemzett, ugyanaz az anya táplált, aki ugyanabban a házban nőtt fel, 
akit ugyanazok a szülők szerettek, és aki ugyanazt nevezte apjának, 
anyjának! Hogy is ne ez az ember állna hozzánk a legközelebb? A meghitt 
viszony, amit az istenek a testvéri léttel nektek adtak, soha ne szűnjön 
meg köztetek. Erre a talapzatra emeljétek a szeretet többi művét, és 
akkor ti lesztek a testvérség örökszép példái az emberek számára. Mert 
magáról gondoskodik, aki fivérével gondol. És ki örül jobban a testvér 
hatalmának, mint a testvér? Ki az, akit nagyobb tisztelet övez, mint a 
nagy ember testvérét? Es vajon nem az uralkodó fivére ellen véteni félnek 
leginkább az emberek? Te engedelmeskedj hát bátyádnak leghamarabb, 
te nyújts neki a legkészségesebben segédkezet. Hiszen öröme, bánata 
téged érint a legjobban. Gondold csak meg: kitől várhatsz szolgálataidért 
nagyobb jutalmat? Van-e, aki bőkezűbben viszonozhatja segítségedet? 
Van-e rútabb dolog, mint nem szeretni testvérünket? És van-e szebb, mint 
testvérünket mindenek fölé helyezni? De csak ahhoz a fivérhez nem jut el 
az emberek irigysége, Kambüszész, aki első helyen áll a fivérénél! Ha 
lelkem nyugalma fontos nektek, fiaim, ősi isteneinkre kérlek benneteket, 
szeressétek egymást! Mert ne legyetek biztosak benne, hogy semmivé 
leszek, ha vége szakad emberi életemnek. Hiszen eddig sem láttátok 
lelkemet, de abból, amit alkotott, mégis tudtátok, hogy létezik. Nem 
vettétek észre, hogy a galádul meggyilkoltak lelkei milyen rettegéssel 
töltik el gyilkosaikat? Es hogy a bosszú szellemeit küldik az 
istentelenekre? Mit gondoltok, mutatnának-e be még mindig halotti 
áldozatokat, ha a lelkek semmi hasznát nem vennék? En legalábbis soha 


nem hittem, fiaim, hogy a lélek csak addig él, amíg halandó testben 
lakozik, és hogy ha ebből távozik, elpusztul. Ennek éppen az ellenkezőjét 
tapasztaltam: a halandó testek csak addig élnek, amíg a bennük levő lélek 
életben tartja őket. Mint ahogy azt sem hittem, hogy a lélek oktalanná 
válik, ha az oktalan testtől megszabadul. Mert az a természetes, hogy 
akkor legokosabb a szellem, mikor az anyagból kiválva, tisztán és 
vegyítetlenül marad. A felbomlott ember minden részecskéje a vele 
egynemű anyagba távozik, kivéve a lelket. Ez az egyetlen, amit soha nem 
látni, sem amikor jelen van, sem amikor távozik. Gondoljatok arra is, hogy 
az emberi életben semmi sem áll közelebb a halálhoz, mint az álom. 
Ekkor látszik az ember lelke a legistenibbnek, és ekkor sejt meg a jövőből 
is valamit, mert valószínűleg ekkor a legszabadabb. Es ha így van, ahogy 
én gondolom, és ha a lélek valóban elhagyja a testet, tiszteljétek lelkemet, 
és tegyétek meg, amire kérlek benneteket. De ha nincs így, és a lélek is 
meghal a testtel együtt, akkor legalább az isteneket féljétek, az 
örökkévaló, a mindent látó és mindenható isteneket, akik ily 
elpusztíthatatlan, változhatatlan és hibátlan rendben, ily leírhatatlan 
szépségben és nagyságban tartják a mindenséget, és ne tegyetek, ne 
akarjatok semmi istentelen, semmi szentségtelen dolgot. Az istenek után 
az örökké újjászülető emberiséget tiszteljétek. Mert benneteket nem 
burkoltak sötétségbe az istenek, tetteitek az egész világ előtt élnek majd 
tovább az idők végtelenjéig. Tiszta és igazságos cselekedeteitek 
hatalmassá tesznek majd benneteket az egész emberiség szemében, de 
ha egymás ellen törtök, elveszítitek a világ bizalmát. Hiszen senki nem 
bízhat bennetek tovább, akármennyire akarná is, ha látná, hogy azzal 
szemben követtek el gazságot, akit a legjobban kell szeretnetek. Ha 
sikerült megmagyaráznom nektek, hogyan viselkedjetek egymással, jó, ha 
nem: tanuljatok őseitek történetéből, mert az a legjobb iskola. Szülők és 
gyermekek, fivér és fivér legtöbbször jó barátságban voltak egymással. 
De ennek ellenkezőjére is láthatunk példát. Azokat válasszátok hát 
példaképül, akiknek tetteit siker koronázta, és akkor jól választottatok. 
De erről most már elég. Ha meghaltam, fiaim, ne helyezzétek testemet se 
aranyba, se ezüstbe, se másba, hanem mihamarabb temessétek földbe. 
Mert van-e nagyobb boldogság, mint összevegyülni a földdel, minden szép 
és jó dolog szülőanyjával és éltetőjével? Én mindig szerettem az 
embereket, most is boldogan egyesülök az emberiség jótevőjével. Erzem, 
hogy lelkem már távozik, elhagyja azokat a testrészeket, ahonnan először 
szokott távozni. Ha valaki még szeretné megérinteni jobbomat, vagy 
szemembe akar nézni még egyszer az életben, jöjjön. De ha már be leszek 
takarva, kérlek benneteket, fiaim, többé ember ne lássa a testemet, még 
ti sem. Gyűjtsetek össze minden perzsa és szövetséges férfiút sírom körül, 
kívánjanak nekem még egyszer szerencsét, hogy hamarosan biztonságban 
legyek, és hogy soha többé rossz ne érjen, akár az istenek között leszek, 
akár a semmibe foszlok. Mindenkinek, aki eljön, adjatok annyi ajándékot, 
amennyit egy boldog ember emlékezete megkíván, majd bocsássátok el 
őket. Jegyezzétek meg utolsó szavaimat: Ha barátaitokhoz jók vagytok, 
nem lesz bajotok ellenségetekkel sem. Isten veletek, gyermekeim, adjátok 
át anyátoknak is utolsó üdvözletem. Isten veletek, itt levő és távollevő 
barátaim. 

Ezekkel a szavakkal mindenkinek kezet nyújtott, majd betakarta magát, 


és meghalt. 


8. 


Nem szorul bizonyításra, hogy Kürosz birodalma volt a legszebb és 
legnagyobb egész Ázsiában. Keletről az Indiai-óceán, északról a Fekete- 
tenger, nyugatról Küprosz és Egyiptom, délről Aithiopia határolta. Az 
egész nagy birodalmat egy akarat kormányozta, Küroszé, aki úgy szerette 
embereit, és úgy törődött velük, mint saját gyermekeivel, és akit 
alattvalói is atyjukként tiszteltek. 

Alighogy lehunyta szemét, fiai közt viszály tört ki, városok és népek 
szakadtak le a birodalomról, kezdett minden rosszra fordulni. Be is 
bizonyítom rögtön, hogy igazat beszélek. Kezdeném talán az 
esküszegésnél. 

Tudom, hogy régen a király s emberei még a legutolsó gonosztevőknek 
tett ígéretet is megtartották, ha azt esküvel vagy jobbjukkal 
szentesítették. Nem is bízott volna bennük senki, ha nem lettek volna 
ilyenek, és ha ezt nem tudták volna róluk, mint ahogy ma már senki sem 
hisz nekik, mert mindenki tudja, milyen elvetemültek. 

De az ifjabb Kürosszal hadba vonuló vezérek még hittek a királyoknak, 
még bíztak régi jó hírükben, és kezükre adták magukat: így történt, hogy 
felvitték őket a királyhoz, és fejüket vették. A Kürosszal szövetséges 
barbárok közül is sokat megszédítettek különféle ígéretekkel. Ezek aztán 
életükkel fizettek. 

De nem ez volt a királyok legnagyobb ocsmánysága. Régen azokat 
tartották becsben, akik bátran állták a veszélyt a királyért, akik városokat 
és népeket szereztek neki, vagy más jeles dolgot műveltek érte. Ma azt se 
bánják, ha valaki saját apját árulja el, mint Mithridatész Ariobarzanészt, 
az sem baj, ha valaki túszként hagyja Egyiptomban feleségét, gyermekeit 
és szeretteinek fiait, mint ahogy Rheomitrész tette, megszegheti a 
legszentebb esküt is: ha ezzel hasznot hajt a királynak, a legnagyobb 
kitüntetésben részesül. 306 

Látták ezt Ázsia népei, és hódítani kezdett köztük az istentelenség és 
igazságtalanság. Mert amilyenek a feljebbvalók, általában az alattvalók is 
olyanok. Szóval ebben is elvetemültebbek, mint régen. 

Becstelenebbek a pénz dolgában is. Most már nemcsak a cégéres 
bűnözőket fogdossák össze, hanem az ártatlanokat is, és minden jogalap 
nélkül pénzbírságra ítélik őket, úgyhogy a gazdagoknak sincs kevesebb 
okuk félni, mint a bűnözőknek, ők sem kerülnek szívesen a hatalmasok 
kezei közé, sőt a királyi hadseregbe se nagyon merészkednek, így aztán 
szabadon kóborolhat náluk mindenféle ellenség, nem ütközik ellenállásba. 
Ez lett a következménye annak, hogy ilyen közömbösek az istenekkel, és 
ilyen igazságtalanok az emberekkel. Szóval ebben is sokkal hitványabb 
elveket vallanak, mint a régiek. 

Testükkel sem törődnek úgy, mint azelőtt. Kifejtem ezt is. Régen 
ugyanis nem volt szokás köpködni és orrot fújni. Ezzel természetesen nem 
a test nedveit kímélték, hanem munkával és verítékkel akarták testüket 
edzeni. Az, hogy nem köpködnek és fújnak orrot, megvan még ma is, csak 
a fáradozás hiányzik. 

Régen egyszer étkeztek egy nap, hogy minden idejüket ügyeikre, 


munkájukra fordíthassák: egyszer esznek ma is, csakhogy ez az eszem- 
iszom kora reggeltől késő estig tart. 

Régen nem volt szokás éjjeliedényeket bevinni a lakomához, nyilván 
azért, mert nem szerették a részeg, badar beszédű, botladozó embereket. 
Nem visznek be ma sem, viszont rengeteget isznak, s az éjjeliedény 
behozása helyett inkább őket kell kivinni, mert fel sem tudnak 
tápászkodni, hogy kimenjenek. 

Ugyancsak nemzeti szokás volt, hogy azelőtt utazás közben nem ettek 
és nem ittak, és szükségleteiket sem végezték nyilvánosan. Tartózkodnak 
mindettől ma is, csak éppen az utazásokat szabják olyan rövidre, hogy 
ebben az önmegtartóztatásban nincsen semmi különös. 

Régen annyit mentek vadászni, hogy az embereknek és a lovaknak 
meglegyen a kellő testedzésük. De amióta Artaxerxész király és emberei a 
bornak hódolnak, ők sem járnak annyit vadászni, és másokat sem visznek. 
Sőt ha vannak olyanok, akik még szívesen vesződnek, és gyakran vezetik 
vadászatra lovasaikat, azokat irigykedve nézik, és gyűlölik őket, mert 
derekabbak náluk. 

A fiúkat még ma is az udvarnál nevelik; de a lovaglást már se nem 
tanulják, se nem gyakorolják, mert sehova nem mennek, ahol ebbéli 
ügyességüket megmutathatnák, és dicsőséget szerezhetnének vele. Es 
ahol régen igazságos ítéletek tanították őket igazságra, ott ma már csak a 
jogtalanságot tapasztalhatják: világosan látják, hogy az nyeri a pert, aki 
többet ad. 

Régen a növények tulajdonságaival is megismertették a fiúkat, hogy a 
gyógyítóknak hasznát vehessék, a károsaktól pedig tartózkodjanak. Ma, 
úgy látszik, csak azért tanítják őket ezekre, hogy minél több gazságot 
művelhessenek; sehol sem halnak és pusztulnak méregtől annyian, mint 
ott. 

És mennyivel elpuhultabbak most, mint Kürosz idejében! Akkor ugyan 
méd ruhában és pompában, de perzsa fegyelemben és 
önmegtartóztatásban éltek. Ma ügyet sem vetnek rá, hogy a perzsa 
állhatatosság kiveszőben van, de a méd puhaságot tovább őrzik. 
Szeretném megvilágítani el-puhultságukat is. Először is, nem elég nekik a 
puhára vetett fekvőhely, az ágy lába alá még szőnyeget is terítenek, hogy 
a kemény padló helyett süppedő szőnyeget érezzenek maguk alatt. A régi 
főtt ételek közül nem hagytak el egyet sem, hanem mindig újakat találnak 
ki hozzájuk. Ugyanez van a fűszerekkel is, mindig újabb és újabb 
gyönyöröket akarnak. Télen nem érik be vele, hogy fejük, testük, lábuk 
védve van, ujjaikra gyapjas karmantyúkat és kesztyűket húznak. Nyáron 
nem elég nekik a fák és sziklák árnyéka, még mesterségesen is 
árnyékoltatják magukat szolgáikkal. 

Büszkélkednek vele, hogy mennyi serlegük van; azt se titkolják, azt se 
szégyellik, ha jogtalanul szerezték. így eluralkodott már közöttük az 
igazságtalanság és a kapzsiság. 

Országszerte szokás volt azelőtt, hogy nem mutatkoztak gyalogosan, 
mégpedig azért, hogy minél jobb lovasok legyenek. De ma? Több takarót 
tesznek a lovakra, mint az ágyra: ma nem a lovaglás ügyét viselik 
szívükön, hanem azt, hogy puhán üljenek. 

Es ami a hadászatot illeti, hogy is ne volnának abban szükségképpen 
hitványabbak, mint azelőtt? Régen egész Perzsiában az volt a szokás, 


hogy a földbirtokosok lovasokat állítottak, akik aztán szükség esetén 
hadba is vonultak, a terület állandó védelméről pedig zsoldos csapatok 
gondoskodtak. Ma az ajtónállókat, pékeket, szakácsokat, pohárnokokat, 
fürdőszolgákat teszik meg lovasoknak, meg azokat, akik az ételt eléjük 
rakják és elveszik előlük, akik elaltatják és felkeltik őket, meg a 
kozmetikusaikat, akik festik, kendőzik, ápolják a testüket, és azoknak 
fizetnek zsoldot. És noha ezek is sokan vannak, a háborúban mégsem 
lehet hasznukat venni. Ezt bizonyítják az események is: földjeiken 
zavartalanabbul jön-megy az ellenség, mint a jó barát. 

Kürosz annak idején véget vetett a távlövészetnek, felvértezte a 
lövészeket is, lovukat is, kezükbe lándzsát adott, és közelharcra szoktatta 
őket. Ma már sem távolról, sem közelről nem harcolnak. Pedig a 
gyalogosoknak is van pajzsuk, szablyájuk és harci bárdjuk, mint a Kürosz 
korabeli harcosoknak, csak éppen harcolni nem akarnak e fegyverekkel. 

Már a kaszás szekereket sem arra a célra használják, amire Kürosz 
idejében készültek. Kürosz magas kitüntetésekben részesítette a 
kocsisokat, és ennek következtében nagyszerű harcosokat nyert velük, 
akiket bátran vethetett be a nehézfegyverzetűek ellen. A maiak már azt 
sem tudják, kik ülnek a kocsikon, és azt hiszik, hogy a gyakorlatlanok 
éppen úgy megteszik, mint a gyakorlottak. Van úgy, hogy nekiiramodnak, 
és még mielőtt az ellenséghez közel kerülnének, már kiesnek vagy 
kiugrálnak a kocsikból, úgyhogy a kocsisok nélkül maradt szekerek 
gyakran több kárt tesznek saját magukban, mint az ellenségben. Es mivel 
ők maguk is tudják, hogyan állnak harci dolgokban, rendszerint kitérnek 
a csata elől, és soha nem bocsátkoznak harcba görögök nélkül, akár 
egymással, akár görögökkel háborúskodnak, mert rájöttek, hogy a 
görögökkel szemben is csak a görögök oldalán vehetik fel a harcot. 

Azt hiszem, elvégeztem, amit akartam. Talán sikerült bebizonyítanom, 
hogy a mai perzsák és társaik közömbösek az istenekkel szemben, 
elvetemültek rokonaik, igazságtalanok a többiek iránt, és gyávák a 
háborúban, nem úgy, mint régen. Ha valaki nem hiszi, vizsgálja meg a 
tényeket, és meglátja, hogy mellettem szólnak. 


ANABÁZIS 
I. KÖNYV 


1 


Dareiosznak és Parüszatisznak két fia volt: Artaxerxész az idősebb, 
Kürosz pedig a fiatalabb. Amikor Dareiosz megbetegedett, és halála 
közeledtét érezte, azt akarta, hogy mindkét fia mellette legyen. Az 
idősebbik éppen ott volt, Küroszért meg elküldetett abba a tartományba, 
amelynek helytartójává tette (és a Kasztólosz-síkságon gyülekező összes 
hadak vezérévé is kinevezte). Kürosz elment hát apjához, és magával vitte 
a barátjának vélt Tisszaphernészt. Vele volt háromszáz nehézfegyverzetű 
görög katona, a parrhasziabeli Xeniasz parancsnoksága alatt. 

Dareiosz halála után Artaxerxész lett a király: ekkor Tisszaphernész 
bevádolta Küroszt fivére előtt, mondván, hogy ellene tör. A király hitt 
neki, és elfogatta Küroszt, hogy kivégeztesse, de anyjuk könyörgésére 
újra visszaküldte a tartományba. 

A nagy veszedelem és a megaláztatás után visszatérve, Kürosz azon 
tanakodott magában, miként kerülhetne ki bátyja hatalma alól, és lehetne 
király őhelyette. 

Anyjuk, Parüszatisz, Kürosz pártján állt, jobban szerette, mint 
Artaxerxészt, az uralkodót. Bárki érkezett Küroszhoz a király udvarából, 
Kürosz mindenkivel úgy bánt, hogy az illető távozáskor már inkább az ő 
híve volt, mint a királyé. Gondoskodott arról is, hogy a környezetében 
levő barbárok megszeressék és ügyes harcosokká váljanak. Nagy titokban 
toborozta össze a görög haderőt, hogy a támadás a lehető 
legváratlanabbul érje a királyt. 

A következőképpen toborzott katonákat: azzal az ürügygyel, hogy 
Tisszaphernész támadást tervez a város ellen, minden városi helyőrség 
parancsnokának meghagyta, verbuváljon annyi derék peloponnészoszi 
férfit, amennyit csak tud. Az ión városokat a király régebben 
Tisszaphernész fennhatósága alá helyezte, de ekkor már Milétosz 
kivételével mind átpártoltak Küroszhoz. 

Amikor Tisszaphernész megsejtette, hogy Milétoszban is ugyanerre 
készülődnek, azaz át akarnak állni Küroszhoz, a város sok lakosát 
kivégeztette, másokat meg száműzött. 

Kürosz befogadta a menekülteket, és hadsereget szervezett belőlük, 
majd a szárazföld és a tenger felől ostrom alá vette Miiétoszt, és 
megpróbálta a kiűzötteket visszajuttatni hazájukba. 

Ez volt hát a másik ürügy a számára, hogy hadsereget toborozzon. 

A királynak pedig megüzente: igazságosabbnak tartja, ha ezeket a 
városokat inkább neki, a fivérének juttatja, mintsem hogy Tisszaphernész 
uralkodjék felettük. Kérését anyja is támogatta. 

Így a király nem vette észre az ellene irányuló cselszövést, azt hitte, 
hogy öccse Tisszaphernész ellen akar háborút indítani, és ezért 
fegyverkezik. Kettőjük háborúskodása pedig nem zavarta. Hiszen Kürosz 
is elküldte az adót azokból a városokból, amelyek azelőtt Tisszaphernész 
fennhatósága alatt állottak. 


Egy másik hadsereget meg az Abüdosszal szemben elterülő félszigeten 
toboroztak Kürosz számára, mégpedig a következőképpen. Volt egy 
spártai száműzött, Klearkhosz, akit Kürosz nagyon megszeretett, és 
átadott neki tízezer dareikoszt. Klearkhosz átvette az aranyat, hadsereget 
toborzott, és Kherrhonészoszról  felkerekedve megtámadta a 
Hellészpontoszon túl lakó thrákokat, amivel a görögöknek is hasznára 
volt, úgyhogy a hellészpontoszi városok önként adtak össze pénzt a 
hadsereg ellátására. így tartották hát Kürosz számára ezt a hadsereget is 
eltitkolva a király előtt. 

A thesszaliai Arisztipposz - történetesen Kürosz vendégbarátja - az 
ottani ellenpárt szorongatása elől Küroszhoz menekült, és kétezer 
zsoldost meg három hónapra való zsoldot kért tőle, hogy a másik tábor 
fölé kerekedhessen. Kürosz négyezer zsoldost és hat hónapra való zsoldot 
adott neki, és arra kérte, addig ne egyezzen ki ellenfeleivel, amíg vele 
nem tanácskozik. így titkon Thesszaliában is tartalékoltak számára egy 
hadsereget. 

Proxenoszt, boiótiai vendégbarátját meg felszólította, jelenjen meg nála 
minél több emberrel, mert hadjáratot tervez a piszidák ellen, akik nagyon 
sok zavart okoznak földjén. 

A sztümphaloszbeli Szophainetosznak és az akháj Szókratésznak 
meghagyta - vendégbarátai voltak ezek is -, hogy menjenek el hozzá 
minél több emberrel, mert a milétoszi menekültekkel együtt meg akarja 
támadni Tissza-phernészt. Ezek így is tettek. 


2. 


Mikor végre elérkezettnek látta az időt, hogy meginduljon az ország 
belsejébe, azt hozta fel ürügyül, hogy szeretné teljesen megtisztítani 
földjét a piszidáktól. És így - mintha csak ellenük készülne - toborozni 
kezdte a barbár és a görög sereget. 

Ezután megparancsolta Klearkhosznak, hogy jelenjen meg nála egész 
hadával, Arisztipposznak pedig, hogy kössön egyezséget otthon, és küldje 
el hozzá seregét. Az arkadiai Xeniasznak, a városok zsoldos csapatai 
főparancsnokának pedig azt üzente, menjen el hozzá minden emberével, 
csupán annyi katonát hagyjon otthon, amennyi a fellegvárak védelméhez 
kell. Magához rendelte a Milétoszt ostromló csapatokat, a menekülteket 
pedig felszólította, vonuljanak hadba vele, és megígérte nekik, ha a 
hadjárat sikeres lesz, addig nem nyugszik, amíg vissza nem vezeti őket 
hazájukba. Azok boldogan engedelmeskedtek, mert hittek neki. 
Felfegyverkezve megjelentek 6 Szardeiszban.  Xeniasz négyezer 
nehézfegyverzetűt vitt a városokból Szardeiszba, Proxenosz ezerötszáz 
nehéz- és ötszáz könnyűfegyverzetű katonával jelent meg. A 
sztümphaloszbeli Szophainetosz ezer, az akháj Szókratész ötszáz 
nehézfegyverzetűt vitt. A megarai Paszión háromszáz nehéz- és 
ugyanennyi könnyűfegyverzetű élén jelent meg. Ő is meg Szókratész is 
Milétosz alól érkezett. Ezek mentek el hozzá Szardeiszba. 

Tisszaphernész, tudomást szerezvén minderről, úgy gondolta, hogy az 
előkészületek nagyobbak, mintha csak a piszidák ellen irányulnának. 
Mintegy ötszáz lovas kíséretében a királyhoz sietett tehát. A király, mikor 
Tisszaphernésztől megtudta, hogy Kürosz fegyverkezik, maga is 


készülődni kezdett. 

Kürosz pedig a mondott csapatok élén elindult Szardeiszból, és három 
nap alatt huszonkét paraszangát megtéve, keresztülvonult Lüdián egész a 
két plethron széles Maiandrosz folyóig. A folyón volt már egy két hajóból 
vert híd. Ezen átkelt, majd nyolc paraszangát megtéve, keresztülvonult 
Phrügián, és elérkezett Kolosszaiba, egy népes, jómódú és nagy városba. 
Itt hét napig időzött. Ezalatt csatlakozott hozzá a thesszaliai Menón ezer 
nehéz- és ötszáz könnyűfegyverzetű katonával, dolopszokkal, ainiaiakkal 
és olünthosziakkal. 

Útját folytatva három nap alatt húsz paraszangát tett meg. így érkezett 
el Kelainaiba, egy népes, jómódú és nagy phrüg városba. Itt palotája volt 
Kürosznak, és egy nagy vadaskertje, teli vadállatokkal. Ezekre szokott 
lóháton vadászni, valahányszor magát és lovait edzeni akarta. A kertet a 
Maiandrosz folyó szeli keresztül. Forrásai a palota alól törnek elő, és 
keresztülfolyik Kelainai városán is. Kelainaiban a nagy királynak is van 
egy megerősített palotája, a Marszüasz folyó forrásánál, a fellegvár alatt. 
Ez is keresztülfolyik a városon, majd beletorkollik a Maiand-roszba. A 
Marszüasz huszonöt láb széles. 

Azt mondják, itt nyúzta meg Apollón Marszüaszt, miután legyőzte, 
amikor az vetélkedni akart vele művészetében. Bőrét a barlangban 
akasztotta fel, és innen ered a folyó, amelyet ezért Marszüasznak 
neveznek. 

Ezt a palotát és Kelainai fellegvárát állítólag Xerxész építtette, amikor a 
vesztett csata után visszavonult Görögországból. Itt harminc napig időzött 
Kürosz. Csatlakozott hozzá Klearkhosz, a spártai száműzött ezer 
nehézfegyverzetűvel, nyolcszáz thrák könnyűfegyverzetűvel, és kétszáz 
krétai íjásszal. Vele érkezett a szürakuszai Szószisz is háromszáz 
nehézfegyverzetűvel, és az arkadiai Szophainetosz ezer nehézfegyverzetű 
katonával. Kürosz itt, a vadaskertben megszemlélte a görög seregeket: 
összesen tizenegyezer nehézfegyverzetű — és mintegy kétezer 
könnyűfegyverzetű katona állt rendelkezésére. 

Innen továbbvonult, és két nap alatt tíz paraszangát megtéve, Peltaiba, 
egy népes városba érkezett. Itt három napig időzött. Ezalatt az arkadiai 
Xeniasz áldozatokkal megünnepelte a lükaiát, és versenyjátékokat 
rendezett. A verseny díjak arany fejdíszek voltak. A játékokat Kürosz is 
megtekintette. 

Innen továbbvonult, és két nap alatt tizenkét paraszangát megtéve, a 
népes Keramón-Agorába érkezett. Müszia vidékéig ez az utolsó város. 

Innen továbbvonult, és három nap alatt harminc paraszangát megtéve, 
Kausztrupedionba érkezett, egy népes városba. Itt öt napot töltött. 

A katonák, akiknek több mint háromhónapi zsolddal tartozott, gyakorta 
járultak szállása elé, és fizetséget követeltek. Kürosz ígéretekkel húzta az 
időt, és láthatóan nagy gondban volt, hiszen nem vallott rá, hogy 
tartozását ne adja meg, ha van miből. Ekkor érkezett meg hozzá Epüaxa, 
Szüenneszisz kilikiai király felesége, aki, úgy látszik, nagyobb összeget 
adott neki. Annyi bizonyos, hogy ekkor Kürosz négyhavi zsoldot fizetett a 
hadseregnek. Epüaxát kilikiaiakból és aszpendosziakból álló testőrség 
kísérte. Azt is mondják, hogy Kürosz együtt hált a kilikiai nővel. 

Innen továbbindult, és két nap alatt tíz paraszangát megtéve, a népes 
Thümbrionba érkezett. Itt, az út mentén található a forrás, amelyet 


Midaszról, a phrügök királyáról neveztek el. Azt mondják, Midasz ennek a 
forrásnak a vizébe kevert bort, és így fogta el a szatírt. 

Innen továbbindult, és két nap alatt tíz paraszangát megtéve, 
Türiaionba érkezett, egy népes városba. Itt három napig maradt. Azt 
mondják, a kilikiai nő megkérte Küroszt, hogy mutassa meg neki a 
hadsereget. Kürosz eleget tett a kérésnek, és a síkságon szemlét tartott a 
görög és a barbár hadak felett. 

Megparancsolta a görögöknek, hogy úgy rendezzék soraikat, és úgy 
álljanak fel, ahogy a csatában szoktak, és minden parancsnok állítsa 
csatarendbe embereit. Tehát négysoros csatarendben álltak fel. A 
jobbszárnyat Menón és emberei alkották, a balszárnyat Klearkhosz és 
katonái, a többi vezér a középen állt. 

Kürosz először a barbárokat szemlélte meg, akik lovascsapatokban 
sorakoztak fel, majd a görögöket. Ő harci szekéren, a kilikiai nő kocsin 
hajtott el előttük. Minden görög ércsisakot, bíborruhát, lábvértet és 
fényes pajzsot viselt. 

Miután mindnyájuk előtt elvonult, a csatasor közepénél megállíttatta 
harci szekerét, és Pigrész tolmács útján megparancsolta a görög 
vezéreknek, hogy előreszegzett fegyverrel induljon meg az egész 
csatasor. A vezérek továbbadták a parancsot a katonáknak, majd 
megszólalt a harsona, és a katonák előreszegzett fegyverrel megindultak. 
Ahogy mind gyorsabban, harci üvöltéssel előrenyomultak, a többi katona 
ész nélkül a sátrak felé menekült. A barbárok között óriási riadalom 
támadt, a kilikiai nő is elmenekült kocsijáról, a piaci árusok meg a holmit 
otthagyva szétszaladtak. A görögök pedig nevetve tértek vissza sátrukba. 
A kilikiai nő csodálattal nézte a sereg pompáját és rendjét. Kürosz nagy 
örömmel látta, hogy a barbárok így megijedtek a görögöktől. 

Ezután továbbindult, és három nap alatt húsz paraszangát megtéve, 
elérkezett Ikanionba, az utolsó phrügiai városba. Itt három napig maradt. 

Ezután öt nap alatt harminc paraszangát megtéve, keresztülvonult 
Lükaonián. Minthogy ezzel a vidékkel hadiállapotban voltak, megengedte 
a görögöknek, hogy kifosszák. 

Kürosz innen a legrövidebb úton hazaküldte Kilikiába a kilikiai 
asszonyt, vele adva Menónt és katonáit. Ő pedig a többiekkel négy nap 
alatt huszonöt paraszangát megtéve, keresztülvonult Kappadokián, és 
megérkezett Thoanába, egy népes, jómódú és nagy városba. Itt három 
napig időzött. Ezalatt kivégeztetett egy királyi főembert és egy másik 
előkelő tisztségviselőt, akiket azzal vádolt, hogy összeesküvést szőnek 
ellene. 

Ezután megpróbáltak betörni Kilikiába. Ide csak egy iszonyú meredek 
és szekérnyi széles út vezet. A sereg benyomulását akár egyetlen védő is 
megakadályozhatta. 

Úgy hírlett, Szüenneszisz ott áll a hegytetőn, és a völgynyílást figyeli. 
Ezért Kürosz egy napig a síkságon maradt. Majd másnap egy hírnök 
jelentette, hogy Szüenneszisz elhagyta a hegytetőt, mivel tudomására 
jutott, hogy Menón serege már behatolt Kilikia hegyei közé, és mert azt is 
hallotta, hogy a spártaiak és Kürosz három-evezősoros íÍlottája Tamósz 
vezérlete alatt lóniából Kilikia felé tart. Kürosz tehát akadálytalanul 
feljutott a hegyre, és megpillantotta a kilikiaiak erősen védett táborát. 
Innen leereszkedett egy nagy, szép, patakokkal átszelt, fákkal meg 


szőlőtővel benőtt síkságra, ahol a szészámfű, a köles, a füge, a búza és az 
árpa is bőven megtermett. Ezt a síkságot tengertől tengerig magas és 
meredek hegység fogta körül. 

Leereszkedett a hegyről, keresztülvonult ezen a síkságon, és négy nap 
alatt huszonöt paraszangát megtéve, a kilikiai Tarszoszba érkezett, ebbe 
a nagy és jómódú városba, ahol Szüenneszisz palotája állott. A várost a 
két plethron széles Küdnosz folyó szeli ketté. A lakosok, a kocsmároso-kat 
kivéve, Szüenneszisszel együtt a védett hegyvidékre menekültek. A 
tenger mellékén élők, a szoloi- és isszoszbe-liek ott maradtak. 

Epüaxa, Szüenneszisz felesége, Kürosz előtt öt nappal érkezett 
Tarszoszba. Miközben a síkság felé igyekezve átkeltek a hegyen, Menón 
seregének két csapata odaveszett. Vannak, akik azt állítják, hogy 
fosztogattak, és a kilikiaiak ezért lemészárolták őket, mások szerint 
lemaradtak, és aztán sem a sereget, sem az utat nem tudták többé 
megtalálni, és bolyongás közben ölték meg őket. Száz nehézfegyverzetű 
vesztette így életét. A többiek, mihelyt megérkeztek, bajtársaik 
pusztulása felett érzett dühükben végigfosztogatták a várost, még a 
királyi palotát is. 

Kürosz bevonult a városba, és magához hívatta Szüennesziszt. De az 
visszaüzente, hogy ő még soha nem szolgáltatta ki magát erősebbnek, és 
most sem kíván Kürosz elé járulni. Végül felesége rábeszélte, meg aztán 
kezeseket is kapott, hogy nem esik bántódása. 

Amikor mindezek után találkoztak, Szüenneszisz hatalmas összeget 
ajándékozott Kürosznak a hadjárathoz, Kürosz meg olyan ajándékokat 
adott neki, amelyek igen nagy becsben állanak a királyoknál: 
aranyzablájú lovat, arany nyakláncot, karperecet, aranykardot és egy 
perzsa öltözéket, ráadásul megígérte, hogy nem fosztogatják többé a 
vidéket, és ha a kilikiaiak elrabolt rabszolgáira akadnak, visszaadják őket. 

Itt húsz napig maradtak Küroszék, mert a katonák kijelentették, hogy 
ők bizony nem mennek tovább. Gyanakodni kezdtek ugyanis, hogy a 
király ellen vonulnak, és azt mondták, hogy ők nem erre szerződtek. 
Először Klear-khosz próbálta indulásra kényszeríteni embereit, de alig 
tettek néhány lépést, a katonák kövekkel hajigálták meg őt is, az 
igásállatokat is. Klearkhoszt kis híján agyonkövezték. Később, amikor 
rájött, hogy erőszakkal semmire se megy, gyűlésbe hívta össze katonáit. 
Először csak állt hosszú ideig, és sírt. A katonák pedig ezt látva 
elcsodálkoztak, és elhallgattak. Aztán így szólt hozzájuk: 

- Katonák! Ne csodálkozzatok, hogy nehezen viselem el a mostani 
helyzetet. Kürosz vendégbarátságába fogadott engem, és amikor 
hazámból menekülnöm kellett, megbecsülésben részesített, ráadásul 
tízezer dareikoszt is ajándékozott nekem. Az összeget nem tekintettem 
tulajdonomnak, és nem mulattam el, hanem rátok költöttem. Először a 
thrákok ellen háborúztam, általatok álltam bosszút rajtuk Görögországért, 
és kiűztem őket Kherrhonészoszról, mivel az ott lakó görögöket meg 
akarták fosztani földjeiktől. És amikor Kürosz szólított, benneteket 
magam mellé véve mentem, hogy minden lehető módon segítségére 
legyek, és így viszonozzam a tőle kapott jótéteményeket. De mivel ti nem 


akartok velem továbbjönni, vagy benneteket elárulva maradok hű 
Küroszhoz, vagy pedig őt cserbenhagyva tartok ki mellettetek. Nem 
tudom, jól teszem-e vagy sem, én ugyanis benneteket választalak, és 
bármit hozzon is a sors, veletek együtt elviselem. Soha senki ne mondja 
majd, hogy én barbárok közé vezettem a görögöket, majd cserbenhagyva 
őket inkább a barbárok barátságát választottam. És mivel ti nem akartok 
nekem engedelmeskedni és engem követni, követlek titeket én, és bármit 
hozzon is a sors, elviselem. 

Mert úgy gondolom, ti vagytok az én hazám, ti vagytok az én barátaim, 
és ti vagytok bajtársaim is; csak veletek érek valamit, bárhol legyek is, 
nélkületek egymagamban sem barátaimon segíteni, sem ellenségeim ellen 
védekezni nem vagyok képes. Vegyétek tudomásul, ahova ti mentek, oda 
megyek én is. 

Szavait hallották az ő katonái is, meg mások is, és mivel egy szóval sem 
említette, hogy a király ellen vonulnak, nagyban helyeseltek. Xeniasz és 
Paszión emberei közül több mint kétezren álltak át fegyverestül, 
igásállatostul Klearkhosz táborába. 

Kürosz így nem tudván, mitévő legyen, nagyon elbúsult, és magához 
hívatta Klearkhoszt. Az nem akart menni, de titokban, a katonák háta 
mögött, követet küldött hozzá azzal az üzenettel, hogy ne csüggedjen, 
minden rendbe fog jönni. 

Klearkhosz ezek után összehívta embereit meg az újonnan jött 
katonákat - odamehetett a többiek közül is, aki akart -, és a következőket 
mondta: 

- Katonák! Világos, hogy Kürosz éppúgy van velünk, mint mi ővele. 
Nem vagyunk már az ő katonái, hiszen nem követjük őt, és ő sem 
zsoldosurunk többé. Ő úgy érzi, tudom, hogy igazságtalanságot követtünk 
el ellene. Így hiába küld értem, semmi kedvem követni őt, legfőképpen 
azért, mert rossz a lelkiismeretem, és restellem, hogy teljességgel 
becsaptam őt, aztán meg attól is félek, hogy csalárdságomért megbüntet. 

Azt hiszem, ez most nem a henyélés órája, nem lehetünk 
nemtörődömök, meg kell tanácskoznunk, mit tegyünk. Fontoljuk meg, 
gondolom, miképpen tudjuk a legbiztonságosabb körülményeket 
megteremteni itt-tartózkodásunk idejére, miképpen vonulhatunk tovább 
ugyancsak a legbiztosabban, ha úgy döntünk, hogy máris indulunk, és 
miképpen szerezzük majd be mindazt, amire szükségünk van, különben 
sem a hadvezér, sem a közlegény nem ér hajítófát sem. 

Mert igen sokat ér ám az ő barátsága annak, aki őt barátjának 
mondhatja, de ha egyszer valakire megharagszik, nincs nála ádázabb 
ellenfél; mert hogy milyen gyalogos, lovas és tengeri haderővel 
rendelkezik, azt mindnyájan egyformán látjuk és tudjuk, hiszen nem 
vagyunk tőle valami messze. Most tehát itt az ideje, hogy mindenki 
megmondja, mit tart a legjobbnak. 

Ekkor elhallgatott. Erre aztán egyesek önszántukból álltak fel, és 
mondták el véleményüket, mások Klearkhosz utasítására bizonygatták, 
hogy Kürosz tanácsa nélkül sem maradni, sem távozni nem tudnak. 

Az egyik azonban úgy tett, mintha sürgős volna neki visszatérni 
Görögországba, és azt javasolta: ha Klearkhosz nem akarja vezetni őket, 
válasszanak mihamarabb más vezéreket. Vásároljanak élelmet a piacon - 
a piac különben a barbár táborban volt -, készítsék össze a málhát, 


menjenek el Küroszhoz, és kérjenek tőle hajókat az elhajózáshoz, de ha 
erre nem hajlandó, adjon legalább egy kalauzt, aki keresztülvezeti őket a 
baráti országokon. És ha vezetőt sem ad, álljanak tüstént csatasorba, és 
embereikkel kerítsék hatalmukba a csúcsokat, nehogy Kürosz megelőzze 
vagy a kilikiaiak utolérjék őket; ez utóbbiaktól oly sok foglyot és kincset 
zsákmányoltak. 

Ez az ember így beszélt. Utána pedig Klearkhosz emelkedett szólásra: 

- Engem egyikőtök se javasoljon e hadjárat vezérének. Bőségesen van 
okom, amiért nem szabad elvállalnom a vezérséget. Annak azonban, akit 
meg fogtok választani, legjobb tudásom szerint fogok engedelmeskedni, 
hogy meglássátok, teljesíteni is tudok parancsokat, méghozzá jobban, 
mint bárki más. 

Utána másvalaki állt fel, és egyrészt azt bizonygatta: milyen együgyű 
volt az az ember, aki azt indítványozta, hogy hajókat kérjenek - azt hiszi 
talán, hogy Kürosz felhagy háborús terveivel? -, másrészt pedig azt: 
mekkora dicsőség kalauzt kérni attól, akinek meghiúsítjuk vállalkozását. 

- Ha bízunk abban a vezetőben, akit Kürosz ad nekünk - mondotta ez 
az ember -, ugyan mi akadálya, hogy magát Küroszt szólítsuk fel, hogy 
vegye birtokba a mi számunkra a csúcsokat? En bizony vonakodnék 
beszállni abba a hajóba, amelyet ő ad nekünk, mert attól tartanék, hogy 
velünk együtt elsüllyeszti a három-evezősorosokat is, és aligha követném 
azt a vezetőt, akit ő rendel mellénk, mert attól félnék, hogy olyan helyre 
vezet bennünket, ahonnan nincs többé visszaút. 

Ha Kürosz akarata ellenére távoznánk, a háta mögött kellene 
elosonnunk, ami lehetetlen. Csacska beszéd hát az ilyesmi szerintem. Azt 
gondolom viszont, hogy néhány alkalmas férfiú Klearkhosszal együtt 
menjen el Küroszhoz, és kérdezzék meg, mi a célja velünk. Es ha ez a 
vállalkozás is olyan, mint az a régebbi, amelyhez szintén zsoldos 
csapatokat vett igénybe, kövessük őt mi is, és ne legyünk gyávábbak 
azoknál, akik akkor hadba vonultak vele. 

De ha ez a vállalkozás nagyobbnak tűnik az előzőnél, és fárasztóbbnak 
meg veszélyesebbnek, akkor érezze kötelességének, hogy mielőtt 
továbbvisz ezen az úton, meggyőzzön bennünket, vagy pedig ő térjen jobb 
belátásra, és engedjen minket barátságban elvonulni. így aztán ha 
követjük, mint lelkes hívei követjük, ha pedig elvonulunk, biztonságban 
vonulunk el. Akármi lesz a válasza, hozzátok hírül nekünk! Mi pedig 
annak meghallgatása után fogunk dönteni. 

Tetszett ez a beszéd. El is küldték a kiválasztott férfiakat Klearkhosszal 
együtt, akik feltették Kürosznak a kérdést, hogy mi célja ezzel a 
hadjárattal. Kürosz azt felelte, hogy hallomása szerint ellensége, 
Abrokomasz az Euphratész folyó mentén tartózkodik, tizenkét napi 
járásra innen. Ő-ellene akar ugyanis vonulni, és őt szeretné megbüntetni, 
ha még ott éri, ha pedig már továbbállt, majd ott megtanácskozza a 
sereggel, mi a teendő. 

A megbízottak hírül vitték a feleletet a katonáknak. Azok még mindig 
gyanakodtak, hogy netán a király ellen vonulnak, mindazonáltal úgy 
döntöttek, hogy követik Küroszt. Csak azt kérték, hogy emelje fel 
zsoldjukat; Kürosz megígérte, hogy az eddigi zsold másfélszeresét adja 
nekik, azaz havi egy dareikosz helyett másfél dareikoszt kap minden 
katona. 


Arról pedig, hogy a király ellen vonul, akkor még nyíltan nem esett szó. 

Ezután továbbindult, és két nap alatt tíz paraszangát megtéve, a három 
plethron széles Pszarosz folyóhoz érkezett, innen egy nap alatt öt 
paraszangát megtéve, eljutott a Püramosz folyóhoz, amelynek egy 
sztadion a szélessége. Ezután továbbment, és két nap alatt tizenöt 
paraszangát megtéve, elérkezett Isszoszba, Kilikia utolsó városába. 
Isszosz a tenger partján fekszik, népes, jómódú és nagy város. 

Itt három napig időztek, és itt csatlakozott Küroszhoz a 
Peloponnészoszról érkezett harmincöt hajó. A spártai Püthagorasz volt a 
parancsnokuk, Epheszoszból vezette oda őket az egyiptomi Tamósz, aki 
Kürosz további huszonöt hajójának volt a parancsnoka. Ezekkel 
ostromolta meg a Tisszaphernész pártján álló Milétoszt, és Kürosszal 
együtt harcolt ellene. 

Ezzel a flottával érkezett a spártai Kheiriszophosz, akit Kürosz hívatott, 
és hétszáz nehézfegyverzetű katona Kheiriszophosz parancsnoksága alatt. 
A hajók Kürosz szálláshelyével szemben kötöttek ki. Ugyanitt csatlakozott 
Küroszhoz négyszáz nehézfegyverzetű görög zsoldos katona, akik addig 
Abrokomasznak szolgáltak, de most átálltak Küroszhoz, és vele együtt 
vonultak a király ellen. 

Innen továbbvonult, és egy nap alatt öt paraszangát megtéve, 
elérkezett Kilikia és Szíria határkapujához. Ez erődítmény volt. Az 
innensőt, a Kilikia felőlit, Szüenneszisz és a kilikiai őrség tartotta 
megszállva, a túlsót, a Szíria felőlit pedig állítólag a király helyőrsége 
védte. A kettő között folyik az egy plethron széles Karszosz folyó. Az 
erődök egymástól való távolsága összesen három sztadion. Erőszakkal 
nem tudtak köztük átjutni, mert az átjáró szűk volt, az erődfalak egészen 
a tengerig terjedtek, még feljebb megmászhatatlan sziklák emelkedtek, és 
mindkét falban hatalmas kapuk épültek. 

A továbbjutás biztosítására rendelte ide Kürosz a hajókat; a falak között 
és a falakon kívül partra akarta tenni a nehézfegyverzetű katonákat, hogy 
ha megszállva tartanák az átjáró Szíria felőli oldalát, kikényszerítsék az 
áthaladást a harcosoktól, mert úgy gondolta, hogy a hatalmas sereggel 
rendelkező Abrokomasz át fog haladni. De Abrokomasz nem ezt tette, 
hanem amikor meghallotta, hogy Kürosz Kilikiában van, visszafordult 
Föníciából, és a királyhoz vonult. Állítólag háromszázezer katonája volt. 

Ezután Szírián keresztül továbbvonulva egy nap alatt öt paraszangát 
tett meg, és Müriandoszba érkezett, ebbe a föníciaiak által lakott városba, 
nem messze a tengertől. Müriandosz egyébként kereskedőváros is volt, és 
kikötőjében számos teherhajó vetett horgonyt. 

Itt hét napig maradt. Ezalatt az arkadiai Xeniasz hadvezér és a megarai 
Paszión magukhoz vették legértékesebb holmijaikat, hajóra szálltak, és 
eltávoztak. A legtöbben azt gondolták, hogy sértett becsvágyból 
cselekedtek így, mivel azt hitték, Kürosz megengedte Klearkhosznak, 
hogy a hozzá átpártolt katonáik visszatérhessenek Görögországba, és 
nem kell a király ellen vonulniuk. 

Miután eltűntek, az a hír terjedt el, hogy Kürosz hadievezősökkel 
üldözőbe vette őket. Egyesek azt kívánták, bárcsak elfognák azokat a 


semmirevalókat, mások viszont sajnálták volna, ha kézre kerülnek. 

Kürosz pedig összehívta a parancsnokokat, és így szólt hozzájuk: 

- Xeniasz és Paszión cserbenhagyott bennünket. De jól jegyezzék meg: 
nem szöktek meg, mert tudom, merre mentek, és nem is menekültek meg, 
mert vannak háromevezősorosaim, amelyekkel beérhetem hajójukat. De 
az istenre mondom, nem veszem üldözőbe őket. Senki ne mondhassa, 
hogy amíg velem van, addig kihasználom, aztán ha továbbáll, elfogom, 
bántalmazom, javait pedig elrabolom. Hát menjenek csak, de tudják meg, 
hogy rosszabbul bántak velünk, mint mi ővelük. Noha gyermekeiket és 
asszonyaikat Traleiszban tartják őrizetben, nem fosztom meg őket tőlük 
sem; irántam tanúsított korábbi érdemeikért visszakaphatják szeretteiket. 

Így beszélt Kürosz. És ha még volt görög, aki nem szívesen indult ebbe 
a hadjáratba, Kürosz nagylelkű szavait hallva most már szívesebben és 
lelkesebben vonult vele tovább. 

Ezután továbbment, és négy nap alatt húsz paraszangát megtéve, az 
egy plethron széles Khalosz folyóhoz érkezett. A folyó telis-tele van nagy 
és szelíd halakkal, amelyeket istenekként tiszteltek a szírek, és a 
galambokhoz hasonlatosan ezeket sem engedték bántani. A falvak, 
amelyekben megszálltak, Parüszatisz falvai voltak. Ezek adták az ő 
különjövedelmét. 

Ezután továbbment, és öt nap alatt harminc paraszangát megtéve, az 
egy plethron széles Dardax folyó forrásához érkezett. Itt volt 
Beleszüsznek, Szíria hajdani urának palotája, és hozzá hatalmas, 
gyönyörű kert, amelyben minden megtermett, amit a négy évszak csak 
hoz. Kürosz a kert fáit kivágta, a palotát pedig fölgyújtotta. 

Ezután továbbvonult, és három nap alatt tizenöt paraszangát megtéve, 
az Euphratész folyóhoz érkezett, amelynek szélessége négy sztadion. A 
folyó partján egy nagy és jómódú város is állt, mégpedig Thapszakosz. Itt 
öt napig maradt Kürosz, magához hívatta a görög hadvezéreket, és 
közölte velük, hogy Babülónba vonulnak a nagy király ellen. Felszólította 
őket, közöljék ezt a katonákkal, és mindenkit buzdítsanak, hogy kövessék 
őt. A vezérek gyűlést hívtak össze, és kihirdették a mondottakat. A 
katonák megharagudtak, azt mondották, hogy a vezérek már bizonyára 
régen tudtak erről, csak eltitkolták előttük, és kijelentették, egy tapodtat 
sem mennek tovább, ha nem kapják meg azt az összeget, amelyet azok az 
előbbi katonák kaptak, akik annak idején felkísérték Küroszt apjához, 
pedig azok nem is harcba meneteltek, hanem csak azért, mert az apa 
hívatta Küroszt. , 

A vezérek hírül vitték ezt Kürosznak. Ő pedig megígérte, hogy minden 
katonának öt ezüstminát fog adni, mihelyt Babülónba érnek, és mire a 
görögöket visszajuttatja lóniába, mindenki megkapja teljes zsoldját. így 
nyerte meg a görög sereg nagy részét. 

Menón pedig, mielőtt még nyilvánvaló lett volna, mit tesz a többi 
katona, követi-e majd Küroszt vagy sem, tőlük távol összehívta a maga 
seregét, és a következőket mondta: 

- Emberek, ha rám hallgattok, minden veszély és fáradozás nélkül 
elérhetitek, hogy Kürosz az összes többi katonánál többre becsüljön 
benneteket. Hogy mi az, amit tenni tanácsolok? Kürosz arra kéri a 
görögöket, hogy kövessék őt a király ellen. Én azt mondom, hogy nektek 
át kellene kelnetek az Euphratész folyón, mielőtt még kiderül, mit felel a 


többi görög Kürosznak. Ha arra szavaznak, hogy követik, úgy fog tűnni, 
hogy nektek köszönhető, mivel ti kezdeményeztétek a folyón való 
átkelést, tehát Kürosz hálás lesz nektek mint legbuzgóbb katonáinak, és 
lerója háláját, mert ha valaki, Kürosz ért az ilyesmihez. Ha viszont a 
többiek ellene szavaznak, úgyis mindnyájan visszafordulunk, de a 
továbbiakban Kürosz rátok, legmegbízhatóbb embereire fogja bízni az 
őrszolgálatot, közületek kerülnek ki a csapatvezérek is, és tudom, hogy 
minden szükségetekben barátként fog mellettetek állni. 

E szavak meggyőzték a katonákat, át is keltek a folyón, még mielőtt a 
többiek választ adtak volna. Megörült ennek Kürosz, odaküldte Gluszt a 
sereghez, a következő üzenettel: ,Én már most megdicsérlek benneteket, 
katonák, és gondom lesz rá, hogy ti is dicsérjetek majd engem, vagy ne 
legyen többé Kürosz a nevem." 

A katonák nagy reményeket táplálva kívántak neki jó szerencsét. 
Menónt állítólag fejedelmien meg is ajándékozta. 

Ezután átkelt a folyón, és követte az egész sereg. A víz egyetlen 
katonának sem ért mellen felül. A thapszakoszbeliek azt állították, hogy 
ezen a folyón addig még senki nem kelt át gyalogosan, csak csónakon. A 
csónakokat viszont Abrokomasz, amikor elvonult, felgyújtotta, hogy 
Kürosz ne kelhessen át. Az átkelést tehát isteni jelnek tekintették: a folyó 
nyilvánvalóan leapadt a jövendő király, Kürosz előtt. 

Ezután továbbvonult, és kilenc nap alatt ötven paraszangát megtéve, 
Szírián keresztül az Araxész folyóhoz érkeztek. 

Itt sok, gabonában és borban gazdag falu volt. Három napig maradtak, 
és ezalatt ellátták magukat élelemmel. 

Ezután továbbvonultak, és öt nap alatt harmincöt paraszangát tettek 
meg Arabian keresztül a pusztaságban, az Euphratész folyó bal partján. A 
föld ezen a helyen teljesen sík, lapos, akár a tenger, és üröm nőtte be. És 
ha volt is valami cserje vagy nádféle, az mind úgy illatozott, mint valami 
fűszer. Fa nem nőtt rajta, de élt ott mindenféle állat: leginkább 
vadszamár, nagy struccmadár, azonkívül túzok és zerge. Ezeket a vadakat 
a lovasok időnként üldözőbe vették. A vadszamár, ha megkergetik, 
futásnak ered - jóval gyorsabban fut, mint a ló -, majd megáll, amikor 
pedig ismét a közelébe érnek a lovak, ugyanúgy tesz megint. Nem is lehet 
elfogni, csak úgy, ha a lovasok egymástól bizonyos távolságban 
elhelyezkedve, felváltva vadásznak rá. Húsa a szarvaséhoz hasonló, csak 
puhább. Struccot nem ejtettek; a lovasok nem sokáig tudják üldözni, mert 
szélsebesen menekül, és miközben fut, kiterjesztett szárnyát vitorlaként 
használja. A túzokot el lehet fogni, ha gyorsan felverik. Rövid ideig repül - 
akár a fogolymadár -, és hamar kifárad. Húsa nagyon ízletes. 

Ezen a területen átkelve az egy plethron széles Maszkasz folyóhoz 
érkeztek. Itt egy nagy, néptelen város volt, Korszóté, amelyet a Maszkasz 
folyó vesz körül. Három napig maradtak itt, és ez idő alatt kiegészítették 
élelmiszerkészleteiket. 

Ezután  továbbhaladtak, és tizenhárom napig  menetelve a 
pusztaságban, kilencven paraszangát tettek meg az Euphratész folyó bal 
partján, míg Pülai városába nem érkeztek. Ebben a menetelésben 


rengeteg igásállat pusztult el az éhségtől. Hiszen sem fű, sem fa nem volt 
sehol, kopár volt az egész vidék. Az ott lakók abból éltek, hogy követ 
fejtettek a folyó mentén. A malomkővé csiszolt köveket Babülónba vitték 
és eladták, a pénzen meg élelmiszert vásároltak. 

A seregnek kifogyott az élelme, és vásárolni csak a lüdiai árusok piacán 
lehetett, Kürosz barbár táborában, ahol egy kapithé búza- vagy 
árpalisztet négy szigloszért mértek. (A sziglosz hét és fél attikai 
obolosznak felel meg, egy kapithé pedig két attikai khoinix.) A katonák 
így csak húson éltek. Volt olyan nap, hogy a menetelés igen hosszúra 
nyúlt, mert vizet vagy takarmányt akartak szerezni. 

Egyszer egy szűk, mocsaras és szekérrel járhatatlannak látszó kátyús 
szakaszhoz értek. Kürosz a környezetében levő legelőkelőbb és 
legkiválóbb férfiakkal együtt megállt, és megparancsolta Glusznak és 
Pigrésznek, vegyenek maguk mellé néhány embert a barbár seregből, és 
segítsenek kiemelni a szekereket. Amikor úgy látta, hogy kissé ráérősen 
csinálják, úgy tett, mintha megharagudna, és rászólt a körülötte álló 
perzsa előkelőségekre, hogy ők is gyürkőzzenek neki a szekereknek. Most 
aztán meg lehetett látni, mi a fegyelem. Ott dobták le a bíborköpenyt, 
ahol éppen álltak, és drága alsóruhában és bugyogóban siettek föl a 
meredek domboldalon, mintha a győzelemért futnának; néhányan 
nyakláncot és karkötőt is viseltek, de nem vetették le, úgy ugrottak be a 
mocsárba, és mielőtt bárki egyet is gondolhatott volna, kiemelték a 
szekereket. 

Mindebből nyilvánvaló volt, hogy Kürosz siettette a menetelést, és 
sehol nem időzött, legfeljebb élelemszerzés végett, vagy ha valami más 
kényszerítő körülmény késztette megállásra. Úgy vélte, minél hamarabb 
érkezik meg, annál készületlenebb lesz a király, amikor harcra kerül a 
sor, ha viszont lassan halad, nagyobb sereg gyülekezik a király táborába. 
A figyelmes szemlélő könnyen észrevehette, hogy az óriás területekkel és 
rengeteg katonával rendelkező királynak szilárd az uralma, de az utak 
hosszúsága és erői szétszórtsága következtében, ha rajtaütnek, 
gyengének is bizonyulhat ez az uralom. 

Az Euphratész folyón túl, a pusztaságban, egy jómódú és nagy város 
állott: Kharmandé. Itt vettek élelmiszert a katonák, és a következőképpen 
tutaj óztak át a folyón. Bőrsátraikat teletömték könnyű takarmánnyal, 
majd összehúzták, és összevarrták őket úgy, hogy ne érje víz a szénát. 
Ezeken keltek át, és vittek át mindent, ami kellett: pálmabort és 
köleslisztet. Ebből igen sok volt a környéken. 

Itt történt, hogy Menón és Klearkhosz két katonája összeszólalkozott 
valamin. Klearkhosz úgy vélte, hogy Menón embere a hibás, ezért 
megverette. Az meg ment a seregéhez, és elmondta, mi történt. A katonák 
erre igen  feldühödtek, és megharagudtak  Klearkhoszra. Aznap 
Klearkhosz megvizsgálta az átkelőhelyet, szemügyre vette a piacot, majd 
néhány ember kíséretében Menón seregén keresztül visszalovagolt 
sátrához. Kürosz még nem ért oda, mert úton volt. Menón egyik katonája, 
aki éppen fát vágott, megpillantotta az arra haladó Klearkhoszt, és a 
fejszét utánahajította. Célt tévesztett. Ekkor egy másik katona kővel 
kezdte dobálni, aztán egy harmadik is, majd egyre többen, és közben 
ordítottak. Klearkhosz visszamenekült seregéhez, és azonnal fegyverbe 
szólította katonáit. A ne-hézfegyverzetűeknek megparancsolta, hogy 


pajzsukat térdhez támasztva helyükön várakozzanak, ő maga pedig a 
thrákokkal meg a lovasokkal - több mint negyven lovas szolgált 
Klearkhosz hadtestében, javarészt thrákok - Menőn embereire támadt, 
akik - még Menőn is - megrémültek, és fegyvereikért rohantak. Mások 
tanácstalanul szemlélték az eseményeket. Proxenosz, aki történetesen 
később érkezett oda nehézfegyverzetű osztagával, a két csapat közé 
vezette embereit, lábhoz tétette a fegyvert, és kérlelte Klearkhoszt, ne 
viselkedjen így. Klearkhosz megharagudott, hogy noha őt kis híján 
megkövezték, a másik mit sem törődik azzal, ami vele történt, és 
felszólította Proxenoszt, hogy menjen el az útból. 

Eközben odaérkezett Kürosz, és meghallván, mi történt, azonnal dárdát 
ragadott, híveivel középre vágtatott, és így szólt: 

- Klearkhosz, Proxenosz és ti többi görögök, akik itt vagytok, nem 
tudjátok, mit tesztek. Tudjátok meg, ha ti harcba keveredtek egymással, 
ugyanazon a napon engem is megölnek, és nem sokkal később benneteket 
is. Mert ha a mi dolgaink rosszul mennek, félelmetesebb ellenségünk lesz 
minden barbár, akit itt láttok, mint a király katonái. 

E szavak hallatán Klearkhosz észre tért. Az ellenfelek is elálltak a 
harctól, és letették fegyvereiket. 

Amikor innen továbbmentek, lónyomokat és trágyát vettek észre az 
úton. A nyomokból mintegy kétezer lovasra lehetett következtetni. Az 
előttük haladók felégették maguk mögött a takarmányt meg minden más 
hasznavehető dolgot. 

A perzsa Orontasz, a király egyik rokona, aki hadügyekben igen nagy 
tekintélynek számított a perzsák között, ármányt szőtt Kürosz ellen. 
Régebben már háborúskodtak egymással, de később kibékültek. Ez az 
Orontasz azt mondta Kürosznak, ha ad neki ezer lovast, ő lesből 
lemészárolja az előttük gyújtogató lovasokat, vagy jó néhányat élve kézre 
kerít, és így gátat vet a további gyújtogatásnak, ezenfelül 
megakadályozza, hogy a királynak elvigyék a hírt: látták Kürosz hadát. 

Kürosz hasznosnak találta a javaslatot, és megbízta Orontaszt, kérjen 
minden vezér seregéből egy-egy lovas-csapatot. Orontasz azt hitte, hogy 
ezek a lovasok készséges emberei lesznek. Levelet írt hát a királynak, 
hogy nemsokára igen sok lovassal érkezik majd hozzá, és kérte, 
parancsolja meg a maga lovasainak, fogadják őt barátsággal. Régebbi 
barátságukról is említést tett a levélben. Az írást egyik hű emberére bízta 
(legalábbis annak tartotta); az átvette a levelet, de  Kürosznak 
továbbította. 

Kürosz elolvasta a levelet, elfogatta Orontaszt, majd sátrába rendelte 
kíséretének legkiválóbb perzsa tagjait, szám szerint hetet. 

A görög — vezéreknek megparancsolta, vezessék — oda a 
nehézfegyverzetűeket, és sorakoztassák fel őket fegyveresen a sátor 
körül. így is cselekedtek, és körülbelül háromezer nehézfegyverzetűt 
vezettek oda. Kürosz meghívta Klearkhoszt, hogy vegyen részt a 
tanácskozáson, mert Kürosz is meg a többiek is úgy vélték, hogy ő örvend 
a legnagyobb tekintélynek a görögök között. Klearkhosz pedig, miután 
kijött, elmondta barátainak, mint zajlott le Orontasz pere. Mert nem 


csináltak titkot belőle. 

Kürosz - mesélte Klearkhosz - így kezdte beszédét: 

- Idehívtalak benneteket, barátaim, hogy megtanácskozzam veletek, 
miként tegyük meg ezzel az Orontasszal azt, ami az istenek és az 
emberek előtt a legigazságosabb. Mert valamikor apám rendelte 
szolgálatomra ezt az embert. Később, úgymond, bátyám utasítására, 
harcot indított ellenem, mikor Szardeisz fellegvára az ő kezén volt. En is 
hadba szálltam ellene, de úgy harcoltam, hogy végül üdvösebbnek látta, 
ha eláll a harctól. Aztán jobbot nyújtottunk egymásnak, és kibékültünk. 
Mondd csak, Orontasz, vétettem én akkor valamit ellened? 

- Nem - hangzott a válasz. 

- És aztán - kérdezte tovább Kürosz -, noha te magad is bevallód, hogy 
semmit nem vétettem ellened, mégis átalltál a műüsziaiakhoz, és ott 
csináltál bajt az én vidékemen, ahol csak tudtál? 

- Igen - felelte Orontasz. 

- . És ugye, amikor gyengeségedet felismerted, Artemisz oltárához 
járultál, és azt mondtad, szánod-bánod bűnödet, meggyőztél engem, és 
újra kicseréltük hűségünk zálogait? 

Orontasz erre is helyeselt. 

- Hát akkor mit követtem el ellened, hogy most harmadszor is ily 
nyilvánvalóan elárultál engem? 

Amikor Orontasz bevallotta, hogy semmi sérelem nem érte, Kürosz ezt 
kérdezte: 

- Bevallód hát, hogy igaztalanul jártál el velem szemben? 

- Mi mást is tehetnék? 

-  Lennél-e ellensége az én fivéremnek, nekem pedig barátom és hű 
emberem? - kérdezte újra Kürosz. 

- . Ha lennék is, te már soha nem tartanál annak, Kürosz - felelte 
Orontasz. 

Kürosz ekkor így szólt az ott levőkhöz: 

- Így cselekszik és így beszél ez az ember. Először te mondd el, 
Klearkhosz, a véleményedet, mit tartanál jónak. 

Klearkhosz pedig a következőket mondta: 

- Azt tanácsolom, mihamarabb tegyük el ezt az embert láb alól, hogy 
ne kelljen továbbra is tartanunk tőle, és legyen időnk rá, hogy tőle 
megszabadulva, inkább őszinte hajlandóságú barátaink kedvét keressük. 

Ehhez a véleményhez csatlakoztak a többiek is - mesélte Klearkhosz. 
Aztán Kürosz felszólítására mindnyájan felálltak, övénél fogva 
megragadták Orontaszt, a rokonai is, és ezzel halálra ítélték. 

Azután elvezették őt, akik erre parancsot kaptak. Akik korábban földre 
borulva hódoltak neki, most is, amikor meglátták Orontaszt, földre 
vetették magukat előtte, pedig tudták, hogy kivégezni viszik. 

Miután Artapatésznak, Kürosz leghívebb jogarhordozójának sátrába 
vitték, nem látta többé Orontaszt senki, sem élve, sem holtan. Azt sem 
tudta elmondani soha emberfia, miképpen halt meg. Mindenki másképpen 
képzelte el. 

Sírját nem látta soha senki. 

Innen felkerekedtek, és három nap alatt tizenkét paraszangát tettek 
meg Babülónián keresztül. Harmadnapon éjfélkor Kürosz hadiszemlét 
tartott a síkságon a görög és a barbár hadak felett. Úgy számította, 
hajnalra ott lesz a király seregestül, hogy harcra keljen velük. A 
jobbszárny vezetésével Klearkhoszt, a balszárnyéval pedig a thesszaliai 
Menónt bízta meg. Saját embereit ő maga állította csatasorba. 

A seregszemle után, úgy hajnaltájt, szökevények érkeztek a nagy király 
táborából, és jelentést tettek Kürosznak a király hadáról. 

Kürosz összehívta a görög vezéreket meg tiszteket, és megtanácskozta 
velük, miképpen vezesse a csatát. Majd a következőképpen buzdította 
őket: 

- Görög férfiak! Azért hoztalak ide benneteket, hogy társaim legyetek a 
harcban, pedig barbár katonám is lett volna elég. De úgy vélem, jobbak és 
derekabbak vagytok sok barbárnál, ezért magam mellé vettelek 
benneteket is. 

Legyetek méltók a szabadságra, amelynek birtokosai vagytok, és amiért 
én oly boldognak tartalak benneteket. Mert tudjátok meg: nekem többet 
ér a szabadság, mint minden vagyonom, többet, mint annak 
akárhányszorosa. Én tudom, milyen küzdelem előtt álltok, ezért hadd 
mondom el nektek, hogy ti is tudjátok. Rengetegen vannak ellenfeleitek, 
és óriási csatakiáltással rontanak majd rátok. Ha ezt kiálljátok, később, 
amikor meglátjátok, miféle embereink vannak, sajnos úgyis 
szégyenkeznem kell majd előttetek. Ha igazi férfinak bizonyultok és 
bátran viselkedtek, úgy bocsátok el mindenkit, aki haza akar menni, hogy 
az otthoniak irigyelni fogják; de azt hiszem, sokan közületek szívesebben 
élnek majd nálam, mint otthon. 

Ekkor megszólalt Gaulitész, egy szamoszi menekült, Kürosz jó embere: 

- Igen ám, Kürosz, de egyesek azt mondják, hogy most, amikor ilyen 
helyzetben vagy, és közeledik a veszedelem, sok mindent megígérsz, ha 
azonban jobbra fordulnak a dolgok, semmire sem emlékszel majd. Mások 
meg azt állítják, hogy talán nem feledkezel meg ígéreteidről, de még ha 
akarnád, sem tudnád megadni, amit ígérsz. 

Kürosz erre így felelt: 

- . Akkora a mi atyai birodalmunk, emberek, hogy délen a hőség, 
északon a fagy már lakhatatlanná teszi a vidéket. Es mindent, ami e két 
pont közt van, fivérem barátai, a szatrapák tartanak birtokukban. Ha mi 
győzünk, titeket, a mi barátainkat kell e vidék uraivá megtennünk. Ezért 
nem attól félek, hogy nem lesz mit adnom mindegyik barátomnak, ha 
sorsom jóra fordul, hanem hogy nem lesznek elegen, akiknek adhatok. 
Nektek, — görögöknek pedig, — mindegyikőtöknek, még 6 egy-egy 
aranykoszorút is fogok ajándékozni. 

Akik ezt hallották, maguk is sokkal lelkesebbek lettek, és a többieknek 
is megvitték a hírt. Bementek Küroszhoz a vezérek és más görög katonák 
is, mind tudni szerették volna, mire számíthatnak győzelem esetén. 
Kürosz sorra fogadta és megnyugtató szavakkal bocsátotta el őket. 
Mindenki, akivel szót váltott, azt tanácsolta neki, hogy ő maga ne vegyen 
részt a harcban, hátul legyen az ő helye, mögöttük. 

Klearkhosz is megjelent, és valami ilyesmit kérdezett Kürosztól: 


- Gondolod, Kürosz, hogy bátyád harcba bocsátkozik veled? 

- Istenemre mondom - válaszolta Kürosz -, ha Dareiosz és Parüszatisz 
fia ő, nekem pedig testvérem, harc nélkül nem szerzem meg, amit akarok. 

A szemlén számba vették a sereget. Tízezer-négyszáz nehézfegyverzetű 
és kétezer-ötszáz könnyűfegyverzetű görög katona, továbbá a Kürosz 
mellett szolgálatot teljesítő százezer barbár állt rendelkezésükre, és volt 
mintegy húsz kaszás harci szekerük is. Az ellenségnek, a hírek szerint, 
egymillió-kétszázezer katonája és kétszáz kaszás harci szekere lehetett. 
Ehhez járult még hatezer lovas Artaxerxész vezérlete alatt. Ezek pedig 
személyesen a királynak voltak alárendelve. A király seregében négy 
vezér volt: Abrokomasz, Tisszaphernész, Gobrüasz és Arbakész, 
mindegyikük háromszázezer ember parancsnoka. De seregükből csak 
kilencszázezer katona és százötven kaszás szekér vett részt a harcban, 
mert Abrokomasz, aki Föníciából vonult oda, öt nappal a csata után 
érkezett. Mindezt a nagy király udvarából érkezett szökevények 
jelentették Kürosznak még a csata előtt, de ugyanezt mondták a 
hadifoglyok is a csata után. 

Innen Kürosz továbbvonult, és a teljes csatarendbe állított görög és 
barbár sereggel egy nap alatt három paraszangát tett meg; azt hitte 
ugyanis, hogy még aznap megütközik a királlyal. Mert aznapra kijelölt 
útszakaszuknak 338 

mintegy a felénél mély árok volt kiásva: az öt öl széles és három öl mély 
árok tizenkét paraszanga hosszúságban húzódott a síkságon keresztül 
befelé, egészen a méd falig. 

(Itt vannak a Tigrisbe vezető csatornák. Négy ilyen csatorna van. Egy- 
egy plethron szélesek, és iszonyú mélyek. Gabonaszállító hajók járnak 
rajtuk. Az  Euphratészba ömlenek, egy-egy paraszangára vannak 
egymástól, és hidak ívelnek át rajtuk.) 

Az Euphratész mentén igen keskeny út húzódott a folyó és az árok 
között, húsz láb széles lehetett. Az árkot védősáncnak ásatta a nagy 
király, amikor hírét vette Kürosz közeledtének. Kürosz meg a sereg 
áthaladt az említett szűk úton, és máris benn voltak az árokban. Ezen a 
napon nem bocsátkozott csatába a király: a rengeteg lábnyom - embereké 
és lovaké - világosan mutatta, hogy visszafelé vonultak. 

Kürosz ekkor hívatta Szilanoszt, az ambrakiai jövendőmondót, és 
háromezer dareikoszt ajándékozott neki, mivel tizenegy nappal azelőtt 
egy áldozat alkalmával megjósolta, hogy a király tíz napon belül nem fog 
harcba bocsátkozni. 

Kürosz pedig azt mondta: 

- Márpedig ha ezekben a napokban nem kell harcolni, akkor már soha. 
Ezért tíz talentum üti a markodat, ha igazat beszéltél. ; 

Ezt az aranypénzt adta meg neki most, mivel a tíz nap letelt. Es mert a 
király nem gátolta őket benne, hogy az árkon átkeljenek, Kürosz meg a 
többiek is azt hitték, hogy nem akar harcba bocsátkozni. Gondtalanabbul 
meneteltek hát a következő napon. Harmadnap Kürosz szekérre ült, és 
már a legénység sem menetelt előtte zárt rendben. Általában rendezetlen 
sorokban haladtak, fegyvereiket a szekerek meg az igásállatok vitték 
utánuk. 

És már az az idő volt, amikor a piacon a legnagyobb a forgalom, és ők 
éppen be akarták fejezni az aznapi menetelést, amikor verejtékező lován 
lélekszakadva odavágtat a perzsa Pategüasz, Kürosz közvetlen 
környezetének egyik bizalmi embere, és görög és barbár nyelven minden 
szembejövőnek odaordítja, hogy közeledik a király, hatalmas sereggel, 
harcra készen. Óriási riadalom keletkezett, mert a görögök is, mások is 
azt hitték, hogy szétszóródott hadukra most rögtön rá fognak rontani. 
Kürosz leugrott a szekérről, felöltötte vértjét, lóra szállt, kézbe vette 
dárdáját, és mindenkinek megparancsolta, ragadjon fegyvert, és foglalja 
el kijelölt helyét. Erre nagy sietve rendezték soraikat. Klearkhosz az 
Euphratész folyó felőli jobbszárny élére állt. Melléje csatlakozott 
Proxenosz meg a többiek sorban. Menőn és csapatteste a görög sereg 
balszárnyán helyezkedett el. A barbár sereg mintegy ezer paphlagón 
lovasa, továbbá a görög könnyűfegyverzetű katonaság Klearkhosz mellett 
vonult állásba a jobbszárnyon. Ariaiosz, Kürosz alvezére, a barbár sereg 
többi részével a balszárnyon állt csatasorba. Kürosz középen helyezkedett 
el hatszáz lovassal: valamennyien mell- és csípőpáncélt viseltek, fejükön 
meg sisakot. Csak Kürosz várta a harcot fedetlen fővel. Azt mondják, a 
perzsák fedetlen fővel néznek szembe a harc veszélyeivel. Kürosz 
seregének minden lován homlok- és mellpáncél volt, a lovasok pedig 
görög tőrt viseltek. 

Már délre járt az idő, de az ellenségnek még nyoma sem volt. Mikor 
pedig eljött a délután, porfelleg keletkezett, mint valami fehér felhő, majd 
kevéssel utána mintha fekete felhő borult volna a távoli síkságra. Aztán 
mintha érc is villanna, és máris láthatóvá váltak a dárdák és a közeledő 
hadsorok. Az ellenség balszárnyán fehér mellvértes lovasok meneteltek, 
állítólag Tisszaphernész vezette őket. Fonott pajzsot viselő harcosok 
csatlakoztak hozzájuk, ezek mellé zárkóztak fel a nehézfegyverzetű 
katonák, akik bokáig érő fapajzsot vittek. Azt mondják, egyiptomiak 
voltak. Külön meneteltek a lovasok és külön az íjászok. Nemzetségekre 
osztva vonultak, és minden nemzetség egy-egy zárt, tömött négyszög volt. 
Előttük haladtak, jókora távolságra egymástól, az úgynevezett kaszás 
szekerek. A kaszák a kocsi tengelyéből álltak ki rézsút felfelé, a kocsiülés 
alatt pedig lefelé, így aztán mindent lekaszaboltak, ami útjukba került. Az 
volt a tervük, hogy benyomulnak a görögök soraiba, és halomra 
mészárolják őket. 

Amit pedig Kürosz mondott a görögöknek buzdító szózatában, hogy 
tudniillik a barbárok üvölteni fognak, de ne ijedjenek meg tőle, nem 
következett be: ordítozás nélkül, a lehető legnagyobb csendben, 
nyugalomban, egyenletes, lassú léptekkel haladtak előre. 

Eközben Kürosz a tolmács Pigrésszel meg még három vagy négy 
emberrel maga is előrelovagolt, és odakiáltotta Klearkhosznak, hogy 
vezesse seregét az ellenséges sereg közepe ellen, mert ott van a király. 

- Ha ott győzünk, mindent megnyertünk! - kiáltotta. 

De Klearkhosz látta az ellenséges had közepén levő sűrű tömeget, és 
jóllehet hallotta Kürosztól, hogy a király a görög balszárnyon túl 
tartózkodik - ugyanis akkora tömeg vette körül a királyt, hogy noha saját 
seregének közepén állt, a Kürosz vezette balszárnyon mégis kívül volt -, 


mégsem akarta a jobbszárnyat elszakítani a folyótól, mivel félt, hogy 
kétfelől bekerítik. Azt felelte hát Kürosznak: az ő gondja, hogy minden 
rendben menjen. 

Eközben a barbár sereg egyenletesen haladt előre. A görögök pedig 
még mindig egy helyben álltak, és a folyamatosan érkező csapataikat 
rendezték. Kürosz, elhaladva előttük, kissé eltávolodott a hadtól, és 
tekintetét "mindkét irányban körülhordozva, szemügyre vette az 
ellenséget és a maga seregét. 

Megpillantotta őt a görög seregből az athéni Xenophón, odaléptetett 
hozzá, és megkérdezte, van-e valami parancsa. Kürosz megállította lovát, 
és kérte, adja tudtul mindenkinek, hogy kedvező volt az áldozat, és 
kedvező jeleket mutattak az állatok zsigerei is. Alig fejezte be a mondatot, 
amikor a csatasorokon keresztülhatoló morajlás ütötte meg a fülét. 
Kérdezte, hogy mit jelentsen e zaj. Xenophón azt felelte, hogy a jelszó 
már másodszor járja be a sereget. Csodálkozott Kürosz, ugyan ki adhatta 
ki a jelszót, és megkérdezte, hogy mi az. 

- , Zeusz a megmentőnk és a győzelem" - válaszolta Xenophón. 

- " Elfogadom, így legyen - mondta Kürosz ezt hallván, és ezzel 
visszanyargalt saját helyére. 

És még három vagy négy sztadionra sem lehetett egymástól a két 
arcvonal, amikor a görögök harci dalra zendítve megindultak az ellenség 
ellen. Mivel az arcvonal menet közben kissé kicsúcsosodott, a 
hátramaradottak futni kezdtek. Ugyanakkor mind harci kiáltásban törtek 
ki, mint amikor Enüalioszt hívják segítségül, és most már mindnyájan 
rohamra indultak. Vannak, akik azt mondják, hogy dárdájukat pajzsukhoz 
verdesték, így riasztották meg a lovakat. 

Mielőtt egyetlen nyíl is célba talált volna, a barbárok megfordultak, és 
futásnak eredtek. A görögök teljes erővel üldözőbe vették őket, közben 
azt kiáltozták egymásnak, hogy ne rohanjanak hanyatt-homlok, hanem 
csatarendben kövessék ellenfeleiket. A szekerek, elvesztve hajtóikat, 
összevissza száguldoztak az ellenség és a görögök hadsorai között. A 
görögök, látván, hogy mi történik, kitértek ugyan az útból, de volt olyan 
is, aki döbbenten állt, mint valami versenypályán, így oldalba kapta a 
szekér, de azt mondják, még az ilyennek se lett semmi baja, sőt egyetlen 
görög sem sebesült meg ebben a csatában, egyetlen katona kivételével, 
akit a balszárnyon állítólag nyíllövés ért. 

Kürosz boldog volt, mert látta, hogy a görögök legyőzték és 
megfutamították ellenfeleiket, és a körülötte levők már leborulva 
köszöntötték mint királyt, de nem bocsátkozott további üldözésbe. Szoros 
csatarendben tartotta hatszáz lovasát, és egyre azt fürkészte, mit fog 
tenni a király. Tudta ugyanis, hogy a perzsa had közepén tartózkodik: 
minden barbár vezér középről irányítja a sereget, mert azt hiszik, így 
vannak a legnagyobb biztonságban, ha kétfelől körülveszi őket a haderő, 
ráadásul minden parancsuk feleannyi idő alatt jut a sereg tudomására. 

A király tehát saját hadának közepén, de Kürosz seregének balszárnyán 
túl tartózkodott. Mivel sem őt, sem az előtte állókat senki nem támadta 
szembe, irányt változtatott, hogy bekerítse az ellenséget. Kürosz 
megijedt, hogy hátba támadják és megverik a görög sereget, ezért 
szembefordult, hatszáz lovasával rávetette magát a király elé állított 
hatezerre, és megfutamította őket. Vezérüket, Artagerszészt állítólag ő 


maga ölte meg, saját kezével. 

Kürosz hatszáz lovasa, a menekülő ellenséget üldözve, szétszóródott. 
Úgynevezett asztaltársain kívül szinte senki nem maradt mellette. 
Ezekkel volt hát együtt, amikor megpillantotta a királyt és a körülötte 
levő sűrű csoportot. Nem tudja türtőztetni magát, , Ott látom az én 
emberemet!" kiáltással egyenesen nekiront a királynak, mellbe döfi, és a 
vérten keresztül sebzi meg a királyt - így meséli Ktésziasz orvos, aki azt 
állítja, hogy ő maga gyógyította a sebet. Kürosz tőre még a király 
testében van, amikor egy dárda súlyos sebet üt rajta a szeme alatt. 
Ktésziasz, aki ott volt a közelben, azt is elmondja, hányan haltak meg a 
király emberei közül, miközben dúlt a harc a király meg Kürosz és a 
kettejük védelmében csatázó csoportok közt. Kürosz maga is életét 
vesztette. Kíséretének nyolc legderekabb katonája ott feküdt rajta 
leterítve. Azt mesélik, hogy leghívebb jogarhordozója, Artapatész, amikor 
Kürosz a földre zuhant, leugrott lováról és vezérére borult. Vannak, akik 
azt állítják, hogy a király megparancsolta, ott, Kürosz testén mészárolják 
le, mások szerint ő maga húzta ki és döfte magába kardját. Aranykardja 
volt, nyakláncot viselt meg más ékszereket, mint az előkelő perzsák. 
Kürosz nagyra becsülte, mert jóindulatú volt és hűséges. 

Hát így végezte be életét Kürosz. Ama réges-régi Kürosz óta nem volt 
még egy olyan királyi sarj és uralkodni annyira méltó perzsa férfiú, mint ő 
- mert ebben mindenki egyetért, aki őt közelebbről ismerte. 

Mert már kisfiú korában, amikor együtt nevelkedett bátyjával és a többi 
gyerekkel, ő bizonyult mindig mindenben a legderekabbnak. A perzsa 
előkelőségek gyermekei ugyanis mind a királyi udvarban nevelkednek; 
ahol helyes magatartást lehet tanulni, de illetlenséget soha nem hallani, 
nem is látni. A fiúk szem- és fültanúi, hogy egyeseket kitüntet a király, 
másokat pedig megbüntet, és így tanulnak meg már gyerekfejjel 
uralkodni és engedelmeskedni. Kortársai között Kürosz látszott először is 
a legilledelmesebbnek - készségesebben fogadott szót az idősebbeknek, 
mint bárki az alacsonyabb származásúak közül -, továbbá ő szerette a 
legjobban a lovakat, bánni is a legjobban tudott velük. Harci dolgokban, 
nyíllóövésben meg dárdavetésben is őt ítélték a legtanulékonyabbnak és a 
legszorgalmasabbnak. Amikor felnőtt, igen szeretett vadászni is, és 
minden kockázatot vállalt a vadállatokkal szemben. Egyszer egy medve 
támadt rá, de nem ijedt meg, hanem birokra kelt vele. A medve leteperte 
- Kürosz sokáig őrizte az akkori sérülések nyomait -, végül is leterítette 
az állatot. Azt, aki először sietett segítségére, úgy megjutalmazta, hogy 
sokan irigyelték. 

Amikor apja Lüdia, nagy Phrügia és Kappadokia helytartóságával 
megbízta, és még kinevezte mindazon seregek vezérévé, amelyeknek a 
Kasztólosz-síkságon volt a gyülekezőhelye, először is bebizonyította, hogy 
számára az a legfontosabb, hogy minden szövetséget, megállapodást és 
ígéretet feltétlenül megtartson. De bíztak is benne a vezetése alatt álló 
városok, és bíztak benne az egyes emberek is. Még az ellensége is tudta: 
ha egyszer Kürosz szövetségre lép vele, biztos lehet a megállapodás 
megtartásában. 


Ezért, amikor Tisszaphernésszel háborúságba keveredett, Milétosz 
kivételével minden város önként őt választotta Tisszaphernész helyett. A 
milétosziak féltek Kürosztól, mivel nem volt hajlandó kiszolgáltatni a 
menekülteket. Tettel és szóval kimutatta: ha egyszer barátságába fogadta 
a menekülteket, soha nem hagyja el őket. Nem tenné akkor sem, ha még 
kevesebben volnának, akkor sem, ha még rosszabbul állna ügyük. Aki jót 
vagy rosszat tett vele, azt mindig túl akarta szárnyalni. Egyesek szerint 
azért fohászkodott, hogy addig meg ne haljon, amíg jóért-rosszért 
busásan meg nem fizetett mindenkinek. 

Nem volt még egy ember korunkban, akire többen akarták volna 
rábízni vagyonukat, városukat, sőt akár önmagukat. Azt sem mondhatja 
senki: Kürosz elnézte, hogy a gazok vagy a becstelenek a markukba 
nevessenek; a lehető legkíméletlenebbül torolt meg minden bűnt. Az 
országutakon gyakran lehetett lábuktól, kezüktől, szemüktől megfosztott 
embereket látni. De a Kürosz uralma alatt álló vidékeken nyugodtan 
mehetett minden tisztességes görög és barbár, ahová neki tetszett, és 
vihette magával, amije volt. 

Mindenki egyetért benne, hogy Kürosz kiváltképp megbecsülte a jó 
harcosokat. Először a piszidákkal és a müsziaiakkal keveredett háborúba. 
Ő maga is részt vett az e vidékeken lezajlott hadjáratokban, és azokat 
tette meg a leigázott területek helytartójává, akikről látta, hogy önként 
vállalják a harc veszélyeit. És még más ajándékokkal is kitüntette őket. 
Ezért aztán a legderekabbak lettek egyszersmind a legszerencsésebbek, a 
gyávákat pedig csak arra méltatta, hogy ezeket szolgálják. Voltak is 
bőven, akik örömmel vállalták a veszélyeket, mert - úgy gondolták - 
Kürosz észreveszi őket. Sőt mi több, ha úgy látta, hogy valaki igaz ember 
voltával akar kitűnni, nagy gondot fordított rá, hogy gazdagabbá tegye 
azoknál, akik igazságtalan úton jutottak vagyonhoz. A többi sok más dolog 
is igazságosan  intéződött, így Kürosz megbízható hadsereggel 
rendelkezett. A vezérek és alvezérek nem pénzért hajóztak hozzá, hanem 
mert belátták: ha lelkiismeretesen szolgálnak Kürosznak, havi zsoldjuknál 
jóval többet kereshetnek. 

Aki szépen teljesítette parancsát, annak soha nem hagyta 
meghálálatlanul a buzgalmát. Ezért is mondták, hogy minden dologban 
Kürosznak vannak a legengedelmesebb hívei. Ha ügyes és tisztességes 
gazdára talált, aki jól művelte meg a rábízott földet, és hasznot húzott 
belőle, soha nem rövidítette meg, hanem mindig még többet adott neki. 
Örömmel fáradoztak az emberek, bátran növelték vagyonukat, és eszükbe 
sem jutott Kürosz elől eltitkolni, mennyijük van, mert tudták róla, hogy 
soha nem kívánta az őszinte gazdagok pénzét, csak azoktól vette el, akik 
titkolták vagyonukat. 

Rendkívül szolgálatkész volt mindenkivel szemben, akit barátjává tett, 
és akit jóindulatú és megbízható segítőtársnak tartott esetleges 
vállalkozásában - ebben mindenki egyetért. A barátokban segítőtársat 
keresett, éppen ezért ő maga is igyekezett teljes erejéből barátai 
segítségére lenni abban, amiről észrevette, hogy el akarják érni. 

Azt hiszem, ember még soha nem kapott annyi ajándékot, mint ő, 
aminek persze sok oka volt. Az ajándékokat mind szétosztogatta, főként 
barátai között, és mindig figyelembe vette, kinek-kinek milyen az 
egyénisége, és mire van leginkább szüksége. Mesélik, ha olyasmit küldtek 


neki, amivel harcban vagy ékességül testét díszíthette volna, mindig azt 
mondta, hogy hiába is ékesítené testét ilyesmivel, a férfiú legnagyobb 
dísze a szépen felékesített jó barát. 

Abban nincs semmi csodálatra méltó, hogy bőkezűségben felülmúlta 
barátait, hisz tehetősebb volt náluk, de hogy figyelmesebb volt 
barátaihoz, mint azok őhozzá, és készségesebben járt kedvükben, mint 
azok az övében, azt már bámulatosnak találom. Ha különösen finom italt 
kapott, gyakran küldött belőle barátainak megkezdett korsókat, azzal a 
megjegyzéssel, hogy még nem ivott ennél édesebb bort. , Ezt Kürosz küldi 
neked, és arra kér, idd meg ma azokkal, akiket legjobban szeretsz" - 
hangzott a bor mellé az üzenet. Máskor pedig megkezdett ludat, fél 
kenyeret és más effélét küldött, és a küldöncöt megbízta, hogy mondja a 
következőket: ,Kürosznak ízlett ez az étel, azt akarja, hogy te is 
megízleld." 

Ha takarmányszűkében voltak, ő azonban, mivel sok szolgája volt, és 
nagyobb gondot tudott a beszerzésre fordítani, hozzájutott takarmányhoz, 
szétküldetett bizonyos mennyiséget, és megparancsolta barátainak, hogy 
a takarmányt a maguk lovai elé szórják, nehogy éhező lovak szállítsák az 
ő barátait. 

Amikor útja során nagy tömeg nézte, maga mellé rendelte barátait, és 
komoly beszélgetésbe mélyedt velük, hogy mindenki lássa, kiket becsül 
leginkább. Mindabból, amit hallok, arra következtetek, hogy nem volt 
nála népszerűbb ember sem a görögök, sem a barbárok között. Bizonyíték 
erre az is, hogy Orontasz kivételével senki nem volt, aki Kürosztól, az 
alattvalótól, átpártolt volna a királyhoz. De a király is csakhamar 
meggyőződhetett, hogy a hívének tartott Orontasz jobb szívvel van Kürosz 
iránt, mint őiránta. A királytól azonban, miután a viszály kitört köztük, 
sokan mentek át Küroszhoz, mégpedig éppen azok, akiket a legjobban 
szeretett. Ezek arra számítottak, hogy derék viselkedésükkel Kürosznál 
méltóbb megbecsülésre találnak, mint a királynál. A halála körül lezajlott 
események is jól bizonyítják, hogy nemcsak ő maga volt kiváló, hanem azt 
is helyesen tudta megítélni, kik a hű, jóindulatú és megbízható emberek. 
Mert amikor Kürosz elesett, Ariaiosz kivételével minden barátja és 
asztaltársa az ő védelmében vesztette életét. Ariaioszt történetesen a 
balszárnyra osztották be a lovasság parancsnokának. Amikor megtudta, 
hogy Kürosz meghalt, elmenekült az egész sereggel együtt, amelynek ő 
volt a vezére. 

Ekkor levágták Kürosz fejét és jobb kezét. A király és kísérete az 
ellenséget üldözve betört Kürosz táborába. Ariaiosz és csapatai nem 
álltak meg, hanem saját táborukon keresztül visszamenekültek előző napi 
állomáshelyükre. Azt mondják, hogy ez az út négy paraszanga volt. 

A király és emberei nemcsak sok holmit zsákmányoltak, hanem elfogták 
a phókiszi nőt is, Kürosz ágyasát, akit bölcs és szép asszonynak tartottak. 
A fiatalabb milétoszi nőt is el akarták ragadni a király emberei, de ő 
meztelenül elmenekült azokhoz a görögökhöz, akik fegyveresen őrizték a 
málhát. Ezek szembeszálltak a zsákmányolókkal, sokat megöltek közülük, 
de ők is vesztettek embert. Nem futamodtak meg: megmentették a nőt is 


és minden lehetőt, javakat, embereket egyaránt. 

A király és a görögök mintegy harminc sztadionra voltak ekkor 
egymástól. A görögök egyrészt a szemük előtt levő ellenséget üldözték, 
mintha valamennyit legyőzték volna, másrészt fosztogattak, mint akik már 
a végső győzelem birtokában vannak. A görögök észrevették, hogy a 
király seregével a  málhásokra tört rá, a király pedig hallotta 
Tisszaphernésztől, hogy a görögök diadalt arattak a velük szemben álló 
ellenségen, üldözőbe vették, és egyre nyomulnak előre. Ekkor a király 
összegyűjtötte embereit, és csatasorba rendezte őket, Klearkhosz pedig 
hívatta Proxenoszt - ő volt hozzá a legközelebb -, és megtanácskozta vele, 
hogy siessenek-e mindnyájan a tábor védelmére, vagy elég, ha csak 
néhány embert küldenek oda. 

Eközben látták, hogy a király újra támadni készül, s úgy tűnt, hátulról. 
A görögök erre megfordultak, mert ebből az irányból várták a rohamot. A 
király azonban nem erről jött, hanem kívülről megkerülve Kürosz 
seregének balszárnyát, visszament arra, amerről elindult; közben 
összefogdosta azokat, akik csata közben átpártoltak a görögökhöz, 
továbbá magához vette Tisszaphernészt és embereit. Mert Tisszaphernész 
nem futamodott meg az első összecsapás után, hanem a folyó mentén 
benyomult a görög könnyűfegyverzetűek közé, csakhogy senkit nem 
sikerült megölnie, mert a görögök megnyitották soraikat, és ütötték meg 
dárdákkal árasztották el őket. A könnyűfegyverzetűeket az amphipoliszi 
Episzthenész vezette, akiről azt mondják, hogy okosan viselkedett. 
Tisszaphernész, mivel ő húzta a rövidebbet, eltávolodott, de nem fordult 
meg újra, hanem bevonult a görög táborba, ahol összetalálkozott a 
királlyal. Csapataikat egyesítve együtt vonultak tovább. Mivel a görög 
balszárny irányában haladtak, a görögök megrémültek, hogy most oldalba 
támadják, bekerítik és lemészárolják őket. Ezért azt gondolták, a 
leghelyesebb lesz, ha széthúzzák a szárnyat, és úgy mozognak, hogy a 
folyó a hátuk mögé kerüljön. 

Miközben ezen tanácskoztak, a király megváltoztatta szándékát, és 
ugyanabban a csatarendben állította fel seregét a görögökkel szemben, 
mint az első összecsapásnál. Amikor a görögök meglátták a feléjük 
nyomuló és csatarendbe állított ellenséget, újra rázendítettek a harci 
dalra, és még lelkesebben, mint első ízben, megindultak ellenük. A 
barbárok nem várták be a támadást, hanem még távolabbról, mint 
előzőleg, megfutamodtak. 

A görögök egy faluig üldözték őket, de ott megálltak. A falun túl 
ugyanis egy domb emelkedett, a király emberei ott állapodtak meg. 
Gyalogosok nem voltak köztük, a lovasok pedig úgy elárasztották a 
dombot, hogy nem lehetett pontosan kivenni, mi történik. Egyesek látni 
vélték a királyi hadijelvényt: kitárt szárnyú arany sast pajzson. 

És amikor a görögök egyre tovább nyomultak, a lovasok otthagyták a 
dombot is, de már nem zárt rendben, hanem összevissza. Egyre kevesebb 
lett a lovas a dombon, végül mind eltávozott. Klearkhosz nem ment fel a 
dombra, hanem lent megállította a sereget, és megbízta a szirakuszai 
Lükioszt és még valakit, hogy menjenek fel és jelentsék, mi van a dombon 
túl. Lükiosz fellovagolt, szétnézett, és jelentette, hogy fejvesztetten 
menekülnek. Mindez kevéssel naplemente előtt történt. 

A görögök most megálltak, lerakták fegyvereiket, és megpihentek. 


Csodálkoztak, hogy sem Kürosz, sem kíséretének egyetlen tagja sem 
mutatkozik. Nem tudták, hogy Kürosz meghalt, azt hitték, hogy vagy az 
ellenséget üldözi, vagy még meg akar valamit szerezni, és ezért 
továbbment. Azon tanácskoztak, maradjanak-e ott, és szállítsák-e oda a 
málhát is, vagy térjenek vissza a táborba. 

Úgy döntöttek, hogy jobb lesz, ha visszatérnek. Vacsora-tájt érkeztek 
meg a táborba. 

Ennek a napnak pedig ez lett a vége: a tábort kifosztva találták, az 
ellenség nemcsak a málha nagy részét, de enni- és innivalójukat is elvitte. 
A búzával és borral teli szekereket, amelyeket arra tartogatott Kürosz, 
hogy a görögök között szétossza, ha hirtelen ínség törne a seregre - 
állítólag négyszáz ilyen szekér volt -, mondják, szintén kifosztották a 
király emberei. így aztán a legtöbb görög éhen maradt. Reggel sem ettek 
aznap, hiszen a király megjelent, mielőtt még étkezéshez oszolhatott 
volna a sereg. így töltötték ezt az éjszakát. 


II. KÖNYV 

Hogy miként toborozta össze Kürosz a görög hadsereget, amikor 
hadjáratot indított fivére, Artaxerxész ellen, mi történt az úton, mint 
alakult a harc, hogyan halt meg Kürosz, és hogyan tértek nyugovóra a 
táborba visszatért görögök abban a hitben, hogy teljes győzelmet arattak, 
és Kürosz életben van - mindezt világosan elmondja az előző könyv. 

A vezérek, akik pirkadatkor összegyűltek, igen csodálkoztak, hogy 
Kürosz nem üzeni meg, mit kell tenni, és ő maga sem jelenik meg. Ugy 
döntöttek, összeszedik minden holmijukat,  felfegyverkeznek, és 
továbbmennek egészen addig, amíg Kürosszal nem egyesülhetnek. Már 
indulóban voltak, amikor  napfelkeltekor megérkezett  Proklész, 
Teuthrania helytartója, a spártai Démaratosz leszármazottja, és Glusz, 
Tamósz fia. Elmondották, hogy Kürosz meghalt, Ariaiosz elmenekült, és 
jelenleg azon a táborhelyen tartózkodik a többi barbárral együtt, ahonnan 
előző nap útra keltek, és azt üzeni, vár még egy napig, hogy jönnek-e 
vagy sem, de másnap már indul vissza lóniába, ahonnan jött. 

Amikor a vezérek és a görög katonák meghallották ezt, mélyen 
elszomorodtak. Klearkhosz pedig így szólt: 

- Bárcsak élne még Kürosz! De minthogy meghalt, vigyétek hírül 
Ariaiosznak, hogy a királyt legyőztük, és hogy - mint látjátok - senki nem 
harcol már ellenünk, és ha ti nem jöttök, a király ellen mentünk volna. 
Üzenjük Ariaiosznak: ha idejön, királyi trónra emeljük. Mert az uralom 
azé, aki győzött a csatában. 

E szavakkal bocsátotta útnak a hírnököket, és velük küldte a spártai 
Kheiriszophoszt és a thesszaliai Menónt is. Menőn maga akarta, hogy 
mehessen, mert Ariaiosznak barátja és vendégbarátja volt. Azok távoztak, 
Klearkhosz pedig maradt. A hadsereg meg úgy, ahogy tudott, igyekezett 
élelmet szerezni: ökröket és szamarakat vágtak le az igásállatokból. 

Tűzifának azokat a nyilakat használták, amelyeket a királytól átpártolt 
szökevények dobáltak el, és amelyekből sokat találtak, amikor kissé 
túlmenve a tábor vonalán, oda értek, ahol a csata lezajlott, továbbá fonott 


és egyiptomi fa-pajzsokat. Sok kis könnyű pajzsot és üres harci szekeret 
vittek el még onnan. Ezeket mind felhasználták tűzifának, így főzték meg 
a húst, és étkeztek aznap. 

Es abban az órában, amikor a piacokon a legnagyobb a forgalom, 
megjelentek a király és Tisszaphernész hírnökei. A barbárok között volt 
egy görög is, Phalinosz, aki Tisszaphernésznél élt, és nagy becsben állt 
nála, ugyanis szakértőnek adta ki magát a taktika és hadászat 
kérdéseiben. Megérkeztek tehát, hívták a görög vezéreket, és 
elmondották, hogy a király - mivel ő a győztes, és Küroszt is megölte - 
felszólítja a görögöket, hogy adják át fegyvereiket, menjenek a 
hadiszállásra, és próbáljanak meg kegyelmet kérni. így szóltak a király 
hírnökei, a görögök meg vészjóslóan hallgattak. Klearkhosz végül 
megjegyezte: a győztesek nem szokták fegyvereiket átadni. 

- Különben - folytatta - feleljétek, vezérek, ezeknek az embereknek 
azt, amit a legszebbnek és legjobbnak tartotok. En nemsokára 
visszajövök. 

Ugyanis hívták, hogy tekintse meg az áldozati állat belsőségeit, mivel 
éppen áldozatot mutatott be. Majd az arka-diai Kleanór szólalt meg, és a 
legidősebb jogán kijelentette, hogy inkább meghalnak, de nem adják át 
fegyvereiket. A thébai Proxenosz pedig így beszélt: 

- Ami engem illet, Phalinosz, én csak az iránt érdeklődöm, vajon 
győztesként kéri-e a király a fegyvereket, vagy pedig barátságból 
ajándékba. Ha győztesként, minek kéri? Miért nem jön ide, és miért nem 
veszi el? De ha szép szóval akarja megszerezni, mondja meg, mit kapnak 
a katonák, ha a kedvére tesznek. Phalinosz erre így felelt: 

- A király úgy véli, hogy győzött, mivel Küroszt megölte. Mert ugyan ki 
vitatná el most tőle az uralmat? Titeket is saját tulajdonának tekint, mivel 
itt vagytok birodalmának közepén, átgázolhatatlan folyóktól körülvéve, és 
annyi embert zúdíthat reátok, hogy akkor se tudnátok valamennyit 
megölni, ha egyenesen ezért adná a kezetekre őket. 

Ezután az athéni Theopomposz a következőket mondotta: 

- Láthatod, Phalinosz, hogy semmi más jó nem maradt már nekünk az 
életben, mint fegyvereink és bátorságunk. Es úgy hisszük, 
bátorságunknak is csak addig látjuk hasznát, míg fegyvereinket a 
magunkénak mondhatjuk, és ha lemondanánk róluk, mintha testünktől 
fosztanának meg bennünket. Ne gondold hát, hogy egyetlen vagyonunkat 
átadjuk nektek. Ellenkezőleg: ezzel fogunk a ti javaitokért harcolni. 

Nevetett Phalinosz, amikor ezt meghallotta, és így szólt: 

- . Olyan vagy, fiam, mint valami filozófus, és nem is beszélsz 
ügyetlenül. De tudd meg: ostoba vagy, ha azt hiszed, hogy bátorságotok 
legyőzheti a király haderejét. 

Mondják, hogy voltak, akik simulékonyabban beszéltek: hogy ők híven 
szolgálták Küroszt, és a király is sok hasznukat látná, ha barátságra lépne 
velük, és ha bármire, esetleg egy Egyiptom elleni hadjáratra igénybe 
venné őket, vele együtt győzedelmeskedhetnének. 

Közben visszatért Klearkhosz, és megkérdezte, adtak-e már választ. 
Phalinosz így felelt: 

- Mindegyik mást mond, Klearkhosz. Halljuk, te mit mondasz nekünk. 

- En - válaszolta Klearkhosz - örömmel látlak téged, phalinosz, és azt 
hiszem, mindenki más is. Hiszen görög vagy te is és mi is mindahányan, 


akiket itt látsz. Most ebben a helyzetűnkben tanácsot kérünk tőled: mit 
tegyünk a szóban levő ügyben? Te pedig az istenek színe előtt azt 
tanácsold nekünk, amit a legszebbnek és legjobbnak vélsz, és ami 
dicsőséget hoz rád a jövőben, amikor majd emlegetni fogják, hogy egykor 
Phalinosz, akit a király azért küldött, hogy fegyvereik átadására szólítsa 
fel a görögöket, ezt a tanácsot adta nekik, amikor véleményét kérték. 
Mert tudod, hogy Görögországban kell majd beszélni róla, hogy milyen 
tanácsot adtál. 

Így beszélt Klearkhosz nagy ravaszul, mert azt akarta: maga a király 
követe tanácsolja, hogy ne adják át fegyvereiket, és így bizalmat öntsön a 
görögökbe. 

De Phalinosz furfangosan kitért a válasz elől, mondván: 

- . Ha csak tizedrész remény volna, hogy épségben kerültök ki a 
királlyal való harcból, azt tanácsolnám, ne adjátok át fegyvereiteket. De 
mivel semmi remény a menekülésre, ha a király nem akarja, azt 
tanácsolom, mentsétek magatokat, ahogy tudjátok. 

Klearkhosz erre így felelt: 

- Tehát ezt mondod te. Mi viszont, vidd hírül, a következőket üzenjük: 
vagy úgy hozza a sors, hogy barátságra lépünk a királlyal, és akkor 
véleményünk szerint a fegyveres barát többet ér, mint az, aki fegyvereit 
másnak átadta; vagy harcra kerül sor, és akkor jobb a fegyver birtokában 
harcolni, mint fegyver nélkül. 

- Mindezt hírül visszük - mondotta Phalinosz -, de még azt is üzente 
velünk a király, hogy amíg itt maradtok, fegyverszünet van, ha azonban 
megindultok, akár előre, akár hátra, háború. Nyilatkozzatok hát erről is: 
maradtok-e, azaz fegyverszünetet vagy  hadiállapotot  jelentsek. 
Klearkhosz így felelt: 

- Jelentsd, hogy ebben a kérdésben éppen úgy vélekedünk, mint a 
király. 

- Mit jelentsen ez? - kérdezte Phalinosz. 

Klearkhosz pedig így felelt: - Ha maradunk: fegyverszünet, ha pedig 
megindulunk, akár előre, akár hátra: háború. 

Phalinosz pedig újra megkérdezte: - Fegyverszünetet vigyek hírül vagy 
háborút? Klearkhosz ismét felelt: 

- . Fegyverszünet, ha maradunk, ha pedig megindulunk, akár előre, 
akár hátra, háború. 

Hogy mit fog tenni, azt nem közölte. 

Phalinosz hát elvonult, és azok is, akik vele voltak. Proklész és 
Kheiriszophosz pedig visszaérkezett Ariaiosztól, Menőn azonban nála 
maradt. Elmondották, hogy Ariaiosz kijelentette: sok nála különb perzsa 
van, akik aligha tűrnék el az ő királyságát. De ha vele együtt akarnak 
távozni, felszólítja őket, hogy még az éjjel jöjjenek. Ha nem, ő másnap 
korán továbbindul. 

Klearkhosz pedig így szólt: 

- Hát így kell tennünk. Ha megérkeztünk, legyen, ahogy mondtátok, ha 
meg nem, tegyétek azt, amit a leghasznosabbnak gondoltok a magatok 
számára. 


Ezeknek sem árulta el, mit szándékozik tenni. 

A nap már lebukóban volt, amikor Klearkhosz ezek után összehívatta a 
vezéreket meg az alvezérekét, és a következőket mondotta: 

- Barátaim, az áldozat, amelyet azért mutattam be, hogy elszánjuk-e 
magunkat a király elleni hadjáratra, nem sikerült. És természetes is, hogy 
nem sikerült. Hiszen, ahogy most megtudtam, a király és miközöttünk ott 
van a Tigris folyó, amelyen csak hajóval lehet átkelni, hajó nélkül nem 
juthatunk át rajta, de hajóink nincsenek. Itt azonban nem maradhatunk, 
hisz nem tudunk élelemhez jutni. De hogy csatlakozzunk-e Kürosz 
barátaihoz, erre vonatkozóan nagyon kedvező volt a jóslat. így kell tehát 
tennünk. Most pedig menjetek, és ki-ki egye, amije van. És amikor 
megszólal a kürt, mintha nyugovóra hívna, készüljetek fel. A második 
kürtszóra rakjátok holmitokat a málhás állatokra, a harmadikra pedig 
induljatok meg az előttetek levő csapat után. A málnások legyenek a folyó 
felőli oldalon, a nehézfegyverzetűek a másikon. 

A vezérek és alvezérek távoztak, és követték az utasításokat. 

És a későbbiek során is ő vezetett, a katonák pedig engedelmeskedtek. 
Pedig nem választották meg, de látták, hogy csak ő tudja, amit egy 
vezérnek tudnia kell, a többiek tapasztalatlanok. 

Az ión Epheszoszból a csatamezőig kilencvenhárom napig tartott az út. 
Hossza ötszázharmincöt paraszanga, azaz tizenhatezer-ötven sztadion. A 
csatamezőtől Babülónig pedig állítólag háromszázhatvan sztadion. 

Szürkületkor a thrák Miltoküthész mintegy negyven lovassal és 
háromszáz thrák gyalogossal átszökött a királyhoz. Klearkhosz, a 
megállapodáshoz híven, elindult a többiek élén, katonái követték. Ugy 
éjféltájt meg is érkeztek első állomáshelyükre, Ariaioszhoz és seregéhez. 

A görögök lábhoz tett fegyverrel csatarendben álltak, vezéreik és 
alvezéreik pedig összegyűltek Ariaiosznál. Megesküdtek ekkor a görögök 
és Ariaiosz, meg a vele levők közül a legelőkelőbbek, hogy soha el nem 
árulják egymást, és szövetségesek lesznek. A barbárok még arra is esküt 
tettek, hogy csalárdság nélkül vezetik őket. 

Eskütétel után bikát, farkast, vadkant, kost vágtak le, és egy pajzson 
fogták fel vérüket. A görögök kardjukat, a barbárok dárdájukat merítették 
meg a vérben. A szövetségi eskü letétele után Klearkhosz így szólt: 

- Nos, Ariaiosz, mivelhogy immáron egy utunk van nektek és nekünk, 
mondd meg, mi legyen az út iránya? Vonuljunk vissza arra, amerről 
jöttünk, vagy talán kigondoltál valami más, jobb útvonalat? 

Ariaiosz Így felelt: 

- . Ha arra mennénk, amerről jöttünk, éhen pusztulnánk mind egy 
szálig. Hiszen most semmi élelmünk nincs. Az utolsó tizenhét nap alatt 
idejövet sem tudtunk mit összeszedni ezen a vidéken, és ha volt is valami, 
felemésztettük, amikor  keresztülhaladtunk. Most hosszabb útra 
gondolunk, élelemben azonban nem fogunk hiányt szenvedni. Az első 
napokban a lehető legmesszebbre kell jutnunk, hogy minél távolabb 
kerüljünk a királyi seregtől. Mert ha már egyszer két- vagy háromnapi út 
van közöttünk, nem érhet utol bennünket a király. Kis csapattal nem 
merészkedik üldözni, nagy sereggel pedig nem tud gyorsan haladni. 
Különben pedig nekik sem lenne élelmük. Ez az én véleményem. 

Ez a stratégia csak a menekülésre és a futásra volt jó. De a szerencse 
jobb stratégiáról gondoskodott. Reggel elindultak - a nap jobbjuk felől 


sütött -, és arra számítottak, hogy alkonyatkor megérkeznek Babülónia 
falvaihoz, és ebben nem is csalatkoztak. De már késő délután mintha 
ellenséges lovasokat pillantottak volna meg. Azok a görögök, akik 
történetesen egységüktől elszakadva meneteltek, azonnal visszafutottak 
soraikba, Ariaiosz pedig, aki sebesült volt, és szekéren vitette magát, 
leszállt, és páncélt öltött. így tettek emberei is. Miközben fegyvereiket 
felvették, az előreküldött kémek jelentették, hogy nem lovasok azok, 
hanem legelésző igásállatok. Arra is nyomban rájöttek mindnyájan, hogy 
a király valahol a közelben táborozhat. A közeli falvakból ugyanis füstöt 
láttak felszállni. De Klearkhosz nem vezette embereit az ellenség ellen. 
Tudta, hogy fáradtak, éhesek, és már későre jár. Mindazonáltal nem tért 
le az útról, vigyázott, nehogy a menekülés látszatát keltse. Egyenesen 
vezette a hadat, és alkonyatkor az első csapattal megtelepedett a 
legközelebbi falvakban, amelyekből még a házak faanyagát is kirabolta a 
királyi sereg. Az első osztagok valahogy még elszállásolták magukat, de 
akik később, sötétben érkeztek, szabad ég alatt töltötték az éjszakát, ki 
hol volt, és lármázva hívogatták egymást, úgyhogy az ellenség is 
meghallotta őket. így aztán a közvetlen közelükben levő ellenséges 
katonák elszökdöstek sátraikból. Ez másnap derült ki. Nyoma veszett a 
közelben minden igásállatnak, katonának, és füst sem szállt fel sehol. A 
király is megijedhetett a hadsereg előrenyomulásától, ami másnapi 
intézkedéseiből ki is derült. 

Az egyre sűrűsödő éjszaka félelmet keltett a görögökben is. Mint a 
megriadt emberek, ők is lármáztak és  dobogtak.  Klearkhosz 
megparancsolta az éppen nála tartózkodó éliszi Tolmidésznek, a kor 
legkiválóbb hírnökének, hallgattassa el az embereket, és hirdesse ki a 
következőket: a vezérek közhírré teszik, hogy egy ezüsttalentum jár 
annak, aki elárulja, ki eresztette a szamarat a fegyverek közé. Amint ezt 
kihirdették, a katonák belátták, hogy félelmük alaptalan volt, és hogy a 
vezérek épségben vannak. Pirkadatkor Klearkhosz megparancsolta a 
görögöknek, álljanak csatarendbe, éppen úgy, ahogy a csata idején álltak. 

Amit írtam, azazhogy a király megijedt az előrenyomulástól, a 
következőképpen derült ki: 

Előző nap még a fegyverek átadása ügyében küldött követeket, 
napfelkeltekor pedig már fegyverszünet megkötése céljából. Az 
előőrsökhöz érve a követek a vezéreket keresték. Klearkhosz, aki éppen a 
hadsorokat ellenőrizte, azt mondta az előőrsöknek, közöljék a követekkel, 
várjanak, amíg ideje lesz. Úgy rendezte el a sereget, hogy a tömötteknek 
tűnő hadsorok minden oldalról nagyszerű látványt nyújtsanak, és hogy 
senkit se lehessen észrevenni a fegyvertelenek közül, majd hívatta a 
követeket. Legjobb fegyverzetű és legdaliásabb katonáinak társaságában 
ő maga is elébük ment, és ugyanezt hagyta meg a többi vezérnek is. 

A követekhez érve megkérdezte, mit kívánnak. Azok azt felelték, hogy 
fegyverszünet ügyében jöttek, mert őket méltatták arra, hogy a király 
üzenetét a görögöknek és a görögökét a királynak megvigyék. Klearkhosz 
erre így felelt: 

- Közöljétek vele: mindenekelőtt harcolnunk kell, hogy legyen élelmünk 


reggelire, és senki ne merészeljen fegyverszünetről beszélni a 
görögöknek, aki nem gondoskodik élelemről a számukra. 

Hallották ezt a követek, elnyargaltak, majd kisvártatva vissza is tértek. 
Amiből kiderült, hogy a király - vagy az, akire az ügyet bízták - valahol a 
közelben tartózkodik. Elmondták, hogy a király méltányosnak találja a 
kérést, és kalauzokat is hoztak, akik - mihelyt létrejön a fegyverszünet - 
olyan helyre vezetik őket, ahol majd élelmet szerezhetnek. 

Klearkhosz ekkor megkérdezte, vajon csak a hozzá érkező és tőle 
küldött közvetítőkkel kötnek fegyverszünetet, vagy a többiekkel is. 

- A többiekkel is - felelték ők -, mindaddig, amíg meg nem visszük az 
üzenetet a királynak. 

Klearkhosz ezután megkérte őket, vonuljanak félre, majd tanácsot 
tartott. Úgy döntöttek, jobb lesz fegyverszünetet kötni, szép nyugodtan 
odamenni, ahol az élelem van, és azt megszerezni. 

- Én is így gondolom - mondta Klearkhosz -, de ezt nem közlöm velük 
most rögtön, még húzom az időt, hadd aggódjanak a követek, hátha nincs 
kedvünk megegyezni. Különben, azt hiszem, a mi katonáink is ettől 
tartanak. 

És amikor úgy gondolta, hogy elérkezett az idő, közölte a követekkel, 
hogy meg lehet kötni a fegyverszünetet, és rájuk parancsolt: a 
legrövidebb úton vezessék őket oda, ahol élelmet lehet szerezni. Azok 
mutatták az utat. Klearkhosz pedig, miután megkötötte a fegyverszünetet, 
útnak indult, a hadsereget csatarendbe állította, és a hátvédet ő maga 
vezette. 

Útközben vízzel teli árkokra és csatornákra bukkantak, amelyeken csak 
hídon lehetett átjutni. így hát hidakat építettek, mégpedig kidőlt vagy 
erre a célra kivágott pálmafákból. Itt is látható volt mindenki előtt, milyen 
hadvezér Klearkhosz. Bal kezében dárdát, jobbjában botot tartott, és ha 
úgy látta, hogy a munkára beosztott katonák közül egyik-másik henyél, 
kiválasztotta a főlustát, és rávágott. Es ő maga sem volt rest, belegázolt 
az iszapba, nekilátott a munkának, úgyhogy mindenki szégyellte volna, ha 
nem fáradozik vele együtt. Erre a munkára harminc év körüli katonákat 
osztottak be. De látva, hogy a vezér dolgozik, hozzáláttak az idősebbek is. 
Klearkhosz pedig annál inkább igyekezett, mert sejtette, hogy nincsenek 
mindig így tele vízzel az árkok. Mivel az évszak nem volt alkalmas a föld 
öntözésére, arra gyanakodott, hogy a király azért vezette ki a földekre a 
vizet, hogy előre jelezze: útjuk során még sok nehézség vár a görögökre. 

Továbbhaladva azokhoz a falvakhoz értek, ahol a kalauzok útmutatása 
szerint élelmet lehetett szerezni. Sok búza, pálmabor és pálmából főzött 
frissítő ital jutott nekik. A pálmák datolyaterméséből a szolgahad 
olyanfajtát kapott, amilyen Görögországban is megterem. Az előkelőknek 
csodálatosan szép és nagy gyümölcsöket válogattak ki: első pillantásra 
nem lehetett megkülönböztetni őket a borostyánkőtől. Egy részét meg is 
aszalták, és félretették csemegének. A datolya finom volt ital mellé, 
csakhogy fejfájást okozott. A katonák először a pálmafa , velejét" ették 
meg, sokan megcsodálták formáját és különleges jó ízét, de ez is heves 
fejfájást okozott. Az a pálmafa, amelyből kiszedik a velőt, teljesen 
elsorvad. 

Itt három napig maradtak. Eközben megérkeztek a nagy király 
küldöttei: Tisszaphernész meg a király feleségének fivére és három másik 


perzsa. Egész sereg szolga követte őket. Mikor a görög vezérek elibük 
mentek, Tisszaphernész szólalt meg először, és tolmács segítségével a 
következőket adta tudtukra: 

- Görög férfiak, én Görögország szomszédságában lakom, és amikor 
megtudtam, mily kilátástalan helyzetbe jutottatok, legfőbb gondom az 
lett, hogy a királynál valahogy kikönyörögjem: engedje meg, hogy 
benneteket épségben visszavezesselek Görögországba. Tudom, hálára 
köteleznélek titeket és egész Görögországot. Ezért kérleltem a királyt, 
mondván: igazán megérdemelném, hogy kedvemre tegyen, hisz én voltam 
az első, aki Kürosz hadjáratáról értesítettem, és a hírrel együtt rögtön 
segédcsapatokat is hoztam, és egyedül én nem futamodtam meg a görög 
csapatok ellen vezényelt hadvezérek közül, hanem keresztültörtem 
magam, és egyesültem az ő csapataival a ti táborotokban, ahová Kürosz 
életét kioltván megérkezett, és üldözőbe vettem Kürosz barbár katonáit is 
ezekkel a velem levő emberekkel, akik mindvégig hűek maradtak a 
királyhoz. 362 

Megígérte nekem, hogy gondolkodik a dologról, de arra kért, 
kérdezzelek meg titeket, miért indítottatok háborút ellene. Azt 
tanácsolom nektek, szerényen válaszoljatok, így talán könnyebben 
kieszközölhetek majd valamit a számotokra. 

A görögök félrevonultak tanácskozni. A választ Klearkhosz mondta el: 

- Mi nem azért gyűltünk össze, hogy a királlyal harcba szálljunk, és 
nem is őellene vonultunk, mert te is jól tudod, mennyi ürügyet talált 
Kürosz, hogy minket ide hozzon, és váratlanul rajtatok üssön. Mégis, 
amikor láttuk, milyen szörnyű helyzetben van, az istenek és az emberek 
előtt szégyelltük volna elárulni őt, akitől annyi jót fogadtunk el a múltban. 
De most, hogy Kürosz meghalt, nem vitatjuk el a királytól hatalmát, és 
nincs már okunk, hogy kárt tegyünk a király országában, őt sem kívánjuk 
megölni, inkább hazamennénk, ha senki nem állja utunkat. De ha 
bántanak, az istenek segítségével védekezni próbálunk, ám nem leszünk 
hitványabbak annál sem, aki segítségünkre siet: neki is visszafizetjük 
jóságát, ahogy tőlünk telik. 

így beszélt Klearkhosz. Tisszaphernész meghallgatta, majd így szólt: 

- Jelentem ezt a királynak, és aztán nektek az ő válaszát. A 
fegyverszünet maradjon mindaddig érvényben, amíg vissza nem jövök. 
Piacról mi gondoskodunk számotokra. 

Másnap nem érkezett meg, úgyhogy a görögök már gondolkodóba 
estek. Harmadnap megjött, és közölte: a király megengedte neki, hogy 
megmentse a görögöket, noha sokan tiltakoztak, mondván, hogy nem 
teszi jól, ha elengedi azokat, akik hadat viseltek ellene. 

Végül ezt mondta: 

- Most tehát szavunkat vehetitek, hogy békében keresztülvonulhattok 
országunkon, ármány nélkül visszavezetünk benneteket Görögországba, 
és piacról is gondoskodunk számotokra. Ahol pedig nincs vásárlási 
lehetőség, ott megengedjük, hogy a környékről szerezzetek élelmet. De 
nektek is meg kell esküdnötök, hogy békésen vonultok keresztül az 
országon, senkit nem bántotok, amikor piac híján magatok szereztek ételt 
és italt, és ha piacot nyitunk nektek, akkor megfizettek az élelemért. 

Ezt jóváhagyták, esküvel megpecsételték, és Tisszaphernész meg a 
király feleségének fivére jobbjukat nyújtották a görög vezéreknek és 


alvezéreknek. Aztán megszólalt Tisszaphernész: 

- , Most pedig megyek a királyhoz. Elintézem, ami kell, aztán 
visszatérek, útra készen, hogy elvezesselek benneteket Görögországba, és 
magam is megtérjek tartományomba. 

Ezek után a görögök és Ariaiosz, akik közel táboroztak egymáshoz, 
több mint húsz napig várakoztak Tisszaphernészre. Közben Ariaioszt 
felkeresték fivérei és egyéb rokonai, embereit pedig néhány perzsa férfiú 
látogatta meg, és váltig bátorították őket, hogy a király nem neheztel 
rájuk, sem Kürosz hadjáratáért, sem másért, ami történt - erre szavukat 
adták. Mindebből látszott, hogy Ariaiosz és emberei természetesen 
kevésbé törődtek a görögökkel, ami sok görögnek nem tetszett. Oda is 
mentek Klearkhoszhoz meg a többi vezérhez, és így szóltak: 

- Mire várunk? Vagy talán nem tudjuk, hogy a király leghőbb vágya, 
hogy minket elpusztítson, mert így akar a többi görögre ráijeszteni, 
nehogy valaha is eszükbe jusson hadat indítani a nagy király ellen? Most 
meg álnokul itt várakoztat bennünket, mivel serege még szét van szórva, 
de ha egyszer újra együtt lesz a had, semmi sem fogja visszatartani, hogy 
nekünk támadjon. Most talán éppen árkot 364 

ásat vagy sáncot építtet, hogy az utat járhatatlanná tegye számunkra, 
mert jószántából sose hagyná, hogy Görögországba visszatérve hírül 
vigyük, hogy mi ennyien, ahányan vagyunk, szinte palotájának kapuja 
előtt legyőztük a királyt, majd nevetve továbbálltunk. 

Klearkhosz ekképp válaszolt azoknak, akik ilyeneket beszéltek: 

- Ezt fontolgatom én is. De úgy gondolom, ha most elmegyünk, úgy fog 
tűnni, mintha hadat üzennénk, és meg-szegnők a fegyverszünetet. Aztán 
meg senki nem fog piacot nyitni nekünk, és senki nem mutatja meg, 
honnan vegyünk táplálékot, továbbá nem lesz senki, aki kalauzolna 
bennünket. És abban a pillanatban, hogy ezt megtesszük, Ariaiosz máris 
elpártol tőlünk, egyetlen barátunk sem marad, mert akik eddig barátaink 
voltak, azok is ellenségeink lesznek. Aztán nem tudom, van-e még folyó, 
amelyen át kell kelnünk, de az Euphratészról már tudjuk, hogy az 
ellenség lehetetlenné teheti rajta az átkelést, ha akarja. Es ha harcra 
kerülne sor, kevés lenne a lovasunk, az ellenségnek pedig sok és kiváló 
lovasa van. Meg aztán kit öljünk meg, ha győzünk? Ha viszont 
alulmaradunk, senki, egyetlen emberünk sem menekülhetne meg. 
Különben sem tudom, miért kellene a nagy királynak, akinek annyi 
mindene van, esküdöznie, jobbját nyújtania, az istenekre hamisan 
esküdnie, és adott szavát a görögök és a barbárok előtt meggyaláznia, ha 
egyszer el akar bennünket pusztítani. 

Sok ilyet mondott. Közben pedig, hazakészülőben, megérkezett 
Tisszaphernész seregével együtt. Jött Oron-tasz is a hadával, és hozta 
magával a király leányát, hogy feleségül vegye. Tisszaphernész itt átvette 
a vezetést, piacot biztosított számukra, és megindultak. Tisszaphernésszel 
és Orontasszal együtt ment Ariaiosz, vitte Kürosz barbár seregét, és 
táborát is ott ütötte fel, ahol ők. 

A görögök sanda szemmel néztek rájuk, külön meneteltek, magukban, 
és külön kalauzaik voltak. Táboruk mindig majd egy paraszanga 


távolságra volt az övéktől. Mindkét fél őrizkedett a másiktól, mint az 
ellenségtől, ami persze megint gyanakvást szült. Aztán meg valahányszor 
ugyanarra a helyre mentek fát, élelmet vagy más effélét szerezni, mindig 
összeverekedtek; ez is viszályt okozott. 

Háromnapi menetelés után az úgynevezett méd falhoz érkeztek, majd 
azon túl folytatták útjukat. A fal kátránnyal összeerősített égetett 
téglákból épült, húsz láb széles volt és száz láb magas. Hosszúsága 
állítólag húsz paraszanga. Babülóntól nem messze húzódott. 

Ezután két nap alatt nyolc paraszanga utat tettek meg, két csatornán 
keltek át, az egyiken hídon, a másikon hét csónakból vert hajóhídon. Ezek 
a csatornák a Tigris folyóból indultak ki, és további csatornákba ágaztak 
el a földeken; először nagyokban, majd kisebbekben, végül egészen 
kicsikben, mint a görögországi kölesföldeken. 

így érkeztek meg a Tigris folyóhoz. A folyótól tizenöt sztadionra nagy és 
népes város emelkedett, Szittaké. A görögök a város tövében táboroztak 
le, egy mindenféle fával sűrűn benőtt gyönyörű, nagy vadaskert 
szomszédságában. A barbárok átkeltek a Tigrisen, és eltűntek a szemük 
elől. 

Ebéd után Proxenosz és Xenophón éppen a tábor előtt sétálgatott, 
amikor egy ember odalépett az őrökhöz, és megkérdezte, merre találhatja 
Proxenoszt és Klearkhoszt. Menónt nem kereste, mégpedig azért nem, 
mert Ariaiosz-tól, Menón vendégbarátjától jött. 

- Én vagyok, akit keresel - mondta neki Proxenosz. Mire az ember így 
szólt: 

- — Ariaiosz és Artaozosz küldött, mindketten Kürosz hívei és a ti 
jóakaróitok Azt üzenik, vigyázzatok, hogy a barbárok az éjszaka folyamán 
rajtatok ne üssenek. Nagy sereg várakozik a közeli vadaskertben. Még azt 
is tanácsolja, küldjetek őrséget a Tigris folyó  hídjához, mert 
Tisszaphernész, ha tudja, még az éjjel le akarja bontatni, hogy ne 
kelhessetek át, hanem beszoruljatok a folyó és a csatorna közé. 

Amikor ezt meghallották, Klearkhosz elé vezették az embert, és 
elmesélték, mit mondott. Klearkhosz zavarba jött, és megijedt. Egy 
jelenlevő fiatalember végiggondolta a hallottakat, és kijelentette, hogy a 
támadás és a hídlebontás semmiképpen nem fér össze. 

- Mert világos, hogy a támadók szükségképpen vagy győznek, vagy 
vereséget szenvednek - mondta. - Ha győznek, minek a hidat lerombolni? 
Hiszen ha mégannyi híd volna is, nem tudnánk hová menekülni, hogy 
életünket mentsük. Ha pedig mi győzünk, nem lesz merre futniuk, hiszen 
a hidat lebontották. Es bármennyien volnának is odaát, senki nem jöhetne 
segítségükre, ha a híd le van bontva. 

Klearkhosz ekkor megkérdezte a követet, mekkora a terület a Tigris és 
a csatorna között. Az azt felelte, hogy hatalmas, és számos nagy falu és 
város van rajta. Ekkor kiderült, hogy a barbárok küldték oda azt az 
embert alattomos szándékkal, mert attól féltek, hogy ha a görögök 
elfoglalják a hidat, a szigeten maradnak, ahol egyfelől a Tigris, másfelől a 
csatorna védené őket, és élelemhez is jutnának a tágas és termékeny 
területen, ahol földművelőkben nincs hiány. Aztán jó menedékük is lenne, 
ha rosszat forralnának a király ellen. 

Ezek után nyugovóra tértek. A hídhoz azonban mindenesetre őrséget 
állítottak. De senki nem támadott, és mint az őrök jelentették, a hídhoz 


sem közelített az ellenség. Hajnalban átkeltek a harminchét darabból álló 
hajóhídon, a legnagyobb óvatossággal, mert néhány Tisszaphernésznél 
tartózkodó görögtől az a jelentés érkezett, hogy átkelés közben meg 
fogják őket támadni. De ez hazugság volt. Csupán Glusz jelent meg 
néhányadmagával, hogy megnézze, átkelnek-e a görögök a folyón. Amikor 
látta, hogy igen, visszasietett. 

A másik partra érve négy napig meneteltek, és húsz paraszangát tettek 
meg. így értek az egy plethron széles Phüszkosz folyóhoz, amelyen híd is 
volt. Itt egy hatalmas város emelkedett, Opisz. Ennek a szomszédságában 
találkozott a görögökkel Kürosz és Artaxerxész más ágyból született 
fivére, aki hatalmas sereget vezetett Szuszából és Ekbatanából, hogy 
segítséget vigyen a királynak. Most megállította hadát, és nézte az 
elvonuló görögöket. Klearkhosz kettős sorban vezette a sereget, és időről 
időre megálljt parancsolt. Amíg a had eleje állt, szükségképpen állnia 
kellett az egész seregnek, úgyhogy még a görögöknek is úgy tűnt, mintha 
rengetegen volnának, és a perzsa is döbbenten szemlélte őket. 

Ezután hat napon át Média pusztaságain vonultak, és harminc 
paraszangát tettek meg. így értek el Parüszatisznak, Kürosz és a király 
anyjának falvaihoz. Tisszaphernész, hogy meggyalázza Kürosz emlékét, 
megengedte, hogy a görögök fosztogassanak, de rabszolgát nem 
ejthettek. Búza, barom és más egyéb volt itt bőven. 

Ezután négy napig vonultak a pusztaságban, és húsz paraszangát tettek 
meg a Tigris folyó jobb partján. Első napi menetelésük alatt meglátták a 
folyó másik partján Kelainait, e nagy és jómódú várost. Innen a barbárok 
bőrtutajokon kenyeret, sajtot és bort vittek nekik. 

Innen a négy plethron széles Zapatasz folyóhoz érkeztek, ahol három 
napig időztek. Gyanakodtak ugyan, de úgy látszott, nem állítottak nekik 
semmiféle észrevehető csapdát. Klearkhosz jónak látta, hogy beszéljen 
Tissza-368 

phernésszel, hátha valahogy véget vethetnének a bizalmatlanságnak, 
mielőtt még háború lesz belőle. Meg is üzente neki, hogy beszélni kíván 
vele. Tisszaphernész készségesen fogadta. Amikor együtt voltak, 
Klearkhosz így szólt: - Én tudom, Tisszaphernész, hogy esküt tettünk, és 
jobbunkat nyújtottuk, hogy nem bántjuk egymást. De látom, mégis 
óvakodsz tőlünk, mintha ellenségeid volnánk, amit persze mi is 
észreveszünk, és mi is óvatosak vagyunk. De mivel figyeltelek, és nem 
észlelhettem, hogy bármi rosszat forralnál is ellenünk, és azt is jól tudom, 
hogy mi sem gondolunk semmi ilyesmire, elhatároztam, hogy 
megtárgyalom veled, miképpen tudnánk megszüntetni a kölcsönös 
bizalmatlanságot. Mert tudom, hogy ha az emberek valamilyen rágalom 
vagy gyanakvás folytán megijednek másoktól, szeretik elejét venni a 
bajnak, és jóvátehetetlen rosszat okoznak azoknak, akiknek eszébe sem 
jutott, hogy bármi rosszat tegyenek. Es mivel azt hiszem, az effajta 
félreértéseket leginkább beszélgetéssel lehet tisztázni, íme, itt vagyok, 
meg akarlak győzni, hogy semmi okod nem bízni bennünk. Hiszen 
elsősorban és leginkább az isteneknek tett eskünk tiltja, hogy ellenségek 
legyünk. Sohasem mondanám boldognak azt, aki tudatában van, hogy 


esküjét megszegte. Mert nem tudhatom, milyen gyorsan kellene futnia, 
hogy az istenek büntetésétől megmeneküljön, van-e oly sűrű sötétség, 
amely elfedné, és van-e szilárd talaj, amelyen lábát megvethetné. Mert 
mindenképpen az istenek kezében van minden, és ők mindenütt egyenlő 
erővel uralkodnak mindenen. így vélekedem az esküvésekről és az 
istenekről: őrájuk bíztuk magunkat, amikor barátságot kötöttünk. És ami 
az emberi dolgokat illeti: jelen helyzetűnkben te vagy számunkra a 
legnagyobb jó. Mert veled együtt lesz minden út járható és áthidalható 
minden folyó, neked köszönhetjük, ha nem látunk hiányt élelemben, 
nélküled mindvégig sötétben botorkálnánk, hiszen nem ismerjük az utat, 
nélküled egyetlen folyón sem tudunk átkelni, nélküled félünk az 
emberektől, bárkik is, még inkább attól, ha senkivel nem találkozunk, 
mert akkor mindenhol veszélyek leselkednek ránk. Es ha megőrülnénk, és 
eltennénk téged láb alól, ugyan mi más várna ránk, mint hogy - megölvén 
jótevőnket - a legszörnyűbb ellenféllel, a királlyal vívjunk harcot. Es azt is 
elmondom, milyen sok szép reménytől fosztanám meg önmagamat, ha 
bármi rosszat forralnék ellened. Valamikor Kürosz barátságát óhajtottam 
elnyerni, mert úgy gondoltam, nagyobb hasznára lehet annak, akinek 
akar, mint kortársai közül bárki más. De most látom, hogy Kürosz 
hatalma és földje a tiéd, ráadásul a magad tartománya is megmaradt, és 
hogy a Kürosszal ellenséges királyi haderő a te szövetségesed. Ha így 
állnak a dolgok, ugyan ki volna oly őrült, hogy ne akarna a barátod lenni? 
De azt is elmondom, miért reménykedem benne, hogy majd te is jó 
barátunk akarsz lenni. Tudom, hogy a müsziaiak sok bosszúságot okoznak 
nektek, és azt hiszem, haderőmmel el tudnám érni, hogy meghódoljanak 
nektek. Ugyanezt tudom á piszidákról is, és úgy hallom, sok ilyen nép van 
még. Azt hiszem, el tudnám végezni, hogy soha többé ne zavarják 
nyugalmatokat. Aztán itt vannak az egyiptomiak, akikre ti most, úgy 
tudom, a legjobban haragusztok. Nem tudom, találtok-e nálunk jobb 
szövetségest megfékezésükre. Es ha barátja akarnál lenni valamely 
szomszéd népnek, mily hatalmas barát is lennél, és mily félelmetes úr, ha 
megbántanak, mikor mi állunk az oldaladon. Mert mi nemcsak zsoldért 
szolgálnánk neked, hanem hálából is, amit joggal várhatnál el tőlünk, 
akiket megmentettél. Ha mindezt meggondolom, bizalmatlanságod oly 
furcsának tűnik nekem, hogy szeretném megtudni, ki az az ügyes szónok, 
aki el tudja hitetni veled, hogy mi ármányt szövünk ellened. 

Ezeket mondotta Klearkhosz. 

Tisszaphernész meg így válaszolt: 

- Már annak is örülök, Klearkhosz, hogy ily okos szavakat hallok tőled. 
Úgy látom, felismerted, hogy magadnak akarsz rosszat, ha bármit 
tervezel ellenem. De hogy megtudd, mily alaptalanul gyanakodtatok a 
királyra meg rám, hallgass meg te is engem. Ha el akartunk volna titeket 
pusztítani, azt hiszed, nem lett volna elegendő lovasunk, gyalogosunk 
vagy nehézfegyverzetű katonánk? Hiszen úgy tehettünk volna tönkre 
titeket, hogy minket a legcsekélyebb veszély sem fenyegetett volna. Vagy 
azt hiszed, nem volt megfelelő terület, ahol rátok támadjunk? Nem 
látjátok, hány síkságon kell keresztülvergődnötök, ahol a lakosok mind a 
mi embereink? Hány hegyet kell megmásznotok, amelyeket csak meg 
kellene szállnunk előttetek, és máris járhatatlanok lennének a 
számotokra; hány folyó van, ahol harcba bocsátkozhatnánk seregetek 


akkora részével, amekkorával kedvünk tartja? Aztán vannak olyan helyek 
is, amelyeken át sem juthattok, ha mi nem segítünk. De ha mindezekben 
mégis a rövidebbet húznánk, akkor a tűz még mindig erősebb, mint a 
vetés: felgyújthatjuk, és akkor az éhínség szegül szembe veletek, és azzal 
bizony nem hadakozhattok, ha mégoly derekak vagytok is. Ennyi 
eszközzel harcolhatunk ellenetek, miért választanánk akkor azt az 
egyetlen módot, amely az istenek szemében bűnös és az emberekében 
gyalázatos? A gyámoltalan, tehetetlen, szorongatott és ráadásul aljas 
ember tulajdonsága úgy elérni valamit, hogy megszegi az isteneknek tett 
esküjét, és visszaél az emberek bizalmával. Nem vagyunk mi ilyen 
megfontolatlanok és együgyűek, Klearkhosz! És ha annyiszor módunkban 
lett volna elpusztítani benneteket, miért is nem tettük meg eddig? Tudd 
meg jól, ennek az a kívánságom az oka, hogy megnyerjem a görögök 
bizalmát, és hogy azokat a katonákat, akikkel Kürosz eddig eljött, és 
akiknek zsoldon vett hűségében megbízott, noha idegenek voltak, a 
jótéteményeim adta biztonsággal újra visszavezessem. Hogy mennyire 
lesztek számomra hasznosak, azt részben már elmondtad, de a 
legfontosabbat csak én tudom: a fenséges tiara csak a nagy király fejét 
ékesítheti, de a ti segítségtekkel könnyen viselheti más is - a szívében. 
Ezt mondta, és Klearkhosz úgy gondolta, hogy igazat beszél. Most ő 
szólalt meg: 

- , Ugye minden rosszat megérdemelnek azok, akik rágalmaikkal 
egymás ellen próbáltak fordítani bennünket, holott annyi okunk van a 
barátságra? 

- Ha vezéreid és alvezéreid eljönnek hozzám - mondta Tisszaphernész 
-, nyíltan megnevezem azokat, akik azt állították, hogy ármányt szősz 
ellenem és seregünk ellen. 

- En is elhozom valamennyiüket - mondta Klearkhosz -, és feltárom 
neked, honnan hallottam rólad. 

Tisszaphernész oly barátságos lett a beszélgetés után, hogy ott 
marasztalta Klearkhoszt, és meghívta lakomára. 

Klearkhosz másnap visszatért a táborba, és úgy tett, mintha el is hinné, 
hogy nagyon jó barátságban van Tisszaphernésszel, és elmondta, amit 
tőle hallott. Kihirdette, hogy mindenkinek, aki parancsot kap, el kell 
mennie Tisszaphernészhez, és amelyik görögre rábizonyul, hogy 
rágalmakat terjesztett, azt megbüntetik mint árulót és mint a görögök 
ellenségét. Arra gyanakodott, hogy Menón a rágalmazó. Tudta, hogy 
Ariaiosz társaságában gyakorta találkozik Tisszaphernésszei, és hogy 
vele, Klearkhosszal, hadilábon áll, fondorkodik ellene, és az egész 
hadsereget magához akarja ragadni, hogy azon fáradozik, megszerezze 
Tisszaphernész barátságát. Klearkhosz is törte a fejét, miképpen 
szerezhetné meg az egész sereg bizalmát, és miképpen szabadulhatna 
meg vetélytársaitól. 

Voltak katonák, akik ellentmondtak neki: ne menjen el minden vezér és 
alvezér Tisszaphernészhez, ne bízzanak benne. De Klearkhosz addig 
erősködött, míg keresztülvitte, hogy öt vezér és húsz alvezér odament. 
Körülbelül kétszáz katona kísérte őket, azzal az ürüggyel, hogy vásárolni 
mennek. 

Amikor Tisszaphernész szálláshelyére értek, a vezéreket, a boiótiai 
Proxenoszt, a thesszaliai Menónt, az arkadiai Agiaszt, a spártai 


Klearkhoszt és az akháj Szókratészt beszólították. Az alvezérek a bejárat 
előtt maradtak. Nem sokkal később ugyanarra az adott jelre a bentieket 
lefogták, a kintieket lemészárolták. Ezután néhány barbár lovas 
keresztülnyargalt a síkságon, és minden szembejövő görögöt - szolgát, 
szabadot egyaránt - megölt. 

A görögök csodálkozva bámulták a táborból a nyargaló lovasokat, és 
nem tudták, mitévők legyenek, amíg futva meg nem érkezett az arkadiai 
Kinarkhosz. Hasán seb tátongott, kezében tartotta beleit, úgy mondta el, 
mi történt. A görögök halálra rémülten futottak fegyvereikhez, mert azt 
hitték, hogy a barbárok nyomban ott lesznek a táborban. Nem jöttek 
mind, csupán Ariaiosz, Artaozosz és Mithridatész jelent meg, Kürosz 
egykori legjobb hívei. A görögök tolmácsa azt állította, hogy ott látja 
köztük Tisszaphernész fivérét is, felismerte. Körülbelül háromszáz 
felvértezett perzsa kísérte még őket. Amikor már elég közel voltak, 
felszólítottak minden görög vezért és alve-zért, ha még van ilyen, hogy 
lépjenek elő, mert a király üzenetét szeretnék kihirdetni. 

A görög vezérek - az orkhomenoszi Kleanór, a sztümphaloszi 
Szophainetosz - óvatosan előléptek, és velük együtt az athéni Xenophón, 
hogy megtudják, mi van Proxenosszal. Kheiriszophosz történetesen távol 
volt: katonáival az egyik faluba ment élelemért. Amikor hallótávolságra 
voltak egymástól, Ariaiosz megszólalt: 

- Görög férfiak! Klearkhosz megszegte az esküt, és vétett egyezségünk 
ellen, ezért elnyerte büntetését, és meghalt. Proxenosz és Menón pedig, 
mivel jelentették nekünk az árulást, nagy tiszteletnek örvendenek. 
Tőletek fegyvereiteket kéri a nagy király. Ugy véli, őt illetik meg, mivel 
Küroszéi voltak, az ő szolgájáé. 

A görögök válaszát az orkhomenoszi Kleanór mondta el: 

-  Ariaiosz, te, a világ legszörnyűbb embere, és ti többiek, Kürosz 
egykori barátai! Nem szégyellitek az istenek és emberek előtt, hogy, noha 
megesküdtetek nekünk, hogy ugyanazokat fogjuk barátainknak és 
ellenségeinknek vallani, —  Tisszaphernésszel, a —— legistentelenebb 
gonosztevővel együtt mégis elárultatok bennünket, és megöltétek azokat 
a férfiakat, akiknek esküt tettetek, most pedig az ellenséggel idejöttök 
hozzánk, hogy minket, többieket is kiszolgáltassatok?! 

Ariaiosz Így felelt: 

- . Klearkhoszra előzőleg rábizonyítottuk, hogy összeesküvést sző 
Tisszaphernész, Orontasz és mindnyájunk ellen, akik velük vagyunk. 

Xenophón erre a következőket mondta: 

- Ha Klearkhosz esküje ellenére megszegte az egyezséget, elnyerte 
büntetését. Mert az esküszegők méltán pusztulnak. Proxenoszt és Menónt 
azonban, a ti jótevőiteket és a mi vezéreinket küldjétek ide. Minthogy ők 
mindkettőnk barátai, világos, hogy nektek is, nekünk is a legjobb tanácsot 
fogják adni. 

A barbárok ezután sokáig tanácskoztak, majd válasz nélkül távoztak. 

Az elfogott vezéreket a nagy király elé vitték, és az ő színe előtt 
lefejezték őket. 
Egyiküket, Klearkhoszt, mindenki, aki csak ismerte, rendkívül harcra 


kész és harcra termett férfiúnak tartotta. 

Mert amíg a spártaiak az athéniakkal háborúskodtak, hűen kitartott, 
aztán, amikor béke lett, meggyőzte városát, hogy a thrákok sértik a 
görögök érdekeit, nagy nehezen elfogadtatta tervét az ephoroszokkal, és 
hajóra szállt, hogy harcot indítson a Kherrhonészoszon és Perinthoszon 
túl lakó thrákok ellen. Amikor aztán már kint járt, az ephoroszok, nem 
tudom, miért, meggondolták magukat, és megpróbálták visszahívni az 
Iszthrnoszról, ő azonban nem engedelmeskedett, hanem továbbhajózott a 
Hellészpontosz felé. A spártai hatóságok mint lázadót halálra ítélték. 
Ezért Küroszhoz menekült. Hogy miképpen nyerte meg Kürosz bizalmát, 
máshol már leírtuk. Kürosz tízezer dareikoszt adott neki. Klearkhosz 
elfogadta, és nem könnyelműsködte el a pénzt: hadsereget toborzott rajta 
és megtámadta a thrákokat. Legyőzte, majd kifosztotta őket, és addig 
folytatta a harcot, amíg Kürosznak szüksége nem lett a seregre. Akkor 
Küroszhoz vonult, hogy vele együtt háborúskodjék tovább. 

Szerintem csak a harcvágyó ember tesz olyat, hogy békében élhetne 
szégyen és bántalom nélkül, mégis inkább a háborúskodást választja; 
hogy belefeledkezhetne az örömökbe, mégis inkább vállalja a bajt és 
fáradságot, csak hogy harcolhasson; hogy háborúra fecsérli vagyonát, 
pedig nyugodtan élvezhetné. 

Mint más az élvezetekre, úgy költötte ő a háborúra a pénzt, mert 
nagyon szerette a harcot. Harcra termettsége abban is megmutatkozott, 
hogy szerette a veszélyt, éjjelnappal támadta az ellenséget, és amikor 
mások rettegtek, ő megfontoltan viselkedett. Egyértelműen ezt állítja 
mindenki, aki vele harcolt. Született vezérnek is mondták - ami 
természetéből következett. Mert éppen úgy tudta, mint bárki, hogyan 
vegye és miképpen szerezze meg a hadsereg számára szükséges élelmet, 
de ahhoz is kiválóan értett, hogy minden katonájával éreztesse: 
Klearkhosznak engedelmeskedni kell. Ezt szigorúságával érte el: 
mogorván viselkedett, érdes hangon beszélt. Keményen büntetett, néha 
hirtelen haragjában, amit olykor maga is megbánt. De elvből büntetett. 
Mert az volt a véleménye, hogy a fegyelmezetlen hadsereg hajítófát sem 
ér. A katona jobban féljen a vezértől, mint az ellenségtől - állítólag ezt is 
szokta volt mondogatni -, csak úgy áll becsületesen őrt; tudjon elszakadni 
barátaitól, és készségesen vonuljon szembe az ellenséggel. 

Szorult helyzetben a katonák csak az ő szavát akarták hallani, és senki 
máshoz nem fordultak. Mert sötétlő ábrázata kirítt ilyenkor a többi arc 
közül, és keménységében az ellenséggel szembeszegülő erőt látták, tehát 
megmentőjüknek érezték, és nem szigorú parancsnokuknak. 

De ha túl voltak a veszélyen, és módjukban állt más vezérhez átmenni, 
sokan elhagyták. Nem volt benne semmi megnyerő: durva és nyers volt 
mindig. Úgy voltak vele a katonák, mint a kisfiúk tanítójukkal. 
Barátságból, szeretetből soha senki nem követte, de vakon 
engedelmeskedett neki mindenki, aki városa parancsából, szükségből 
vagy kényszerhelyzetben csatlakozott hozzá. 

És mire kivívták első győzelmeiket Klearkhosz oldalán, már sok 
mindent tudtak, ami hasznavehető harcosokká tette őket: megtanultak 
bátran viselkedni az ellenséggel szemben, és a vezér büntetésétől való 
félelem fegyelmezetté kovácsolta őket. 

Ilyen vezér volt. De úgy mondják, másoknak nemigen akart 


engedelmeskedni. Ötvenéves lehetett, amikor meghalt. 

A boiótiai Proxenosz már egészen fiatal korában elhatározta, hogy nagy 
tettekre hivatott férfiú lesz. Ez a vágy indította rá, hogy a Leontinoiból 
való Gorgiaszt megfogadja tanítójának. Némi tanulás után már képesnek 
érezte magát a vezetésre meg arra, hogy mint egyenrangú fél viszonozza 
a legelőkelőbb férfiak szívességeit, hiszen jó barátságban volt velük. 
Ekkor csatlakozott Küroszhoz, hogy részt vegyen vállalkozásában. Azt 
gondolta, hogy ily módon nagy nevet, hatalmat és vagyont szerezhet. 
Nagy dolgokra vágyott, mégis látható módon fontosnak tartotta azt is, 
hogy jogtalanul semmihez se jusson. Ugy gondolta, igazságos és 
becsületes úton kell mindent megszereznie, másképpen soha. A 
legkiválóbbaknak tudott parancsolni, de arra nem volt alkalmas, hogy 
katonái körében tiszteletet és félelmet keltsen. Jobban szégyellte magát 
katonái előtt, mint a katonák vezérük előtt. Nyilvánvalóan jobban félt tőle, 
hogy emberei meggyűlölik, mint azok attól, hogy ne engedelmeskedjenek 
neki. Azt hitte, már az is elég a vezetéshez, ha a derék katonákat 
megdicséri, és a rend ellen vétőket nem dicséri meg. így aztán 
legkiválóbb társai jó szívvel is voltak iránta, de a hitványak mindig ki 
akartak rajta fogni, tudván, hogy lehet. Harmincéves lehetett, amikor 
életét vesztette. 

A thesszaliai Menónról köztudomású volt, hogy nagyon vágyódik a 
gazdagságra; a hatalomra azért áhítozott, hogy vagyonát gyarapíthassa, a 
megtiszteltetésekre azért, hogy még több haszonra tehessen szert. A 
leghatalmasabb személyek barátságára törekedett, hogy jogtalan 
cselekedeteiért ne kelljen lakolnia. Vágyai elérésére az esküszegést, a 
hazugságot és a csalást tartotta a legrövidebb útnak, az őszinteséget és 
az igazságot pedig az ostobasággal vélte azonosnak. Nyilvánvaló volt, 
hogy senkit nem szeretett, és ha azt mondta valakinek, hogy a barátja, 
biztosan forralt ellene valamit. Az ellenségen nem gúnyolódott soha, de 
mesélik, hogy valamennyi társából állandóan gúnyt űzött. Arra nem fente 
a fogát, ami az ellenségé volt - hiszen azt őrizték, és nehéz volt hozzájutni 
-, annál inkább barátai vagyonára, amit könnyen megszerezhetőnek 
gondolt, mivel senki nem őrzi. Akiről észrevette, hogy esküszegő és 
becstelen, attól úgy félt, mint a jól felfegyverzett ellenségtől, a 
tisztességes és igaz emberekkel pedig úgy próbált bánni, mintha gyávák 
volnának. Más azzal dicsekszik, milyen istenfélő, igazmondó és igazságos 
természetű, Menón pedig azzal büszkélkedett, hogy rá tudja szedni az 
embereket, hazugságokat kohol, és barátait kineveti. Mindenkit 
neveletlennek tartott, aki nem volt gazember. Es ha valakinek be akart 
férkőzni a kegyeibe, úgy gondolta, az a legjobb, ha megrágalmazza 
korábbi jó barátait, és máris célt ért. A katonákat úgy akarta 
engedelmességre bírni, hogy maga is részt vett bűnös cselekedeteikben. 
Azzal vélt tiszteletet és hódolatot kivívni, hogy megmutatta: ő tudja és Ő is 
akarja a legtöbb gazságot elkövetni. Ha elpártolt tőle valaki, váltig 
mondogatta, milyen jóságos is ő, hogy nem végzett az illetővel, amíg a 
hatalmában volt. Persze ami nem látható, azt hazudhatja is róla bárki, a 
következőket azonban mindenki tudja: 

Arisztipposznál elérte, hogy fiatalon a zsoldosok parancsnoka lett. 
Kedvét lelte a szép ifjakban: Ariaioszt, noha barbár volt, szeretőjévé tette, 
egyébként amikor még a szakálla se serkent, ő volt a szakállas Tharüpasz 


szeretője. Amikor vezértársai életükkel fizettek azért, hogy Kürosszal 
hadra keltek a király ellen, ő nem vesztette életét, noha ugyanezt tette. A 
többiek kivégzése után aztán őt is megbüntette a király, de nem úgy lelte 
halálát, mint Klearkhosz és a többi vezér, akiket lefejeztek - azt hiszem, 
ez a leggyorsabb halál -, hanem, azt mondják, még egy évig megcsonkítva 
tengette nyomorult életét, amíg a vég be nem következett. 

Az arkadiai Agiasz és az akháj Szókratész is meghalt. Nem gúnyolta 
őket senki gyávának a harcban, és a barátság dolgában sem voltak 
elmarasztalhatok. Mindketten harmincöt év körüliek voltak. 


III. KÖNYV 


1 


Hogy mi mindent tettek a görögök a csatáig, miközben Kürosszal a 
birodalom belseje felé vonultak, és mi történt a görögökkel Kürosz halála 
után, miközben a Tisszaphernésszel kötött fegyverszünet után visszafelé 
meneteltek - már az előző könyvekben megírtuk. 

Miután a vezéreket mind elfogták, és az alvezérek kíséretükkel együtt 
elpusztultak, a görögök nagy válságba kerültek: meghányták-vetették 
magukban, hogy ott állnak a király palotája előtt, mindenfelől ellenséges 
népek és városok veszik őket körül, senki nem fog élelmiszert eladni 
nekik, nem kevesebb, mint tízezer sztadion választja el őket 
Görögországtól, nincs senki, aki utat mutasson nekik, átgázolhatatlan 
folyók választják el őket otthonuktól, a Kürosszal együtt vonuló barbárok 
is elárulták őket, ott maradtak egyedül, egyetlen szövetséges lovas nélkül, 
úgyhogy nyilvánvaló volt: hiába győznek, senkit meg nem ölhetnek, ha 
pedig őket győzik le, senki nem marad életben közülük. Mindezt 
meghányták-vetették magukban, és úgy elkedvetlenedtek, hogy csak 
kevesen nyúltak a vacsorához, alig néhányan gyújtottak tüzet, és sokan 
be se mentek éjszakára a táborba, ott dőltek le, ahol éppen elfáradtak, de 
oly szomorúak voltak, és annyira vágyódtak hazájuk, szüleik, feleségük 
meg gyermekeik után, akiket többé már nem reméltek viszontlátni, hogy 
nem jött álom a szemükre. Ebben a hangulatban tértek nyugovóra 
mindnyájan. 

Volt a seregben egy athéni férfi, Xenophón, nem vezér, nem is alvezér, 
de még katona sem, aki csak azért ment velük, mert régi vendégbarátja, 
Proxenosz hívta el hazulról, és megígérte: ha velük tart, megszerzi neki 
Kürosz barátságát, mert ő, úgymond, több jót remél számára Kürosztól, 
mint hazájától. Xenophón pedig, miután elolvasta Proxenosz levelét, az 
athéni Szókratésztól kért tanácsot, miképpen vélekedik a hívásról. 
Szókratész azt gyanította, hogy az állam még bűnösnek mondhatná 
Xenophónt ezért a barátságért - mivel Kürosz láthatóan lelkesen 
támogatta a spártaiak harcát Athén ellen -, ezért azt a tanácsot adta 
Xenophónnak, menjen el Delphoiba, és kérje ki az isten véleményét az 
utazás felől. 

Xenophón el is ment, és megkérdezte Apollónt, melyik istenhez 
forduljon áldozatával és imájával, hogy az út, amelyre készül, a lehető 
legszebben és legjobban sikerüljön, és hogy szerencsésen és épségben 
érkezzék haza. És Apollón megnevezte neki azokat az isteneket, akiknek 


áldozatot kellett bemutatnia. 

Visszaérkezése után elmondta Szókratésznak a jóslatot. Szókratész 
pedig hibáztatta, amiért nem azt kérdezte először, vajon menni 
hasznosabb-e vagy maradni, hanem ő maga döntött úgy, hogy megy, és 
csak abban kért tanácsot, miképpen teheti meg útját a legszebb 
eredménnyel. 

- De ha már így tetted fel a kérdést - mondta Szókratész -, azt kell 
tenned, amit az isten parancsolt. 

Xenophón pedig az isteni utasításhoz híven bemutatta az áldozatot, és 
hajóra ült. Szardeiszban utolérte Proxe-noszt és Küroszt, akik éppen 
indulóban voltak a birodalom belseje felé. Itt mutatták be Kürosznak. 
Mivel Proxenosz marasztalta Xenophónt, Kürosz is biztatta, hogy 
maradjon velük, és megígérte, hogy mihelyt véget ér a hadjárat, azonnal 
elengedi őt is. Es azt mondták neki, hogy a piszidák ellen indulnak 
háborúba. így ment velük: rászedték, de nem Proxenosz szedte rá, hiszen 
ő sem tudta, hogy a nagy király ellen készülnek, és más görög sem tudta 
ezt, csak Klearkhosz. De mire Kilikiába értek, mindenki előtt 
nyilvánvalóvá vált, hogy a hadjárat a perzsa király ellen irányul. Rettegtek 
az úttól, mégis legtöbben kedvük ellenére, egymás előtt és Kürosz előtt 
restelkedve velük mentek. Köztük Xenophón is. 

Amikor rájuk tört a bizonytalanság, Xenophón is a többiekkel 
bánkódott, ő sem tudott aludni. De amikor mégis elszunnyadt, álmot 
látott: úgy tűnt neki, hogy az ég megdördül, atyai házába villám csap, 
amitől az egész lángra lobban. 

Nagy rémülten felriadt. Az álmot egyrészt kedvező jelnek tekintette, 
mert a bajoknak és veszélyeknek közepette hatalmas fényt vélt látni, 
amelyet Zeusz küldött, de meg is ijedt, mivel az álom Zeusztól, a királytól 
jött, és a tüzet körös-körül látta világítani, azaz talán ki sem juthatnak a 
király birodalmából, mert mindenfelől akadályokba fognak ütközni. 

Hogy mit jelent az ilyen álomlátás, kiderül az álmot követő 
eseményekből. Mert ez történt. Ebredés után nyomban a következők 
jutottak eszébe: , Mit fekszem én itt? Telik-múlik az éjszaka, és hajnalra 
valószínűleg itt az ellenség. Es ha egyszer a király kezére kerülünk, az 
isten sem ment meg bennünket tőle, hogy miután minden lehetséges 
szörnyűséget —  végignéztünk, és — minden lehetséges borzalmat 
elszenvedtünk, gyalázatos halállal ne pusztuljunk. Senki nem tesz 
előkészületeket a védekezésre, senkinek nincs gondja rá, hanem 
fekszünk, mintha nem volna más dolgunk, mint pihenni. Ugyan melyik 
városból várom én a vezért, aki az előkészületeket megteszi? Es miféle 
életkort akarok megérni? Hiszen, ha ma kiszolgáltatom magam az 
ellenségnek, soha nem leszek idősebb." 

Ekkor felkelt, és először is összehívta Proxenosz alvezéreit. Amikor 
pedig összegyűltek, így szólt hozzájuk: 

- Alvezérek! Látva jelen helyzetűnket, én bizony sem aludni nem tudok, 
mint ahogy, azt hiszem, ti sem tudtok aludni, sem tovább nyugodni. Mert 
világos, hogy az ellenség mindaddig nem üzen hadat, míg kellőképpen 
felkészültnek nem érzi magát. Mi viszont nem törődünk vele, hogy 
miképpen állhatnánk ki ellene a legsikeresebben. Ha megadjuk 
magunkat, és a nagy király kezére kerülünk, mit gondolhatunk, mi vár 
ránk? Mit várhatunk tőle, aki keresztre feszítette vele egy anyától 


származó, már halott fivérét, de előbb levágta fejét és karját, mit 
várhatunk tőle mi, akiket nem véd senki, akik hadjáratot indítottunk 
ellene, hogy trónjától megfosszuk, és szolgasorba taszítsuk, sőt, ha lehet, 
még meg is öljük? Nem fog-e hát mindent elkövetni, hogy a 
legválogatottabb kínzásoknak vessen alá bennünket, hogy ezzel egyszer s 
mindenkorra elriasszon mindenkit, aki háborút akar indítani ellene? 
Mindent meg kell tehát tennünk, hogy a kezére ne kerüljünk. Amíg a 
fegyverszünet érvényben volt, örökké csak szántam magunkat, a királyt 
és embereit pedig igen boldognak gondoltam, mivel oly nagy a földjük, és 
nem is akármilyen, bőségesen van élelmük, és se szeri, se száma 
szolgáiknak, barmaiknak, aranyuknak és ruháiknak. Amikor pedig a mi 
katonáink helyzetén tépelődtem, elgondoltam, hogy nekünk nincsenek 
semmiféle javaink, legfeljebb vásárolhatunk, de tudtam, hogy már csak 
nagyon kevés katonánknak van pénze, az eskü viszont köt bennünket, 
hogy élelmet csak vásárolunk, másképp nem szerzünk - amikor mindezt 
végiggondoltam, néha már jobban féltem a fegyverszünettől, mint most a 
háborútól. Minthogy azonban megszegték a fegyverszünetet, úgy érzem, 
az ő fölényük is, a mi gyanakvásunk is megszűnt. Mert itt hevernek már 
győzelmi díjként ezek a javak a két tábor között, és annak a birtokába 
fognak kerülni, aki derekabb lesz. A verseny bírái az istenek; joggal 
elvárhatjuk, hogy velünk lesznek, hiszen ellenségeink hamis esküjükkel 
megbántották őket, mi viszont hiába láttuk magunk előtt a nagy bőséget, 
szigorúan megtartóztattuk magunkat tőle, mert kötött bennünket az 
isteneknek tett eskü. Ezért azt hiszem, sokkal nagyobb önbizalommal 
indulhatunk a küzdelembe, mint ők. Ráadásul a mi testünk jobban bírja a 
fagyot, a hőséget és a megpróbáltatásokat, mint az övék, és hála az 
isteneknek, gondolkodásunk is nemesebb; az ő harcosaikat pedig 
könnyebb megsebezni, mint minket, és ha az istenek, ahogy a múltkor 
tették, most is nekünk adják a győzelmet, megölni is könnyebben fogjuk 
őket. De talán már mások is gondolkoztak mindezen. Az istenért, ne 
várjuk meg, hogy a többiek jöjjenek ide, és szólítsanak fel bennünket hősi 
tettekre; legyünk mi az elsők, mi buzdítsuk vitézségre a többieket is. 
Lássák rólatok, hogy ti vagytok a legderekabb parancsnokok, sőt a 
vezéreknél is különb vezérek vagytok. En pedig, ha ti akarjátok az 
embereket buzdítani, készséggel követlek benneteket, de ha úgy 
rendelkeztek, hogy én legyek a vezér, nem fogok életkoromra hivatkozva 
szabadkozni, hiszen éppen most vagyok a legjobb korban ahhoz, hogy a 
vészt elhárítsam a fejünk felől. 

Így beszélt Xenophón, az alvezérek pedig, hallva ezt, felszólították, 
hogy vezesse őket. Csak a boiótiai nyelvjárásban beszélő Apollónidész 
mondotta; balgaság azt állítani, hogy másképp is megmenekülhetnek, 
mint a király esetleges kegyéből, és már kezdte is sorolni az akadályokat. 

De Xenophón a szavába vágott: 

- Te csodálatos férfiú, aki nézel, és nem látsz, hallasz, és nem 
emlékezel! Hiszen itt voltál te is, ezekkel együtt, amikor a Kürosz 
halálától elbizakodott király hozzánk küldte embereit, és felszólított 
bennünket, hogy adjuk át fegyvereinket. És amikor nem adtuk át, hanem 
fegyveresen vonultunk tovább, és mellette vertük fel táborunkat, mit meg 
nem tett: ideküldte követeit, hogy fegyverszünetet kérjenek, és amíg meg 
nem kötöttük a fegyverszünetet, ellátott bennünket élelemmel! Es amikor 


a vezérek és alvezérek, az egyezségben bízva, fegyver nélkül mentek 
velük tárgyalni - éppen úgy, ahogy te most tanácsolod -, mi történt? Ott 
vannak most a szerencsétlenek, megverték, leszúrták, meggyalázták őket, 
még meghalni se tudnak, akárhogy is vágyódnak rá - gondolom. És 
mindezt tudva, te fecsegőnek mondod azokat, akik védekezésre 
szólítanak, és azt tanácsolod, tárgyaljunk ismét a királlyal. Én azt 
gondolom, társaim, hogy nem tűrhetjük meg tovább ezt az embert 
magunk között, meg kell fosztanunk parancsnoki tisztétől, rakjuk rá 
csomagjainkat, s mint málha vivőt használjuk. Mert ha görög létére ilyen, 
csak gyalázatot hoz hazájára és egész Görögországra. 

Ezután a sztümphaloszi Agasziasz vette át a szót, és ezeket mondotta: 

- De hiszen nincs ennek semmi köze sem Boiótiához, sem 
Görögországhoz: én magam láttam, hogy mindkét füle át van fúrva, mint 
a lüdeknek. - Ez így is volt. A férfit elkergették, a többiek pedig sorba 
járták az egységeket, előhívogatták a vezéreket, ahol egyáltalán maradtak 
- ahonnan eltűntek, onnan a helyetteseket -, ahol pedig az alvezér még 
életben volt, ott az alvezért is. Amikor mind együtt voltak, leültek a tábor 
előtt. Mintegy száz vezér és alvezér gyűlt össze. Majdnem éjfél volt, 
amikor ez történt. Ekkor Proxenosz legidősebb alvezére, az éliszi 
Hierónümosz kezdte a beszédet ilyenformán: 

- A helyzetet látva, mi magunk is helyesnek tartottuk, vezérek és 
alvezérek, hogy  összegyűljünk és  ideszólítsunk benneteket, és 
megtanácskozzuk, mi helyeset tudnánk tenni. Mondd el nekik is, 
Xenophón, amit nekünk elmondtál. 

Xenophón erre a következőket mondta: 

- . Mindnyájan tudjuk, hogy a király és Tisszaphernész mindenkit 
összefogott közülünk, akit csak lehetett, és világos, ha egy mód van rá, a 
többieket is el akarják tenni láb alól. Azt hiszem, mindent el kell 
követnünk, hogy soha ne kerüljünk a barbárok hatalmába, hanem, ha 
lehet, inkább mi kerítsük hatalmunkba őket. Értsétek meg jól, hogy 
nektek - mindnyájatoknak, akik most összegyűltetek - ez a 
legválságosabb pillanat. Mert ezek a katonák mind rátok tekintenek, és 
ha bátortalannak látnak benneteket, gyávák lesznek ők is mind, de ha 
késznek mutatkoztok szembeszállni az ellenséggel, és másokat is erre 
buzdíttok, tudjátok meg, követni és utánozni akarnak majd titeket. És úgy 
is van rendjén, hogy valamivel különbek legyetek, mint ők. Hiszen ti 
vagytok a vezérek, ti meg a vezérek helyettesei és a parancsnokok: 
amikor béke volt, az anyagi javakból is, a megtiszteltetésből is több jutott 
nektek, mint a közkatonáknak, tehát most, háború idején, méltán 
kívánhatja tőletek az ember, hogy derekabbak legyetek, mint a tömeg, és 
hogy a megfontolásban meg a tettekben elöl járjatok. Azt hiszem, 
elsősorban úgy segíthetnétek a seregen, ha gondoskodnátok róla, hogy új 
vezérek és alvezérek lépjenek az elpusztultak helyébe. Mert vezérek 
nélkül semmi szép, semmi jó nem jöhet létre - röviden szólva - sehol, de 
háború dolgaiban aztán végképp nem. Mert szerintem a rend megment, a 
rendetlenség pedig már sok ember pusztulását okozta. A kellő számú 
vezér megválasztása után, azt hiszem, itt volna az ideje, hogy 
összehívjátok a többi katonát, és buzdító szózatot intézzetek hozzájuk. 
Talán ti is észrevettétek, milyen kedvetlenül fogtak újra fegyvert, milyen 
kedvetlenül foglalták el őrhelyüket. Nem tudom, ilyen állapotukban mi 


hasznukat vehetnők, akár éjjel volna rájuk szükség, akár nappal. De 
sokkal bátrabbak lennének, ha valaki elterelné gondolataikat, hogy ne 
csak azon járjon az eszük, mi vár rájuk, hanem azon is, hogy mit fognak 
tenni. Hiszen tudjátok, hogy nem a tömeg és nem a nyers erő segít 
diadalra a harcban; az ellenfél többnyire azoknak a rohamát nem állja, 
akik az istenek kegyelméből bátrabb lélekkel támadnak. Jól átgondoltam 
én már, bajtársaim: akik mindenáron életben akarnak maradni a 
háborúban, legtöbbször csúf és gyalázatos halállal halnak, de akik tudva 
tudják, hogy a halál minden ember közös végzete, és azon versengenek, 
hogy minél dicsőbben fejezhessék be életüket, úgy látom, inkább megérik 
az öregkort, és életüket is boldogabban élik, amíg meg nem halnak. 
Ennek tudatában kell most nekünk is bátornak lennünk, és a többieket is 
erre buzdítanunk, hiszen háborúban vagyunk. 

Ennyit mondott Xenophón, majd elhallgatott. Utána Kheiriszophosz 
szólalt meg: 

- Eddig csak annyit tudtam rólad, Xenophón, amennyit hallottam, 
nevezetesen, hogy athéni vagy, de most már dicsérlek is azért, amit 
mondasz és amit teszel, és szeretném, ha minél több ilyen emberünk 
volna, mert ez mindnyájunk javát szolgálná. De most ne tétovázzunk 
tovább, barátaim, induljatok máris, és válasszátok meg a vezéreket, 
akikre szükségünk van. Ennek megtörténte után gyertek a tábor 
közepére, és hozzátok magatokkal azokat, akiket kiválasztottatok, mi 
pedig odahívjuk a többi katonát is. Legyen ott Tolmidész hírnök is. 

Majd felállt, hogy ne halogassák, hanem tegyék már, amit kell. 

Ezután Klearkhosz helyébe a dardan Timasziónt, Szókratész helyébe az 
akháj Xanthiklészt, Agiasz helyébe az arkadiai Kleanórt, Menón helyébe 
az akháj Philésziószt, Proxenosz helyébe pedig az athéni Xenophónt 
választották meg vezérnek. 

Mire megválasztották őket, már pirkadni kezdett. A vezérek a tábor 
közepére vonultak, és elhatározták, hogy őrszemeket állítanak, és 
összehívják a katonákat. Amikor a többi katona is egybegyűlt, elsőnek a 
spártai Kheiriszophosz állt fel, és a következőket mondta: 

- . Katonák, nehéz helyzetben vagyunk most, hogy ilyen vezéreket, 
parancsnokokat és katonákat veszítettünk, ráadásul még korábbi 
szövetségeseink, Ariaiosz emberei is elárultak bennünket. De ebből a 
helyzetből is bátran ki fogjuk vágni magunkat, nem szabad csüggednünk, 
kövessünk el minden lehetőt, hogy győzedelmesen meneküljünk meg. Ha 
pedig nem, hát haljunk méltó halállal, soha ne kerüljünk élve az ellenség 
kezébe. Mert azt hiszem, olyan szenvedések várnának ránk, amilyeneket 
csak ellenségeinkre mérjenek az istenek. 

Ezután az orkhomenoszi Kleanór állt fel. Ekképpen beszélt: 

- Látjátok, katonák, mily esküszegő és istentelen a király, és látjátok, 
mily álnok ez a Tisszaphernész, aki azt mondta, hogy ő a görögök 
szomszédja, ezért nincs nagyobb vágya, mint hogy minket megmentsen; 
megesküdött, kezet adott rá, mégis rászedett bennünket, és elfogatta 
vezéreinket. Nem tisztelte még Zeuszt, a vendégbarátság istenét sem: 
Klearkhosszal együtt lakomázott, így állított csapdát, és ölte meg 


embereinket. Ariaiosz pedig, akit mi trónra akartunk emelni, és akivel 
kölcsönösen megfogadtuk, hogy soha el nem áruljuk egymást, nem féli 
sem az isteneket, a halott Kürosz emléke előtt sem szégyelli magát; 
Kürosznak, amíg élt, legkegyeltebb embere volt, most pedig legádázabb 
ellenségeihez szegődve próbál romlásba dönteni bennünket, Kürosz 
barátait. De őrajtuk álljanak bosszút az istenek. Mi azonban, akik látjuk 
ellenségeink aljasságát, nem hagyhatjuk, hogy rászedjenek bennünket, 
hanem harcoljunk legjobb erőnk szerint, és viseljük el, amit az istenek 
ránk mérni jónak látnak. 

Utána Xenophón állt fel: ékes harci díszt viselt. Azt gondolta ugyanis, 
hogy ha győzelmet adnak az istenek, a győzelemhez a legszebb dísz illik, 
ha pedig meg kell halni, helyénvaló, hogy abban a pompában érje az 
embert a vég, amelyre önmagát méltatta. Beszédhez pedig így fogott: 

- . Kleanór elmondta a barbárok esküszegését és álnokságát, amit, 
gondolom , ti is tudtok. Nagyon kétségbeesett helyzetben kellene lennünk, 
hogy ismét barátságba akarjunk keveredni velük, hiszen láttuk, mit 
szenvedtek el a vezérek, akik bíztak bennük, és kezükre adták magukat; 
ha azonban úgy határozunk, hogy fegyverrel állunk bosszút rajtuk azért, 
amit tettek, és a jövőben minden módon harcolni fogunk ellenük, az 
istenek segítségével sok szép reményünk van a szabadulásra. 

Amikor ezeket a szavakat kimondta, valaki tüsszentett. Ennek hallatára 
valamennyi katona egyszerre adott hálát az istennek. 

- Barátaim - folytatta Xenophón -, mivel a szabadító Zeusz épp akkor 
küldött jelet, amikor szabadulásunkról szóltunk, fogadjuk meg, hogy 
mihelyt baráti földre érünk, azonnal hálaáldozatot mutatunk be ennek az 
istennek, meg a többinek is, tehetségünk szerint. Aki helyesli, amit 
mondok, tartsa fel a kezét. 

Mindenki magasba emelte a kezét. Ezután imádkoztak és paiant 
énekeltek, majd mikor az isteneknek eleget tettek, Xenophón ismét 
beszélni kezdett, mégpedig a következőképpen: 

- . Az imént azt mondtam, hogy sok szép reményünk van a 
szabadulásra. Mert először is mi megtartottuk az isteneknek tett 
esküinket, ellenségeink pedig hamisan esküdtek, megszegték a 
fegyverszünetet, megszegték esküiket. Mivel ez így van, természetes, 
hogy ellenségeinknek ellenfelei, nekünk pedig szövetségeseink lesznek az 
istenek, akik egykettőre lealacsonyítják a hatalmasokat, de ha akarják, 
könnyedén kiszabadítják az alacsony sorban levőket nyomorult 
helyzetűkből. Aztán meg azokra a veszedelmekre is emlékeztetlek 
benneteket, amelyek őseinket fenyegették, mert így láthatjátok, hogy 
hozzátok a bátorság illik, s a bátrakat a legnagyobb szörnyűségekből is 
kiszabadítják az istenek. Amikor például a perzsák és szövetségeseik 
hatalmas tömegben jöttek, hogy Athént a föld színével tegyék egyenlővé, 
az athéniak szembeszálltak velük és legyőzték őket. Es megfogadták 
Artemisznek, hogy annyi kecskét áldoznak neki, ahány ellenséget 
megölnek, és mert nem találtak elegendő kecskét, elhatározták, hogy 
attól fogva évenként ötszáz kecskét fognak bemutatni áldozatul, és ezt 
mind a mai napig megtartották. Később pedig, amikor Xerxész azt a 
megszámlálhatatlan sokaságú hadat összegyűjtötte, és Görögországba 
jött, a mi őseink szárazon és vízen megverték a perzsák őseit. Ennek 
bizonyítékául láthatók diadalmi jelek, de a legnagyobb emlékeztető 


azoknak a városoknak a szabadsága, amelyekben ti születtetek és 
nevelkedtetek: ne feledjétek, hogy csak az isteneknek hódoljatok, a 
zsarnokoknak soha. Mert ilyen ősöktől származtok. Ezt nem azért 
mondom, mintha szégyent hoztatok volna rájuk. Sőt, nem sok nap telt el 
azóta, hogy szembeszálltatok a perzsákkal - amazok utódaival -, sokkal 
többen voltak, mint ti, és az istenek segítségével mégis legyőztétek őket. 
Akkor Kürosz királyságáért vitézkedtetek, most a ti életetekért folyik a 
harc, illő tehát, hogy még sokkal vitézebbek és merészebbek legyetek. És 
most bízvást bánhattok határozottabban az ellenséggel is. Akkor nem 
voltak róluk tapasztalataitok, láttátok a mérhetetlen tömeget, az ősi 
elszántságot, mégis rohamot mertetek indítani ellenük; de hogyan is 
félhetnétek tőlük most, amikor már bebizonyosodott, hogy számbeli 
fölényük ellenére sem tudják állni támadástokat. És azt se higgyétek, 
hogy helyzetűnk rosszabb lett, amiért Kürosznak régebben mellettünk 
álló csapatai elpártoltak tőlünk. Ök ugyanis hitványabbak még azoknál is, 
akik vereséget szenvedtek tőlünk, hiszen azzal, hogy bennünket 
cserbenhagytak, megfutottak előlük. Inkább lássuk az ellenség oldalán 
azokat, akik meg szoktak futamodni, mint a mi sorainkban. És ha 
közületek valaki esetleg azon aggódna, hogy nekünk nincsenek lovasaink, 
az ellenségnek pedig sok van, gondolja meg: tízezer lovas tulajdonképpen 
tízezer ember. Hiszen lóharapástól és rúgástól még senki nem vesztette 
életét a csatában, mert ami a harcban történik, azt a férfiak csinálják. És 
nem állunk-e mi sokkal biztosabb talajon, mint a lovasok? Hiszen ők 
lovuktól függnek, és nemcsak tőlünk rettegnek, hanem attól is, hogy 
leeshetnek, mi viszont biztosan állunk a földön, sokkal erősebben sújtunk 
le a szembejövőkre, és könnyebben eltaláljuk, akit akarunk. Csak egyetlen 
dologban van előnyük a lovasoknak velünk szemben: biztosabban 
menekülhetnek, mint mi. Ha meg a csatáktól nem féltek, és csupán azért 
vagytok elkeseredve, mert Tisszaphernész már nem kalauzol bennünket, 
a király pedig nem nyittat piacot nekünk, gondoljátok meg, hogy mi jobb: 
ha az a Tisszaphernész vezet minket, akiről kiderült, hogy életünkre tör, 
vagy azok az általunk választott férfiak, akiket mi bíztunk meg a 
vezetéssel, és akik majd tudják: ha vétenek ellenünk, saját életük, saját 
épségük ellen vétenek. Hát az élelmet jobb-e az ő piacukon vásárolni, 
ahol keveset mérnek sok pénzért, pedig már nincs pénzünk, mint nekünk 
magunknak elvenni, ha kell, erővel, mégpedig annyit, amennyit ki-ki 
akar? És ha már beláttátok, hogy az utóbbi jobb, de arról kezdtek el 
gondolkodni, hogy a folyókon nem lehet átjutni, mert átkelés közben nagy 
bajotok eshet, fontoljátok meg, hogy nem cselekedtek-e a barbárok e 
tekintetben a lehető legostobábban. Hisz nincs olyan folyó, amelyen, még 
ha a forrásától távol átgázolhatatlan is, forrásvidékénél ne lehetne átjutni, 
úgy, hogy még a térde sem lesz vizes az embernek. De ha a folyók sem 
engednének át bennünket, és útmutatónk sem akadna, akkor sem szabad 
elvesztenünk bátorságunkat. Mert tudjuk, hogy a müsziaiaknak - akikről 
igazán nem mondható, hogy bátrabbak volnának nálunk - sok jómódú és 
nagy városa van a király birodalmában, és tudjuk, hogy a piszidáknak 
szintén. Azt pedig mi magunk láttuk, hogy a lükaónok megszállták a 
síkságon levő erődítményeket, és a perzsák földjét pusztították. Ezért én 
azt tanácsolnám, ne mutassuk ki nyíltan, hogy hazafelé tartunk. Tegyünk 
úgy, mintha mi is itt kívánnánk valahol letelepedni. Tudom, hogy a király 


a műüsziaiaknak szívesen adna kalauzokat meg kezeseket biztosítékul, 
hogy sértetlenül jutnak ki országából, és utat nyitnak nekik még akkor is, 
ha négyes fogatokon kívánnának elvonulni. Tudom, hogy értünk is szíves 
örömest megtenné, ha azt látná, hogy maradásra rendezkedünk be. Csak 
egytől félek: ha már hozzászoktunk ahhoz, hogy tétlenül és bőségben 
éljünk, hogy a médek és a perzsák szép s hatalmas asszonyaival és 
lányaival háljunk, elfelejtjük a hazafelé vezető utat mi is, akárcsak a 
lótuszevők. A helyes és jó szerintem az volna, ha először is 
megpróbálnánk visszatérni családunkhoz Görögországba, és 
megmagyaráznék a görögöknek, hogy magukra vessenek, ha 
szűkölködnek, hisz módjukban volna idehozni és gazdaggá tenni azokat, 
akik most ott nyomorognak. Hiszen, barátaim, világos, hogy a javak a 
hatalom birtokosainak jutnak osztályrészül. Most arról kell beszélnünk, 
miképpen lehetne utunkat a legbiztonságo-sabbá tenni, és ha harcra kerül 
a sor, miképpen harcoljunk a legsikeresebben. Először is, azt hiszem, el 
kell égetnünk szekereinket, hogy ne a kocsik irányítsák utunkat, hanem 
úgy vonuljunk, ahogy a seregnek a legjobb. Aztán el kell égetnünk a 
sátrakat is. Cipelni nehéz őket, hasznukat meg nem látjuk, sem a 
harcban, sem az élelemszerzésben. Es szabaduljunk meg többi felesleges 
poggyászunktól is -csak attól nem, amit a háború vagy az evés, ivás 
céljából hordunk magunkkal -, hogy minél többen lehessünk fegyverben, 
és a lehető legkevesebb katonának kelljen málhát vinnie. Hiszen tudjátok, 
hogy a vesztesek minden vagyona úgyis idegen kézbe kerül; ha meg 
győzünk, az ellenséget tekinthetjük majd teherhordóinknak. Utoljára még 
egy dologról kell beszélnem, és ezt tartom a legfontosabbnak. Látjátok, 
hogy az ellenség addig nem mert harcba bocsátkozni velünk, amíg 
vezéreinket le nem fogták. Azt hitték, ha vezéreink megvannak, és mi 
engedelmeskedünk nekik, elég erősek vagyunk hozzá, hogy 
felülkerekedjünk a csatában, de ha vezetőinket lefogják - vélték -, a 
fejetlenségben és a zűrzavarban elpusztíthatnak bennünket. Mostani 
vezéreink legyenek sokkal kötelességtudóbbak a régieknél, a vezetésük 
alatt álló katonák pedig sokkal fegyelmezettebben engedelmeskedjenek 
feljebbvalóiknak, mint régen. Határozzuk el: aki nem engedelmeskedik, 
azt nemcsak vezére, hanem mi is megbüntetjük, bármelyikünk legyen is 
jelen. így csalódik a legjobban az ellenség: mert azon a napon tízezer 
Klearkhoszt lát majd egy helyett, olyanokat, akik egyetlen személy 
hitványságát sem tűrik. De itt az ideje, hogy befejezzük, mert hamarosan 
itt lehet az ellenség. Akinek tetszik, amit mondtam, minél hamarabb 
hagyja jóvá, hogy dolgunk végére járhassunk. De aki jobbat tud ennél, 
még ha közember is, ne restelljen előállni. Hisz mindnyájunk közös 
megmeneküléséről van szó. 

Azután Kheiriszophosz szólalt meg: 

- Ha még valami szükségesnek látszik azon kívül, amit Xenophón 
mondott, később is megtehetjük. De amit most mondott, azt szerintem 
minél hamarabb jóvá kell hagynunk. Nyújtsa fel a kezét, aki ezen a 
véleményen van. 

Mindenki felnyújtotta a kezét. 

Most Xenophón felállt, és ismét megszólalt: 

- Hallgassátok csak meg, barátaim, mi jutott még eszembe. 
Nyilvánvalóan oda kell mennünk, ahol élelmet találunk. Hallom, hogy 


innen legfeljebb húsz sztadionra szép falvak vannak. De cseppet sem 
csodálkoznék, ha az ellenség - akár a gyáva kutya, amely üldözőbe veszi s 
ha lehet, megharapja az arra menőket, de ha megkergetik, elfut -, szóval 
ha az ellenség nyomunkba szegődne, miközben elvonulunk. Talán 
nagyobb biztonságban menetelnénk, ha a fegyveresekből négyszöget 
alakítanánk, hogy a málhásokat és a poggyászt lehetőleg semmi veszély 
ne fenyegesse. Ha most kijelöljük, kik vezessék a négyszöget, kik 
haladjanak az élen, kik a két oldalon és kik legyenek a hátvédek, nem kell 
majd tanácskoznunk, ha nyakunkon az ellenség, hanem nyomban 
bevethetjük szépen rendezett sorainkat. Ha valaki jobbat tud ennél, 
legyen másképp, ha nem, akkor Kheiriszophosz vezesse a menetet - 
elvégre ő is spártai -, a két szárnyról a két legidősebb hadvezér 
gondoskodjék, a hátvédeket pedig egyelőre mi, a legfiatalabbak - én és 
Timaszión - fogjuk vezetni. Később pedig, ha ezt a csatarendet már 
kipróbáltuk, majd mindig megtanácskozzuk, mikor mi a legelőnyösebb. 
Aki jobbat tud, mondja meg. 

Senki nem szólt ellene, ezért így folytatta: 

- Aki elfogadja, tartsa fel a kezét. Elfogadták. 

- Most pedig - mondta - menjünk, és tegyünk, amiben 
megállapodtunk. S aki közületek még látni akarja övéit, ne feledje, hogy 
bátran kell viselkednie, csak így lehet célt érni. Aki élni akar, igyekezzék 
győzni, mert a győztesek dolga ölni, a legyőzötteké pedig elpusztulni. Es 
aki vagyonra vágyik, igyekezzék felülkerekedni. Mert a győztesek a 
sajátjukat is megmenthetik, a legyőzötteket is elvehetik. 

Mikor mindezt megbeszélték, felálltak és távoztak. A szekereket és a 
sátrakat elégették, a feleslegből kiosztották egymás között, kinek mire 
volt szüksége, a többit meg tűzre vetették. Amikor mindez megvolt, 
reggelikészítéshez láttak. Miközben az ételt készítették, megérkezett 
Mithradatész mintegy harminc lovassal, és hallótávolságnyiról szólítva a 
hadvezéreket, a következőket mondta: 

- "Görög férfiak! Mint tudjátok, Küroszhoz is hű voltam, irántatok is 
jóindulattal vagyok. Ide nagy félelemnek közepette jövök. Ha most azt 
látnám, hogy valami jó menekülési tervet eszeltetek ki, minden 
emberemmel hozzátok csatlakoznék. Mondjátok hát meg nekem mint 
barátotoknak, aki jóindulattal van irántatok, és veletek együtt óhajt 
menetelni, hogy mi a szándékotok. 

A vezérek tanácskoztak, és úgy döntöttek, hogy a következőt 
válaszolják. Szószólójuk Kheiriszophosz volt. 

- ,. Az a szándékunk, hogy ha hazatérhetünk, a lehető legnagyobb 
kímélettel vonulunk keresztül a területen, de aki utunkat állná, azzal 
erőnket nem kímélve megküzdünk. 

Mithradatész megpróbálta bebizonyítani nekik, hogy a király 
beleegyezése nélkül nem menekülhetnek meg. Ekkor rájöttek, hogy 
alattomban küldték kémnek. Hiszen a biztonság okáért ott volt mellette 
Tisszaphernész egyik bizalmi embere is. A vezérek már csak ezért is úgy 
döntöttek, hogy jobb lesz, ha elhatározzák: amíg ellenséges földön 
vannak, nem üzenik meg a háborút. Mert az ellenség követei behálózták a 


katonákat, és többet elpusztítottak közülük. Az egyik alvezért, az arkadiai 
Nikarkhoszt is sikerült elpusztítaniok, aki éjjel mintegy húsz emberével 
elhagyta a görögöket. 

Ezután étkeztek, majd átkeltek a Zapatasz folyón, és a málhásokat meg 
a poggyászt körülfogva, rendezett sorokban továbbmentek. Még nem 
tettek meg nagy utat, amikor Mithradatész újra megjelent kétszáz 
lovassal és mintegy négyszáz rendkívül gyors és fürge íjásszal meg 
parittyással. Először mintha barátsággal közelítettek volna a görögök 
felé. de amikor már elég közel értek, egy csoportjuk - lovasok és 
gyalogosok egyaránt - hirtelen nyilazni, egy másik csoportjuk meg 
parittyázni kezdett, és sok katonát megsebeztek. 

A görög hátvédek szörnyű veszteséget szenvedtek, de semmit nem 
tehettek: a krétaiak ugyanis nem tudtak oly messzire nyilazni, mint a 
perzsák, és mivel védtelenek voltak, a nehézfegyverzetűek mögé 
húzódtak, a dárdások pedig szintén nem tudták oly messzire hajítani a 
dárdáikat, hogy a parittyásokat eltalálják. Ezért Xenophón úgy gondolta, 
hogy utánuk kell iramodniuk. Üldözőbe is vette őket azokkal a nehéz- és 
könnyűfegyverzetű katonákkal, akik éppen vele voltak a hátvédnél, de 
egyetlenegy ellenséget sem tudtak elfogni. A görögöknek ugyanis nem 
voltak lovasaik, a gyalogosok rövid úton nem érhették utol a futó 
gyalogosokat, üldözés közben pedig nem távolodhattak el messzire a 
csapatjuktól. A barbár lovasok még menekülés közben is sebeket 
osztogattak: lovon ülve hátrafelé lőtték ki nyilaikat. Amennyit üldözés 
közben előrenyomultak a görögök, ugyanannyit kellett harc közben 
hátrálniuk. így aztán egész nap nem tettek meg többet huszonöt 
sztadionnál, és csak alkonyatkor értek a falvakhoz. 

A csüggedés ekkor újra hatalmába kerítette őket. Kheiriszophosz és a 
legidősebb hadvezérek szemrehányást tettek Xenophónnak, hogy üldözés 
közben elszakadtak a csapattól, hogy önmagukat veszélynek tették ki, de 
az ellenségben nem tettek kárt. Hallva ezt Xenophón, belátta, hogy 
megérdemelte a szemrehányást, és hogy a tények bizony a vezéreknek 
adnak igazat. 

- De kénytelen voltam üldözőbe venni őket - mondta -, mivel láttam, 
hogy ha egy helyben maradunk, szörnyű veszteségeket szenvedünk, és 
semmit nem tehetünk ellene. De igazat mondtok, mert akkor sem tudtunk 
többet ártani nekik, amikor aztán utánuk eredtünk, és bizony csak nagy 
nehezen tudtunk visszavonulni. Hála legyen az isteneknek, hogy nem 
jöttek nagy haderővel, hanem csak kevés emberrel, mert így nem 
szenvedtünk ugyan nagy károkat, mégis kiderült, mire van szükségünk. 
Mert most az ellenség oly messziről lövi ki nyilait és parittyáit, hogy sem 
a krétaiak nyilai, sem a dárdavetők fegyverei nem tudják őket eltalálni. 
Ha pedig üldözőbe vesszük őket, messzire nem szakadhatunk el a 
csapatunktól, kis területen viszont, bármily fürge is a mi gyalogosunk, 
nem találhatja el az ellenséges gyalogost, ha annak egy nyíllövésnyi 
előnye van. Ha el akarjuk kerülni, hogy menetelés közben kárt tehessenek 
bennünk, a lehető leggyorsabban parittyás- és lovasosztagokat kell 
szerveznünk. Hallom, hogy vannak seregünkben rhodosziak, azoknak 
állítólag legtöbbje ért a parittyához, és kétszer olyan messzire lőnek, mint 
a perzsa parittyások. Mert a perzsák öklömnyi kövekkel parittyáznak, 
ezért csak rövid távolságra tudnak lőni, a rhodosziak ezzel szemben az 


ólomgolyók használatához is értenek. Ha tehát megvizsgáljuk, kiknek van 
közülünk parittyája, és megfizetjük őket, annak pedig, aki hajlandó új 
parittyákat készíteni, pénzt adunk, továbbá, ha egyéb kedvezményeket 
találunk ki azok számára, akik vállalják a parittyások szerepét a kijelölt 
helyen, valószínűleg sok embernek vehetjük majd hasznát. Látom, hogy a 
seregnek lovai is vannak: néhány itt van nálam, néhány Klearkhosz 
lovaiból maradt meg, aztán ott van a sok zsákmányolt teherhordó is. Ha 
ezeket mind összeszedjük, kicseréljük a málhás állatokkal, és 
felszerszámozzuk őket lovasaink számára, valószínűleg ezek is árthatnak 
majd valamit a menekülő ellenségnek. 

Tetszett ez a javaslat is. Azon az éjszakán mintegy kétszázan álltak be 
parittyásnak, másnap pedig kiválasztottak mintegy ötven lovat és lovast, 
és ellátták őket bőrruházattal meg mellvérttel. A lovasság vezérének az 
athéni Lükioszt tették meg, Polüsztratész fiát. 

Azt a napot még ott töltötték, de másnap kora hajnalban felkerekedtek 
és továbbmentek. Át kellett haladniuk egy szoroson, és tartottak tőle, 
hogy átkelés közben megtámadja őket az ellenség. Amikor átjutottak, újra 
megjelent Mithradatész ezer lovassal és mintegy négyezer íjásszal meg 
parittyással. Mert ennyi embert kért és kapott Tisszaphernésztől, azt 
ígérvén neki, ha elfogja a görögöket, kezére adja őket, hisz a múltkori 
összecsapást, noha ők maguk alig voltak néhányan, baj nélkül megúszták, 
de az ellenségben - így hitte Mithradatész - igen nagy kárt tettek. 

A görögök már vagy nyolc sztadionra maguk mögött hagyták a szorost, 
amikor Mithradatész átvonult hadával. Ekkor kihirdették a könnyű- és 
nehézfegyverzetűeknek, hogy kikre vár majd az üldözés feladata, és 
megmondták a lovasoknak is, hogy bátran vessék majd magukat az 
ellenségre, mert elég nagy had van a nyomukban. 

Mikor Mithradatész utolérte őket, záporozni kezdtek a görögökre a 
parittyák és a nyilak. Jelt adott a kürt, a kijelölt osztagok nyomban 
rárontottak az ellenségre, és a lovasság is megindult. Mithradatész 
emberei nem állták a rohamot, hanem a szorosba menekültek. Az üldözés 
során sok barbár gyalogos elpusztult, és a görögök mintegy tizennyolc 
lovast élve kézre kerítettek a szorosban. A halottakat, bár nem kaptak rá 
parancsot, a görögök megcsonkították, hogy még nagyobb félelmet 
keltsenek az ellenségben. 

Az ellenség, miután így járt, elvonult, a görögök pedig a nap hátralevő 
részében biztonságban haladtak tovább, és megérkeztek a Tigris 
folyóhoz. Itt terült el egy nagy, kihalt város, Larissza. Régen médek 
lakták. A városfal szélessége huszonöt, magassága száz láb volt, kerülete 
két paraszangát tett ki; agyagtéglából épült és húsz láb magas 
kőalapzaton nyugodott. Egykor, amidőn a perzsák elragadták a médektől 
az uralmat, a perzsák királya sokáig hiába ostromolta a várost. Egyszer 
azonban a nap egy felhő mögé bújt, teljes sötétség lett, mire az emberek 
elcsüggedtek, és a király végül így vette be Larisszát. E város mellett egy 
plethron széles és két plethron magas kőpiramis emelkedett. Ezen sok 
barbár húzódott meg: a szomszédos falvakból menekültek ide. 

Innen továbbvonultak, és egy nap alatt hat paraszangát megtéve, egy 


puszta falhoz érkeztek, amely egy város előtt épült. Meszpila volt ez a 
város, egykor médek lakták. Az ötven láb széles és száz láb magas 
téglafal ötven láb széles, ugyanolyan magas, csiszolt égetett téglából 
készült talapzatra épült, és hat paraszanga volt a kerülete. Azt mesélik, 
hogy amikor a perzsák elragadták a médektől az uralmat, ide menekült 
Médeia, a méd király felesége. Hiába ostromolta a perzsák királya a 
várost, sem hosszú körülzárással, sem rohammal nem tudta bevenni. 
Zeusz azonban egy villámcsapással megrémítette a városlakókat, és így 
bevették a várost. 

Innen elindulva négy  paraszangát tettek meg a következő 
állomáshelyükig. Ugyanide érkezett meg Tisszaphernész is. A maga 
lovasait hozta, a király vejének, Orontasznak a hadát, és azokat a 
barbárokat, akik Kürosszal együtt vonultak ide, meg azokat a katonákat, 
akiket a király fivére bocsátott a király rendelkezésére, és mindezeken 
kívül amennyi katonát még a király adott neki - így aztán hatalmas sereg 
jelent meg. 

Odaérkezésük után Tisszaphernész a hadsorok egy részét hátul állította 
fel, más részét pedig oldalt rendezte csatasorba, de nem mert rárontani a 
görögökre, mert nem akarta veszélynek kitenni magát. Csak a 
parittyásoknak meg az íjászoknak parancsolta meg, hogy lőjenek. De 
amikor a szétszórtan elhelyezkedő rhodosziak parittyázni, az íjászok 
nyilazni kezdtek, és senki nem tévesztett célt - amit akkor sem tehettek 
volna, ha nagyon akarják -, Tisszaphernész gyorsan lőtávolon kívül 
húzódott, és hadsorai visszavonultak. 

A nap hátralevő részében a görögök megállás nélkül meneteltek, a 
perzsák pedig követték őket, és messziről lődöztek rájuk, de semmi kárt 
nem tettek bennük. A rhodosziak ugyanis messzebbre lőttek 
parittyájukkal, mint a perzsák és mint a legtöbb íjász. A perzsa íjak 
nagyok, úgyhogy a krétaiak fel tudták használni a zsákmányolt nyilakat; 
jó hasznát is vették az ellenség nyilainak, és a levegőbe lődözve 
gyakorolták a nyilazást. A falvakban bőven találtak íjakhoz való húrt és 
ólomgolyót, amit a parittyákhoz lehetett felhasználni. Ezen a napon, 
amikor a görögök elérték a falvakat, és tábort ütöttek, a barbárok 
visszahúzódtak, mivel a távolharcban ők húzták volna a rövidebbet. 
Másnap ott maradtak a görögök, és élelmet szereztek. A falvakban 
bőséggel volt élelem. A rákövetkező napon a síkságon vonultak keresztül, 
Tisszaphernész a távolból követte és lőtte őket. 

Ekkor rájöttek a görögök, hogy a négyszögletes csatarend nagyon is 
előnytelen, ha az ellenség a nyomukban van. Mert a szűk utakon, 
hegyeken vagy hidakon a négyszög két oldala benyomódik, a 
nehézfegyverzetűek meg szükségképpen kiszorulnak, így amikor 
szorongatják is őket, és meg is vannak zavarodva, csak nehezen tudnak 
menetelni, és a nagy rendetlenségben nem képesek cselekedni. Amikor 
viszont a két szárny ismét széthúzódik, az imént kiszorultak elszakadnak 
a derékhadtól, a két szárny között űr keletkezik, és az elszakadt katonák 
elvesztik bátorságukat, pedig már nyomukban az ellenség. Es amikor 
hídon vagy valami más átjárón kell áthaladniuk, mindenki meg akarja 
előzni a másikat; ilyenkor könnyen megtámadhatja őket az ellenség. 

Amikor a vezérek rádöbbentek erre, összeállítottak hat, egyenként 
mintegy száz főből álló csapatot, alvezérekét rendeltek az élükre, és 


minden ötven és huszonöt ember mellé külön parancsnokot állítottak. 

Így valahányszor benyomódtak a menetoszlop szárnyai, a vezérek 
utolsónak maradtak, hogy ne veszélyeztessék az oldalvonalakat, máskor 
pedig a szárnyakon kívül haladtak. 

Amikor pedig a négyszög két oldala ismét távolabb került egymástól, 
kitöltötték a középen keletkezett űrt: ha az üres tér szűkebb volt, 
csapatonként vonultak fel, ha szélesebb, megkétszerezett, ha pedig 
egészen széles, megnégyszerezett arcvonallal, hogy a középső teret 
mindig kitöltsék. Amikor pedig szűk úton vagy hídon kellett áthaladniuk, 
már nem zavarodtak meg, hanem szép sorban keltek át a parancsnokok. 
Ha meg valahol emberekre volt szükség a csatarend kitöltéséhez, kéznél 
voltak. 

így meneteltek négy napig. Az ötödik napon valami királyi lakot 
pillantottak meg, és körülötte számos falut. Magas dombokon át vezetett 
ide az út. A dombsor végén hegy emelkedett, ennek lábánál feküdtek a 
falvak. A görögök természetesen örültek, amikor a dombokat 
megpillantották, hiszen ellenségeik lovon követték őket. De amikor a 
síkságról felkapaszkodtak az első dombra, majd leereszkedtek, hogy 
aztán a másodikra menjenek fel, hirtelen megjelentek a barbárok, fentről 
dobáltak,  parittyáztak és  nyilaztak lefelé, miközben a perzsák 
korbácsütésekkel serkentették őket. Sok görögöt megsebesítettek, 
legyőzték a könnyűfegyverzetűeket, és arra kényszerítették őket, hogy a 
nehézfegyverzetűek mögé húzódjanak, úgyhogy ezen a napon sem a 
parittyásoknak, sem az íjászoknak nem lehetett hasznát venni, mert a 
tömeg közepén vonultak. 

Az elgyötört görögök ezután megpróbálták üldözőbe venni az 
ellenséget, de nehéz fegyverzetűk miatt alig tudtak felkapaszkodni a 
dombtetőre, közben pedig az ellenség már gyorsan le is ereszkedett a 
domboldalon. És amikor újra meg akarták támadni ellenfeleiket, újra ez 
történt. A második dombon sem alakultak másképp a dolgok, ezért végül 
elhatározták, hogy a harmadik dombról addig nem mozdítják el a 
katonákat, amíg a négyszög jobbszárnyáról fel nem vezetik a 
könnyűfegyverzetűeket a hegyre. Es amikor a könnyűfegyverzetűek az 
üldözők fölé kerültek, az ellenség már nem támadta a lefelé ereszkedő 
görögöket, mert félt, hogy elvágják, és kétfelé kell hadakoznia. A nap 
hátralevő részében egyrészt a dombokon keresztül, másrészt a hegyek 
mellett elhaladva vonultak. így érkeztek meg a falvakhoz. Itt nyolc orvost 
állítottak munkába: sok volt a sebesült. 

Három napig időztek ezen a helyen, egyrészt a sebesültek miatt, 
másrészt mert bőven találtak élelmet: lisztet, bort és a lovaknak 
összegyűjtött árpát. Mindezt a vidék szatrapája hordatta össze számukra. 
Negyednap leereszkedtek a síkságra. De minthogy Tisszaphernész 
utolérte őket hadával, a szükség rákényszerítette őket, hogy 
letáborozzanak az első faluban, amelyet meglátnak, és ne vonuljanak 
harcolva tovább. Hiszen sok volt a harcképtelen, sebesült katona, sokan 
ezeket vitték, mások az utóbbiak fegyvereit cipelték. De mikor 
letáboroztak, és a barbárok a falut megközelítve lőni próbálták őket, már 
nagy fölényben voltak a görögök. Hiszen sokkal előnyösebb a táborból 
kirontva védekezni, mint menet közben harcolni a támadó ellenséggel. 

Mikor bealkonyodott, elérkezett az ideje, hogy az ellenség 


visszavonuljon. A barbárok ugyanis féltek, hogy éjjel rajtuk ütnek a 
görögök, ezért hatvan sztadionnál közelebb soha nem vertek tábort. Mert 
éjjel bizony nehéz helyzetben van a perzsa sereg. Lovaik ki vannak kötve, 
sőt a legtöbb ló még meg is van béklyózva, hogy el ne futhasson, ha 
véletlenül elszabadulna. Ha lárma hallatszik, a perzsa harcosnak először 
fel kell szerszámoznia és fel kell zabláznia lovát, majd vértet kell öltenie, 
és csak azután szállhat lóra. Mindez pedig nehéz dolog éjjel, különösen 
zűrzavarban. Ezért szoktak messze a görögöktől tábort verni. 

Amikor a görögök észrevették, hogy a barbárok indulóban vannak, és 
egymást szólongatják, ők is kihirdették a visszavonulási parancsot, 
mégpedig az ellenség füle hallatára. A barbárok egy kis ideig még 
halogatták az indulást, de később mégiscsak felkerekedtek. Nem tartották 
tanácsosnak, hogy éjnek idején meneteljenek és térjenek meg táborukba. 
Amikor a görögök látták, hogy valóban elmentek, fölkerekedtek, és 
mintegy hatvan sztadionra továbbvonultak, így akkora távolság 
keletkezett a két sereg között, hogy sem a következő, sem a harmadik 
napon nem tűnt fel az ellenség. 

A negyedik éjjel az előrenyomuló barbárok elfoglaltak egy magasan 
fekvő területet, egy hegycsúcsot azon a vidéken, amerre a görögök el 
akartak vonulni. Ez alatt vezetett le az út a síkságra. Amikor 
Kheiriszophosz meglátta, hogy a hegycsúcsot elfoglalták, hívatta a 
hátvédeknél tartózkodó Xenophónt, azzal a paranccsal, hogy vigye előre a 
könnyű-fegyverzetűeket. De Xenophón nem vezette oda őket, mert 
megpillantotta Tisszaphernészt és egész hadát. Ő maga azonban 
előrevágtatott, és megkérdezte: 

- Miért hívatsz? 

- Láthatod - felelte Kheiriszophosz -, hogy elfoglalták a magaslatot a 
síkságra vezető út fölött, és ha nem kergetjük el őket, nem mehetünk el 
arra. De miért nem hoztad ide a könnyűfegyverzetűeket? 

Xenophón azt felelte, hogy nem tartotta tanácsosnak védtelenül hagyni 
a hátvédeket éppen most, amikor feltűnt az ellenség. 

- De itt az ideje - mondta Kheiriszophosz -, hogy megtanácskozzuk, 
miképpen űzhetnők el az ellenséget a magaslatról. 

Xenophón látta, hogy a hegy legmagasabb orma éppen seregük fölött 
emelkedik, és hogy onnan út vezet le arra a dombra, amelyen az ellenség 
tartózkodik. 

- Az volna a legjobb, Kheiriszophosz, ha minél hamarább felmásznánk 
a hegyoromra, mert ha elfoglaljuk, nem maradhatnak az út fölött. Ha 
akarod, maradj lent a sereggel, és én megyek föl, de ha kívánod, menj te 
a hegyre, és én maradok itt. 

- Rád bízom - mondta Kheiriszophosz -, azt válaszd, amit akarsz. 

Xenophón azt felelte, hogy ő mint fiatalabb inkább felmegy, és kéri, 
hogy adjon melléje néhány harcost a sereg elejéről, mert már késő volna 
hátulról — hozni.  — Kheiriszophosz vele küldte az élen álló 
könnyűfegyverzetűeket, sőt a négyszög közepéről is adott vele 
legénységet, ezenkívül annak a háromszáz válogatott harcosnak, akiket ő 
rendelt a négyszög első csatasorába, megparancsolta, hogy kövessék 
Xenophónt. Ezután a lehető leggyorsabban elindultak. Amikor a 
magaslaton várakozó ellenséges harcosok észrevették, hogy a görögök fel 
akarnak hágni a csúcsra, nyomban megindultak ők is, és versengve 


igyekeztek az orom felé. A görögök hangos kiáltozásban törtek ki, úgy 
biztatták egymást, és ordítozva buzdították egymást Tisszaphernész 
emberei is. 

Xenophón katonái mellett nyargalt, és lováról bátorította őket. 

- . Harcosok, arra gondoljatok, hogy Görögországért, gyerekeitekért, 
asszonyaitokért küzdőtök. Még egy kis erőfeszítés, és már fenn is 
vagyunk. 

A sziküóni Szótéridész így szólt: 

- , Nem vagyunk egyforma helyzetben, Xenophón. Te lovon ülsz, én 
pedig pajzsom súlya alatt görnyedek. 

Xenophón, amikor ezt meghallotta, leszállt lováról, kilökte Szótéridészt 
a sorból, elvette pajzsát, és megindult vele, amilyen gyorsan csak tudott. 
De mert lovaspáncélja is rajta maradt, nagy teher nyomta. Az elöl 
haladóknak megparancsolta, hogy lassan nyomuljanak előre, a 
hátulsóknak pedig, akik nehezen tudták követni, hogy zárkózzanak föl. 
Szótéridészt meg addig ütötték, dobálták és szidalmazták társai, míg rá 
nem kényszerítették, hogy pajzsát visszavéve tovább meneteljen. 
Xenophón újra lóra ült, és amíg járható volt az út, lovon haladt, de amikor 
a hegy járhatatlanná vált, leszállt, és gyalog igyekezett tovább. A görögök 
az ellenséget megelőzve jutottak föl. Ekkor a barbárok megfordultak, és 
futásnak eredtek, ki amerre tudott, a görögök pedig elfoglalták a 
hegyormot. 


5 


Tisszaphernész és Ariaiosz csapatai egy másik úton mentek, 
Kheiriszophosz és emberei leereszkedtek a síkságra, és tábort ütöttek egy 
gazdag faluban. Sok más gazdag falu is volt ezen a síkságon a Tigris folyó 
mellett. 

Estefelé hirtelen megjelentek a barbárok, és lemészároltak néhány 
görögöt, akik azért széledtek szét a síkságon, hogy fosztogassanak: sok 
jószágot zsákmányoltak, és átszállították a folyón. Ekkor Tisszaphernész 
és emberei megkísérelték, hogy felégessék a falvakat. Néhány görög erre 
nagyon megijedt, mert arra gondoltak, hogy nem lesz 404 

honnan élelmet szerezni, ha az ellenség mindent feléget előlük. 

Kheiriszophosz emberei hazatértek a portyázásból. Xenophón, aki 
éppen lefelé ment, szembetalálkozott velük, és soraik mellett elhaladva 
így beszélt hozzájuk: 

- . Látjátok, emberek, hogy az ellenség beismerte: ez már a ti 
vidéketek? Mert azt, amit a szerződésben kikötöttek, hogy ne égessük föl 
a király földjeit, most ők maguk szegik meg, és úgy pusztítják a vidéket, 
mintha idegeneké volna. De ha valahol hagynak valami élelmet 
maguknak, meg fogják látni, hogy mi is megtaláljuk hozzá az utat. Ugy 
gondolom, Kheiriszophosz, szembe kell szállnunk a gyújtogatókkal, 
mintha a mi területünkről volna szó. 

Kheiriszophosz így felelt: 

- , Nekem nem ez a véleményem. Hamarább abbahagyják, ha mi is 
gyújtogatunk. 

Mikor visszatértek szálláshelyükre, a katonák az élelem körül 
foglalatoskodtak, a vezérek és alvezérek pedig gyűlést tartottak. A helyzet 


világos volt. Egyik oldalon óriási hegyek emelkedtek, másik oldalon ott 
volt a folyó, amely olyan mély volt, hogy mélységét még dárdákkal sem 
tudták megmérni. Ilyen bizonytalanságban voltak, amikor egy rhodoszi 
férfi odament hozzájuk, és így szólt: 

- Emberek, én szívesen átviszlek benneteket négyezres csoportokban, 
ha gondoskodtok mindarról, amire szükségem van, és ha egy talentum 
bért fizettek érte. 

Amikor megkérdezték, mire van szüksége, így felelt: 

- " Kétezer tömlőre van szükségem. Sok birkát, kecskét, ökröt és 
szamarat látok erre. Ha megnyúzzuk őket, és bőrüket felfújjuk, könnyen 
átkelhetünk. Szükségem van még azokra a kötőfékekre is, amelyeket az 
igásállatokhoz használtok. Ezekkel összekötözöm a tömlőket, és rájuk 
erősített, horgonyként a vízbe bocsátott kövek segítségével külön-külön 
rögzítem őket. A tömlőket parttól partig vezetem, majd mindkét oldalon 
rögzítem, és fát meg földet dobok rájuk. Es rögtön meglátjátok, hogy nem 
fogtok elsüllyedni: mindegyik tömlő két embert bír el, nem merül a vízbe, 
a fa meg a föld pedig azért lesz ott, hogy le ne csússzatok róla. 

Tetszett a vezéreknek a férfiú ötlete, de kivihetetlennek tartották. Hisz 
a másik parton ott volt egy sereg lovas, hogy megakadályozzák az 
átkelést, ezek már a kezdet kezdetén sem hagyták volna, hogy bármit is 
megvalósítsanak az elképzelésből. 

Másnap, ismét Babülónnal ellentétes irányba, a még fel nem perzselt 
falvak felé fordult a sereg; a falvakat lángba borították, majd 
továbbmentek. Az ellenség így nem is közelíthette meg őket, csak 
figyelte, és csodálkozva várta, hogy merre fordulnak a görögök, és mit 
forgatnak a fejükben. 

A katonák az élelemmel foglalatoskodtak, a vezérek pedig újra 
összegyűltek, elővezették a foglyokat, és apróra kifaggatták őket a 
környező vidékről. Azok elmondták, hogy déli irányban, amerről jöttek, 
Babülón és Média felé vezet az út, kelet felé Szuszába és Ekbatanába jut 
az ember - állítólag ott tölti a tavaszt és a nyarat a király -, ha átkelnek a 
folyón, nyugat felé Lüdiába és lóniába jutnak, ha pedig észak felé 
fordulnak, a hegyeken keresztül a kardukhoszokhoz vezet az út. 
Elmondták, hogy a kardukhoszok a hegyekben elszórva laknak, harciasak, 
és nem engedelmeskednek a perzsa királynak. Egyszer be is tört hozzájuk 
egy százhúszezer főből álló királyi sereg, de oly kedvezőtlen volt a terep, 
hogy egyetlenegy sem tért vissza közülük. De amióta a sík vidék 
szatrapájával egyezségre léptek, érintkeznek egymással. 

Amikor ezt a vezérek meghallották, letáboroztatták a sereget, de 
kizárták azokat, akik azt mondták, hogy mindenfelé ismerik az utat, mert 
nem árulták el, hogy merre szándékoznak menni. Az volt ugyanis a 
véleményük, hogy a hegyeken át vonulva be kell nyomulniuk a 
kardukhoszok földjére. Mert ha keresztülvonulnak ezen a vidéken - 
mondták a foglyok -, Arméniába érnek, egy hatalmas és gazdag országba, 
ahol Orontasz uralkodik. Innen pedig könnyen mehetnek oda, ahova 
akarnak. 

Ezután áldozatot mutattak be, hogy a nap bármely órájában 
elindulhassanak. Mert féltek, hogy a hegyi átjárót előre megszállja az 
ellenség. Kihirdették a parancsot, hogy vacsora után szedjék össze a 
málhát, mindnyájan térjenek nyugovóra, de ha jelt kapnak, nyomban 


induljanak. 


IV. KÖNYV 


Hogy mi minden történt az odafelé vezető úton egészen a csatáig, és mi 
történt a csata után, a fegyverszünet idején, amelyet a király és a 
Kürosszal  odavonult görögök kötöttek, és hogy megszegve a 
fegyverszünetet, miként háborúskodott a király és Tisszaphernész a 
görögökkel, akiknek nyomában volt a perzsa sereg - elmondottam az 
előző könyvekben. 

Mikor olyan vidékre érkeztek, ahol a Tigris folyó mélysége és 
szélessége lehetetlenné tette az átkelést, és a folyó mentén sem 
haladhattak, mivel a kardukhoszok hegyei közvetlenül a folyó fölött 
meredeztek, a vezérek elhatározták, hogy átvágnak a hegyeken. Mert 
hallották a foglyoktól, hogy ha keresztülmennek a kardukhosz hegyeken, 
Arméniában átkelhetnek a Tigris folyón a forrásánál, ha akarnak, de ha 
nem, meg is kerülhetik. Azt mondták, hogy az Euphratész forrása nincs 
messze a Tigrisétől, és ez így is van. A kardukhoszok földjére 
észrevétlenül próbáltak behatolni, és meg akarták előzni az ellenséget, 
mielőtt a csúcsokat elfoglalja. 

Az utolsó őrségváltás felé járt az idő, és épp annyi volt hátra az 
éjszakából, hogy még sötétben keresztülvonulhattak a síkságon, amikor 
parancsszóra felkerekedve elindultak, és hajnalra megérkeztek a 
hegyekhez. Kheiriszophosz haladt a sereg élén a maga csapatával és az 
összes könnyű-fegyverzetűvel, Xenophón pedig a végén ment a nehéz- 
fegyverzetű hátvédekkel. Úgy tűnt, hogy veszély nélkül kapaszkodhatnak 
fel, ha hátulról meg nem támadják őket. Kheiriszophosz el is érte a 
csúcsot, mielőtt az ellenség észrevehette volna, majd lassan továbbvonult, 
és a sereg többi része szép sorban követte. így jutottak el a hegyek 
völgyeiben és szorosaiban fekvő falvakhoz. 

A kardukhoszok elhagyták házaikat, és feleségükkel meg gyerekeikkel 
a hegyekbe menekültek. Élelmet bőségesen lehetett szerezni. A házak 
felszereléséből, a rengeteg rézedényből semmit nem vittek el a görögök, 
és az embereket sem üldözték: kímélettel bántak velük. Szerették volna, 
ha a kardukhoszok, akik a királlyal hadilábon álltak, úgy engedik 
keresztülvonulni őket területükön, mint baráti országon. De élelmet azért 
mindenki onnan vett magának, ahonnan éppen tudott - hiszen hajtotta 
őket a szükség. 

A kardukhoszok nem hallgattak hívásukra, különben sem adták semmi 
jelét a barátságnak. Amikor az utolsó görög csapatok leereszkedtek a 
falvakba - már sötétben, mert az út oly szűk volt, hogy a felfelé és lefelé 
kaptatás egy egész napig tartott -, néhány összeverődött kardukhosz férfi 
megtámadta a hátul haladókat. Egy-két görögöt meg is öltek, másokat 
pedig kövekkel és nyilakkal megsebesítettek. Nem voltak sokan, hisz a 
görögök váratlanul törtek be hozzájuk. Ha akkor többen gyűlnek össze, 
bizony pusztulás fenyegette volna a sereg nagy részét. A görögök az 
éjszakát a falvakban töltötték. A kardukhoszok rengeteg tüzet gyújtottak 
körös-körül a hegyekben, hogy meglássák egymást. 

Virradatkor  Összegyűltek a görög vezérek és alvezérek, és 
elhatározták, hogy csak a nélkülözhetetlen és a legerősebb igásállatokat 


viszik tovább, a többit otthagyják, és az új hadifoglyokat mind szabadon 
engedik. Mert a sok igásállat és fogoly csak lassítja a menetet, számtalan 
felügyelőre van szükség hozzájuk, akik nem vehetnek részt a harcban, 
azonkívül ha sok az ember, kétszer annyi élelmet kell beszerezni és vinni. 

Ezt határozták el tehát, és kihirdették, hogy mindenki a parancs szerint 
cselekedjen. A reggeli étkezés után megindultak, a vezérek pedig 
odaálltak az egyik útkanyarhoz, és ha találtak valamit, amit a parancs 
értelmében ott kellett volna hagyni, elvették. Az emberek nem is voltak 
engedetlenek, alig egynéhányan csempésztek ki egy-egy szeretett 
fiúcskát vagy csinos asszonyt. így meneteltek ezen a napon, itt-ott 
harcolva egy kicsit, majd pedig kissé megpihenve. 

Másnap igen hidegre fordult az idő, de tovább kellett menniök, mert 
nem volt elegendő élelmük. A menetet Kheiriszophosz, a hátvédeket 
pedig Xenophón vezette. Az ellenség erősen támadott, sőt a szűk terepen 
előrehatolva közelből nyilazta és parittyázta őket. így a támadó, majd 
meghátráló görögök kénytelenek voltak lassan haladni. Es minthogy az 
ellenség nagyon szorongatta őket, Xenophón gyakran megálljt parancsolt. 
Kheiriszophosz azonban, aki máskor parancsszóra mindig megállt, most 
nem tette ezt, hanem sietésre noszogatta a sereget, és meghagyta, hogy 
kövessék. Látták, hogy mit csinál, de arra nem jutott idő, hogy 
odamenjenek hozzá, és megtudakolják a sietség okát. így a menetelés 
futásnak hatott a hátvédek előtt. Itt halt meg Kleonümosz, a nagyszerű 
spártai férfi - egy nyíl keresztülhatolt pajzsán, bőrmellényén, és bordái 
közé fúródott -, meg az arkadiai Basziasz, akinek fejébe hatolt egy nyíl. 

Amikor táborhelyükre értek, Xenophón azon nyomban 
Kheiriszophoszhoz sietett, és szemrehányásokkal illette, hogy nem állt 
meg, hanem arra kényszerítette őket, hogy futva harcoljanak. 

- És most két nagyszerű emberünk meghalt, mi pedig sem magunkkal 
hozni, sem eltemetni nem tudtuk őket. 

Kheiriszophosz így felelt: 

- — Pillants csak a hegyekre, és látni fogod, hogy mind 
megmászhatatlanok. Csak ez az egyetlen meredek út van előttünk, és 
ezen is emberek tömegét láthatod, akik elfoglalták és őrzik a feljáratot. 
Ez volt hát a sietségem oka, és azért nem vártam rád, mert azt 
gondoltam, talán valamiképpen meg tudnám előzni őket, mielőtt 
elfoglalják a feljáratot; a velünk jött kalauzok azt állítják, nincs is más út. 
Xenophón pedig így szólt: 

- Nekem azonban van két emberem. Mikor a kardukhoszok 
kellemetlenkedni kezdtek, mi  lesállásba vonultunk, így kissé 
fellélegezhettünk, megöltünk néhány kardukhoszt, de élve is elfogtunk 
egy-kettőt, hogy a terepet ismerő vezetőink legyenek. 

Azonnal odavezették a két embert, és külön-külön megkérdezték őket, 
ismernek-e más utat azon kívül, amely a szemük előtt húzódik. Az egyik, 
noha alaposan ráijesztettek, azt mondta, hogy nem ismer. Mivel semmi 
hasznosat nem mondott, a másik szeme láttára megölték. Eletben maradt 
társa elmondta: a másik azért nem adott választ, mert a lánya azon a 
vidéken van férjnél, de ő - mondotta - olyan utat fog mutatni nekik, 
amelyen még az igásállatok is elvonulhatnak. Arra a kérdésre, hogy van-e 
annak az útnak nehezen járható része, azt felelte, hogy van egy csúcs, 
amelyen csak úgy jutnak túl, ha előre elfoglalják. 


Ezután elhatározták: összehívják a könnyű- és nehéz-fegyverzetűek 
parancsnokait, elmondják nekik, mi a helyzet, és megkérdezik tőlük, ki 
lesz olyan bátor, hogy önként vállalja az utat. 

A nehézfegyverzetűek közül két arkadiai jelentkezett: a methüdrioni 
Arisztónümosz és a Sztümphaloszból való Agasziasz. A parrhasziabeli 
árkád Kallimakhosz versenyre kelt velük, ő is kijelentette, hogy 
készséggel vállalja az utat, és magával visz mindenkit a seregből, aki 
hajlandó követni. 

- Mert tudom - mondotta -, hogy sok fiatal jönne, ha én vezetném őket. 

Ezután megkérdezték, nem menne-e velük a könnyű-fegyverzetűek 
valamelyik parancsnoka is. A khioszi Ariszteasz vállalkozott, aki hasonló 
esetben már gyakran tett értékes szolgálatokat a seregnek. 

Már estére járt az idő, amikor kiadták a parancsot, hogy étkezés után 
induljanak útnak. A megkötözött vezetőt melléjük adták, és 
megállapodtak velük: ha elfoglalják a csúcsot, éjjel őrzik a terepet, reggel 
pedig harsonajelet adnak. Aztán fentről megtámadják a hegy torkot 
megszállva tartó ellenséget, a sereg többi része pedig a lehető 
leggyorsabban utánuk megy, hogy segítségükre legyen. 

Miután megállapodtak, a mintegy kétezer főnyi csapat útnak indult. 
Szakadt az eső. Xenophón közben az előttük nyíló hegyszoroshoz vezette 
a hátvédeket, hogy az ellenség erre az útra fordítsa figyelmét, és ne vegye 
észre a kerülő úton haladó embereket. 

Amikor a hátvédek odaértek ahhoz a hegyszoroshoz, amelyen át kellett 
haladniuk, hogy a hegyre feljussanak, a barbárok lezúdítottak egy 
szekérre való kisebb-nagyobb szikladarabot, a kövek a sziklákhoz verődve 
szerteszét repültek, úgyhogy a völgy torkát megközelíteni sem lehetett. 

Minthogy erre nem mehettek, néhány parancsnok másfelé 
próbálkozott, és mindaddig keresgélt, amíg be nem sötétedett. Es amikor 
úgy gondolták, hogy már nem veszik őket észre, végre visszatértek, hogy 
elköltsék vacsorájukat. Mert bizony a hátvédek reggel sem étkeztek. Az 
ellenség pedig egész éjjel szünet nélkül görgette a köveket, legalábbis 
erre lehetett következtetni a dübörgésből. 

Azok pedig, akik az útmutató vezetésével a kerülő úton mentek, tűz 
körül üldögélő őrszemekre bukkantak. Néhányat megöltek, másokat 
elkergettek, ők maguk pedig, abban a hiszemben, hogy elfoglalták a 
hegycsúcsot, ott maradtak. Csakhogy nem foglalták el, mert volt felettük 
még egy orom: az a szűk ösvény vezetett oda fel, amelyen az őrszemek 
ültek. És innen vitt még egy út ahhoz az ellenséges csapathoz is, amely a 
nyílt hegyi utat tartotta megszállva. 

Itt töltötték az éjszakát. Napfelkelte után csendben és rendezett 
sorokban megindultak az ellenség felé. Ködfelhő is keletkezett, és ennek 
leple alatt észrevétlenül egészen a közelükbe lopóztak. Amikor 
megpillantották egymást, megszólalt a harsona, és a görögök hangos 
csatakiáltással az ellenségre vetették magukat. Azok nem állták a 
támadást, hanem futva elmenekültek az útról. De nem sokan vesztették 
életüket, mert nagyon fürgék voltak. 

Amikor pedig Kheiriszophosz csapatai meghallották a harsonát, tüstént 


felrohantak a nyílt úton. A többi vezér a járhatatlan hegyoldalon 
összevissza kapaszkodott felfelé. A katonák dárdájukkal húzták föl 
egymást, mindenki úgy mászott, ahogy tudott. Ezek az osztagok 
egyesültek először azokkal, akik a magaslatot előre elfoglalták. 

Xenophón az utóvéd felével arra haladt, amerre a vezető irányította 
első osztag ment, ez az út látszott ugyanis a legjárhatóbbnak az 
igásállatok számára. A csapat másik felét a málhások mögé rendelte. 
Menet közben az út fölött az ellenség által megszállt dombot pillantottak 
meg: ezt meg kellett tisztítaniok az ellenségtől, különben elszakadnak a 
többi görögtől. Ők maguk mehettek volna arra is, amerre a többiek, de a 
málhás állatok csak ezen az úton tudtak haladni. Ekkor hadoszlopokba 
álltak, és egymást buzdítgatva megrohamozták a magaslatot, de nem 
vették körül, hanem engedték, hogy az ellenség egérutat nyerjen, ha 
akar. A barbárok egy ideig nyíllal lőtték, kővel dobálták a nagy üggyel- 
bajjal felfelé kapaszkodó görögöket, de nem várták meg, hogy a 
közelükbe érjenek, hanem futva eltakarodtak a magaslatról. 

Ezen túljutottak hát a görögök, de ekkor ismét megpillantottak egy 
megszállt dombot, és elhatározták, hogy erre is nyomban 
felkapaszkodnak. De Xenophónnak eszébe jutott: ha védelem nélkül 
hagyják a már hatalmukba kerített magaslatot, az ellenség ismét 
elfoglalja, majd megtámadja az arra haladó igásállatokat, amelyek a 
keskeny úton hosszú sorban vonulnak, ezért a következő parancsnokokat 
hátrahagyta a magaslaton: az athéni Képhiszodóroszt, Képhiszophón fiát, 
az athéni Amphikratészt, Amphidémosz fiát és az Argoszból menekült 
Arkhagoraszt. O maga pedig a többiekkel megindult a második magaslat 
ellen, és azt is elfoglalta. 

De még egy harmadik csúcs is volt előttük, sokkal meredekebb az 
eddigieknél, mégpedig éppen ama hely fölött, ahol az önként jelentkezők 
az éjszaka megrohanták a tűznél ülő őrszemeket. Amikor a görögök a 
közelükbe értek, a barbárok harc nélkül elvonultak a csúcsról; mindenki 
csodálkozott, és arra gyanakodott, hogy a bekerítéstől való félelmükben 
szöktek meg. Valójában látták a magasból, mi történik a hátuk mögött, és 
ezért valamennyien hátvédeik után siettek. 

Xenophón a legfiatalabb harcosokkal felkúszott az oromra, a 
többieknek pedig megparancsolta, hogy lassan kövessék őket, amíg az 
utolsó csapatok is egyesülnek velük, majd nyomuljanak előre az úton, és a 
síkságon pihenjenek meg. 

Ekkor érkezett oda a menekülő Arkhagorasz, és jelentette, hogy 
elvágták őket az első dombtól és megölték  Képhiszodóroszt, 
Amphikratészt és másokat is, akiknek nem sikerült a szikláról leugorva a 
hátvédekhez menekülniök. Ezek után a barbárok elérkeztek az orommal 
szemközt emelkedő csúcsra, Xenophón pedig tolmács útján 
fegyvernyugvásról kezdett tárgyalni velük, és a holtak kiadását kérte. 

A barbárok megígérték, hogy kiadják a holttesteket, azzal a feltétellel, 
hogy a görögök nem égetik föl a házaikat. Ebbe Xenophón beleegyezett. 
Miközben ezekről tárgyaltak, és a sereg többi része elvonult, a vidékről 
mindenki odacsődült. És amikor kezdtek lefelé ereszkedni az oromról, 
oda, ahol a többiek pihenőt tartottak, ordítozva rájuk zúdult az ellenség 
óriási tömege. Amikor az ellenség fölért arra az oromra, ahonnan 
Xenophón leereszkedett, szikladarabokat kezdett a görögökre görgetni. 


Az egyik katonának a lábát törték el, Xenophónt pedig otthagyta 
fegyverhordozója, és magával vitte pajzsát is. De az arkadiai Luszoiból 
való Eurülokhosz, egy nehézfegyverzetű katona, odarohant hozzá, és 
pajzsával fedezve mindkettőjüket, vele együtt visszavonult, és a többiek is 
szerencsésen visszatértek csapataikhoz. 

így hát együtt volt az egész görög sereg, és az eleséggel bőven ellátott 
szép házakban tanyázott le. Bor is sok volt, kimeszelt gödrökben tárolták. 
Xenophón és Kheiriszophosz megegyezett az ellenséggel, hogy a 
holttestek ellenében kiadják a vezetőt. A barbárok ugyanis minden tőlük 
telhetőt megtettek halottaikért, ami szokásuk szerint a derék férfiaknak 
kijárt. 

A következő nap vezető nélkül haladtak. Az ellenség támadta őket, 
megszállta F. a hegyszorosokat, így próbálta megakadályozni 
továbbjutásukat. Amikor a menet eleje nem tudott továbbhaladni, 
Xenophón hátul az útról a hegyoldalra ment fel, és így, magasabban 
lévén, mint azok, akik a menetet gátolták, szabaddá tette az utat az 
előhad számára. Amikor pedig hátul támadtak, Kheiriszophosz ment fel a 
hegyoldalba, megpróbált feljebb kerülni azoknál, akik a menetet gátolták, 
és így szabaddá tette az utat a hátul haladók számára. Mindig így 
segítették egymást, és nagyon törődtek egymással. 

Sokszor előfordult, hogy azokon ütöttek rajta a barbárok, akik föntről 
ismét le akartak jutni; olyan fürgék voltak ugyanis, hogy ha akartak, 
bármilyen közelről el tudtak menekülni, hisz íjon és parittyán kívül 
semmit nem viseltek. Ráadásul kitűnő íjászok voltak. íjaik majd 
háromrőfnyiek, nyilaik pedig több mint két rőf hosszúak voltak. Lövésnél 
a húrt, bal lábukkal rálépve, egész az íj alsó széléig húzták. Nyilaik 
áthatoltak a pajzson és a mellvérten is. Amikor ilyen íjakat zsákmányoltak 
a görögök, szíjat erősítettek rájuk, és hajítódárdának használták őket. 
Ezen a vidéken a krétaiak bizonyultak a leghasznosabbnak. A krétai 
Sztra-toklész volt a vezetőjük. 

Ezen a napon a Kentritész folyó síksága fölött elterülő falvakban 
táboroztak. A folyó két plethron széles, és Arméniát határolja el a 
kardukhoszok földjétől. A görögök itt kipihenték magukat, és örültek, 
hogy végre síkságot látnak. A folyó hat-hét sztadionra van a hegyektől. 
Nagyon kellemesen töltötték a napot, mindenük megvolt, és sűrűn 
emlegették a kiállt fáradalmakat. Mert hét álló napig, amíg a 
kardukhoszok földjén vonultak keresztül, szüntelenül harcban álltak, és a 
királytól meg Tisszaphernésztől együttvéve nem szenvedtek annyit, mint 
azokban a napokban. Most, hogy mindettől megszabadultak, édes álomba 
merültek. 

De napkeltekor, valahol a folyó túlsó partján, felfegyverzett lovasokat 
pillantottak meg, akik talán a folyón való átkelést akarták meggátolni, a 
lovasok fölött pedig, magasabban, gyalogosok helyezkedtek el 
csatasorban, akik feltehetően az Arméniába való behatolást kívánták 
megakadályozni. Orontasz és Artukhosz csapatai voltak, arméniai, 
mardus és khaldaiosz zsoldosok. Ez utóbbiakról azt beszélték, hogy 
szabad és bátor emberek. Fegyverzetűk nagy fonott pajzs és lándzsa. 


A magas partszegély, amelyen a csapatok felsorakoztak, négy-öt 
plethronra volt a folyótól. Úgy látszott, csupán egyetlen út vezet fel oda, 
azt is mintha nemrég készítették volna: a görögök errefelé kísérelték meg 
az átkelést. 

Eközben kiderült, hogy a víz ellepi mellüket; a folyó feneke a hatalmas 
és síkos kövek miatt nehezen járható; ha fegyvereiket vízben tartják, a 
folyó elsodorja őket; ha a fejükön viszik, semmi nem védi őket az 
ellenséges nyilaktól és a többi lövedéktől - így hát visszafordultak, és a 
folyó innenső partján letelepedtek. Látták, hogy a hegynek azon a részén, 
ahol az éjszakát töltötték, rengeteg felfegyverzett kardukhosz gyűlt össze. 
A görögök nagyon elcsüggedtek: előttük a folyó, amelyen aligha tudnak 
átkelni, látták azokat, akik az átkelést meg akarják akadályozni, és látták 
a kardukhoszokat, akik arra készültek, hogy átkelés közben hátba 
támadják őket. 

Ezt a napot és a rákövetkező éjszakát nagy bizonytalanságban töltötték. 
Xenophón álmot látott: úgy tűnt, mintha béklyóba volna verve, de a 
béklyók maguktól lehullanak, és ő felszabadultan mehet, ahová akar. 
Mikor hajnalodott, Kheiriszophoszhoz sietett, kifejezte reményét, hogy 
minden jóra fordul, és elmesélte neki az álmot. Kheiriszophosz megörült, 
és amikor a nap felkelt, a jelenlevő vezérek áldozatot mutattak be: az 
áldozat már elsőre kedvező volt. 

Az áldozat színhelyéről távozva a vezérek és alvezérek kiadták a 
parancsot a seregnek, hogy lássanak reggelihez. Étkezés közben két ifjú 
érkezett futva Xenophónhoz. Mert mindenki tudta, hogy reggeli és ebéd 
közben is szabad odamenni hozzá, sőt álmából is felkelthetik, ha a 
háborúról akarnak valamit mondani. A fiatalok elbeszélték, hogy éppen 
rőzsét gyűjtöttek tűzrakáshoz, amikor észrevették, hogy a túlsó partnak a 
víz fölé nyúló szikláin egy aggastyán, egy asszony és néhány leányka 
mintha ruhás zsákokat helyezne el az egyik szikla üregében. Ezt látván az 
az ötletük támadt, hogy itt veszélytelenül át lehetne kelni a folyón. Mert 
ezt a részt még az ellenség lovasai se tudják megközelíteni. Meztelenre 
vetkőztek tehát - mesélték tovább -, csak tőrüket vitték magukkal, hogy 
átússzak a folyót. De úgy lábolhattak át rajta, hogy még a nemi szervük 
sem lett vizes. Aztán pedig visszatértek, fölvették ruháikat, és most 
megint itt vannak. 

Xenophón nyomban italáldozatot mutatott be, és az ifjakat is 
felszólította, hogy töltsenek az italból, és imádkozzanak az istenekhez, 
akik az álmot kinyilvánították és az utat megmutatták nekik, hogy aztán a 
többi jót is belteljesítsék. Az italáldozat után azonnal Kheiriszophoszhoz 
vezette az ifjakat, akik neki is elmondották a történteket. Ezt hallva 
Kheiriszophosz is italáldozatot mutatott be. Az áldozat bemutatása után 
megparancsolták a katonáknak, hogy készüljenek fel, ők pedig 
összehívták a vezéreket, és megtanácskozták, miképpen intézhetnék az 
átkelést a legsikeresebben, hogy a túlsó parton várakozókat is legyőzzék, 
és a mögöttük levőktől se szenvedjenek kárt. Elhatározták, hogy 
Kheiriszophosz megy át először a sereg felével, a másik fele hátramarad 
Xenophónnal, a málhások és a sereg zöme pedig a kettő között fog 
átkelni. 

Miután ebben megállapodtak, az ifjak vezetésével útra keltek. Bal kéz 
felől volt a folyó. A gázlóig mintegy négy sztadion utat kellett megtenniük. 


És ahogy ők haladtak, velük átellenben vonultak a folyó mentén fölfelé az 
ellenség lovasai is. Amikor a gázló magasságában elérkeztek a 
folyóparthoz, csatasorba álltak;  Kheiriszophosz koszorúval övezte 
homlokát, levetette ruháját, és elsőnek fogott 418 

fegyvert. Ugyanezt parancsolta a többieknek is, és az alvezérekét 
felszólította, hogy menetoszlopokban vezessék csapataikat, egy részüket 
tőle - Kheiriszophosztól - balra, más részüket pedig tőle jobbra. 

A jósok áldozati állatot öltek bele a folyóba; az ellenség nyíllal és 
parittyával lőtt rájuk, de a lövedékek nem érték el őket. Az áldozat jól 
sikerült, s minden katona harci dalra gyújtott, majd csataordításban 
törtek ki. Velük együtt kiáltoztak az asszonyok is valamennyien, mert sok 
nő volt a sereggel. Kheiriszophosz és emberei begázoltak a folyóba, 
Xenophón pedig maga mellé vette legfürgébb hátvédjeit, és teljes erejéből 
futni kezdett velük, vissza ahhoz a gázlóhoz, amelyik az arméniai 
hegyekbe vezető úttal szemben volt, és úgy tett, mintha itt akarna átkelni 
azzal a céllal, hogy a folyó mentén felsorakozó lovasságot elzárja. Az 
ellenség - látva, hogy Kheiriszophosz emberei könnyűszerrel mennek át a 
vízen, Xenophón emberei pedig visszafelé futnak - megrémült, hogy a 
görögök körülzárják, ezért a barbárok teljes erővel futni kezdtek a 
folyótól a hegyekbe felfelé vezető úthoz. Amikor elérték, megindultak föl 
a hegyre. Lükiosz, a lovasság parancsnoka, és Aiszkhinész, aki 
Kheiriszophosz  könnyűfegyverzetű katonáit vezette, meglátva a 
fejvesztetten rohanó ellenséget, üldözőbe vette. Erre a többi katona is 
kiáltozni kezdett, hogy ők sem akarnak hátramaradni, hanem velük 
tartanak a hegyre. 

Kheiriszophosz közben elérte a másik partot, de nem vette üldözőbe a 
lovasokat, hanem azonnal felkapaszkodott a parti sziklákra, hogy a fent 
vonuló barbárokat megtámadja. Azok, látva menekülő lovasaikat és a 
feléjük rohanó nehézfegyverzetű katonákat, elvonultak a folyó fölé nyúló 
csúcsokról. Xenophón, amikor megállapította, hogy odaát minden 
rendben van, nagy sietve visszatért az átkelő sereghez, különösen azért, 
mert közben leereszkedtek a síkságra a kardukhoszok, és szemmel 
láthatóan az utócsapatok megtámadására készülődtek. Kheiriszophosz a 
csúcsokat tartotta megszállva, Lükiosz pedig, aki néhány emberével az 
ellenséget próbálta üldözni, birtokba vette az otthagyott málhás kocsikat, 
és szerzett egy szép öltözéket meg néhány serleget is. 

A görögök málhavivői éppen átkelőben voltak a poggyásszal a folyón, 
amikor Xenophón a kardukhoszokkal szembefordította és csatarendbe 
állíttatta katonáit. Megparancsolta, hogy mindegyik alvezér ossza négy, 
egyenként huszonöt főből álló szakaszra embereit, majd a szakaszok balra 
fejlődjenek fel — arcvonalba. — Továbbá az  alvezérek és a 
szakaszparancsnokok induljanak meg a kardukhoszok ellen, az 
utócsapatok vezérei pedig a folyó mentén sorakoztassák fel katonáikat. 

A kardukhoszok, amint észrevették, hogy a málhások egyre inkább 
eltávolodnak a sereg zömétől, és már alig látszanak, harci dalokat zengve 
meggyorsították lépteiket.  Kheiriszophosz, mivel emberei már 
biztonságban voltak, a könnyűfegyverzetűeket - a parittyásokat is és az 
íjászokat is - Xenophónhoz küldte azzal a meghagyással, hogy mindenben 
kövessék parancsait. Xenophón, látva, hogy közelednek, hírnököt küldött 
hozzájuk, hogy maradjanak a folyónál, ne keljenek át, de amikor ők 


megkezdik az átkelést, velük szemben jobbról és balról ők is gázoljanak 
bele a vízbe, mintha át akarnának kelni - a dárdások legyenek készen a 
dárdavetésre, az íjászok feszítsék meg a húrt, de ne hatoljanak be a 
folyóba. A maga embereinek pedig megparancsolta, hogy amikor kilövik 
az első parittyát, és az első pajzs megzördül, zendítsenek harci dalra, és 
rohanják meg az ellenséget; és amikor az ellenség megfordul, és a 
trombitás harci jelt ad a folyóból, az utócsapatok vezérei jobbra 
kanyarodva vezessék a sereget, mindnyájan iramodjanak neki, és a lehető 
leggyorsabban gázoljanak át a folyón, de senki ne hagyja el a sorát, 
nehogy egymást akadályozzák; és az lesz köztük a legderekabb, aki 
elsőnek éri el a túlpartot. 

A kardukhoszok, látva, hogy már kevés görög van hátra - hisz sokan 
átkeltek azok közül is, akiket azzal bíztak meg, hogy az igásállatokra, a 
málhára és a nőkre vigyázzanak -, merészen támadásba lendültek, és 
parittyázni meg nyilazni kezdték őket. A görögök, harci dalra gyújtva, 
ellenük rohantak. De azok nem várták be a támadást, mert felszerelésük, 
mint általában a hegyi lakóké, a futáshoz meg a meneküléshez kiválóan 
alkalmas volt, de a közelharchoz már nem. 

Ebben a pillanatban a trombitás megadta a jelt, és az ellenség még 
gyorsabban kezdett futni. A görögök pedig megfordultak és ahogy csak 
tudtak, gyorsan átgázoltak a folyón. Néhány barbár észrevette, hogy mi 
történik, újra a folyó mellé kezdtek futni, és meg is sebesítettek nyilaikkal 
egy-két embert, de a többség, noha a görögök már odaát voltak, szemmel 
láthatóan még mindig menekült. A velük szemben álló görögök 
felbátorodtak, a kelleténél messzebbre gázoltak be, és Xenophón csapatai 
után keltek át újra a folyón. Néhányan közülük is megsebesültek. 

Dél lett, mire a folyón átkeltek, és rendezett sorokban végigvonultak a 
lapos és lankás arméniai síkságon; nem kevesebbet, mint öt paraszangát 
tettek meg. A folyó közelében ugyanis a kardukhoszokkal folytatott 
háborúk következtében nem voltak falvak. 

Nagy faluba érkeztek, még palota is volt benne a szatra-pa számára, és 
a legtöbb házon tornyok magasodtak. Élelem bőven volt. Innen 
továbbmentek, és két nap alatt tíz paraszangát megtéve, túljutottak a 
Tigris folyó forrásán. 

Innen továbbmentek, és három nap alatt tizenöt paraszangát megtéve, 
a szép, de kicsi Téleboasz folyóhoz értek, amely körül sok falu terült el. 
Ezt a vidéket Nyugat-Arméniának nevezték. 

A vidék kormányzója Tiribazosz volt, a király jó barátja. Ha a király 
meglátogatta, csak ő segíthette föl lovára. Lovasai kíséretében megjelent 
Tiribazosz, előreküldte tolmácsát, és megüzente, hogy beszélni kíván a 
vezérekkel. Azok úgy döntöttek, hogy meghallgatják; amikor 
hallótávolságra ért, megkérdezték tőle, mit akar. Tiribazosz azt felelte, 
hogy egyezséget szeretne velük kötni; ő sem bántja a görögöket, a 
görögök se égessék fel a házakat, élelmet viszont vehetnek, amennyi kell. 
A hadvezérek egyetértettek, és ilyen feltételekkel meg is kötötték a 
szerződést. 

Innen továbbmentek, és három nap alatt tizenöt paraszangát tettek 


meg egy síkságon. Tiribazosz mintegy tíz sztadion távolságról kísérte őket 
hadával. 

így érkeztek el egy királyi palotához, amely körül számtalan falu volt, 
mindegyikben sok élelem. Itt tábort ütöttek, de hajnalban nagy hózivatar 
támadt, ezért úgy határoztak, hogy az osztagokat és a vezéreket a 
falvakban szétosztva fogják elszállásolni. Nem láttak ugyanis egyetlen 
ellenséget sem, és a nagy hó miatt is biztonságban érezhették magukat. 
Találtak itt mindenféle jót: áldozati állatot, gabonát, jó illatú óbort és 
sokféle hüvelyest. 

De néhányan, akik elbarangoltak a táborból, jelentették, hogy sereget 
pillantottak meg, és sok lobogó tüzet láttak az éjszakában. A vezérek most 
már nem találták biztonságosnak, hogy szétszórva táborozzanak: 
elhatározták hát, hogy ismét egybegyűjtik a sereget. Egyesültek a 
csapatok, a mozgást siettette, hogy az ég is tisztulni látszott. Az éjszakát 
a szabadban töltötték, de ekkor meg oly temérdek hó esett, hogy a 
fegyvereket és a fekvő embereket egészen belepte. Az igásállatok lábait is 
béklyóba verte a hó. Bizony 422 

nem volt könnyű felkelni. Mert a fekvő embert melegítette a hó, amíg le 
nem pergett róla. De mikor Xenophón merészen felkelt, és meztelenül 
nekilátott fát vágni, gyorsan felkelt valaki más is, és kivette kezéből a 
munkát. Erre aztán feltápászkodtak a többiek is, tüzet gyújtottak, és 
bekenték testüket. Mert sokféle kenőcsöt találtak ott, ezeket olaj helyett 
használták: sertészsírt és szészámot, keserűmandula- és terpentinolajat. 
Még balzsamot is találtak éppen ezekből az anyagokból. 

Ezután ismét elhatározták, hogy tábort bontanak, és tető alá húzódnak 
a falvakban. A katonák örvendezve-zajongva futottak vissza a házakhoz és 
az élelemhez. Akik a múltkori elvonuláskor oktalanságukban felgyújtották 
a házakat, most a szabad ég alatt megbűnhődtek tettükért, mert igen 
kényelmetlen szállásuk volt. Éjjel aztán a Temenionból való Démokratészt 
néhány emberrel együtt elküldték a hegyekbe, oda, ahol a 
szertebarangolók a tüzeket látták. Mert úgy tudták, hogy ez a 
Démokratész sok ilyen helyzetben korábban is az igazsághoz híven 
számolt be tapasztalatairól: a valóságos dolgokról mint valóságosakról, a 
nem létezőkről mint nem létezőkről. 

Visszatérve elmondotta, hogy tüzeket ugyan nem látott, de elfogott és 
magával hozott egy embert, akinél olyan perzsa íj, tegez és bárd van, 
amilyent az amazonok viselnek. Arra a kérdésre, hogy hova való, a fogoly 
azt válaszolta, hogy perzsa, és Tiribazosz táborából jött élelmet szerezni. 
Ezután megkérdezték, mekkora a sereg, és ki ellen állították fel. Az 
ember azt felelte, hogy Tiribazosznak saját hadán kívül még khalüpsz és 
taokhosz zsoldosai is vannak, és az a terve, hogy megtámadja a 
görögöket, amikor a hegyen átkelnek, a szorosban, ott, ahol az egyetlen 
út vezet. 

Ennek hallatán a vezérek elhatározták, hogy sorakoztatják a sereget. 
Őrséget hagytak hátra és a táborban maradtak részére parancsnokot 
jelöltek ki a sztümphaloszi Szophainetosz személyében, majd útnak 
indultak, és vezetőül magukkal vitték az elfogott embert. Amikor felértek 
a hegyre, az előrenyomuló könnyűfegyverzetű katonák megpillantották a 
tábort; nem is várták be a nehézfegyverzetűeket, hanem csatakiáltásokkal 
megrohanták a tábort. A barbárok a zajt hallva nem várták be őket, 


hanem elmenekültek. Néhány barbárt azért mégis megöltek, és mintegy 
húsz lovat zsákmányoltak. Elfoglalták Tiribazosz sátrát is, amelyben 
ezüstlábú fekhelyek, serlegek voltak, meg emberek, akik pékeknek és 
pohárnokoknak mondták magukat. 

Amikor a nehézfegyverzetűek vezérei hírét vették a történteknek, 
elhatározták, hogy azonnal visszatérnek a táborba, nehogy az ott 
maradottakat valaki megtámadja. A trombita jelt adott a hátrálásra, ők 
megfordultak, és még aznap visszaérkeztek a táborba. 

Másnap elhatározták, hogy amilyen gyorsan csak tudnak, 
továbbmennek, mielőtt az ellenség összegyűjti hadát, és elfoglalja a 
szorost. Fel is készültek, és sok vezető kalauzolásával elindultak a sűrű 
hóban. Még aznap elérték azt a csúcsot, ahol Tiribazosz meg akarta őket 
támadni, és tábort ütöttek. 

Innen továbbvonultak, és tizenöt paraszangát megtéve, három napig 
meneteltek a pusztaságban az Euphratész folyóig, amelynek köldökig érő 
vizében átgázoltak. A vezetők azt mondták, hogy a folyó forrása sincs már 
messze. 

Innen továbbvonultak, és a sűrű hóban három nap alatt tíz paraszangát 
tettek meg a síkságon. A harmadik nap nagyon nehéz volt, mert az északi 
szél az arcukba fújt, mindent megfagyasztott körülöttük, és a testüket is 
megdermesztette. Ekkor az egyik jós azt tanácsolta, mutassanak be 
áldozatot a szélnek. Az áldozatot be is mutatták, mire mindenkinek 
határozottan úgy tűnt, hogy a szél ereje alábbhagyott. 

A hó egy öl mély volt. így rengeteg igásállat és rabszolga pusztult el, és 
mintegy harminc katona is. Az egész éjszakát azzal töltötték, hogy a tűzre 
vigyáztak, ki ne aludjon. Fa bőven volt a táborhelyen, csak a később 
jövőknek nem jutott már. Akik korábban megérkeztek és tüzet gyújtottak, 
nem engedték a tűzhöz a később érkezetteket, csak ha búzával vagy 
egyéb élelemmel megvesztegették őket. így a későn jövők mind adtak 
abból, amijük volt. 

Ahol a tüzek égtek, a hó elolvadt, nagy gödrök keletkeztek, és kilátszott 
a föld is. így tudták meg, mily vastag a hó. 

Másnap egész nap meneteltek a hóban, és sok emberen halálos éhség 
vett erőt. Xenophón, aki a hátvédeket vezette, látta, hogy az emberek 
összerogynak, de nem tudta, mi a bajuk. Mikor egy tapasztalt ember 
megmondta neki, hogy nyilvánvalóan az éhség gyötri őket, és mihelyt 
enni kapnak, fel tudnak állni, Xenophón körbejárta a málhás kocsikat, és 
ami élelmet talált, szétosztotta. Azokkal küldette szét az ennivalót, 
akikben még volt annyi erő, hogy odafussanak az éhségtől 
megkínzottakhoz. Azok, mihelyt ettek valamit, felálltak és továbbmentek. 

Kheiriszophosz szürkületkor egy faluhoz érkezett, és a falak előtt, a 
kútnál, falubeli vízhordó asszonyokat és lányokat pillantott meg. A nők 
megkérdezték, hogy kik ők. A tolmács perzsául azt felelte, hogy a 
királytól jönnek a szatrapához. A nők erre azt válaszolták, hogy a szatrapa 
nem itt lakik, hanem egy paraszangával arrébb. Erre, mivel már későre 
járt, a vízhordó nőkkel együtt bementek a falak mögé a falu elöljárójához. 

Kheiriszophosz tehát, meg akinek még volt jártányi ereje, ott táborozott 


le, de a többi katona, aki nem tudott odáig eljutni, étlen és tűz nélkül 
töltötte az éjszakát. Itt is elpusztult néhány ember. Néhány ellenséges 
katona összeverődött, a nyomukba szegődött, és elragadott több kimerült 
igásállatot, majd összeverekedett rajta. 

Voltak katonák, akik ott maradtak az úton, mert belevakultak a hóba, 
vagy mert lefagytak lábujjaik. Az ember csak úgy menthette meg a 
látását, ha menet közben valami fekete dolgot tartott a szeme elé, lábát 
pedig úgy, ha állandóan mozgatta, soha nem pihentette, és éjszakára 
megoldotta saruját. Mert aki beszíjazott saruval aludt, annak a szíjak a 
húsába vágódtak, a saru meg a lábára fagyott. Voltak olyanok is, akik, 
miután régi lábbelijük cserbenhagyta őket, friss ökörbőrből új sarut 
készítettek. Ilyen kényszerűségek miatt maradt ott több katona. 

Továbbhaladva fekete vidéket pillantottak meg, amelyet nem borított 
hótakaró; arra gondoltak, hogy elolvadt a hó. így is volt, a közeli völgyben 
ugyanis egy forrás gőzölgött. 

Itt letértek az útról, letelepedtek, és kijelentették, hogy nem mennek 
tovább. Amikor ezt megtudta Xenophón, aki a hátvédeket vezette, minden 
eszközt és cselt latba vetve kérlelte őket, ne maradjanak itt, hiszen 
nyomukban az összesereglett ellenség. Végül megdühödött, de a katonák 
azt válaszolták, ha megöli őket, akkor sem tudnak továbbmenni. Ilyen 
körülmények között az látszott a leghelyesebbnek, ha a közeledő 
ellenséget lehetőleg megfélemlítik, nehogy megtámadja az elgyötört 
embereket. 

Már sötétedett, azok pedig jöttek nagy lármával és a zsákmányon 
civakodva. Ekkor a hátvédek, már aki egészséges volt, felkerekedve 
megrohanták az ellenséget, a betegek pedig torkuk szakadtából 
ordítoztak, és a dárdákkal a pajzsokat ütögették. Az ellenség megijedt, 
lemenekült a hóban a völgybe, és többé a hangját sem lehetett hallani. 

Xenophón és emberei most útnak indultak, a betegeknek pedig 
megígérték, hogy másnap értük küldenek néhány embert. Alig tettek meg 
néhány sztadiont, amikor a havon fekvő, beburkolózott katonákra 
bukkantak az úton, még őrség sem vigyázott rájuk. Felkeltették őket. 
Azok azt mondták, hogy az előttük haladók nem mennek tovább, nem 
adnak nekik utat. Xenophón elhaladt mellettük, előreküldte a legerősebb 
könnyűfegyverzetűeket, és megparancsolta nekik, nézzék meg, mi 
akadályozza a menetet. Azok jelentették, hogy az egész sereg így pihen. 
Ekkor Xenophón emberei is letáboroztak ott helyben a szabad ég alatt, 
tüzet nem gyújtottak, nem is ettek, és őrséget is csak annyit állítottak, 
amennyi tőlük tellett. 

Amikor pedig megvirradt, Xenophón elküldte a legfiatalabbakat a 
betegekhez azzal, hogy kényszerítsék őket továbbhaladásra. Közben már 
Kheiriszophosz is kiküldött néhány embert a faluban táborozók közül, 
hogy nézzék meg, mi van az utóhaddal, Xenophón katonái örömmel 
pillantották meg az érkezőket, és átadták nekik a betegeket, hogy vigyék 
be őket a táborba, maguk pedig elindultak, és nem egészen húsz 
sztadiont megtéve, elérkeztek ahhoz a faluhoz, amelyben Kheiriszophosz 
táborozott. 

Amikor ismét együtt voltak, úgy gondolták, a csapatokat bízvást 
elszállásolhatják a falvakban. Kheiriszophosz helyben maradt, a 
többieknek pedig egy-egy közeli falu jutott. Embereivel együtt be is 


vonult minden parancsnok. 

Az athéni Polükratész alvezér itt azt kérte, hogy engedjék elvonulni. 

Xenophón a könnyűfegyverzetű csapatokkal sietve bevonult a neki 
jutott faluba. Ott egybegyűlve találta a falubelieket, a falu bíráját és 
tizenhét csikót, amelyeket a királynak neveltek adóba, meg a falu 
bírájának lányát, aki kilencedik napja volt férjnél. Férje nyúlvadászatra 
ment, ezért a görögök nem fogták el a falvakban. A házak a földbe 
épültek, bejáratuk, akár a kutaké, de lefelé kitágultak. A bejáratot az 
igásállatoknak ásták, az emberek létrákon ereszkedtek le. A kecskék, 
juhok, ökrök, szárnyasok és kicsinyeik a házakban éltek. Minden állatot 
benn etettek takarmánnyal. Búza, árpa, bab és árpabor is volt nagy 
edényekben. Még az árpaszemek is ott úszkáltak az edény peremén, és a 
bütyköktől megfosztott rövidebb-hosszabb  nádszálak lebegtek a 
folyadékban. Ha az ember megszomjazott, ezeket vette a szájába, és 
megszívta. Nagyon erős ital volt, ha az ember nem töltött hozzá vizet, és 
nagyon kellemes annak, aki megszokta. 

Xenophón meghívta asztalához a falu bíráját, és bátorította, mondván: 
nem fosztja meg gyerekeitől, és amikor elvonulnak, kárpótlásul a házát is 
megtölti élelemmel, ha jóindulattal lesz a sereg iránt, amíg egy másik 
törzshöz nem érnek. A bíró meg is ígérte, és jóindulata bizonyítására 
megmutatta, hová ásták el a bort. így töltötték az éjszakát a katonák 
szállásukon, minden jóval elhalmozva. A falu bíráját őrizetben tartották, 
és gyerekeit sem tévesztették szem elől. 

Másnap Xenophón a bíróval együtt elindult Kheiriszophoszhoz. 
Útközben minden faluba betértek, mindenütt jóllakott és jókedvű 
katonákat találtak. Sehonnan nem engedték el őket, amíg reggelit nem 
tálaltak nekik. És nem volt hely, ahol ne került volna az asztalra sok 
bárány, gödölye, malac, borjú és baromfi, hozzá búza- és árpakenyér. Es 
aki inni akart a másik egészségére, mindig odavonszolta társát a 
hordóhoz, onnan kellett innia, lehajolva, mint a baromnak. 

A bírónak megengedték, hogy vegyen, amit akar. Nem fogadott el 
semmit, de ha valahol meglátta valamelyik rokonát, maga mellé vette. 
Amikor Kheiriszophoszhoz megérkeztek, ott is lakoma közben találták a 
katonákat, száraz szalmakoszorú volt a fejükön, és barbár öltözékű 
arméniai fiúk szolgáltak fel nekik. A fiúknak - akár a süketnémáknak - 
jelekkel adták tudtára, hogy mit kell tenniük. Kheiriszophosz és Xenophón 
örömmel üdvözölte egymást, majd - a perzsául beszélő tolmács 
segítségével - közösen megkérdezték a falu bíráját, hogy miféle vidék ez. 
Az megmondta, hogy Armenia. Majd megkérdezték, hogy kinek nevelik a 
lovakat. A bíró azt felelte, hogy a királynak adóba, és hogy a szomszéd 
vidék a khalüpszoké, és az oda vezető utat is megmondta. 

Xenophón ekkor visszavitte a bírót családjához, és nekiadta régebben 
zsákmányolt lovát, hogy táplálja föl, és mutasson be vele áldozatot. 
Hallotta ugyanis, hogy a ló szent állata a Napnak, és félt, hogy az 
utazástól megviselt állat elpusztul. Ő pedig egy csikót vett magának, és 
csikót adott minden vezérnek és alvezérnek is. Az ottani lovak kisebbek a 
perzsák lovainál, de sokkal tüzesebbek. Ekkor a bíró megtanította őket rá, 
hogy a lovak és igásállatok lábára zsákot kell húzni, ha havon vezetik 
őket, különben hasig süllyednek a hóban. 

Mikor pedig eljött a nyolcadik nap, Xenophón átadta a bírót 
Kheiriszophosznak, hogy az utat mutassa neki, rokonait pedig magánál 
tartotta, csak fiát nem, aki nemrég lépett ifjúkorba. Öt az amphipoliszi 
Episzthenész őrizetére bízta, azzal, hogy ha az apa helyesen mutatja az 
utat, magával viheti majd, amikor távozik. 

Annyi élelmet hordtak a bíró házába, amennyit csak tudtak, majd 
felkerekedtek, és útnak indultak. A bíró pedig, akit feloldottak 
kötelékeitől, vezette őket a havon keresztül. 

Harmadnapja meneteltek már, és Kheiriszophosz megharagudott a 
bíróra, hogy nem vezeti őket falvakon keresztül. De a bíró azt felelte, 
hogy ezen a vidéken nincsenek falvak. Kheiriszophosz megverte, de nem 
kötözte meg. Így aztán a bíró éjjel megszökött, és otthagyta fiát. Ez volt 
az egyetlen viszály az úton Xenophón és Kheiriszophosz között, hogy 
Kheiriszophosz rosszul és hanyagul bánt a vezetővel. Episzthenész pedig 
beleszeretett a fiúba, hazavitte, és a leghívebb szolgára talált benne. 

Ezután hét napig vonultak, és naponta három paraszangát tettek meg 
az egy plethron széles Phaszosz folyó mentén. Azután két nap alatt tíz 
paraszangát tettek meg. A síkra vezető hágón szembe találták magukat a 
khalüpszokkal, a taokhoszokkal és a phasziszbeliekkel. Kheiriszophosz, 
amikor megpillantotta az ellenséget a hágón, mintegy harminc sztadion 
távolságra megállította a sereget, hogy ne menetoszlopban közelítsék 
meg az ellenséget. Kiadta a parancsot a többieknek is: a csapatok 
fejlődjenek föl egymás mellé, hogy a sereg csatarendben álljon. Amikor a 
hátvédek is előrenyomultak, összehívta a vezéreket és alvezérekét, és így 
szólt hozzájuk: 

- Mint látjátok, az ellenség megszállva tartja a hágókat. Ideje, hogy 
megtanácskozzuk, miképpen harcolhatnánk velük a legsikeresebben. Azt 
javaslom, parancsoljuk meg a katonáknak, hogy lássanak reggelihez, mi 
pedig közben megbeszéljük, ma vagy holnap menjünk-e át a hegyen. 

- Véleményem szerint - mondta Kleanór - fogyasszuk el gyorsan a 
reggelinket, utána fogjunk fegyvert, és mihamarabb rohanjuk meg az 
ellenséget. Mert ha a mai napot elvesztegetjük, az ellenség, aki most már 
lát bennünket, bátrabb lesz, és bátorsága láttán valószínűleg még több 
katona csatlakozik majd hozzá. 

Ezután Xenophón beszélt: 

- Én a következőképpen gondolom: ha harcolni kell, úgy készüljünk fel, 
hogy harcunk a lehető legeredményesebb legyen. És ha könnyen akarunk 
keresztüljutni, arra kell vigyáznunk, hogy minél kevesebb sebet kapjunk, 
és minél kevesebb embert veszítsünk. A hegy, amelyet látunk, több mint 
hatvan sztadionra van innen. Láthatóan sehol nem tudnak megfigyelni 
bennünket, csak éppen azon az úton. Sokkal jobb lenne a hegységnek 
valamely őrizetlen pontját lopva elfoglalni, és ha lehet, őket megelőzve 
birtokba venni, mint megerősített helyen bocsátkozni harcba a felkészült 
ellenséggel. Sokkal könnyebb hegynek föl menni harc nélkül, mint sík 
területen, de mindenfelől ellenségtől körülvéve, jobban lát az ember a 
lába elé éjjel, ha nem kell harcolnia, mint nappal, ha csatáznia kell, 
biztonságosabb a göröngyös út, ha küzdelem nélkül megyünk rajta, mint a 
sima, ha közben a fejünkre lövöldöznek. Egyáltalán nem tartom 


lehetetlennek, hogy odalopakodjunk, hiszen mehetünk éjjel is, és 
mehetünk olyan messzire tőlük, hogy ne vegyenek észre bennünket. Ha 
pedig úgy teszünk, mintha itt akarnánk támadást indítani, a másik 
irányban még zavartalanabbul mászhatjuk meg a hegyet, mivel az 
ellenséges katonák mind ide fognak gyűlni. De mit is beszélek én itt 
lopakodásról? Hiszen hallom Kheiriszophosz, hogy ti, spártaiak, már a 
teljes jogúak, kora gyermekségetektől fogva gyakoroljátok a lopást, és 
nemhogy rútnak, hanem egyenesen szépnek tartjátok a törvény által nem 
tiltott dolgokat elcsenni. Sőt, hogy minél ügyesebben és észrevétlenebbül 
próbáljatok lopni, törvénybe hoztátok, hogy akit lopáson rajtakapnak, azt 
megkorbácsolják. Nagyon is itt van most az ideje, hogy neveltetésedről 
bizonyságot adj, vigyázz hát, hogy rajta ne kapjanak bennünket, amikor 
fellopakodunk a hegyre, nehogy aztán nagyon elverjenek bennünket. 

- Én meg azt hallottam rólatok, athéniakról - mondta Kheiriszophosz -, 
hogy szörnyű ügyesen lopjátok a közvagyont, noha szörnyű veszély 
fenyegeti a tolvajokat, s hogy legkiválóbb polgáraitok a legjobb tolvajok, 
ha ugyan ti a legkiválóbbakat tartjátok méltónak a főhivatalokra. Ugyhogy 
itt az ideje, hogy te is bizonyságot adj neveltetésedről. 

- Én kész vagyok a hátvédekkel vacsora után felkerekedni, hogy a 
hegyet elfoglaljuk - mondta Xenophón. - Még kalauzaim is vannak. 
Könnyűfegyverzetűink elfogtak ugyanis néhány utánunk lopakodó rablót. 
Tőlük tudom, hogy a hegy nem járhatatlan, és kecskék meg 
szarvasmarhák legelnek rajta. így aztán, ha egyszer sikerült valahol a 
lábunkat megvetni, jöhetnek az igásállatok is. Remélem, hogy az ellenség 
nem tart ki, ha látja, hogy egy magasságba kerültünk velük. Hisz most 
sem merészkedik le velünk egy szintre. 

Kheiriszophosz pedig így szólt: 

- Miért mennél te, és hagynád el a helyedet a hátvédeknél? Rendelj ki 
valakit, ha nem akad önként vállalkozó. 

Ezek után a  methüdrionbeli  Arisztónümosz indult útnak 
nehézfegyverzetű katonákkal, valamint a khioszi Ariszteasz, meg az 
Oitéből való Nikomakhosz a könnyűfegyverzetűekkel. Megállapodtak, 
hogy ha elfoglalták a csúcsot, sok tüzet gyújtanak. Ezek után elköltötték 
reggelijüket. "Nyomban étkezés után  Kheiriszophosz mintegy tíz 
sztadionnal közelebb vitte az egész sereget az ellenséghez, hogy még 
inkább úgy tűnjék, mintha ott akarnának támadni. 

Miután megvacsoráztak, és leszállt az éjszaka, parancs szerint útnak 
indultak, és elfoglalták a hegyet, a többiek meg a helyükön maradtak, és 
nyugovóra tértek. Az ellenség pedig észrevéve, hogy a hegyet 
megszállták, egész éjszaka ébren virrasztott, és őrtüzeket gyújtott. 
Reggel Kheiriszophosz áldozatot mutatott be, és az ellenség által 
megszállt úthoz vezette seregét, azok pedig, akik a hegyen voltak, 
megindultak a csúcs felé. Az ellenség zöme a hegy hágóján maradt, egy 
részük meg a csúcson tartózkodó görögök ellen indult. Es mielőtt a két 
derékhad összecsaphatott volna a csúcson, kitört a harc. A görögök 
legyőzték és üldözőbe vették az ellenséget. Közben a könnyűfegyverzetű 
görögök nagy iramban megindultak a síkságról a szemben levő ellenség 
felé, . Kheiriszophosz pedig — rohamlépésben követte őket a 
nehézfegyverzetűekkel. Az utat megszállva tartó ellenséges katonák, 
látván, hogy a fentiek vereséget szenvedtek, elfutottak. Nem sokan 


pusztultak el közülük, de számtalan fonott pajzsot vesztettek, amelyeket a 
görögök kardcsapásokkal használhatatlanná tettek. Amikor felértek, 
áldozatot mutattak be, és győzelmi emléket állítottak, majd leereszkedtek 
a síkságra, és minden jóval zsúfolt falvakhoz értek. 

Innen öt nap alatt, harminc paraszangát megtéve, a taokhoszok földjére 
vonultak. Élelmük elfogyott, a taokhoszok ugyanis megerősített helyeken 
laktak, és itt halmozták fel minden élelmüket. Később egy olyan helyre 
értek, ahol nem volt város, és nem voltak házak sem, de rengeteg férfi, nő 
és jószág sereglett össze. Kheiriszophosz azon nyomban támadást indított 
a hely ellen. Amikor az első osztag kifáradt, indult egy másik, majd ismét 
egy másik; nagy tömeggel nem lehetett körbefogni a helyet, mert folyó 
vette körül. 

Amikor Xenophón megérkezett a könnyű- és nehéz-fegyverzetű 
hátvédekkel, Kheiriszophosz így szólt: 

- Jókor jöttök, mert ezt a helyet be kell vennünk. Ha nem vesszük be, a 
hadseregnek nem lesz élelme. 

Ekkor tanácskozni kezdtek. Xenophón megkérdezte, hogy mi 
akadályozza bevonulásukat. Kheiriszophosz így válaszolt: 

- . Mindössze egy bejárat van, az, amit látsz. Ha valaki arrafelé 
próbálkoznék, onnan felülről, ahol az a szikla meredezik, köveket 
zúdítanak rá. És akit eltalálnak, az így jár. Ezzel néhány emberre 
mutatott, akiknek combja és bordája össze volt zúzva. 

- És ha kifogynak a kövekből - kérdezte Xenophón -, van-e még valami, 
ami megakadályozhatná, hogy bejussunk? Mert legfeljebb néhány ember 
látható ott szemben, azok közül is mindössze ketten-hárman vannak 
fegyverben. És mint te is láthatod, az az út, amelyet kőzáporban kellene 
megtennünk, nem hosszabb másfél plethronnál. Ebből körülbelül egy 
plethronnyi szakaszon sűrűn állnak a hatalmas fenyőfák, és ha ezek mögé 
húzódnánk, ugyan mi kárt tehetnének bennünk a lefelé eső vagy gördülő 
kövek? Azután egy plethronnyi szakasz következik, azon kellene 
keresztülfutnunk, utána pedig abbamarad a kőzápor. 

- . Csakhogy mihelyt megindulunk a fák felé, azonnal megered a 
kőzápor - mondta Kheiriszophosz. 

- Hát éppen ennek kell bekövetkeznie - mondta Xenophón -, mert így 
hamarabb kifogynak a kövekből. De induljunk onnan, ahonnan már 
keveset kell futnunk, és ahonnan félre is tudunk húzódni, ha dobálnak 
bennünket. 

Ezután elindultak: Kheiriszophosz, Xenophón és a parrhasziabeli 
Kallimakhosz alvezér, ezen a napon ugyanis ő volt a hátvédek 
parancsnoka. A többi alvezér biztonságban hátramaradt. A fák alatt 
lassan vonultak az emberek, mintegy hetvenen; nem csapatban, hanem 
egyenként, mindegyik a lehető legóvatosabban. A sztümphaloszi 
Agasziasz és a methüdrionbeli Arisztónümosz - ők is a hátvédek 
parancsnokai voltak - meg még mások, a fenyőkön kívül vonultak, mivel 
egy csapat embernél több nem maradhatott biztonságban a fák között. 

Ekkor Kallimakhosz cselt eszelt ki: két-három lépésre előrefutott a fa 
alól, ahol állt, és amikor a kövek gördülni kezdtek, ügyesen visszaugrott. 


Valahányszor előreugrott, több mint tíz szekér követ vesztett az ellenség. 
Agasziasz látta, hogy mit csinál Kallimakhosz, és hogy az egész sereg őt 
figyeli, megijedt, hátha Kallimakhosz tör majd be elsőnek az erődbe, ezért 
nem hívta sem barátait, a mellette álló Arisztónümoszt és a Luszoiból való 
Eurülokhoszt, és nem hívott senki mást sem, hanem ő maga 
nekiiramodott, és megelőzött mindenkit. 

Kallimakhosz, amikor látta a mellette elrohanó Agasziaszt, pajzsának 
karimájánál megragadta. Ebben a pillanatban a  methüdrionbeli 
Arisztónümosz száguldott el mellettük, majd a  Luszoiból való 
Eurülokhosz. Mert mind vágytak a dicsőségre, versengtek egymással, és 
így vetélkedve vették be az erődöt. És amikor benn voltak, már senki nem 
dobott követ. 

Most aztán szörnyű látvány tárult a szemük elé. Az asszonyok a mélybe 
dobálták gyerekeiket, és utánuk vetették magukat. így tettek a férfiak is. 
Ekkor a sztümphaloszi Aineasz alvezér meglátta, hogy egy szépen öltözött 
férfi rohan, hogy levesse magát. Erre, hogy visszatartsa, megragadta. De 
az magával rántotta őt is, mindketten lezuhantak a szikláról, és 
szörnyethaltak. 

Embert nagyon keveset ejtettek foglyul, de ökröt, szamarat és birkát 
annál többet. 

Ezután hét nap alatt ötven paraszangát megtéve, a khalüpszok földjén 
vonultak keresztül. Ez volt a legbátrabb nép valamennyi közül, amelynek 
földjén keresztülvonultak, harcba is bocsátkoztak a görögökkel. Hasig 
érő, lenből font mellvértet viseltek, fémpáncél helyett pedig sűrűn sodrott 
köteleket. Lábpáncélt és sisakot is hordtak, övükön tőr függött, akkora, 
mint egy spártai tőr, ezzel ölték meg azokat, akiket le tudtak győzni. Ha 
sikerült levágniuk az ellenség fejét, magukkal vitték, az ellenség szeme 
láttára pedig énekeltek meg táncot lejtettek. Tizenöt rőf hosszú egy- 
hegyű lándzsát is viseltek. A khalüpszok eleinte községeikben maradtak, 
de mikor a görögök elvonultak mellettük, állandó csatározások közepette 
követték őket. Megerősített helyeken laktak, itt halmozták fel élelmüket 
is. így a görögök itt semmit sem szerezhettek, és a taokhoszoktól 
zsákmányolt állatokból táplálkoztak. 

Ezután a négy plethron széles Arpaszosz folyóhoz érkeztek, majd négy 
nap alatt húsz paraszangát megtéve, a szküthinoszok sík földjén vonultak 
keresztül, és falvakhoz érkeztek; három napig tartózkodtak itt, és 
élelemmel látták el magukat. 

Ezután húsz paraszangát tettek meg néhány nap alatt, és egy népes, 
jómódú és nagy városhoz érkeztek, amelynek Gümniasz volt a neve. E 
terület kormányzója vezetőt küldött a görögökhöz, hogy a velük 
ellenséges vidéken keresztülvezesse őket. Amikor az ember megérkezett, 
megígérte nekik, hogy olyan helyre vezeti őket, ahonnan öt napon belül 
megláthatják a tengert. Ha nem, fogadkozott, akkor megölhetik. 

Amikor betörtek az ellenséges földre, a vezető felszólította a görögöket, 
hogy tűzzel-vassal pusztítsák a vidéket, amiből kiderült: csak ezért jött, és 
nem a görögök iránti jóindulatból. Az ötödik napon egy hegyhez érkeztek. 
A hegy neve Thékhész volt. Amikor az előhad fölért a hegyre, hatalmas 
ordításban törtek ki. Ezt hallva Xenophón és a hátvédek azt hitték, hogy 
szemből egy másik ellenséges had támadt rájuk. Mert hátulról is üldözték 
őket a lángba borított vidékekről, és a hátvédek lesből meg is öltek 


néhány embert, másokat meg élve ejtettek foglyul, és mintegy húsz 
szőrös, nyers marhabőrrel borított fonott pajzsot zsákmányoltak. 

Mikor az ordítás erősödött, és közelebbről hallatszott - és az előretörő 
csapatok futva rohantak szüntelenül kiáltozó társaikhoz, s annál 
erősebben hangzott a kiáltás, minél többen voltak -, Xenophón úgy vélte, 
hogy valami nagyobb dolog történhetett. Lóra pattant, és Lükiosszal meg 
a lovassággal együtt segítségükre sietett. Es ekkor meghallották, hogy a 
katonák ezt kiáltozzák: , Tenger, tenger!" - és hogy a kiáltás egyre terjed. 
Mindenki futni kezdett, még a hátvédek is, és hajtották az igásállatokat 
meg a lovakat is. És amikor mind fönn voltak a csúcson, a vezérek meg az 
alvezérek könnyezve összeölelkeztek. Most hirtelen, nem is tudni, kinek a 
fölszólítására, a katonák köveket kezdtek összehordani, és nagy halmot 
emeltek. Erre rengeteg nyers marhabőrt helyeztek, meg botokat és 
zsákmányolt pajzsokat. Maga a vezető pedig széthasította a pajzsokat, és 
ugyanerre szólította fel a többieket is. Ezután a görögök útjára 
eresztették a vezetőt, és ajándékokat adtak neki a közösből: lovat, 
ezüstserleget, perzsa ruházatot és tíz dareikoszt. Leginkább gyűrűket 
kért, és kapott is sokat a katonáktól. Megmutatta nekik a falut, ahol majd 
megszállhatnak, és az utat, amelyen a makrónokhoz jutnak, majd pedig, 
midőn beesteledett, távozott tőlük. 

Innen továbbmentek a görögök, és három nap alatt tíz paraszangát 
tettek meg a makrónok vidékén keresztül. Első nap egy folyóhoz érkeztek, 
amely a makrónok földjét határolta el a szküthinoszokétól. Jobbra előttük 
rettenetesen fárasztónak látszott a terep, balra pedig még egy folyó volt - 
ebbe ömlött a határfolyó, amelyen át kellett kelniük. Az utóbbit vékony 
törzsű, de sűrű lombú fák szegélyezték. Ezeket a görögök ideérkezésük 
után kivágták, mivel a lehető leggyorsabban kívántak távozni a vidékről. 

A fonott pajzsot, lándzsát és szőrös khitónt viselő makrónok éppen az 
átkelőhellyel szemben sorakoztak fel. Egymást buzdítgatták, és köveket 
dobáltak a folyóba, de nem találtak célba, és kárt sem tettek semmiben. 
Ekkor az egyik könnyűfegyverzetű katona, aki azt állította magáról, hogy 
Athénban volt rabszolga, odalépett Xenophónhoz, és kijelentette, hogy 
ismeri ezeknek az embereknek a nyelvét. 

- Azt hiszem - tette hozzá -, hogy ez az én hazám, és ha nincs 
akadálya, szeretnék velük beszélni. 

- Semmi akadálya - mondta Xenophón -, beszélj velük, és 
mindenekelőtt azt tudd meg, hogy kik ők. 

Azok pedig ezt válaszolták a kérdésre: 

- Makrónok vagyunk. 

- . Akkor kérdezd meg - mondta Xenophón -, miért sorakoztak fel 
velünk szemben, és miért akarnak ellenségeink lenni. 

Azok így feleltek: 

- Mert hogy ti is betörtetek országunkba. 

A vezérek megparancsolták a katonának, hogy mondja meg: 

- , Nem akarunk mi nektek semmi rosszat, a király ellen viseltünk 
hadat, most Görögországba megyünk vissza, és a tengerhez szeretnénk 
eljutni. 


A makrónok megkérdezték, hajlandók-e ennek hűségzálogát is adni. A 
görögök azt válaszolták, hogy adni is, kapni is szeretnének zálogot. A 
makrónok ekkor egy barbár lándzsát adtak a görögöknek, a görögök 
pedig egy görög lándzsát a makrónoknak. Azt mondták, ezek lesznek 
hűségük zálogai, és tanúul hívták az isteneket is. 

A hűségeskü után a makrónok nyomban a görögök közé keveredtek, 
velük együtt vágták a fákat, és csinálták az utat, mintha ők maguk 
akarnának átkelni, és piacot is nyitottak nekik, már amilyet tudtak, és 
három napig vezették a görögöket, majd letették őket a kolkhoszok 
határán. 

Itt egy óriási, de azért járható hegy emelkedett, ezen sorakoztak fel a 
kolkhoszok. A görögök először csatasorba álltak velük szemben, hogy így 
vonulnak majd a hegy felé, de azután az összegyűlt vezérek elhatározták, 
hogy tanácsot tartanak, miképpen küzdhetnének meg velük legjobban. 
Xenophón azt mondta, hogy ő tanácsosnak tartaná, ha a csatasort 
feloszlatnák, és alakítsanak inkább hadoszlopokat. 

- , Mert - mondta - a csatasor egykettőre szétszakad, hiszen erre 
járhatatlannak, arra meg járhatónak találjuk majd a hegyet. Az pedig 
nyomban nyugtalanságot okozna, ha a csatasorba állított katonák látnák, 
hogy a csatasor szétszakad. Ha keskeny vonalban nyomulunk előre, az 
ellenség oldalba kap bennünket, és fölösleges csapatait arra használja, 
amire akarja, ha pedig széles vonalban megyünk, egyáltalán nem volna 
meglepő, ha a sűrűn becsapódó sok lövedék és a benyomuló embertömeg 
áttörné az arcvonalat. Javasolom, állítsuk a csapatokat oszlopokba, és az 
oszlopokat tartsuk oly távol egymástól, hogy a legszélén levő csapatok 
túlhaladjanak az ellenség két szárnyán. így a legszélén levő csapataink 
körbefogják az ellenséges arcvonalat, és legjobbjaink a hadoszlopok élén 
elsőkként rontanak majd az ellenségre, és mindegyik csapat arra megy, 
amerre legjárhatóbb az út. Az ellenségnek a hézagokba sem lesz egyszerű 
behatolnia, ha csapataink innen is, onnan is közrefogják, és áttörnie sem 
lesz könnyű az oszlopokban haladó csapatokat. Ha az egyik csapatot 
szorongatják, a mellette levő a segítségére siet. És ha a csapatok közül 
akár egy is fenn van már a csúcson, egyetlen ellenséges harcos sem tudja 
tovább tartani magát. 

Tetszett a javaslat, és oszlopokba állították a csapatokat. Xenophón 
pedig a jobbszárnyról átment a balra, és így szólt a katonákhoz: 

- . Társaim, már csak azok, akiket ott láttok, akadályozzák, hogy 
elérkezzünk oda, ahová régóta igyekszünk. Ha tudjuk, akár nyersen is fel 
kell falnunk őket. 

Mindenki elfoglalta kijelölt helyét, és a csapatokat oszlopokba 
állították. Mintegy nyolcvan nehézfegyverzetű csapatot számoltak össze; 
egy-egy csapat csaknem száz emberből állt. A könnyűfegyverzetűekből és 
az íjászokból három osztagot képeztek, az egyiket a balszárnyon túlra, a 
másikat a jobbszárnyon túlra helyezték, a harmadikat pedig középre; 
közel hatszáz emberből állt mindegyik. 

Ezután a vezérek fohászkodásra buzdították a katonákat. Az imádság 
után harci dalra gyújtottak, majd megindultak. Kheiriszophosz, Xenophón 
és a velük levő könnyűfegyverzetűek az ellenséges arcvonalon túl 
meneteltek. Mikor az ellenség katonái megpillantották őket, egyik 
csoportjuk a jobbszárny, a másik meg a balszárny felé kezdett rohanni, 


ennek következtében hadrendjük kettészakadt, és csatasoruk közepén 
nagy, üres tér keletkezett. Az arkadiai könnyűfegyverzetű katonák, akiket 
az akharnaniai Aiszkhinész vezetett, azt hitték, hogy az ellenség menekül, 
és ordítva rájuk vetették magukat. Ök értek fel elsőnek a csúcsra. 
Nyomon követte őket az arkadiai nehézfegyverzetű katonaság, az 
orkhomenoszi Kleanór vezérlete alatt. Az ellenség, amikor a görögök 
nekiiramodtak, nem állta a rohamot, hanem ki erre, ki arra menekült. A 
görögök, miután felmásztak a hegyre, letelepedtek az élelemben 
bővelkedő sok faluban. 

Egyébként nem volt ott semmi, amit megcsodálhattak volna, csak 
rengeteg méhkaptár, és azok a katonák, akik a lépes mézből ettek, mind 
megzavarodtak, hánytak, és hasmenésük volt, és nem tudtak megállni a 
lábukon. Aki keveset evett belőle, olyan volt, mintha rettenetesen 
berúgott volna, aki pedig sokat, az őrültnek tűnt, és nem kevesen el is 
pusztultak. Legtöbbjük úgy feküdt ott, mintha csatát vesztettek volna, és 
szörnyű kedvetlenség lett rajtuk úrrá. Másnap nem halt meg senki, és 
szinte egyazon órában tértek mind eszméletre, a harmadik és negyedik 
napon pedig felkeltek, mintha mérgezésből gyógyultak volna ki. 

Innen továbbmentek. Két nap alatt hét paraszangát megtéve, 
elérkeztek a tengerhez, Trapezuszhoz, egy görögök lakta városhoz a 
Fekete-tenger partján, Szinopé gyarmatvárosához, a kolkhoszok földjén. 
Mintegy harminc napig maradtak itt a kolkhoszok falvaiban, és innen ki- 
kitörve fosztogatták Kolkhiszt. A trapezusziak piacot nyitottak a táborban, 
meg is vendégelték a görögöket, és szarvasmarhát, lisztet meg bort adtak 
nekik vendégajándékba. Kieszközölték, hogy a görögök egyezséget 
kössenek a szomszédos - többnyire a síkságon lakó - kolkhoszokkal, és 
tőlük is kaptak teheneket vendégajándékba. 

Ezután hozzáláttak az áldozat bemutatásához, ahogy annak idején 
megfogadták. Marhájuk volt elegendő, hogy áldozatot mutassanak be 
Zeusznak, amiért megmentette, Héraklésznak, amiért idáig vezette őket, 
és a többi istennek is, ahogy megfogadták. Még versenyt is rendeztek a 
hegyen, ahol táboroztak. A spártai Drakontioszt - aki még gyerekkorában 
elmenekült otthonról, mert tőrével véletlenül agyonszúrt egy fiút - 
megbízták, hogy gondoskodjon versenypályáról, és felügyeljen a 
versenyre. Az áldozat bemutatása után átadták Drakontiosznak a 
lenyúzott bőröket, és felszólították, hogy vezesse őket a versenypályául 
kijelölt helyre. De ő arra a helyre mutatott, ahol éppen álltak, és azt 
mondta: 

- Ez a domb lesz a legalkalmasabb a futásra, bárhová van is kedve 
futni valakinek. 

- De miképp lehet majd egy ilyen durva és bozótos talajon birkózni? - 
kérdezték tőle. 

Ó meg Így felelt: 

- Annál inkább bánja majd, aki elesik. 

A legtöbb fogoly fiú egy sztadion távon versenyzett, több mint hatvan 
krétai pedig hosszú távon futott. Mások meg birkózásban, ökölvívásban és 
öttusában léptek föl. 

Szép látvány volt. Sokan léptek a küzdőtérre, és mivel a nők is nézték 
őket, nagy volt a versengés. 

Lóversenyt is rendeztek. A lovasoknak le kellett száguldaniuk egész a 


tengerig, majd ott megfordulva újra föl az oltárig. Amikor lefelé 
vágtattak, sokan legurultak, hegynek föl pedig alig vonszolták magukat a 
lovak a szörnyű meredeken. Volt nagy lárma, nevetés és biztató kiáltozás. 


V. KÖNYV 

Hogy mi mindent tettek a görögök, miközben Kürosszal felvonultak, és 
aztán hogyan mentek végig a tengerhez, a Fekete-tengerhez vezető úton, 
mint érkeztek meg Trapezuszba, e göröglakta városba, és miképpen 
mutattak be áldozatot - mert megfogadták, hogy mihelyt baráti földre 
érnek, hálaáldozatot fognak bemutatni szabadulásukért -, megtudható 
volt az előző könyvekből. 

Ezután pedig összegyűltek, és megtanácskozták, hogyan vonuljanak 
tovább. Elsőnek a Thurioiból való León emelkedett szólásra: 

- Nekem, barátaim, elegem van már a szedelőzködésből, a 
menetelésből, a futásból, a fegyvercipelésből, belefáradtam, hogy 
csatasorban vonuljak, őrséget álljak, harcoljak, szeretnék végre 
megszabadulni ezektől a küzdelmektől, és ha már itt vagyunk a tengernél, 
hajón szeretnék továbbmenni, és álomban elnyúlva megérkezni, akár 
Odüsszeusz. 

A katonák ezt meghallva helyeslően zúgtak, hogy jól beszél. Ugyanezt 
ismételte el másvalaki is, és a többiek mind, akik ott voltak. Ezután felállt 
Kheiriszophosz, és a következőket mondta: 

- Emberek, van egy barátom, Anaxibiosz, aki egy flotta parancsnoka. 
Ha elküldenétek engem, azt hiszem, háromevezősorosokkal térnék vissza, 
meg más hajókkal, amelyek hazaszállítanának benneteket. Ha tehát 
hajóval akartok menni, várjatok meg, míg visszatérek. Itt leszek hamar. 

Megörültek szavának a katonák, és megszavazták, hogy azonnal 
induljon. 

Most Xenophón emelkedett fel, és így szólt: 

-  Kheiriszophosz tehát elmegy, és hajókról gondoskodik, mi pedig itt 
maradunk. Elmondom hát, hogy véleményem szerint mi lesz a teendőnk, 
mialatt itt várakozunk. Először is ellenséges földről kell majd élelmet 
szereznünk: az itteni piac nem elegendő a számunkra, egy-két ember 
kivételével vásárolnunk sincs miből, és a vidék bizony ellenséges vidék. 
Sok emberünket fenyegeti ám a pusztulás veszélye, ha gondatlanul és 
vigyázatlanul megyünk élelemért. Szerintem portyázva kell élelmet 
szerezni, nem pedig szertekóborolva, csak így maradhattok épségben, és 
nekünk kell mindenről gondoskodnunk. 

A katonák helyeseltek. 

- Akkor hallgassátok hát tovább. Lesznek közületek, akik 
zsákmányszerző útra mennek. Azt hiszem, legjobb, ha mindenki előre 
jelenti, ha portyázni indul, és azt is megmondja, hova megy, hogy 
mindenkor tudjuk, hányan vannak kinn, és hányan maradtak itt; hogy 
közösen készülhessünk fel, ha valami baj van, vagy ha segítség kell, 
tudjuk, hová menjünk segíteni; hogy tanácsot adhassunk, ha valamelyik 
tapasztalatlanabb társunk tervez valamit, és kipuhatoljuk azoknak az 
erejét, akik ellen indul. 


Helyeselték ezt is. 

- "És még azt is gondoljátok meg - folytatta Xenophón -, hogy az 
ellenségnek van ideje zsákmány után járni, és teljes joggal fondorkodik 
ellenünk, hiszen mi bitoroljuk az ő tulajdonát, ezáltal ő előnyösebb 
helyzetben van. Véleményem szerint őrséggel kell körülvennünk a tábort. 
Ha felváltva őrködünk és figyelünk, kevésbé támadhat meg bennünket az 
ellenség. Ne feledkezzetek meg a következőkről sem: ha biztosan tudnók, 
hogy Kheiriszophosz kellő számú hajóval jön majd, semmi szükség nem 
lenne rá, amit mondani fogok. De mivel ez most még bizonytalan, azt 
hiszem, nekünk is meg kell próbálnunk sebtiben építeni néhány hajót. 
Mert ha megjön, és nekünk már vannak hajóink, hát több hajóval 
mehetünk haza; ha meg nem hoz magával, az itt készült hajókat fogjuk 
használni. Sokszor látok hajókat elúszni erre. Ha kérnénk a 
trapezusziaktól néhány hadihajót, amelyeket a kikötőbe vontatnánk, és a 
kormány -rudakat megoldozva gondosan őriznénk, amíg elegendő 
szállítóeszközünk lesz, azt hiszem, meglennének a hazaszállításunkhoz 
szükséges hajók. Helyeselték ezt is. 

- És gondoljátok meg - mondta Xenophón -, nem lenne-e méltányos a 
közösből táplálni a kikötőbe vontatott hajók legénységét, amíg miattunk 
itt időznek, és bért fizetni nekik, hogy ők is haszonhoz jussanak, miközben 
nekünk hasznunkra vannak. 

Helyeselték ezt is. 

- Aztán meg, véleményem szerint, megtörténhet, hogy nem sikerül elég 
hajót szereznünk; fel kell tehát szólítanunk a tengerparti városokat, hogy 
javítsák meg az utakat, amelyek tudomásunk szerint nehezen járhatók. 
Engedelmeskedni fognak, egyrészt félelemből, másrészt mivel 
szeretnének tőlünk megszabadulni. 

Erre kiabálni kezdtek, hogy ne kelljen gyalog menniük. Xenophón 
pedig, látva, mily esztelenek, nem kérdezte meg a véleményüket, hanem 
rábeszélte a városokat, hogy önként javítsák meg az utakat, mondván, 
hogy hamarabb szabadulnak meg tőlük, ha az utak járhatók lesznek. 
Kaptak egy ötvenevezős teherhajót a trapezusziaktól, és egy spártai 
perioikoszt, Dexipposzt tették meg parancsnokává. De az nem szerzett 
hajókat, hanem megszökött a teherha-jón, és eltűnt a Fekete-tengerről. 
Később azonban elnyerte méltó büntetését, mert amikor Thrákiáb.an volt 
Széu-thésznél, illetéktelenül belekeveredett valami ügybe, és a spártai 
Nikandrosz megölte. Kaptak egy harmincevezőst is, ennek az athéni 
Polükratész lett a parancsnoka, aki minden elfogott hajót a sereghez 
szállított. Ha volt a hajón áru, kirakták, és őrséget állítottak melléje, 
nehogy baja történjék, a hajókat pedig part menti szállításra használták. 

Miközben ezek történtek, a görögök zsákmányszerző utakra indultak: 
egyesek sikerrel jártak, mások nem. Kleainetosz veszélyes vidékre vitte a 
maga csapatát meg egy másikat is, és odaveszett ő is meg még sokan 
társai közül. 

Aztán amikor már nem tudtak úgy élelmet szerezni, hogy még aznap 
visszatérhessenek a táborba, Xenophón maga mellé vett néhány 
trapezuszi vezetőt, és a hadsereg felével portyázni indult a driloszok 


földjére, a másik felét pedig ott hagyta, hogy a tábort őrizzék. Az 
otthonukból kiűzött kolkhoszok ugyanis tömegekbe verődve a 
hegycsúcsokon tanyáztak. A trapezusziak meg nem olyan helyre vezették 
őket, ahonnan könnyű lett volna élelmet szerezni, mert az ottaniakkal jó 
barátságban voltak. De szívesen vezették őket hegyes, járhatatlan tájra, a 
driloszok, a Feketetenger vidékének legharciasabb népe ellen, akiktől 
már sokat szenvedtek. 

Mire a görögök a hegyvidékre felértek, a driloszok mind felégették a 
könnyen bevehetőnek tűnő helységeket, majd elvonultak. Semmi 
zsákmányolnivaló nem maradt, csak néhány disznó, ökör vagy a tűzből 
kimenekült más jószág. Egyetlen megerősített helyük maradt, a mély 
szakadékokkal körülvett főváros, ide sereglettek mindnyájan a nehezen 
járható utakon. A könnyűfegyverzetűek, akik öt vagy hat sztadionnal 
előzték meg a nehézfegyverzetűeket, átkeltek a szakadékon, és mivel 
rengeteg állatot és értékes holmit pillantottak meg, az erődítés ellen 
rohantak. Rengeteg lándzsás zárkózott fel mögéjük, akik élelemért 
indultak útnak, így több mint kétezren keltek át a szakadékon. 

Harccal nem lehetett bevenni az erődöt - mert még egy széles sáncot is 
emeltek köréje, és a földhányást sűrűn teletűzdelték karókkal meg egyéb, 
fából készült akadályokkal m, a görögök megpróbáltak hát elvonulni, de 
az ellenség hátba támadta őket. És mivel elfutni nem tudtak - az erődből 
ugyanis csak libasorban lehetett lejutni a szakadékhoz -, követet küldtek 
Xenophónhoz, aki a nehézfegyverzetűeket vezette. A követ pedig 
jelentette neki: 

- Van itt egy minden jóval megrakott helység. Bevenni nem tudjuk, 
mert meg van erősítve. Távozni sem könnyű. Hátulról támadnak, és így 
nehéz a visszavonulás. 

Ennek hallatára Xenophón előrenyomult egész a szakadékig, a 
nehézfegyverzetűeknek pihenjt parancsolt, ő maga pedig az alvezérekkel 
együtt átkelt a szakadékon, és körülnézett, hogy mi látszik 
tanácsosabbnak: vezessék-e azokat is vissza, akik már átmentek, vagy 
pedig keljenek át a nehézfegyverzetűek is, mert talán mégis sikerül 
bevenni az erődöt. Ugy látszott, hogy a visszavonulás rengeteg halottat 
követelne. Az alvezéreknek az volt a véleménye, hogy be lehet venni az 
erődöt, és az áldozati jelekben bízva, Xenophón is így döntött. Mert a 
jósok úgy értelmezték a jeleket, hogy csata ugyan lesz, de szerencsés 
kimenetelű. 

Elküldte hát az alvezérekét, hogy vezessék át a nehéz-fegyverzetűeket, 
ő maga pedig ott maradt, és megparancsolta a könnyűfegyverzetűeknek, 
hogy vonuljanak vissza, és senki ne lőjön. Amikor a nehézfegyverzetűek 
odaértek, meghagyta, hogy minden alvezér úgy állítsa fel a csapatát, 
ahogy a harc szempontjából a legelőnyösebbnek tartja. Az alvezérek 
ugyanis közel álltak egymáshoz, és egész idő alatt azon versengtek, 
melyikük a legbátrabb. Azok így is cselekedtek. Ő pedig megparancsolta a 
dárdásoknak, hogy dárdavetésre készen nyomuljanak előre, és adott jelre 
röpítsék ki dárdáikat; az íjászoknak, hogy ajzzák fel íjukat, és adott jelre 
lőjenek; a parittyásoknak pedig, hogy tarisznyájuk legyen tele kővel. 
Szétküldött néhány ügyes embert, hogy minderről gondoskodjanak. 

Miután mindent elrendeztek, az alvezérek, helyetteseik, meg azok, akik 
nem tartották magukat kevésbé bátornak, ott álltak felsorakozva, és jól 


látták egymást - a terep ugyanis olyan volt, hogy félhold alakban kellett 
felállniuk. Ezután harci dalra zendítettek, megszólalt a harsona, és 
hangos szóval hívták segítségül  Enüalioszt, majd megindult a 
nehézfegyverzetűek rohama, és máris röpültek a lövedékek: dárdák, 
nyilak és parittyakövek - a legtöbb követ csak úgy, szabad kézzel 
hajították, volt, aki még lángcsóvákat is dobált. A lövedékek úgy 
elárasztották az ellenséget, hogy el kellett hagynia a sáncot és a 
védőműveket. A sztümphaloszi Agasziasz és a Pellénéből való Philoxenosz 
ekkor fegyverét letéve, egy szál khitónban felmászott a falra, az egyik 
húzta a másikat, mások pedig maguktól értek föl, és úgy látszott, hogy 
bevették a sáncokat. 

A könnyűfegyverzetű csapatok benyomultak, és vadul fosztogatni 
kezdtek, Xenophón pedig megállt a kapunál, és akit csak tudott, kinn 
tartott a nehézfegyverzetűek közül, mert néhány jól megerősített 
magaslaton új ellenség tűnt fel. Nem sokkal később ordítozás hallatszott a 
sáncok mögül, és már rohantak is kifelé, volt, aki azt is hozta, amit 
megkaparintott, volt, aki sebesülten menekült, és óriási tülekedés támadt 
a kapunál. A kiáramló tömeg azt felelte a kérdezősködőknek, hogy van 
benn egy fellegvár, és az előrerohanó ellenség - sokan vannak - 
kaszabolja az embereket. Xenophón ekkor megparancsolta Tolmidésznek, 
a hírnöknek, hirdesse ki: aki zsákmányolni akar, bemehet. Rengetegen 
özönlöttek be. A befelé nyomulók visszakényszerítették a kiáramlókat, és 
az ellenséget ismét visszaszorították a várba. A fellegvár kivételével 
mindent kifosztottak a görögök, és a zsákmányt kivitték. 

A nehézfegyverzetűek a sánc, illetve a várba vezető út mentén 
csatarendbe álltak. Xenophón és az alvezérek megvizsgálták, bevehető-e 
a fellegvár, mert ha igen, szabadulásuk biztosnak látszik, de ha nem, 
bizony nagyon nehezen vonulhatnak vissza. A szemle után az volt a 
véleményük, hogy a vár teljességgel bevehetetlen. 

Ezután távozáshoz készülődtek. Mindenki kihúzta a keze ügyébe eső 
karót; a harcképtelen, a zsákmánnyal megrakott katonákat és a legtöbb 
nehézfegyverzetűt elküldték, és mindegyik hadvezér csak azokat az 
embereket tartotta ott, akikben megbízott. Mihelyt a visszavonulás 
megkezdődött, rengetegen rohantak elő a várból - fonott pajzsot, 
lándzsát, lábvértet és paphlagón sisakot viseltek -, mások meg a 
fellegvárba vezető út két oldalán levő házak tetejére kapaszkodtak fel; így 
a városba vezető kapukig sem lehetett őket veszélytelenül üldözni. 
Hatalmas gerendákat dobáltak fentről, és így maradni is, menni is nehéz 
volt. Félelmet keltett a közeledő éjszaka is. 

Mialatt így küzdöttek és tétováztak, egy isten megmutatta nekik a 
menekülés módját. Jobb felől hirtelen lángra lobbant az egyik ház, mert 
valaki meggyújtotta. Amint összeomlott, a környező házakról 
elmenekültek az emberek. Xenophón ebben felismerte a véletlen 
útmutatását, és megparancsolta, hogy gyújtsák fel a bal oldali házakat is, 
amelyek fából voltak, tehát hamar leégtek. Elmenekültek ezekről a 
házakról is. Most már csak szemből szorongatták a görögöket, de 
nyilvánvaló volt, hogy amikor kivonulnak az erődből, és leereszkednek a 
szakadékhoz, hátba fogják őket támadni. Xenophón ekkor megparancsolta 
azoknak, akik lőtávolságon kívül voltak, hogy hordjanak fát arra a 
térségre, amely a görögöket az ellenségtől elválasztja. Amikor már elég fa 


volt ott, meggyújtották. Lángra lobbantották még a sánc mellett levő 
házakat is, hogy az ellenség ezek körül legyen elfoglalva. így aztán, tüzet 
gyújtva maguk és az ellenség közé, nagy nehezen kivonultak az 
erődítésből. Leégett az egész város, a házak is, a védőművek, a karók is 
meg minden egyéb, csak a fellegvár nem. 

A görögök másnap zsákmánnyal megrakottan távoztak. Mivel féltek a 
Trapezuszba lefelé vezető meredek és keskeny úttól, úgy tettek, mintha 
lesállásba vonulnának. Az egyik müsziai férfi - Müszosznak is hívták - 
maga mellé vett tíz krétait, ott maradt egy bozótos helyen, és úgy tettek, 
mintha az ellenség elől próbálnának elrejtőzni, de ércpajzsaik mindenfelé 
kivillantak. Az ellenség észrevette őket, és megrémült, hogy azok ott 
lesben állnak. Eközben a sereg leereszkedett az úton. Xenophón, amikor 
úgy vélte, hogy már eléggé lenn vannak, jelt adott Müszosznak, hogy 
fusson, ahogy csak tud. Az meg nekiindult, és futott ő is, meg a vele levők 
is. Azok a krétaiak pedig, akik még rajtuk kívül ott voltak (az ellenség már 
a sarkukban volt, mesélték később), levetették magukat az útról, be az 
erdőbe, és legurultak a völgybe, így menekültek meg. 

Müszosz pedig az úton menekülve kiáltozott segítségért; a többiek 
odasiettek, és felfogták sebesült testét. Ők maguk, akik Müszosz 
segítségére siettek, lépésről lépésre hátráltak, arccal az ellenség felé. 
Közben lőtték őket; egykét krétai viszonozta az ellenség nyilait. így mind 
épségben megérkeztek a táborba. 

Kheiriszophosz nem érkezett meg, hajójuk nem volt elég, élelmiszert 
sem tudtak már honnan szerezni, ezért elhatározták, hogy elvonulnak. 
Hajóra rakták a betegeket, a negyven évnél idősebbeket, a gyerekeket, az 
asszonyokat 450 

és azt a málhát, amelyre nem volt közvetlenül szükség. Philésziószt és 
Szophainetoszt, a két legidősebb vezért is hajóra küldték, és meghagyták 
nekik, hogy vigyázzanak mindenre. 

A többiek elindultak. Az utat közben megjavították. Háromnapos 
menetelés után megérkeztek Keraszuszba, egy göröglakta tengerparti 
városba, Szinópé gyarmatvárosába a kolkhoszok földjén. Itt tíz napig 
maradtak. Számba vették a sereget és a fegyvereket: nyolcezer-hatszázán 
voltak. Ennyien menekültek meg. A többieket megölte az ellenség meg a 
fagy, és olyan is volt, akit a betegség. 

Itt szétosztották a zsákmányként szerzett pénzt. Az Apollónnak és az 
epheszoszi Artemisznek járó tizedet a vezérek osztották szét egymás 
között, hogy megőrizzék az istenek számára. Kheiriszophosz részét az 
Aszinéből való Neon kapta meg. Xenophón az Apollónt megillető részből 
áldozati ajándékot készíttetett, és Delphoiban mutatta be áldozatul; 
ráíratta a saját nevét meg Proxenoszét - aki Klearkhosszal együtt halt 
meg annak idején -, mert vendégbarátja volt. Az epheszoszi Artemisznek 
szánt összeget pedig, amikor Boiótiába indult az ázsiai Agészilaosszal, 
Artemisz templomának felügyelőjénél, Megabüzosznál hagyta, mivel úgy 
vélte, hogy az út nem lesz veszélytelen, és megkérte, ha ő, mármint 
Xenophón, életben marad, adja vissza neki, de ha valami történnék vele, 
készíttessen valami olyan áldozati ajándékot Artemisznek, amelyről úgy 


gondolja, hogy tetszeni fog az istennőnek. 

Amikor Xenophón már száműzetésben élt Szkilloszban, egy Olümpia 
melletti spártai településen, Olümpiába érkezett Megabüzosz, hogy a 
játékot megtekintse, és visszaadja a letétbe helyezett összeget. Xenophón 
az isten által kijelölt helyen egy darab földet vásárolt az istennőnek. A 
Sze-linusz folyó éppen ott folyik keresztül azon a földön. Az epheszoszi 
Artemisz-templom mellett is folyik egy Szelinusz nevű folyó, és 
mindkettőben sok a hal és a kagyló. Szkillosz földjén mindenféle vad is él, 
amelyekre vadászni lehet. Xenophón oltárt és szentélyt emeltetett a szent 
pénzből, és azontúl mindig az istennőnek mutatta be áldozatul az 
évszakok termésének egytizedét, amit a föld hozott, és minden szkilloszi 
polgár meg környékbeli férfi és nő részt vehetett az ünnepségeken. Az 
istennő árpa- és búzakenyeret, bort, gyümölcsöt adott a lakomázóknak, 
sőt a szent föld áldozati állataiból és vadászzsákmányából is juttatott 
nekik. Mert Xenophón és a többi polgár fiai vadászatot is rendeztek ezen 
az ünnepen, amelyen más férfiak is részt vehettek, ha akartak. Ott a szent 
földön, de Pholoé vidékén is ejtettek disznókat, őzeket meg szarvasokat. 

Ez a hely a Spártából Olümpiába vezető úton van, az olümpiai Zeusz- 
templomtól mintegy húsz sztadionra. Van ezen a szent helyen liget és 
erdős hegyvidék is, disznók, kecskék, bikák és lovak számára jó legelő, 
úgyhogy az ünnepre érkezők igásállatait is jól el lehet látni. Maga a 
szentély egy nemesített gyümölcsfákkal beültetett liget közepén áll, ahol 
minden évszak gyümölcse megterem. A szentély a nagy epheszoszi 
templom mása. Még a ciprusfából készült istenszobor is hasonlít az 
epheszoszi aranyszoborra. A szentély mellett oszlop állott a következő 
felirattal: ; 

EZ ARTEMISZNEK SZENTELT HELY. TULAJDONOSÁNAK ÉS 
ÉLVEZŐJÉNEK MINDEN ÉVBEN TIZEDET KELL ÁLDOZNIA. A 
TÖBBIBŐL KÖTELES A TEMPLOMOT JÓ ÁLLAPOTBAN TARTANI. AKI 
EZT NEM TELJESÍTI, AZT AZ ISTENNŐ HARAGJA SÚJTJA. 

Keraszuszból tengeren folytatták útjukat, akik már korábban is hajón 
mentek, a többiek pedig szárazföldön haladtak. Amikor a 
mosszünoikoszok határához érkeztek,  előreküldték a  trapezuszi 
Timészitheoszt, a  mosszünoikoszok trapezuszi megbízottját, hogy 
kérdezze meg őket: barátként vagy ellenségként vonuljanak-e keresztül 
az országon. Azok azt felelték, hogy egyáltalán nem engedik át őket. 
Bíztak ugyanis erődítményeikben. 

Ezután Timészitheosz megmondta nekik, hogy a másik oldalon lakó 
mosszünoikoszok ellenséges viszonyban vannak ezekkel. A görögök úgy 
döntöttek, hogy magukhoz hívják őket, és megtudakolják, hogy hajlandók- 
e velük szövetségre lépni. A követségbe küldött Timészitheosz a 
főemberekkel jött vissza. Megérkezésük után a mosszünoikosz vezetők 
összeültek a görög vezérekkel. Xenophón beszélt, Timészitheosz pedig 
tolmácsolt: 

-  Mosszünoikosz férfiak, szeretnénk épségben eljutni Görögországba, 
gyalogosan, mert hajóink nincsenek. De ezek, akikről azt hallottuk, hogy a 
ti ellenségeitek, utunkat állják. Ha akarjátok, megnyerhettek bennünket 


szövetségeseteknek, és bosszút állhattok mindazért, amit elkövettek 
ellenetek, sőt alattvalóitokká tehetitek őket. De ha most elszalasztjátok az 
alkalmat, gondoljátok meg, mikor kínál még egyszer ekkora haderő 
szövetséget nektek. 

A mosszünoikosz vezér erre azt felelte, hogy akarják, és el is fogadják a 
szövetséget. 

- "Mondjátok hát - szólt Xenophón -, miben lehetünk hasznotokra, ha 
szövetségre lépünk veletek. És mit tudtok ti segíteni nekünk az 
átvonulásban? 

Ök így feleltek: 

- . Elég erősek vagyunk, hogy a másik oldalról betörjünk közös 
ellenségünk földjére. Hajókat is tudunk küldeni nektek, meg embereket, 
akik veletek együtt harcolnak, és az utat mutatják. 

Ezután hűségzálogot cseréltek, majd eltávoztak. Másnap megérkeztek 
háromszáz, egész fatörzsből faragott csónakkal. Mindegyikben három 
ember volt, közülük ketten a partra mentek, és beálltak a csatarendbe, 
egy pedig benn maradt a csónakban. Az utóbbiak újra elhajóztak, az 
előbbiek meg a következőképpen álltak csatarendbe: 

Százas csapatokban sorakoztak fel, egymással szemben, mint a 
színházban a kar, mindnyájan borostyánlevél alakú, fehér ökörbőrrel 
bevont szőrös pajzsot viseltek, jobbjukban hat rőf hosszú hajítódárda, 
amelynek elöl vashegye volt, és a fanyél golyó formában végződött. Alig 
térdig érő rövid köpenyt viseltek, amely olyan vastag volt, mint egy 
lenzsák, fejükön a paphlagónokéhoz hasonló, középen forgóval ellátott 
bőrsisakot, amely majdnem olyan volt, mint egy tiara, kezükben pedig vas 
harci bárdot tartottak. 

Most valamelyikük rázendített, erre a többiek is énekelni kezdtek mind, 
és a dal ütemére megindultak. Keresztülhaladtak a görögök táborán, 
egyenesen az ellenség felé tartottak, a leggyengébbnek tűnő erőd ellen. 
Ez az erőd egy város előtt emelkedett, amelyet ők fővárosuknak neveztek, 
és amelyben a mosszünoikoszok legmagasabb fellegvára állott; a háború 
ennek a birtokáért folyt. Mert mindenkori tulajdonosai úgy képzelték, 
hogy valamennyi mosszünoikosz fölött uralkodhatnak, de a többiek azt 
mondták, hogy jogtalanul bitorolják a fellegvárat, és mindnyájuk közös 
tulajdonát kisajátítva hatalmaskodnak felettük. 

Néhány görög is követte őket, nem a vezérek parancsára, hanem mert 
fosztogatni akartak. Az ellenség nyugodtan megvárta, hogy 
előrenyomuljanak, de amikor az erődhöz értek, bentről kirohantak, és 
megfutamították a támadókat. Rengeteg barbárt megöltek, és néhány 
hozzájuk csapódott görögöt is, és addig üldözték őket, amíg meg nem 
pillantották a segítségükre érkező görögöket. Akkor aztán megfordultak, 
levágták a halottak fejét, és felmutatták a görögöknek meg a többi 
ellenségüknek, közben valamiféle éneket zengve táncot lejtettek. 

A görögök szörnyen  elkeseredtek, hogy az ellenséget így 
felbátorították, és hogy hiába voltak sokan a rohamra induló görögök, a 
barbárokkal együtt mégis megfutamodtak, pedig ilyesmit soha nem 
tettek, amióta hadba vonultak. 

Xenophón összehívta a görögöket, és így szólt hozzájuk: 

- Katonák, ne búsuljatok a történteken! Mert tudjátok meg, hogy nem 
kisebb jó történt, mint amekkora rossz. Először is megtudtátok, hogy akik 


az utat fogják mutatni nekünk, valóban ellenségei azoknak, akiknek mi is 
ellenségévé kényszerültünk lenni. Aztán meg, hogy azok a görögök, akik 
fittyet hánynak a mi harcmódunknak, és úgy gondolják, hogy a barbárok 
oldalán is ugyanúgy viselkedhetnek, mint a mi oldalunkon, elnyerik 
büntetésüket. Úgyhogy nem egyhamar fogják újra semmibe venni a mi 
hadrendünket. Most rajtatok a sor: mutassátok meg barbár barátainknak, 
hogy különbek vagytok amazoknál a görögöknél, ellenségeinknek pedig, 
hogy mások azok a férfiak, akikkel most küzdenek, mint azok a 
fegyelmezetlen harcosok, akikkel tegnap csatáztak. 

Ezt a napot tehát így töltötték. Másnap, minthogy kedvező előjeleket 
kaptak, áldozatot mutattak be, majd elfogyasztották reggelijüket, és 
hadoszlopokba álltak. A barbárokat a balszárnyra helyezték - ugyanúgy 
rendezték el őket is, mint a görögöket -, aztán megindultak. Az íjászok a 
hadoszlopok között haladtak, de a nehézfegyverzetűek arcvonala kissé 
mögöttük maradt. Mert az ellenségnek fürge harcosai voltak, akik 
előrerohantak, és köveket dobáltak. Ezeket igyekeztek feltartóztatni az 
íjászok és a könnyűfegyverzetű katonák. A többiek lépésben vonultak az 
erőd ellen, ahonnan társaikat és a  barbárokat előző nap 
megszalasztották. Itt sorakozott fel ugyanis az ellenség. A 
könnyűfegyverzetűek támadását még állták a barbárok, és fel is vették 
velük a küzdelmet, de amikor a nehézfegyverzetűek odaértek, 
megfutamodtak. A könnyűfegyverzetűek nyomban utánuk eredtek, és 
egész a városig üldözték őket, a nehézfegyverzetűek pedig csatarendben 
vonultak utánuk. Amikor a főváros házainál jártak, az összegyülekezett 
ellenség ismét harcba kezdett, katonái elhajították dárdáikat. Lándzsa is 
volt náluk, olyan vastag és nagy, hogy egy ember alig tudta vinni: ezekkel 
próbáltak a közelharcban hadakozni. De mivel a görögök egy tapodtat se 
hátráltak, hanem támadtak, a barbárok innen is megfutamodtak, és 
valamennyien otthagyták az erődöt. 

De a király, aki egy magaslaton épült fatoronyban lakott, s ott etették 
és őrizték közköltségen, nem akart kijönni, mint ahogy az előbb elfoglalt 
erődben sem akartak kimenni a toronylakók, hanem ott égtek el a 
fatornyokban. A várost fosztogató görögök az ősöktől felhalmozott 
kenyérkészleteket találtak a házakban, mert az új gabonát a 
mosszünoikoszok szerint szárastul kell őrizni. Tönkölyből volt a legtöbb. 
Pácolt delfinszeleteket is találtak amphorákban, és mellettük delfinzsír 
tárolására szolgáló edényeket, mert a delfinzsírt a mosszünoikoszok úgy 
használták, mint a görögök az olajat. A padlásokon sok gesztenye volt, 
mégpedig valami gerezd nélküli fajta. Legtöbbször főve és kenyérnek 
megsütve ették. Bort is találtak: tisztán fanyar volt és csípős, de keverve 
jó illatú és édes. 

A görögök itt megreggeliztek, majd továbbvonultak, és átadták a 
terepet azoknak a mosszünoikoszoknak, akik velük együtt harcoltak. 
Aztán elvonultak a többi ellenséges erőd előtt is; a legjobban 
megközelíthetőkből a katonák vagy eltávoztak, vagy pedig önként 
csatlakoztak a görögökhöz. A legtöbb erőd ilyen volt. A városok mintegy 
nyolcvan sztadionra voltak egymástól; egyesek közelebb, mások 456 

meg távolabb. A kiáltás elhallatszott az egyik városból a másikba; ilyen 
hegyes-völgyes ez a vidék. 

További vándorlásuk során barátaik földjére érkeztek; ezek 


megmutatták nekik a gazdagok gyermekeit, akiket főtt gesztenyével 
tápláltak. Ezek a gyermekek gyengék és halálsápadtak voltak, és 
majdnem olyan szélesek, mint magasak. Hátuk tarkára volt festve, testük 
elülső oldala tele volt tetoválva virágokkal. A görögök kíséretében levő 
nőket mindenki szeme láttára kívánták magukévá tenni, mert náluk ez 
volt a szokás. Egyébként mindenki sápadt volt, férfiak és nők egyaránt. A 
hadjárat résztvevői szerint ez volt a legbarbárabb népség, amellyel útjuk 
során találkoztak, és az ő szokásaik tértek el leginkább a görögök 
szokásaitól. Mert amit más egyedül csinál, azt ők csoportosan teszik, 
amikor pedig egyedül vannak, úgy viselkednek, mintha társaságban 
volnának: magukban beszélnek, nevetgélnek, táncra perdülnek, ahol 
éppen állnak, mintha másoknak játszanának. 

Nyolc napon át vonultak a görögök ezen az ellenséges és barbár földön, 
végül megérkeztek a khalüpszok országába. A khalüpszok kevesen voltak, 
mind a mosszünocikoszok alattvalói, legtöbbjük vasbányászatból élt. 

Ezután a tibarénoszokhoz érkeztek. A tibarénoszok földje sokkal 
laposabb volt; a tengerparton néhány nem túlságosan megerősített erőd 
emelkedett. A vezérek meg akarták támadni az erődöket, hogy védelmet 
szerezzenek a hadseregnek, ezért nem fogadták el a tibarénoszok által 
küldött vendégajándékokat, hanem arra kérték a követeket, várják meg, 
amíg ők tanácsot tartanak, és áldozatot mutatnak be. 

Sok áldozat után a jósok egybehangzóan kijelentették, hogy az istenek 
semmiképpen sem járulnak hozzá a háborúhoz. Most már elfogadták a 
vendégajándékokat, mint baráti földön vonultak keresztül az országon, és 
két nap múlva Kotüórába érkeztek, egy göröglakta városba, Szinópé 
gyarmatvárosába a tibarénoszok földjén. 

Eddig gyalog jött a sereg. A babülóni csatamezőtől Kotüóráig 
százhuszonkét napi járóföld volt az út visszafelé; hatszázhúsz paraszanga, 
avagy tizennyolcezerhatszáz sztadion. Nyolc hónap telt el ezalatt. 

Itt negyvenöt napig maradtak a görögök. Először az isteneknek 
áldoztak, majd nemzetségek szerint ünnepi felvonulásokat rendeztek, és 
atlétikai versenyeket tartottak. Élelmet egyrészt  Paphlagoniából, 
másrészt Kotüóra vidékéről szereztek, mert piacot senki nem nyitott 
nekik, sőt a betegeket sem fogadták be falaik közé. 

Eközben követek érkeztek Szinópéból; féltették ugyanis Kotüóra lakóit 
városuk miatt, amely a hatalmuk alá tartozott, és adót fizetett nekik, de 
féltették földjeiket is, mivel azt hallották a görögökről, hogy végigdúlják a 
területet. 

A táborba érkezve így beszéltek a követek (szószólójuk Hekatónümosz 
volt, akit kiváló szónoknak tartottak): 

- "Katonák! Szinópé városa küldött bennünket, hogy dicsérettel 
illessünk benneteket, mivel görögök vagytok, s győzelmet arattatok a 
barbárokon, és veletek együtt örüljünk, hogy oly sok szörnyűség után, 
amelyekről hallottunk, megmenekültetek, és itt vagytok. Mi pedig, akik 
magunk is görögök vagyunk, elvárjuk, hogy ti, görögök, jól bánjatok 
velünk, és ne mérjetek ránk szenvedést. Mert mi sem követtünk el 
ellenetek soha semmi rosszat. Ezek a kotüóraiak a mi gyarmatosaink, és 


ezt a földet mi adtuk nekik, miután a barbároktól elvettük. Ezért hát ők, 
meg a keraszusziak és a trapezusziak bizonyos adót fizetnek nekünk, így 
aztán, ha bajt okoztok nekik, Szinópé lakosai úgy tekintik majd, hogy 
rajtuk esett sérelem. Most pedig azt halljuk, hogy egyesek közületek 
erőszakkal benyomulnak a városba, és beszállásolják magukat a házakba, 
erőszakkal, engedély nélkül veszik el a földekről, amire szükségük van. 
Ezt nem tartjuk méltányosnak. Ha továbbra is ilyesmit csináltok, 
kénytelenek leszünk Korülasszal vagy a paphlagónokkal, vagy bárki 
mással, akivel lehet, szövetségre lépni. 

Erre Xenophón felállt, és a következőket mondta a katonák nevében: 

- Szinópéi férfiak! Mi boldogok voltunk, amikor ideérkeztünk, hogy 
életünket és fegyvereinket megmenthettük; mert zsákmányt szerezni, 
cipelni, egyszersmind az ellenséggel harcolni lehetetlen volt. Es most 
görög városokhoz értünk. Trapezuszban piacot nyitottak számunkra, 
pénzért vettünk élelmet, tiszteltek is ezért bennünket, vendégajándékokat 
adtak a seregnek, tőlünk is tiszteletet kaptak cserébe, és ha egyik-másik 
barbárral jó barátságban voltak, azt sem bántottuk, és ellenségeinknek, 
akik ellen ők maguk vezettek bennünket, úgy elláttuk a baját, ahogy csak 
tőlünk tellett. Kérdezzétek csak meg őket, milyennek találtak bennünket. 
Itt vannak a vezetők, akiket a város küldött velünk barátságból. De ahol 
érkezésünkkor nem találtunk piacot, mindegy, hogy barbár földön-e vagy 
görög vidéken, ott nem féktelenségből, hanem kénytelenségből vettük el 
az élelmet. A kardukhoszokat, a taokhoszokat és a khaldaioszokat, noha a 
királynak nem alattvalói, és nagyon félelmetes népek, ellenségeinkké 
tettük, mivel piac hiányában kénytelenek voltunk elvenni az élelmet. De a 
barbár makrónokat, akik piacot bocsátottak rendelkezésünkre, már 
amilyet tudtak, barátainknak tartottuk, és erőszakkal semmit nem vettünk 
el a javaikból. A kotüóraiak pedig, akiket társaitoknak vallotok, maguk 
tehetnek róla, ha valamit elvettünk tőlük; mert nem barátként jöttek 
elénk, hanem bezárták a kapukat, és nem fogadtak be minket, és eladásra 
sem küldtek semmit. A tőletek küldött felügyelőre hárítják a felelősséget. 
És azt mondod, hogy erőszakkal szállásoltuk be magunkat... Mi 
méltányosnak tartottuk, hogy a betegeket befogadják házaikba, és mivel 
nem nyitottak kaput, bementünk ott, ahol az erőd bejárást engedett. 
Semmi mást nem tettünk erőszakkal, csak éppen betegeink vannak tető 
alatt - de azok is a magukét eszik -, és a kapukat őrizzük, hogy betegeink 
ne kerüljenek helytartótok hatalmába, és elvihessük őket, amikor akarjuk. 
Mi, a többiek pedig, amint ti is láthatjátok, itt táborozunk a szabad ég 
alatt, sorban és rendben, és készen állunk rá, hogy minden jótéteményt 
jóval viszonozzunk, de arra is, hogy megvédjük magunkat, ha valaki 
ellenünk támad. Ami pedig azt a fenyegetést illeti, hogy ha jónak látjátok, 
Korülasszal meg a paphlagónokkal fogtok szövetkezni ellenünk: hát 
harcolunk majd mindkettővel, ha szükség lesz rá. Hiszen megküzdöttünk 
már sokkalta többekkel is, mint ti vagytok. Ha azonban úgy tetszik 
nekünk, megszerezzük a paphlagónok barátságát. Azt hallottuk, hogy 
városotokra és tengervidéki földjeitekre áhítoznak. Majd megpróbálunk 
segíteni nekik abban, amit akarnak, hogy barátságukat elnyerjük. 

A többi követ láthatóan neheztelt Hekatónümoszra az imént mondottak 
miatt. Most előlépett egy másik, és kijelentette: nem háborúskodni jöttek, 
hanem hogy barátságukról meggyőzzék a görögöket. 


- Ha Szinópé városába érkeznétek, vendégajándékokkal fogadnánk 
benneteket. Most csak azt parancsoljuk meg ezeknek itt, hogy adjanak 
meg nektek mindent, amit tudnak, mert látjuk, hogy minden szavatok 
igaz. 

Ezután a kotüóraiak vendégajándékokat küldtek, és a görög vezérek 
megvendégelték a szinópéi követeket. Hosszú, nyájas beszélgetésük 
során többek között azt is megtárgyalták, mit kell tenniük mindkét részről 
a további úttal kapcsolatban. 

Ez a nap tehát így végződött. Másnap a vezérek összegyűjtötték a 
katonákat, és elhatározták, hogy tanácsot tartanak a további úttal 
kapcsolatban, és erre a szinópéiakat is meghívják. Mert ha gyalog kell 
továbbmenniök, valószínűleg jó hasznát veszik a szinópéiaknak, akik jól 
ismerik paphlagoniát; ha pedig tengeren folytatják útjukat, akkor is 
szükség lesz rájuk - gondolták magukban -, csak ők tudnak ugyanis 
elegendő számú hajót biztosítani a sereg számára. 

Meghívták tehát a követeket a tanácskozásra, mondván: illő, hogy a 
görögök azzal kezdjék a barátságos fogadtatást, hogy jóindulatukba 
fogadják a többi görögöt, és a legjobb tanácsokat adják nekik. Erre felállt 
Hekatónümosz, és először is bocsánatot kért azért, amit mondott, hogy 
majd a paphlagónokkal lépnek szövetségre; nem úgy értette ő ezt, hogy a 
görögök ellen akarnak harcolni, hanem úgy, hogy jó barátságban 
maradnak ugyan a barbárokkal, mégis inkább a görögöket választják. 
Mikor pedig felkérték, hogy adjon tanácsot, fohászkodva így szólt: 

- Ha azt tanácsolom, amit a legjobbnak érzek, érjen sok szerencse, ha 
nem, akkor történjen az ellenkezője. Mert azt hiszem, úgynevezett , szent 
tanácsról" van itt most szó. Hiszen ha jó tanácsot adok, sokan 
magasztalnak érte, ha meg rosszat, sokan átkozni fogtok. Tudom, hogy 
sokkal több bajunk lesz, ha tengeren utaztok, hisz akkor nekünk kell a 
hajókat adnunk, ha viszont szárazon mentek, nektek kell majd 
harcolnotok. Mindazonáltal el kell mondanom, mit gondolok, mert jól 
ismerem a paphlagónok országát és hatalmát. Földjükön vannak 
gyönyörű síkságok és irdatlan magas hegyek is. És mindenekelőtt 
pontosan ismerem a helyet, ahol az országba behatolhattok. Mert az nem 
máshol van, mint ott, ahol az út két oldalán azok a magas csúcsok 
meredeznek. Ha azokat elfoglalják, akár néhány ember is hatalmában 
tudja tartani őket, és ha valaki már a hatalmába kerítette, nincs az az 
embertömeg, amely ott keresztül tudna menni rajtuk. Meg is mutatnám, 
ha valakit velem küldtök. És azt is tudom, hogy vannak síkságaik is és 
olyan lovasságuk, amelyet a barbárok többre becsülnek a király egész 
lovasságánál. Éppen most történt, hogy nem jelentek meg a király 
felszólítására; nagyobb vállalkozásra készülnek. De mondjuk, hogy sikerül 
az ellenséget megelőzve lopva elfoglalnotok a csúcsokat, mondjuk, hogy 
megveritek a síkon lovasságukat és több mint százhúszezer gyalogosukat: 
akkor meg folyókhoz érkeztek. Az első a három plethron széles 
Thermódón. Ezen, azt hiszem, bajos átjutni, különösen, ha előttetek a sok 
ellenség, és hátulról is sokan fenyegetnek benneteket. A második az írisz, 
szintén három plethron széles. A harmadik a Halüsz, nem keskenyebb két 


sztadionnál; ezen csónakok nélkül át nem kelhettek, és ki fog nektek 
csónakot adni? Ugyanúgy a Parthenoszon sem lehet átkelni, amelyhez 
akkor érkeznétek, ha a Halüsz folyón már átjutottatok. En a magam 
részéről nem nehéznek, hanem egyenesen lehetetlennek tartom a 
szárazföldi utat. Ha hajóval mentek innen Szinópéba, Szinópéból 
Hérakleiába juttok, Hérakleiától meg már sem gyalog, sem tengeren 
semmi nem akadályozza utatokat. Hérakleiában ugyanis rengeteg hajó 
van. 

Ezt hallva egyesek azt gyanították, hogy mindezt a Korülasz iránt érzett 
barátság mondatta vele - vendégbarátja volt ugyanis -, mások meg, hogy 
még ajándékokra is számít tőlük ezért a tanácsért. Ismét mások arra 
gyanakodtak, hogy azért beszél így, mert attól tart, hogy a gyalogos 
hadak valami bajt okoznak majd Szinópé vidékén. A görögök pedig a 
tengeri útra szavaztak. Xenophón ezután így szólt: 

- Szinópé lakói, embereink azt az utat választották, amelyet ti 
tanácsoltok. De a helyzet a következő: ha lesz annyi hajó, hogy 
egyikünknek sem kell itt maradnia, el fogunk hajózni. De ha embereink 
egy részének itt kell maradnia, és csak a másik rész indulhat útnak, nem 
szállunk hajóra. Mert tudjuk, hogy csak addig boldogulunk, és csak addig 
tudjuk a mindennapi élelmet megszerezni, amíg erőnk teljében vagyunk, 
ha pedig gyengébbeknek bizonyulunk az ellenségnél, világos, hogy 
rabszolgasorsra jutunk. ; 

Ezt hallva a szinópéiak felszólították őket, hogy küldjenek követeket. És 
elküldték az arkadiai Kallimakhoszt, az athéni Arisztont és az akháj 
szamolaszt. Azok el is mentek. 

Eközben Xenophón elnézte a sok görög nehéz- és könnyűfegyverzetű 
katonát, íjászokat, parittyásokat meg lovasokat, akiket oly ügyessé tett 
már a gyakorlat, és akik itt állnak a Fekete-tenger vidékén, ahol bizony 
nem kevés pénzbe kerülne ekkora hadat még egyszer összetoborozni; 
elnézte őket, és arra gondolt, hogy milyen jó lenne Görögország földjének 
és hatalmának továbbgyarapítására várost alapítani itt. Es amikor számba 
vette, hogy hányan vannak ők, és hányan a Fekete-tenger vidékének 
lakói, úgy tűnt neki, hatalmas város lehetne ez egykoron. 

Nem is szólt egyetlen katonának sem, áldozatot mutatott be ebből a 
célból, és magához hívatta az ambrakiai Szilanoszt, Kürosz egykori 
jövendőmondóját. Szilanosz megijedt, hogy mindez megvalósul, és a 
hadsereg még itt marad valahol, ezért elfecsegte a katonáknak, hogy 
Xenophón itt kívánja marasztani a sereget, és várost akar alapítani, mert 
hírnevet és hatalmat akar szerezni magának. Szilanosz maga minél 
hamarabb Görögországba akart érni, ugyanis még mindig megvolt neki az 
a háromezer dareikosza, amelyet Kürosztól kapott, amikor a tíz napra 
vonatkozó áldozati jóslata valóra vált. Volt ugyan néhány katona, aki a 
hírt hallva úgy vélte, hogy legjobb volna maradni, de a többség ellene 
volt. 

A dardan Timaszión és a boiótiai Thórax azt mondta néhány ott 
tartózkodó hérakleiai és szinópéi kereskedőnek, hogy ha nem teremtenek 
elő annyi pénzt a sereg számára, hogy induláskor elláthassák magukat 
élelemmel, kiteszik magukat annak a veszélynek, hogy ez a hatalmas 
haderő ott marad a tenger vidékén. 

- Mert ezt akarja Xenophón - mondták -, és bennünket is arra biztat, 


hogy amint a hajók megérkeznek, mondjuk azonnal a seregnek a 
következőt: , Emberek, pénzszűkében vagyunk, az útra nincs élelmünk, és 
nem is tudunk hazavinni semmit, amivel — az  otthoniakat 
megörvendeztethet -nők. Ha akarjátok, válasszatok ki egy helyet a 
Fekete-tenger környékének lakható vidékei közül, ahol kedvetek volna 
letelepedni, aztán, aki akar, hazamegy, aki meg nem, az ott marad. Itt 
vannak a hajók, hogy oda menjetek, ahová éppen kedvetek tartja." 

A kereskedők jelentették városaiknak a hallottakat. A dardan Timaszión 
velük küldte a dardan Eurümakhoszt és a boiótiai Thóraxot, hogy ők is 
mondják el ugyanazt. Amikor a szinópéiak és a hérakleiaiak mindezt 
meghallották, követet küldtek Timasziónhoz azzal a kéréssel, hogy vegye 
át a pénzt, és intézze úgy, hogy a sereg elhajózzon. 

Timaszión örömmel vette ezt tudomásul, és a következőket mondotta a 
katonák gyűlésén: 

- Emberek, nem kell maradásra gondolnotok, és semmit ne tartsatok 
fontosabbnak Görögországnál. Mert hallom, hogy egyesek jóslatot kérnek 
erre vonatkozóan, és nektek nem is szólnak. Megígérem, hogy ha hajóra 
szálltok, új-holdtól számítva huszonnyolc drakhma zsoldot fizetek nektek 
havonta. És elviszlek benneteket hazámba, Troaszba - onnan menekültem 
-, és városom jóindulattal lesz irántatok, mert barátaim örömmel 
fogadnak majd engem. 

Es magam vezetlek benneteket oda, ahol nagy vagyonra tehettek szert. 
Mert jól ismerem Aióliát, Phrügiát, Troaszt és Pharnabazosz egész 
birodalmát. Troaszt azért, mert onnan származom, az utóbbit pedig azért, 
mert ott katonáskodtam Klearkhosszal és Derkülidasszal. 

Most a boiótiai Thórax emelkedett szólásra, aki állandóan harcban állt 
Xenophónnal a vezéri tisztségért, és kijelentette, ha elvonulnak a Fekete- 
tenger vidékéről, ott lesz nekik Kherrhonészosz, ez a szép és gazdag 
vidék, ahol aztán, aki akar, megtelepedhet, aki meg nem, az hazamehet. 

- Mert nevetséges volna - mondotta -, hogy amikor Görögországban 
annyi szép és termékeny vidék van, a barbárok földje után vágyódjatok. 
Es amíg oda nem értek, megígérem, hogy én is adok nektek zsoldot, 
akárcsak Timaszión. 

Ezeket mondta, mert tudta, mit ígért Timasziónnak Hérakleia meg 
Szinópé, ha elhajóznak. 

Xenophón eközben hallgatott. Ekkor két akháj férfi állt fel, Philésziosz 
és Lükón. Szörnyűségnek mondták, hogy Xenophón a maga felelősségére 
letelepedésre biztatja őket, jóslatot kér a maradásra vonatkozóan, és mit 
sem szól erről a közösségnek. így aztán Xenophón kénytelen volt felállni, 
és a következőket mondani: 

- " Láthatjátok, emberek, tőlem telhetően értetek is, magamért is 
mutatok be áldozatot, hogy úgy beszéljek, gondolkozzam és cselekedjem, 
hogy az nektek is, nekem is a lehető legüdvösebb és legjobb legyen. Most 
is azért mutattam be áldozatot, hogy megtudjam, kezdjek-e tárgyalni 
veletek, és tegyek-e valamit az üggyel kapcsolatban, vagy hozzá se fogjak 
a dologhoz. Szilanosz, a jós, azt a választ adta, és ez a fődolog, hogy az 
áldozat jól sikerült. Mert tudja, hogy én nem vagyok ilyesmiben járatlan. 
Mivel mindig ott vagyok, amikor áldozatot mutatnak be. Elmondta, hogy 
az áldozati jelek tanúsága szerint ármányt szőnek ellenem, mert nagyon 
is jól tudta, hogy ő maga akar gonoszul bevádolni előttetek. Elhíresztelte, 


hogy már most azon töröm a fejem: valóra váltom terveimet anélkül, hogy 
benneteket megnyernélek. Ha azt látnám, hogy nélkülöztök, azon 
kezdenék gondolkodni, miképpen keríthetnétek hatalmatokba valami 
várost, hogy onnan, akinek kedve tartja, nyomban elhajózzon, akinek meg 
nem, az várjon, amíg eleget össze nem szed ahhoz, hogy rokonait is 
megörvendeztesse valamivel. De mivel látom, hogy a hérakleiaiak és a 
szinópéiak hajókat küldenek nektek, és még zsoldot is ígértek újholdtól 
kezdve, nagyszerűnek tartom, hogy épségben elérünk oda, ahova 
akartunk, és még fizetséget is kapunk megmenekülésünkért. En magam 
felhagyok hát tervemmel, és akik ilyen elképzelésekkel jöttek hozzám, 
azokat is erre buzdítom. Mert az én véleményem a következő: amíg 
ennyien vagytok együtt, mint most, azt hiszem, sem tiszteletben, sem 
ennivalóban nem lesz hiányotok - hiszen a hatalomhoz a gyengék 
kifosztása is hozzátartozik -, de ha elszakadtok egymástól, és seregetek 
kis csoportokra bomlik, nem juthattok ennivalóhoz, ép bőrrel sem 
menekülhettek meg. Én is azt akarom, amit ti: eljutni Görögországba. És 
ha valaki történetesen lemarad, még mielőtt az egész sereg biztonságban 
lenne, azt vétkesnek ítéljük. Emelje fel a kezét, aki ezt jóváhagyja. 

Mind felemelték a kezüket. Csak Szilanosz kiáltott fel: azt próbálta 
volna elmondani, hogy úgy igazságos, hogy aki akar, menjen. De a 
katonák belefojtották a szót, és azzal fenyegetőztek: ha szökésen kapják, 
megbüntetik. 

A hérakleiabeliek, megtudván, hogy a görögök az elhajózás mellett 
döntöttek, és maga Xenophón is erre szavazott, küldtek ugyan hajókat, de 
a Timasziónnak és Thóraxnak ígért pénz dolgában hazugnak bizonyultak. 
Akik a zsoldot ígérték, most rémültek csak el és ijedtek meg a seregtől. 
Maguk mellé vették a többi vezért - az aszinéi Neónon, a még mindig 
távollevő Kheiriszophosz helyettesén kívül mindenki ott volt -, fejükre 
olvasták korábbi tetteiket, és Xenophónhoz mentek. Elmondták, hogy 
bánják, amit tettek, és hogy véleményük szerint, mivel a hajók 
megvannak, legjobb lesz Phasziszba hajózni, és azt a vidéket birtokba 
venni. Éppen Aiétész egyik unokája uralkodik ott. Xenophón azt felelte, 
hogy ő semmi ilyesmit nem hajlandó mondani a seregnek. 

- Hívjátok össze az embereket, ha kedvetek van, és mondjátok el ti. 

De a dardan Timaszión úgy nyilatkozott, hogy ne tartsanak gyűlést, 
hanem először mindenki saját alvezéreit próbálja meggyőzni. Távozván 
így is cselekedtek. 

A katonák kifürkészték, hogy mi van készülőben, és Neon meg azt 
terjesztette: Xenophón meggyőzte a többi hadvezért, és azt tervezi, hogy 
a katonákat rászedve újra visszavezeti őket Phasziszba. Ezt meghallva a 
katonák felháborodtak, csoportokba verődve meghányták-vetették a 
dolgokat, és nagyon félő volt, hogy most is úgy fognak tenni, mint annak 
idején a kolkhisziak hírnökeivel meg piaci felügyelőivel, mert azok közül 
mindet agyonkövezték, akinek nem sikerült a tengerbe vetnie magát. 
Xenophón, mikor ezt megtudta, úgy határozott, hogy tüstént gyűlésbe 
hívja őket, és semmiképpen sem engedi az embereket maguktól 
csoportokba verődni. És megparancsolta a hírnöknek, hogy hívja össze a 


gyűlést. A hírnök szavára a katonák szíves örömest siettek a gyűlésbe. 
Xenophón ekkor nem vádolta a vezéreket, akik felkeresték, hanem így 
beszélt: 

- Hallom, emberek, azzal vádolnak engem, hogy csalárd módon 
Phasziszba akarlak vinni benneteket. Az istenekre kérlek, hallgassatok 
meg, és ha bűnösségem kiderül, ne távozzam innen addig, amíg el nem 
nyerem büntetésemet, de ha vádlóim bizonyulnak bűnösnek, bánjatok 
velük érdemük szerint. Jól tudjátok, hol kel fel a nap, és azt is, hol 
nyugszik le. És hogy aki Görögországba igyekszik, annak nyugat felé kell 
vennie útját, aki pedig a barbárokhoz, annak éppen ellenkezőleg, kelet 
felé. Ki szedhetne rá benneteket, mondván, hogy a nap itt kel fel, és ott 
nyugszik le, vagy hogy itt nyugszik le, és ott kel fel? Es azt is tudjátok, 
hogy az északi szél a Fekete-tenger felől Görögország felé visz, a déli 
pedig Phasziszba, és mondogatjátok is mindig, amikor északi szél fúj, 
hogy de jó most a szél Görögország felé. Ki vehetne rá benneteket csalárd 
módon, hogy hajóra szálljatok, amikor déli szél fúj? De mondjuk, hogy 
éppen szélcsend van, amikor hajóra szállítalak benneteket. Hát én nem 
egy hajón utazom mindössze, és ti nem százon legalább? Hogyan 
kényszeríthetlek benneteket akaratotok ellenére, hogy velem tartsatok, 
vagy hogyan vihetnélek el mindannyiótokat tudtotokon kívül? De tegyük 
fel, hogy rászedek, elvarázsolok mindenkit, megérkezünk Phasziszba, és 
partra szállunk. Ekkor bizonyára rájöttök, hogy nem Görögországban 
vagytok, és ott én, a csaló, egyedül leszek, ti pedig, a rászedettek, majd 
tízezer felfegyverzett katona. Bűnhődhetne-e ennél kegyetlenebbül az, aki 
így járt el önmagával és veletek szemben? Együgyű fecsegés ez, azoké, 
akik irigykednek rám, mivel ti megbecsültök. Csakhogy igaztalanul 
irigykednek rám. Mert kit akadályozok meg közületek abban, hogy 
elmondja, ha valami jót tud nekünk mondani, vagy ha akar, harcra keljen 
érettetek, önmagáért vagy biztonságotokért? Hogy is van ez? Kinek állok 
útjában, amikor vezéreket választotok? Félreállok, legyen más a vezér, 
csupán azt lássam, hogy a javatokra cselekszik. De erről nekem elég is 
ennyi. Ha pedig bárki úgy érzi közületek, hogy félrevezették, vagy ő 
vezetett félre valaki mást, 468 

mondja el, hozza tudomásunkra... De ha már erről eleget beszéltünk is, 
ne távozzatok még, előbb hallgassátok meg, miféle bajt látok én itt 
készülőben a seregnél. Mert ha ez a baj elharapódzik, és olyan lesz, 
amilyennek mutatkozik, itt az ideje, hogy magunk felől tanácskozzunk, 
nehogy a leghitványabb és leggyalázatosabb emberekké váljunk az 
istenek és emberek, barát és ellenség előtt, nehogy mindannyiunkat 
megvessenek. 

A katonák elcsodálkoztak ennek hallatán, és kérték, hogy mondja meg, 
miről van szó. Xenophón ekkor ismét beszélni kezdett. 

- Tudjátok, hogy van egy-két barbár vidék a hegyekben, amelynek 
lakosai jó barátságban vannak a keraszusziakkal. Le-lejöttek hozzánk 
néhányan, és áldozati állatokat adtak el nekünk, meg egyebet, amijük 
volt, és azt hiszem, néhányan közületek is jártak arrafelé, vásároltatok 
egyet-mást, aztán visszajöttetek. Klearetosz alvezér, aki megtudta, hogy 
milyen kicsi az a barbár terület, úgy gondolta, hogy mivel lakosai jóban 
vannak velünk, nem őrzik a vidéket. Elindult hát az éjszaka leple alatt, 
hogy megtámadja ezeket a barbárokat, de egyikünknek sem szólt. 


Kitervelte: ha sikerül elfoglalnia a helyet, nem tér vissza a sereghez, 
hanem felszáll az egyik hajóra, amellyel közvetlen bajtársai éppen arra 
hajóznak, felviszi a zsákmányt is, és hajón távozik a Fekete-tenger 
vidékéről. Úgy látom én most, hogy társai meg is állapodtak vele. Maga 
mellé véve hát azokat, akiket sikerült megnyernie, megindult, hogy 
megrohamozza a helyet. Csakhogy menet közben rájuk hajnalodott, és az 
összesereglett emberek dobálni kezdték őket a megerősített helyekről, és 
Klearetoszt meg még sok más társát is agyonkövezték. Néhányan 
Keraszuszba menekültek közülük. Ez aznap történt, amikor mi gyalog 
felkerekedtünk, és idejöttünk. Azok közül, akik hajón akartak indulni, 
néhányan még nem távoztak, ott voltak Keraszuszban. Ezután, mesélik a 
keraszusziak, három idősebb férfi érkezett arról a helyről, és tanácsunk 
elé akartak járulni. Mivel bennünket már nem találtak ott, a 
keraszusziakhoz fordultak, és csodálkozásuknak adtak kifejezést, amiért 
nem tudják, hogy hirtelen rájuk törtünk. Amikor a keraszusziak azt 
felelték, hogy nem a köz akaratából történt, ami történt, megörültek, és 
ide akartak hajózni, hogy elmondják a történteket, és felszólítsanak 
bennünket, vegyük át és temessük el a holtakat, adjuk meg nekik a 
végtisztességet. Történetesen néhány görög szökevény még ott volt 
Keraszuszban. Amikor megtudták, hogy hová tartanak a barbárok, 
nemcsak ők maguk dobálóztak kövekkel vakmerőségükben, hanem a 
többieket is erre biztatták. És az a három ember, a három küldött 
meghalt, mert agyonkövezték őket. Ezek után a keraszusziak eljöttek 
hozzánk, és elmondták a dolgot. Ezt hallva, mi, vezérek, nagyon 
megharagudtunk a történtek miatt, és tanácskozni kezdtünk a 
keraszusziakkal, miképpen temethetnők el a holtakat. Eppen együtt 
ültünk, amikor a táboron kívül hirtelen éktelen lármát hallunk: , Usd, üsd, 
dobd meg, dobd meg!" És máris látjuk, hogy egy csomó ember fut, 
kövekkel a kezében, mások pedig épp akkor nyúlnak a kövekért. A 
keraszusziak, mintha csak a náluk történtek elevenedtek volna meg 
szemük előtt, rémülten menekültek hajóikhoz. De Zeuszra mondom, 
köztünk is voltak, akik megijedtek. Én pedig odamentem hozzájuk, és 
megkérdeztem, mit jelentsen mindez. Néhányan egy szót sem értettek az 
egészből, de azért markolták a köveket. Azután rábukkantam valakire, aki 
tudott valamit, és azt mondta, hogy a piaci felügyelők igen rosszul bántak 
a sereggel. Ebben a pillanatban valaki megpillantotta a tenger felé 
igyekvő Zélarkhoszt, az egyik piaci felügyelőt, és felordított. Több se 
kellett a katonáknak: mintha vaddisznó vagy szarvas bukkant volna fel, 
utánavetették magukat. A keraszusziak, látva, hogy őfeléjük rohannak, 
azt hitték, őket akarják megtámadni, és hanyatt-homlok a tengerbe 
ugrottak. De néhányan a mieink közül is utánuk vetették magukat, és aki 
véletlenül nem tudott úszni, megfulladt. Mit gondoltok, mit éreztek ezek? 
Hiszen semmit sem vétettek, mégis féltek, mert azt hitték, veszettség tört 
ránk, ahogy a kutyákra szokott. Ha ez így megy tovább, meglátjátok, 
milyen lesz a mi seregünk helyzete. Ti együtt nem tudtok majd háborút 
indítani, aki ellen akartok, és véget sem tudtok majd vetni a harcnak, 
ezért boldog-boldogtalan a maga kedve és tetszése szerint fog hadat 
indítani. És ha követek jönnek majd hozzánk, béke ügyében vagy más 
miatt, hát akinek kedve tartja, megöli őket, s ezzel eléri, hogy ne 
hallgathassátok meg a hozzátok érkezők szavait. Aztán meg a 


mindannyiótok által megválasztott vezérek nem lesznek sehol sem; aki 
vezérré kiáltja ki magát, és ordítani akar, hogy , üsd, üsd!", annak lesz 
annyi hatalma, hogy bármelyikőtöket megölje, vezért, közkatonát 
egyaránt, meghallgatás nélkül, ahogy éppen kedve tartja - ha lesznek, 
akik hallgatnak rá, mint ahogy most is történt. Figyeljétek csak meg, mit 
tettek máris veletek ezek a maguk választotta vezérek. Mert ha 
Zélarkhosz piaci felügyelő vétett ellenetek, akkor úgy hajózott el, hogy 
nem büntettétek meg. De ha nem vétett, akkor fut a sereg elől, mert fél, 
hogy igazságtalanul és ítélet nélkül hal meg. Bizony, akik a küldötteket 
megkövezték, elérték, hogy - minden görögök közül egyedül mi - csak 
akkor érezhetjük biztonságban magunkat Keraszuszban, ha sereggel 
megyünk. Nemrég még azok szólítottak fel bennünket, hogy halottainkat 
eltemessük, akik megölték őket, most meg odáig jutottunk, hogy még 
követek útján se kaphatjuk meg a halottakat. Mert ugyan melyik 
követgyilkos vállalkoznék a követ szerepére? Ezért hát megkértük a 
keraszusziakat, hogy temessék el őket. Ha mindez jól van így, ám 
hagyjátok jóvá. De akkor, ilyesmire számítva, mindenki állítson őrséget 
magamagának, és ki-ki keressen valami magasan fekvő, megerősített 
helyet, ahol sátrát felverheti. De ha úgy gondoljátok, hogy emberek nem, 
csak vadállatok tesznek ilyet, akkor hagyjátok abba. Ha pedig nem, 
Zeuszra mondom, hogyan mutassunk be nyugodt szívvel áldozatot az 
isteneknek, amikor istentelen tetteket hajtunk végre, vagy hogyan 
küzdjünk meg az ellenséggel, amikor egymást öldössük? És lesz-e város, 
amely barátságába fogad bennünket, ha látja törvényszegéseinket? És ki 
mer majd élelmet eladni nekünk, ha látja, hogy a legszentebb dolgok ellen 
így vétkezünk? És ki fog minket, ilyen embereket, dicsérettel illetni, 
holott olyan nagyon törekszünk a dicséretre? Mert azt tudom, hogy mi 
hitványnak mondanánk mindenkit, aki ilyesmire vetemedik. 

Erre mindnyájan felálltak, és kijelentették, hogy a kezdeményezőket 
büntessék meg, és a jövőben senki ne merészeljen törvényszegést 
kezdeményezni, de ha mégis akadna ilyen személy, azt ki kell végezni. A 
hadvezérek , állítsanak minden bűnöst bíróság elé, és vonjanak 
felelősségre mindenkit, aki Kürosz halála óta bármiben is vétkezett. 
Bírákul az alvezérekét nevezték ki. Xenophón tanácsára és a 
jövendőmondók beleegyezésével elhatározták, hogy tisztító szertartásnak 
vetik alá a sereget. Meg is tisztultak. 

Elhatározták, hogy a vezéreket is vád alá helyezik múltban tanúsított 
magatartásukért. Philésziósz és Xanthiklész húsz mina büntetést fizetett, 
mert nem vigyázott jól a hajórakományra, Szophainetosz pedig, mivel 
választott felügyelő létére hanyagnak mutatkozott, tíz minát. Egyesek 
Xenophónt is bevádolták, hogy ütlegelte őket, és kegyetlenkedés címén 
perbe is fogták. Xenophón, szólásra emelkedve, először is arra kérte 
vádlóját, mondja meg, hol történt a verés. Az így felelt: 

- Ott, ahol majdnem megfagytunk, és iszonyú sok hó volt. 

- Tehát arról az ítéletidőről beszélsz, amikor minden élelmünk 
elfogyott, és bor még mutatóban sem akadt, amikor a tengernyi kín 
mindannyiunkat elcsigázott, és sarkunkban volt az ellenség... szóval, ha 


ebben a helyzetben kegyetlenkedtem, elismerem, hogy még a 
szamaraknál is kegyetlenebb vagyok, mert róluk azt mondják, hogy 
féktelenségükben még a fájdalmat sem érzik. De azt is mondd meg - 
folytatta Xenophón -, miért kaptad a verést? Talán bizony kértem valamit 
tőled, és miután nem kaptam meg tőled, megvertelek? Vagy talán 
visszaköveteltem tőled valamit? Vagy valami szerelmi ügy miatt 
harcoltam? Vagy talán részegségemben vesztettem el a fejemet? 

Mikor a vádló minderre nemmel válaszolt, megkérdezte tőle, hogy a 
nehézfegyverzetűeknél szolgál-e. 

- Nem - felelte az. 

- Akkor a könnyűfegyverzetűeknél? 

- Ott sem - hangzott a válasz. - Társaim arra kényszerítettek, hogy 
szabad ember létemre öszvérhajcsár legyek. 

Ekkor Xenophón felismerte az embert, és megkérdezte tőle: 

- Te vagy az, aki a beteget vitted? 

- Istenemre, én - felelte az -, te kényszerítettél rá, és széthajigáltad 
társaim holmiját. 

- Hát az a széthajigálás - mondta Xenophón - ilyenféleképpen történt. 
Szétosztottan a málhát a többiek között, hogy vigyék, és 
megparancsoltam nekik, hogy hozzák majd vissza hozzám. Amikor 
mindent sértetlenül megkaptam, visszaadtam neked, ami a tiéd volt, 
miután te is megmutattad nekem azt az embert. Hallgassátok meg, 
miképpen történt a dolog, mert érdemes. Egy ember ott maradt fekve, 
nem tudott továbbmenni. En csak azt láttam róla, hogy közülünk való, és 
arra  kényszerítettelek, vidd tovább, nehogy elpusztuljon. Mert 
tudomásom szerint az ellenség a sarkunkban volt. 

A vádló ezt helybenhagyta. 

- És aztán, ugyebár - folytatta Xenophón -, előreküld-telek, majd 
pedig, amikor a hátvédekkel előbbre jutottam, ismét rád bukkantam, 
amint éppen gödröt ástál, hogy azt az embert eltemesd. És odaálltam 
melléd és megdicsértelek. És miközben ott álltunk, az az ember 
behajlította a lábát, és a körülöttünk levők felkiáltottak: , Él, él!", te meg 
ezt mondtad: , Tőlem élhet, ha akar, de én tovább nem viszem!" Ekkor 
megvertelek: igazat beszélsz. Mert úgy tűnt, mintha tudnád, hogy él. 

- Na és! - mondta a másik. - Talán kevésbé halt meg azután, hogy 
megmutattam neked? ; 

- Mi is meg fogunk halni mindnyájan - válaszolta Xenophón. - Es ez 
talán ok rá, hogy élve eltemessenek bennünket? 

Erre aztán fölkiáltottak, hogy bizony nagyon is keveset kapott. 
Xenophón pedig felszólította a többieket, hogy mondják el, ki miért kapott 
verést. Minthogy senki nem állt fel, ő maga kezdett beszélni. 

- Bevallom, emberek, sok embert ütöttem meg, amiért 
fegyelmezetlenek voltak és úgy gondolták, hogy megmaradásukhoz 
tökéletesen elegendő, ha ti rendben és sorban meneteltek, és ha kell, 
harcoltok, ők meg helyüket odahagyva előrerohannak, mert harácsolni 
szeretnének, hogy több jusson nekik, mint nektek. Ha mind ezt tettük 
volna, mindannyian odaveszünk. És megvertem azokat is, akik elhagyták 
magukat, nem akartak felkelni, kiszolgáltatták volna magukat az 
ellenségnek, és kényszerítettem őket, hogy továbbmenjenek. Abban a 
szörnyű téli viharban én magam is tapasztaltam, amikor egyszer hosszabb 


ideig ülve kellett várnom néhány emberre, akik éppen szedelőzködtek, 
hogy bizony alig tudok felkelni, és a lábamat kinyújtani. És mivel ezt 
magamon tapasztaltam, attól fogva, akit tunyán ülve láttam, 
továbbkergettem. Mert a mozgás és a férfias viselkedés bizonyos 
melegséget és hajlékonyságot ad az embernek, de úgy láttam, hogy aki ül 
és nyugton van, annak könnyebben alvad meg a vére, és fagynak le a 
lábujjai, ami már sok emberrel megesett, és ezt ti is tudjátok. És 
valószínűleg másokra is, akik restek voltak, és továbbjutásunkat 
nehezítették, nálatok elöl vagy nálunk itt hátul, másokra is lesújtott 
öklöm, nehogy az ellenség lándzsája üssön sebet rajtuk. És most, miután 
itt vannak és megmenekültek, felelősségre vonhatnak engem, ha 
igazságtalanságot szenvedtek tőlem. De ha az ellenség kezére kerülnek, 
ki szolgáltat nekik igazságot, ha mégoly szörnyű sérelem érte is őket? 
Egyszerű dolog az, amit én mondok - folytatta Xenophón. - Ha javára 
voltam annak, akit megfenyítettem, akkor, azt hiszem, ugyanazt a 
büntetést érdemlem tőle, amit a szülő érdemel fiaitól vagy a tanító a 
gyerekektől. Mert az orvos is a beteg javát szolgálja, amikor éget vagy 
vág. Ha azt hiszitek, hogy mindezt kegyetlenségből cselekedtem, 
fontoljátok meg, hogy most az istenek segítségével elszántabb vagyok, 
mint akkor, és merészebb is vagyok most, mint akkor, bort is többet 
iszom, mégsem verek meg senkit, mert most derűsnek látom az eget 
felettetek. Hát nem tudjátok, hogy viharban, amikor a tenger hullámai 
magasra csapnak, a puszta bólintástól is haragra gerjed a kapitány a hajó 
orrában, és megdühödik a kormányos a hajó farában? Mert ebben a 
helyzetben a legkisebb hiba is tönkretehet mindent. Ti magatok is úgy 
ítéltetek annak idején, hogy jogosan ütlegeltem azokat az embereket, 
hiszen karddal és nem szavazótáblával álltatok ott, és segítségükre is 
siethettetek volna, ha éppen akartok. De istenemre mondom, nem 
siettetek segítségükre, de ütni sem ütöttétek velem együtt a rendbontót. 
így aztán módot adtatok a hitványaknak, hogy tovább féktelenkedjenek, 
mert hagytátok őket. Ha odafigyeltek, azt hiszem, megláthatjátok, hogy 
most azok a legorcátlanabbak, akik akkor a leggyávábbak voltak. 
Boiszkosz, a thesszaliai ökölvívó például akkor kiharcolta magának, hogy 
betegsége miatt ne kelljen pajzsot viselnie, most pedig, ahogy hallom, sok 
kotüórairól húzta már le a ruhát; ha van eszetek, éppen ellenkezőleg 
fogtok vele bánni, mint a kutyákkal szokás. Mert a harapós kutyát nappal 
megkötözik, éjjel pedig szabadon engedik. Ot éjjelre kötözzétek meg, ha 
van eszetek, nappal meg engedjétek szabadon. Csodálkozom - folytatta 
Xenophón -, hogy olyan jól emlékeztek, és nem hallgatjátok el, ha valakire 
megdühödtem. De hogy a hideg elől védelmet nyújtottam, az éhínségtől 
megszabadítottam, betegségében vagy szükségében segítségére siettem: 
erre senki sem emlékezik. Aminthogy az sem jut eszébe senkinek, hogy 
megdicsértem, amikor derék dolgot csinált, vagy tőlem telhetőleg 
kitüntettem, amikor bátran viselkedett. Pedig úgy szép, igazságos, 
istennek tetsző, és úgy kellemes, ha jobban emlékezünk a jóra, mint a 
rosszra. ; 

Erre aztán felálltak, és felidézték emlékeiket. Es így minden jól 
végződött. 


VI. KÖNYV 

Az emberek egy része itt-tartózkodásuk alatt piacról élt, más része 
pedig Paphlagoniából szerzett zsákmányt. Ugyanakkor a paphlagónok is 
kirabolták őket, amikor a táborból el-elkóboroltak, és éjjelente a távolabb 
fekvő sátrakat fosztogatták. Ennek következtében igen ellenséges volt 
köztük a viszony. De Korülasz, Paphlagonia akkori uralkodója, követeket 
küldött a görögökhöz, lovakkal meg szép ruhákkal, és megüzente, hogy 
hajlandó nem bántani a görögöket, ha azok sem bántják őt. A vezérek azt 
válaszolták, hogy ezt meg kell tanácskozniuk a sereggel, de a követeket 
barátságosan megvendégelték, és másokat is meghívtak, olyanokat, akik 
erre minden szempontból legméltóbbnak mutatkoztak. 

Feláldoztak néhány zsákmányolt marhát meg más áldozati állatot, majd 
bőséges lakomát csaptak. Lombágyakon heverve ettek, és az ott talált 
szarukelyhekből ittak. Miután az italáldozatot bemutatták, és elzengték a 
paiant, először a thrákok álltak fel, és a fuvola hangjára fegyvertáncot 
lejtettek; kardjukkal hadonászva könnyedén szökkentek fel. Végül 
összecsaptak, mindenkinek úgy tűnt, hogy egy táncos megsebesült, pedig 
csak színleg esett el. A paphlagónok hangosan felkiáltottak. A győztes 
megfosztotta a legyőzöttet fegyverzetétől, és szitalkaszt zengve távozott. 
A többi thrák meg kivitte a halottat, akinek persze semmi baja nem volt. 

Ezután az ainiánusok és a magnésziaiak álltak fel, és eljárták a 
karpaiának nevezett fegyvertáncot. Ezt a táncot a következőképpen 
táncolják: az egyik maga mellé helyezi a fegyvereit, magot vet a földbe, és 
maga előtt hajtja a fogatot, közben sűrűn hátrafordul, mintha félne... Jön 
a rabló.. . a másik észreveszi, fegyvert ragad, szembefordul vele, és küzd 
a fogatért. Mindezt a fuvola hangjának ütemére teszik, végül a rabló 
megkötözi a másikat, és elhajtja az igát. De néha a szántóvető kötözi meg 
a rablót, aztán befogja az ökrök mellé, és kezét hátrakötve hajtja maga 
előtt. 

Ezután egy müsziai harcos lépett elő, két kezében egy-egy könnyű 
pajzs. Hol azt táncolta, hogy kettővel küzd, hol meg azt, hogy egy ellen 
használja a pajzsokat, aztán pedig forgott, és kezében a pajzsokkal 
bukfencet vetett, egyszóval gyönyörű látványt nyújtott. Végül perzsa 
táncot lejtett. A két pajzsot Össze-összecsapva térdre bukott, majd ismét 
felállt, és mindezt a fuvola hangjának ütemére. 

Ezután a mantineiaiak léptek föl, és még mások Árka-diából, mind 
legszebb fegyverzetűkben. A fuvola hangjától kísérve a fegyvertánc 
ütemére vonultak fel. Paiant énekeltek és táncoltak, ahogy az istenek 
templomaihoz vezető felvonulásokon szoktak. 

A paphlagón nézők szörnyűnek találták, hogy minden táncot 
fegyveresen járnak. Megdöbbenésüket látva a müsziai rávette az egyik 
arkadiai férfit, akinek volt egy táncosnője, hogy vezessék elő a táncosnőt. 
Gyönyörűen felöltöztették, és könnyű pajzsot adtak a kezébe. A 
pürrhikoszt táncolta el, csodálatos könnyedséggel. Hatalmas tapsvihar 
tört ki, és a paphlagónok megkérdezték, hogy az asszonyok is velük 
szoktak-e harcolni. A görögök azt felelték, hogy bizony, éppen a nők űzték 
ki annak idején a királyt a táborból. 


Így végződött az este. Másnap a sereg elé vezették a követeket. A 
katonák úgy határoztak, hogy nem bántják a paphlagónokat, ha őket sem 
bántják. Ezután a követek távoztak. 

A görögök pedig, miután úgy látszott, hogy elegendő hajó áll 
rendelkezésükre, hajóra szálltak, és egy nap, egy éjjel mentek kedvező 
széllel. Tőlük balra volt Paphlagonia. Másnap Szinópéba érkeztek, és 
behajóztak Herménébe, Szinópé kikötőjébe. A szinópéiak Paphlagoniában 
laknak, és  Milétosz gyarmatosai. Vendégajándékokat küldtek a 
görögöknek: háromezer medimnosz árpalisztet és ezerötszáz cserépedény 
bort. 

Kheiriszophosz is ide érkezett meg egy háromevezősoros hajóval. A 
katonák azt remélték, hogy hoz majd valamit, de csupán azt a hírt hozta, 
hogy Anaxibiosz tengernagy meg a többiek üdvözlik őket, és Anaxibiosz 
megígérte: ha kiérnek a Fekete-tengerről, zsoldot fog nekik fizetni. Ebben 
a Harménében öt napot töltöttek a katonák. 

Amikor közel érezték magukat Görögországhoz, még inkább megszállta 
őket a vágy, mint annak előtte, hogy ne üres kézzel térjenek haza. Ugy 
gondolták, hogy ha egyetlen vezért választanának, egy ember jobban 
tudná irányítani a sereget nappal is, éjjel is, mint több személy. Ha 
titokban kell cselekedniök, könnyebben maradnak rejtve, ha meg sürgős a 
dolguk, gyorsabban hajthatnák végre, kevesebbet halogatnák, hiszen nem 
volna szükség megbeszélésre, hanem amit egy ember jónak talál, véghez 
is lehetne vinni. Mert az elmúlt időben a vezérek mindig szótöbbség 
alapján cselekedtek. 

Xenophónhoz fordultak ezekkel a gondolatokkal. Az eléje járuló 
alvezérek elmondották, hogy a seregnek ez a véleménye, majd 
biztosították jóindulatukról, és külön-külön megpróbálták rávenni, hogy 
vállalja el a fővezérséget. Xenophónnak egyrészt volt is kedve a dologhoz. 
Arra gondolt, hogy barátai nagyobb tiszteletben  részesítenék, 
szülővárosában megnövekednék hírneve, és ki tudja, talán a seregnek is 
szerencsét hozna. Ezek a gondolatok arra késztették, hogy egyedül 
akarjon fővezér lenni. Másfelől viszont, amikor arra gondolt, hogy senki 
nem láthatja, mit hoz a jövő, és ezért esetleg az a veszély fenyegeti, hogy 
a már megszerzett hírnevét is elveszíti, elfogta a bizonytalanság. A 
kétségek közepette végül is azt találta a legjobbnak, ha az istenektől kér 
tanácsot. Tehát két áldozati barmot állított az oltár elé, és áldozatot 
mutatott be Zeusznak, a királynak, mert a jóslat is őt jelölte meg annak 
idején, Delphoiban. Azonkívül ez az isten volt az, aki - Xenophón hite 
szerint - az álmot láttatta vele, amikor először vette vállára a hadsereg 
gondjait. Emlékezett arra is, hogy amikor Epheszoszból útra kelt, hogy 
Kürosznak bemutassák, tőle jobbra egy vijjogó sas jelent meg, de ülve. A 
kíséretében levő jós azt mondotta, hogy ezt fontos jelnek tekinti, amelyből 
nem mindennapi sorsra, hírnévre, de egyszersmind sok bajra lehet 
következtetni, a madarak ugyanis gyakran megtámadják az ülő sast; de 
vagyont nem jelenthet a madár, mert a sas többnyire röptében szerzi az 
élelmet, így, amikor áldozott, az isten világosan jelezte, hogy ne 
törekedjen a hatalomra, és ne is fogadja el, ha felkínálják neki. Es ez így 
is történt. 

A sereg összegyűlt, és mindannyian kijelentették, hogy egy vezért kell 
választani. Ezt elhatározták, majd Xenophónt javasolták. Minthogy világos 


volt, hogy ha szavazásra kerül a sor, őt fogják megválasztani, Xenophón 
felállt, és a következőket mondotta: 

- Katonák, örülök, hogy ennyire tiszteltek, örülök, hiszen ember 
vagyok, és nagyon köszönöm nektek, és kérem az isteneket, adnák meg 
nekem, hogy valamiképpen javatokra lehessek. De nem hiszem, hogy 
hasznos lenne számotokra, ha engem választanátok fővezérré, amikor itt 
van körünkben egy spártai férfi is, mert úgy kevésbé kapnátok meg tőlük, 
amire szükségetek van. Másrészt pedig, azt hiszem, nekem magamnak 
sem lenne úgy valami nagyon biztonságos. Mert látom, hogy hazámmal 
nem szűntek 480 

meg harcolni mindaddig, míg az egész várossal el nem ismert ették a 
spártai fennhatóságot a mi polgáraink fölött is. Amint ezt elismertük, 
nyomban abbahagyták a háborúskodást, és többé nem ostromolták a 
várost. Én pedig, ezt látva, úgy tűnnék fel, mint aki minden lehetőséget 
megragad, hogy tekintélyüket csorbítsa, jól tudom tehát, hogy csakhamar 
észre térítenének. Ti úgy gondoljátok, hogy egy ember vezérlete alatt 
kevesebb viszály lenne, mint amikor sok vezér van; vegyétek hát 
tudomásul azt is, hogy én soha nem fogok lázadni, ha másvalakit 
választotok meg. Mert véleményem szerint, aki háborúban a vezér ellen 
lázad, önnön épsége ellen lázad. Ha pedig engem választanátok meg, 
cseppet sem csodálkoznék, ha lenne, aki rátok is, rám is megharagudna. 

Xenophón szavai után még sokkal többen álltak fel, mondván, hogy ő 
legyen a vezér, és senki más. A sztümphaloszi Agasziasz kijelentette, hogy 
nevetséges volna, ha Xenophón szavai szerint cselekednének. Vagy talán 
azon is megsértődnének a spártaiak, ha egy lakoma rendezésére nem 
spártait kérnének föl az összesereglett ivócimborák? 

- Mert ha ez így van - mondta -, talán még csapatparancsnokok sem 
lehetünk, mivel arkadiaiak vagyunk. 

Agasziasz szavait hangos tetszésnyilvánítás fogadta. Xenophón, látva, 
hogy többet kell mondania, szólásra emelkedett: 

- Hát hogy mindennel tisztában legyetek, emberek... esküszöm nektek 
minden istenre és istennőre, hogy amikor megtudtam, miképpen 
vélekedtek, áldozatot mutattam be, hogy megbizonyosodjam, jó lenne-e 
nektek, ha ezt a hatalmat rám bíznátok, és nekem, ha elvállalnám. Az 
istenek oly világosan jelezték az áldozati állat belsejében, hogy 
tartózkodnom kell a főhatalomtól, hogy még az avatatlan is felismerte 
volna. 

Így aztán Kheiriszophoszt választották meg. Kheiriszophosz, miután 
megválasztották, szólásra emelkedett: 

- Tudjátok meg, emberek, hogy én sem mondanék ellent, ha mást 
választottatok volna. Mindazonáltal jót tettetek Xenophónnal, hogy nem 
őt választottátok. Mert Dexipposz már most minden tőle telhetőt megtesz, 
hogy Anaxibiosz előtt befeketítse, bárhogy próbáltam elhallgattatni. 

Aztán még hozzátette, hogy Xenophón bizonyára jobban szerette volna, 
ha nem ő, a spártai, bírja Klearkhosz seregében a főhatalmat, hanem a 
dardan Timaszión. 

- De ha már rám esett választástok, én is azon leszek, hogy annyi jót 
tegyek veletek, amennyit csak tudok. Ti pedig úgy készüljetek, hogy 
kedvező szél esetén holnap tengerre szállunk. Utunk célja Hérakleia; 
mindnyájunknak arra kell törekednünk, hogy oda eljussunk. A továbbiakat 


akkor tanácskozzuk meg, ha már ott leszünk. 

Másnap útra keltek a kikötőből, és két napon át hajóztak kedvező 
széllel a part mentén. Szemügyre vették laszón hegyfokát, ahol a monda 
szerint az Argó horgonyt vetett. Először a Thermódón, aztán az írisz, 
aztán a Halüsz, aztán a Partheniosz folyók torkolata mellett hajóztak el, 
végül megérkeztek a göröglakta Hérakleiába, Megara gyarmatvárosába, 
amely a mariandünoszok földjén terült el. Az akherusziaszi félszigetnél 
kötöttek ki, ott, ahol a monda szerint Héraklész a Kerberosz kutyáért 
leszállt. Még most is mutogatják a helyet, ahol leereszkedett: több mint 
két sztadion mély üreg. A hérakleiaiak vendégajándékokat küldtek a 
görögöknek: háromezer medimnosz árpalisztet, kétezer cserépedény bort, 
húsz ökröt és száz juhot. Ezen a síkságon folyik keresztül a mintegy két 
plethron széles Lükosz folyó. 

Összegyűltek a katonák, hogy megtanácskozzák: szárazon vagy vízen 
hagyják-e el a Fekete-tenger vidékét. Az akháj Lükón felállt, és a 
következőket mondotta: 

- Csodálkozom vezéreinken, emberek, hogy nem próbálnak meg 
ellátásunkról gondoskodni. Mert a vendégajándékokból legfeljebb ha 
háromnapi eleség telik ki, és nem tudunk honnan élelmet szerezni az 
útra. Véleményem szerint legalább háromezer küzikénoszt kell kérnünk a 
hérakleiaiaktól, valaki más azt mondta, hogy legalább tízezret. Most 
nyomban, amíg itt ülünk, válasszunk követeket, és küldjük őket a városba, 
hogy megtudjuk, mit üzennek vissza nekünk, hogy aztán aszerint 
intézkedhessünk. 

Ezután először Kheiriszophoszt javasolták, ha már vezérnek is őt 
választották, mások  Xenophónt kívánták volna. De mindketten 
határozottan nemet mondtak. Mert mindketten ugyanazt vallották: nem 
szabad egy baráti görög várost arra kényszeríteni, hogy olyasmit adjon, 
amit önként nem adna. És mivel ők nem voltak hajlandók menni, az akháj 
Lükónt, a parrhasziabeli Kallimakhoszt és a sztümphaloszi Agasziaszt 
küldték. 

Ezek el is mentek, és előadták a követeléseket. Állítólag Lükón még 
meg is fenyegette őket, ha ellenkezni mernek. A hérakleiaiak 
meghallgatták őket, és azt válaszolták, hogy tanácskozni fognak a 
dologról. Majd nyomban behajtották a nyájat a földekről, a piacot 
betelepítették a városba, bezárták a kapukat, és a falakon fegyveresek 
jelentek meg. 

A zűrzavar okozói a vezéreket kárhoztatták, mondván, hogy ők 
rontották el a dolgot. Az arkadiaiak és az akhájok egy csoportba verődtek; 
leginkább a parrhasziabeli Kallimakhosz és az akháj Lükón vitte köztük a 
szót. Ilyenformán beszéltek: szégyen és gyalázat, hogy a peloponnészoszi 
és a spártai csapatoknak egy athéni legyen a fővezére, aki semmivel nem 
járult hozzá a haderő növeléséhez. A fáradság az övék, a haszon meg 
másoké; az arkadiaiak és az akhájok megküzdöttek a szabadulásért, más 
hadsereg nincs is. Ha volna eszük, összefognának, maguk közül 
választanának vezéreket, külön tennék meg az utat, és megpróbálnának 
saját hasznukra cselekedni. 


A javaslatot elfogadták. Kheiriszophoszt otthagyta az a néhány arkadiai 
és akháj, aki még mellette volt, meg Xe-nophónt is, és a többiekhez 
csatlakoztak. Tíz vezért választottak maguk közül, és megszavazták, hogy 
ezek mindig a többség véleményének megfelelően cselekedjenek. 
Kheiriszophosz fővezéri tiszte a megválasztását követő hatodik vagy 
hetedik napon megszűnt. 

Xenophón mégis velük együtt szeretett volna továbbmenni, gondolván, 
hogy jóval biztonságosabb így, mint ha mindenki külön-külön utazik. De 
Neon rábeszélte, hogy menjen csak egyedül. Hallotta ugyanis 
Kheiriszophosztól, hogy Kleandrosz büzantioni helytartó megígérte: 
néhány háromevezősorossal Kalpé kikötőjébe érkezik. Azért adta hát ezt a 
tanácsot, hogy senkivel ne kelljen osztoznia, és ők maguk és katonáik 
mehessenek a három-evezősorosokkal. Kheiriszophosz, aki az események 
következtében elvesztette minden kedvét, és ezért gyűlölte is a sereget, 
rábízta, hogy tegyen, amit akar. 

Xenophón még egyszer megkísérelte, hogy a seregtől megválva 
hajózzon tovább. Áldozatot mutatott be a vezérlő Héraklésznak, és 
tanácsot kért tőle: mi jobb és üdvösebb, meneteljen-e tovább megmaradt 
katonáival, vagy eressze szélnek őket. Az isten azt jelezte neki az 
áldozatban, hogy a sereggel vonuljon tovább. 

Így a sereg három részre oszlott: külön mentek az arkadiaiak és az 


akhájok - több mint négyezer nehézfegyverzetű katona -, valamint 
Kheiriszophosz mintegy ezernégyszáz nehéz- és kétszáz 


könnyűfegyverzetű harcosa (Klearkhosz thrákjai), és Xenophón katonái: 
mintegy ezerhétszáz nehéz- és háromszáz könnyűfegyverzetű. Egyedül 
neki voltak lovasai, körülbelül negyvenen. 

Az arkadiai csapatok néhány hajót kicsikartak a hérakleiaiaktól, és 
elsőnek szálltak tengerre, hogy hirtelen betörjenek Bithüniába, és annyit 
zsákmányoljanak, amennyit csak lehet. És valahol Thrákia közepe táján 
behajóztak Kalpé kikötőjébe. 

Kheiriszophosz elindult Hérakleia városából, és gyalog vonult keresztül 
a vidéken. Thrákiába érve hajóval folytatta útját, mert beteg volt. 

Xenophón hajóval ment Thrákia és Hérakleia vidékének határáig, majd 
a szárazföld belsején át folytatta útját. 

Hogy miképpen ért véget Kheiriszophosz fővezérsége, és miképpen 
szakadt részekre a görög sereg, fent már elmondottam. Külön-külön a 
következőképpen alakultak a dolgok: 

Az arkadiai csapatok éjjel partra szálltak Kalpé kikötőjében, és a 
legközelebbi falvak felé vették útjukat, amelyek mintegy harminc 
sztadionra voltak a tengertől. Virradatkor mindegyik vezér megindult 
csapatával egy-egy falu ellen. Ha némelyik település túl nagynak látszott, 
kettéosztott csapattal mentek. Azt is megbeszélték, hogy az egyik 
dombnál mindnyájan találkozni fognak. Mivel a támadás váratlan volt, sok 
rabszolgát ejtettek, és sok juhot kerítettek be. A menekülő thrákok 
csapatokba verődtek: sokan kereket oldottak, mivel könnyűfegyverzetűek 
lévén, nem volt nehéz kiszabadulniuk a nehézfegyverzetű katonák 
szorításából. Az egybesereglett ellenség először Szmikrésznek, az egyik 


arkadiai vezérnek a csapatát támadta meg, mikor éppen a megbeszélt 
hely felé tartott, és rengeteg zsákmányt vitt magával. A görögök egy ideig 
menet közben harcoltak, de egy szoroson átkelve a thrákok fölibük 
kerekedtek; megölték Szmikrészt és valamennyi emberét. Egy másik 
csapatból, a tíz vezér egyikének csapatából, mindössze nyolc embert 
hagytak életben. Hégészandrosz maga megmenekült. A többi vezér végül 
is egyesítette csapatait, voltak, akik zsákmányostul, mások anélkül 
érkeztek. A thrákok, mivel ekkora szerencséjük volt, nagy hangon 
hívogatták egymást, és még az éjszaka folyamán hatalmas tömegbe 
verődtek. 

A dombot, amelyen a görögök táboroztak, hajnalban nagy csapat lovas 
és könnyűfegyverzetű katona vette körül, és egyre többen csatlakoztak 
hozzájuk. Biztonságban támadhatták meg a nehézfegyverzetűeket, hiszen 
a görögöknek nem voltak sem íjászaik, sem dárdásaik, sem lovasaik. Meg- 
megrohamozva dárdázták a görögöket, az ellentámadásra könnyedén 
elfutottak, majd hol itt, hol ott ütöttek rajtuk. Rengeteg görög sebesült 
meg - a thrákok közül pedig senki -, tapodtat sem tudtak mozdulni 
helyükről, és a thrákok végül még a víztől is elzárták őket. Mivel a helyzet 
kétségbeejtő volt, fegyverszünetről kezdtek tárgyalni. Már-már 
mindenben megegyeztek, csupán a görögök által követelt kezeseket nem 
voltak hajlandók a thrákok megadni, így a tárgyalások megrekedtek. Ez 
volt a helyzet az arkadiai csapatokkal. 

Kheiriszophosz veszélytelenül hajózott a tengeren, és kikötött Kalpé 
kikötőjében. 

A szárazföld belsejében haladó Xenophón szertenyargalászó lovasai 
néhány öregemberrel találkoztak, akik éppen úton voltak valahová. 
Xenophón elé vezették őket, aki megkérdezte tőlük, láttak-e valamerre 
másik görög sereget. Ezek elmeséltek mindent, ami történt, hogy a 
görögök most éppen ostrom alatt vannak egy dombon, és körülvették őket 
a thrákok mind. Ezután szigorú őrizet alá helyezte az embereket, hogy 
szükség esetén legyen majd, aki az utat mutatja. Örszemeket állított, 
majd összehívta a katonákat, és így szólt hozzájuk: 

- Katonák! Az arkadiaiak egy része elpusztult, más részüket pedig 
ostrom alatt tartják valami dombon. Azt hiszem, nekünk sincs 
menekvésünk, ha azok odavesznek, annyi az ellenség, és oly vakmerő. Az 
lesz a legjobb, ha mihamarabb a mieink segítségére sietünk, hogy ha még 
életben vannak, velük együtt küzdhessünk, mert egyedül maradva a 
veszélyeket is egyedül kell vállalnunk. Innen ugyanis nem tudunk elfutni. 
Hérakleia messze van, oda nem térhetünk vissza, és Khrüszopoliszig is 
hosszú az út. Az ellenség pedig közel van. Kalpé kikötőjébe juthatnánk a 
leghamarább, ahol most Kheiriszophoszt sejtjük, ha ugyan még életben 
van, csakhogy oda meg hajóink nincsenek, és ha ott maradnánk, egy 
napig sem tartana az élelmünk. És ha azok ott elpusztulnak az ostromban, 
mindössze Kheiriszophosz csapatai maradnának nekünk a veszélyek 
között... mennyivel jobb lenne, ha azok ott megmenekülnének, és egyesült 
erővel küzdhetnénk szabadulásunkért. Eltökélt szándékkal kell most 
útnak indulnunk: vagy a dicső halál, vagy véghezvisszük minden tettek 
legszebbikét, megmentjük ennyi görög életét. Talán az isten így intézi 
majd a dolgokat. Ő, aki a kérkedőket, az elbizakodottakat megalázza, 
bizonyára nagyobb tiszteletben részesít majd bennünket, mint őket, 


hiszen mi mindent az istenek kérlelésével kezdünk. Kövessetek hát, és 
figyeljetek jól, hogy azt tehessetek, amit parancsolok. Most pedig 
menjünk annyit előre, amennyit kell, majd elkészítjük vacsoránkat, és 
tábort ütünk. Eközben Timaszión a lovassággal együtt vágtasson előre, és 
nézze meg, mi történik előttünk, hogy semmi ne kerülje el figyelmünket. 

Ezeket mondván, útnak indult. Jobbra is, balra is meg a magaslatokra is 
kiküldött néhány fürge könnyűfegyverzetűt, hogy jelezzék, ha látnak 
valamit. Megparancsolta, hogy gyújtsanak fel minden gyúlékony dolgot, 
ami az útjukba kerül. A lovasok szétszóródtak - persze csak amennyire 
tanácsos volt -, és a magaslatokra felkaptatva gyújtogattak, a 
könnyűfegyverzetűek is lángra lobbantottak minden gyúlékony dolgot, 
amit csak láttak, ha pedig valami elkerülte a figyelmüket, azt felperzselte 
a sereg; úgyhogy az egész vidék égni látszott, és a sereg hatalmasnak 
tűnt. 

Amikor eljött az ideje, felmásztak egy dombra, és tábort ütöttek. 
Mintegy negyven sztadionra látták az ellenség őrtüzeit, és ők is annyi 
tüzet gyújtottak, amennyit csak tudtak. Gyorsan elfogyasztották 
vacsorájukat, majd parancsszóra minden tüzet eloltottak. Ejjelre őrséget 
állítottak, és aludni tértek. Hajnalban az istenekhez fordultak imájukkal, 
majd harcra készen csatarendbe álltak, és a lehető leggyorsabban 
megindultak. 

Timaszión meg a lovasok, a kalauzokkal együtt, előresiettek, és 
észrevétlenül megérkeztek ahhoz a dombhoz, ahol a görögöket ostrom 
alatt tartották. De nem látták sem övéiket, sem az ellenséget, amit 
jelentettek Xenophónnak meg a seregnek. Csupán néhány anyókát és 
öregembert láttak, és egy-két ott maradt birkát meg ökröt. Először 
csodálkoztak, hogy ugyan mi történhetett, de aztán megtudták az ott 
maradottaktól, hogy a thrákok még az este távoztak, és hajnalban a 
görögök is elmentek, de nem tudni, merre. 

Ezután Xenophón és emberei elfogyasztották reggelijüket, majd 
felmálháztak, és elindultak. A lehető leggyorsabban egyesülni akartak a 
többiekkel, Kalpé kikötőjében. Útközben egyszerre csak meglátták az 
arkadiai és az akháj csapatok lábnyomait a Kalpéba vezető úton. És 
amikor találkoztak, boldogan pillantották meg egymást, és 
összeölelkeztek, akár az édestestvérek. Az arkadiaiak megkérdezték 
Xenophóntól, miért oltották ki a tüzeket. 

- Mi ugyanis - mondták -, amikor nem láttuk a tüzeket, először azt 
hittük, hogy még az éjjel megtámadtátok az ellenséget. Úgy látszik, az 
ellenség is így gondolkodott, azért vonult el. Mert majdnem ugyanekkor 
távoztak ők is. És amikor nem jöttetek meg, az idő pedig múlt, azt hittük, 
hogy megtudva a velünk történteket, megrémültetek, és futva menekültök 
a tenger felé. Elhatároztuk tehát, hogy nem mozdulunk el tőletek, és így 
jöttünk ide. 

Aznap ott éjszakáztak a tengerparton, a kikötőben. Ez a hely, a 
Kalpénak nevezett kikötő, Thrákia Ázsiába nyúló részén van. Ha az ember 
jobb felé hajózik be, a Feketetenger kapujától egészen Hérakleiáig tart a 
thrák terület. Szaporán forgatva az evezőt, egy jó napig halad a 
háromevezősoros Büzantionból Hérakleiába. E két hely között nincs 
egyetlen baráti vagy görög város sem, csak thrák bithüniaiak laknak 
arrafelé. Mesélik: ha hajótörés vagy valami más következtében görög 


ember kerül a kezükbe, szörnyen elbánnak vele. A két várost összekötő 
tengeri út közepén van Kalpé kikötője. A tengerbe nyúló földnyelv 
meredek, sziklás sávban végződik, amelynek legalacsonyabb része sem 
alacsonyabb húsz orgüiánál, a szárazföldi földhát pedig legfeljebb négy 
plethron széles. Ez a terület akár tízezer embernek is lakóhelyet ad. A 
kikötő, amelynek partja nyugat felé húzódik, közvetlenül a sziklák alatt 
van. A kikötőhöz közel bő, édesvizű forrás csörgedez. 

Sokféle fa megnő errefelé, de kiváltképp sok a hajóépítésre alkalmas 
szép fa. A hegység mintegy húsz sztadionra nyúlik be a szárazföldbe, és 
ez a része színtiszta, kavicsmentes föld. Tenger felőli vonulatát, ezt a több 
mint húszsztadionnyi részt, sűrű, változatos, magas erdőségek borítják. 
Sok más szép vidék van még erre, tele népes falvakkal. Megterem itt az 
árpa, a búza, mindenféle hüvelyes, a köles, a szészám; van itt rengeteg 
füge, édes bort adó sok szőlő és minden más, csak olajfa nincs. Ilyen ez a 
terület. 

A görögök a tengerparton tanyáztak, nem akartak a városalapítás 
számára olyannyira kínálkozó helyen tábort ütni. Sőt az volt a 
véleményük, hogy ravasz szándékkal hozták őket erre a helyre, mivel 
egyesek várost óhajtanak itt alapítani. Mert a legtöbb katonát annak 
idején nem a szükség vitte a hajókra, hogy ebben a zsoldos-vállalkozásban 
részt vegyenek, hanem Kürosz hősi híre. Voltak, akik még társakat is 
hoztak magukkal, mások saját vagyonukból áldoztak az ügyre, néhányan 
apjuktól és anyjuktól jöttek el, ismét mások meg otthagyták gyerekeiket, 
hogy vagyont szerezzenek számukra, és úgy térjenek vissza, mert 
hallották, hogy Kürosz mellett már sokan megcsinálták a szerencséjüket. 
Ezért tehát épségben kívántak Görögországba érni. 

A két sereg egyesülését követő napon Xenophón áldozatot mutatott be 
portyázásuk sikeréért. Kénytelenek voltak már élelemért menni, meg a 
halottak eltemetésére is gondolniuk kellett. Az áldozat sikerült, ezután az 
arkadiaiak is csatlakoztak hozzájuk. A legtöbb halottat ott temették el, 
ahol éppen elesett. Ötödik napja feküdtek ott, és már nem lehetett őket 
szállítani. Néhány holttestet azért összehordtak az utakról, és oly szép 
temetést rendeztek nekik, amilyet az akkori körülmények között tudtak. 
Az eltűntek számára nagy kenotaphiont emeltek, és megkoszorúzták. 

Amikor ezzel megvoltak, visszatértek a táborba, elköltötték 
vacsorájukat, és nyugovóra tértek. Másnap gyűlésbe sietett az összes 
katona. Főképp Agasziasz sztümphaloszi és Hierómümosz éliszi vezér, 
meg más idős arkadiai férfiak sürgették a gyűlést. A következő 
határozatot hozták: ha még egyszer valaki arra gondol, hogy megosztja a 
sereget, halállal lakol. Úgy vonulnak tovább, ahogy azelőtt vonultak, és a 
vezetést visszaadják a régi vezéreknek. Kheiriszophosz már nem élt: 
meghalt egy orvosságtól, amelyet lázas betegen ivott. Az aszinéi Neon 
lépett a helyébe. Ezután Xenophón felállt, és így beszélt: 

- Katonák! Úgy látszik, gyalog kell megtennünk az utat, mivel hajóink 
nincsenek. Induljunk máris, mert ha maradunk, nem lesz egy falat 
élelmünk sem. Mi áldozatot akarunk bemutatni, nektek pedig jobban fel 
kell készülnötök a harcra, mint valaha. Mert az ellenség újra 
nekibátorodott. 

A vezérek ezután áldozatot mutattak be: jelen volt Aréxión is, az 
arkadiai jós. (Az ambrakiai Szilanosz ugyanis már korábban kereket 


oldott egy Hérakleiából bérelt hajón.) Az áldozat kedvezőtlen jeleket 
mutatott az indulásra vonatkozóan. Ezt a napot tétlenül töltötték hát. 
Egyesek azt merték mondani, hogy Xenophón le akar telepedni a hegyen, 
ezért rávette a jóst: mondja azt, hogy az áldozat nem kedvez az 
elvonulásnak. Xenophón kihirdette tehát, hogy akinek kedve tartja, 
legyen ott másnap, amikor az áldozatot bemutatják, és ha van még jós a 
seregben, jelenjen meg az is, és vele együtt tekintse meg a belsőségeket. 
Ezután bemutatta az áldozatot. Rengetegen sereglettek össze. És az 
áldozat újra, harmadszorra is, kedvezőtlen jeleket mutatott az elvonulást 
illetően. 

A katonák most nagyon elszomorodtak: a magukkal hozott élelem 
fogytán volt, piacot pedig sehol nem találtak. 

Amikor ezután gyűlést tartottak, Xenophón ismét szólásra emelkedett: 

- Emberek, az elvonulásunkért bemutatott áldozat nem sikerült, és 
látom, hogy ráadásul élelemben is hiányt szenvedtek. Szükségesnek 
tartom, hogy éppen ezért újabb áldozatot mutassunk be. 

Valaki most felállt, és a következőket mondta: 

- Méltán ütött ki balul az áldozat. Mert ahogy véletlenül hallottam 
valakitől, aki tegnap érkezett hajóval: Kleandrosz büzantioni helytartó 
éppen ide készül, hajókkal meg három-evezősorosokkal. 

Ezért hát úgy döntöttek, hogy maradnak. De a szükség portyázni 
hajtotta őket. Erre is mutattak be áldozatot, háromszor, de ezek sem 
sikerültek. És a katonák már Xenophón sátrához mentek, és 
panaszkodtak, hogy nincs mit enniük, de ő kijelentette, hogy addig nem 
indul portyára, amíg az áldozat nem sikerül. Másnap újra áldozathoz 
készülődtek. Majdnem az egész sereg körbeállta a szertartás színhelyét, 
annyira fontosnak érezte a dolgot mindenki. De már nem volt több 
áldozati állatuk. A vezérek nem küldték ugyan portyázásra őket, de azért 
gyűlést hívtak össze. Xenophón így beszélt: 

- "Talán már össze is gyülekezett az ellenség, és nekünk harcolnunk 
kell ellene. Ha biztos helyen hagyjuk a málhát, és harcra készen állunk, 
talán az áldozat is kedvezőbben alakulna. 

A katonák kiabálni kezdtek, hogy semmi szükség biztos helyre vonulni, 
inkább mihamarabb mutatnák be az áldozatot. De juhaik már nem voltak. 
Kifogták hát az ökröket a szekerekből, és azokat áldozták fel. Xenophón 
az arkadiai Kleanórt kérte meg, hogy mutassa be helyette az áldozatot, 
hátha benne volt a hiba. De így se sikerült az áldozat. 

Neon, Kheiriszophosz utóda, látva, hogy iszonyúan nélkülöznek az 
emberek, tenni akart értük valamit. Találkozott egy hérakleiai emberrel, 
aki azt mondta, hogy tud néhány falut a közelben, ahonnan élelmet lehet 
szerezni, erre közhírré tétette, hogy aki akar, mehet élelemért, vezetőt is 
kapnak. Kivonult hát mintegy kétezer ember, dárdákkal, tömlőkkel, 
zsákokkal meg egyéb eszközökkel felszerelve. 

Amikor szétszéledtek a falvakban, hogy fosztogatni kezdjenek, 
Pharnabazosz lovasai megtámadták őket. Ezek a lovasok a bithüniaiak 
segítségére siettek ide, hogy ha lehet, a bithüniaiakkal együtt 
feltartóztassák a görögöket, nehogy behatoljanak Phrügiába. A lovasok 
nem kevesebb, mint ötszáz görögöt megöltek, a többiek a hegyekbe 
menekültek. 

Ekkor az egyik menekülő megvitte a táborba a történtek hírét. 


Xenophón - mivel aznap balul ütött ki az áldozat - kifogta az ökröt az 
egyik szekérből, és más áldozati állat híján azt vágta le. Ezután 
segítségükre sietett. Ment vele a többi is, mind harminc évnél fiatalabb. 
Összeszedték a megmaradt görögöket, és visszatértek a táborba. 

A nap már lebukóban volt, és a görögök nagyon elkeseredetten láttak a 
vacsorakészítéshez. Ekkor hirtelen néhány bithüniai tört elő a bozótból, 
és megtámadta az előőrsöket, egy részüket megölték, más részüket pedig 
egész a táborig üldözték. Az ordítozás hallatára minden görög 
fegyvereiért rohant. De aztán nemigen látszott tanácsosnak üldözőbe 
venni a támadókat, és éjnek idején mozgásba hozni a tábort: erdős volt a 
vidék. Megfelelő őrséget állítottak hát, és fegyverben tértek aludni. így 
töltötték az éjszakát. 

A vezérek hajnalban kivezették katonáikat arra a bizonyos védett 
helyre, vitték fegyvereiket, felszerelésüket is. Még a reggeli étkezés előtt 
megástak egy sáncot a térség bejáratánál, és az egészet teletűzdelték 
cölöpökkel; mindössze három kaput hagytak. Es ekkor Hérakleiából 
árpával, áldozati állattal és borral megrakott hajó érkezett. 

Xenophón, aki már kora hajnalban talpon volt, áldozatot mutatott be, 
hogy induljanak-e. Az áldozat már az első állatnál kedvező jeleket 
mutatott. A szertartás a vége felé járt, amikor a parrhasziai Aréxión, a jós, 
szerencsét jelentő sast pillantott meg, és indulásra szólította fel 
Xenophónt. 

A vezérek átkeltek a sáncon, felvették fegyvereiket, és kihirdették, 
hogy a reggeli elköltése után minden katona vonuljon ki fegyverben; a 
málhát és a rabszolgákat hagyják ott. Mindenki kivonult, csak Neon nem. 
Azt tartotta a legokosabbnak, ha ők ott maradnak, és őrzik a tábort. De 
alvezérei és katonái otthagyták: szégyellték volna nem követni a harcba 
indulókat. így aztán csak a negyvenöt éven felüliek maradtak, a többiek 
pedig útnak indultak. 

Alig tettek meg tizenöt sztadiont, már holtakra bukkantak. A hadoszlop 
végét arrafelé irányították, ahol az első holttestek feküdtek, ők pedig az 
előttük fekvő hullákat mind eltemették. Amikor ez megtörtént, 
továbbvonultak, majd a hátvédek ismét a temetetlenek felé fordultak, és 
ugyanígy eltemették az előttük fekvő holttesteket. A falvakhoz vezető 
úton halomban hevertek a hullák, odaérve azokat is összeszedték, és 
eltemették. 

Már délután lett, mire maguk mögött hagyták a falvakat. Ami ennivalót 
találtak útközben, felszedték, és már mentek tovább. És ekkor hirtelen 
megpillantották az ellenséget: rengeteg lovas és gyalogos ereszkedett 
lefelé zárt csatasorban a szemben levő dombokról. Szpithridatész és 
Rathinész érkezett meg a Pharnabazosztól kapott haderővel. Az 
ellenséges csapatok, meglátva a görögöket, megálltak. Mintegy tizenöt 
sztadionra voltak egymástól. Aréxión, a jós, nyomban áldozatot mutatott 
be, amely már első alkalommal jól sikerült. Xenophón most így szólt: 

- Vezérek! Szerintem a csatasor mögé tartalék őrcsapa-tokat kell 
állítanunk; hogy szükség esetén az előttük állók segítségére lehessenek, 
és az is jó lesz, ha a már megzavarodott ellenség felsorakozott és friss 
erőben levő katonákkal találja magát szemben. 

Mindenki helyeselt. Xenophón így folytatta: 

- Ti pedig vezessétek katonáitokat az ellenség ellen, ne álldogáljunk 


itt, hiszen már láttak minket, és mi is őket. Én a hátvédekhez megyek, és 
tetszésetek szerint rendezem és irányítom majd őket. 

A katonák csendben nyomultak előre, Xenophón pedig elvett az 
utóhadtól három, egyenként kétszáz főből álló csapatot. Az egyiket a 
jobbszárny mögé irányította, hogy körülbelül egy plethron távolságban 
kövesse őket, ezt a csapatot az akháj Szamolasz vezette. A másodikat 
középre rendelte, hogy ott kövesse a csatasort, ennek a csapatnak az 
arkadiai Pürrhiasz volt a parancsnoka. A harmadikat pedig a balszárny 
mögé parancsolta, ennek az athéni Phrasziasz állt az élén. 

Es ahogy vonultak, az előhad hirtelen egy nehezen járható, hatalmas 
völgyszoroshoz érkezett. Megtorpantak, mert nem tudták, át lehet-e itt 
vonulni vagy sem. Hívták a vezéreket meg az alvezérekét, hogy menjenek 
az előhadhoz. Xenophón el sem tudta képzelni, mi akadályozza a menetet, 
és amikor meghallotta a hívó kiáltást, sebesen odavágtatott. 

Amikor minden hadvezér ott volt, megszólalt Szophainetosz, a 
legidősebb, mondván, hogy sajnos, még vitatkozni sem érdemes róla, 
keresztül lehet-e vonulni az ilyenfajta szoroson vagy sem. De Xenophón 
gyorsan átvette a szót, és a következőt mondotta. 

- Tudjátok, emberek, soha nem keresem készakarva a veszélyt. Jól 
tudom, hogy nem a hírnévért van szükség bátorságra, hanem a 
szabadulásért. De most a következőképpen áll a helyzet: harc nélkül 
innen nem távozhatunk. Ha mi nem támadjuk meg az ellenséges 
csapatokat, nyomunkba szegődnek, és majd ők támadnak ránk, amikor 
elvonulunk. Gondoljátok csak meg, mi könnyebb: előreszegezett 
fegyverrel vonulni ellenük, vagy pedig, hátunkon pajzzsal, hátulról érezni 
az ellenség támadását. Hiszen tudjátok, hogy az ellenség elől 
megfutamodni bátor férfiakhoz nem illik, de az üldözés még a gyávákban 
is hősiességet ébreszt. Én, a magam részéről, szívesebben üldözném az 
ellenséget feleannyi katonával, mint futnék előle kétszer annyival. Tudom 
jól, ti sem hiszitek, hogy ezek helyt fognak állni, ha megtámadjuk őket, de 
azt mindannyian tudjuk, hogy ha hátat fordítunk, összeszedik a 
bátorságukat, és üldözőbe vesznek bennünket. Es vajon most, harcba 
indulva, nem volna-e számunkra jó erőpróba, ha áthatolnánk ezen a 
szörnyű szoroson, és végre magunk mögött hagynók? Kívánom, hogy az 
ellenség kényelmesnek találja ezt a vidéket a visszavonulásra - de nekünk 
meg kell tanulnunk ettől a tájtól is, hogy nincs menekvés, csak ha 
győzünk. Es csodálkoznám, ha ezt a szorost bárki félelmetesebbnek 
találná a többi vidéknél, amelyen áthaladtunk. Mert hogyan vonulhatunk 
keresztül a síkságon, ha nem verjük le a lovasokat, és hogyan kelhetünk 
át a hegyeken, amelyeken keresztül jöttünk ide, ha ennyi 
könnyűfegyverzetű van a nyomunkban? De tegyük fel, hogy kiérünk 
valahogy a tengerhez; milyen szörnyen szűk lesz számunkra az a Fekete- 
tenger! Mert nincs ott hajó, hogy elvigyen bennünket, sem élelem, amivel, 
ha ott maradunk, élhetnénk, és oly gyorsan kell visszafordulnunk 
ennivalóért, amilyen gyorsan odasiettünk. És ugye jobb volna most teli 
gyomorral harcolni, mint holnap reggeli nélkül? Emberek! Az áldozat jól 
sikerült, a madarak szerencsét ígérnek, a belsőségek nagyszerű jeleket 
mutatnak. Rajta! Támadjuk meg őket! Miért is lakmározzanak nyugodtan, 
és táborozzanak kedvükre, ha már úgyis észrevettek bennünket. 

Ezután a vezérek parancsot adtak az indulásra, és senki nem mondott 


ellent. Xenophón vezette őket, és megparancsolta, hogy mindenki a 
szorosnak azon a pontján kezdje meg az átvonulást, ahol éppen áll. Az 
volt a véleménye, hogy hamarabb kerül át a sereg a túlsó oldalra, ha így, 
tömött sorokban mennek, mint ha a szoros felett húzódó hídon vonulnak 
át. Amikor átértek a túlsó oldalra, Xenophón elléptetett a csatasor előtt, 
és így beszélt: 

- Emberek, emlékezzetek: hányszor indultatok már rohamra az istenek 
segítségével, hány csatában arattatok már diadalt, és mi vár azokra, akik 
elmenekülnek az ellenség elől. És gondoljatok rá, hogy itt vagyunk 
Görögország kapuja előtt. Kövessétek hát a vezérlő Héraklészt, és 
szólítsátok néven egymást. Hisz oly csábító most a lehetőség, hogy hősi 
tetteink és szép szavaink örök emlékké legyenek azokban, akikben csak 
akarjuk. 

Ezt mondta, majd lassan megindította a csatavonalba felsorakoztatott 
sereget. A könnyűfegyverzetűeket a két szárnyra állítva vonultak az 
ellenség ellen. A parancs úgy szólt, hogy a dárdát mindaddig tartsák a 
jobb vállukon, míg a trombita jelt nem ad, azután pedig szegezzék előre, 
de lépésben haladjanak, senki ne kezdjen rohanni. Majd körbejárt a 
jelszó: ,Zeusz a megmentőnk, Héraklész a vezérünk!" Az ellenség várt: 
kedvezőnek ítélte a terepet. Amikor már egészen közel voltak egymáshoz, 
a görög könnyűfegyverzetűek csatakiáltásban törtek ki, és a parancs még 
el sem hangzott, máris megrohanták az ellenséget. A bithüniai lovasság 
és a gyalogság ellentámadással megfutamította a könnyűfegyverzetűeket. 
De amikor a nehézfegyverzetűek arcvonala rohamlépésben szemberohant 
velük, megszólalt a trombita, felzendült a paian, csataüvöltésben törtek 
ki, és előreszegezték dárdáikat, akkor már nem állta a támadást az 
ellenség: menekült, amerre látott. Timaszión üldözőbe vette őket 
lovasaival, néhány ellenséges katonát megöltek, nem sokat, hisz ők 
maguk is kevesen voltak. 

A görög lovasokkal szemben az ellenség balszárnya nyomban 
szétszóródott, de a jobbszárny, amelyet nem üldöztek elég hévvel, egy 
dombra húzódott fel. Amikor a görögök észrevették, hogy az ellenség 
megállt, azt ítélték a legkönnyebb és legveszélytelenebb megoldásnak, ha 
tüstént megtámadják őket. Paianra zendítve, nyomban támadásra 
lendültek, de azok nem várták be őket. A könnyű-fegyverzetűek most 
addig folytatták az üldözést, míg szét nem verték a jobbszárnyat. 
Néhányan azért odavesztek; az ellenséges lovasság ugyanis nagy 
tömegével félelmet keltett a görögökben. Amikor a görögök látták, hogy 
Pharnabazosz lovassága még együtt van, sőt bithüniai lovasok is 
sereglenek hozzájuk, és a dombról figyelik az eseményeket, bármily 
fáradtak voltak is, elhatározták, hogy lehetőleg azokat is megtámadják, 
nehogy  — nekibátorodva összeszedjék magukat. Szépen — sorban 
megindultak. Erre lefutott a lejtőn az ellenséges lovasság, mintha a mi 
lovasaink elől menekülnének, egyenesen bele a szorosba, de ezt a 
görögök nem tudták, és így abbahagyták az üldözést, mert már késő volt. 

Amikor visszaértek az első összecsapás színhelyére, diadalemléket 
állítottak, majd napnyugtakor a tengerhez vonultak. Mintegy hatvan 
sztadion választotta el őket a tábortól. 

Az ellenséges katonák ezek után saját dolgaikkal voltak elfoglalva; oly 
messzire menekítették házuk népét és vagyonukat, amennyire csak 
tudták. A görögök pedig várták Kleandroszt és a háromevezősorosokat, 
meg a többi hajót, amelyeknek meg kellett érkezniök. Mindennap 
portyáztak a málhások meg a rabszolgák is. Könnyűszerrel jutottak 
búzához, árpához, borhoz, babhoz, köleshez és fügéhez. Volt ezen a 
vidéken minden jó, csak olaj nem. 

Ki-ki mehetett zsákmányszerző útra akkor is, amikor a sereg pihenőt 
tartott, és ilyenkor a portyázóké volt a zsákmány, de ha az egész sereg 
kivonult, az is közvagyonnak számított, amit a többiektől távol szerzett 
valaki. Bővében voltak már mindennek. Jöttek az árusok mindenfelől a 
görög városokból, és a hajósok is örömmel vetettek ott horgonyt, mivel 
azt hallották, hogy várost fognak alapítani azon a helyen, és hogy kikötő 
is van. Már a közelben lakó ellenséges törzsek is követeket küldtek 
Xenophónhoz, mivel azt hallották, hogy várost készül építeni, és 
kérdezték, mit tegyenek a barátság érdekében. Ó pedig a katonákhoz 
utasította őket. 

Közben megérkezett Kleandrosz két három-evezősorossal, de hajót nem 
hozott. A katonák éppen nem voltak ott, amikor Kleandrosz megjött. 
Egyesek zsákmányolni indultak, mások a hegyekbe mentek, és sok juhot 
szereztek. Mivel féltek, hogy a zsákmányt elszedik tőlük, beavatták a 
dologba azt a Dexipposzt, aki annak idején az ötvenevezőssel eltűnt 
Trapezuszból, és megkérték, hogy őrizze meg számukra a juhokat, egy 
részüket tartsa meg, más részüket pedig majd adja vissza. Dexipposz 
nyomban elkergette a körülöttük álldogáló katonákat, akik a juhokat 
közvagyonnak mondták, majd Kleandroszhoz ment, és árulkodni kezdett, 
hogy el akarják venni tőle az állatokat. Kleandrosz megparancsolta, hogy 
vezessék eléje a támadót. Dexipposz megragadott és odavitt valakit, de az 
éppen jókor érkező Agasziasz kiszabadította az elfogott embert, aki az ő 
csapatában szolgált. A többi ott levő katona dobálni kezdte Dexipposzt, és 
hangosan szidalmazta az árulót. A három-evezősorosok legénységéből is 
sokan megrémültek, és a tenger felé futottak, velük futott Kleandrosz is. 
Xenophón és a többi vezér vissza akarta tartani őket, ezért azt 
mondogatták Kleandrosznak, hogy semmiség az egész: a hadsereg egyik 
határozata okozta a történteket. Ám a Dexipposz által felingerelt 
Kleandrosz, aki maga is szégyellte, hogy úgy megijedt, kijelentette: ő 
bizony továbbhajózik, és közhírré téteti, hogy egyetlen város se fogadja 
be a többieket, és tekintsék őket ellenségnek. 

Akkortájt a spártaiak vitték a vezető szerepet a görögök között. Az 
imént lezajlott eset szégyenletesnek tűnt a görögök előtt, és kérték 
Kleandroszt, hogy gondolja meg magát. De ő nem tágított, mondván, hogy 
csak akkor enged, ha kiadják neki azt, aki a dobálási kezdte, és azt, aki a 
katonákat kiszabadította. Agasziasznak, Xenophón mindvégig leghívebb 
barátjának a kiadatását kérte tehát. Ez is oka volt annak, hogy Dexipposz 
bevádolta őt. 

És ezért, mivel nem tudták, mitévők legyenek, a vezérek összehívták a 
sereget. Néhányan nem tartották valami sokra Kleandroszt, de Xenophón 
véleménye szerint nem csekély ügyről volt szó. Felállt tehát, és a 


következőket mondta: 

- Harcosok! Nem tartom csekélységnek, ha Kleandrosz olyan 
véleménnyel távozik tőlünk, amilyet most hajtogat. Mert a görög városok 
közel vannak, és Görögországban a spártaiak viszik a vezető szerepet. 
Minden spártai, akár egy szál magában is, keresztül tudja vinni akaratát a 
városokban. Ha tehát most ez az ember először Büzantionból zár ki 
bennünket, majd pedig ráveszi a többi helytartót, hogy városaikba ne 
fogadjanak be minket - mivel nem bízunk a spártaiakban, és megszegtük 
a törvényeket -, és még Anaxibiosz tengernagyhoz is eljut ez a hír, bizony 
maradnunk is, elhajóznunk is nehéz lesz. Mert most éppen a spártaiak az 
urak szárazföldön és tengeren egyaránt. Ugye sem egy, sem két ember 
miatt nem fogunk mi, a többiek, mind távol maradni Görögországtól. 
Hanem megtesszük, amit mondanak, hiszen szülővárosaink is 
engedelmeskednek nekik. Hallom, Dexipposz kijelentette Kleandrosznak, 
hogy Agasziasz nem tett volna ilyet, ha én nem biztatom: ezért titeket is 
felmentelek a vád alól, és Agasziaszt is, ha Agasziasz személyesen 
kijelenti, hogy én vagyok az oka annak, ami történt. Én magam 
kárhoztatnám magam a legsúlyosabb büntetésre, és el is viselném, ha a 
kő-dobálást vagy bármiféle erőszakoskodást én kezdeményeztem volna. 
De kijelentem: ha mást talál bűnösnek, bárki legyen az, alá kell vetnie 
magát Kleandrosz ítéletének, így nyertek ti, a többiek, felmentést a vád 
alól. Ahogy most állnak a dolgok, nehéz a helyzetűnk: dicsőséget és 
hírnevet akarunk szerezni Görögországban, valójában pedig még annyi 
megbecsülést sem kapnánk, mint a többiek, és kizárnának bennünket a 
görög városok köréből. 

Ezek után felállt Agasziasz, és a következőket mondta: 

- . Emberek! Megesküszöm az istenekre és az istennőkre: sem 
Xenophón, sem közületek senki más nem biztatott, hogy azt az embert 
kiszabadítsam. Amikor láttam, hogy egyik kedves harcostársamat 
elragadja Dexipposz, az a Dexipposz, akiről tudjátok, hogy elárult 
benneteket,  szörnyűségnek tartottam a dolgot, és bevallom, 
kiszabadítottam őt. Nem kell, hogy ti adjatok ki engem, én magam fogom, 
ahogy Xenophón mondja, Kleandrosz ítéletének alávetni magamat: tegyen 
velem, amit akar, emiatt ne háborúskodjatok a spártaiakkal, menjetek 
épségben és biztonságban, ahova akartok. De válasszatok néhány embert 
magatok közül, és küldjétek őket velem Kleandroszhoz, hogy megmondják 
és megtegyék érdekemben, amit én elmulasztok. 

A sereg megengedte, hogy azokat válassza kísérőül, akiket akar. 
Agasziasz a vezéreket választotta. Ezután Agasziasz, a vezérek és az 
Agasziasz által kiszabadított ember Kleandrosz elé járultak. így beszéltek 
a vezérek: 

- A sereg küldött hozzád bennünket, Kleandrosz, és arra kér: ha 
mindannyiunkat vádolsz, légy a bíránk, és bánj velünk tetszésed szerint, 
ha pedig egyet, kettőt vagy akár többet vádolsz közülünk, akkor úgy 
tartja méltányosnak, hogy a vádlottak maguk járuljanak ítélőszéked elé. 
Ha közülünk vádolsz valakit, itt állunk előtted mi, de ha valaki mást, 
mondd meg. Mert senki nem maradhat távol, aki nekünk még 
engedelmeskedni akar. 

Ekkor előlépett Agasziasz, és így szólt: 

- Én vagyok az, Kleandrosz, aki Dexipposz kezéből kiragadtam ezt az 


embert, és aki azt kiáltottam, hogy üssük Dexipposzt. Mert tudom, hogy 
ez a férfiú derék ember, és azt is tudom, hogy Dexipposz, akit a sereg 
annak az ötvenevezősnek választott parancsnokává, amelyet a trapezuszi- 
aktól kértünk, hogy hajókhoz jussunk általa, és épségben hazatérhessünk, 
megszökött, és elárulta a katonákat, akikkel együtt menekült meg. így 
elraboltunk egy ötvenevezőst a trapezusziaktól, akik hitvány embereknek 
hisznek most bennünket, és ha őrajta múlik, odavesztünk volna 
mindannyian. Hiszen ő is ugyanolyan jól hallotta, mint mi, hogy milyen 
szörnyű nehéz lenne gyalogosan átkelni a folyókon, és épségben 
Görögországba érkezni. Ilyen embernek a kezéből szabadítottam hát ki 
azt a katonát. Ha te vezetted volna a hajót vagy valamelyik embered, és 
nem olyan valaki, aki megszökött tőlünk, tudd meg, hogy semmi ilyet nem 
tettem volna. Gondold meg: ha most engem megölsz, egy gyáva és 
hitvány személy miatt egy derék ember életét veszed el. 

Erre Kleandrosz kijelentette, hogy ő ugyan semmiképpen sem dicsérné 
meg Dexipposzt, ha valóban ilyet cselekedett, de véleménye szerint ha 
mégoly gazember is az a Dexipposz, akkor sem szabad erőszakot 
alkalmazni vele szemben, hanem bíróság elé kell állítani. 

- Mint ahogy ti is törvényes ítéletet kértek a magatok számára. Most 
pedig távozzatok, és ezt az embert hagyjátok itt. Ha szólítalak 
benneteket, jelenjetek meg ítélethozatalra. Nem vádolom már a sereget, 
és nem vádolok mást sem, mivel Agasziasz bevallotta, hogy ő szabadította 
ki azt az embert. 

Most megszólalt a kiszabadított férfiú: 

- Kleandrosz, még ha azt gondolod is, hogy vétség miatt hurcoltak el, 
én nem ütöttem és nem dobtam meg senkit, csupán annyit mondtam, 
hogy a juhokat köztulajdonnak kell tekinteni. Elhatározták ugyanis a 
katonák: ha az egész sereg portyázni vonul, az is köztulajdon, amit külön- 
külön zsákmányolunk. Ezt mondtam, ezért hurcolt hát magával, hogy 
belém fojtsa a szót, és megkaparintva a maga részét, megmentse a rablók 
számára a törvénytelenül szerzett zsákmányt. 

Kleandrosz erre Így felelt: 

- Ha bűntársa vagy, maradj itt te is, hogy terólad is tanácskozhassunk. 

Ezután Kleandrosz és emberei elfogyasztották reggelijüket, Xenophón 
pedig összehívta a sereget, és javasolta, hogy küldjenek követeket 
Kleandroszhoz, akik közbenjárnak az emberek érdekében. El is 
határozták, hogy elküldik a vezéreket meg az alvezérekét és a spártai 
Drakontioszt, meg másokat is, akik alkalmasnak látszanak a feladat 
végrehajtására: könyörögjenek Kleandrosznak minden módon, hogy 
engedje szabadon azt a két embert. 

Odaérve Xenophón így beszélt: 

-  Hatalmadban van, Kleandrosz, ez a két férfi, és a sereg tetszésedre 
bízta, hogy tégy velük meg az egész sereggel, amit akarsz. De most mégis 
kérve kérnek, add vissza és ne öld meg őket. Mert az elmúlt időkben 
nagyon sokat szenvedtek a seregért. Ha megkapják tőled, amit kérnek, 
cserében megígérik: ha vezérük kívánnál lenni, és az istenek is kegyesek 
lesznek hozzájuk, bebizonyítják neked, milyen derék harcosok is ők, 
tudnak engedelmeskedni vezérük parancsának, és az isten segítségével 
még az ellenségtől sem félnek. És arra is kérnek: ha majd csatlakozol 
hozzájuk, és vezérük leszel, tedd próbára Dexipposzt is, meg őket, a 


többieket is mind, és azután állapítsd meg kinek-kinek az értékét. 

Hallva ezt Kleandrosz, így felelt: 

- A Dioszkuroszokra mondom, röviden válaszolok nektek. Nemcsak ezt 
a két embert adom vissza, hanem én magam is csatlakozom hozzátok, és, 
ha az istenek megengedik, elvezetlek benneteket Görögországba. Mert 
egész másképp beszéltek ti, mint ahogy egynéhányatokról szólani 
hallottam. Mert azt mondták nekem, hogy a ti rábeszélésetekre a sereg 
elfordult a spártaiaktól. 

Ezután hálás köszöngetéseknek közepette távoztak, és magukkal vitték 
a két férfit. Kleandrosz pedig áldozatot mutatott be a további út sikeréért. 
Nagyon kedvesen bánt Xenophónnal, és vendégbarátságot kötött vele. Es 
amikor láttaa hogy milyen fegyelmezetten engedelmeskednek a 
parancsnak, még nagyobb kedve lett vezérnek lenni fölöttük. De miután 
három nap egymás után balul ütött ki az áldozat, összehívta a vezéreket, 
és így szólt: 

- Az áldozat nem engedi, hogy vezesselek benneteket, de azért ne 
csüggedjetek. Úgy látszik, nektek adatott meg, hogy a sereget 
elvezessétek. Menjetek hát. Mi pedig igyekszünk a tőlünk telhető 
legszebb fogadtatásban részesíteni benneteket, amikor odaértek. 

A katonák erre elhatározták, hogy neki adják a köztulajdonban levő 
juhokat. De ő, amikor megkapta, visszaküldte a nyájat, és elhajózott. A 
katonák szétosztották az összehordott gabonát meg mindent, amit kaptak. 
És keresztülvonultak Bithünián. Mivel az egyenes úton semmi zsákmányt 
nem találtak, és mert nem szerettek volna éhenkórászok módjára 
bevonulni a jó barátok földjére, elhatározták, hogy megfordulnak, és 
visszafelé vonulnak egy nap és egy éjjel. 

Így is tettek, és rengeteg rabszolgát meg juhot zsákmányoltak. 
Hatodnapra megérkeztek Khrüszopoliszba, Kalkhédónba, ott maradtak 
hét napig, és a zsákmányt áruba bocsátották. 


VII. KÖNYV 

Hogy mi minden történt a Kürosz vezetése alatt felvonuló görögökkel 
egész a csatáig, és mi Kürosz halála után, míg meg nem érkeztek a 
Fekete-tenger vidékére, és hogy mi történt velük, miután onnan gyalog és 
tengeren távoztak, amíg a Fekete-tenger kapuján túljutva az ázsiai 
Khrüszopoliszba nem értek, kiderül az előző könyvekből. 

Ezután Pharnabazosz, attól tartva, hogy a sereg az ő földjén fog hadat 
viselni, követeket küldött Anaxibiosz tengernagyhoz - aki történetesen 
Büzantionban tartózkodott -, és kérte, hogy szállíttassa el a hadat 
Ázsiából, és kijelentette, hogy mindent megtesz neki, amit kíván. 
Anaxibiosz Büzantionba hívatta a vezéreket meg az alvezérekét, és 
megígérte, hogy zsoldot fizet a katonáknak, ha átkelnek. A többi vezér azt 
felelte, hogy megtanácskozzák a dolgot, és csak azután adnak választ, 
Xenophón viszont kijelentette, hogy ő már szeretne megválni a seregtől, 
és el akar hajózni. Anaxibiosz pedig kérte, hogy keljen át ő is a 
többiekkel, és csak azután váljon el tőlük. Xenophón megígérte, hogy így 
is lesz. 


A thrák Szeuthész Médoszadészt küldte Xenophónhoz, és felszólította: 
viselje szívén, hogy a sereg átkeljen. Megígérte, hogy nem fogja 
megbánni, ha segítséget nyújt. 

Xenophón így felelt: 

- A sereg pedig át fog kelni, ezért se nekem ne adjon ajándékot, se 
másnak. Ha pedig átkeltek, én elválok tőlük. Belátása szerint tárgyaljon 
azokkal, akik maradnak, és akiknek van szava a seregben. 

Ezután a katonák valamennyien bevonultak Büzantionba. Zsoldot ugyan 
nem adott Anaxibiosz, de felszólította a sereget, hogy fogja fegyvereit és 
málháját, és vonuljon ki: szeretné megszámlálni őket, miközben útnak 
indulnak. A katonák bosszankodtak, mivel nem volt pénzük ennivalót 
venni az útra, és rosszkedvűen kezdtek készülődni. Xenophón pedig, aki 
vendégbarátja lett Kleandrosz helytartónak, felkereste őt, hogy búcsút 
vegyen tőle, mert már hajóra akart szállni. 

Kleandrosz így szólt hozzá: 

- Ne tedd ezt, különben téged ér majd a vád, mint ahogy már most is 
vannak, akik téged vádolnak, amiért a sereg nem távozik innen elég 
gyorsan. 

Xenophón erre így felelt: 

- , Nem én tehetek róla, hanem a katonák, akiknek útra-valóra van 
szükségük, és nincs kedvük elvonulni. 

- De én mégis azt tanácsolom, hogy úgy hagyd el a várost, mintha a 
sereggel vonulnál, és csak akkor válj el tőlük, ha már kinn lesztek. 

- Menjünk Anaxibioszhoz - mondta Xenophón -, és beszéljük meg vele 
a dolgot. 

Így is történt. Anaxibiosz megparancsolta, hogy készüljenek föl, 
vonuljanak ki mihamarabb, és hozzátette: magára vessen, aki nem jelenik 
meg a szemlén és a seregszámláláson. Ezután kivonultak, először a 
vezérek, majd a többiek, és néhány ember kivételével kinn is voltak már 
egytől egyig mind. Eteonikosz pedig a kijáratnál állt, hogy amikor mind 
kinn lesznek, bezárja a kaput, sőt a keresztvasat is rárakja. Anaxibiosz 
pedig összehívta a vezéreket meg az alvezérekét, és ezt mondta: 

-  Ennivalót a thrák falvakból szerezzetek, van ott bőven árpa, búza 
meg más is. Ha ez megtörtént, vonuljatok a Kherrhonészoszra. Ott majd 
Küniszkosz ad nektek zsoldot. 

Meghallotta ezt néhány katona is, vagy valamelyik alvezér adta tovább 
a hírt a seregnek. A vezérek Szeuthészről kérdezősködtek, hogy 
ellenségük-e vagy barátjuk, és hogy át kell-e kelni a szent hegyen, vagy 
pedig azt megkerülve vonuljanak keresztül Thrákián. Miközben erről 
beszélgettek, a katonák fegyvert ragadtak, és a kapuk felé rohantak, hogy 
ismét benyomuljanak a városba. Eteonikosz és emberei, látván a feléjük 
rohanó nehézfegyverzetű katonákat, bezárták a kapukat, és a 
keresztvasat is rárakták. A katonák dörömbölni kezdtek a kapun, és azt 
kiabálták, hogy aljasul bántak velük, mert odadobták őket az ellenségnek, 
és hogy betörik a kapukat, ha önként nem nyitják ki. Egyesek a tengerhez 
rohantak, és a védőgátak mentén átmásztak a falakon, és behatoltak a 
városba. Mások pedig, akik véletlenül még benn voltak a városban, 
látván, hogy mi történik a kapuknál, baltát ragadtak, szétverték a zárakat, 
kitárták a kapukat, és a többiek benyomultak. 

Látta Xenophón, hogy mi történik, és félt, hogy a sereg fosztogatni fog, 


és ezzel jóvátehetetlen bajt okoz majd a városnak, neki személy szerint és 
a katonáknak is, ezért a tömeggel együtt ő is benyomult a városba. A 
büzantioniak pedig, látva az erőszakkal benyomuló sereget, elmenekültek 
az agoráról, ki a hajókhoz, ki meg haza, akik meg véletlenül otthon voltak, 
azok kifelé futottak; mások kivontatták a három-evezősorosokat a 
tengerre, hogy azokon meneküljenek; azt hitte mindenki, hogy eljött a 
vég, mintha már elfoglalták volna a várost. 

Eteonikosz a fellegvárba menekült. Anaxibiosz a tengerhez futott, és 
egy halászbárkán körülhajózta a fellegvárat. Hívatta nyomban a 
helyőrséget Kalkhédónból, mert a várbeli katonaság nem látszott elég 
erősnek a görögök megfékezésére. A katonák pedig, megpillantva 
Xenophónt, odarohantak hozzá, és így kiáltoztak: 

- Itt az alkalom, Xenophón, hogy nagy ember legyen belőled. Tiéd a 
város, itt vannak a három-evezősorosok, itt vannak a kincsek, itt a sok 
ember. Most segítségünkre lehetsz, ha akarsz, és mi is naggyá tehetünk 
téged. Xenophón így felelt: 

- Igazatok van, és meg is teszem. De ha ezt óhajtjátok, mihamarabb 
álljatok csatarendbe. 

Azért adta ki és adatta tovább ezt a parancsot, hogy lecsendesítse őket. 
Csakhamar maguktól csatarendbe álltak. A nehézfegyverzetűek nyolcas 
oszlopba rendeződtek, a könnyűfegyverzetűek pedig a két szárnyra 
siettek. Ez a be nem épített síkság, az úgynevezett thrák térség, kiválóan 
alkalmas volt a csatarend kibontakoztatására. És amikor már ott álltak 
fegyverben, és megnyugodtak, Xenophón összehívta a sereget, és így 
szólt hozzájuk: 

- Nem csodálkozom, harcostársaim, hogy haragosak vagytok, és úgy 
vélitek, hogy csúfosan rászedtek benneteket. De gondoljátok csak meg, 
hogy hova vezetne, ha szabad utat engednénk indulatainknak, ha bosszút 
állnánk az itt levő spártaiakon, amiért rászedtek bennünket, és 
kirabolnánk ezt a várost, amely semmiről sem tehet. A spártaiak és 
szövetségeseik — bizonyítva látnák, — hogy ellenségeik vagyunk. 
Elképzelhetitek, micsoda háború lenne ebből, hiszen láttátok és 
emlékeztek rá, hogy mi történt a közelmúltban. Mert amikor mi, athéniak, 
háborúba bocsátkoztunk a spártaiakkal és szövetségeseikkel, nem 
kevesebb, mint háromszáz három-evezősorosunk volt a tengeren, illetve a 
kikötőkben, rengeteg pénz állt rendelkezésünkre a városban, és évente 
nem kevesebb, mint ezer talentum adót kaptunk bel- és külföldi 
birtokainkról, uralkodtunk az összes sziget felett, rengeteg városunk volt 
Ázsiában és Európában egyaránt, többek között mienk volt ez a Büzantion 
is, ahol most vagyunk... és vereséget szenvedtünk, hiszen tudjátok 
mindannyian. Mit gondoltok, mi volna a sorsunk most, amikor a spártaiak 
mellé odaálltak nemcsak régi szövetségeseink, hanem az akhájok is, meg 
azok mind, akik akkor az athéniak mellett álltak... most, amikor 
Tisszaphernész és valamennyi tengervidéki barbár népség a mi 
ellenségünk, legnagyobb ellenfelünk pedig maga a nagy király odafenn, 
hisz azért vonultunk ide, hogy megfosszuk őt a hatalmától, sőt, ha lehet, 
meg is öljük. Van-e olyan ostoba ember, aki azt hiszi, hogy győzhetünk, ha 
ezek mind szövetkeznek ellenünk? Az istenekre kérlek benneteket, ne 
legyünk őrültek, és ne pusztuljunk el nyomorultan, szülővárosunk, 
barátaink és rokonaink ellenségeként! Hiszen ők mind ott élnek azokban 


a városokban, amelyek majd hadat indítanak ellenünk... és teljes joggal. 
Mi, akik barbár várost soha nem akartunk elfoglalni, noha tehettük volna, 
tönkretesszük az első görög várost, amelyhez elérkeztünk? Azt kívánom, 
inkább süllyedjek tízezer öl mélyre a föld alá, mintsem megérjem, hogy 
ezt teszitek. Nektek meg - hiszen görögök vagytok - azt tanácsolom, hogy 
meggyőződéssel igyekezzetek érvényt szerezni igazatoknak azok előtt, 
akik most a vezetők a görögök között. De ha ez nem is sikerül, legalább 
Görögországtól ne fosszanak meg bennünket, a rajtunk esett sérelem 
után. Most pedig az a véleményem, hogy küldjünk követeket 
Anaxibioszhoz, hogy mondják neki a következőt: , Nem erőszakoskodni 
jöttünk vissza a városba, hanem azért, hogy valami jót kapjunk tőletek, ha 
lehet... de ha nem, akkor legalább megmutatjuk, hogy nem rászedve, 
hanem engedelmeskedve vonulunk ki innen." 

Elfogadták a javaslatot. Az éliszi Hierónümoszt, az  arkadiai 
Eurülokhoszt és az akháj Philészioszt küldték el, hogy az üzenetet 
átadják. Azok el is mentek az üzenettel. 

Még együtt voltak a katonák, amikor odaérkezett a thébai Koiratadész 
- aki nem azért utazta be Görögországot, mert száműzték, hanem azért, 
hogy felajánlja szolgálatait, ha valamelyik városnak vagy népnek 
hadvezérre volna szüksége -, tehát odaérkezett hozzájuk, mondván, hogy 
szíves örömest elvezeti őket Ihrákiának arra a részére, amelyet Delta- 
vidéknek neveznek, ahol rengeteg zsákmányra tehetnek szert, amíg pedig 
úton vannak, bőségesen ellátja majd őket étellel-itallal. Hallják ezt a 
katonák, meg azt is, amit Anaxibiosz üzent nekik - azt felelte ugyanis, 
hogy nem fogják megbánni, ha engedelmeskednek, jelenti ő azt majd a 
honi hatóságoknak, és ő a maga részéről minden tőle telhetőt meg fog 
tenni az érdekükben -, vezérükké fogadják hát Koiratadészt, és 
kivonulnak a városból. Koiratadész megbeszéli velük, hogy másnap 
megjelenik a seregnél, és áldozati állatokat, jövendőmondót meg ételt és 
italt hoz a számukra. 

Amikor kinn voltak, Anaxibiosz becsukatta a kapukat, és kihirdette, 
hogy akit benn talál a katonák közül, rabszolgának adatja el. Másnap 
megérkezett Koiratadész az áldozati állatokkal és a jövendőmondóval. 
Húsz férfi jött utána, akik árpát hoztak, másik húsz bort, három pedig 
olajat. Egy férfi fokhagymát hozott, amennyit csak elbírt, egy másik meg 
vöröshagymát. Mindent odatettek, hogy majd osztozzanak rajta, és aztán 
áldozatot mutatott be. 

Xenophón pedig hívatta Kleandroszt azzal a kéréssel: intézze el neki, 
hogy bejusson a városba, és aztán elhajózhasson  Büzantionból. 
Kleandrosz megérkezése után így szólt: 

- Nagyon nehezen tudtam csak elintézni. Anaxibiosz ugyanis azt 
mondta, hogy nem lenne üdvös, ha a katonák a falak közelében 
tartózkodnának, Xenophón meg bent a városban. Mert lázonganak ezek a 
büzantioniak, és nem férnek meg egymással. De azért bemehetsz, 
mondta, ha vele szeretnél elhajózni. 

Xenophón búcsút vett a katonáktól, és Kleandrosszal együtt bement a 
városba. Koiratadésznak előző nap nem sikerült az áldozata, ezért semmit 
nem osztott ki a katonák között. Másnap ott álltak az áldozati állatok az 
oltár mellett, és ott volt Koiratadész, koszorúval a fején, hogy megkezdje 
a szertartást. Odalép ekkor hozzá a dardan Timaszión, az aszinéi Neon és 


az orkhomenoszi Kleanór, és azt mondják neki, hogy ne áldozzon, mivel 
nem lesz ő a sereg vezére, ha nem ad nekik ennivalót. Koiratadész 
megparancsolja, hogy osszák szét az élelmet. És mivel még egynapi 
élelemre sem futotta a katonáknak, távozott, magával vitte az áldozati 
állatokat, és lemondott a vezérségről. 

Az aszinéi Neon, az akháj Phrüniszkosz, az akháj Philésziosz, az akháj 
Xanthiklész és a dardan Timaszión a seregnél maradt. Előrenyomultak 
egészen a Büzantion környéki falvakig, és ott tábort vertek. 

A vezérek között nézeteltérések támadtak: Kleanór és Phrüniszkosz 
Szeuthészhez akart vonulni - Szeuthész megnyerte őket magának, az 
egyiknek lovat adott, a másiknak meg nőt -, Neon pedig a 
Kherrhonészoszra akart menni, arra számítva, hogy ha egyszer spártai 
fennhatóság alá kerülnek, ő, Neon lesz majd az egész sereg fővezére. 
Timaszión újra át akart kelni Ázsiába, mert azt gondolta, hogy onnan 
hazatérhet. Ugyanezt akarták a katonák is. Es ahogy múlt az idő, sok 
katona eladogatta fegyvereit a vidék lakosainak, aztán elhajózott, ahogy 
tudott, sokan pedig elkeveredtek a városokban. Örült Anaxibiosz, hallván, 
hogy szétszóródott a sereg, mert tudta, hogy ha ez megtörténik, nagyobb 
szívességet már nem is tehetne Pharnabazosznak. 

A  Büzantionból elhajózó  Anaxibiosszal  Küzikoszban találkozott 
Arisztarkhosz, Kleandrosz utódja, a büzantioni helytartó. Mondták, hogy 
Pólosz, , a tengernagy utóda is hamarosan megjelenik a 
Hellészpontoszban. 

Anaxibiosz meghagyta  Arisztarkhosznak, hogy Kürosz minden 
katonáját, akit még Büzantionban talál, adja el rabszolgának. (Kleandrosz 
senkit sem adott el, sőt még a betegek iránt is részvéttel volt; 
gondoskodott róluk, és kényszerítette a helybelieket, hogy befogadják 
őket házukba.) Arisztarkhosz pedig, alighogy megérkezett, nem kevesebb, 
mint négyszáz embert adott el. 

Anaxibiosz kikötött Parionban, és megállapodásukhoz híven követet 
küldött  Pharnabazoszhoz. Amikor  Pharnabazosz megtudta, hogy 
Arisztarkhosz megérkezett Büzantionba helytartónak, és hogy Anaxibiosz 
már nem a hajóhad parancsnoka, Anaxibioszt semmibe véve 
Arisztarkhosszal folytatta az Anaxibiosszal megkezdett tárgyalásokat a 
Kürosz-féle hadseregről. 

Anaxibiosz erre hívatta Xenophónt, és megkérte, minden lehető eszközt 
igénybe véve azonnal hajózzon a katonákhoz, tartsa együtt a sereget, és 
szedje össze a szétszóródott embereket, ahányat csak tud, vezesse őket 
Perinthoszba, és mihamarabb szállítsa át őket Ázsiába. Adott neki egy 
harmincevezőst, egy levelet, meg egy hírvivőt is, hogy szólítsa fel a 
perinthosziakat: küldjék Xenophónt lovas kocsin tüstént a sereghez. 
Xenophón áthajózott, és megérkezett a sereghez. A katonák örömmel 
fogadták, és boldogan vették tudomásul, hogy át akar kelni velük 
Thrákiából Ázsiába. 

Amikor Szeuthész meghallotta, hogy Xenophón visszaérkezett, elküldte 
hozzá tengeren Médoszadészt, és ígért neki mindent, amivel úgy 
gondolta, hogy meggyőzheti. De Xenophón hajthatatlannak bizonyult, 


erre Médoszadész eltávozott. 

Amikor a görögök megérkeztek Perinthoszba, Neon kivált a seregből, 
és mintegy nyolcszáz emberrel külön ütött tábort. A sereg többi része 
egységben állt Perinthosz falainál. 

Ezután a hajók körül fáradozott Xenophón, hogy minél hamarabb 
átkelhessenek. Közben megérkezett Arisztarkhosz büzantioni helytartó 
két három-evezősorossal, és Pharnabazosz rábeszélésére megtiltotta a 
hajótulajdonosoknak, hogy a sereget átszállítsák, majd pedig a 
katonákhoz ment, és kijelentette nekik, hogy nem kelhetnek át Ázsiába. 

Xenophón ekkor így szólt: 

- Anaxibiosz parancsolta így, és ezért küldött ide engem. 

- Anaxibiosz már nem tengernagy, és én vagyok itt a helytartó - felelte 
Arisztarkhosz -, és ha valamelyikőtöket elfogom a tengeren, a vízbe 
dobatom. 

Ezekkel a szavakkal visszatért a városba. Másnap hívatta a sereg 
vezéreit és alvezéreit. Már a falaknál vannak, amikor jelentik 
Xenophónnak: ha bemegy, elfogják, és vagy ott nyomban kivégzik, vagy 
még Pharnabazosznak is kiszolgáltatják. Hallva ezt Xenophón, a többieket 
előreküldi, és kijelenti, hogy egy bizonyos áldozatot kíván bemutatni. 
Majd távozik, és áldozatával feleletet kér az istenektől: megengedik-e 
neki, hogy Szeuthészhez vezesse seregét. Mert látta, hogy átkelni nem 
volna biztonságos, mivel az ellenfélnek három-evezősorosok . állnak 
rendelkezésére, de a Kherrhonészoszra sem akart vonulni, mert ott a 
beszorult seregnek semmije sem lenne. Tudta, hogy engedelmeskedniük 
kellene az ottani helytartónak, de a sereg nem kapna egy falat ennivalót 
sem. 

Ezzel foglalatoskodott Xenophón. A vezérek és alvezérek pedig 
visszaérkeztek Arisztarkhosztól, és kijelentették, hogy egyelőre elküldte 
őket, de estére újból meg kell jelenniük nála. Most még nyilvánvalóbbá 
lett álnok szándéka. Xenophón azt olvasta ki az áldozati jelekből, hogy ő is 
és a sereg is biztonsággal mehetnek Szeuthészhez, ezért maga mellé 
vette Polükratészt, az athéni alvezért, és Neon kivételével mindegyik 
vezértől egy-egy embert, a legmegbízhatóbbat, és éjjel elment Szeuthész 
hatvan sztadionra levő seregéhez. 

Már egészen közel jártak, amikor elhagyott őrtüzekre bukkantak. 
Xenophón azt hitte először, hogy Szeuthész eltávozott. De miután zajt 
hallottak, és észrevették, hogy Szeuthész emberei jeleket adnak 
egymásnak, rájött, hogy Szeuthész azért gyújtatott tüzet az éjjeli őrség 
vonala előtt, hogy az őröket ne lehessen észrevenni a sötétben - sem azt, 
hogy hányan vannak, sem azt, hogy hol helyezkednek el -, de a 
közeledőket észrevegyék, és jól megvilágítsa őket a tüz. Amikor erre 
rájött, előreküldte a vele levő tolmácsot, hogy vigye hírül Szeuthésznek: 
itt van Xenophón, és találkozni óhajt vele. 

Az őrök megkérdezték, hogy ő-e az athéni Xenophón a seregből. Mivel 
a tolmács azt mondta, hogy ő az, felpattantak és elsiettek. Kisvártatva 
megjelent mintegy kétszáz könnyűfegyverzetű katona, és Xenophónt meg 
embereit Szeuthészhez kísérték. Szeuthész egy erős őrséggel körülvett 
toronyban volt. Mert félelmében csak nappal engedte legelni a lovakat, 
éjjelente felzabolázva készenlétben álltak. Mesélik, hogy régen ősapja, 
Térész is nagy hadsereggel rendelkezett ezen a vidéken, és az itt lakók 


sok emberét megüölték, és igásállatait is elrabolták. A thünoszok laktak itt, 
akikről azt mondják, hogy kiválóan harcoltak, kiváltképp éjjel. 

Amikor odaértek, felszólította Xenophónt, hogy két választott 
emberével lépjen be. Miután beléptek, üdvözölték egymást, és thrák 
szokás szerint szarukehelyből bort ittak. Ott volt Médoszadész is, aki 
mindenhová elkísérte Szeuthészt. Először Xenophón szólalt meg: 

- Első ízben Kalkhédónba küldted hozzám, Szeuthész, ezt a 
Médoszadészt, és általa kértél: legyek azon, hogy a sereg kivonuljon 
Ázsiából. ígérted, hogy meg fogod hálálni, ha megteszem. Így mondta ez a 
Médoszadész. 

És megkérdezte Médoszadészt, hogy igazat beszél-e. Az azt felelte, 
hogy igen. 

- , Majd amikor Parionból visszatértem a sereghez, ismét jött ez a 
Médoszadész, és megígérte, hogy ha hozzád vezetem a sereget, nemcsak 
barátod meg testvéred leszek a jövőben, de tengermelléki területeidet is 
átengeded nekem. 

És újra megkérdezte Médoszadészt, hogy ezt mondta-e. Médoszadész 
erre is igennel felelt. 

- Nos hát - folytatta Xenophón -, mondd csak el, mit válaszoltam én 
neked először ott Kalkhédónban. 

- Azt válaszoltad, hogy a sereg be fog vonulni Büzantionba, és ezért 
nem kell fizetni sem neked, sem másnak. Te pedig, mondtad, mihelyt 
bevonultatok, elutazol. És így is történt. 

- És mit mondtam akkor, amikor Szélübria vidékére érkeztél? 

- Azt, hogy Perinthoszba érve átkeltek Ázsiába. 

- És most - mondta Xenophón - itt vagyok én is, meg ez a Phrüniszkosz 
is, az egyik vezér, meg ez a Polükratész is, az egyik alvezér, és ott van 
kinn a spártai Neon kivételével mindegyik vezértől egy-egy ember, a 
legmegbízhatóbb. Ha tárgyalásainkat még hitelesebbé akarod tenni, hívd 
be őket is. Menj, Polükratész, és mondd meg nekik: azt parancsolom, 
hogy hagyják kinn fegyvereiket, és magad is kardodat kint hagyva térj 
vissza. 

Ennek hallatán Szeuthész kijelentette, hogy ő egyetlen athéniban sem 
kételkedik, hisz tudomása szerint ősrokonai, és jó barátainak tartja őket. 
Miután beléptek azok, akiket hívott, Xenophón először megkérdezte 
Szeuthészt, mire akarja használni a sereget? Szeuthész így válaszolt: 

- Maiszadész volt az apám; a melanditák, a thünoszok és a tranipszák 
az ő alattvalói voltak. Amikor az odrüszák állama hanyatlásnak indult, 
elűzték apámat erről a vidékről; ő maga megbetegedett és meghalt, és én 
árván a mostani király, Médokosz mellett nevelkedtem. Ifjúvá serdülvén 
nem bírtam tovább idegen kenyéren élni, és ott ülve mellette az asztalnál, 
napról napra könyörögtem neki, adjon nekem annyi embert, ahányat csak 
tud, hogy erőmhöz képest bosszút álljak azokon, akik száműztek 
bennünket, és ne kelljen megtűrt kutyaként ólálkodnom asztala körül. 
Erre aztán embereket meg lovakat adott nekem, meglátjátok majd őket, 
ha megvirrad, és most abból élek, amit velük zsákmányolok ősi földemről. 
És ha most ti csatlakoztok hozzánk, remélem, hogy az istenek 
segítségével könnyűszerrel megszerzem a hatalmat. Ezért van rátok 
szükségem. 

- És mit tudsz adni a seregnek, az alvezéreknek és a vezéreknek, ha 


csatlakoznak hozzád? - kérdezte Xenophón. - Mondd meg, hogy ezek itt 
jelenthessék a seregnek. 

Szeuthész minden katonának egy, minden alvezérnek két és minden 
vezérnek négy küzikénoszt ígért, és annyi földet, amennyit csak akarnak, 
azonkívül ökörfogatokat, és a tenger mellett falakkal körülvett 
területeket. 

- És ha próbálkozásunk nem jár sikerrel - kérdezte Xenophón -, mivel 
embereink talán félnek a spártaiaktól, befogadod-e országodba azokat, 
akik hozzád akarnak menni? 

Szeuthész így felelt: 

- Testvéreimmé,  asztaltársaiimmá fogadom őket, és minden 
szerzeményünkön megosztozom velük. Neked pedig, Xenophón, lányomat 
adom, és ha neked is van lányod, thrák szokás szerint megvásárolom őt 
tőled, és Biszanthét adom neki lakóhelyül, legszebb városomat a tenger 
partján. 

A küldöttek mindezt meghallgatták, majd kezet nyújtottak, és 
elvágtattak. Még virradat előtt visszatértek a táborba, és külön-külön 
jelentést tettek megbízóiknak. Reggel Arisztarkhosz ismét hívatta a 
vezéreket meg az alvezérekét, de azok elhatározták, hogy nem mennek el 
hozzá, hanem összehívják a sereget. Össze is gyűltek mindnyájan, Neon 
és emberei kivételével, akik mintegy tíz sztadionra voltak tőlük. Amikor 
egybegyűltek, Xenophón felállt, és így szólt: 

- , Emberek, nem hajózhatunk oda, ahová akarunk, megakadályoz 
minket ebben  Arisztarkhosz, akinek  háromevezősorosak . állnak 
rendelkezésére. Veszélyes volna hát hajóra szállnunk. Azt parancsolja 
Arisztarkhosz, hogy vonuljunk a Kherrhonészoszra, és erőnek erejével 
keljünk át a szent hegyen. És ígéri, hogy ha már minden nehézséget 
leküzdve ott leszünk, nem ad el többé benneteket, ahogy Büzantionban 
tette, és rá sem szed többé, hanem megkapjátok a zsoldot, és nem fogja 
elnézni, mint ahogy most teszi, hogy hiányt szenvedtek. Ezt mondja ő. 
Szeuthész pedig azt ígéri, hogy ha őhozzá csatlakoztok, minden jóval ellát 
majd benneteket. Döntsétek el, hogy itt tanácskozzunk-e a dologról, vagy 
előbb menjünk olyan helyre, ahol ennivalót szerezhetünk. Az a 
véleményem, hogy - mivel pénzünk nincs, amivel itt élelmet 
vásárolhatnánk, pénz nélkül meg nem adnak - menjünk el azokba a 
falvakba, ahol a lakosok, gyengébbek lévén, megengedik, hogy elvegyük, 
ami kell; és akkor, ennek birtokában, hallgassátok meg, ki mire akar 
használni benneteket, és döntsétek legjobb belátástok szerint. Aki 
beleegyezik, tartsa fel a kezét. 

Mindenki feltartotta a kezét. 

- Távozzatok hát, és készüljetek - mondta Xenophón -, és ha kiadják a 
parancsot, kövessétek a vezéreket. 

Ezután Xenophón megindult a menet élén, a többiek pedig követték. 
Neon és mások, akik Arisztarkhosznál voltak, megpróbálták visszatérésre 
bírni őket, de nem engedelmeskedtek. Mintegy harminc sztadiont 
tehettek meg, amikor Szeuthésszel találkoztak. Amikor Xenophón 
megpillantotta Szeuthészt, megkérte, hogy lovagoljon oda hozzájuk, mert 


minél többek jelenlétében akarta elmondani neki, mit tart a legjobbnak. 
Mikor Szeuthész odaért, Xenophón így szólt: 

- Most oda vonulunk, ahol jut élelem a seregnek. Ott meghallgatjuk a 
te ajánlatodat meg a spártaiét, és aztán azt választjuk, ami a legjobbnak 
látszik. Ha elvezetsz bennünket arra a helyre, ahol a legtöbb élelem van, 
úgy tekintjük, mintha te vendégeltél volna meg bennünket. 

- Ismerek sűrűn egymás mellett levő falvakat - mondta Szeuthész -, 
ahol bőven van mindenféle élelem. Ezek a falvak éppen annyira vannak 
ide, hogy ha odáig sétáltok, jó étvággyal fogtok érkezni. 

- Vezess hát - kérte Xenophón. 

Estefelé megérkeztek a falvakhoz. A katonák összegyülekeztek, és 
Szeuthész így beszélt hozzájuk: 

- Emberek, én arra kérlek benneteket, hogy vonuljatok hadba velem. 
Minden katonának egy-egy küzikénoszt ígérek, az alvezéreknek és 
vezéreknek pedig a szokásos zsoldot. Ezenfelül külön kitüntetek 
mindenkit, aki megérdemli. Ételt-italt a földekről vehettek, ahogy most is. 
A zsákmányt magamnak tartom fenn, hogy eladásából fedezhessem 
zsoldotokat. Lesz elég erőnk, hogy üldözőbe vegyük és felhajtsuk, ami fut 
s menekül előlünk, és aki szembeszegül, azt veletek együtt megpróbáljuk 
majd legyőzni. 

Xenophón ekkor ezt kérdezte: 

- Milyen távol vannak a tengertől azok a helyek, ahová vinni akarod a 
sereget? 

- " Hétnapi járóföldnél nem messzebb - válaszolta Szeuthész -, 
többnyire még ennél is közelebb. 

Ezután szólhatott, aki akart. Sokan úgy vélekedtek, hogy Szeuthész 
ajánlata a lehető legméltányosabb. Hiszen tél van, még az se hajózhat 
haza, aki akar, baráti földön nem maradhatnak, ha úgy kell 
megvásárolniuk az élelmet, ellenséges területen pedig jóval 
biztonságosabb, ha Szeuthésszel együtt időznek, és járnak táplálék után, 
mint egyedül. És mivel ilyen sok előnye van a dolognak, ha ehhez még 
zsoldot is kapnak, az nyereségnek tekinthető. 

Xenophón erre így szólt: 

- Akinek más a véleménye, mondja meg. Ha senki nem szól, szavazásra 
bocsátom a dolgot. 

Senki nem szólt ellene. Szavaztak, és elfogadták a javaslatot. Xenophón 
nyomban jelentette Szeuthésznek, hogy hadba vonulnak vele. 

A többiek ezután csapatonként láttak étkezéshez, a vezéreket és az 
alvezérekét pedig Szeuthész hívta vendégségbe, mert volt a közelben egy 
faluja. Már ott voltak Szeuthész szállása előtt, hogy bemenjenek a 
lakomára, amikor egy bizonyos maróneiai Hérakleidész sorban odalépett 
mindenkihez, akiről úgy gondolta, hogy van mit adnia Szeuthésznek. 
Először is néhány parioni férfihoz lépett oda - akik azért voltak ott, hogy 
Médokosszal, az odrüszák királyával egyezséget kössenek, és ajándékokat 
hoztak neki meg feleségének -, és elmondta, hogy Médokosz birodalma 
tizenkét napi járóföldre van befelé a tengertől, Szeuthész pedig, ha ezt a 
hadsereget megkapta, a partvidéken fog uralkodni. 

- Ő lesz leghatalmasabb szomszédotok; segíteni, ártani ő tud majd 
nektek leginkább. Ha van eszetek, neki adjátok, ami nálatok van, jobban 
fogtok járni, mintha a távolban élő Médokosznak adjátok. 


Így meg is győzte őket. Aztán odalépett a dardan Timasziónhoz - mivel 
hallotta, hogy barbár serlegek meg szőnyegek vannak nála -, és 
elmondta: náluk az a szokás, hogy Szeuthésznek, a házigazdának, minden 
lakomavendég ajándékot ad. 

- Ha neki hatalma lesz, haza is küldhet téged, de itt is vagyonossá 
tehet. 

Ilyen tanácsokat adott mindenkinek. Odalépett Xeno-phónhoz is, és így 
szólt hozzá: 

- A te városod a legnagyobb, a te neved áll a legnagyobb tiszteletben 
Szeuthész előtt. Valószínűleg örülnél, ha erődítményeket meg földeket 
kapnál ezen a vidéken, mint ahogy már mások is kaptak társaid közül. 
Úgy illik, hogy te ajándékozd meg Szeuthészt a legfényesebben. 
Jóindulatból tanácsolom ezt neked, mert tudom, hogy minél több 
ajándékot adsz neki, annál több jót kapsz majd tőle. 

Ezt hallva Xenophón zavarba jött. Mert Parionból mindössze egyetlen 
szolgát és egy kis útravalót hozott magával. Ezután az ott levő thrák 
előkelőségek, a görög vezérek és alvezérek, meg néhány követ a városból 
beléptek Szeuthészhez, és körben lakomához ültek. Mindnyájuknak 
háromlábú asztalokat hoztak be. A tripuszok tele voltak hússzeletekkel, 
amelyekre nagy lángosdarabokat tűzdeltek. Az asztalokat inkább a 
vendégek elé helyezték, ez volt ugyanis a szokás. Az osztást Szeuthész 
kezdte. Fogta az előtte levő kenyereket, kis darabokra tördelte, és 
odadobálta azoknak, akiknek kedve tartotta, ugyanígy tett a húsokkal is, 
és csak annyit tartott meg magának, hogy megkóstolja. Ugyanezt 
cselekedték a többiek is, akik előtt asztal állt. 

Volt köztük egy Arüsztasz nevű iszonyú nagyevő arkadiai férfiú, akinek 
eszébe se jutott másnak is dobni az ételből, hanem kezébe fogott egy 
óriási kenyeret, és a húst a térdére rakva lakmározott. Szarukelyhekben 
hordták körül a bort, és sorban ivott mindenki. De amikor a pohárnok 
Xenophónhoz érkezett a kehellyel, Arüsztasz, látva, hogy Xenophón már 
nem eszik, így szólt: 

- . Neki add, mert ő már ráér, én pedig még nem. Hallotta ezt 
Szeuthész, és megkérdezte a pohárnokot, hogy mit beszél. A pohárnok 
megmondta, ő ugyanis értett görögül. Erre aztán nagy nevetés tört ki. 

Mikor már javában iddogáltak, egy thrák ember lépett be egy fehér 
lóval. Megfogott egy teli kelyhet, és így szólt: 

- Rád emelem poharam, Szeuthész, és neked ajándékozom ezt a lovat. 
Kívánom, hogy sikerrel üldözd rajta, akit üldözöl, és ha menekülsz, ne félj 
az ellenségtől. 

Másvalaki egy fiút vezetett be, és poharát Szeuthészre emelve ugyanígy 
neki ajándékozta, egy harmadik ember pedig ruhákat hozott Szeuthész 
feleségének. Timaszión is ivott az egészségére, és egy ezüstserleget és 
egy tíz mina értékű szőnyeget adott neki. Egy Gnészipposz nevű athéni 
felállt, és kijelentette: ősi és igen szép szokás az, hogy akinek van miből, 
megajándékozza a királyt, hogy megszerezze nagyrabecsülését, de akinek 
nincs, annak a király ad ajándékot. 

- Így - mondotta - nekem is volna téged mivel megajándékoznom és 
mivel kifejeznem tiszteletemet. 

Xenophón nem tudta, mitévő legyen, különösen, mivel őt érte .az a 
megtiszteltetés, hogy közvetlenül Szeuthész mellett foglalhatott helyet. 


Hérakleidész most felszólította a pohárnokot, hogy nyújtsa oda neki az 
ivószarut. Xenophón, aki kissé már ittas volt, felállt, bátran megragadta 
az edényt, és így beszélt: 

- Szeuthész, én önmagamat ajándékozom neked, és társaimat, hogy 
hűséges barátaid legyünk, és senkit nem adok akarata ellenére, hisz ők 
még nálam is jobban szeretnének barátaid lenni. És most nem azért 
vannak itt, hogy még valamit kérjenek tőled, hanem mert minden vágyuk 
az, hogy fáradozhassanak és veszélynek tegyék ki magukat érted. 

Ha az istenek is úgy akarják, hatalmas területeket szerzel majd velük: 
egyrészt ősi földedet, másrészt pedig újakat, lesz rengeteg lovad, 
rengeteg férfit és szép nőt szerzel magadnak, akiket nem zsákmányként 
kell majd elragadnod, hanem ajándékként fogják lábad elé tenni ezek az 
emberek. 

Szeuthész felállt, ivott vele a kehelyből, a maradék italt pedig kiöntötte. 
Ezután emberek léptek be, akik kürtöket fújtak - olyanokat, amilyenekkel 
riadót szoktak fújni -, mások meg nyers marhabőrből készült trombitákkal 
fújták hozzá a ritmust egy oktáv különbséggel. Szeuthész meg 
hadiüvöltésben tört ki, majd felpattant, mint aki nyíl elől ugrik félre. 
Bohócok is jöttek be. 

Napnyugtakor a görögök felálltak, mondván, itt az ideje, hogy éjjeli 
őrséget állítsanak, és kiadják a jelszót. Szeuthész kihirdette, hogy éjjel 
egyetlen thrák sem teheti be a lábát a görög táborba. 

- Mert a thrákok - mondotta - ellenségeink, ti pedig barátaink vagytok. 

Amikor kimentek, Szeuthész is felállt, és cseppet sem látszott ittasnak. 
Kinn külön összehívta a vezéreket, és így szólt hozzájuk: 

- . Emberek! Ellenségeink nem tudnak szövetségünkről. Ha most 
támadjuk meg őket, mielőtt még óvintézkedéseket tehetnének, vagy a 
védekezésre  felkészülnének, sokkal több embert és jószágot 
zsákmányolhatnánk. 

A vezérek beleegyeztek, és felszólították, hogy vezesse őket. Szeuthész 
pedig így szólt: 

- . Várakozzatok útra készen! Én pedig, amikor itt lesz az ideje, 
odamegyek hozzátok, és ha az istenek segítenek, könnyűfegyverzetű 
katonáimmal és veletek megindítom a rohamot. 

- Gondold csak meg - mondta erre Xenophón -, nem volna-e jobb, ha a 
görög szokást követve éjjel mennénk? 

Mert nappal a seregnek mindig az a része vezeti a menetet, amelyik 
számára a terep a legalkalmasabb, tehát hol a nehéz-, hol a 
könnyűgyalogság, hol pedig a lovasság. Ejjel azonban, görög szokás 
szerint, mindig a sereg leglassúbb része halad elöl. így szakadnak el 
egymástól legkevésbé a katonák, és így nem kerüli el a többiek figyelmét, 
ha valaki kereket akar oldani. A seregről levált csapatok gyakran 
gabalyodnak egymásba, és sokszor okoznak bajt egymásnak 
tudatlanságból. 

- Igazatok van - mondta Szeuthész -, a ti szokásotokat fogom követni. 
Vezetőül odaadom nektek a terepet legjobban ismerő, legidősebb 
embereket, én magam pedig a végén megyek utánatok a lovasokkal. Ha 
kell, hamar ott leszek elöl. 

Megállapodtak, hogy ,Athéné" lesz a jelszó, a rokonság miatt. E 
beszélgetés után nyugovóra tértek. Éjfél felé páncélos lovasokkal és 


felfegyverzett könnyűgyalogosokkal megjelent Szeuthész. Vezetőket adott 
a nehézfegyverzetűeknek, akik megindultak a sereg élén, hozzájuk 
csatlakoztak a könnyűfegyverzetűek, és a lovasság zárta be a menetet. 
Reggel Szeuthész előrelovagolt, és dicsérte a görögök szokását. 

- Mert sokszor megtörtént már - mondotta -, hogy éjjel, noha csak 
néhányadmagammal vonultam, a lovasokkal elszakadtam a gyalogosoktól. 
Most pedig reggel van, és együtt vagyunk mindnyájan, ahogy kell. Ti 
maradjatok itt, és pihenjetek, én megnézek valamit, aztán visszajövök. 

Ezeket mondva elvágtatott, mert a hegyen keresztül vezető útra 
bukkant. A földet nagy hó borította, ezért megnézte, vannak-e előre- vagy 
hátrafelé vezető emberi lábnyomok. Mivel az utat járatlannak találta, 
visszasietett, és így szólt: 

- Emberek, minden jó lesz, ha az isten is úgy akarja. Váratlanul ütünk 
rajtuk. En megyek elöl a lovasokkal, hogy ha valakivel összeakadunk, el 
ne menekülhessen, hírt ne adhasson az ellenségnek. Ti pedig jöjjetek 
utánunk, és ha szem elől tévesztenétek bennünket, kövessétek a lovak 
lábnyomait. Ha átérünk a hegyeken, sok gazdag faluhoz érünk. 

Délfelé már fenn voltak a hegy gerincén. Szeuthész lepillantott a 
falvakra, majd a nehézfegyverzetűekhez vágtatott, és így szólt: 

-  Lovasaimat gyorsan lehajtom a síkságra, a könnyű-fegyverzetűeket 
pedig ráeresztem a falvakra. Jöjjetek utánunk, amilyen hamar csak 
tudtok, hogy segítségünkre lehessetek, ha ellenállásba ütköznénk. 

Szavai hallatára Xenophón leszállt a lováról. 

- Miért szállsz le, amikor sietnünk kell? - kérdezte Szeuthész. 

- Tudom - felelte Xenophón -, hogy nemcsak rám van szükség, hanem 
a nehézfegyverzetűek gyorsabban és szívesebben futnak, ha én is gyalog 
vezetem őket. 

Szeuthész ezután távozott. Vele ment Timaszión a mintegy negyven 
görög lovassal. Xenophón megparancsolta, hogy minden csapatból 
lépjenek elő a harminc évnél fiatalabb katonák, könnyűfegyverzetben. 
Ezekkel ő maga futott előre, a többi görögöt pedig Kleanór vezette. 
Amikor a falvakba értek, Szeuthész előretört mintegy harminc lovassal, és 
felkiáltott: 

- . Bekövetkezett, amit mondtál, Xenophón! Az emberek a kezünkben 
vannak; csakhogy lovasaim vezér nélkül fejetlenül üldözik az ellenséget, 
és félek, hogy valahol összeverődik az ellenség, és rajtuk ütnek. És 
közben néhányunknak itt kell maradnia a falvakban, hiszen tele vannak 
emberrel. 

- Én a csúcsokat foglalom el embereimmel - mondta Xenophón -, te 
meg parancsold meg Kleanórnak, hogy a falvak vonalán állítsa fel a 
csatasort a síkon. 

Így is történt. Mintegy ezer rabszolgát, kétezer ökröt és tízezer más 
állatot zsákmányoltak. Az éjszakát a szabadban töltötték. 

Másnap Szeuthész porrá égette a falvakat, egyetlen házat sem hagyott 
épségben, hogy a többiek is elborzadjanak attól, ami rájuk vár, ha nem 
engedelmeskednek. Ezután elvonult. A zsákmányt Perinthoszba küldte 
Hérakleidésznek, hogy adja el. A vételárból akart zsoldot fizetni a 


katonáknak. Ő és a görögök pedig tábort ütöttek a thünoszok síkságán. A 
thünoszok a hegyekbe menekültek. 

Nagy hó borította a vidéket, és olyan hideg volt, hogy az ebédhez 
hozott víz és bor megfagyott a korsókban. Sok görögnek lefagyott az orra 
meg a füle. Most már értették, hogy a thrákok miért hordanak 
rókaprémet a fejükön meg a fülükön, és hogy kabátjuk miért nem csak a 
mellüket borítja, hanem a combjukat is, hogy miért nem rövid lovagló- 
kabátot viselnek, és lovaglás közben miért ér le lábukig a köpeny. 

Szeuthész néhány fogollyal megüzente a hegyekbe: ha nem térnek 
vissza azonnal otthonukba, és nem engedelmeskednek, felperzselted 
falvaikat meg gabonájukat is, és éhen fognak veszni. Erre lejöttek az 
asszonyok, a gyerekek meg az öregek. A fiatalabbak a hegy lejtőjén fekvő 
falvakban töltötték az éjszakát. Szeuthész, amikor ezt megtudta, 
parancsot adott Xenophónnak, hogy vegye maga mellé a legifjabb 
nehézfegyverzetű katonákat, és kövesse őt. Ejjel indultak, és virradatkor 
értek a falvakhoz. A legtöbb lakos elmenekült: közel volt a hegy. De akit 
Szeuthész elkapott, kíméletlenül leterítette dárdával. 

Amikor Episzthenész, egy Olünthoszból származó pederaszta férfiú 
látta, hogy egy még alig serdülő, de már felfegyverzett szép ifjúra halál 
vár, Xenophónhoz rohant, és könyörögve kérte, siessen a szép fiú 
segítségére. Xenophón Szeuthészhez ment, kérte, hogy ne ölje meg a 
gyermeket, és elmondta, milyen természete van Episzthenésznek, aki 
amikor csapatot gyűjtött maga köré, csak arra ügyelt, hogy emberei 
szépek legyenek, és ezekkel az oldalán mindig nagyon derekasan 
viselkedett. 

Szeuthész megkérdezte: 

- "Meghalnál-e ezért a fiúért, Episzthenész? Episzthenész odanyújtotta 
nyakát, és így szólt: 

- Vágj ide, ha a fiú parancsolja, és ha ezért hálás lesz nekem. 

Szeuthész megkérdezte a fiútól, megölje-e Episzthenészt őhelyette. A 
gyerek nem engedte, és könyörgött, hogy egyiküket se ölje meg. 

Episzthenész ekkor átkarolta a fiút, és így szólt: 

- Itt az ideje, hogy megküzdj velem érte, Szeuthész, mert én el nem 
engedem a fiút. 

Szeuthész nevetett, és ennyiben hagyta a dolgot. Elhatározta, hogy ott 
töltik az éjszakát, nehogy a hegyekben bujkálok élelmet tudjanak szerezni 
ezekből a falvakból. Ő maga óvatosan leereszkedett a síkságra, és ott vert 
sátrat, Xenophón pedig válogatott embereivel a legmagasabban fekvő 
hegyi faluban ütött tanyát, a többi görög meg a közelben telepedett meg 
az úgynevezett hegyi thrákok vidékén. 

Néhány nap múltával a thrákok lejöttek a hegyekből, hogy egyezségről 
és túszokról tárgyaljanak. Xenophón is odament Szeuthészhez, és 
megmondta neki, hogy veszélyes helyen táboroznak, az ellenség is közel 
van, ő a maga részéről szívesebben éjszakázik szabad ég alatt biztos 
helyen, mintsem hogy a falu házaiban pusztuljon. Szeuthész bátorította, 
és megmutatta neki az ellenségtől kapott túszokat. Xenophónt is kérte a 
hegyekből jött néhány thrák, hogy legyen segítségükre az egyezség 
létrehozásában. Xenophón megígérte, hogy segít, kérte, hogy ne veszítsék 
el bátorságukat, és biztosította őket, hogy semmi bántódásuk nem lesz, 
ha meghódolnak Szeuthésznek. Azok pedig csak azért mondták mindezt, 


hogy közben kémkedjenek. 

Ez történt nappal, éjszaka pedig a thünoszok jöttek le a hegyekből, és 
támadást intéztek a görögök ellen. A házak gazdái vezették őket, 
különben aligha tudtak volna éjnek idején eligazodni a házak között. A 
házakat ugyanis a juhnyáj miatt magas cölöpkerítéssel vették körül. 
Mikor a házakhoz értek, egyesek dárdával döfték át, mások doronggal 
törték be a kapukat - doronggal szokták lekalapálni a lándzsák hegyét, 
ezért hordták magukkal, mondták ők -, mások pedig tűzcsóvákat vetettek 
a tetőkre; Xenophónt név szerint hívogatták, hogy jöjjön ki meghalni, 
különben ott benn lesz a lángok martaléka. A láng már áthatolt a 
háztetőn, és Xenophón még benn volt felvértezett, pajzsot, kardot és 
sisakot viselő társaival. A makesztoszbeli Szilanosz, egy tizennyolc év 
körüli ifjú, trombitába fújva jelt adott, és a házakból és más tanyákból 
kivont karddal hirtelen előrohantak a katonák. A thrákok futásnak 
eredtek; szokásukhoz híven hátukra vetették pajzsukat. Miközben át 
akarták ugratni a kerítést, néhányan pajzsuknál fogva fennakadtak a 
cölöpökön, mások meg azért pusztultak el, mert elvétették a kijáratot. A 
görögök még a falun túl is üldözték őket. Egypár thünosz visszafordult, és 
a sötétből a fény felé röpítette dárdáit az égő házak mellett futkosó 
emberekre. Megsebesítették Hierónümoszt és Eudészt, meg a lokriszi 
Theogenészt, a két alvezért, de egyikük sem pusztult el. Néhány 
embernek elégett a ruházata meg a fegyverzete. 

Szeuthész segítségükre jött első két lovasával, vele volt thrák 
trombitása is. Amikor meglátta, mi történik, megparancsolta, hogy 
trombita harsogjon mindvégig, amíg ő harcol; így aztán ez is növelte az 
ellenség riadalmát. Amikor megérkezett, kezet fogott a görögökkel, és 
bevallotta, hogy azt hitte, már csak keveset talál közülük életben. 
Xenophón most azt kérte, hogy adja át neki a túszokat, és ha akar, tartson 
vele egy hegyi portyára, de ha nem, hagyja őt egyedül menni. Másnap 
Szeuthész átadta a túszokat, néhány idős férfiút, a legtekintélyesebbeket 
- ahogy ők mondták- a hegyi lakók közül, és ő maga is ment hadával. 
Szeuthésznek időközben háromszorosára növekedett a serege, amikor 
ugyanis ténykedéseinek hírét vették, rengeteg odrüsza férfi jött le a 
hegyekből, hogy a hadjárathoz csatlakozzék. Amikor a thünoszok a 
hegyről lepillantva meglátták a sok nehéz- és könnyűfegyverzetű katonát, 
lejöttek, békéért esdekeltek, megígérték, hogy mindent megtesznek, és 
kérték, hogy vegyenek tőlük hűségzálogot. Szeuthész hívatta Xenophónt, 
elmondta, amit hallott, és kijelentette: ha Xenophón bosszút akar állni 
rajtuk a támadásért, nem köt békét. 

Xenophón így szólt: 

- Nem kívánok én több elégtételt, mint hogy ezek a szabad emberek 
rabszolgák legyenek. 

Mindazonáltal azt tanácsolta, hogy a harcképeseket, akik még 
ártalmukra lehetnek, kezeljék a jövőben túszokként, az öregeket pedig 
eresszék haza. Ebbe a vidék minden lakosa beleegyezett. 

Átkeltek a hegyen, és egészen a Büzantionon túl élő thrákokig 
nyomultak előre, a Deltának nevezett vidékre. Ez a terület már nem 


Maiszadész, hanem az odrüsza Térész, egy idős király uralma alá 
tartozott. Ide érkezett meg Hérakleidész a zsákmányért kapott pénzzel. 
Szeuthész elővezettetett három öszvérfogatot - több nem volt - meg 
néhány ökörfogatot, hívatta Xenophónt, és felszólította, hogy válasszon 
közülük, a többit pedig ossza szét a vezérek és az alvezérek között. 

Xenophón pedig így szólt: 

- Nekem jó lesz később is, add ezeket a kíséretemben levő vezéreknek 
meg alvezéreknek. 

A három öszvérfogatból egyet a dardan Timaszión, egyet az 
orkhomenoszi Kleanór és egyet az akháj Phrü-niszkosz kapott. Az 
ökörfogatokat az alvezérek között osztották szét. Zsoldot azonban csak 
húsz napra fizetett, noha egy egész hónap telt el azóta. Hérakleidész azt 
állította, hogy csak ennyit kapott az áruért. Xenophón feldühödött, és 
szitkozódva fordult Hérakleidészhez: 

- Hérakleidész, nem úgy törődsz te Szeuthésszel, ahogy illenék. Mert 
ha jól viselnéd gondját, teljes zsolddal jöttél volna, sőt még kölcsönt is 
kértél volna, és ha másképpen nem, hát a ruhádat adtad volna el. 

Most Hérakleidész dühödött fel, és meg is ijedt, hogy kiesik Szeuthész 
kegyeiből. Ettől a naptól kezdve minden alkalmat felhasznált, hogy 
Xenophónt rágalmakkal illesse Szeuthész előtt. A katonák szemére 
vetették Xenophónnak, hogy nem kapták meg a zsoldot, Szeuthész pedig 
azért haragudott rá, mert oly nyakasán követelte a katonák számára a 
zsoldot. Eddig mindig arról beszélt, hogy ha elérkeznek a tengerhez, neki 
adja a Biszanthé, a Ganosz és a Neosz nevű erődöket, de ettől fogva 
említést sem tett róluk. Hérakleidész ugyanis ezt illetően is 
megrágalmazta Xenophónt, mondván: nem tanácsos haddal rendelkező 
embernek erődöket adni a kezébe. 

Xenophón ezek után azt fontolgatta, mit tegyenek, folytassák-e a 
hadjáratot befelé a szárazföldön. Hérakleidész pedig Szeuthész elé vitte a 
többi vezért, és kérte őket, mondják azt neki, hogy ők is éppolyan jól el 
tudják vezetni a sereget, mint Xenophón. Most elhajózik, és ígéri, hogy 
néhány napon belül teljes kéthavi zsolddal tér vissza hozzájuk. Kérte őket, 
hogy vegyenek részt a hadjáratban. Timaszión így szólt: 

- Én a magam részéről még öthavi zsoldért sem katonáskodnék 
Xenophón nélkül. 

Phrüniszkosz és Kleanór egyetértett Timasziónnal. Szeuthész erre 
megszidta Hérakleidészt, miért nem hívta oda Xenophónt is. Hívatták 
tehát őt is egymagában. Ő pedig, ismerve Hérakleidész álnokságát, hogy 
gyanússá akarja őt tenni a többi vezér előtt, magával hozta valamennyi 
vezért meg alvezért. És miután mindannyiukat meggyőzték, beleegyeztek 
a hadjáratba. 

És a ,kölesevőknek" nevezett thrákok vidékén keresztülvonulva - a 
Fekete-tenger jobbjuk felől volt - megérkeztek Szalmüdésszoszba. Itt a 
Fekete-tengerre beevező hajók közül sok fut zátonyra és fenekük meg, 
mert errefelé a tenger hosszú szakaszon zátonyos. Az itt lakó thrákok 
határkövekkel részekre osztották a partvidéket, és mindegyik hajó annak 
a prédája, akinek a területén megfeneklik. Mert amíg a határokat meg 
nem vonták, halomra ölték egymást a zsákmányért. Sok fekhelyet, ládát 
és írott tekercset találtak itt, meg még sok mást is, amit a hajósgazdák 
fátokban szoktak magukkal vinni. 


Miután a vidéket meghódoltatták, elvonultak. Szeuthésznek ekkorra 
már nagyobb volt a serege, mint a görögöknek. Egyre több odrüsza jött le 
hozzájuk, és a mindenkori meghódoltak is velük mentek. Szélübria fölött 
egy síkságon ütöttek tábort, mintegy harminc sztadionra a tengertől. 
Zsoldnak még híre sem volt. A katonák nagyon nehezteltek Xenophónra, 
és Szeuthész sem volt már barátsággal iránta. Mindig számtalan 
elintéznivalója akadt, amikor Xenophón felkereste, hogy beszélgessen 
vele. 

Majdnem két hónap telt már el, amikor egyszer csak követek érkeztek: 
a spártai Kharminosz és Polünikosz, Thibrón küldöttei. Elmondták, hogy a 
spártaiak hadjáratot terveznek Tisszaphernész ellen, és Thibrón már 
hajóra is szállt, hogy a háborút megindítsa. Szüksége van erre a seregre, 
és azt üzeni, hogy minden katona havi egy dareikosz zsoldot kap, az 
alvezérek kétszer, a vezérek meg négyszer annyit. 

Amikor a spártaiak megjöttek, Hérakleidész, aki megtudta, hogy a 
sereg ügyében jöttek - azonnal szólt Szeu-thésznek, hogy nagyszerű dolog 
történt. 

- Mert a spártaiaknak szükségük van a seregre, neked pedig már nincs 
szükséged rá. Ha átadod a sereget, nekik szívességet teszel, tőled pedig 
nem követelik többé a zsoldot, hanem elmennek erről a vidékről. 

Ennek hallatán Szeuthész megparancsolta, hogy vezessék eléje a 
spártaiakat. Amikor megmondták neki, hogy a sereg miatt jöttek, 
kijelentette, hogy átadja a sereget, és barátjuk és szövetségesük akar 
lenni. Aztán meghívta és fényesen megvendégelte őket. De Xenophónt 
nem hívta, sem a többi vezért. 

Kérdik a spártaiak, miféle ember ez a Xenophón. Szeuthész azt feleli, 
hogy különben nem rossz ember, csakhogy nagy barátja a katonáknak, 
ezért ő nem kedveli. 

- Es ért-e hozzá ez a férfi, hogy ügyes beszéddel bármire rávegye a 
katonákat? - kérdezték a spártaiak. 

- Ért bizony, de még mennyire! - válaszolta Hérakleidész. 

- Es nem fog-e ellenünk beszélni, ha arról lesz szó, hogy a sereget 
átvezetik hozzánk? 

- Ha összehívjátok az embereket, és zsoldot ígértek nekik, ügyet sem 
fognak vetni rá, futnak majd veletek - mondta Hérakleidész. 

- . De hát miképpen lehetne összehívni őket, hogy meghallgassanak 
bennünket? 

- Holnap korán reggel - mondta Hérakleidész - hozzájuk vezetünk 
majd benneteket. Tudom, boldogan rohannak majd elétek, ha 
megpillantanak titeket. 

Így ért véget ez a nap. 

. Másnap Szeuthész és Hérakleidész a sereg elé vezette a spártaiakat. 
Összegyűltek a katonák. A két spártai a következőt mondta: 

- A spártaiak háborút terveznek Tisszaphernész ellen, aki oly 
igazságtalanul bánt veletek. Ha velünk jöttök, bosszút állhattok 
ellenségeteken, és mindegyikőtök havonta egy dareikosz zsoldot kap; az 
alvezérek kétszer, a vezérek négyszer annyit. 


Örömmel hallják ezt a katonák, és azon nyomban fel is áll az egyik 
arkadiai, hogy Xenophónt bevádolja. Ott volt Szeuthész is. Tudni akarta, 
mi fog történni: hallótávolságra állt egy tolmáccsal, bár ő maga is igen 
sokat értett görögül. 

Az arkadiai így beszélt: 

- De hiszen mi, spártaiak, már régen ott volnánk nálatok, ha Xenophón 
rábeszélésére ide nem jöttünk volna. Itt harcoltunk ebben a szörnyű 
télben, nincs nyugodalmunk sem éjjel, sem nappal, és fáradozásunk 
gyümölcsét ő élvezi. Mert neki magának jókora vagyont adott Szeuthész, 
minket viszont megfosztott zsoldunktól. Ha látnám, hogy agyonkövezik, 
és hogy elnyeri büntetését, amiért bennünket idevonszolt, nem törődnék 
én már a zsolddal, és nem zúgolódnék kiállott szenvedéseim miatt. 

Ezután felállt egy másik ember, majd megint egy másik, és ugyanígy 
beszéltek. 

Most Xenophón emelkedett szólásra: 

- O, mi mindenre fel kell készülnie az embernek... ha ti most bűnösnek 
tartotok engem abban, amiben a legnagyobb odaadással véltelek 
benneteket szolgálni. Már indulóban voltam hazafelé, amikor 
visszafordultam, Zeuszra mondom, nem azért, mert megtudtam, hogy jól 
megy dolgotok, hanem mert hallva, hogy szükséget szenvedtek, tőlem 
telhetően segíteni akartam rajtatok. Megérkezésem után ez a Szeuthész 
rengeteg követet küldött hozzám, és fűt-fát ígért nekem, ha ráveszlek 
benneteket, hogy csatlakozzatok őhozzá, de én meg sem kíséreltem ilyent 
tenni, tudjátok ti magatok is jól, hanem oda vittelek benneteket, ahonnan 
úgy gondoltam, a leggyorsabban tudlak átszállítani benneteket Ázsiába. 
Mert ezt tartottam a legjobbnak számotokra, és tudtam, hogy ti is ezt 
akarjátok. Aztán jött  Arisztarkhosz, háromevezősorosaival, hogy 
megakadályozza átkelésünket, és én természetesen akkor is összehívtalak 
benneteket, hogy megtanácskozzuk, mit kell tenni. És akkor hallottátok 
Arisztarkhosz parancsát, hogy menjünk a  Kherrhonészoszra, és 
hallottátok, hogy Szeuthész rá akar minket beszélni, hogy tartsunk vele, 
de mindannyian azt mondtátok, hogy Szeuthésszel mentek, és 
mindannyian meg is szavaztátok. Mi bűnt követtem el, amikor oda 
vezettelek benneteket, ahová mindannyian akartatok menni? Méltán 
vádolnátok és gyűlölnétek, ha azután is dicsérném Szeuthészt, hogy 
hazudni kezdett nekünk a zsold dolgában. De én leghívebb barátjából 
legelszántabb ellenfelévé lettem, s nem őt, hanem titeket választottalak. 
Igazságosak vagytok-e, amikor  elmarasztaltok olyasmiben, ami 
meghasonlásra késztetett vele? Mondhatjátok azt is, — hogy 
járandóságotokat csalárd módon megtartottam magamnak. De ugye 
világos, hogy ha Szeuthész fizetett nekem, akkor nem azért fizetett, hogy 
még attól is megfossza magát, amit nekem adott, és aztán még nektek is 
kifizesse a többit, hanem ha adott, gondolom, azzal adott, hogy kifizetve 
nekem a kevesebbet, nektek ne kelljen megadnia a többet. És ha így 
gondoljátok, egy csapásra véget vethettek ennek a mi kettőnk ügyének: 
csak követeljétek rajta a pénzt. Mert világos, hogy Szeuthész, ha kaptam 
tőle valamit, vissza fogja követelni, és méltán fogja visszakövetelni, ha 
egyszer nem sikerült nyélbe ütnöm a dolgot, amelyért ajándékot 
fogadtam el. De hát messze vagyok én attól, hogy a ti pénzeteket 
bitoroljam. Esküszöm az istenekre és istennőkre mind, hogy még azt sem 


mondhatom a magaménak, amit nekem ígért Szeuthész. Itt van ő maga is, 
hallja, amit beszélek, és megmondhatja, hogy hamisan eszküszöm-e. Es 
hogy még jobban ámuljatok, megesküszöm arra is, hogy még annyit sem 
kaptam, amennyit a többi vezér, sőt még annyit sem, amennyit egy-két 
alvezér kapott. És hogy miért tettem mégis, amit tettem? Azt hittem, 
emberek, hogy minél inkább mellette állok akkori szorult helyzetében, 
annál hívebb barátomnak tudhatom, ha majd hatalma lesz. És most 
egyszerre van alkalmam őt jó sorában látni, és gondolkodásmódját 
megismerni. Most persze azt mondhatja valamelyikőtök: nem szégyelled 
együgyű voltodat, hogy így meg tudtak csalni? Zeuszra mondom, 
szégyellném, ha az ellenség csalt volna meg. De barátok között csalni 
sokkal szégyenletesebb, mint megcsalatni. Es ha elővigyázatnak baráttal 
szemben helye van, mi vigyáztunk, tudom, hogy ígéretének be nem 
tartására ne legyen jogos mentsége. Mert nem követtünk el 
igazságtalanságot vele szemben, nem voltunk hanyagok, és nem 
rontottunk el gyávasággal semmi olyasmit, amiért idehívott bennünket. 
De talán azt mondjátok, hogy zálogot kellett volna kérni tőle akkor, hogy 
még ha akar, se csaphasson be minket. Hát akkor hallgassátok meg, amit 
soha ki nem mondtam volna előtte, ha nem viselkedtek velem szemben ily 
esztelenül és hálátlanul. Emlékeztek, milyen helyzetben voltatok éppen, 
milyen körülmények közül hoztalak benneteket ide Szeuthészhez. Nem 
tiltotta-e meg a spártai Arisztarkhosz, amikor ott voltatok Perinthosz 
közelében, hogy a városba belépjetek? Nem zárta-e be a kapukat 
előttetek, és nem táboroztatok-e szabad ég alatt a tél közepén? Ott volt 
nektek az a szegényes piac, ahol nem sok árut láttatok, és pénzetek sem 
volt valami sok, hogy vásárolni tudtatok volna. És Thrákia határán kellett 
vesztegelnünk, és ott horgonyoztak a  három-evezősorosak, hogy 
átkelésünket megakadályozzák. Es ha maradunk, ellenséges földön 
maradunk, ahol rengeteg lovas és  könnyűgyalogos néz velünk 
farkasszemet. Volt ugyan nehézgyalogságunk, amellyel 
megrohamozhattuk volna a falvakat, és szerezhettünk volna élelmet, ha 
sokat nem is, de hogy az ellenséget üldözőbe vegyük, hogy rabszolgát és 
állatokat zsákmányoljunk, arra bizony semmink sem volt. Mert sem a 
lovasságot, sem a könnyűgyalogságot nem találtam már együtt és egyben 
nálatok. És ha én az akkori kényszerhelyzetben, külön zsold nélkül, 
megszerzem számotokra Szeuthész szövetségét — Szeuthészét, akinek 
lovasai is voltak, meg könnyűfegyverzetű katonái is, amit ti annyira 
nélkülöztetek -, gondoltátok volna akkor, hogy rosszul gondoskodtam 
rólatok? Hiszen amióta szövetségünk fennáll, több élelmet tudtok 
szerezni a falvakból, mivel a thrákok gyorsabban kénytelenek futni, és az 
állatokból, rabszolgákból is részt kaptok. Nyomát sem láttuk azóta az 
ellenségnek, amióta a lovasok mellénk álltak, addig meg bátran üldöztek 
bennünket, és megakadályozták, hogy kis csapatokra oszoljunk és 
gazdagabb zsákmányra tegyünk szert. És ha az, aki nekünk ezt a 
biztonságot megteremtette, nem fizetett még külön busás zsoldot ezért a 
biztonságért, oly szörnyű sérelmet ejtett rajtunk, hogy amiatt szerintetek 
semmiképpen sem szabad engem innen élve elengedni? És most, 
távozóban erről a helyről, milyen helyzetben vagytok? Talán nem 
dúskáltatok egész télen az ennivalóban? Talán nem tettétek félre 
fölöslegként, amit Szeuthésztől kaptatok? Hiszen az ellenségét ettétek! 


És közben egyetlen embert sem veszítettetek, sem a halál, sem az 
ellenség nem vitt el tőletek senkit. És ha tettetek valami dicsőt az ázsiai 
barbárok ellen, vajon nem őrzitek éppen ezt a dicsőséget még mindig, és 
nem  szereztekc-e hozzá újabb hírnevet az európai thrákokon 
győzedelmeskedve? Azt mondom én nektek, méltán lehettek hálásak az 
isteneknek mindeme jótéteményekért, mindazért, amiért rám haragudtok. 
Ez hát a mostani helyzetetek. De az istenekre kérlek benneteket, 
gondoljatok arra is, hogy énvelem mi van! Mert amikor nemrég 
hazaindultam, hálátoktól övezve távoztam innen, és hírnevem volt a többi 
görög előtt, hírnevem, amelyet általatok szereztem. Bíztak bennem a 
spártaiak is, különben nem küldtek volna vissza hozzátok. Most pedig úgy 
megyek el, hogy megrágalmaztatok a spártaiak előtt, és miattatok gyűlöl 
Szeuthész, az a Szeuthész, akinek jótevője akartam lenni a ti 
segítségetekkel, mert reméltem, hogy biztos menedéket nyújt majd 
nekem és gyermekeimnek is, ha lesznek. Ti pedig, akik miatt oly sokszor 
gyűlt meg már bajom a nálam hatalmasabbakkal, és akiknek javán 
tehetségem szerint munkálkodni még most sem szűntem meg, tinektek 
ilyen véleményetek van énrólam. Tessék, itt vagyok, nem futok és nem 
menekülök előletek. És ha megteszitek, amit mondtok, tudjátok meg, 
hogy annak lesztek gyilkosaivá, aki rengeteg éjszakát töltött álmatlanul 
miattatok, aki tenger sok küzdelemből és veszélyből, vagy még annál is 
többől vette ki részét mellettetek, aki az istenek kegyelméből igen sok 
győzelmi oszlopot állított veletek együtt, jeléül a barbárok felett aratott 
diadaloknak, és aki mindig minden tőle telhetőt megtett, hogy a görögök 
közül senkinek ellenségeivé ne válhassatok. így aztán most oda mehettek, 
ahová akartok, szárazon és vízen egyaránt, sehol sem esik bántódásotok. 
De ti, mivel igen jól megy dolgotok, mivel oda hajóztok, ahová már régen 
akartatok, mivel a legnagyobb hatalom járul elétek kérésével, mivel zsold 
van kilátásban, mivel a legnagyobb hírnévnek örvendő spártaiak jönnek 
hozzátok vezérnek, úgy gondoljátok, eljött az ideje, hogy mihamarabb 
végezzetek velem. Akkor bezzeg, amikor bajban voltunk, nem így 
gondoltátok, ti, kiváló emlékezőtehetséggel megáldott emberek, akkor 
bezzeg apátoknak neveztetek, és szentül ígértétek, hogy soha nem fogtok 
megfeledkezni jótetteimről. De hát ezek sem oktalanok, akik most 
hozzátok jöttek, és azt hiszem, őelőttük sem válik dicsőségtekre, hogy így 
viselkedtek velem. 

Így fejezte be szavait. Ekkor felállt a spártai Kharminosz, és így szólt: 

- A Dioszkuroszokra mondom, igazságtalanságnak tartom, hogy erre 
az emberre haragusztok. Én magam is tanúskodhatom mellette. Mert 
amikor én és Polünikosz megkérdeztük Szeuthészt, hogy miféle ember ez 
a Xenophón, semmi mást nem tudott ellene felhozni, csak azt, hogy 
túlságosan szereti a katonákat, és ezért a spártaiaknál, és nála, 
Szeuthésznél is rosszul áll az ügye. 

Erre felállt Eurülokhosz, egy Luszoiból való arkadiai férfi, és így szólt: 

- Véleményem szerint azzal kell  kezdenetek hadvezéri 
tevékenységeteket, spártai férfiak, hogy  behajtjátok Szeuthészen 
zsoldunkat, ha akarja, ha nem, és addig nem visztek el innen bennünket. 

Az athéni Polükratész Xenophón biztatására a következőt mondta: 

- Látom, itt van Hérakleidész. Ő az, aki átvette és áruba bocsátotta a 
zsákmányt, amelyet mi szereztünk nagy fáradsággal, és aztán sem 


Szeuthésznek, sem nekünk nem fizette ki a pénzt, amit érte kapott, 
hanem ellopta, és megtartotta magának. Ha van egy kis eszünk, őt vonjuk 
felelősségre. Hiszen ő nem thrák, és görög létére görögöket károsított 
meg. 

Hérakleidész ennek hallatára még jobban megdöbbent. Szeuthészhez 
lépve így szólt hozzá: 

- Ha van egy kis eszünk, elmegyünk innen, nehogy a kezükre kerüljünk. 

Lóra pattantak, és táborukba vágtattak. Innen Szeuthész elküldte 
tolmácsát, Abrozelmészt Xenophónhoz, kérte, hogy maradjon nála ezer 
nehézfegyverzetű katonával, és megígérte, hogy megadja neki a 
tengerparti vidékeket meg a többit, amit ígért. És titokban közölte vele, 
hogy hallotta Polünikosztól: ha a spártaiak kezére kerül, Thibrón 
bizonyosan megöli. 

Ugyanezt üzenték Xenophónnak mások is, többen, mondván, hogy 
megrágalmazták, és résen kell lennie. Xe-nophón ezt hallva, fogott két 
áldozati állatot, és áldozatot mutatott be Zeusz királynak, hogy megtudja, 
mi volna jobb és előnyösebb: maradjon-e Szeuthésznél a Szeuthész 
ajánlotta feltételekkel, vagy pedig távozzon a sereggel együtt. Az isten 
kinyilatkoztatta, hogy távozzon. 

Szeuthész ezután távolabb ütötte fel táborát, a görögök pedig a 
falvakban szállásolták el magukat. Elhatározták, hogy bőségesen 
szereznek élelmet, majd a tengerhez vonulnak. Ezeket a falvakat 
Médoszadész kapta Szeuthésztől. Látta Médoszadész, hogy a görögök 
feleszik a falvak minden készletét, és ezt rossz néven vette. Maga mellé 
hívott hát egy odrüsza ifjút - a fentről jöttek közül a legtekintélyesebbet -, 
és mintegy harminc lovast, és kihívatta Xenophónt a görög seregből. 
Xenophón alvezérekét és más érdemes férfiakat vett maga mellé, és 
kiment hozzá. 

Médoszadész ekkor így szólt: 

- Igazságtalan dolog tőletek, Xenophón, hogy falvainkat pusztítjátok. 
Azt mondjuk nektek, én, akit Szeuthész, és ez az ember, akit Médokosz, 
Felső-Thrákia királya küldött ide, hogy vonuljatok el erről a vidékről, 
különben nem fogjuk tovább tűrni, hogy országunkban pusztítsatok, és 
úgy bánunk el veletek, mint ellenségeinkkel. 

Xenophón erre így felelt: 

- Még válaszolnom is nehéz az ilyen beszédre. De ennek az ifjúnak a 
kedvéért mégis beszélek, hadd tudja meg, miféle emberek vagytok ti, és 
milyenek vagyunk mi. Mielőtt barátságot kötöttünk veletek, ott vonultunk 
keresztül ezen a vidéken, ahol akartunk, itt fosztogattunk, ott pedig 
gyújtogattunk, kedvünk szerint. Es amikor te követségbe jöttél hozzánk, 
nyugodtan aludtál nálunk, senkitől sem féltél az ellenség katonái közül. 
De nem nagyon merészkedtetek erre a vidékre, és ha mégis, az erősebb 
földjén ereztétek magatokat, és éjszakára sem oldottátok el a lovakat. 
Most, miután barátainkká lettetek, és az istenek segítségével általunk e 
föld birtokába jutottatok, elűztök bennünket erről a földről, amelyet az 
erősebb jogán előbb mi birtokoltunk, és csak aztán adtunk át nektek. 
Mert ahogy te magad is tudod, az ellenség nem volt képes elűzni 


bennünket. Nemhogy ajándékokat adnál, és kedvünkre tennél hálából a 
jóért, amihez általunk jutottál, és úgy bocsátanál utunkra minket, hanem 
még azt sem tűrnéd, ha rajtad állna, hogy az éjszakát itt töltsük. És 
amikor így beszélsz, nem szégyelled magad sem az istenek, sem az előtt 
az ember előtt, aki látja, milyen jól megy most a dolgod, neked, aki mint 
magad is bevallód, zsákmányból tengetted életed, mielőtt a barátunk 
lettél?! De hát miért is mondod nekem mindezt?! Nem én vagyok már a 
vezér, hanem a spártaiak, akiknek e sereget átadtátok, anélkül, hogy 
engem odahívtatok volna, ti csodálatos emberek, nehogy, miként akkor 
gyűlö-540 

létüket nyertem el azáltal, hogy hozzátok vezettem őket, ugyanúgy 
most kegyeteket nyerjem el a sereg átadásával. Amikor az odrüsza férfi 
ezt meghallotta, így szólt: 

- Legszívesebben a föld alá süllyednék szégyenemben, Médoszadész, 
hogy ezt kellett hallanom. Ha ezt korábban tudom, nem jöttem volna 
veled, és most el is megyek, mert Médokosz király se dicsérne meg, ha 
jótevőit elkergetném. 

Majd lóra pattant és elvágtatott. Négy vagy öt kivételével vele ment a 
többi lovas is. De Médoszadésznak fájt, hogy az országot pusztítják, és 
kérte Xenophónt, hogy hívja oda a két spártait. Xenophón, maga mellé 
véve a legmegfelelőbb embereket, odament  Kharminoszhoz és 
Polünikoszhoz, és elmondta nekik, hogy Médoszadész hívatja őket, és 
nekik is azt parancsolja, amit neki, azazhogy vonuljanak el a vidékről. 

- Azt hiszem, megkapnátok a seregnek járó zsoldot, ha azt mondanátok, 
hogy a sereg megkért benneteket: hajtsátok be a pénzt Szeuthészen, akár 
tetszik neki, akár nem, és ha ezt megkapják, szíves örömest elmennek 
innen, és ha kérésüket jogosnak tartjátok, és ha megígéritek nekik, hogy 
nyomban elvonultok, mihelyt a katonák megkapták jogos zsoldjukat. 

Ezt hallván a spártaiak megígérték: elmondják ezt is meg mást is, amit 
csak lehet, hogy meggyőzzék őket. A legalkalmasabb személyekkel el is 
mentek azonnal. Odaérve Kharminosz így szólt: 

- Ha van valami mondanivalód, Médoszadész, mondd meg, de ha nem, 
akkor nekünk van számodra mondanivalónk. 

Médoszadész pedig nagyon szerényen így válaszolt: 

- , Hát én és Szeuthész ugyanazt mondjuk: nem szeretnénk, ha 
bántanátok azokat, akikkel barátságot kötöttünk. Mert aki őket bántja, 
minket bánt. Hiszen ők hozzánk tartoznak. 

- Mi pedig - mondották a spártaiak - azonnal elmennénk, ha azok, akik 
mindezt megszerezték nektek, megkapnák zsoldjukat. De ha nem, akkor 
most nyomban segítségükre leszünk, hogy bosszút álljanak az 
esküszegőkön, akik megkárosították őket. És ha ti is közéjük tartoztok, itt 
kezdjük a megtorlást. 

Xenophón így szólt: 

- Vagy talán e föld uraira akarod bízni, Médoszadész, hiszen 
barátaidnak mondottad őket, hogy eldöntsék, melyikünknek illik inkább 
távozni e helyről: nektek-e vagy nekünk. 

Médoszadész erre nemmel válaszolt, de elsősorban azt tanácsolta: 
menjenek a spártaiak maguk Szeuthészhez a zsold ügyében, és azt hiszi, 
meg fogják őt győzni. De ha mégsem sikerül, vigyék magukkal Xenophónt 
is, és megígérte, hogy segítségükre lesz. És kérte, hogy ne égessék föl a 


falvakat. 

Ezután elküldték Xenophónt Szeuthészhez a legmegfelelőbbnek vélt 
férfiak kíséretében. Xenophón, amikor odaért, így szólt Szeuthészhez: 

- , Nem azért vagyok itt, Szeuthész, hogy kérleljelek, hanem hogy 
megmagyarázzam, ha tudom, hogy igazságtalanul haragudtál rám, amikor 
azt követeltem oly készségesen a katonák számára, amit te magad ígértél 
nekik. Mert, véleményem szerint, neked is éppoly hasznos, ha megadod, 
mint nekik, ha megkapják a pénzt. Mert először is tudom, hogy ők voltak 
azok az istenek után, akik oly ismertté tettek téged, majd pedig sok föld 
és sok ember királyává. Most már semmit nem tehetsz titokban, sem jót, 
sem rosszat. Fontosnak tartom, hogy a te helyzetedben levő ember 
semmiképp se kerüljön abba a látszatba, mintha jótevőit hálátlanul 
elkergetné, fontosnak tartom, hogy jó hírnévnek örvendjen hatezer ember 
előtt, de a legfontosabbnak azt tartom, hogy soha ne bizonyuljon 
szószegőnek. Mert látom, hogy a megbízhatatlan ember szavai üresen, 
tehetetlenül és megvetetten mennek el a többiek füle mellett. Am az, 
akiről mindenki tudja, hogy tiszteli az igazságot, többet ér el szóval, mint 
mások erőszakkal. Ha valakit észhez akar téríteni, tudom, több erő van 
fenyegetéseiben, mint mások fenyítékeiben. Hamarabb célt ér egyszerű 
ígérettel, mint mások azzal, ha azonnal oda is adják, amit ígértek. 
Emlékezz csak vissza, adtál-e nekünk valamit régebben, hogy 
szövetségünket elnyerd? Tudod, hogy semmit. Szavaid hitele indított 
ennyi embert rá, hogy ezt a birodalmat megszerezzék neked, ami nem 
harminc talentumot ér, amennyit ezek most kapni vélnek tőled, hanem 
annak sokszorosát. És most ezért a pénzért el akarod adni hiteledet, 
amely királyságodat megteremtette? Emlékezz csak vissza, milyen 
fontosnak tartottad akkor, hogy tiéd legyen az, aminek most meghódítója 
és ura vagy! Tudom, jobban örülsz, ha megvalósult az, ami megvalósult, 
mint ahogy e pénz sokszorosának örülnél. Mert nagyobb és 
szégyenteljesebb veszteségnek tartom mindezt most nem megtarthatni, 
mint annak idején nem megszerezni. Mint ahogy sokkal fájdalmasabb 
dolog a szegénység a gazdagból lett szegénynek, mint annak, aki soha 
nem is volt gazdag, és ahogy sokkal szomorúbb dolog királyból 
közemberré lenni, mint kezdettől fogva nem királynak lenni. Es ugye 
tudod, hogy jelenlegi alattvalóid nem az irántad érzett barátságból 
hajoltak meg uralmad előtt, hanem kényszerűségből, és hogy ha a félelem 
nem kötné őket gúzsba, megpróbálnának újra szabadok lenni? Mit 
gondolsz, mikor félnek jobban, és mikor lesznek készségesebbek hozzád? 
Ha azt látják, hogy katonáid mindenre készek érted, most maradnak, 
mert parancsolod, majd pedig ismét idejönnek, ha szükség van rájuk, 
mert tudják, hogy mások is csatlakoznak hozzád nyomban, ha akarod, 
hiszen már annyi jót hallottak rólad ezektől, vagy akkor, ha megvetőleg 
azt hiszik, hogy senki nem áll már melléd, hiszen ezzel most eljátszottad a 
becsületedet, és ezek a katonák már jobb szívvel vannak irántuk, mint 
irántad? És a valóságban nem is számbeli fölényük tette, hogy ezek 
meghódoltak előtted, hanem az, hogy nem voltak vezéreik. így hát annak 
is megvan a veszélye, hogy vezérükké választanak néhány embert ezek 
közül, akik úgy érzik, megsértetted őket. Vagy talán a náluk is erősebb 
spártaiakat, mert ha a katonák azt ígérik, hogy szívesebben mennek 
hadba velük, ha behajtják rajtad követelésüket, akkor a spártaiak 


szívesen ráállnak majd erre is, mivel szükségük van a seregre. Mert nem 
kétséges, hogy a most meghódolt thrákok szívesebben vonulnak hadba 
ellened, mint veled. Mert ha győztes vagy, szolgaság a sorsuk, ha meg 
téged győznek le, szabadság. Es ha már gondoskodni tartozol erről az 
országról, mivel a tied, mit gondolsz, hogyan sújtja kevesebb baj: ha ezek 
a katonák békésen távoznak innen, megkapva, amit követelnek, vagy ha 
maradnak, méghozzá ellenségként maradnak itt, és neked fel kell venned 
velük a harcot egy még náluk is nagyobb csapat élén, amelyet ráadásul 
etetni is kell? És mikor áldozol több pénzt: akkor-e, ha ezeknek megadod 
tartozásodat, vagy akkor, ha adósuk maradsz, és másokat, náluk jóval 
többeket kell zsolddal ellátnod? Mert Hérakleidész szerint, legalábbis így 
mondta nekem, hatalmas nagy összegről van szó. De mégis kevesebb ez 
most neked, akár adják, akár te adod, mint ennek a tizedrésze volt annak 
előtte, hogy mi melléd álltunk. Mert nem a szám határozza meg, hogy mi 
a sok és mi a kevés, hanem annak a vagyona, ki adja vagy kapja. Most 
meg egyévi jövedelmed nagyobb, mint azelőtt egész vagyonod. Barátod 
voltam, Szeuthész, ezért két dolgot tartottam szem előtt: hogy méltónak 
mutatkozz mindazokra a javakra, amelyekkel — az istenek 
megajándékoztak, és hogy az én tekintélyem csorbítatlan maradjon a 
seregben. Tudd meg, hogy én most ezzel a sereggel nem tudnék. ártani az 
ellenségnek, és neked se volnék képes ismét segíteni, még akkor sem, ha 
akarnék. Olyan rosszindulattal van ugyanis irántam a sereg. Te vagy a 
tanúm, a mindentudó istenekkel együtt, hogy soha nem kaptam tőled 
semmit a katonák rovására, és soha nem kértem tőled a magam számára 
azt, ami az övék, sőt azt sem követeltem tőled, amit nekem ígértél. 
Esküszöm, ha megadnád, se fogadnám el, ha a katonák nem kapnák meg 
velem együtt a járandóságukat. Mert aljasság volna, mit sem törődve az ő 
ínségükkel, a magamét kiharcolni, mert nekem rosszul megy a sorom, 
holott különben becsülnek. Persze Hérakleidész előtt balga beszédnek 
tűnik mindez, neki csak az a fontos, hogy a pénz mindenképpen az övé 
legyen. Én ezzel szemben azt tartom, Szeuthész, hogy az embernek, 
különösen az uralkodónak, legszebb és legragyogóbb tulajdona az erény, 
az igazságosság és a nemeslelkűség. Mert ezek birtokában se szeri, se 
száma nem lesz barátainak, és azoknak, akik barátságát óhajtják, és ha jól 
megy a sora, lesz, aki osztozik örömében, szerencsétlenségében pedig 
nem lesz híján a segítőtársaknak. De ha tetteimből nem jöttél rá, hogy 
igaz szívből barátod vagyok, és szavaimból sem érezted ki ugyanezt, 
akkor legalább azt ne hagyd figyelmen kívül, amit a katonák beszélnek. 
Hisz itt voltál, és hallottad, mit mondtak, akik meg akartak rágalmazni. 
Azzal vádoltak a spártaiak előtt, hogy te fontosabb vagy nekem, mint a 
spártaiak, ők pedig azt vetették a szememre, hogy többet törődöm a te 
jóléteddel, mint az övékkel. Azt is mondták, hogy ajándékokat kaptam 
tőled. Azt hiszed, azért vádoltak azzal, hogy ajándékokat fogadtam el 
tőled, mert rosszindulatot láttak bennem, vagy pedig azért, mert 
észrevették, mily nagy rokonszenvet érzek irántad? Azt hiszem, 
mindenkinek az a véleménye, hogy szükségképpen jóindulattal vagyunk 
az iránt, akitől ajándékot kapunk. Te pedig oly kedvesen fogadtál, mielőtt 
még bármit is tettem volna érted, szemed, hangod, ajándékaid 
barátságról tanúskodtak, és fáradhatatlanul soroltad, mi mindenben lesz 
még részem. Most persze, miután elérted, amit akartál, miután oly 


naggyá tettelek, amilyen naggyá csak tenni tudtalak, nyugodtan semmibe 
veszel, hiszen még a katonák kegyét is elvesztettem. De hiszem, hogy te 
magad is be fogod látni: az adósságot ki kell fizetni, az idő is ezt fogja 
neked bizonyítani, és te sem viseled el, hogy jótevőid szemrehányással 
illessenek. Kérlek, amikor adósságodat kifizeted, legyen gondod rá, hogy 
a katonák szemében újra ugyanaz legyek, aki voltam. 

Ezt hallva, Szeuthész elátkozta azt, akinek a hibájából rég nem fizette 
ki az egész zsoldot. Mindenki gyanította, hogy Hérakleidészre gondol. 

- Mert én - mondta - soha nem akartalak megrövidíteni benneteket, és 
ki is fizetem a zsoldot. 

Xenophón ekkor újra megszólalt: 

- , Ha meg akarod adni, kérlek, velem adasd oda, és ne tűrd, hogy 
miattad más legyen a helyzetem a seregben, mint volt, amikor hozzád 
jöttünk. 

Az meg így válaszolt: 

- Énmiattam nem lesz kisebb becsületed a katonák előtt, és ha nálam 
maradsz, ha csak ezer nehézgyalogossal is, neked adom a földeket meg 
minden mást is, amit ígértem. 

Xenophón így felelt: 

- Ez most már lehetetlen, bocsáss el minket. 

- De tudom - mondta Szeuthész -, hogy neked is biztonságosabb volna 
itt maradni, mint elmenni. 

Xenophón pedig ismét így szólt: 

- . Köszönöm gondoskodásodat, de nem maradhatok. Ha azonban 
tekintélyem növekedni fog, hidd el, neked is hasznodra lesz. 

Szeuthész most így szólt: 

- Pénzem nincs, ezen az egy talentumon kívül. Ezt neked adom. De van 
hatszáz ökröm, mintegy négyezer juhom és százhúsz rabszolgám. Vedd 
ezeket, és végy melléjük túszokat azok közül, akik igaztalanok voltak 
veled. 

- És ha ez nem lesz elég zsoldra, mit mondjak, kié ez a talentum? Nem 
gondolod, hogy ez veszélyes számomra, és jó lesz óvakodnom a kövektől, 
amikor távozom? Hallottad a fenyegetéseket. 

Aznap már nem távozott onnan. Másnap megadta nekik Szeuthész, 
amit ígért, sőt még hajcsárokat is küldött az állatokkal. A katonák 
eközben állandóan mondogatták, hogy Xenophón Szeuthészhez ment, 
hogy nála lakjon, hogy átvegye, amit ígért neki. Aztán amikor jönni látták, 
örültek és odafutottak hozzá. Xenophón pedig Kharminoszt és Polünikoszt 
meglátva így szólt: 

- "Nektek köszönheti mindezt a sereg, és nektek is adom át. 
Bocsássátok áruba, és a pénzt osszátok szét a katonák között. 

Ők átvették és kereskedők segítségével áruba bocsátották az állatokat. 
Rengeteg szemrehányást kaptak. Xenophón nem ment oda hozzájuk, 
hanem láthatták, hogy előkészületeket tesz a hazatérésre. Mert akkor 
még nem szavazták meg Athénban a száműzetését. De a táborban 
felkeresték barátai, és kérték, hogy ne távozzék addig, míg Thib-rónhoz 
nem vezette és át nem adta a sereget. 

Ezután  Lampszakoszba hajóztak.  Xenophónnal itt találkozott 
Eukleidész phliuszi jós, Kleagorasznak, a lükeiónbeli ,álomlátások" 
alkotójának a fia. Eukleidész vele együtt örvendezett szerencsés. 
megmenekülésén, és kérdezte, hogy mennyi pénze van. Xenophón 
esküdözött: ha el nem adja lovát, meg amije még van, hát annyi pénze 
sem lesz, amennyi a hazajutáshoz kell. Eukleidész nem hitt neki. 
Xenophón, miután a lampszakosziak vendégajándékokat küldtek neki, 
most végre áldozatot mutatott be Apollónnak, és odahívta Eukleidészt is. 
Eukleidész a belsőségeket meglátva kijelentette, most már elhiszi neki, 
hogy nincs pénze. 

- De azt is tudom - tette hozzá -, hogy valami akadálya van, hogy 
valaha is legyen. Ha más nem, te magad. 

Xenophón egyetértett vele, a jós pedig folytatta: 

- A kegyelmes Zeusz állja utadat. Majd ezt kérdezte: 

-  Áldoztál-e már úgy, ahogy én szoktam áldozni otthon értetek, azaz 
hagyva, hogy az állat teljesen elégjen? 

Xenophón bevallotta, hogy amióta otthonról eljött, nem áldozott ennek 
az istennek. Eukleidész azt tanácsolta neki, mutasson be áldozatot a 
szokásos módon, és ettől majd jobbra fordul a sorsa. s 

Másnap Xenophón, Ophrünionba érkezve, áldozatot mutatott be. Osi 
szokás szerint teljesen elégette a malacokat, és az áldozat kedvező jeleket 
mutatott. Ugyanezen a napon érkezett oda Bión és vele együtt 
Eukleidész, és pénzt adtak a katonáknak. Xenophón vendégül látta őket, 
ők pedig visszaadták neki lovát, amelyet Lampszakoszban adott el ötven 
dareikoszért, és amelyet ők visszaváltottak, mert sejtették, hogy 
szükségből adta el - hallották ugyanis, hogy Xenophón szereti a lovakat -, 
és az árát nem akarták elfogadni. 

Ezután keresztülvonultak Tróasz földjén és az Ida hegyén átkelve, 
először Antandrosz városához, majd a tenger mentén haladva a thébai 
síkságra értek. Aztán Atramüttion és Kertónion városokon keresztül 
Aterneusz mellett a Kaikosz-síkságra jutottak, és így értek Müsziába, 
Pergamon városához. 

Itt Hellasz, az eretriai Gongülosz felesége, Gorgion meg Gongülosz 
anyja látta vendégül Xenophónt. Hellasz közölte vele, hogy egy Aszidatész 
nevű perzsa várakozik a síkságon háromszáz emberrel, Xenophón, ha éjjel 
fölkerekedik, elfoghatja Asszidatészt, feleségét, gyerekeit is, vagyonával 
együtt, ami elég nagy. Hellasz az unokaöccsét és Daphnagorasz nevű 
nagyra becsült emberét küldte hozzájuk vezetőknek. Amikor a két ember 
nála volt, Xenophón áldozatot mutatott be. A jelenlevő éliszi jós, Basziasz 
kijelentette, hogy az áldozat a lehető legjobb jeleket mutatja, és hogy 
Xenophón foglyul fogja ejteni azt az embert. 

A vacsora elköltése után útnak indult. Legkedvesebb alvezéreit és 
mindvégig hű katonáit vitte magával, hogy kedvezzen nekik. Mintegy 
hatszáz ember akart még erőnek erejével velük menni, de az alvezérek 
elkergették őket, mert nem szerettek volna osztozni a zsákmányon, 
amelyet máris a sajátjuknak tekintettek. 

Éjféltájt érkeztek meg. A torony körül levő rabszolgák a zsákmány nagy 
részével már kereket oldottak, amit a görögök észre sem vettek, mert 


csak arra figyeltek, hogy Aszidatészt meg vagyonát kézre kerítsék. A 
nagy, magas, sok-bástyás tornyot, amelyet ráadásul rengeteg harcos 
védelmezett, nem tudták rohammal bevenni, megpróbálták hát a falat 
áttörni. A fal nyolc vályogtégla vastag volt. Hajnalra áttörték. Es ott, ahol 
először hatolt be a fény, valaki bentről kidöfött egy nyársat, oly hosszút, 
hogy egy egész marhát is átjárt volna, és átszúrta a legközelebb álló 
katona combját. A kifelé záporozó nyilak aztán minden közeledést 
veszélyessé tettek. Kiáltozásukra és tűzjelzéseikre a következők siettek a 
segítségükre: Habeliosz, saját hadával, aztán mintegy nyolcvan asszír 
nehézgyalogos hurkán lovas - ők is a király zsoldosai voltak -, aztán 
mintegy nyolcszáz más könnyűfegyverzetű katona; jöttek még lovasok 
Parthenionból meg Apollóniából, meg a többi szomszédos helyről is. 

Elérkezett az ideje, hogy fontolóra vegyék, miképpen vonuljanak vissza. 
Négyszög alakba rendeződtek, és az összes zsákmányolt ökröt, juhot meg 
rabszolgát közrefogták. Már nem gondoltak a zsákmánnyal, csak azzal, 
hogy visszavonulásuk ne keltse a menekülés látszatát. Mert ha a 
zsákmányt hátrahagyva vonulnak el, az ellenség bátorságra kap, a 
katonák meg elcsüggednek. 

Látta Gongülosz, hogy milyen kevesen vannak a görögök, és mennyien 
üldözőik. Anyja akarata ellenére ő is a sereggel ment, hogy kivegye részét 
a harcból. Ment Prok-lész is, Damaratosz fia, Haliszarnéból és 
Teuthrániából hozva segítséget. Xenophón emberei, akiket most már 
teljesen elárasztottak a nyilak meg a parittyák, körkörösen haladtak, hogy 
pajzsukkal fölfogják a lövedékeket. Nagy nehezen átvergődtek a Kaikosz 
folyón. Az embereknek majd a fele megsebesült. Itt sebesült meg a 
sztümphaloszi Agasziasz alvezér, aki egész idő alatt küzdött az 
ellenséggel. Végül is megmenekültek. Kétszáz rabszolgát zsákmányoltak 
és annyi juhot, amennyi az áldozathoz kellett. 

Xenophón másnap áldozatot mutatott be, és egész seregével együtt 
kivonult. Szeretett volna oly messzire eljutni Lüdiában, amennyire csak 
lehet, hogy közelléte ne tartsa rettegésben a perzsákat, és hogy 
óvatlanabbak legyenek. 

Aszidatész, hallva, hogy Xenophón ismét áldozatot mutatott be ellene, 
meg hogy egész seregével megindult, a Parthenion város környéki 
falvakban ütött tábort. Itt találkoztak vele Xenophón emberei, és itt 
ejtették fogságba őt is, asszonyait is, gyerekeit is, itt szerezték meg lovait 
is meg minden vagyonát. így teljesedett be a korábbi jóslat. 

Ezután ismét Pergamonba érkeztek. Most már semmi panasza nem volt 
Xenophónnak az isten ellen: a spártaiak, az alvezérek, a többi vezér, meg 
a katonák is, mind azon voltak, hogy kedvére választhasson a lovakból, 
meg minden másból is. Most már módja volt másokkal is jót tenni. Ezután 
megérkezett Thibrón. AÁtvette a sereget, egyesítette más görög 
haderőkkel, és megtámadta Tisszaphernészt meg Pharnabazoszt. 

(A nagy király azon tartományainak, amelyeken áthaladtunk, a 
következők voltak a helytartói: 

Lüdiának  Artimasz,  Phrügiának  Artakamasz,  Lükaoniának és 
Kappadokiának Mithradatész, Kilikiának Szüenneszisz, Föníciának és 
Arábiának Dernész, Szíriának és Asszíriának Beleszüsz, Babülóniának 
Roparasz, Médiának Arbakasz, a phasziánusoknak meg a heszperitáknak 
Tiribazosz. A kardukhoszok, a khalüpszok, a khaldaioszok, a makrónok, a 


mosszünoikoszok, a koiták és a tibarénoszok függetlenségben élnek. 
Paphlagoniának  Korülasz,  Bithüniának  Pharnabazosz, az európai 
thrákoknak pedig Szeuthész.) 

Az egész úton, odavonulás és visszavonulás közben összesen 
kétszáztizenöt napi járóföldet, azaz ezerszázötven paraszangát, azaz 
harmincnégyezer-kétszázötven sztadiont tettek meg. Az oda- és a 
visszavonulás egy évig és három hónapig tartott. 


UTÓSZÓ 


ÍRTA: SZEPESSY TIBOR 

Leáldozóban volt a periklészi Athén napja. A spártaiakkal vívott háború 
immár harmadik évtizedébe fordult, és alig akadt család, amelyik ne 
gyászolta volna egyik-másik férfi tagját; az ellenség ott táborozott Attika 
földjén, portyázó-gyújtogató előőrsei fel-feltünedeztek a város falai alatt, 
és a távoli hadszínterekről is mind gyakrabban érkeztek aggasztó hírek; 
Periklész, az , Olümposzi", meghalt, helyette habzó szájú demagógok 
harsogtak a népgyűlésben, a politikai gyeplő pedig a zseniális, de 
állhatatlan Alkibiadész kezébe került; a Marathónnál és Szalamisznál 
egykor térdre kényszerített Perzsia Spárta szekerét tolta, s Athén 
szövetségesei közül is egyre több állt át a másik zászló alá, hogy a 
nyomasztó hadiadóktól és a vonakodást vagy ellenszegülést nyomon 
követő kemény megtorlástól megmeneküljön; az eddig bölcsen lapuló 
Spárta-barát athéniak hovatovább leplezetlenül agitáltak a békekötés, a 
fegyverletétel szükségessége mellett - növekvő zűrzavar és 
bizonytalanság, széthúzás, és fiaskók sorozata jelezte, hogy közeleg az 
elkerülhetetlen, a katonai vereség, s ezzel együtt Athén fénykorának, az 
európai történelem egyik legvonzóbb korszakának vérbe-könnybe fúló 
alkonya. 

A szellem, a művészet és az irodalom éterikusabb tájaira ellenben 
mintha nem hatolt volna el a csatazaj - legalábbis úgy tűnhet. Az 
Akropoliszon márványba-bronzba öltöztek Periklész és Pheidiasz hajdani 
álmai, a Dionüszosszínház nézőközönségét évről évre lázba-izgalomba 
hozta Euripidész és az agg Szophoklész egy-egy új, remekmívű tragédiája 
vagy Arisztophanész bővérű, ellenállhatatlan humora, Thuküdidész most 
írta az éppen folyó háborúról hatalmas történeti munkáját, melynek két 
évezreden át nem akad majd méltó párja, a szofisták divatos iskoláiba 
továbbra is özönlött a tanulni vágyó fiatalság, és az utcasarkokon vagy az 
agorán, csakúgy, mint eddig,  föl-fölbukkant a  borvirágos arcú, 
sziléntermetű Szókratész, hogy a maga furfangos, ,bábáskodó" módján 
faggatóra fogja valamelyik mit sem sejtő járókelőt: ugyan árulná el neki, 
mit tart szépnek, mit jónak, mi is voltaképpen az igazság, mert ő bizony 
nem tudja... 

De azért a bomlás csírái már a múzsák birodalmában is érlelődtek. 
Pheidiaszt pusztulásba taszította a hálátlan Athén, Thuküdidészt 
jelentéktelen katonai kudarca miatt örökös számkivetéssel sújtották 
polgártársai, és az annyit gúnyolt, oly sokszor gáncsolt Euripidész 
jobbnak látta az önkéntes száműzetést választani Amüntasz makedón 
király udvarában. Akiknek pedig töretlenül ívelődhetett a pályájuk Attika 
földjén, azoknak a műveiben mutatkoznak baljós előjelek: az ünnepelt, 
babért babérra halmozó Szophoklész tragédiáiban súlyos árnyak mögül 
bomlik ki a végső harmónia fénye, Arisztophanész komédiázásába komor 
felhangok vegyülnek. És Szókratészt meg a szofistákat sem nézte 
mindenki jó szemmel: némelyek az ifjúság meg-rontóinak, sőt egyenesen 
az állam ellenségeinek kiáltották ki őket, mert a régi erkölcs, a régi vallás 
helyébe valami gyanúsan újat akarnak állítani. 

Ha nagyrészt  maradiságból és  értetlenségből fakadtak is, 


tagadhatatlan, hogy ezek a vádak nem voltak egészen alaptalanok. A 
szofisták csakugyan szembekerültek a közfelfogással, szentnek és 
sérthetetlennek hirdetett elveket mertek vita tárgyává tenni, ősi 
hiedelmek és szokások hitelét tépázták meg: termékeny kétkedésükben 
egy mélyebb, egyetemesebb igazság igénye feszült. Szókratész 
,bábáskodó" kérdései is olyan erkölcs, olyan jog és gondolkodás-mód felé 
egyengették az utat, mely nem tesz különbséget athéni és spártai, szabad 
és rabszolga, hellén és barbár között: innen csak egy lépés, és a bölcs 
többé nem athéni származásával büszkélkedik, hanem azzal, hogy az 
egész világ polgára... Árulás volt valóban? A katonai kapituláció szellemi 
előkészítése? Sokan mindenesetre így vélték, és parázsló indulattal 
fordultak az új törekvések képviselői ellen, akiknek gondolatai mind több 
helyt találtak visszhangra, Euripidész színpadától kezdve Thuküdidész 
történetírói műhelyéig. 

Pedig kárhoztatott és csúful emlegetett  honfitársaik csupán 
vállalkozóbb szelleműek voltak náluk, többet mertek valóra váltani a 
demokratikus Athén pazar lehetőségei közül; és bármilyen messzi tájakra 
ragadta is őket az igazság és a szépség igézete, úttörő szenvedélyükben 
mégis, minden látszat ellenére a periklészi rend szunnyadó erői 
szabadultak föl, életművükben a legnemesebb athéni eszmények arattak 
diadalt. Nagyobbat, mint Marathón és Szalamisz mellett: világraszólót. 
Mert amíg a hadszíntereken Athén politikai sírját ásták, és a távolban már 
fölsejlett a makedón Nagy Sándor birodalma, még távolabb pedig az 
egész Földközi-tenger medencéjét egy jogar alatt egyesítő Imperium 
Romanum, Szókratész és a szofisták kérdéseiben, tanítványaik és 
követőik válaszaiban, a kortárs költők és írók remekeiben olyan értékek, 
olyan termékeny gondolatok formálódtak, melyekből bőven merít majd a 
kereszténység, de a megújhodó Európa megannyi más mozgalma is, s 
amelyek ma is benne lüktetnek a modern világ szellemi vérkeringésében. 

Ilyen örvénylő, buktatókkal és sorsfordulókkal terhes években élt az 
athéni Xenophón, Grüllosz fia, a történetíró, gazdász és filozófus. Családja 
módos, ő maga szép reményekre jogosító fiatalember: szinte a sors is arra 
rendeli, hogy előbb vagy utóbb, akarva vagy akaratlan, de belesodródjék 
a kor irodalmi-filozófiai vitáiba. Csakugyan, egy napon elébe áll 
Szókratész, s mert nem tud felelni arra a kérdésre, hol és ki faragna 
jellemes embert belőle, kurtán felszólítja, hogy kövesse. Legalábbis így 
mondja el az esetet Diogenész Laertiosz, Xenophón életrajzírója. Igaz-e 
vagy sem, annyi bizonyos, hogy Xenophónt valóban rabul ejtette 
Szókratész varázsa. Tanítványa lett, nyomába szegődött városjáró útjain, 
vele lakomázott, szomjasan itta a szavait, s bizonyára Szókratész 
ösztönzése, gondolatokat ébresztő és érlelő közelsége is hozzájárult 
ahhoz, hogy írni kezdett. 

A mester környezetében sokan megfordultak, közismert államférfiak és 
politikusok, mint Alkibiadész, vagy a szélsőségesen demokráciaellenes 
Kritiasz, és ott nyüzsögtek körülötte a fiatalok, a jövő reménységei is: 
megannyi alkalom, hogy ismeretségek, baráti kapcsolatok szövődjenek. 
Ugyan kikhez került közel, kikkel barátkozott Xenophón? És ami a 
legizgatóbb kérdés: milyen viszonyban állhatott Kritiasz unokaöccsével, 
azzal az Arisztoklésszal, aki épp ez idő tájt mondott búcsút drámaírói 
álmainak, hogy egész tehetségét a filozófia szolgálatába állítsa, s akit 


atlétatermete, széles válla miatt lassanként ország-világ Platónnak 
nevezett? . Majdnem egykorúak voltak, — mindketten rajongtak 
Szókratészért, és mindkettejüket feledhetetlen élményekkel ajándékozták 
meg a mellette töltött tanulóévek. Xenophónnak is számos műve, kivált az 
Emlékezések Szókratészra ( Apomnémoneumata Szókratusz), a Lakoma 
( Szümposzion) és a Szókratész védőbeszéde (Apologia Szókratusz), de 
még a filozófiától ugyancsak távol eső A gazdálkodásról (Oikonomikosz) is 
újra meg újra Szókratészt idézi, alakját, szavait, cselekedeteit: vajon 
összekovácsolta őket a sok közös élmény, és később a mester eleven 
emléke? 

Nem tudjuk, forrásaink némák; legfeljebb gyaníthatjuk, hogy igazán 
bensőséges jó viszony nem alakulhatott ki köztük, vagy ha igen, hát 
aligha tartott soká, útjaik hamarosan elváltak. Platón egy életre 
elkötelezte magát a filozófiának, mely Xenophón számára nem jelentett 
többet szép, örökké emlékezetes, olykor vissza-visszavágyott, de 
mégiscsak múló epizódnál. Kettőjük közül Platón volt az, aki nem csupán 
csodálta: értette is Szókratészt, sőt továbbgondolta, ragyogó rendszerré 
fejlesztette mestere soha le nem írt tanításait. Xenophónt ellenben mintha 
nem annyira Szókratész tanítása, inkább színes egyénisége ragadta volna 
meg, elvontságok helyett az érzékletes, filozófia helyett az anekdotaszerű 
- voltaképp rejtély, miért sorolta őt Diogenész Laertiosz mégis a 
filozófusok közé... 

Húszas éveinek derekán járhatott Xenophón, mikor i. e. 404-ben Athén 
kitárta kapuit a győztes spártai csapatok előtt. A megtorlás, Kritiasz 
zsarnokuralmának sötét hónapjai következtek, amiről olyan szuggesztív 
képet fest a Görög történelem (Hellénika) második könyvében; de aztán 
lassan helyreállt a rend, végre kivirulhatott a béke. Xenophónnak személy 
szerint nem esett bántódása, s mégis, alig múlik el néhány év, kapva kap 
az első alkalmon, hogy távozhassék szülővárosából. Talán a családi 
vagyon sínylette meg a megszállást? Vagy veszélyt szimatolt az athéni 
közéletben, attól tartott, őt is ugyanaz a sors éri, mint Szókratészt, akit 
hamarosan halálba taszítottak rég acsarkodó ellenségei? Avagy 
egyszerűen csak kalandra vágyott - ki tudja? Tény, hogy amikor thébai 
barátja, Proxenosz megtudakolja tőle, nem volna-e kedve csatlakozni a 
perzsa királyfi, Kürosz seregéhez, nem sokat habozik: átkel Ázsiába, 
felcsap zsoldosnak, és részt vesz abban a csaknem másfél éves 
hadjáratban, melynek élményanyagát majd az Anabázis (Anabaszisz, 
Felvonulás) foglalja össze. 

Egyhamar nem tért vissza Európába. Igaz, kardja továbbra is 
találhatott munkát, mert Kürosz vállalkozásának eredményeképp Perzsia 
hadat üzent Spártának, és a spártai seregek évekig Kisázsiában 
csatároztak az ellenséggel; ennél is döntőbb volt azonban, hogy a spártai 
fővezér, Agészilaosz király személyében meglelte újabb, ezúttal politikai 
eszményképét. Nem mintha Xenophónt közönséges köpönyegforgatónak 
vagy megrögzött Spárta-barátnak kellene tekintenünk; Agészilaoszban 
különben sem a spártait, hanem elsősorban a nagy királyt tisztelte. 
Inkább az lehetett az igazság, hogy Athén vereségét, a demokrácia 
kétségtelen túlkapásait és torzulásait a demokrácia természetes 
velejáróinak tekintette, és Agészilaosz hatására a monarchiában vélte 
fölfedezni az ideális államformát; más szóval, a jelenséget tévesen a 


lényeggel azonosítva, ideálisnak tartotta azt, ami csak időszerű volt - 
mert a történelem valóban a nagy államalakulatok és a nagy monarchák, 
a Nagy Sándorok és Augustusok számára készítette elő a talajt. 

Agészilaosz című dicsőítő irata, Hieran című dialógusa és talán 
legkülönösebb műve, a Kürosz nevelkedése (Küru paideia) tanúskodnak 
alakuló-formálódó politikai elképzeléseiről, s a Kürosz nevelkedése 
mintha azt is gyanítani engedné, hogy Xenophón lelki szemei előtt titkon 
egy Agé-szilaosznál is nagyobb formátumú monarcha képe lebegett. A 
görög viszonyok között azonban Agészilaosz volt és maradt a 
megtestesült eszmény; mint hajdan  Szókratészhoz, most hozzá 
csatlakozott - csak ez a választás sokkal sorsdöntőbb következményekkel 
járt. Agészilaoszt ugyanis egy idő múlva hirtelen visszahívták Hellaszba, 
ahol Athén részvételével Spárta-ellenes koalíció szerveződött, s mikor 
394-ben Koróneia mellett döntő ütközetre álltak fel a küzdőfelek, a királyt 
követő Xenophón spártai zászlók alatt indult rohamra az athéni 
hadrendek ellen. S ezért szülővárosa örökös számkivetéssel sújtotta. 

Különösebb lelki válságot aligha váltott ki Xenophónból a szigorú 
határozat; számíthatott és felkészülhetett rá. Otthont sem vesztett, 
inkább cserélt: Agészilaosz meghívására ideiglenesen Spártában 
telepedett le - A spártai államszervezet (Lakedaimonión politeia) sokat 
köszönhet itteni személyes tapasztalatainak -, aztán átköltözött Olümpia 
mellé, Szkilluszba, ahol a királyi kegy földbirtokot juttatott neki. Negyven 
körül járt ekkor, s nyilván végleges otthonának szánta Szkilluszt, melyet 
olyan finom, lírai tónusokkal vázol föl az Anabázis-ban. Megnősült, 
gazdálkodni kezdett, szabad idejében kedvenc sportjait űzte, lovagolt, 
vadászott, így telt év év után; csupa békés gond és öröm közt, melyek A 
gazdálkodásról, A lótartásról (Peri hippikész), A lovasság vezénylése 
(Hipparkhikosz) és - ha ugyan ő a szerzője - A vadászat (Künégetikosz) 
lapjain szépen áradó attikai prózává párlódtak. De Xenophón tévedett: a 
szkilluszi idillnek brutális véget szánt a sors. 

371-ben háború szánt végig a vidéken, s az immár hatvanesztendős 
Xenophón kénytelen családostul elhagyni a birtokot. Mi sem volna 
természetesebb, mint Spártában, Agészilaosz védőszárnyai alatt keresni 
menedéket - miért, hogy mégis Korinthoszt választja? Talán megérezte, 
hogy rövidesen Spárta hatalmának is bealkonyul? Netán Agészilaosz 
iránti tisztelete csappant meg? Megválaszolhatatlan kérdések. Szkilluszba 
sem tér vissza többé, sőt egy még hatalmasabb csábításnak is ellenáll: 
hiába nyújt Athén békejobbot, nem él a hazaköltözés felkínált 
lehetőségével. Két fiának ugyan megengedi, hogy az athéni lovasságban 
szolgáljanak, Bevételek (Poroi) című értekezése napnál világosabban 
bizonyítja, hogy őt magát is szüntelenül foglalkoztatja szülővárosának 
gazdasági és politikai helyzete - mégsem mozdul Korinthoszból, most már 
élete végéig. 

És nem öreges tehetetlenségből, hanem nagyon is megfontoltan. 
Lehetőleg kötöttségek nélkül akarta eltölteni a még rámosolygó másfél 
évtizedet, tisztes távolban Spártától és Athéntól, de a birtok nyűgétől is 
mentesen, hogy a filozófia és a politika, a katonáskodás és a gazdálkodás 
kalandja után az utolsó nagy kalandnak, az irodalomnak szentelhesse 
maradék erőit. Termékeny évek voltak ezek: műveinek tekintélyes részét 
korinthoszi , független nyugalmában" írta, sőt a torzóban maradt vagy rég 


elkészült korábbiakat is majd mind újra elővette, olyikat befejezte vagy 
átírta, olyikon változtatott vagy csiszolt, aggályos műgonddal. Még 
versengésre is futotta a fiatalos nekibuzdulásból: itt kerekedett egésszé a 
fél évszázad kortárs történelmét egybefogó körkép, a Görög történelem, 
mellyel szerzője titkon Thuküdidész megürült helyére pályázott, s ha nem 
érte is el célját, mert az események gomolygása mögött nem kutatta olyan 
konok szenvedéllyel az okokat, mint az immár halott idősebb mester, 
azért ez a műve is hozzájárult, hogy lelkes olvasói majdan az ,attikai 
múzsa" megtisztelő jelzőjével illessék... 

Alighanem itt írta, vagy legalábbis itt öntötte végleges formába a 
Kürosz nevelkedésé-t is, bizonyára nem sejtve, mennyi fejtörést fog vele 
szerezni a műveit búvárló utó-ókornak. Maga a cím akár történeti 
értekezést, monográfiát is sejtethet, melynek középpontjában ezúttal nem 
Agészilaosz, nem is valamelyik más görög államférfi, hanem Kürosz, a 
perzsa birodalom Xenophón előtt jó másfél száz esztendővel élt 
megalapítója áll; az a Kürosz tehát, akinek utódai, Dareiosz és Xerxész, 
olyan csúfos kudarcot vallottak Marathónnál és Szalamisznál a görögök 
ellenében, s akit a história, Anabázis-beli  —— névrokonától 
megkülönböztetendő, ,nagynak" szeret nevezni. S valóban, a Kürosz 
nevelkedése végig is kíséri az olvasót becsülettel a nagy király életén, a 
bölcsőtől kezdve egészen a halotti ágyig, megközelítőleg híven festve a 
történelmi eseményeket. De csak nagyon megközelítőleg. Mert a könyv 
figyelmes forgatója egyhamar észreveszi, hogy Xenophón alkalomadtán 
léleknyugalommal túlteszi magát a történelmi tényeken, 562 

hogy lépten-nyomon változtat és retusál - egyszóval, hogy a történelem 
csak ürügy a Kürosz nevelkedésé-ben, afféle díszlet, mely előtt nem 
annyira a múlt, mint inkább a szerzői fantázia szülöttei mozognak, 
beszélnek, vitatkoznak. Hiszen Kürosz, tudni való, nem volt Asztüagész 
unokája, Egyiptomot sem ő, hanem a fia, Kambüszész hódította meg, s 
bármilyen szép is a halni készülő király búcsúja környezetétől, bármilyen 
felemelő a szájára adott szellemi testamentum, a rideg valóság az, hogy 
Küroszt a csatamezőn, nem ágyban érte a halál. Aztán ott vannak a 
mellékszereplők: közülük nem egyet Xenophón formáit és keresztelt el, 
sokszor egyszerűen kortárs perzsa tisztviselők nevét aggatva a maga 
kieszelte figurákra. S ami a legfeltűnőbb talán: Xenophón Kürosza 
nemritkán úgy beszél és úgy gondolkodik, mint akinek jellemét és 
észjárását voltaképpen nem a perzsa, hanem a görög kultúra érielte meg, 
sőt, mint aki hajdanán egyenest Szókratésztól tanulhatta a bölcselet 
ábécéjét. 

Ha viszont nem történetírás, akkor hát mi a Kürosz nevelkedése? Mit 
akart vele, minek szánta a szerzője? Regényes életrajznak netán? 
Történelmi vagy nevelési regénynek, mint sokan állítják? A fiktív elemek 
súlya mindenesetre a regény mellett szóina, kivált ha a mai, igencsak 
parttalan regényfogalomból indulunk ki. Nem kevésbé, hogy Xenophón 
betét-elbeszéléseket illesztett művébe, köztük Pantheia állhatatos 
szerelmének méltán híres történetét. De nem, szó sincs róla, 
Xenophónnak esze ágában sem volt regényt írni; a görög regény amúgy is 
csak néhány emberöltő múlva, a hellenisztikus korban születik meg. 
Annyi azonban bizonyos - és nem ez az egyetlen eset, mikor jó érzékkel 
megsejdített valamit a jövendőből -, hogy olyan írói eszközökre talált, 


melyeket később, a görög regényírók műhelyeiben tökéletesítenek majd. 

A történelem segédletével, olykor a regény módszereit is előlegezve, 
igazi lényege szerint a Kürosz nevelkedése filozófia akart lenni. Lám, már 
Cicero megállapította, alig háromszáz évvel később: , Xenophón Kürosza 
nem a történelmi hűségre törekszik, hanem a helyes kormányzásról kíván 
képet adni." Vagyis, másként fogalmazva, hogy Xenophón a történelem 
hús-vér Küroszából a nagy monarcha ideálképét faragta ki: nem a 
valóságos — Kürosz, . hanem elsősorban az érdekelte, — milyen 
tulajdonságokkal, milyen képességekkel kell rendelkeznie az eszményi 
uralkodónak, hogyan viselkedjék békében és háborúban, baráttal és 
ellenséggel. Ezért is módosított a történelmi tényeken, ezért is 
folyamodott a fikcióhoz, valahányszor írói elképzelései megkövetelték. S 
hogy miért éppen Küroszra esett a választása? Bizonyára nem volt 
mellékes, hogy a perzsa viszonyokat személyes tapasztalatból is ismerte 
valamelyest. De legtöbbet nyilván az nyomott a latban, hogy Küroszt 
mindjárt halála után szárnyára kapta, a jó és nagy király vonásaival 
ruházta föl a népképzelet görög földön is, s így alakja szinte önként 
kínálkozott a xenophóni királyeszmények hordozójául. 

Ideális király, ideális állam - a Kürosz nevelkedése közelebbről a 
filozófiai utópiák közé sorakozik, melyeket bőven termett Xenophón kora, 
a görög demokráciát és a hellenisztikus monarchiákat elválasztó átmeneti 
időszak. Ez a műve tehát Platón, lIambulosz, Euhémerosz és mások 
társaságába utalja a korinthoszi , független nyugalmát" élvező írót, s egy 
másik latinnak, az Attikai éjszakák Gelliusának talán még abban is igaza 
van, hogy a Kürosz nevelkedésé-n dolgozó Xenophón Szókratész mellett 
egykori társa, Platón művével, az ideális államot megrajzoló Állam-mal 
(Politeia) akart versenyre kelni. Persze csak ahogyan ő, az eredendően 
nem filozófus alkat, képes volt a hatalmas feladatra: elvont fejtegetések 
helyett inkább képszerű ábrázolással, értekezés vagy dialógus helyett 
inkább cselekményes formában, a történelem és a fikció kettős mankójára 
támaszkodva; de épp a hajlam és a szándék, a cél és az eszközök közt 
feszülő ellentmondások okán nagyon is eredeti módon. A történelemnek, 
a filozófiának és a képzeletnek ez a sajátos összefonódása teszi a Kürosz 
nevelkedésé-t hol zavarba ejtő, hol meg izgalmas olvasmánnyá. 

Az Anabázis-t viszont aligha érlelte Korinthoszig, hanem már korábban, 
feltehetőleg  Szkilluszpan megírta, véglegesen lezárta szerzője. 
Szkilluszban, tehát húsz-huszonöt esztendővel a nagy , felvonulás" és 
visszavonulás után! Jókora idő telt el az élmény és az írásba foglalás 
között, mégis: az Anabázis olyan eleven és életszagú, mint egy frissiben 
papírra vetett haditudósítás. S ahogyan minden jó haditudósításban lenni 
szokott, a sok apró részlet, adat és megfigyelés itt is mozgalmas és színes, 
szinte érzékelhető valósággá varázsolja a tájat és a történéseket, 
megmozgatja a képzeletet, sőt az érzelmeket is: ha akarja az olvasó, ha 
nem, lassanként együtt izgul, együtt tűr, harcol és gyűlésezik az elárult, 
ezer veszély közt menetelő görög zsoldosokkal, s aztán maga is 
megkönnyebbülten ujjong föl, hogy az életet és hazatérést jelentő tengert 
köszöntse. Ez a fölidézni és megjeleníteni tudás, kivált negyedszázad 
távlatából, nem lebecsülendő írói teljesítmény. 

Akkor sem, ha Xenophón történetesen nem csupán az emlékeire 
hagyatkozott. Eleve valószínű, hogy már annak idején naplószerűen föl- 


följegyezte, hány paraszangát tettek meg, és milyen városokat érintettek 
útközben, ha pedig megtorlódtak az események, nyilván azokat is 
igyekezett egy-két szóval vázolni - de az ilyesféle feljegyzések léte 
jottányit sem von le írói érdemeiből. Még az sem, hogy - bár elegáns 
tárgyilagossággal harmadik személyben beszél magáról - saját szerepét 
és jelentőségét meglehetősen eltúlozza, legalábbis kései pályatársa, 
Diodórosz Siculus, aki hosszú fejezeteket szentel Kürosz hadjáratának, 
csak egyetlenegyszer említi őt, és akkor is mellékesen... Mindez azonban 
inkább az Anabázis történeti, semmint művészi hitelét illeti. Művészi 
hitele így is megvan, leköt, elgondolkoztat, némely jelenetben 
világirodalmi magaslatra emelkedik: Xenophón legszemélyesebb, sokak 
szerint legjobb, és kétségkívül legérdekesebb írása. 

Xenophón születése azokra az évekre esik, amikor kitör a háború Athén 
és Spárta között, s halála idején lép a makedón trónra Philipposz, a jövő 
emberének, Nagy Sándornak az apja. Két jelképes dátum fogja közre az 
életét: egyik egy korszak alkonyának a nyitányát, a másik egy új korszak 
hajnalát jelzi. Xenophón végigélte ezt az átmeneti kort, eljutott a 
demokráciától a monarchia küszöbéig; műve és sorsa egyaránt őrzi a 
hosszú és tekervényes út nyomait. Sokoldalú ember és sokoldalú író volt. 
Jó író is, megérdemelt tekintély övezte, a római császárkor első 
századaiban, mikor valóságos reneszánsza támadt, versengve utánozták; 
Az athéni államszervezet (Athénaión politeia) és, ha nem ő írta, A 
vadászat ismeretlen szerzője is az ő jól csengő neve mögé bújva remélt 
nagyobb súlyt adni értekezésének. S ha Platónnál vagy Thuküdidésszel 
mégsem vehette fel a versenyt, ha írásaiban mégsem érzik a remekművek 
fehér izzása, hát azért, mert benne nem lobogott elég magasan az igazság 
megismerésének önemésztő, kérlelhetetlen szenvedélye, nem tudott vagy 
nem mert ízig-vérig athéni lenni. 

DR. KERÉNYI KÁROLYNÉ 

agora - A görög városok főtere, ahol gyűléseket tartottak, és piac is 
volt. 

Aiétész - Kolkhisz mondabeli királya, Médeia apja, akitől laszón 
elrabolta az aranygyapjút. Később is viselték nevét kolkhiszi királyok. 

Aiolisz - Tartomány Kisázsia északnyugati partvidékén. Európából 
átvándorolt görögök lakták. 

aiólok - Az Aioliszban lakó görögök; nyelvük, az aiól, eltért a másik 
nyelvjárástól, az ióntól. 

Aithiopia - Ókori állam az akkori Egyiptomtól délre. 

amazonok - Mitikus harcos, anyajogú női törzs, ahol a férfiaknak csak 
alárendelt szerepük volt. íjat és kettős bárdot viseltek harcban. A görög 
mondavilágban és művészetben gyakran szerepelnek. 

anabázis - Szó szerint felvonulás. Xenophón és a tízezer görög Kürosz 
vezetésével vonult a Hellészpontosztól felfelé és befelé Ázsiába, a perzsa 
birodalomig. 

Argó - laszón hajója, ezen indult társaival, az argonautákkal, az 
aranygyapjú megszerzésére (lásd: Aiétész). 

Ariobarzanész - lónia, Lüdia és Phrügia helytartója II. Artaxerxész 
perzsa király idején; i. e. 362-361-ben több helytartótársával egyetemben 
pártot ütött a király ellen, de fia, Mithridatész árulása folytán a király 
elfogatta és keresztre feszíttette. j 

Armenia - A Kaukázus déli oldalán levő ország: Örményország. 

Artaxerxész (Mnémón) - II. Dareiosz perzsa király fia és utóda (Ci. e. 
405-359):- 

asszírok - A kisázsiai Tigris folyótól keletre élő harcias hegyvidéki nép. 
Északi szomszédaik az arméniaiak, keletiek a médek voltak, délre a 
babülóniaiak laktak. 

ázsiai hellének (görögök) - Azok az aiól és ión dialektust beszélő 
görögök, akiknek ősei még az i. e. II. évezred végén vándoroltak át 
Kisázsia nyugati partvidékére. 

Baktria - Ókori ország a mai Afganisztán északi részén. 

Bűzantion - A későbbi Bizánc, majd Konstantinápoly, ma pedig 
Isztambul, már az i. e. VII. században fontos görög gyarmatváros volt. 

Dareikosz - ,Dareiosz-arany"; nagy értékű aranypénz, egyik oldalán a 
király, másik oldalán egy íjász képével. 

II. Dareiosz - Perzsa király i. e. 424-405-ig. 

Delphoi - Apollón híres jóshelye Boiótiában, a Parnasszosz-hegy 
tövében. 

Delta-vidék - Thrákiának Büzantionhosz közel eső, édesvizű tóval 
körülvett vidéke. 

Démaratosz - Arisztón spártai király fia mint száműzött a perzsa 
udvarba menekült, és Xerxész oldalán harcolt hazája ellen. 

Dioszkuroszok - (Zeusz fiai): Kasztór és  Polüdeukész spártai 
királyfiakat, Helene testvéreit a görögök istenekként tisztelték. Főleg 


Spártában volt nagy kultuszuk, nevükre, az ,ikrekre", esküdtek is. 

Ekbatana - Média fővárosa. Ma: Hamadan. 

Élisz - Tartomány a Peloponnészosz északnyugati részén. Itt van 
Olümpia. 

Enüaliosz - Arésznak, a harc istenének neve. 

Epheszosz - Híres és gazdag tengerparti ión város Kisázsiában. Itt volt 
Artemisz istennő leghíresebb temploma és kultuszhelye. Artemisznek és 
testvérének, Apollónnak akart Xenophón a hadizsákmányból fogadalmi 
áldozatot bemutatni, és az erre szánt összeget a templom felügyelőjénél 
hagyta. Minthogy a hadjárat után életben maradt, a templomfelügyelő 
később visszaadta neki az összeget, Xenophón pedig Olümpia közelében 
épített Artemisz-templomot, és alapított az istennőnek kultuszhelyet. 

ephoroszok - Spártában a népgyűlésen megválasztott tisztviselők, 
akiknek az államban a legnagyobb hatalma volt: a királyok tevékenységét 
ellenőrizték, bíráskodtak, és a hadsereggel is ők rendelkeztek. 

föníciaiak - A mai Libanon ősi népe, az ókor jeles hajósai és kereskedői. 

Gorgiasz - Híres szofista, a szicíliai Leontinoiból érkezett i. e. 427-ben 
Athénba, és itt a szónoklattanítás egyik legnagyobb mestere, Szókratész 
vitatkozó ellenfele volt. 

három-evezősoros - A hajón három egymás fölötti sorban ültek az 
evezősök, az alsó sorban rövidebb, középütt hosszabtk, felül pedig egészen 
hosszú evezőkkel, úgyhogy háromszoros sebességgel haladhattak. 

Hellészpontosz - A Márvány-tenger kijárata az Égei-tenger felé: 
Dardanellák. 

hellészpontoszi phrügök - , Kis" Phrügia lakói. 

Hürkánia - A Kaspi-tenger délkeleti partvidékének országa a magas 
Elbrusz-hegységben. 


hűségzálog - Az antik világban szövetség vagy vendégbarátság 
megkötésekor a szerződő felek jelképesen értékes biztosítékot adtak 
egymásnak. 


laszón - Lásd: Aiétész. 

laszón hegyfoka - A monda szerint innen indult laszón hajóján 
társaival, az  argonautákkal,  Kolkhiszba, hogy megszerezze az 
aranygyapjút. 

illürök - Az Adriai-tenger keleti partján, a mai Albánia területén élt 
ókori nép. 

iónok - Az ión nyelvjárást beszélő görögök. Nagy számban laktak az 
Égei-tenger szigetein és Kisázsia nyugati partvidékén is. 

iszthmosz - Földszoros Közép-Görögország és a Peloponnészosz között. 
Ma a Korinthoszi-csatorna szeli át. j 

,jogarhordozók"7 - A perzsa király testőrei. Ök álltak személyes 
szolgálatában, őrizték szobái bejáratát, kisérték a palotán kívüli útjain, és 
ők vezették színe elé az idegenből jött követeket. 

Kaduszia - A Kaspi-tenger délnyugati partján levő terület. 

Kalkhédón - Bithüniai város, szemben Büzantionnal, a Boszporusznál. 

kapithé - 2,25 liter űrtartalmú gabonamérték. 

kappadokiaiak - Kisázsia keleti felén élt ókori nép. 

Kária - Ókori állam Kisázsia délnyugati partján. ; 

Kaüsztrosz - Kisázsiának, közelebbről Lüdiának az Égei-tengerbe ömlő 
folyója. 


kenotaphion - , Üres sír." Már az ókorban is kegyeletes szokás volt a 
háborúban eltűnt vagy tengerbe veszett embereknek jelképes síremléket 
állítani. 

keramion - Kb. 28 liter űrtartalmú borosedény. 

Keraszusz - (Cseresznyeváros): város a Fekete-tenger partján. Innen 
vitték a rómaiak a cseresznyetermesztést Itáliába. 

Kerberosz - Háromfejű szörnyeteg kutya, az antik mitológiában az 
alvilág őre. 

khaldaioszok (kaldeusok) — Arméniában, a Fekete-tenger déli partján 
élt nép. 

khitón - A görög férfiak és nők rövidebb vagy hosszabb ingszerű 
alsóruhája. 

khoinix - 1,1 liter űrtartalmú gabonamérték. 

Kilikia - Kisázsia délkeleti partvidékének országa. 

kolkhoszok - Kolkhisz tartomány lakói. 

Kotüóra - Város a Fekete-tenger mellett Szinópé és Trapezusz között. 

Kümé melletti Külléné - Település az ókori Müszia tengerpartján. 

Küprosz - Ciprus szigete. 

Küréné - Város Észak-Afrika libüai partvidékén. 

Kürosz — II. Dareiosz perzsa király fiatalabbik fia, a történelem az 
ifjabb Kürosz néven tartja számon, megkülönböztetésül ősétől, a nagy 
Kürosztól (i. e. 558-529), aki a nagy perzsa birodalom megalapítója volt. 

küzikénosz - Küzikoszi aranypénz. Kb. 26 drakhma értékű. 

Lakedaimón - Másik nevén: Spárta, Dél-Görögország városállama. 

Larissza - Müsziai kikötőváros az Egei-tenger keleti partján. 

lótuszevök - Mitikus nép a Földközi-tenger afrikai partján, Libüában. 
Mikor Odüsszeusz bolyongásai során idevetődött, társai ettek a lótusz 
édes virágából, és ettől megfeledkeztek a hazatérésről. Odüsszeusz csak 
erőszakkal tudta őket visszavinni a hajókra. 

lüdek - A kisázsiai Lüdia lakói az Égei-tenger partján. 

lükaia - Árkádiában Zeusz és Pán tiszteletére szokásos ünnepség. 

lükaónok - Lükaonia kisázsiai tartomány lakói. 

lükeion - Filozófiai iskola Athénban, ahol Arisztotelész tanított. 

magadidoszok - Ismeretlen ókori nép. 

Maiandrosz - Igen kanyargós kisázsiai folyó (innen: ,me-anderes 
díszítés"). 

Marszüasz - Mitikus szatír, aki zenei versenyre merészelte kihívni 
Apollónt. Az isten lantjával legyőzte az egyszerű pásztorsípon játszó 
Marszüaszt, és merészségéért elevenen megnyúzta. Ez a mítosz a görög 
szobrászatban és vázafestészetben is gyakran szerepel. 

Média - Nagy ókori állam a mai Irán nyugati részén. Fővárosa 
Ekbatana volt. 

medimnosz - Kb. 52 liter űrtartalmú gabonamérték. 

médfal - Babülónia védelmére az Euphratésztől a Tigrisig a médek falat 
építettek a nomád törzsek betörései ellen. 

Midasz - Phrügia kapzsi királya, aki a monda szerint Dionüszosz 
istentől azt kérte ajándékul, hogy érintésére minden arannyá változzék. 
így enni-inni sem tudott, mert elesége is arannyá változott, amíg az isten 
a varázslatot fel nem oldotta. Apollón és Pán versenyében egyedül ő ítélte 
a pásztorsípnak az elsőséget, ezért Apollón szamárfüllel büntette meg. 


Milétosz - Kultúrájáról híres, gazdag kisázsiai ión város. 

mina - 100 drakhmát érő, nagy értékű görög ezüstpénz. 

Mithrasz - Perzsa Napisten. 

Mithridatész - I. Mithridatész (i. e. 337-302) pontoszi király, 
Ariobarzanész fia. A keleti világot meghódító Nagy Sándornak behódolt. 

Napisten - A perzsák a világosságot megszemélyesítő napot imádták, 
szent állata a ló volt. 

obolosz - Kis értékű attikai pénzegység, a drakhma egyha-tod része, kb. 
egy ember szerény napi eleségének ára. 

paian - Görög harci dal, egyszersmind hálaének az istenekhez, főleg 
Apollónhoz. 

Paktólosz - A kisázsiai Lüdia aranyfövenyű folyója. 

paphlagón - A Fekete-tenger déli partján, Paphlagoniában lakó nép. 

paraszanga - Perzsa mérföld, kb. 5,5 km út, amelyet a hadsereg egy 
óra alatt tesz meg. 

perioikoszok - , Körüllakók": a Spárta környékén lakó, polgárjoggal 
nem rendelkező szabad görögök. 

Perszeusz - A görög hitrege egyik hősi alakja, Zeusz főisten és Danaé 
argoszi királylány fia. Őt tartották a perzsa királyi ház ősének. 

perszikosz - Perzsa harci tánc. 

perzsa háborúk - I. Dareiosz és fia, Xerxész, hódító háborút indítottak a 
kisázsiai görög városállamok ellen i. e. 492-ben, de a görögök Athén 
vezetésével mind a szárazföldön, mind a tengeren legyőzték őket. A 
háború folyamán azonban sikerült Attikát és magát Athént is feldúlniuk. 

Phrügia - A ,kisebbik": a mai Márvány-tenger déli partvidéke; a 
, nagyobbik": tartomány Kisázsia belsejében. 

plethron - Görög hosszmérték: 30,8 méter, a sztadion egyhatod része. 

pürrhikosz - Spártai harci tánc. 

Rheomitrész - Részvevője az Ariobarzanész-féle fölkelésnek. A fölkelők 
őt küldték el Takhosz egyiptomi királyhoz, hogy túszok ellenében (ezek 
között voltak a pártütők fiai, Rheomitrész felesége és fiai is) pénzt és 
hajókat szerezzen tőle. Ő azonban az egyiptomi király adományát 
kiszolgáltatta a perzsa királynak, cserbenhagyván a túszokat, tulajdon 
feleségét meg fiait is. 

szakok - Szkütha törzs a Kaspi-tenger keleti oldalán. 

Szardeisz - Az ókori Lüdia fővárosa. 

szatrapa - Perzsa helytartó, egy-egy nagyobb tartomány kormányzója. 

szészámfű - Keleti fűszernövény, ízletes magjaiból kását is szoktak 
főzni. 

sziglosz - 7,5 görög obolosz értékű ázsiai ezüstpénz. 

szkiritészek - Válogatott spártai harcosok, a király testőrei; harcban a 
jobbszárnyon állottak, és mindig a legveszélyeztetettebb pontra 
irányították őket. 

szküthák - Nomád ókori nép a dél-oroszországi síkságon, északra az 
Azovi-tengertől. 

sztadion - Görög hosszmérték, hat plethron, kb. 185 m. 

Szusza - A perzsa birodalom egyik tartományi városa a Perzsa-öböltől 
északra. 

szümposzion - Vendégség, amelyen a résztvevők együtt ittak, 
szórakoztak és vitatkoztak. 


talentum - Mind a görögöknél, mind Keleten nagy értékű pénzegység, 
nagy mennyiségű arany vagy ezüst. A görögöknél 60 mina, ill. 6000 
drakhma, a perzsáknál 100 mina értéke volt. Egy arany talentum tíz 
ezüstnek felelt meg. Mint súlymérték: kb. 36 kilogrammnyi súly. 

Thibrón - Spártai vezér, aki Kisázsiában a perzsák ellen harcolt. 

thrákok - Harcias, nomád ókori nép a Fekete-tenger és Égei-tenger 
közötti szögletben, a mai európai Törökország és Eszakkelet-Görögország 
területén. 

Thümbrara - Lüdiai város Szardeisz közelében. 

tiara - Előkelő perzsa férfiak, elsősorban a perzsa király, magas, 
henger alakú fejdísze. 

tripusz - Háromlábú asztal, vagy háromláb, amelyre áldozati edényt 
lehetett helyezni. 

vendégbarát - A görög városállamok polgárai más városok polgáraival 
vagy velük kapcsolatban álló idegenekkel vendégbarátságot kötöttek, ami 
kölcsönös védelmet és segítségnyújtást jelentett. A vendégbarátság 
megkötése vallásos szertartással történt, és mindkét részről 
vendégajándékot adtak egymásnak. 


TARTALOM 

KÜROSZ NEVELKEDÉSE 
I. könyv II. könyv 

III. könyv 

IV. könyv V. könyv 

VI. könyv 

VII. könyv 

VIII. könyv 


ANABAZIS 

I. könyv II. könyv 
III. könyv 

IV. könyv V. könyv 
VI. könyv VII. könyv 


Utószó (írta Szepessy Tibor) 553 
Jegyzetek (Irta Boronkay Iván és dr. Kerényi Kár oly né) 567 


BIBLIOTHECA CLASSICA 

Kiadta az Európa Könyvkiadó. A kiadásért az Európa Könyvkiadó 
igazgatója felel. Szedte a Nyomdaipari Fényszedő Üzem (789315/1). 
Nyomta a Kossuth Nyomda. A nyomdai rendelés törzsszáma: 780977. 
Készült Budapesten, 1979-ben. 

Hungarian translation O Fein Judit, 1965, 1968 

A fordítás alapjául szolgáló kiadások: Xenophón: Kürupaideia (Berlin, 
1927, Teubner), Küru anabaszisz (Berlin, 1884,  Wid-mannsche 
Buchhandlung) 

Felelős szerkesztő: Zsolt Angéla. A tipográfia és a kötésterv Szántó 
Tibor munkája. Műszaki vezető: Andrási Győzőné. Készült 29 (A/5) ív 
terjedelemben, Plantin betűvel, 13450 példányban, ebből 1450 példány 
nylkötésben, számozva. EU-c-7981. 

ISBN 963 07 1478 5 ISSN 0324-7406 


